
Pirma knyga 


Komandos žaidėjas 


Jam atidarius duris, įsijungė signalizacija. 

Tokia klaida būtų atleistina diletantui, bet Konoras Ficdžeral- 
das tarp savo kolegų garsėjo kaip profesionalų profesionalas. 

Ficdžeraldas tikėjosi, kad kol vietos policia sureaguos į vagys- 
tės su įsilaužimu signalą San Viktorinos rajone, praeis bent kelios 
minutės. 

Iki kasmetinių futbolo rungtynių su Brazilija pradžios liko dar 
kelios valandos, bet pusė televizorių Kolumbijoje jau bus įjungti. Jei- 
gu Ficdžeraldas įsilaužtų į lombardą prasidėjus rungtynėms, policia 
veikiausiai nesiimtų tyrimo, kol nenuaidėtų finalinis teisėjo švilpu- 
kas. Buvo gerai žinoma, kad čionykščiai nusikaltėliai į rungtynes 
žiūrėdavo kaip į devyniasdešimties minučių veiksmų laisvės tarps- 
nį. Bet pagal jo planą dėl tų devyniasdešimties minučių policijai teks 
dienų dienas vaikytis savo pačių šešėlį. Ir tai tęsis savaites, galbūt 
mėnesius, kol kas nors perpras tikrą to šeštadienio popietės įsilauži- 
mo į lombardą reikšmę. 

Signalizacija tebečirškė, kai Ficdžeraldas, uždaręs užpakalines 
duris, per mažą sandėliavimo patalpą nuskubėjo į lombardo parduo- 
tuvėlės priekį. Jis nekreipė dėmesio į eiles rankinių ir kišeninių laikro- 
džių, išrikiuotų ant stelažiukų, smaragdus celofaniniuose maišeliuose 
ir visokiausių dydžių bei formų aukso dirbinius, išstatytus už plonos 
vielos grotelių. Viskas buvo kruopščiai pažymėta pavardėmis ir dato- 

mis, kad nuskurdę jų savininkai, per pusmetį sugrįžę, galėtų atsiimti 
savo šeimos relikvijas. Bet mažai kas iš jų kada nors vėl pasirodydavo. 

Ficdžeraldas nustūmė į šalį karoliukų užuolaidą, skiriančią san- 
dėliavimo patalpą nuo pačios parduotuvėlės ir stabtelėjo už prekys- 
talio. Jo žvilgsnį patraukė nenaujas odinis dėklas, atremtas į stovą 
vitrinos centre. Išblukusiomis auksinėmis raidėmis antvože buvo 
įspausti inicialai „D. V. R.“. Visiškai nejudėdamas minutėlę jis delsė, 
kol įsitikino, kad lombardo vidun niekas nebando žiūrėti. 

Šiandien rytą pasiūlęs lombardininkui rankų darbo šedevrą, 
Ficdžeraldas jam paaiškino visai neketinąs grįžti į Bogotą, todėl tą 
daikčiuką galima išsyk išstatyti pardavimui. Ficdžeraldo nė kiek ne- 
nustebino, kad šis jau buvo padėtas į vitriną. Kito tokio turbūt visoje 
Kolumbijoje neatsirastų. 

Jis jau buvo besiropščiąs per prekystalį, bet gatve tuo metu pro 
vitriną praėjo kažkoks jaunas vyriškis. Ficdžeraldas sustingo vietoje, 
tačiau vyruko dėmesį buvo visiškai užvaldęs mažas radijas, kurį jis 
laikė prisispaudęs prie kairės ausies. Į Ficdžeraldą jis teatkreipė ne 
daugiau dėmesio, kaip į kokį siuvėjo manekeną. Vyriškiui dingus iš 
akių, Ficdžeraldas apžargom perlipo per prekystalį ir nuėjo prie vitri- 
nos. Žvilgtelėjo į vieną ir kitą gatvės puse pasitikrindamas, ar koks at- 
sitiktinis praeivis nestebi, bet ten nieko nebuvo. Jis skubiai pasiėmė iš 
vitrinos odinį dėklą ir greitai sugrįžo į parduotuvės gilumą. Peršokęs 
prekystalį dar kartą atsigręžė pasižiūrėti pro langą ir galutinai nusira- 
mino, kad niekieno smalsios akys iš gatvės šios vagystės nepastebėjo. 

Ficdžeraldas skubiai pasisuko, švystelėjo į šalį karoliukų užuo- 
laidą ir nuskubėjo prie uždarų durų. Žvilgtelėjo į savo laikrodį. 
Signalizacija griaudėjo jau devyniasdešimt aštuonias sekundes. Jis 
išžengė į skersgatvį ir klausėsi. Jeigu būtų išgirdęs kaukiant policijos 
sireną, būtų pasukęs kairėn ir išnykęs siaurų gatvelių labirinte, besi- 
raizgančiame už lombardo. Bet, išskyrus signalizacijos garsą, visur 
buvo tyku. Tad jis pasuko dešinėn ir lyg niekur nieko patraukė Car- 
rera Septima — Septintosios gatvės link. 

Pasiekęs šaligatvį, Konoras Ficdžeraldas žvilgtelėjo kairėn, pas- 
kui — dešinėn, ir laviruodamas tarp neintensyvaus transporto eis- 
mo, perkirto gatvę ir pradingo pilname žmonių restorane, kur būrys 
triukšmingų futbolo aistruolių buvo įsitaisę priešais didžiulį televi- 
zoriaus ekraną. 

Niekas į jį nė nežvilgtelėjo. Visas jų dėmesys buvo sutelktas į be 
paliovos kartojamus pernai Kolumbijos komandos brazilams įmuštų 
trijų įvarčių įrašus. Konoras atsisėdo prie kampinio staliuko. Nors iš 
čia televizoriaus ekrano gerai nesimatė, užtat jam puikiai vėrėsi vaiz- 
das į kitą gatvės pusę. Virš lombardo vėjelis klebeno aplamdytą iška- 
bą su žodžiais: „J. Escobar. Monte de Piedad, establecido 1946“ — 
„Ch. Eskobaras. Lombardas, įsteigtas 1946-aisiais.“ 

Po kelių minučių žvygindamas stabdžius priešais lombardą 
sustojo policijos automobilis. Pamatęs į pastatą įeinančius du uni- 
formuotus policininkus, Ficdžeraldas atsikėlė nuo staliuko ir nerū- 
pestingu žingsniu pro užpakalines duris išsmuko į kitą, šeštadienį 
ramią gatvę. Susistabdė pirmą pasitaikiusį laisvą taksi ir ryškiu pietų 
afrikietišku akcentu pasakė: 

— El Belvedere, Plaza de Bolivar, por favor*. 

Taksistas linktelėjo, tartum leisdamas suprasti, kad visai nėra 
linkęs leistis į ilgą pokalbį. Ficdžeraldui atsidrėbus ant užpakalinės 
aplamdyto geltono taksi sėdynės, jis įjungė radiją. 

Ficdžeraldas vėl pasižiūrėjo į laikrodį. Septyniolika minučių po 
pirmos. Porą minučių atsilieka nuo numatyto grafiko. Kalba turėtų 
būti jau prasidėjusi, bet kadangi kalbos paprastai tęsiasi gerokai per 
keturiasdešimt minučių, dar lieka pakankamai laiko įvykdyti užduo- 
čiai, dėl kurios jis iš tikrųjų ir atvyko į Bogotą. Pasislinko ant sėdynės 
šiek tiek dešinėn, kad vairuotojas užpakalinio vaizdo veidrodėlyje 
galėtų jį gerai matyti. 

Kai policia imsis tirti, reikia, jog visi, tą dieną matę Ficdžeral- 


*  "Malonėkite į „El Belvedere“, Bolivaro aikštėje (isp.). 

dą, apibūdintų jį daugmaž vienodai: baltasis, apie penkiasdešimties 
metų, šiek tiek daugiau nei šešių pėdų ūgio, apie 210 svarų svorio, 
nesiskutęs, tamsiais netvarkingais plaukais, apsirengęs kaip svetim- 
šalis, kalbantis užsienietišku akcentu, bet ne amerikietis. Jis vylėsi, 
kad bent vienas iš jų sugebės atpažinti pietų afrikietišką nosinę tartį. 
Ficdžeraldas visada gerai mokėjo nutaisyti įvairius akcentus. Viduri- 
nėje mokykloje nuolatos įsiveldavo į nemalonumus, mėgdžiodamas 
mokytojus. 

Per radiją be paliovos viena po kitos tratėjo ekspertų nuomonės 
apie šių metų rungtynių baigtį. Ficdžeraldas mintimis nukrypo nuo 
kalbos, kurią nelabai buvo suinteresuotas įvaldyti, nors neseniai prie 
savo riboto žodyno pridūrė falta, fuera ir gol*. 

Po septyniolikos minučių mažučiam fiatui sustojus priešais vieš- 
butį „El Belvedere“, Ficdžeraldas padavė taksistui dešimties tūkstan- 
čių pesų banknotą ir išslydo iš automobilio, žmogui net nespėjus padė- 
koti už tokius dosnius arbatpinigius, nors apskritai Bogotos taksistai 
negarsėjo pernelyg gausiai vartojantys žodžius muchas gracias**. 

Praėjęs pro durininką su livrėja, Ficdžeraldas užbėgo viešbučio 
laipteliais ir pro sukamąsias duris pateko į vestibiulį. Ten patraukė 
tiesiai prie liftų priešais registracijos stalą. Teko palaukti vos kelias 
sekundes, kol vienas iš keturių liftų sugrįžo į pirmą aukštą. Durims 
nuslydus į šalį, jis įžengė į kabiną ir nuspaudė mygtuką „8“, paskui 
tuojau pat kitą — „Uždaryti“, kad niekas daugiau negalėtų patekti į 
liftą. Aštuntame aukšte durys atsidarė, ir plona kilimine danga klotu 
koridoriumi Ficdžeraldas patraukė iki 807-0jo numerio. Į specialų 
plyšį įstūmęs plastikinę kortelę ir palaukęs, kol užsižiebs žalia šviesa, 
pasuko rankeną. Vos tik durys atsidarė, jis ant rankenos bumbulo 
koridoriaus pusėje užkabino kortelę Favor de no Molestar***, uždarė 
duris ir užstūmė skląstį. 


+ 


Pražanga, užribis, įvartis (isp.). 
** Labai dėkoju (isp.). 
*** Prašom netrukdyti (isp.). 

Vėl pasižiūrėjo į laikrodį: be dvidešimt keturių minučių antra. 
Paskaičiavo, kad šiuo metu policininkai jau bus pasišalinę iš lombar- 
do, nusprendę, kad be reikalo signalizacija suveikė. Jie paskambins 
ponui Eskobarui į namus užmiestyje informuoti, kad lombarde visur 
atrodo tvarka, ir patars, jog pirmadienį sugrįžęs į miestą jiems pra- 
neštų, jeigu kas nors bus dingę. Bet gerokai anksčiau iki to laiko Fic- 
džeraldas aptrintą odinį dėklą jau bus padėjęs atgal į vitriną. Pirma- 
dienio rytą Eskobaras praneš, kad pavogti daiktai — keli paketėliai 
nešlifuotų smaragdų, kuriuos išeidama pasiėmė policia. Kiek ilgai 
truks, kol išsiaiškins dingus dar vieną dalyką? Dieną? Savaitę? Mė- 
nesį? Ficdžeraldas iš anksto nusprendė turėsiantis palikti dar kokį 
nors įkaltį, kad pagreitėtų tas procesas. 

Jis nusivilko ir ant artimiausios kėdės pakabino švarką, nuo sta- 
liuko prie lovos pasiėmė nuotolinio valdymo pultelį, nuspaudęs myg- 
tuką įjungė televizorių ir atsisėdo priešais ant sofos. Ekraną užpildė 
Rikardo Gusmano veidas. 

Ficdžeraldas žinojo, kad ateinantį balandį Gusmanui sukaks 
penkiasdešimt, bet būdamas šešių pėdų ir colio ūgio ir turėdamas 
juodų plaukų kupetą, dengiančią visą galvą, jokių antsvorio proble- 
mų, jį dievinančiai miniai būtų galėjęs girtis dar nesąs nė keturiasde- 
šimties, ir žmonės patikėtų. Šiaip ar taip, mažai kas iš kolumbiečių 
tikisi, kad jų politikai apie ką nors sako tiesą, o ypač nurodydami 
savo amžių. 

Rikardas Gusmanas, būsimų prezidento rinkimų favoritas, va- 
dovavo Kalio karteliui, kontroliuojančiam aštuoniasdešimt procentų 
prekybos kokainu Niujorke, ir kasmet užkaldavo per milijardą do- 
lerių. Tokios informacijos Ficdžeraldas neužtiko nė viename iš trijų 
nacionalinių Kolumbijos laikraščių — galbūt todėl, kad didžiumą 
laikraštinio popieriaus tiekimo šalyje kontroliavo pats Gusmanas. 

— Pirmiausia, ką padarysiu tapęs jūsų prezidentu — tai nacio- 
nalizuosiu visas kompanijas, kurių akcininkų daugumą sudaro ame- 
rikiečiai. 

Skysta minia, supanti Kongreso rūmų Bolivaro aikštėje laiptus, 
pritariamai užkaukė. Rikardo Gusmano patarėjai jau prieš kurį laiką 
jam vis kartojo, kad tik tuščiai aušins burną, jeigu sakys kalbą rung- 
tynių dieną, bet politikas jų nepaisė ir teigė, kad milijonai televizijos 
žiūrovų perjunginės kanalus ieškodami futbolo ir savo televizorių 
ekranuose užtaikys jį, tegul tik akimirkai. Paskui tie patys žmonės 
ną. Futbolas Gusmanui kėlė nuobodulį, bet jis žinojo, kad pasirody- 
damas kelias minutes prieš šeimininkų komandai išbėgant į aikštę, 
nukreips minios dėmesį nuo Antonijo Hereros, Kolumbijos vicepre- 
zidento ir savo pagrindinio varžovo rinkimuose. Herera sėdės VIP 
ložėje, bet Gusmanas bus apsuptas publikos už vienų iš vartų. Mat jis 
siekė susikurti žmogaus iš liaudies įvaizdį. 

Ficdžeraldas apytikriai paskaičiavo, kad kalbos likę apie šešios 
minutės. Gusmano žodžius jis jau buvo girdėjęs bene dešimtis kar- 
tų: sausakimšose salėse, pustuščiuose baruose, prie gatvių kampų, 
net tarpmiestinių autobusų stotyje, kandidatui kreipiantis į vietos 
piliečius iš autobuso galo. Nuo lovos odinį dėklą jis perkėlė sau ant 
kelių. 

— Antonijas Herera ne liberalų, o amerikiečių kandidatas, — 
šnypštė Gusmanas. — Jis tik pilvakalbio lėlė, kiekvienas žodis jam 
parinktas žmogaus, sėdinčio Baltųjų rūmų Ovaliniame kabinete. 

Minia vėl pritarė sveikinimo šūksniais. 

Dar penkios minutės, spėjo Ficdžeraldas. Jis atidarė dėklą ir įsi- 
stebeilijo į karabiną „Remington 700“, kurį buvo išleidęs iš akių vos 
kelias valandas. 

— Kaip drįsta amerikiečiai manyti, kad mes visada taikstysimės 
su tuo, kas jiems naudinga? — šūkavo Gusmanas. — Ir vien tik dėl to 
visagalio dievo — dolerio! 

Minia dar garsiau pritariamai sustaugė, kai kandidatas iš pi- 
niginės išsitraukė dolerio banknotą ir Džordžą Vašingtoną suplėšė 
į skutelius. 

— Galiu jus patikinti dėl vieno dalyko, — toliau varė Gusmanas, 
it konfeti ant minios pažerdamas žalio popieriaus skiauteles. 

„Dievas — ne amerikietis“, lūpomis sudėliojo Ficdžeraldas. 

— Dievas — ne amerikietis! — sušuko Gusmanas. 

Ficdžeraldas iš odinio dėklo atsargiai iškėlė „McMillan“ fiber- 
glaso buože. 

— Už dviejų savaičių Kolumbijos piliečiai gaus progą pareikšti 
visam pasauliui savo nuomonę! — šaukė Gusmanas. 

— Keturios minutės, — sumurmėjo Ficdžeraldas, žvilgtelėda- 
mas į ekraną ir pamėgdžiodamas kandidato šypseną. Iš laikiklio 
dėkle jis išėmė nerūdijančio plieno vamzdį ir tvirtai įsriegė į buože. 
Tiko kaip pirštinė. 

— Kai pasaulyje bus rengiami viršūnių susitikimai, Kolumbija 
vėl sėdės prie posėdžių stalo, o ne skaitys apie tai kitą dieną spau- 
doje. Per metus priversiu amerikiečius elgtis su mumis ne kaip su 
trečiojo pasaulio šalimi, bet kaip su sau lygiais. 

Minia vėl sustaugė, o Ficdžeraldas išėmė iš lizdo optinį snaipe- 
rio taikiklį „Leopold 10“ ir jį užstūmė ant dviejų įrantų vamzdžio gale. 

— Per šimtą dienų jūs pamatysite pokyčius mūsų šalyje, kuriuos 
Herera būtų laikęs neįmanomais. Nes kai aš būsiu jūsų prezidentas... 

Ficdžeraldas pamažu įrėmė „Remington 700“ buožę sau į petį. 
Jausmas toks, lyg susitiktum su senu draugu. Bet, kita vertus, taip ir 
turėjo būti: kiekviena dalis buvo pagaminta rankomis pagal tikslius 
jo nurodymus. 

Jis nukreipė teleskopinį taikiklį į vaizdą televizoriaus ekrane ir 
sulygino mažučių, milimetrus žyminčių taškelių eilę, kol ta susicen- 
travo colį virš kandidato širdies. 

— ... Įveiksiu infliaciją... 

Trys minutės. 

— ... nugalėsiu nedarbą... 

Ficdžeraldas iškvėpė orą. 

— ... ir tokiu būdu panaikinsiu skurdą. 

Ficdžeraldas suskaičiavo: trys... du... vienas ir švelniai nuspau- 
dė gaiduką. Per minios triukšmą vos išgirdo spragtelėjimą. 

Jis nuleido karabiną, atsikėlė nuo sofos ir tuščią odinį dėklą pa- 
guldė ant grindų. Praeis dar devyniasdešimt sekundžių, ir Gusmanas 
kaip paprastai ims smerkti prezidentą Lorensą. 

Iš mažutės kišenėlės dėklo dangtyje jis išėmė vieną šovinį su 
sprogstamąja kulka. Atlaužė buožę, įstūmė šovinį į lizdą ir tvirtu, 
staigiu judesiu viršun su trekštelėjimu užtrenkė vamzdį. 

— Kolumbijos piliečiams tai bus paskutinė proga pasukti atgal 
pragaištingas praeities nesėkmes! — šaukė Gusmanas, sulig kiekvie- 
nu žodžiu keldamas balsą. — Todėl mes turime būti tikri dėl vieno 
dalyko... 

— Viena minutė, — murmtelėjo Ficdžeraldas. 

Paskutines šešiasdešimt Gusmano kalbos sekundžių jis galėtų 
atkartoti žodis žodin. Nukreipęs dėmesį nuo televizoriaus, pamažu 
per kambarį nuėjo link grindis siekiančių langų. 

— ... kad nenuleistume perniek šios auksinės progos... 

Ficdžeraldas atitraukė nėrinių užuolaidą, pridengiančią išorinio 
pasaulio vaizdą, ir per Bolivaro aikštę įsistebeilijo į jos šiaurinį pa- 
kraštį, kur ant Kongreso rūmų viršutinio laiptelio stovėjo kandidatas 
į prezidentus, žvelgdamas į minią apačioje. Jis jau rengėsi smogti 
paskutinį kirtį. 

Ficdžeraldas kantriai laukė. Niekada nepasilik matomas atviro- 
je vietoje ilgiau nei būtina. 

— Viva la Colombia!* — sušuko Gusmanas. 

— Viva la Colombia! — karštai atsišaukė minia, nors nema- 
žai joje buvo nusamdytų apsimetėlių, strategiškai paskirstytų tarp 
žmonių. 

— Myliu savo šalį, — pareiškė kandidatas. 

Kalbos liko trisdešimt sekundžių. Ficdžeraldas atstūmė langus, 


* 


Tegyvuoja Kolumbija! (Isp.) 

1 į jį visu garsumu plūstelėjo kiekvieną Gusmano žodį atkartojančių 
masių šūksmai. 

Kandidatas pažemino balsą bemaž iki šnabždesio: 

— Ir leiskite man aiškiai pasakyti viena — noriu tarnauti jums 
kaip prezidentas tik iš meilės savo šaliai. 

Antrą kartą Ficdžeraldas pamažu įrėmė sau į petį „Remigton 
700“ buožę. Visų akys žvelgė į kandidatą, jam griaudėjant žodžius: 
„Dios guarde a la Colombia"“* Triukšmas tapo kurtinantis, Gusma- 
nui iškėlus aukštai į viršų rankas, dėkojant savo rėmėjams, irgi stau- 
giantiems „Dios guarde a la Colombia". Kelias sekundes Gusmano 
rankos liko pergalingai iškeltos aukštyn — kaip ir baigiant kiekvieną 
kalbą. Ir, kaip ir visada, kelias akimirkas jis stovėjo visiškai sustingęs. 

Ficdžeraldas sulygino mažučius, milimetrus žyminčius taške- 
lius, kol tie atsidūrė colį virš kandidato širdies, ir iškvėpė orą, tvir- 
čiau kairės plaštakos pirštais sugniauždamas buožę. 

— Trys... du... vienas, — sumurmėjo sau po nosim ir švelniai 
nuspaudė gaiduką. 

Gusmanas tebesišypsojo, kai aptakios formos kulka įsmigo jam 
į krūtinę. Po sekundės susmuko ant žemės it virvelių neprilaikoma 
lėlė, ir į visas puses pažiro kaulų, raumenų ir audinių fragmentai. 
Arčiausiai stovėjusiuosius aptaškė kraujas. Paskiausia, ką Ficdžeral- 
das matė, — tai aukštyn ištiestas kandidato rankas, lyg šis pasiduotų 
nežinomam priešui. 

Ficdžeraldas nuleido karabiną, atjungė nuo vamzdžio buožę ir 
skubiai uždarė langus. Užduotis atlikta. 

Dabar vienintelė problema — užsitikrinti, kad nepažeistų Vie- 
nuolikto įsakymo. 


* 


Dieve, saugok Kolumbiją! (Isp.) 


— Ar turėčiau nusiųsti užuojautą jo žmonai ir šeimai? — paklau- 
sė Tomas Lorensas. 

— Ne, pone prezidente, — atsakė valstybės sekretorius. — Ma- 
nau, tai turėtumėte palikti Tarpamerikinių santykių skyriaus sekre- 
toriaus pavaduotojui. Dabar atrodo, kad Antonijas Herera tikrai taps 
kitu Kolumbijos prezidentu, tad būtent su tuo žmogumi jums teks 
turėti reikalą. 

— Jūs man atstovausite per laidotuves? O gal pasiųsti vicepre- 
zidentą? 

— Nė vieno iš mudviejų — taip patarčiau, — atsakė valstybės 
sekretorius. — Visai tinkamai jums gali atstovauti mūsų ambasado- 
rius Bogotoje. Kadangi laidotuvės vyks šį savaitgalį, nėra ko tikėtis, 
kad per tokį trumpą laiką suspėsime nuvykti. 

Prezidentas linktelėjo. Jis jau priprato prie Lario Haringto- 
no dalykiško požiūrio į viską, taip pat ir į mirtį. Galėjo tik paklausti 
savęs: „Kokią poziciją Laris užimtų, jeigu kas nors nužudytų mane 
patį?“ 

— Jeigu turite minutėlę, pone prezidente, manau, man derėtų 
jus smulkiau supažindinti su dabartine mūsų politika Kolumbijoje. 
Spauda galbūt panorės jūsų paklausti apie galimą sąsają su... 

Prezidentas jau rengėsi jį pertraukti, kai buvo pabelsta į duris, ir 
į kabinetą įžengė Endis Loidas. 

Turbūt jau vienuolikta valanda, pagalvojo Lorensas. Nuo tada, 
kai Loidą paskyrė savo personalo viršininku, jam nebereikėjo laikro- 
džio. 

— Vėliau, Lari, — pasakė prezidentas. — Manes laukia spaudos 
konferencija apie įstatymo projektą dėl branduolinės, biologinės, 
cheminės ir konvencinės ginkluotės sumažinimo ir kažin ar žurnalis- 
tus domintų kandidato į prezidentus mirtis šalyje, kurios, pripažin- 
kime, dauguma amerikiečių net nepajėgtų surasti žemėlapyje. 

Haringtonas nutylėjo. Galų gale ne jo pareiga aiškinti preziden- 
tui, kad dauguma amerikiečių nesugeba žemėlapyje surasti ir Vietna- 
mo. Bet vos tik į kabinetą įžengė Endis Loidas, Haringtonas žinojo, 
kad žodžio pirmumą gautų nebent tik paskelbus pasaulinį karą. Tad 
jis linktelėjo Loidui ir paliko Ovalinį kabinetą. 

— Kodėl aš tą žmogų išvis paskyriau į šį postą? — nusistebėjo 
Lorensas, įbedęs akis į užsidariusias duris. 

— Laris sugebėjo į jūsų pusę palenkti Teksasą tuomet, kai pa- 
gal visas rinkėjų apklausas, dauguma pietiečių jus laikė menkysta iš 
šiaurės, visai mielai paskirsiantį homoseksualą Ginkluotųjų pajėgų 
štabų viršininkų jungtinio komiteto vadovu. 

— Turbut taip ir padaryčiau, jeigu manyčiau, kad jis tinkamas 
toms pareigoms, — pripažino Lorensas. 

Viena iš priežasčių, kodėl Tomas Lorensas pasiūlė savo senam 
draugui iš koledžo laikų Baltųjų rūmų personalo viršininko postą, 
buvo ta, kad juodu nuo vienas kito neturėjo jokių paslapčių. Endis 
atvirai reikšdavo savo nuomonę, be kokios nors užuominos į apgaulę 
ar klastą. Ta žavinga savybė garantavo, kad jis niekada negalėjo tikė- 
tis pats būti išrinktas į kokį nors postą, ir todėl niekad nebus konku- 
rentas. 

Prezidentas atvertė šį rytą Endžio jam paliktą mėlyną aplanką 
su žyma „SKUBU“. Spėjo, kad jo personalo viršininkas ją rengė be- 
veik visą naktį. Jis ėmėsi peržiūrinėti klausimus, kurie, kaip Endis 
tikėjosi, tikriausiai bus užduoti vidudienio spaudos konferencijoje. 

Kiek šia priemone numatote sutaupyti mokesčių mokėtojų pi- 
nigų? 

— Spėju, pirmą klausimą kaip visada užduos Barbara Evans, — 
pakeldamas nuo aplanko akis tarė Lorensas. — Ar mes bent kiek nu- 
manome, koks jis galėtų būti? 

— Ne, sere, — atsakė Loidas. — Bet kadangi nuo pat tos dienos, 
kai jūs Naujajame Hampšyre sutriuškinote Gorą, ji spaudė dėl gin- 
kluotės sumažinimo įstatymo projekto, vargu ar galės dabar skųstis, 
kad mes ketiname jį pateikti. 

— Teisybė. Bet tai jai nesutrukdys užduoti kokį nors nemalonų 
klausimą. 

Endis sutikdamas linktelėjo, o prezidentas perskaitė kitą klau- 
simą. 

Kiek amerikiečių dėl to praras darbą? 

Lorensas žvilgtelėjo į Endį. 

— Kieno klausimų ypač turėčiau vengti? 

— Visos likusios šutvės, — nusišiepė Loidas. — Bet kai baigsite 
su šituo, iškart pereikite prie Filo Ansančio. 

— Kodėl prie Ansančio? 

— Jis visapusiškai rėmė šį įstatymo projektą, o šįvakar per 
kviestinius pietus bus tarp jūsų svečių. 

Prezidentas nusišypsojo ir linktelėjęs toliau slinko pirštu žemyn 
per surašytus tikėtinus klausimus. Sustojo prie septintojo. 

Ar tai ne dar vienas pavyzdys, kad Amerika išsimuša iš kelio? 

Jis vėl pažvelgė į savo personalo viršininką. 

— Kartais aš manau, kad mes tebegyvename laukiniuose vaka- 
ruose — taip kai kurie Kongreso nariai sureagavo į šį įstatymo pro- 
jektą. 

— Sutinku, sere. Bet, kaip pats žinote, keturiasdešimt procentų 
amerikiečių tebelaiko rusus didžiausia grėsme, o beveik trisdešimt 
procentų tikisi, kad dar jie sulauks to laiko, kai mes stosime į karą 
su Rusija. 

Lorensas nusikeikė ir persibraukė delnu vešlius, per anksti pra- 
žilusius plaukus, o paskui vėl sugrįžo prie klausimų sąrašo ir apsisto- 
jo prie devynioliktojo. 

— Kiek dar mane klausinės, kodėl sudeginau savo mobilizacijos 
kortelę? 

— Spėju, kol būsite vyriausiasis ginkluotųjų pajėgų vadas, — at- 
sakė Endis. 

Prezidentas kažką sau sumurmėjo po nosimi ir perėjo prie kito 
klausimo. Vėl pakėlė akis. 

— Juk tikrai nėra jokios tikimybės, kad kitu Rusijos prezidentu 
taps Viktoras Zerimskis? 

— Turbut ne, — sutiko Endis, — bet pagal naujausią viešosios 
nuomonės apklausą, jis pakilo į trečią vietą, ir nors vis dar gerokai 
atsilieka nuo ministro pirmininko Černopovo ir generolo Borodino, 
jo pozicija dėl kovos su organizuotu nusikalstamumu pradeda kli- 
binti jų pirmavimą. Veikiausiai todėl, kad daugelis rusų mano, jog 
Černopovą finansuoja Rusijos mafija. 

— O kaip dėl to generolo? 

— Borodinas praranda pozicijas, nes didesnei rusų armijos da- 
liai jau mėnesius nemokėtos algos. Spauda praneša, kad kareiviai 
gatvėse turistams pardavinėja savo uniformas. 

— Ačiu Dievui, rinkimai dar už poros metų. Jeigu atrodytų, kad 
fašistas Zerimskis turi nors menkiausių šansų tapti Rusijos preziden- 
tu, ginkluotės sumažinimo įstatymo projektas nė vienuose Rūmuose 
nepraeitų pirmos balsavimo stadijos. 

Loidas linktelėjo, o Lorensas atsivertė kitą puslapį. Pirštu toliau 
slinko klausimais žemyn. Apsistojo ties dvidešimt devintuoju. 

— Kiek Kongreso narių savo rinkimų apygardose turi ginklų 
pramonės ir karinių bazių? — paklausė, vėl pakeldamas akis į Loidą. 

— Septyniasdešimt du senatoriai ir du šimtai vienuolika Žemes- 
niųjų rūmų narių, — atsakė Loidas — jam net neprireikė pasižiūrėti 
į savo aplanką, kurio dar nė neatsivertė. — Jums reikės įtikinti bent 

šešiasdešimtį jų procentų dėl paramos, kad užsitikrintumėte daugu- 
mą abejuose Rūmuose. Ir tai, jei galėtume tikėtis senatoriaus Bedelio 
balso. 

— Frenkas Bedelis plataus masto ginkluotės sumažinimo įstaty- 
mo reikalavo, kai aš dar mokiausi Viskonsino vidurinėje. Jis neturi 
kito pasirinkimo kaip tik paremti mus. 

— Jis galbūt ir pritaria tam įstatymui, bet mano, kad jūs nuėjote 
dar nepakankamai toli. Jis ką tik pareikalavo, kad sumažintumėte 
mūsų ginklavimosi išlaidas daugiau nei penkiasdešimčia procentų. 

— Ir kaip jis tikisi, kad aš tai prastumčiau? 

— Tektų pasitraukti iš NATO ir leisti europiečiams patiems rū- 
pintis savo gynyba. 

— Betgi tai visai nerealu, — pasakė Lorensas. — Netgi „Ameri- 
kiečiai už demokratinę veiklą“ prieš tai stotų. 

— Jūs tai žinote, aš žinau ir, įtariu, mielasis senatorius žino. Bet 
tai jam nesutrukdys rodytis kiekvienoje televizijoje nuo Bostono iki 
Los Andželo ir tvirtinti, kad gynybos išlaidų sumažinimas penkias- 
dešimčia procentų pernakt išspręstų Amerikos sveikatos apsaugos ir 
pensijų problemas. 

— Norėčiau, kad Bedelis tiek pat daug laiko skirtų problemai, 
kaip apginti mūsų žmones, kiek skiria jų sveikatos apsaugai, — pasa- 
kė Lorensas. — Kaip jam atsakyti? 

— Labai jį išgirti dėl nenuilstamo triūso ginant pagyvenusiųjų 
interesus. O paskui nurodyti, kad jūs, kaip vyriausiasis Jungtinių 
Valstijų ginkluotųjų pajėgų vadas, niekada nesumažinsite jų gyny- 
bos. Jūsų prioritetas visada bus užtikrinti, kad Amerika išliktų ga- 
lingiausia pasaulio valstybe ir taip toliau, ir taip toliau. Šitaip mes 
išsaugosime Bedelio balsą ir galbūt palenksime į savo pusę vieną kitą 
iš „vanagų“. 

Prezidentas pasižiūrėjo į laikrodį ir atvertė trečią puslapį. Priė- 
jęs trisdešimt pirmą klausimą, giliai atsiduso. 

Kaip jūs tikitės pasiekti, kad įstatymo projektas įsigaliotų, kai 
demokratai neturi daugumos nė vienuose Rumuose? 

— Gerai, Endi. Kaip į tai atsakyti? 

— Paaiškinsite, kad visoje šalyje susirūpinę amerikiečiai savo 
išrinktiems atstovams aiškiai leidžia suprasti, jog šis įstatymo pro- 
jektas gerokai pavėlavęs ir visai logiškas. 

— Būtent taip kalbėjau praeitą kartą, Endi. Apie įstatymo pro- 
jektą dėl kovos su prekyba narkotikais, prisimeni? 

— Taip, prisimenu, pone prezidente. Ir amerikiečiai jus visiškai 
palaikė. 

Lorensas vėl giliai atsiduso ir tarė: 

— O, kaip gera būtų valdyti šalį, kurioje rinkimai nevyksta kas 
dvejus metus ir ji nėra supančiota žiniasklaidos atstovų, įsitikinusių, 
kad jie geriau eitų pareigas nei demokratiškai išrinkta valdžia. 

— Net rusams teko susitaikyti su žiniasklaidos korpuso fenome- 
nu, — pasakė Loidas. 

— Kas būtų galėjęs patikėti, kad iki to prisigyvensime? — pasi- 
skundė Lorensas, permesdamas akimis paskutinį klausimą. — Nuo- 
jauta man sako, kad jeigu Černopovas pažadėjo rusų rinkėjams būti 
pirmuoju prezidentu, išleisiančiu sveikatos apsaugai daugiau lėšų 
negu gynybai, jis lengvai laimės. 

— Galbūt jūs ir teisus, — pripažino Loidas. — Bet galite neabejo- 
ti: jeigu būtų išrinktas Zerimskis, jis imtųsi atkurti rusų branduolinį 
arsenalą gerokai anksčiau, nei pradėtų svarstyti apie naujų ligoninių 
statybą. 

— Tikrai taip, — sutiko prezidentas. — Bet kadangi nėra jokių 
šansų, kad tas maniakas bus išrinktas... 

Endis Loidas patylėjo. 


Ficdžeraldas žinojo, kad kitos dvidešimt minučių lems jo likimą. 

Jis skubiai perėjo kambarį, žvilgtelėdamas į televizorių. Minia 
visomis kryptimis spruko iš aikštės. Triukšmingas entuziazmas virto 
akla panika. Du Rikardo Gusmano patarėjai lenkėsi prie jo kūno. 

Ficdžeraldas išėmė išeikvoto šovinio tūtą ir ją padėjo atgal į vie- 
tą odiniame dėkle. Ar lombardo savininkas pastebės, kad viena kulka 
iššauta? 

Iš kitos aikštės pusės per minios klyksmus atskriejo garsus poli- 
cijos sirenos kauksmas. Šįsyk sureaguota gerokai greičiau. 

Ficdžeraldas nuėmė ir įdėjo į tam skirtą įdubą taikiklį. Paskui 
nusuko vamzdį, įstūmė jį į vietą ir galiausiai sugrąžino ten pat, kur 
buvo, buožę. 

Paskutinį kartą žvilgtelėjo į televizoriaus ekraną, stebėdamas 
pasipilant į aikštę Bogotos policia. Paskui pasičiupo odinį dėklą, nuo 
peleninės ant televizoriaus įsimetė į kišenę degtukų dėžutę ir perkir- 
tęs numerį atidarė duris. 

Koridoriuje apsižvalgė į vieną ir kitą pusę ir nuskubėjo krovini- 
nio lifto link. Kelis kartus nuspaudė baltą mygtuką sienoje. Iš anks- 
to, prieš išeidamas į lombardą, buvo atsklendęs langą, atsiveriantį į 
gaisrinius laiptus, bet žinojo, kad jeigu teks griebtis atsarginio plano, 
veikiausiai palaikių metalinių laiptų apačioje jo lauks uniformuotų 
policininkų pasala. Nebus Rembo stiliaus sraigtasparnio su besisu- 

kančiomis mentėmis, suteikiančio galimybę pabėgti į šlovę, švilpiant 
pro ausis kulkoms, pataikančioms į viską, tik ne į jį. Šičia — realus 
pasaulis. 

Kai sunkios lifto durys pamažu atsidarė, Ficdžeraldas atsidūrė 
tiesiai priešais jauną raudonšvarkį padavėją, nešiną perkrautu pa- 
dėklu su priešpiečiais. Matyt, buvo traukiami burtai, ir jam išpuolė 
trumpas šiaudelis, todėl vyrukas negavo laisvos dienos, kad galėtų 
stebėti rungtynes. 

Išvydęs prie krovininio lifto stovintį viešbučio svečią, padavėjas 
nepajėgė paslėpti nuostabos. 

— No, senor, perdone, no puede entrar*, — mėgino paaiškinti 
jis, Ficdžeraldui prasispraudžiant į kabiną. 

Bet svečias dūrė pirštu į mygtuką, pažymėtą „Planta Baja“**, ir 
durys užsidarė gerokai anksčiau, nei vyrukas suspėjo pasakyti, kad 
šis liftas nusileidžia į virtuvę. 

Durims atsidarius pirmame aukšte, Ficdžeraldas mikliai nardė 
tarp nerūdijančio plieno stalų, ant kurių eilių eilėmis buvo išdėlioti 
užkandžiai, laukiant, kol juos užsakys, ir buteliai šampano, kurie bus 
atkimšti tik tuo atveju, jeigu laimės šeimininkų komanda. Jis pasiekė 
tolimąjį virtuvės galą, prasistūmė pro švaistines duris ir dingo iš akių 
daug anksčiau, nei kas nors iš baltai vilkinčių virtuvės darbuotojų su- 
siprato užprotestuoti. Menkai teapšviestu koridoriumi — vakar naktį 
pats išsuko elektros lemputes — nubėgo prie sunkių durų, vedan- 
čių į viešbučio požeminį garažą. Iš švarko kišenės išsiėmęs didžiulį 
raktą, jas paskui save uždarė ir užrakino. Pasuko tiesiai prie mažo 
juodo folksvageno, pastatyto tamsiausiame garažo kampe. Iš kelnių 
kišenės išsitraukė antrą, mažesnį, raktą, atrakino automobilio dure- 
les, įsmuko prie vairo, odinį dėklą pakišo greta po keleivio sėdyne ir 
įjungė degimą. Variklis kaipmat atgijo, nors pastarąsias tris dienas 


* "Ne, pone, įeiti draudžiama (isp.). 
** Pirmas aukštas (isp.). 

automobiliu ir nevažinėta. Kelias sekundes palaikė numynęs akcele- 
ratorių, o paskui iš lėto įstūmė pirmą pavarą. 

Ficdžeraldas neskubiai manevravo automobiliu tarp eilių kitų 
čia pastatytų ir stačiu pandusu išvairavo į gatvę. Nuožulnos viršuje 
stabtelėjo. Policia laužėsi į vieną gatvėje pastatytą automobilį ir nė 
nežvilgtelėjo Ficdžeraldo pusėn. Jis pasuko kairėn ir pamažu paju- 
dėjo tolyn nuo Bolivaro aikštės. 

Ir tuomet išgirdo už savęs kaukiant sireną. Žvilgtelėjęs į užpaka- 
linio vaizdo veidrodėlį pamatė du jo link artėjančius policijos moto- 
ciklus su įjungtais švyturėliais. Ficdžeraldas pasuko į gatvės pakraštį, 
ir pro jį pralėkė du policijos motociklininkai, o iš paskos — greitoji, 
gabenanti Gusmano kūną be gyvybės ženklų. 

Jis pasuko kairėn į kitą šalutinę gatvę ir ilgu aplinkiniu maršru- 
tu, dažnai vėl sugrįždamas atgal, nuvažiavo lombardo link. Po dvide- 
šimt keturių minučių įvairavo į skersgatvį ir sustojo už sunkvežimio. 
Iš po keleivio sėdynės pasiėmė apsitrynusį odinį dėklą ir paliko au- 
tomobilį neužrakintą. Vėl sugrįžti prie vairo ketino greičiau nei po 
dviejų minučių. 

Trumpai apsidairė, ar gatvelėje kas nors nestebi. Nieko nesimatė. 

Ficdžeraldui įsmukus į pastatą, ir vėl suveikė signalizacija. Bet 
šįsyk jis nesijaudino, kad skubiai prisistatys koks nors patruliuo- 
jantis automobilis — beveik visa policia bus visiškai užimta — arba 
stadione, kur už pusvalandžio prasidės rungtynės, arba sulaikanti 
kiekvieną, tebesantį arčiau nei mylios atstumu nuo Bolivaro aikštės. 

Ficdžeraldas uždarė užpakalines lombardo duris. Antrą kartą tą 
dieną jis greitai perėjo pagalbines patalpas, nubraukė į šalį karoliukų 
užuolaidas ir sustojo už prekystalio. Pasitikrino pro langą, ar nesimato 
gatvėje praeivių, ir sugrąžino odinį dėklą į ankstesnę vietą vitrinoje. 

Kai pirmadienio rytą Eskobaras grįš į lombardą, kiek ilgai truks, 
kol jis aptiks, kad vienas iš šešių šovinių su stambaus kalibro apta- 
kiomis kulkomis buvo iššautas ir vietoje liko tik jo tūta? Ir net tuo- 
met ar jis pasivargins apie tai pranešti policijai? 

Mažiau nei po devyniasdešimties sekundžių Ficdžeraldas vėl sė- 
dėjo folksvagene. Išvažiuodamas į pagrindinę gatvę, tebegirdėjo čirš- 
kiančią signalizaciją, ir orientuodamasis pagal kelio ženklus pasuko 
Aeropuerto El Dorada* link. Niekas nė kiek juo nesidomėjo. Galų 
gale juk tuojau prasidės rungtynės. Šiaip ar taip, koks gi galėtų būti 
ryšys tarp čirškiančios lombardo San Viktorinos rajone signalizacijos 
ir kandidato į prezidentus nužudymo Bolivaro aikštėje? 

Pasiekęs greitkelį, Ficdžeraldas laikėsi vidurinės eismo juostos, 
nėsyk neviršydamas leistino greičio. Su juo prasilenkė keli policijos 
automobiliai, skubantys į sostinę. Net jeigu kas nors būtų jį sustab- 
des patikrinti dokumentų, būtų radęs juos visus tvarkingus. Prikimš- 
tame lagamine nebūtų rasta nieko ypatinga kaip verslininkui, besi- 
lankančiam Kolumbijoje parduoti kalnakasybos įrangos. 

Pasiekęs nuovažą į oro uostą, Ficdžeraldas paliko greitkelį. Po 
ketvirčio mylios staigiai pasuko dešinėn ir įvairavo į viešbučio „San 
Sebastian“ parkavimo aikštelę. Atidarė pirštinių skyrelį ir išėmė gau- 
siai priantspauduotą pasą, išduotą Dirko van Rensbergo vardu. Su 
pasičiuptais iš viešbučio „El Belvedere“ degtukais padegė pasą. Kai 
bemaž pradėjo svilti pirštai, atidarė automobilio dureles ir išmetė 
šio likučius ant žemės, padu užtrypė ugnį, pasistengdamas, kad liktų 
matomas tik Pietų Afrikos herbas. Švystelėjęs degtukus ant keleivio 
sėdynės, pasigriebė nuo užpakalinės sėdynės lagaminą ir užtrenkė 
automobilio dureles, o raktelius paliko degimo spynelėje. Nuėjęs 
prie paradinių viešbučio durų, Dirko van Rensbergo paso likučius ir 
didelį sunkų raktą išmetė į šiukšlinę įėjimo laiptukų apačioje. 

Įkandin japonų verslininkų Ficdžeraldas prasistūmė pro su- 
kamąsias duris ir laikėsi neatsilikdamas, kai tie buvo nuvesti laisvo 
lifto link. Jis tik vienas išlipo trečiame aukšte ir pasuko tiesiai prie 
347-0jo numerio, kur išsitraukė dar vieną plastikinę kortelę atrakinti 
dar vienam kambariui, rezervuotam kita pavarde. Numetė ant lovos 


* Eldorado oro uostas (isp.). 

lagaminą ir pasižiūrėjo į laikrodį. Iki skrydžio pradžios dar valanda 
ir septyniolika minučių. 

Ficdžeraldas nusivilko ir užmetė ant vienos kėdės švarką, ati- 
daręs lagaminą ir išsiėmęs plastikinį maišelį su prausimosi reikme- 
nimis, pradingo vonios kambaryje. Praėjo šiek tiek laiko, kol vanduo 
pakankamai sušilo, ir jis kamščiu užkimšo kriauklę. Belaukdamas 
nusikarpė nagus ir kruopščiai, it chirurgas prieš operaciją, šepečiu 
išsišveitė rankas. 

Truko dvidešimt minučių švariai nusiskusti savaitės senumo 
barzdai ir kelių saujų šampūno, iki sugrąžino plaukams natūralų 
banguotumą ir smėlio spalvą. 

Kaip įmanydamas geriau Ficdžeraldas išsisausino plonu vienin- 
teliu viešbučio parūpintu rankšluosčiu, paskui sugrįžo į miegamąjį 
ir užsimovė švarias glaudes. Nuėjęs prie komodos kitame kambario 
kampe, ištraukė trečią stalčių ir pagrabinėjo, kol surado prie aukš- 
tesniojo dugno iš apačios lipniąja juostele priklijuotą paketėlį. Nors 
kelias dienas kambaryje negyveno, buvo tikras, kad niekas neaptiko 
jo slaptavietės. 

Ficdžeraldas atplėšė rudą voką ir greitomis pasitikrino jo turinį. 
Dar vienas pasas, tačiau su kita pavarde. Penki šimtai dolerių ap- 
šiurusiais banknotais ir lėktuvo bilietas pirmąja klase į Keiptauną. 
Sprunkantys samdyti žudikai nekeliauja pirmąja klase. Po kelių mi- 
nučių jis apleido 347-ąjį numerį, palikęs po visas grindis išmėtytus 
senus savo drabužius ir užkabintą ant durų lentelę Favor de no mo- 
lestar. 

Viešbučio svečiams skirtu liftu nusileido į pirmą aukštą pasiti- 
kėdamas, kad niekieno žvilgsnio nepatrauks penkiasdešimt vienerių 
metų amžiaus vyriškis mėlynais džinsiniais marškiniais, dryžuotu 
kaklaraiščiu, sportiniu švarku ir pilkomis medvilninėmis kelnėmis. 
Išžengė iš lifto ir neskubiai perėjo vestibiulį, nė neketindamas išsi- 
registruoti. Atvykęs prieš aštuonias dienas, jis už numerį sumokėjo 
grynaisiais į priekį. Mini barą visada laikė užrakintą, nė karto ne- 

skambino kambarių tarnybai, nesikalbėjo telefonu su kuo nors iš- 
orėje nei žiūrėjo mokamų filmų. Šio svečio sąskaitoje nebus jokių 
priemokų. 

Teko palaukti kelias minutes, kol prie įėjimo prišliaužė į oro 
uostą vežiojantis autobusas. Vėl pasižiūrėjo į laikrodį. Iki lėktuvas 
pakils — keturiasdešimt trys minutės. Jis nė kiek nesijaudino, kad 
pavėluos į „Aeroperu“ reisą nr. 63 kelionei į Limą. Buvo tikras, kad 
šiandien niekas nevyksta laiku. 

Išlipęs iš autobuso prie oro uosto pastato, jis iš lėto nužings- 
niavo link registracijos stalo, kur nenustebo, kai buvo pasakyta, kad 
reisas į Limą sulaikytas daugiau kaip valandai. Keletas policininkų 
sausakimšoje, chaotiškoje išvykstančiųjų salėje įtariai nužiūrinėjo 
kiekvieną keleivį, ir nors Ficdžeraldą kelis kartus sustabdė ir apklau- 
sinėjo, o jo lagaminą dusyk apieškojo, galiausiai jam buvo leista to- 
liau eiti prie 47-ųjų vartų. 

Sulėtino žingsnius, pamatęs apsaugininkų tempiamą porą vai- 
kinų su kuprinėmis. Tingiai pagalvojo, kiek nekaltų nesiskutusių 
baltųjų praleis naktį apklausinėjami kamerose, ką anksčiau tą dieną 
nuveikė. Pareigūnas mėlyna uniforma būdelėje atsivertė Naujosios 
Zelandijos pasą ir įdėmiai tyrinėjo įklijuotą fotografiją, kurioje pa- 
vaizduotas asmuo nenuginčijamai buvo panašus į prieš jį stovinų 
elegantiškai apsirengusį vyriškį. Jis sugrąžino pasą ir leido Alisteriui 
Daglasui, civiliui inžinieriui iš Kraistčerčo, pereiti į laukiamąją zoną. 
Dar po šiokios tokios delsos reisas pagaliau paskelbtas. Stiuardesė 
palydėjo poną Daglasą į jo vietą pirmosios klasės skyriuje. 

— Pageidautumėte taurės šampano, sere? 

Ficdžeraldas papurtė galvą. 

— Dėkui, ne. Visai tiks paprastas vanduo, — atsakė jis, išmėgin- 
damas savo naujazelandietišką akcentą. 

Užsisegė saugos diržą, atsilošė krėsle ir apsimetė skaitantis 
skrydžiui skirtus žurnalus, kai orlaivis pamažu pajudėjo gumbuotu 
kilimo ir tūpimo taku. Kadangi prieky jų pakilti laukė ilga eilė lėk- 

tuvų, Ficdžeraldas turėjo pakankamai laiko išsirinkti patiekalus, ku- 
riuos valgys, ir filmą, kurį žiūrės, dar gerokai iki tol, kai „Boeing 727“ 
įsibėgėjo skrydžiui. Ratams pagaliau atsiskyrus nuo žemės, Ficdže- 
raldas pirmą kartą per tą dieną ėmė atsipalaiduoti. 

Kai tik orlaivis pasiekė kreiserinį aukštį, jis padėjo į šalį žurnalą, 
užsimerkė ir pradėjo mąstyti, ką nutupus Keiptaune reikės nuveikti. 

— Kalba jūsų kapitonas, — iš garsiakalbio niūriai suskambo bal- 
sas. — Turiu pranešti žinią, kuri kai kam iš jūsų bus labai nemaloni. 

Ficdžeraldas staiga tiesiau atsisėdo. Tokios galimybės — nenu- 
matytai grįžti į Bogotą jis neplanavo. 

— Apgailestauju turėdamas jus informuoti, kad šiandien Ko- 
lumbiją ištiko nacionalinė tragedija. 

Ficdžeraldas nestipriai sugniaužė savo krėslo porankį ir susitel- 
kė siekdamas išlaikyti ramų kvėpavimą. 

Kapitonas akimirką padelsė. 

— Draugai mano, — rimtai tęsė jis, — Kolumbija patyrė baisų 
smūgį. — Jis trumpam nutilo. — Brazilija nugalėjo mūsų nacionalinę 
komandą rezultatu du vienas. 

Per saloną nuvilnijo garsus atodūsis, tartum sudužti į artimiau- 
sią kalną būtų geresnis variantas. Ficdžeraldo lūpose šmėstelėjo vos 
pastebima šypsenėlė. 

Prie jo šono vėl išdygo stiuardesė. 

— Galiu jums atnešti kokio nors gėrimo, pone Daglasai, kai mes 
jau ore? 

— Dėkui, — atsakė Ficdžeraldas. — Manau, vis dėlto išgersiu to 
šampano. 


Tomui Lorensui įėjus į sausakimšą salę, visas spaudos korpusas 
atsistojo. 

— Jungtinių Valstijų prezidentas, — paskelbė spaudos sekreto- 
rius dėl visa ko, jeigu salėje būtų svečias iš kosmoso. 

Lorensas žingtelėjo vieną laiptelį į pakylą ir pasidėjo ant pulto 
mėlynąjį Endžio Loido aplanką. Jau pažįstamu gestu pamojo žurna- 
listams, kad jie gali atsisėsti. 

— Man malonu pranešti, — laisvu tonu prabilo prezidentas, — 
kad siunčiu į Kongresą per rinkimų kampaniją Amerikos žmonėms 
pažadėtą įstatymo projektą. 

Mažai kas iš vyresniųjų Baltųjų rūmų korespondentų, sėdin- 
čių priešais jį, bent ką nors užsirašė, nes daugelis jų žinojo, kad jei- 
gu bus medžiagos, vertos išspausdinti, tai, tikėtina, tokią išgirs per 
klausimams ir atsakymams skirtą laiką, o ne iš kokio nors iš anksto 
parengto pranešimo. Bet kuriuo atveju įžanginiai prezidento žodžiai 
jiems bus įteikti su žiniasklaidai skirtu paketu, iki visiems paliekant 
spaudos konferencijos salę. Seni profesionalai imdavosi parengto 
teksto tik tuomet, kai jiems tekdavo užpildyti papildomus laikraščio 
skilties colius. 

Bet prezidentas vis tiek jiems priminė, kad priėmus įstatymo 
projektą dėl ginkluotės sumažinimo, jam atsiras galimybė skirti dau- 
giau biudžeto įplaukų sveikatos apsaugai ir socialinei rūpybai, todėl 

pagyvenę amerikiečiai, sulaukę pensinio amžiaus, galėtų tikėtis ge- 
resnio gyvenimo. 

— Šį įstatymo projektą sveikins bet kuris padorus neabejingas 
pilietis, ir aš didžiuojuosi, kad esu prezidentas, kuris jį palydės į Kon- 
gresą. 

Lorensas pakėlė akis nuo teksto ir viltingai nusišypsojo, jausda- 
mas pasitenkinimą, kad šie jo įžanginiai žodžiai buvo pasitikti mažų 
mažiausia gerai. 

Iš visų pusių pasipylė šūksmai „Pone prezidente!“. Lorensas at- 
sivertė mėlynąjį aplanką ir žvilgtelėjo į trisdešimt vieną tikėtiną klau- 
simą. Pakėlė akis ir nusišypsojo pažįstamam veidui pirmoje eilėje. 

— Barbara, — tarė, parodydamas į veteranę UPI žurnalistę, kuri 
kaip spaudos korpuso seniūnė turėjo teisę užduoti pirmą klausimą. 

Barbara Evans iš lėto atsistojo. 

— Dėkui, pone prezidente. — Ji mirksnį patylėjo, o paskui pa- 
klausė: — Ar jūs galite patvirtinti, kad CŽV niekaip nesusijusi su Ko- 
lumbijos kandidato į prezidentus Rikardo Gusmano nužudymu šeš- 
tadienį Bogotoje? 

Per salę nuvilnijo susidomėjimo užesys. Lorensas įsistebeilijo 
į trisdešimt vieną niekuo negelbstintį klausimą ir atsakymus, pasi- 
gailėdamas, kad taip atsainiai atmetė Lario Haringtono pasisiūlymą 
išsamiau juos pakomentuoti. 

— Džiaugiuosi, Barbara, kad uždavėte šį klausimą, — nė nemirk- 
telėjęs atsakė jis. — Kadangi noriu, jog žinotumėte: kol aš esu prezi- 
dentas, tokia prielaida net negali kilti. Mūsų administracija niekada, 
jokiomis aplinkybėmis, nesikiš į suverenios valstybės demokratinius 
procesus. Faktiškai dargi šįryt aš pavedžiau valstybės sekretoriui pa- 
skambinti pono Gusmano našlei ir perduoti mano asmeninę užuo- 
jautą. — Lorensui palengvėjo, kad Barbara paminėjo nužudytojo 
pavardę, antraip jis nebūtų pajėgęs prisiminti. — Taip pat gal jums, 
Barbara, bus įdomu žinoti, kad aš jau paprašiau viceprezidento man 

atstovauti per laidotuves, kurios, kaip suprantu, įvyks šį savaitgalį 
Bogotoje. 

Pitas Daudas, Slaptosios tarnybos agentas, atsakingas už prezi- 
dento apsaugos padalinio darbą, tučtuojau paliko salę perspėti vice- 
prezidento, kol spaudos atstovai dar jo neužpuolė. 

Barbara Evans atrodė nejįtikinta, bet jai dar nespėjus pateikti 
antrą klausimą, prezidentas nukreipė savo dėmesį į stovintį paskuti- 
nėje eilėje vyriškį, kuris, kaip jis vylėsi, nebus bent kiek suinteresuo- 
tas prezidento rinkimais Kolumbijoje. Bet vos tik šis uždavė klausi- 
mą, Lorensas pasigailėjo, kad žmogui tai neįdomu. 

— Kokie šansai, kad jūsų įstatymo projektui dėl ginkluotės su- 
mažinimo bus pritarta, jeigu atrodo tikėtina, jog Viktoras Zerimskis 
taps Rusijos prezidentu? 

Keturiasdešimt minučių Lorensas atsakinėjo į klausimus apie 
įstatymo dėl branduolinės, biologinės, cheminės ir konvencinės gin- 
kluotės sumažinimo projektą, taip pat pasigirdo reikalavimų, kad 
nusakytų dabartinį CŽV vaidmenį Pietų Amerikoje ir atskleistų kaip 
ketina tvarkytis su Viktoru Zerimskiu, jeigu šis vis dėlto taptų Rusi- 
jos prezidentu. Kai pasidarė pernelyg akivaizdu, kad apie minėtus 
dalykus Lorensas išmano ne kažkiek daugiau nei jie patys, įkyrūs 
rašeivos, užuodę kraują, ėmė jį kamuoti būtent šiais klausimais, vi- 
siškai pamiršdami visus kitus, tarp jų ir įstatymo dėl ginkluotės su- 
mažinimo projektą. 

Kai Lorensas pagaliau sulaukė prielankaus Filo Ansančio klau- 
simo apie įstatymo projektą, jis įsileido į ilgą diskursą, o paskui ne- 
perspėjęs baigė spaudos konferenciją, įkyriems žurnalistams nusi- 
šypsodamas ir pasakydamas: 

— Dėkui, ponios ir ponai, buvo malonu susitikti — kaip visada. 

Daugiau netaręs nė žodžio, atsuko jiems nugarą, skubiai paliko 
salę ir patraukė Ovalinio kabineto link. 

Vos tik Endis Loidas jį prisivijo, prezidentas tyliai suniurnėjo: 

— Man reikia tuojau pat pasikalbėti su Lariu Haringtonu. Kai 

tik jį surasi, paskambink į Langlį*. Tegul CŽV direktorė per valandą 
prisistato į mano kabinetą. 

— Kažin, pone prezidente, gal būtų išmintingiau... — bandė pa- 
prieštarauti personalo viršininkas. 

— Per valandą, Endi, — pakartojo prezidentas, net nepasižiū- 
rėdamas į jį. — Jeigu sužinosiu, kad CŽV kaip nors susijusi su tuo 
nužudymu Kolumbijoje, pakabinsiu Dekster džiūti ant šakos. 

— Paprašysiu valstybės sekretoriaus, kad nedelsdamas pas jus 
atvyktų, pone prezidente, — pasakė Loidas. 

Jis įnėrė į gretimą kabinetą, pasiėmė artimiausią telefoną ir 
surinko Lario Haringtono numerį Valstybės departamente. Net per 
telefoną teksasietis nesugebėjo užmaskuoti pasitenkinimo, kad taip 
greitai pasirodė esąs teisus. 

Padėjęs telefono ragelį, Loidas grįžo į savo kabinetą, uždarė du- 
ris ir kelias minutėles tylomis sėdėjo prie rašomojo stalo. Tiksliai ap- 
mąstęs viską, ką reikia pasakyti, surinko numerį, į kurį atsiliepdavo 
tik vienas asmuo. 

— Direktorė, — tepasakė Helena Dekster. 


Konoras Ficdžeraldas padavė savo pasą australų muitinės pa- 
reigūnui. Būtų ironiška, jeigu dėl dokumento šis suabejotų, nes pir- 
mą kartą per tris savaites jis naudojosi savo tikrąja pavarde. Unifor- 
muotas pareigūnas klaviatūroje sustukseno duomenis, pasitikrino 
kompiuterio ekrane, paskui nuspaudė dar kelis klavišus. 

Nieko nederamo ekrane nepasirodė, tad jis įspaudė turistinę 
vizą ir pasakė: 

— Tikiuosi, maloniai pasisvečiuosite Australijoje, pone Ficdže- 
raldai. 


Konoras jam padėkojo ir nuėjo į bagažo atsiėmimo salę, atsisė- 


kj 


Vašingtono priemiestyje Langlyje įsikūrusi Jungtinių Valstijų pagrindinė Cen- 
trinės Žvalgybos Valdybos būstinė. 

do priešais nejudantį konvejerį ir laukė, kol pasirodys jo bagažas. Jis 
niekada sau neleisdavo pirmam pereiti muitinės net ir tuomet, kai 
neturėdavo ko deklaruoti. 

Kai vakar nusileido Keiptaune, išlipusį iš lėktuvo Konorą pasiti- 
ko senas jo draugas ir kolega Karlas Kuteris. Kitas porą valandų Kar- 


aptarinėdami Karlo skyrybas ir ką ketina veikti Megė ir Tara. Per an- 
trą butelį Rastenburgo 1982-ųjų derliaus „Cabernet Savignon“ Ko- 
noras vos nepavėlavo į savo reisą skristi į Sidnėjų. Neapmuitinamų 
prekių parduotuvėje jis paskubom parinko savo žmonai ir dukteriai 
dovanas, pažymėtas „Made in South Africa“. Net iš jo paso nesupras- 
tum, kad į Keiptauną atvyko per Bogotą, Limą ir Buenos Aires. 

Sėdėdamas bagažo atsiėmimo zonoje ir laukdamas, kol pajudės 
konvejeris, ėmė mąstyti apie savo gyvenimą per pastaruosius dvide- 
šimt aštuonerius metus. 


Konoras Ficdžeraldas užaugo šeimoje, atsidavusioje įstatymui 
ir tvarkai. 

Jo senelis iš tėvo pusės, Oskaras, šitaip pavadintas pagal dar 
kitą airių poetą*, šimtmečių sandūroje iš Kilkenio emigravo į Ame- 
riką. Kelios valandos po to, kai išsilaipino Elis Ailende, jis patraukė 
tiesiai į Čikagą ir prisidėjo prie savo pusbrolio, tarnaujančio policijos 
departamente. 

Prohibicijos laikotarpiu Oskaras Ficdžeraldas buvo tarp mažo 
būrelio farų, nesutikusių imti kyšių iš gangsterių, todėl jam nepa- 
vyko tarnyboje pakilti aukščiau seržanto laipsnio. Užtat Oskaras su- 
silaukė penkių dievobaimingų sūnų ir pasidavė tik tuomet, kai vie- 
tos kunigas jam pasakė, kad tokia Visagalio valia ir kad jis su Mere 


* Čia, matyt, kalbama apie Oskarą Vaildą (Oscar Wilde), prozininką ir poetą, 
kitas — Desmondas Ficdžeraldas (Desmond Fitzgerald, 1888—1947) airių revoliucionie- 
rius, politikas ir poetas. 

neturės dukters. Jo žmona liko dėkinga tėvui O'Reiliui už išminties 
žodžius — iš seržanto algos jau buvo ganėtinai sunku auginti penkis 
tvirtus vaikinus. Žinokite: jeigu Oskaras kada nors būtų davęs nors 
centą daugiau, nei jai priklausė iš jo savaitinio atlygio, Merė būtų 
norėjusi smulkiai išsiaiškinti, iš kur tas atsirado. 

Baigę vidurinę, trys Oskaro vaikinai stojo tarnauti į Čikagos po- 
licijos departamentą, kur greitai kilo tarnyboje, nors to buvo nusi- 
pelnęs jų tėvas. Dar vienas tapo dvasininku, tuo įtikdamas Merei, o 
jauniausiasis, Konoro tėvas, pagal įstatymą dėl demobilizuotųjų iš ar- 
mijos Čikagos De Polio universitete studijavo baudžiamąją teisę. Bai- 
gęs, jis pradėjo dirbti FTB. 1949-aisiais vedė Kateriną o'Kif, merginą, 
gyvenusią dvejomis durimis toliau toje pačioje Pietinėje Lou gatvėje. 
Juodu susilaukė tik vieno vaiko, sūnaus, kurį pakrikštijo Konoru. 

Konoras gimė 1951 metų vasario 8 d. Čikagos bendrojoje ligoni- 
nėje, ir dar iki kol pradėjo lankyti vietos katalikų mokyklą, paaiškėjo, 
kad iš jo bus talentingas futbolo* žaidėjas. Konoro tėvas liko suža- 
vėtas, kai jo sūnus tapo Mount Karmelio aukštesniosios mokyklos** 
komandos kapitonu, bet motina vis tiek versdavo jį iki išnaktų ruošti 
pamokas. 

— Visą gyvenimą futbolo nežaisi, — nuolat jam primindavo ji. 

Turėdamas tėvą, kuris visada atsistodavo, kai tik į kambarį įei- 
davo kokia nors moteris, ir motiną, kone šventąją, kad ir koks mitrus 
buvo Konoras, priešingos lyties akivaizdoje liko nedrąsus. Kelios 
merginos iš Maunt Karmelio aukštesniosios labai aiškiai leido Ko- 
norui suprasti, ką jam jaučia, bet jis išsaugojo savo nekaltybę, iki 
paskutinėje klasėje susipažino su Nense. Netrukus po to, kai kažku- 
rią rudens popietę Konoras atvedė Maunt Karmelį į dar vieną perga- 
lę, Nensė nusitempė jį po tribūnomis ir suviliojo. Jeigu ji būtų nusi- 
vilkusi visus drabužius, jis išvis pirmą kartą gyvenime būtų pamatęs 
nuogą moterį. 


* Čiair toliau kalbama apie amerikietiškąjį futbolą. 
** Jungtinėse Valstijose — aukštesniųjų (9-12) klasių vidurinė mokykla. 

Po mėnesio Nensė paklausė, gal jis norėtų pabandyti su dviem 
merginomis išsyk. 

— Aš išvis nesu turėjęs dviejų merginų, ką jau kalbėti apie dvi 
išsyk, — atsakė jis. 

Regis, Nensei tai nepadarė jokio įspūdžio, ir ji paliko jį. 

Kai Konoras laimėjo stipendiją mokytis „Notre Dame“ universi- 
tete, jis nepriimdavo nė vienos merginos pasiūlymų, skriejančių fut- 
bolo komandos žaidėjų pusėn. Jo komandos draugai, atrodo, labai 
didžiuodavosi, persirengiamajame savo drabužių spintelės durų vi- 
duje galėdami pabraižyti vardus merginų, pasidavusių jų apžavams. 
Į pirmo semestro pabaigą Bretas Koulmenas savo spintelėje turėjo 
pabraižęs septyniolika vardų. Taisyklė tokia, pamokė jis Konorą: 
įskaitomas tik įsiskverbimas. 

— Nepakaktų viso spintelės durų ploto, jeigu pridėtum ir oralinį 
seksą, — pridūrė jis. 

Baigdamas pirmą kursą, Konoras turėjo pabraižęs tik vieną var- 
dą — „Nensė“. Vieną vakarą po treniruotės jis patikrino kitų spinte- 
les ir aptiko, kad Nensės vardas figūruoja beveik kiekvienoje iš jų, 
kartais skliausteliuose su kitos merginos vardu. Komandos draugai 
jam būtų užkūrę pirtį už menką rezultatyvumą, jeigu jis nebūtų buvęs 
geriausias pirmakursis įžaidėjas, kokį „Notre Dame“ per dešimtmetį 
turėjo. 

O per pirmąsias kelias dienas antrame kurse viskas pasikeitė. 

Kai Konoras atėjo į kassavaitinę pamoką Airių šokių klube, ji 
avėsi batelius. Jos veido nesimatė, bet tai nelabai buvo svarbu, nes jis 
nepajėgė atplėšti akių nuo tų ilgų, lieknų kojų. Kaip futbolo didvyris, 
buvo pripratęs, kad merginos į jį spoksotų, bet dabar viena mergi- 
na, kuriai norėjo padaryti įspūdį, tartum nė nejautė Konorą egzis- 
Deklano o'Keisio, kuriam kaip šokėjui nebuvo lygių. Abu laikėsi visai 
tiesiomis nugaromis, o jų kojos judėjo taip lengvai, kad apie tai Ko- 
noras galėjo tik svajoti. 

Kai šokis baigėsi, Konoras vis dar nebuvo išsiaiškinęs jos vardo. 
O dar blogiau — mergina su Deklanu išėjo anksčiau, nei jis surado 
būdą, kaip su ja susipažinti. Iš nevilties nusprendė juodu pasekti iki 
merginų bendrabučio, slinkdamas penkiasdešimt jardų atsilikęs ir 
visąlaik laikydamasis šešėliuose, kaip jį išmokė tėvas. Jautėsi nema- 
loniai, kai jie, susikibę rankomis, linksmai šnekučiavosi. Kai abu pa- 
siekė „Le Mans Holo“ bendrabutį, ji pabučiavo Deklaną į skruostą ir 
išnyko viduje už durų. Konoras paklausė savęs: „Kodėl aš daugiau 
dėmesio skyriau futbolui, o ne šokiams?“ 

Deklanui patraukus vaikinų bendrabučių link, Konoras leidosi 
vaikštinėti pirmyn atgal šaligatviu po merginų bendrabučio langais, 
mąstydamas, ką jam daryti. Galiausiai suspėjo trumpai pamatyti ją, 
vilkinčią chalatėliu, užtraukiančią užuolaidą, ir dar kelias minutes 
paslampinėjo, o paskui nenorom sugrįžo į savo kambarį. Atsisėdęs 
ant lovos galo pradėjo kurti laišką savo motinai. Jai parašė, kad suti- 
ko merginą, kurią ketinąs vesti, nors iš tikrųjų iki šiol dar su ja nekal- 
bėjęs — ir tik pamanyk, net nežinąs, kuo ji vardu. Paseilėjęs ir užkli- 
Juodamas voką Konoras mėgino save įtikinti, kad Deklanas o Keisis 
jai niekas daugiau, tik šokių partneris. 

Per savaitę jis bandė kuo daugiau apie ją sužinoti, bet išsiaiš- 
kino labai mažai — tik tiek, kad jos vardas Megė Berk, laimėjo sti- 
pendiją mokytis Šventosios Marijos koledže ir dabar pirmame kurse 
studijuoja meno istoriją. Jis keikėsi, kad niekada per savo gyvenimą 
nebuvo įkėlęs kojos į jokią dailės galeriją; faktiškai arčiausiai prie ta- 
pybos buvo atsidūręs tuomet, kai tėvas jo paprašė nudažyti kiemelio 
už jų namo Pietinėje Lou gatvėje tvorą. Kaip paaiškėjo, Deklanas su- 
sitikinėjo su Mege, kai ji dar mokėsi paskutinėje aukštesniosios mo- 
kyklos klasėje, ir buvo ne tik geriausias šokėjas klube, bet taip pat 
laikomas gabiausiu matematiku universitete. Kitos mokslo įstaigos 
Deklanui jau siūlė aspirantūros stipendijas — anksčiau, nei paaiš- 
kės jo baigiamųjų egzaminų rezultatai. Konoras galėjo tik viltis, kad 

Deklanui pasiūlys kuo toliau nuo Saut Bendo* tokią viliojančią vietą, 
kuriai bus neįmanoma atsispirti. 

Kitą ketvirtadienį į šokių klubą Konoras atėjo pats pirmas, ir 
kai iš persirengiamojo pasirodė Megė su kreminės spalvos palaidi- 
nuke ir trumpu juodu sijonėliu, jam teko spręsti tik vieną klausimą — 
spoksoti aukštyn į tas žalias akis ar žemyn į jos ilgas kojas. Vėlgi visą 
vakarą jos partneris buvo Deklanas, o Konoras nebylus sėdėjo ant 
suolo, mėgindamas apsimesti, kad merginos nemato. Po paskutinio 
šokio abu išsmuko iš klubo. Vėl Konoras nusekė juos iki „Le Mans 
Holo“ ir pastebėjo, kad šįsyk ji nelaiko Deklano už rankos. 

Po ilgo pokalbio ir dar vieno bučinio į skruostą Deklanas pasuko 
vaikinų bendrabučių link. Konoras nudribo ant suoliuko priešais jos 
langą ir spoksojo į merginų bendrabučio balkoną, nusprendęs laukt, 
kol pamatys Megę užtraukiant užuolaidas. Bet kai ji pasirodė prie 
lango, jis jau snaudė. 

Konoras pabudo iš gilaus miego. Jis sapnavo, kad Megė stovi 
priešais jį, vilkinti pižama ir chalatėliu. Kruptelėjęs atsitokėjo, ne- 
galėdamas patikėti, įsistebeilijo į ją, bet paskui pašoko ir atkišo ranką. 

— Sveika, aš — Konoras Ficdžeraldas. 

— Žinau, — atsakė ji ir paspaudė ištiestą jo ranką. — Aš — Megė 
Berk. 

— Žinau. 

— Atsiras vietos ant suoliuko? — paklausė ji. 

Nuo tos akimirkos Konoras niekada nebežiūrėjo į kokią nors 
kitą moterį. 

Kitą šeštadienį pirmą kartą savo gyvenime Megė atėjo į futbolo 
rungtynes ir stebėjo puikų Konoro žaidimą su virtine triukų viso sta- 
diono akivaizdoje, kurią Konorui sausakimšai užpildė ši vienintelė 
moteris. 

O kitą ketvirtadienį juodu visą vakarą šoko kartu, laikydamiesi 


* Indianos valstijos miestas, kuriame bazuojasi „Notre Dame“ universitetas. 

už rankų. Prie „Le Mans Holo“ bendrabučio Konoras ją pirmą kartą 
pabučiavo, paskui priklaupė ant kelio ir pasipiršo. Megė nusijuokė, 
skaisčiai nuraudo ir įbėgo vidun. Pakeliui į vaikinų bendrabučius Ko- 
noras irgi juokėsi, bet tik iki tol, kol pastebėjo už medžio užsiglaudusį 
Deklaną. 

Nuo to laiko Konoras ir Megė drauge leisdavo kiekvieną laisvą 
minutę. Ji sužinojo apie įskaitinius kamuolio prispaudimus prie že- 
mės, galines zonas ir perdavimus į šonus, o jis — apie Belinį, Berninį 
ir Luinį. Kitus trejus metus kiekvieną ketvirtadienio vakarą jis klaup- 
davosi priešais ją ant kelio ir piršdavosi. Kai jo komandos draugeliai 
klausinėdavo, kodėl ant savo drabužių spintelės durelių nepabraižė 
jos vardo, Konoras atsakydavo paprastai: 

— Nes aš ją vesiu. 

Kai Konoras paskutinius metus mokėsi universitete, Megė pa- 
galiau sutiko tapti jo žmona — bet tik po to, kai pati išlaikys egzami- 
nus. 

— Man teko šimtą keturiasdešimt vieną kartą pirštis, kad prare- 
gėtum šviesą, — pergalingai pareiškė jis. 

— Ak, liaukis, Konorai Ficdžeraldai, — atšovė ji. — Kai prisėdau 
prie tavęs ant to suoliuko, jau žinojau, kad visą gyvenimą praleisiu 
su tavimi. 

Juodu susituokė dvi savaitės po to, kai Megė baigė koledžą 
suma cum laude*. Po dešimties mėnesių gimė Tara. 


+ 


Su pagyrimu (lot.) 


— Nejau jums atrodo, kad aš patikėsiu, jog CŽV net nežinojo 
apie svarstomą pasikėsinimą nužudyti? 

— Tikrai taip, sere, — ramiai patvirtino CŽV direktorė. — Tą pat 
akimirką, kai tik sužinojome apie nužudymą, per kelias sekundes 
susisiekiau su Nacionalinio saugumo patarėju, o šis, kaip suprantu, 
pranešė tiesiogiai jums į Kamp Deividą. 

Prezidentas suskato žingsniuoti po Ovalinį kabinetą. Šitai su- 
teikdavo ne tik daugiau laiko pagalvoti, bet ir paprastai priversdavo 
jo svečius sunerimti. Daugelis žmonių įžengdami į Ovalinį kabinetą 
jau ir taip nervindavosi. Kartą jo sekretorius jam pasakė, kad keturi 
iš penkių lankytojų prieš pat susitikimą su prezidentu pirmiau už- 
sukdavo į tualetą. Bet Lorensas abejojo, ar sėdinti priešais moteris 
žinojo, kur apskritai yra artimiausias tualetas. Jeigu Rožių sodelyje 
būtų sprogusi bomba, Helena Dekster veikiausiai tik būtų kilstelėjusi 
išpuoselėtą antakį. Iki šiol ji atsilaikė vadovaujant trims preziden- 
tams, nors, pasak gandų, jie visi mėgino atstatydinti CŽV direktorę. 

— Ir kai ponas Loidas paskambino man ir pasakė, kad jūs rei- 
kalaujate paaiškinti smulkiau, — tęsė Dekster, — aš nurodžiau savo 
pavaduotojui Nikui Gutenburgui susisiekti su mūsų žmonėmis ten 
vietoje, Bogotoje, ir nuodugniai išsiaiškinti, kas iš tikrųjų šeštadienio 
popietę įvyko. Gutenburgas vakar baigė ataskaitą. 

Ji patapšnojo aplanką sau ant kelių. 

Lorensas liovėsi žingsniavęs ir sustojo ties Abraomo Linkolno 
portretu, kabančiu virš židinio. Pažvelgė į Helenos Dekster sprandą. 
Ji ir toliau laikė įbedusi žvilgsnį tiesiai priešais save. 

CŽV direktorė vilkėjo elegantišku, gražiai pasiūtu tamsiu kos- 
tiumėliu su paprasta kreminės spalvos palaidine. Ji retai nešiodavo 
papuošalus, net ir ypatingomis progomis. Trisdešimt dvejų metų am- 
žiaus, ją prezidentas Fordas paskyrė direktoriaus pavaduotoja — tai 
turėjo būti laikina priemonė, siekiant numaldyti feministų lobistus 
prieš 1976 metų rinkimus. Kaip vėliau paaiškėjo, pats Fordas buvo 
laikinas. Po visos virtinės trumpai pareigas ėjusių direktorių, kurie 
arba atsistatydindavo, arba pasitraukdavo į pensiją, ponia Dekster 
galiausiai užėmė geidžiamą postą. Vašingtono šiltnamio atmosferoje 
sklandė daug gandų apie jos kraštutines dešiniąsias pažiūras ir taiky- 
tus metodus siekiant šio paaukštinimo, bet nė vienas senatorius ne- 
drįso suabejoti jos paskyrimu. Ji suma cum laude buvo baigusi Brin 
Moro moterų koledžą ir Pensilvanijos universiteto Teisės fakultetą, 
o paskui įsidarbino vienoje iš žymiausių Niujorko teisės firmų. Po 
bylinėjimusi pasibaigusių, bet galiausiai sureguliuotų teisme virtinės 
kivirčų su firmos valdyba dėl laiko trukmės, per kurią moterys tampa 
partnerėmis, ji priėmė pasiūlymą dirbti CŽV. 

Gyvenimą Valdyboje ji pradėjo Operatyviniame direktorate ir 
galiausiai pakilo ligi direktoriaus pavaduotojos. Iki savo paskyrimo ji 
įsigijo daugiau priešų nei draugų, bet metams slenkant pirmieji tar- 
tum išnyko: arba buvo atleisti, arba anksti pasitraukė į pensiją. Kai 
paskyrė direktore, jai ką tik buvo sukakę keturiasdešimt. Washing- 
ton Post Dekster apibūdino kaip galva pramušusią akmeninę sieną, 
bet tai lažybų tarpininkams nesutrukdė siūlyti lažinius, kiek dienų 
Ji išsilaikys savo poste. Netrukus dienas jie pakeitė į savaites, o pas- 
kui — ir į mėnesius. Dabar jie ėmė lažinius dėl to, ar ji, kaip CŽV 
vadovė, išsilaikys ilgiau nei Dž. Edgaras Huveris — FTB. 

Įsikūręs Baltuosiuose rūmuose Tomas Lorensas per kelias die- 
nas suprato, kaip aršiai Dekster priešinsis, jei jis mėgintų kontroliuo- 

tijos veiklos sritį. Jeigu jis paprašydavo ataskaitų apie įslaptintus da- 
lykus, dažnai trukdavo savaites, kol tos pagaliau atsidurdavo ant jo 
stalo, o kai taip nutikdavo, jos pasirodydavo esančios ilgos, padrikos, 
nuobodžios ir jau pasenusios. Ir jeigu jis ją išsikviesdavo į Ovalinį 
kabinetą paaiškinti kokių nors neatsakytų klausimų, Helena sugebė- 
davo elgtis taip, kad palyginti su ja, net kurčnebylys atrodytų kalbus. 
Jo mygama išsisukinėdavo, siekdama laimėti laiko — matyt, ketino 
eiti pareigas dar gerokai po to, kai rinkėjai prezidentą jau seniai bus 
pašalinę. 

Bet tik tuomet, kai Lorensas pasiūlė savo kandidatą į atsilaisvi- 
nusią vietą Aukščiausiajame Teisme, suprato, kokia mirtinai pavojin- 
ga gali būti Helena Dekster. Per kelias dienas ji pristatė medžiagą, ku- 
rioje konkrečiai nurodyta, kodėl netinkamas jo siūlomas kandidatas. 

Lorensas ir toliau atkakliai laikėsi savojo kandidato — vieno 
iš senesnių draugų. Bet dieną iki to, kai šis turėjo užimti siūlomas 
pareigas, buvo rastas savo garaže pasikoręs. Vėliau jis sužinojo, kad 
ta konfidenciali medžiaga buvo išsiuntinėta kiekvienam Senato At- 
rankos komiteto nariui, bet Lorensas taip ir nesugebėjo įrodyti, kas 
tai padarė. 

Kelis kartus Endis Loidas jį perspėjo, kad jeigu bandys pašalinti 
iš posto Dekster, verčiau tegul pasirūpina tokiu svariu įrodymu, tarsi 
reikėtų įtikinti visuomenę Motiną Teresę Šveicarijos banke turėjus 
sąskaitą, pastoviai papildomą organizuoto nusikalstamumo sindikatų. 

Lorensas atsižvelgė į personalo viršininko nuomonę. Bet dabar 
jis manė, kad jeigu galėtų įrodyti CŽV sąsają su Rikardo Gusmano 
nužudymu, apie ką net nepasivargino informuoti prezidento, per ke- 
lias dienas Dekster tektų atlaisvinti savo darbo stalą. 

Jisai sugrįžo prie savo kėdės ir čiuptelėjo mygtuką po rašomojo 
stalo kraštu. Galės Endis klausytis pokalbio arba vėliau vakare išgirs- 
ti iš įrašo magnetofono juostelėje. Lorensas suvokė, kad Dekster tiks- 
liai žino jo užmačias, ir įtarė, kad nepakeičiamojoje rankinėje, kurią 
ji visada turėdavo su savimi, nėra lūpdažio, kvepalų ir pudrinės, ką 

paprastai nešiojasi dauguma moterų, tačiau visada būna įrašomas 
kiekvienas pokalbio skiemuo. 

— Kadangi jūs atrodote taip gerai viską žinanti, — atsisėdęs pa- 
sakė prezidentas, — galbūt galėtumėte mane smulkiau informuoti, 
kas iš tikrųjų atsitiko Bogotoje. 

Helena Dekster nuleido negirdom jo sarkastišką toną ir pasiė- 
mė nuo kelių aplanką. Šio baltame viršelyje su CŽV logotipu skersai 
stambiomis raidėmis buvo išspausdinti žodžiai: „SKIRTA TIK PRE- 
ZIDENTUI“. 

Ji atvertė aplanką. 

— Kelių šaltinių patvirtinta, kad nužudymą įvykdė vienintelis 
ginkluotas profesionalas, — perskaitė ji. 

— Įvardinkite bent vieną iš tų šaltinių, — metė prezidentas. 

— Mūsiškis kultūros atašė Bogotoje, — atsakė direktorė. 

Lorensas kilstelėjo antakius. Pusėje Amerikos ambasadų visame 
pasaulyje kultūros atašė ten buvo pasiųsti CŽV — paprasčiausiai, kad 
tiesiogiai pranešinėtų Helenai Dekster į Langlį, nesikonsultuojant su 
vietiniu ambasadoriumi, ką jau kalbėti apie Valstybės departamentą. 
Daugelis jų būtų manę, kad siuita „Spragtukas“* — patiekalas, kurį 
galima rasti kokio nors ekskliuzyvinio restorano valgiaraštyje. 

Prezidentas atsiduso. 

— Ir, jo nuomone, kas atsakingas už nužudymą? 

Dekster pervertė kelis puslapius aplanke, ištraukė fotografiją ir 
pastūmė per Ovalaus kabineto rašomąjį stalą. Prezidentas pažvelgė 
į elegantiškai apsirengusio, iš pažiūros klestinčio pusamžio vyriškio 
nuotrauką. 

— Ir kas gi jis? 

— Karlosas Valesas. Vadovauja antram pagal dydį narkotikų 
karteliui Kolumbijoje. Žinoma, didžiausiąjį kontroliavo Gusmanas. 

— Ar Valesas buvo apkaltintas? 


+ 


Sutrumpinta, orkestrinė P. Čaikovskio baleto versija. 

— Deja, kelios valandos po to, kai policija gavo jo arešto orderį, 
Valesas buvo nužudytas. 

— Kaip patogu. 

Direktorė nė nenuraudo. Lorensas pagalvojo: jos atveju tai net 
nebūtų įmanoma. Kad nuraustum, reikia turėti kraujo. 

— Ar tas vienišas žudikas turi pavardę? O gal jis irgi žuvo kelios 
akimirkos po to, kai teismas išdavė orderį... 

— Ne, sere, jis dar visai gyvas, — tvirtai replikavo direktorė. — 
Jo vardas Dirkas van Rensbergas. 

— Kas apie jį žinoma? — paklausė Lorensas. 

— Pietų Afrikos pilietis. Dar neseniai gyveno Durbane. 

— Dar neseniai? 

— Taip. Tuoj po nužudymo jis pasislėpė pogrindyje. 

— Aišku, tai būtų visai lengva padaryti, jeigu niekada nebuvai 
labai pastebimas, — pasakė prezidentas ir laukė, kaip sureaguos di- 
rektorė, bet jos veidas išliko abejingas, tad galiausiai jis paklausė: — 
Kolumbijos valdžios atstovai pavirtina jūsų ataskaitą apie tai, kas 
atsitiko, ar mūsų kultūros atašė yra vienintelis informacijos šaltinis? 

— Ne, pone prezidente. Didžiumą savo žvalgybinių duomenų 
mes perėmėme iš Bogotos policijos viršininko. Faktiškai jis jau turi 
sulaikęs vieną iš Van Rensbergo bendrininkų, kuris dirbo padavė- 
ju viešbutyje „El Belvedere“ — kaip tik iš to pastato buvo šauta. Jis 
areštuotas koridoriuje kelios akimirkos po to, kai padėjo žudikui pa- 
sprukti krovininiu liftu. 

— O mes ką nors žinome, kur Van Rensbergas išvyko po nužu- 
dymo? 

— Regis, jis išskrido į Limą, prisidengęs Alisterio Daglaso pa- 
varde, o paskui su tuo pačiu pasu keliavo į Buenos Aires. Po to mes 
pametėme jo pėdsaką. 

— Ir aš abejoju, ar jūs kada nors jį surasite. 

— (), aš nebūčiau tokia pesimistiška, pone prezidente, — pasakė 
Dekster, nepaisydama Lorenso tono. — Samdyti žudikai linkę būti 

vienišiai, po tokios reikšmingos užduoties dažnai pradingsta mėne- 
siams. Paskui, pajutę, kad pavojus praėjo, vėl pasirodo. 

— Ką gi, — tarė prezidentas, — leiskite jus patikinti, kad šiuo 
atveju aš tą pavojų ketinu ilgiau palaikyti. Kai mudu kitąsyk susitik- 
sime, ko gero, galėsiu jums pateikti savo ataskaitą. 

— Labai lauksiu jos, — rėžė Dekster klasės chuligano, visai nebi- 
jančio mokyklos direktoriaus, balsu. 

Prezidentas nuspaudė mygtuką po savo rašomuoju stalu. Po mi- 
nutėlės į duris pasibeldė ir į kabinetą įėjo Loidas. 

— Pone prezidente, po kelių minučių turite susitikti su senato- 
riumi Bedeliu, — tarė jis, nekreipdamas dėmesio į čia esančią Heleną 
Dekster. 

— Taigi aš jus paliksiu, pone prezidente, — atsistodama pasakė 
CŽV direktorė. 

Ji padėjo aplanką ant prezidento stalo, pasiėmė rankinę ir dau- 
giau netarusi nė žodžio išėjo iš kabineto. 

Prezidentas tylėjo, iki ji paskui save uždarė duris, o paskui pasi- 
suko į savo personalo viršininką. 

— Netikiu nė vienu čia parašytu žodžiu, — sumurmėjo jis, nu- 
mesdamas aplanką į padėklą išneštiniems raštams, o Loidas įsidė- 
mėjo jį pasiimti, kai tik šeimininkas paliks kabinetą. — Manau, ge- 
riausia, ką mes galime pasiekti, — tai įdiegti jai Dievo baimę. Tuomet 
gal nemėgins vykdyti dar vienos panašios operacijos, kol aš esu Bal- 
tuosiuose rūmuose. 

— Prisimenant, kaip ji elgdavosi su jumis, kai dar buvote sena- 
torius, pone prezidente, aš daug už tai nestatyčiau. 

— Kadangi vargu ar galiu nusamdyti žudiką, kad ją pašalintų, ką 
man siūlote daryti? 

— Mano nuomone, ji paliko jums dvi alternatyvas, pone prezi- 
dente. Galite arba ją atleisti ir susidurti su Senato tyrimu, arba susi- 
taikyti su pralaimėjimu, patikėti jos versija apie įvykius Bogotoje ir 
tikėtis, kad kitą kartą bus jūsų viršus. 

— Galėtų būti ir trečia alternatyva, — tyliai ištarė prezidentas. 

Loidas įdėmiai klausėsi, nemėgindamas pertraukti savo boso. 
Netrukus paaiškėjo, kad prezidentas nemažai svarstė, kaip būtų gali- 
ma pašalinti Heleną Dekster iš CŽV direktorės posto. 


Žvelgdamas į ekraną su informacija apie pristatomą bagažą, 
Konoras susimąstė. Konvejeris jau pradėjo mesti krovinius iš jo rei- 
so, ir keleiviai žengtelėjo į priekį atsiimti pirmųjų krepšių. 

Jis vis dar krimtosi, kad negalėjo būti su šeima, kai gimė duktė. 
Nors ir abejojo, ar Jungtinių Valstijų politika Vietname išmintinga, 
Konoras buvo toks pat patriotas kaip ir visi jo artimieji. Savanoriu 
užsirašė karo tarnybon ir laukdamas, kol Megė baigs mokslus univer- 
sitete, pats baigė karininkų mokyklą. Galiausiai jiedviem liko laiko 
tik susituokti ir keturių dienų medaus mėnesiui, o tada jaunesnysis 
leitenantas Konoras Ficdžeraldas 1972 metų liepą išvyko į Vietnamą. 

Dveji metai Vietname dabar tebuvo tolimas prisiminimas. Pa- 
aukštintas iki vyresniojo leitenanto, paimtas Vietkongo į nelaisvę, 
pabėgęs ir kartu išgelbėjęs kito žmogaus gyvybę — visa tai atrodė 
taip seniai, kad kone sugebėjo save įtikinti to iš tikrųjų nė nebuvus. 
Penki mėnesiai po to, kai sugrįžo į tėvynę, prezidentas jį apdovanojo 
aukščiausiu šalies karinio pasižymėjimo ženklu — Garbės ordinu, bet 
po aštuoniolikos nelaisvės mėnesių Vietname jis tik džiaugėsi likęs 
gyvas ir vėl gyvenantis su mylima moterimi. Ir tą pat akimirką, vos 
tik pamatęs Tarą, įsimylėjo antrą kartą. 

Po savaitės, kai sugrįžo į Valstijas, Konoras pradėjo dairytis dar- 
bo. Kai jau buvo pasikalbėjęs dėl vietos CŽV Čikagos teritoriniame 
biure, netikėtai pasirodė kapitonas Džeksonas, buvęs jo kuopos va- 
das, ir pakvietė dirbti į specialųjį padalinį Vašingtone. Konorą per- 
spėjo, kad jeigu sutiktų prisidėti prie elitinės Džeksono grupės, atsi- 
rastų darbo aspektų, apie kuriuos jis su niekuo negalėtų kalbėtis, net 
ir su savo žmona. Sužinojęs, ko iš jo tikimasi, Konoras pasakė turįs 

pagalvoti, tik tada priims sprendimą. Jis aptarė problemą su šeimos 
kunigu tėvu Greihamu, kuris jam patarė paprastai: „Niekada neda- 
ryk to, ką laikai negarbinga, net ir vardan savo šalies.“ 

Kai Megei pasiūlė darbą Džordžtauno universiteto Priėmimo sky- 
riuje, Konoras suprato, kaip Džeksonas buvo pasiryžęs jį užverbuoti. 
Kitą dieną jis parašė savo buvusiam kuopos vadui, kad su džiaugsmu 
įstosiąs į „Merilando draudimą“ kaip operatyvinis stažuotojas. 

Būtent nuo tada prasidėjo apgaulės. 

Po kelių savaičių Konoras, Megė ir Tara persikėlė gyventi į Džor- 
džtauną. Eivono aikštėje jie surado nedidelį namą, kurį išsimokėjo 
armijos algos čekiais. Megė nepatikėjo, kad vyras žuvo, tad pinigus 
pervedinėjo į Konoro banko sąskaitą. 

Tomis pirmomis dienomis Vašingtone šeima buvo nusiminusi 
tik dėl to, kad Megei, patyrusiai du persileidimus, ginekologas patarė 
susitaikyti su faktu, jog jie turėsią tik vieną vaiką. Įvyko trečias persi- 
leidimas, ir Megė galiausiai patikėjo gydytoju. 

Nors jie gyveno susituokę jau trisdešimt metų, Megė vis dar su- 
gebėdavo sužadinti Konorui geismą, paprasčiausiai nusišypsodama ir 
perbraukdama ranka jam per nugarą. Jis žinojo, kad kai išeis iš mui- 
tinės ir pamatys ją laukiančią atvykstančiųjų salėje, viskas bus kaip 
ir pirmąjį kartą. Nusišypsojo pagalvojęs, kad ji į oro uostą veikiausiai 
atvažiavo bent valandą iki nusileidžiant pagal tvarkaraštį jo lėktuvui. 

Ant konvejerio pasirodė jo lagaminas. Konoras pasigriebė jį ir 
patraukė išėjimo link. 

Perėjo žaliuoju ruožu būdamas tikras, kad jeigu jo bagažą ir 
apieškos, muitininką ne itin sudomins maža medinė antilopė, kuriai 
ant pėdos užrašyta „Made in South Africa“. 

Kai jis išžengė į laukiamąją salę, minioje iškart pastebėjo žmoną 
ir dukterį. Paspartinęs žingsnius, nusišypsojo savo dievinamai mote- 
riai. Kodėl ji išvis antrą kartą į jį pasižiūrėjo, ne tik kad sutiko už jo 
tekėti? Dar plačiau šypsodamasis ją apkabino. 

— Kaip laikaisi, brangioji? — paklausė jis. 

— Atgijau tik tuomet, kai sužinojau, kad laimingai grįžti iš už- 
duoties, — sukuždėjo ji. 

Nuleidęs negirdomis žodį „laimingai“, jis pasisuko į kitą savo 
gyvenimo moterį — šiek tiek aukštesnę originalo kopiją, tokiais pa- 
čiais raudonais plaukais ir žybsinčiomis žaliomis akimis, bet rames- 
nio temperamento. Vienturtė duktė Konorą stipriai apkabino ir pa- 
bučiavo į skruostą, priversdama jį pasijausti dešimt metų jaunesniu. 

Krikštydamas Tarą dvasiškasis tėvas Greihamas Visagalio pa- 
prašė, kad vaiką apdovanotų Megės išvaizda ir... Megės protu. Tarai 
augant, jos pažymiai mokykloje ir sužavėti atsisukančių jaunuolių 
žvilgsniai įrodė, kad dvasiškasis tėvas buvo ne tik kunigas, bet ir pra- 
našas. Konoras netrukus liovėsi kovojęs su srautu garbintojų, bels- 
davusių į jų mažučio namo Džordžtaune paradines duris ir nė nesi- 
vargindavo atsiliepti telefonu: beveik visada skambindavo dar vienas 
jaunuolis, jis kalbėdavo sukaustytu liežuviu ir vildavosi, kad jo duktė 
sutiks ateiti į pasimatymą. 

— Kaip sekėsi Pietų Afrikoje? — paklausė Megė, įsikibusi savo 
vyrui į parankę. 

— Mandelai mirus, ten pasidarė dar nesaugiau, — atsakė Kono- 
ras. Per ilgus priešpiečius Keiptaune iš Karlo Kuterio jis buvo gavęs 
išsamią informaciją apie problemas, su kuriomis susiduria Pietų Af- 
rika, ir šią dar papildė iš savaitės laikraščių, kai skrido į Sidnėjų. — 
Daugelyje didžiųjų miestų nusikalstamumas toks didelis, kad jau 
įstatymais nebedraudžiama sutemus vairuotojams važiuoti šviečiant 
raudonam šviesoforo signalui. Mbekis stengiasi kaip įmanydamas, 
bet bijau, kad man teks pasiūlyti kompanijai nutraukti investicijas 
toje pasaulio dalyje — bent kol būsime įsitikinę, kad ten neįsiplieks 
pilietinis karas. 

— Sugriūva viskas, žemė nebelaiko, ir siautėja anarchija be 
saiko*, — pacitavo Megė. 


* Iš V. B. Jeitso (W. B. Yeats) eilėraščio „Antrasis atėjimas“ (versta Lanio Breilio, 
Šiaurės Atėnai, 2014 gruodžio 5, p. 6). 

— Nemanau, kad Jeitsas kada nors lankėsi Pietų Afrikoje, — at- 
siliepė Konoras. 

Kaip dažnai norėdavo pasakyti Megei visą tiesą ir paaiškinti, 
kodėl tiek daug metų melavo. Bet nebuvo lengva. Tegul ji namuose 
yra šeimininkė, bet ten, kitoje vietoje, — jo viršininkai ir jis visada 
paklusdavo absoliutaus tylėjimo kodeksui. Per daugelį metų mėgi- 
no save įtikinti, kad žmonai pačiai bus geriausia, jeigu nežinos visos 
tiesos. Bet kai ji nejučia ištardavo tokius žodžius kaip „užduotis“ ir 
„laimingai“, Konoras suvokdavo ją žinant kur kas daugiau, nei pati 
prisipažindavo. Gal jis kalbėdavo per miegą? Tačiau netrukus jau ne- 
bereikės apgaudinėti. Megė to dar nežinojo, bet Bogota buvo pasku- 
tinė jo užduotis. Per atostogas Konoras užsimins, kad tikisi paaukšti- 
nimo tarnyboje, o tai reikš, kad teks mažiau keliauti. 

— O sandėris? — paklausė Megė. — Pavyko jį sutvarkyti? 

— Sandėrį? O taip, viskas vyko beveik pagal planą, — atsakė Ko- 
noras. 

Tai buvo arčiausia tiesos, kiek jis galėjo jai pasakyti. 

Konoras užsisvajojo, kaip kitas dvi savaites lepinsis saulėje. 
Jiems einant pro laikraščių stendą, jo akis pagavo maža antraštė de- 
šiniojoje Sydney Morning Herald skiltyje: 


Amerikos viceprezidentas vyks į laidotuves Kolumbijoje 


Kai jie išėjo iš atvykstančiųjų pasitikimo salės į šiltą vasaros 
dieną ir patraukė parkavimo aikštelės link, Megė paleido savo vyro 
parankę. 

— Kur tu buvai, kai Keiptaune sprogo bomba? — paklausė Tara. 

Keiptaune Kuteris nieko neužsiminė apie bombą. Ar galės jis 
kada nors atsipalaiduoti? 


Vairuotojui jis nurodė vežti prie Nacionalinės galerijos. 

Kai taksi pajudėjo nuo Baltųjų rūmų personalo tarnybinio įė- 
jimo, uniformuotas Slaptosios tarnybos pareigūnas, budintis sar- 
gybos būdelėje, atidarė sutvirtintus metalinius vartus ir, pažinęs 
Konorą, atidavė pagarbą. Taksistas pasuko į Valstybės aikštę, nu- 
važiavo tarp Pietinio kiemo ir Elipsės, o paskui — pro Komercijos 
departamentą. 

Po kelių minučių taksi sustojo prie rytinio galerijos įėjimo. Ke- 
leivis nuskubėjo per grįstą įvažą ir ėmė kopti akmeniniais laiptukais. 
Atsidūręs ant viršutiniojo sustojo ir žvilgtelėjo sau per petį pasigrožė- 
ti didžiule Henrio Muro* skulptūra, dominuojančia kitapus aikštės, 
taip pat ir pasiūkkrinti, ar kas nors jo neseka. Nebuvo tuo įsitikinęs, 
bet, kita vertus, juk jis — ne profesionalas. 

Įėjo į pastatą ir pasuko kairėn į viršų dideliais marmuriniais 
laiptais, vedančiais į antro aukšto galerijas, kur jaunystėje praleido 
tiek daug valandų. Didelės salės knibždėte knibždėjo mokinių, bet 
savaitgalio rytą tai nebuvo neįprasta. Eidamas septyniasdešimt pir- 
mosios salės link jis žvalgėsi į pažįstamus Homerio**, Belouzo*** ir 


* Henry Spencer Moore (1898—1986) — britų skulptorius, kūręs monumentalias 


** "Winslow Homer (1835—1910) — Jungtinių Valstijų tapytojas marinistas. 
*2* George Wesley Bellows (1882—1925) — amerikiečių tapytojas. 

Hoperio* paveikslus, pasijausdamas lyg namie — tokio pojūčio jis 
niekada nepatirdavo Baltuosiuose rūmuose. Perėjo į šešiasdešimt 
šeštą salę vėl pasigėrėti Ogasto Sent Godenso** „Memorialu pulki- 
ninkui Šo ir 5-ajam Masačusetso pulkui“. Pirmą kartą, kai jis pamatė 
tą masyvų natūralaus dydžio frizą, daugiau nei valandą stovėjo prie- 
šais pakerėtas. Šiandien jam galėjo skirti tik kelias akimirkas. 

Kadangi jis neištvėrė nestabtelėdamas, truko dar ketvirtį valan- 
dos, kol pasiekė rotondą pastato centre. Greitai praėjo pro Merkuri- 
jaus statulą ir nusileido laiptais žemyn, sugrįžo atgal pro knygynėlį, 
kitu laiptų maršu vėl nubėgo žemyn ir nuskubėjo požeminiu korido- 
riumi, galiausiai išniro Rytiniame sparne. Ten vėl pasikėlė laiptais, 
praėjo po kabančiu nuo lubų didžiuliu Kolderio*** mobiliu, paskui pro 
sukamąsias duris prasistumė laukan ir pateko į akmenimis grįstą 
įvažą. Dabar jau buvo tikras, kad niekas jo neseka. Jis įšoko į pirmo iš 
eilės taksi automobilio galą. Žvilgtelėjęs pro langą, kitoje aikštės pu- 
sėje pamatė automobilį, kuriuo atvažiavo, ir jame sėdintį vairuotoją. 

— Į restoraną „A. V.“, Niujorko aveniu. 

Taksi pasuko kairėn į Pensilvanijos aveniu, paskui Šeštąja gatve 
šiaurės link. Jis mėgino surikiuoti mintis ir džiaugėsi, kad per kelio- 
nę taksistas neperša savo nuomonės apie dabartinę administraciją, o 
ypač — apie prezidentą. 

Jie pasuko kairėn į Niujorko aveniu ir taksi iškart pradėjo lė- 
tinti greitį. Dar prieš sustojant jis padavė taksistui dešimties dolerių 
banknotą, išlipo į gatvę ir užtrenkė automobilio dureles, nelaukęs 
grąžos. 

Jis nuėjo po raudonos, baltos ir žalios spalvų tentu, nepalie- 
kančiu abejonių dėl restorano savininko kilmės, ir pastūmęs atidarė 
duris. Palaukė kelias sekundes, kol akys priprato prie apšvietimo ar 


* 


| Edward Hopper (1882—1967) — įžymus amerikiečių tapytojas ir estampų kū- 
rėjas. 

** Augustus Saint-Gaudens (1848—1907) — amerikiečių skulptorius, pagarsėjęs 
savo paminklais Pilietinio karo didvyriams. 


*** Alexander Calder (1898—1975) — amerikiečių skulptorius. 

tikriau — prie prieblandos, ir su palengvėjimu atsiduso pamatęs, kad 
viduje tuščia, išskyrus vienintelį žmogų, sėdintį prie staliuko tolima- 
jame salės gale ir delnais apglėbusį pusiau nugertą stiklinę pomidorų 
sulčių. Iš elegantiško, gerai pasiūto kostiumo visai nepamanytum, 
kad tai bedarbis. Nors vyriškis tebebuvo sportiško sudėjimo, dėl per 
anksti plinkančio viršugalvio jis atrodė vyresnio amžiaus nei pagal 
savo dosjė. Jųdviejų akys susitiko, ir vyriškis linktelėjo. Paskui atėjo 
pas jį ir atsisėdo priešais. 

— Aš — Endis... — prabilo jis. 

— Klausimas, pone Loidai, ne kas jūs esate, o pirmiausia — ko- 
dėl prezidento personalo viršininkas norėtų mane pamatyti? — pa- 
sakė Krisas Džeksonas. 


— O kokia jūsų kaip specialisto veiklos sritis? — paklausė Stiu- 
artas Makenzis. 

Megė žvilgtelėjo į savo vyrą — žinojo, kad jam nepatiks toks bro- 
vimasis į jo profesinį gyvenimą. 

Konoras suvokė, kad Tara negalėjo perspėti naujo, dukters ke- 
rams pasidavusio jaunikaičio, kad neaptarinėtų su jos tėvu jo darbo. 

Iki šios akimirkos jis neprisiminė, kad kada nors labiau buvo 
prieš jiems atsisėdant prie kampinio staliuko mažoje Kronulos pa- 
plūdimio kavinėje. Vaisiais, niekada nemačiusiais konservantų ar 
uždarytais į skardinėles, ir alumi, kuris, jis vylėsi, eksportuojamas ir 
į Vašingtoną. Konoras nugėrė gurkšnį kavos ir atsilošė kėdėje, ste- 
bėdamas banglentininkus vos už šimto jardų — gailėjosi to sporto 
neatradęs prieš dvidešimtį metų. Stiuartas buvo nustebęs, kokios 
geros fizinės formos Taros tėvas, kai pirmą kartą išmėgino banglen- 
te. Konoras blefavo jam pasakydamas, kad mankštinasi du ar tris 
kartus per savaitę. Du ar tris kartus per dieną — būtų buvę arčiau 
tiesos. 

Nors niekada nemanys, kad kas nors gali būti pakankamai tin- 
kamas jo dukteriai, Konoras turėjo pripažinti, jog per pastarąsias ke- 
lias dienas pamėgo jauno teisininko draugiją. 

— Dirbu draudimo versle, — atsakė jis, nujausdamas, kad duktė 
Stiuartui bent tiek bus papasakojusi. 

— Taip, Tara sakė, kad esate vyresnysis vykdytojas, bet ji nesi- 
leido į smulkmenas. 

Konoras nusišypsojo. 

— Todėl, kad mano specializacija — pagrobimai bei išpirkos, ir 
turiu tokį pat požiūrį dėl konfidencialumo su klientais, kokį jūsų pro- 
fesijos atstovai laiko savaime suprantamą. 

Jis pagalvojo, ar po tokių žodžių jaunasis australas liausi klau- 
sinėjęs. 

— Skamba kur kas įdomiau nei daugelis eilinių atvejų, dėl kurių 
iš manes laukiama patarimų, — pasakė Stiuartas, mėgindamas iš jo 
ištraukti dar daugiau. 

— Devyniasdešimt procentų to, ką darau, yra gryna rutina ir 
nuobodybė, — išsisuko Konoras. — Net įtariu, kad turiu dorotis su 
dar daugiau popierizmo, nei tenka jums. 

— Bet man tai netenka keliauti į Pietų Afriką. 

Tara neramiai žvilgtelėjo į tėvą — žinojo, jam nepatiks, kad per- 
davė tokią informaciją palyginti visiškam pašaliečiui. Bet Konoras 
niekuo neišsidavė, kad tai jį suerzino. 

— Taip, turiu pripažinti, mano darbe esama vienos kitos kom- 
pensacijos. 

— Ar būtų pažeistas kliento konfidencialumas, jeigu supažin- 
dintumėte su kokiu nors tipišku atveju? 

Megė jau buvo bejsiterpianti su savo daug kartų išbandyta re- 
plika, tačiau Konoras pats noriai atsakė: 

— Mūsų kompanijos klientai — kelios korporacijos, turinčios 
plačių interesų užjūryje. 

— Kodėl tie klientai nepasitelkia firmų iš juos dominančios šalies? 
Juk šių specialistai tikriausiai geriau įsigilinę į vietines aplinkybes. 

— Konai, — įsiterpė Megė. — Man rodos, tu jau degi saulėje. Gal 
grįžtam į viešbutį, kol neparaudai kaip vėžys. 

Neįtikinamas žmonos įsiterpimas Konorą pralinksmino, ypač 
kai pastarąją valandą ji buvo jį privertusi užsidėti skrybėlę. 

— Niekada nebūna taip paprasta, — atsakė jis jaunajam teisi- 
ninkui. — Pavyzdžiui, imkime tokią kompaniją kaip „Coca-Cola“ — 
kuriai, beje, mes neatstovaujame. Jie turi biurų visame pasaulyje, 
samdo dešimtis tūkstančių darbuotojų. Kiekvienoje šalyje paskyrę 
vyresniuosius vykdytojus ir daugelis jų gyvena su šeimomis. 

Megė negalėjo patikėti, kad Konoras taip giliai įsileido į pokalbį. 
Jie sparčiai artėjo prie klausimo, kuris visada akimirksniu sustabdo 
bet kokius tolesnius kamantinėjimus. 

— Bet mes Sidnėjuje taip pat turime aukštos kvalifikacijos žmo- 
nių, gebančių atlikti tokį darbą, — pasakė Stiuartas, pasilenkdamas 
į priekį dar įpilti Konorui kavos. — Šiaip ar taip, grobimas ir išpirka 
nėra nežinomi net ir Australijoje. 

— Ačiū, — padėkojo Konoras ir apmąstydamas pastaruosius Žžo- 
džius vėl gurkštelėjo kavos. 

Stiuarto atkaklumas neblėso — kaip geras prokuroras jis kan- 
triai laukė vildamasis, kad liudytojas kuriuo nors momentu netyčia 
prasitars. 

— Tiesą sakant, manęs niekada nekviečia, jeigu neiškyla kom- 
plikacijų. 

— Komplikacijų? 

— Tarkime, kad kompanijos veikla plėtojama šalyje, kur klesti 
nusikalstamumas, tad pagrobimai ir išpirkos gana dažnas reiškinys. 
Pagrobia tos kompanijos vadovą — nors labiau tikėtina, kad jo žmo- 
ną, nes ji ne taip gerai saugoma. 

— Ir tuomet įsikišate jūs? 

— Ne, nebūtinai, juk vietinė policija irgi gali turėti daug patir- 

ties sprendžiant tokias problemas, be to, daugelis firmų ne itin pa- 
geidauja, kad kas nors įsikištų iš kitur, ypač jeigu pagalba atvyksta 
iš Valstijų. Dažnai aš tik nuskrendu į šalies sostinę ir pradedu savo 
privačius tyrimus. Jeigu anksčiau būnu lankęsis toje pasaulio dalyje 
ir užmezgęs ryšius su vietine policija, aš galbūt pranešu, kad atvykau, 
bet net ir tuomet laukiu, kol paprašys mano pagalbos. 

— O jeigu nepaprašo? — įsiterpė Tara. 

Stiuartas nustebo, kad ji, matyt, niekada anksčiau nebuvo užda- 
vusi savo tėvui tokio klausimo. 

— Tokiu atveju tenka veikti pačiam vienam, — atsakė Kono- 
ras, — ir visas reikalas tampa kur kas pavojingesnis. 

— Bet jeigu policija nedaro jokios pažangos, kodėl jie galėtų ne- 
norėti jūsų pagalbos? Juk tikriausiai žino apie išskirtinę jūsų patir- 
tį, — paklausė Stiuartas. 

— Todėl, kad neretai policija pati tam tikru mastu gali būti įsi- 
vėlusi. 

— Aš ne visai suprantu, — pasakė Tara. 

— Vietinė policija galėtų gauti išpirkos dalį, — spėjo Stiuar- 
tas, — todėl jiems nepatiktų bet koks svetimųjų kišimasis. Taip pat 
jie galėtų manyti, kad suinteresuota užsienio kompanija visai pajėgi 
susimokėti. 

Konoras linktelėjo. Sparčiai pradėjo aiškėti, kodėl Stiuartas 
mančių baudžiamosiomis bylomis. 

— Taigi, ką jūs darote, jeigu manote, kad galbūt vietinė policija 
ima nuo išpirkos savo dalį? — toliau smalsavo Stiuartas. 

Tara pasigailėjo neperspėjusi Stiuarto, kad su savo klausinėji- 
mais nenueitų per toli, nors ji labai greitai pastebėjo, kad australai 
nesupranta, kas yra „per toli“. 

— Kai taip atsitinka, reikia svarstyti galimybę pačiam pradėti 
derybas, nes jeigu tavo klientą nužudys, beveik garantuotai tyrimas 

bus atliekamas atmestinai, ir mažai tikėtina, kad pagrobėjus kada 
nors sučiups. 

— Ir jei sutiktumėte derėtis, kokia būtų jūsų pradinė taktika? 

— Na, tarkime, pagrobėjas reikalauja milijono dolerių — jie 
visada prašo apvalios sumos ir paprastai Jungtinių Valstijų dole- 
riais. Kaip ir bet kurio profesionalaus derybininko, visų pirmiausia 
mano pareiga — kuo geriau susitarti. Ir svarbiausia — užsitikrinti, 
kad kompanijos tarnautojas nepatirtų jokios žalos. Bet aš niekada 
nepradėčiau derybų, jeigu jausčiau, kad mano klientas galėtų būti 
paleistas, kompanijai nesumokant nė cento. Kuo daugiau sumoki, 
tuo didesnė tikimybė, kad nusikaltėlis veiksmus pakartos po kelių 
mėnesių, jis gali pagrobti ir tą patį asmenį. 

— (0 ar dažnai pasiekiate derybų stadiją? 

— Maždaug penkiasdešimt procentų atvejų. Tuomet pamatai — 
turi reikalą su profesionalais arba ne. Kuo ilgiau tempsi derybas, tuo 
labiau tikėtina, kad diletantas pradės nerimauti ir bus sučiuptas. O 
po kelių dienų dažnai jiems pradeda patikti pagrobtas asmuo, todėl 
pasidaro kone neįmanoma įgyvendinti savo pirminio plano. Pavyz- 
džiui, Peru ambasados apgula baigėsi tuo, kad ten buvo surengtas 
šachmatų turnyras ir teroristai laimėjo. 

Visi trys nusijuokė, ir Megei šiek tiek palengvėjo. 

— Profai ar diletantai siunčia paštu ausis? — su kreiva šypsena 
paklausė Stiuartas. 

— Man džiugu prisipažinti, kad neatstovavau kompanijai, vedu- 
siai derybas dėl pono Gečio anūko išlaisvinimo*. Tačiau net ir tada, 
kai turiu reikalą su profais, stipriausios kortos vis tiek lieka mano 
rankose. 


* Čia kalbama apie amerikiečių pramonės magnato, šykštuolio milijardieriaus 
Polo Gečio (Paul Getty) aštuoniolikmečio anūko Džono pagrobimą 1973 m. Romoje. Se- 
neliui atsisakius mokėti išpirką (17 mln. dolerių), pagrobėjai nupjovę atsiuntė jam anūko 
ausį, pagrasindami ir toliau siųsti po dalį. Getis vyresnysis nusileido, bet sumokėjo ma- 
žiau — 2,9 mln. dolerių (nuo tiek neišskaičiuojami mokesčiai), ir Džonas buvo sugrąžintas. 

Konoras nepastebėjo, kad jo žmona ir duktė taip ir neišgėrė 
savo kavos. 

— Prašom, tęskite, — paragino Stiuartas. 

— Ką gi, daugeliu atvejų pagrobimai būna vienkartinis reikalas, 
ir nors juos beveik visada vykdo profesionalus nusikaltėlis, jis gali 
turėti mažai arba visai neturėti patirties, kaip derėtis tokiomis aplin- 
kybėmis. Profesionalūs nusikaltėliai beveik visada pernelyg pasitiki 
savimi. Įsivaizduoja galintys viską sutvarkyti. Gan panašu į advoka- 
tą, manantį, kad ir pats gali atidaryti restoraną, nes jame maitinasi 
tris kartus per dieną. 

Stiuartas nusišypsojo. 

— Tad dėl ko jie susitaria, kai suvokia, kad to legendinio milijo- 
no negaus? 

— Galiu kalbėti tik iš savo patirties, — atsakė Konoras. — Pa- 
prastai aš baigiu, įteikdamas apie ketvirtį reikalautos sumos — nau- 
dotais sužymėtais banknotais. Buvo keli atvejai, kai teko susitarti 
dėl pusės pradinės sumos. Tik sykį sutikau atiduoti visą sumą. Bet, 
advokate, norėdamas save pateisinti, sakau: tuo konkrečiu atveju net 
salos ministras pirmininkas atsirėžė dalį. 

— Kiek pagrobėjų lieka nenubausta? 

— Per pastaruosius septyniolika metų mano tvarkytų atvejų — 
tik trys, o tai apytikriai sudaro aštuonis procentus. 

— Nebloga grąža. O kiek klientų praradote? 

Nūnai juodu buvo beįžengią į tokią sritį, kur net Megė nedrįsda- 
vo gilintis, ir dabar ji neramiai pasimuistė ant kėdės. 

— Jeigu vis dėlto prarandi klientą, kompanija mūru stoja už 
tave, — pasakė Konoras ir šiek tiek patylėjo. — Bet niekam neleidžia- 
ma patirti nesėkmės dusyk. 

Megė atsistojo, pasisuko į Konorą ir tarė: 

— Einu paplaukioti. Niekas nenori palaikyti man kompanijos? 

— Ne, aš norėčiau darsyk pabandyti su lenta, — atsakė Tara, uo- 
liai talkindama savo motinos pastangoms baigti tą įkyrų klausinėjimą. 

— Kiek kartų šįryt jau nukritai? — paklausė Konoras, tuo pa- 
tvirtindamas, kad ir jam atrodo, jog pavojingą pokalbį laikas baigti. 

— Kokius dešimt ar daugiau, — prisipažino Tara. — Tas buvo 
blogiausias. 

Ji išdidžiai parodė į didelę mėlynę sau ant dešinės šlaunies. 

— Kodėl jai leidote taip rizikuoti, Stiuartai? — papriekaištavo 
Megė ir vėl atsisėdo, stengdamasi geriau įsižiūrėti į mėlynę. 

— Kadangi man tai suteikė progą ją gelbėti ir pasirodyti didvyriu. 

— Perspėju, Stiuartai, iki savaitės pabaigos ji įvaldys banglentę 
ir galiausiai ims gelbėti jus patį, — nusijuokė Konoras. 

— Puikiai žinau, — atsakė Stiuartas. — Bet kai tik taip atsitiks, 
ketinu ją supažindinti su šuoliais nuo uolos, prisirišus elastine virve. 

Megė akivaizdžiai nubalo ir žvilgtelėjo į Konorą. 

— Nesijaudinkite, ponia Ficdžerald, — skubiai pridūrė Stiuar- 
tas. — Iki to laiko jūs jau būsite sugrįžę į Ameriką. 

Nė vienas iš jų nenorėjo, kad apie tai būtų priminta. 

Tara įsikibo Stiuartui į parankę. 

— Eime, Supermene. Metas surasti tinkamą bangą, kad vėl ga- 
lėtum mane gelbėti. 

Stiuartas pašoko. Pasisukęs į Konorą, tarė: 

— Jeigu kada nors išgirsite, kad pagrobė jūsų dukterį, aš nerei- 
kalausiu išpirkos ir nepanorėsiu susitarti — nei Jungtinių Valstijų 
doleriais, nei kokia nors kita valiuta. 

Tara nuraudo. 

— Einam, — paragino, ir juodu nubėgo per pliažą lūžtančių ban- 
gų link. 

— Ir pirmą kartą man atrodo, kad nebandysiu derėtis, — pasirą- 
žydamas ir nusišypsodamas Megei pasakė Konoras. 

— Jis mielas jaunikaitis, — pakomentavo Megė, paimdama jo 
ranką. — Labai gaila, kad ne airis. 

— Galėtų būti ir blogiau, — atsakė Konoras, atsikeldamas nuo 
kėdės. — Jeigu jis būtų anglas. 

Megė nusišypsojo, ir juodu patraukė bangų mūšos link. 

— Žinai, šįryt ji grįžo namo penktą. 

— Tik man nesakyk, kad guli nesumerkdama akių visą naktį, kai 
tik tavo duktė išeina į pasimatymą, — nusišiepė Konoras. 

— Tyliau, Konorai Ficdžeraldai, ir pasistenk atsiminti, kad ji — 
mūsų vienturtė. 

— Ji jau nebe vaikas, Mege, — atrėmė jis. — Suaugusi moteris ir 
mažiau nei už metų bus daktarė Ficdžerald. 

— Ir, žinoma, tu dėl jos nesijaudini. 

— Juk žinai, kad jaudinuosi, — atsakė Konoras, apkabindamas 
ją per pečius. — Bet jeigu ji užmezgusi romaną su Stiuartu — nors tai 
joks mano reikalas — būtų galėję būti ir kur kas blogiau. 

— Aš pradėjau miegoti su tavimi tik tuomet, kai mudu susituo- 
kėme, ir net tuomet, kai man pranešė, kad tu Vietname dingai be 
žinios, niekados nė nežvilgtelėdavau į kitą vyrą. Ir ne todėl, kad stigo 
dėmesio. 

— Žinau, brangioji, — pasakė Konoras. — Bet iki to laiko jau 
buvai įsitikinusi, kad esu nepamainomas. 

Konoras paleido žmoną ir nubėgo į bangas neabejodamas, kad 
ji visada nuo jo teatsilieka vos žingsniu. Kai galiausiai jį pasivijo, 
buvo padususi. 

— Deklanas o'Keisis man pasipiršo gerokai anksčiau nei... 

— Žinau, brangioji, — atsakė jis, pažvelgdamas į žalias žmonos 
akis ir nubraukdamas nuo jos veido užkritusią plaukų sruogą. — Ir 
nebūna dienos, kad aš nedėkočiau Dievui, kad tu manęs laukei. Tik 
tai ir palaikė mane gyvą, kai Vietname buvau patekęs į nelaisvę. Tai 
ir mintis pamatyti Tarą. 

Konoro žodžiai Megei priminė apie sielvartą, kokį patyrė dėl 
persileidimų ir pagaliau suvokusi, kad nebegalės turėti daugiau vai- 
kų. Ji užaugo didelėje šeimoje ir pati troško turėti nemažą šeimyną. 
Ji niekaip nepajėgė susitaikyti su paprasta savo motinos filosofija — 
tokia Dievo valia. 

Kol Konoras kariavo Vietname, ji su Tara patyrė daug laimingų 
valandų. Bet kai tik jis sugrįžo, mažylė pernakt prisirišo prie tėvo, ir 
nors Megė tebeliko dukteriai artima, ji žinojo, kad niekada jau nebe- 
turės tokio ryšio su Tara, kokiu mėgavosi Konoras. 

Kai Konoras įsidarbino „Merilando draudime“ vadybininku 
stažuotoju, Megę vyro sprendimas suglumino. Ji visada manė, kad 
Konoras, kaip ir jo tėvas, norės dirbti teisėsaugos srityje. Tai buvo 
anksčiau, prieš jam paaiškinant, kam iš tikrųjų dirbs. Nors jis nela- 
bai įsileido į smulkmenas, vis dėlto jai pasakė, kas mokės algą ir ką 
reiškia būti neoficialiu priedangos agentu, arba NPA. Ji visus tuos 
metus ištikimai saugojo jo paslaptį, nors tai, kad negalėjo kalbėtis su 
draugais ir kolegomis apie savo vyro profesiją, kartais būdavo šiek 
tiek nesmagu. Bet Megė nusprendė, kad toks nepatogumas nedidelis 
palyginti su tuo, kiek žmonos verčiamos ištverti, kai vyrai be galo 
smulkiai pasakoja apie savo darbą. Žinoma, nuotykius pašalyje vei- 
kiau būdavo linkę nutylėti. 

Ji tik vylėsi, kad duktė kada nors suras tokį, kuris sutiks kiaurą 
naktį laukti parke ant suoliuko, vien tik kad galėtų pamatyti ją už- 
traukiant užuolaidas. 


Džeksonas užsirūkė cigaretę ir įdėmiai klausėsi kiekvieno žo- 
džio, kuriuos ketino pasakyti žmogus iš Baltųjų rūmų. 

Galiausiai baigęs iš anksto parengtą kalbą, Loidas nugėrė gurkš- 
nį acgua minerale ir laukė pirmo buvusio CŽV direktoriaus pava- 
duotojo klausimo. 

Džeksonas peleninėje užgesino cigaretę. 

— Galiu paklausti, kodėl manėte, kad esu tinkamas šiai užduo- 
čiai atlikti? 

Loidas nesijautė užkluptas netikėtai. Jis jau buvo nusprendęs: 
jeigu Džeksonas užduos būtent tokį klausimą, paprasčiausiai išklo- 
siantūs tiesą. 

— Mes žinome, kad jūs atsisakėte savo posto CŽV, nes... išsi- 
skyrė nuomonės, — jis pabrėžė žodžius, — su Helena Dekster, nors 
reputacija Valdyboje buvo nepriekaištinga, ir iki tol jus laikė labiau- 
siai tikėtinu jos įpėdiniu. Bet nuo tada, kai atsistatydinote, — dėl 
priežasčių, kurios iš pažiūros atrodo šiek tiek keistos, — regis, jums 
nepavyko rasti savo kvalifikacijų verto darbo. Mes įtariame, kad prie 
to kažkaip prisidėjo ir Dekster. 

— Tereikia vieno telefono skambučio, — pasakė Džeksonas, — 
žinoma, neoficialiai, ir staiga pamatai, kad buvai pašalintas iš visų 
galutinių pretendentų į darbą sąrašų. Aš visada vengiu negražiai kal- 
bėti apie gyvuosius, bet Helenos Dekster atžvilgiu mielai darau iš- 

imtį. — Jis užsirūkė kitą cigaretę. — Suprantate, Dekster mano, kad 
Tomo Lorenso pareigos — antros pagal svarbą Amerikoje, — tęsė. — 
Tai ji tikroji tikėjimo gynėja, paskutinė tautos tvirtovė, o išrinkti po- 
litikai, jos akimis, yra ne daugiau kaip tik laikinas nepatogumas, kurį 
anksčiau ar vėliau rinkėjai pašalins. 

— Prezidentas ne kartą pats tuo įsitikino, — šiek tiek jausmingai 
patvirtino Loidas. 

— Prezidentai ateina ir išeina, pone Loidai. Lažinuosi, kad kaip 
ir mes visi, jūsų bosas yra žmogus, ir galite neabejoti, kad Dekster 
turės apie jį dosjė, kur surašytos visos priežastys, kodėl Lorensas ne- 
tinka antrai kadencijai. Beje, ji turės beveik tokią pat storą ir apie jus. 

— Vadinasi, mums teks kurti savo pačių dosjė, pone Džeksonai. 
Nieko negaliu sugalvoti tinkamesnio šiai užduočiai atlikti. 

— Nuo ko turėčiau pradėti? 

— Pasidomėti, kas kaltas dėl Rikardo Gusmano nužudymo pra- 
eitą mėnesį Bogotoje, — atsakė Loidas. — Mes turime pagrindą ma- 
nyti, kad į tai galėjo būti įsivėlusi CŽV — tiesiogiai ar netiesiogiai. 

— Be prezidento žinios? — nusistebėjo Džeksonas. 

Loidas linktelėjo. Išsiėmęs iš portfelio aplanką, pastūmė per 
stalą. Džeksonas jį atsivertė. 

— Neskubėkite, — įspėjo Loidas, — turėsite viską įsiminti. 

Džeksonas įniko skaityti, ir dar nė nebaigęs pirmo puslapio, pa- 
komentavo: 

— Jeigu manysime, kad ten veikė šaulys vienišius, mėginti gauti 
bent kokios patikimos informacijos faktiškai neįmanoma. Tokie tipai 
nepalieka adreso, kur jiems persiųsti laiškus. — Džeksonas trumpai 
patylėjo. — Bet jeigu mes iš tiesų turime reikalą su CŽV, tai Dekster 
prieš mus yra įgijusi dešimties dienų pranašumą. Veikiausiai kie- 
kvieną magistralę, galinčią nuvesti prie žudiko, ji jau pavertė akliga- 
tviu, nebent... 

— Nebent?..— pakartojo Loidas. 

— Aš nesu vienintelis, kuriam ta moteris daugelį metų nuodijo 

gyvenimą. Tiesiog galimas daiktas, kad Bogotoje galėtų bazuotis... — 
Jis nutilo. — Kiek aš turiu laiko? 

— Po trijų savaičių naujasis Kolumbijos prezidentas atvyks ofi- 
cialaus vizito į Vašingtoną. Būtų gerai, kad tuo metu mes jau ką nors 
turėtume. 

— Jau bunda senų laikų jausmas, — pasakė Džeksonas, už- 
spausdamas į peleninę savo cigaretę. — Tik šįsyk papildomas malo- 
numas, kad Dekster oficialiai yra priešingoje pusėje. — Jis užsirūkė 
kitą cigaretę. — Kam aš dirbsiu? 

— Oficialiai — savo iniciatyva, bet neoficialiai — jūs dirbate man. 
Jums bus mokama tiek pat kiek tuomet, kai palikote Valdybą. Į jūsų 
sąskaitą pinigai įplauks kas mėnesį, nors dėl savaime suprantamų 
priežasčių jūsų pavardė nefigūruos jokiose knygose. Aš susisieksiu 
su jumis, kai tik... 

— Ne, pone Loidai, — pertraukė Džeksonas, — tai aš susisieksiu 
su jumis, kai turėsiu pranešti ką nors svarbaus. Dvipusiai kontaktai 
padvigubina riziką būti aptiktiems. Man tik reikia nesusekamo tele- 
fono numerio. 

Ant stalo servetėlės Loidas užrašė septynis skaičius. 

— Šiuo numeriu pasieksite mane asmeniškai, net ne per sekre- 
torę. Po vidurnakčio ryšys automatiškai nukreipiamas į telefoną prie 
mano lovos. Galite man skambinti dieną naktį. Jums nereikės kvar- 
šinti sau galvos dėl laiko skirtumo, kai būsite užsienyje, nes man ne- 
svarbu, jei būsiu pažadintas. 

— Pravartu žinoti, — pasakė Džeksonas. — Mat aš nemanau, 
kad Helena Dekster kada nors miega. 

Loidas nusišypsojo. 

— Viską aptarėme? 

— Ne visai, — atsakė Džeksonas. — Kai iš čia išeisite, pasukite 
dešinėn, o paskui — iš karto į kitą dešinį skersgatvį. Nesigręžiokite ir 
nesistabdykite taksi, kol nebūsite nuėjęs bent keturių kvartalų. Nuo 

šiol privalote mąstyti kaip Dekster, ir atsiminkite — ji tuo užsiima 
trisdešimt metų. Yra tik vienas žmogus, kurį žinau esant geresnį už ją. 

— Tikiuosi, tai jūs. 

— Deja, ne, — išsigynė Džeksonas. 

— Tik nesakykite, kad jis jau dirba su Dekster. 

Džeksonas linktelėjo. 

— Nors yra artimiausias mano draugas, jeigu Dekster jam įsa- 
kytų mane nužudyti, mieste neatsirastų draudimo kompanijos, kuri 
išduotų mano gyvybės draudimo polisą. Jeigu viliatės, kad juos abu 
pranoksiu, reikėtų būti įsitikinusiems, jog per tuos pastaruosius aš- 
tuonis mėnesius neapsamanojau. 

Abu vyrai atsistojo. 

— Viso labo, pone Loidai, — atsisveikino Džeksonas, abiem pa- 
spaudžiant vienas kitam ranką. — Apgailestauju, kad šis mūsų susi- 
tikimas — pirmas ir paskutinis. 

— (0 aš maniau, kad mudu susitarėme... — tarė Loidas, su neri- 
mu pažvelgdamas į savo užverbuotąjį. 

— Bendradarbiauti, ne susitikinėti, pone Loidai. Suprantate, 
dviejų susitikimų Dekster nelaikys atsitiktinumu. 

Loidas linktelėjo. 

— Lauksiu iš jūsų žinių. 

— Ir, pone Loidai, — pridūrė Džeksonas, — daugiau nebesilan- 
kykite Nacionalinėje galerijoje, nebent turėtumėte vienintelį tikslą — 
pasižiūrėti paveikslų. 

Loidas susiraukė. 

— Kodėl? — paklausė. 

— Kadangi septyniasdešimt pirmoje salėje snaudžia sargas, pa- 
sodintas tą dieną, kai jus paskyrė eiti šias pareigas. Viskas surašyta 
jūsų dosjė. Jūs ten lankotės kartą per savaitę. Hoperis tebėra jūsų 
mėgstamiausias tapytojas? 

Loidui išdžiūvo burna. 

— Tai Dekster jau žino apie šį susitikimą? 
— Ne, — nuramino jį Džeksonas. — Šįsyk jums pasisekė. Šian- 


dien sargui išeiginė. 


Nors Konoras daug sykių yra matęs savo dukterį verkiant, kai 
ji buvo maža — įsipjovus koją, dėl užgautos savimeilės ar papras- 
čiausiai nepasiekus, kad būtų pagal jos norus, — šįkart buvo visai 
kitaip. Kol ji glaudėsi prie Stiuarto, Konoras dėjosi labai susidomėjęs 
laikraščių kioske išrikiuotais bestseleriais ir mąstė apie besibaigian- 
čias atostogas — vienas iš smagiausių, kokias gyvenime prisiminė. 
Jis priaugo kelis svarus svorio ir beveik sugebėjo įvaldyti banglentę, 
nors rečiau galėdavo didžiuotis, nei nukrisdavo. Per pastarąsias dvi 
savaites Stiuartą iš pradžių pamėgo, o paskui ėmė gerbti. Ir net Megė 
kasryt jam nebeprimindavo Tarą praėjusią naktį nesugrįžus į savo 
kambarį. Jis suprato savo žmoną tegul ir nenoromis pritariant duk- 
ters romanui. 

Nuo laikraščių stendo Konoras išsirinko Sydney Morning He- 
rald ir pasklaidė puslapius, užmesdamas akį tik į antraštes, iki priėjo 
skyrių „Tarptautinės naujienos“. Žvilgtelėjo į Mege, mokančią pini- 
gus už kažkokius suvenyrus, kurių jie niekada nedemonstruos ir net 
neketins kam nors padovanoti. Jie neabejotinai galiausiai atsidurs 
dvasiškojo tėvo Greihamo kalėdinėje labdaros mugėje. 

Konoras vėl nuleido akis į laikraštųį. Puslapio apačioje per tris 
skiltis driekėsi antraštė: „Triuškinamas Hereros laimėjimas Kolum- 
bijos prezidento rinkimuose“. Jis perskaitė apie vienašališką naujojo 
prezidento pergalę prieš Nacionalinės partijos iškeltą kandidatą, pa- 
skutinę minutę pakeitusį Rikardą Gusmaną. Herera, toliau buvo ra- 
šoma straipsnyje, artimiausiu laiku planuoja vizitą į Ameriką aptarti 
su prezidentu Lorensu problemų, su kuriomis šiuo metu susiduria 
Kolumbija. Tarp svarbiausių temų... 

— Kaip manai, Džoanai tas tiks? 

Konoras žvilgtelėjo į žmoną, iškėlusią rankoje Keno Douno* es- 
tampą su Sidnėjaus uosto vaizdu. 

— Kaip jai šiek tiek per modernus, manyčiau. 

— Tad mums teks ką nors jai nupirkti iš neapmuitintų prekių 
lėktuve. 

— Paskutinį kartą kviečiame į 816 „United Airlines“ reisą skry- 
džiui į Los Andželą, — po visą oro uostą nuaidėjo balsas. — Visus, 
dar neįsėdusius į orlaivį, prašome tuojau pat atvykti prie dvidešimt 
septintųjų vartų. 

Konoras ir Megė suskato žingsniuoti didžiulės iškabos „Išvyki- 
mas“ link, stengdamiesi laikytis kelis žingsnius prieky savo dukters 
ir Stiuarto, taip tvirtai susikibusių, lyg dalyvautų porų su surištomis 
kojomis lenktynėse. Jiems praėjus pasų kontrolę, Konoras šiek tiek 
atsiliko, o Megė nuskubėjo toliau laukiančiųjų zonos link pasakyti 
pareigūnui prie vartų, kad tuoj ateis paskutiniai du keleiviai. 

Kai po kelių akimirkų iš už kampo pasirodė Tara, Konoras švel- 
niai apkabino ją per pečius. 

— Suprantu, tai ne itin kokia paguoda, bet mudu su tavo mama 
manome, kad jis... — Konoras užsikirto. 

— Žinau, — kūkčiodama pasakė ji. — Kai tik grįšiu į Stanfordą, 
iškart paprašysiu, kad man leistų baigti disertaciją Sidnėjaus univer- 
sitete. 

Konoras pastebėjo prie vartų į lėktuvą savo žmoną šnekantis su 
stiuardese. 

— Ji taip bijo skristi? — Megei šnibžtelėjo stiuardesė, pamačiusi 
kūkčiojant jaunąją moterį. 

— Ne. Tik jai teko kai ką palikti, ko muitinė nepraleistų. 


* 


* Ken Done (g. 1940 m.) — australų menininkas ir dizaineris. 

Beveik per visą keturiolikos valandų skrydį iš Sidnėjaus į Los 
Andželą Megė miegojo. Tara visada stebėdavosi, kaip ji taip sugeba. 
Pati tepajėgdavo tik snūstelėti, kad ir kiek surytų tablečių. Ji tvirtai 
laikėsi tėvo rankos. Jis jai šypsojosi, bet nekalbėjo. 

Tara irgi jam šypsojosi. Kiek pajėgė prisiminti, tėvas jai buvo 
viso gyvenimo centras. Jai visai nerūpėjo, kad galbūt nesutiks žmo- 
gaus, kuris užimtų jo vietą; juolab jeigu tokį surastų, tėvas nepajėgtų 
su tuo susitaikyti. Dabar, kai šitaip atsitiko, jai palengvėjo pamačius, 
kokio iš jo sulaukia palaikymo. Jeigu jau apie tai kalbama, paaiškėjo, 
kad didesnę problemą sudaro jos motina. 

Tara žinojo, kad jeigu viskas būtų pagal motiną, ji tebebūtų 
skaisti ir galbūt dar tebegyventų namuose. Tik vienuoliktoje klasėje 
ji nustojo tikėjusi, kad pasibučiavus su vaikinu, gali pastoti. O pa- 
protino viena klasės draugė, pakišusi gerokai aptrintą knygos „Sekso 
džiaugsmas“ egzempliorių. Kas naktį, susirietusi po antklodėmis su 
žibintuvu, Tara versdavo puslapius. 

Bet nekaltybę ji prarado tik baigusi Stoun Ridžo mokyklą — ir 
jeigu visos kitos jos bendraklasės kalbėjo tiesą, tai buvo paskutinė iš 
jų. Tara kartu su tėvais išvyko seniai pažadėton kelionėn į jos prose- 
nelių gimtinę. Vos tik jie išsilaipino Dubline, ji iškart įsimylėjo Airiją 
ir tos šalies žmones. Pirmą vakarą, jiems vakarieniaujant viešbutyje, 
tėvui pasakė nesuprantanti, kodėl tiek daug airių buvo nepatenkinti 
tėvynėje ir nusprendė emigruoti. 

Juos aptarnaujantis jaunas padavėjas pažvelgė žemyn į ją ir pa- 
citavo: 


„Airiams niekad nebuvo gerai.“ — 
„Tu taip sakai? Vadinas, pakvaišai. 
Airiams buvo gerai, kai visi, brolyt, 
Galėjo kardą ir plunksną valdyt.“ 

— Volteris Savidžas Landoras*, — pasakė Megė. — Bet ar žinote, 
kokia kita eilutė? 
Padavėjas nusilenkė ir pasakė: 


O kai Tara** iškilo taip aukštai... 


Tara paraudo, o Konoras nusikvatojo. Padavėjas atrodė suglumęs. 

— Tai mano vardas, — paaiškino Tara. 

Padavėjas nusilenkė, o paskui nurinko lėkštes. Kol jos tėvas mo- 
kėjo už vakarienę, o motina ėmė iš rūbinės paltą, padavėjas Taros 
paklausė, ar ji norėtų su juo išgerti „Pas Galagerį“, kai jis baigs darbą. 
Tara mielai sutiko. 

Kitas porą valandų savo kambaryje ji žiūrėjo seną filmą, o tuoj 
po vidurnakčio nutykino laiptais apačion. Liamo pasiūlyta alinė buvo 
vos už kelių šimtų jardų toliau gatvėje, ir, įėjusi vidun, Tara jį rado 
laukiantį prie baro. Liamas negaišo laiko ir ėmėsi ją pažindinti su 
„Guiness“ alaus malonumais. Ji nenustebo sužinojusi, kad vaikinas 
prieš paskutinį kursą Triničio koledže, kur studijavo airių poetus, per 
atostogas ėmėsi padavėjo darbo. Tačiau Liamui buvo netikėta, kaip 
gerai ji sugeba cituoti Jeitsą, Džoisą, Vaildą ir Singą***. 

Kai po poros valandų jis parlydėjo ją atgal į viešbučio numerį, 
švelniai pabučiavo į lūpas ir paklausė: 

— Ar ilgai viešėsi Dubline? 

— Dar dvi dienas, — atsakė ji. 

— Tad veltui negaiškime nė minutėlės. 

Po trijų beveik bemiegių naktų Tara išvyko į Kilkenį, senelio 
Oskaro gimtinę, jausdamasi turinti teisę pridurti vieną kitą išnašą 
knygoje „Sekso džiaugsmas“. 


k 


Walter Savage Landor (1775—1864) — anglų poetas ir eseistas. 

Tara — kalva Airijoje, pastarosios istorijoje turėjusi svarbų vaidmenį. Pavyz- 

džiui, pirmus penkis mūsų eros amžius ant jos stovėjo pilis, kurioje gyveno airių kara- 

liai — tarp jų ir karalius Kormakas (valdė 254—277 m.), pirmas Airijos įstatymų kūrėjas. 
*** John Millington Synge (1871—1909) — airių dramaturgas. 


*+* 


73 


Jeffrey Archer + Vienuoliktas įsakymas 


Kai Liamas nunešė jų krepšius į išsinuomotą automobilį, Kono- 
ras jam davė dosnių arbatpinigių ir šnibžtelėjo: 

— Dėkui tau. 

Tara paraudo. 

Mokydamasi Stanfordo universiteto antrame kurse Tara turė- 
jo, jeigu galima taip pasakyti, romaną su studentu mediku. Bet tik 
tuomet, kai vyrukas pasipiršo, ji suprato nenorinti su juo nugyventi 
viso gyvenimo. Ir neprireikė nė metų — Stiuartas visiškai užvaldė jos 
širdį. 

Juodu susipažino atsitrenkę vienas į kitą. Kalta buvo ji — ne- 
žiurėjo, kai jis ant lentos skriejo žemyn didžiulės bangos priekyje. 
Abu kulvirsčiais nusirito į šonus. Jo keliama iš vandens, Tara tikėjosi 
labai pelnytos užgaulių tirados. 

Bet vaikinas tik nusišypsojo ir pasakė: 

— Ateityje pasistenkite laikytis toliau nuo greitosios eismo juos- 
tos. 

Vėliau tą pačią dieną ji iškrėtė tokį pat triuką, bet šįsyk tyčia, ir 
jis tai suprato. 

Nusijuokęs pasakė: 

— Palikote man dvi galimybes: arba man teks pradėti jus moky- 
ti, arba galime nueiti išgerti kavos. Antraip kitą sykį mudu, ko gero, 
susitiksime vietinėje ligoninėje. Kurį variantą renkatės? 

— Pradėkime nuo kavos. 

Tara su Stiuartu norėjo permiegoti jau tą pačią naktį, ir iki to 
laiko, kai po dešimties dienų turėjo išvykti, jau gailėjosi, kad privertė 
jį laukti tris naktis. Iki savaitės pabaigos... 

— Kalba lėktuvo kapitonas. Jau pradedame leistis į Los Andželą. 

Krūptelėjusi, Megė pabudo, pasitrynė akis ir nusišypsojo duk- 
teriai. 

— Buvau užmigusi? — paklausė. 

— Pakilus lėktuvui, — atsakė Tara. 


Kai visi atsiėmė bagažą, Tara atsisveikino su tėvais ir nuėjo į 

jungiamąjį reisą skristi į San Franciską. Jai išnykus atvykstančiųjų ir 
išvykstančiųjų keleivių minioje, Konoras pašnibždėjo Megei: 

— Nenustebčiau, jeigu ji apsisuktų ir sėstų į lėktuvą, skrendantį 
atgal į Sidnėjų. 

Megė linktelėjo. 

Juodu patraukė vidaus skrydžių terminalo link ir įsėdo į nakti- 
nio reiso lėktuvą. Šįkart Megė užmigo anksčiau, nei buvo baigta de- 
monstruoti saugos procedūrų vaizdajuostė. Jiems skrendant skersai 
visų Jungtinių Valstijų, Konoras mėgino nuvyti mintis apie Tarą su 
Stiuartu ir susitelkti į tai, ką būtina atlikti, kai tik sugrįš į Vašingtoną. 
Po trijų mėnesių turėjo būti išbrauktas iš veikiančiųjų agentų sąrašo, 
bet vis dar nenumanė, į kurį skyrių ketinama jį perkelti. Baiminosi 
minties, kad pasiūlys darbą centrinėje būstinėje nuo devintos ryto iki 
penktos, o tai reiškė, kad turės skaityti paskaitas jauniems operatyvi- 
ninkams apie savo praktinę patirtį. Jis jau perspėjo Džoaną, kad pa- 
sitrauks iš darbo, jeigu nebus pasiūlyta ko nors įdomesnio. Konoras 
iš prigimties netinkamas mokytojauti. 

Per pastaruosius metus girdėjo užuominų apie svarstomą jo 
kandidatūrą į vieną ar du postus pirmose linijose, bet vėliau bosas 
nieko nepaaiškinęs atsistatydino. Nepaisant dvidešimt aštuonerių 
tarnybos metų ir kelių padėkų, dabar, kai Krisas Džeksonas pasi- 
traukė iš Kompanijos, Konoras žinojo, kad jo ateitis gali būti ne tokia 
saugi, kaip anksčiau įsivaizdavo. 


— Esi tikras, kad Džeksonu galima pasitikėti? 

— Ne, pone prezidente, nesu. Bet neabejoju dėl vieno dalyko: 
Džeksonas neapkenčia — kartoju, neapkenčia — Helenos Dekster 
taip pat kaip ir jūs. 

— Ką gi, tai prilygsta asmeninei rekomendacijai, — pripažino 
prezidentas. — Dar kas tave paskatino jį pasirinkti? Mat jeigu neapy- 
kanta Helenai Dekster — pagrindinė tinkamumo šiam darbui sąlyga, 
tikriausiai kandidatų buvo nemažai. 

— Jis turi ir kitų privalumų. Tarnybinis karininko Vietname ir 
kontržvalgybos vadovo lapas, taip pat jo, kaip CŽV direktoriaus pa- 
vaduotojo, reputacija. 

— Tai kodėl jis vis dėlto atsistatydino, kai prieš akis turėjo tokią 
perspektyvią karjerą? 

— Įtariu, kad Dekster jautė tą truputį pernelyg perspektyvią, ir 
jis buvo bepradedąs atrodyti kaip rimtas pretendentas į jos postą. 

— Jeigu jis sugebės įrodyti, kad tai ji davė įsakymą nužudyti 
Rikardą Gusmaną, ir dabar galėtų toks būti. Panašu, kad pasirinkai 
geriausią šiai užduočiai atlikti žmogų, Endi. 

— Džeksonas man pasakė, kad yra vienas dar geresnis. 

— Tai užverbuokime ir jį, — pasiūlė prezidentas. 

— Tokia mintis ir man kilo. Bet paaiškėjo, kad jis jau dirba 
Dekster. 

— Na, jis bent nežinos, kad Džeksonas mums dirba. Ką dar pa- 
sakė? 

Loidas atsivertė aplanką ir pradėjo prezidentui pasakoti, apie 
ką kalbėjosi su buvusiu CŽV direktorės pavaduotoju. 

Jam baigus, Lorensas pakomentavo: 

— Tai sakai, kad turiu tik sėdinėti sukiodamas nykščiu ir laukti, 
kol Džeksonas ką nors atkapstys? 

— Tokios buvo jo sąlygos, pone prezidente, jeigu mes norime, 
kad imtųsi šios užduoties. Ir nujaučiu, kad Džeksonas nėra iš tų žmo- 
nių, kurie sėdėtų ir sukiotų savo nykščius. 

— Verčiau tegul ir nebūna, nes kiekvienos papildomos Dekster 
dienos Langlyje man yra per daug. Tikėkimės, kad Džeksonas suge- 
bės mums įteikti tiek virvės, kad galėtume ją viešai pakarti. Ir, kad 
jau apie tai prakalbome, surenkime egzekuciją Rožių sode. 

Personalo viršininkas nusijuokė. 

— Tai galėtų atnešti dvigubą naudą: dar keli respublikonai bal- 
suotų palaikydami mus dėl Saugių gatvių ir Nusikalstamumo maži- 
nimo įstatymų projektų. 

Prezidentas nusišypsojo. 

— Kas toliau? — paklausė jis. 

Loidas pasižiūrėjo į laikrodį. 

— Jau kuris laikas fojė laukia senatorius Bedelis. 

— Kojis nori? 

— Viliasi su jumis pasikalbėti apie savo siūlomas naujausias pa- 
taisas Ginkluotės sumažinimo įstatymo projektui. 

Prezidentas susiraukė. 

— Atkreipėte dėmesį, kiek balų Zerimskis surinko per naujausią 


viešosios nuomonės apklausą? 

Vos tik Megė pasuko jų dviaukščio namuko Džordžtaune spy- 
nos raktą ir abu įėjo vidun, ji suskato rinkti numerį 650*. Konoras 
ėmėsi išpakuoti daiktus, klausydamasis savo žmonos ir dukters po- 
kalbio. 

— Tik paskambinau tau pranešti, kad mes laimingai sugrįžo- 
me, — pamėgino pasiaiškinti Megė. 

Konorui sukėlė šypseną neįtikinamas žmonos gudravimas. Tara 
buvo pernelyg įžvalgi, kad tuo patikėtų, bet jis žinojo, kad ir duktė 
vaidins, palaikydama motinos žaidimą. 

— Dėkui, kad paskambinai, mam. Gera tave girdėti. 

— Pas tave viskas gerai? — paklausė Megė. 

— Taip, kuo puikiausia, — atsakė Tara, o paskui kelias minutes 
mėgino užuolankomis motiną patikinti, kad neketina imtis ko nors 
karštakošiška. Įsitikinusi, kad Megė nusiramino, ji paklausė: — Tėtis 
kur nors arti? 

— Čia pat. 

Megė per lovą padavė telefoną Konorui. 

— Gali man padaryti paslaugą, tėti? 

— Būtinai. 

— Prašau, paaiškink mamai, kad nesiruošiu kaip nors kvailai 
elgtis. Kai sugrįžau, Stiuartas jau du kartus skambino ir kadangi pla- 
nuoja, — ji užsikirto, — Kalėdoms atskristi į Valstijas, esu beveik tikra, 
kad iki to laiko pratempsiu. Beje, tėti, pamaniau, verčiau tave per- 
spėsiu, kad jau žinau, ko norėčiau Kalėdoms. 

— Ir ko, brangioji? 

— Kad ateinančius aštuonis mėnesius apmokėtum mano tele- 
fono skambučius į užjūrį. Jaučiu, kad tai gali atsieiti brangiau, nei 
nupirkti pavažinėtą automobilį, kurį man žadėjai, jeigu apsiginsiu 
disertaciją. 

Konoras nusijuokė. 


* 


Kalifornijos San Francisko įlankos regiono telefonų kodas. 

— Tad verčiau gauk tą paaukštinimą, apie kurį minėjai, kai bu- 
vome Australijoje. Ate, tėti. 

— Ate, brangioji. 

Konoras padėjo ragelį ir raminamai nusišypsojo Megei. Jau 
bene dešimtą kartą buvo besakąs žmonai, kad nustotų jaudintis, kai 
vėl suskambo telefonas. Jis pakėlė ragelį spėdamas, kad darsyk išgirs 
Taros balsą. Bet apsiriko: ne jos. 

— Atleiskite, kad trukdau jus vos tik parvykusį, — prašneko 
Džoana, — bet ką tik man paskambino bosė, ir iš jos žodžių panašu, 
kad tai kažin kas ypatinga. Per kiek laiko galite prisistatyti? 

Konoras pasižiūrėjo į laikrodį. 

— Būsiu pas jus už dvidešimties minučių, — pasakė ir padėjo 
ragelį. 

— Kas skambino? — paklausė Megė, toliau išsipakuodama daik- 
tus. 

— Džoana. Jai tik reikia, kad pasirašyčiau porą svarbių doku- 
mentų. Neturėčiau labai ilgai užtrukti. 

— Velnias, — tarė Megė. — Užmiršau lėktuve nupirkti jai do- 
vaną. 

— Pakeliui į biurą surasiu ką nors. 

Konoras skubiai paliko kambarį, nubėgo laiptais žemyn ir iš- 
puolė iš namo, Megei nė nespėjus daugiau ko nors paklausti. Įsėdo 
į seną šeimos tojotą, tik šiek tiek užtruko, ko! variklis springdamas 
atgijo. Galiausiai jis išvairavo „seną tanką“, kaip Tara tą mašiną va- 
dindavo, į Dvidešimt devintąją gatvę. Po penkiolikos minučių pasu- 
ko kairėn į M gavę, o paskui — dar kairėn, dingdamas nuovaža žemyn 
į niekaip nepaženklintą požeminį garažą. 

Konorui įžengus į pastatą, budintis apsaugininkas kilstelėjo 
ranką prie savo kepurės snapelio ir pasakė: 

— Sveiki sugrįžę, pone Ficdžeraldai. Iki pirmadienio nesitikėjau 
jūsų pamatyti. 

— Vadinasi, netikėta mums abiem, — atsakė Konoras ir juokais 

jam taip pat atidavęs pagarbą pasuko liftų eilės link. Pasikėlė į sep- 
tintą aukštą. Kai išžengė į koridorių, jį šypsena pasitiko priimamojo 
sekretorė, sėdinti prie stalo po lentele su ryškiomis raidėmis išspaus- 
dintu užrašu: „Merilando draudimo kompanija“. Pirmo aukšto in- 
formacijos lentoje buvo nurodyta, kad garbioji firma užima septintą, 
aštuntą, devintą ir dešimtą aukštus. 

— Kaip malonu jus matyti, pone Ficdžeraldai, — suulbo sekreto- 
rė. — Jūsų laukia lankytoja. 

Konoras nusišypsojo, linktelėjo ir patraukė koridoriumi tolyn. 
Užsukęs už kampo pastebėjo prie jo kabineto durų stovinčią Džoaną. 
Iš jos veido spėjo, kad moteris jau kurį laiką laukė. Paskui prisiminė 
Megės žodžius prieš jam išeinant iš namų — neatrodė, kad dovana 
Džoanai dabar svarbiausia. 

— Prieš kelias minutes atvyko bosė, — pasakė Džoana, palaiky- 
dama jam atidariusi duris. 

Konoras įskubėjo į savo kabinetą. Kitapus jo rašomojo stalo sė- 
dėjo moteris, jo žiniomis, niekada nepasiimanti atostogų. 

— Atleiskite, direktore, kad priverčiau jus laukti, — atsiprašė 
jis. — Aš tik... 

— Turime problemą, — tepasakė Helena Dekster, pastumdama 
jam per stalą aplanką. 


— Tik duokite pakenčiamą nuorodą, ir aš atliksiu visą pagrindi- 
nį darbą, — pasakė Džeksonas. 

— Kad tik galėčiau, Krisai, — atsiduso Bogotos policijos virši- 
ninkas. — Bet vienas ar du jūsų buvę kolegos man aiškiai pareiškė, 
kad dabar esate persona non grata*. 

— Visada maniau, kad jums nusispjaut į tokias subtilybes, — pa- 
sakė Džeksonas, dar įpildamas policijos viršininkui viskio. 


* 


Diplomatų kalba — nepageidaujamas asmuo (lot.). 

— Krisai, turite suprasti, kad kai atstovavote savo vyriausybei, 
buvo lošiama atidengtomis kortomis. 

— Jeigu gerai prisimenu, įskaičiuojant ir padėkos duoklę jums. 

— Tai žinoma, — atsainiai metė policininkas. — Bet jūs pirmas 
turėtumėte suprasti, kad išlaidas vis dėlto būtina padengti. — Jis nu- 
gėrė iš savo krištolinės stiklinės. — Ir kaip pats labai gerai žinote, inf- 
liacija Kolumbijoje yra labai didelė. Alga nepadengia net kasdienių 
mano išlaidų. 

— Ar iš to mažučio pamokslo, turėčiau suprasti, kad procentas 
lieka toks pat, net jeigu esi persona non grata? 

Policijos viršininkas išlenkė paskutinį lašą savo viskio, nusiš- 
luostė ūsus ir pasakė: 

— Krisai, ir jūsų, ir mūsų šalyje prezidentai ateina ir nueina, bet 
seni draugai lieka. 

Džeksonas jam blankiai šyptelėjo, paskui išsiėmė iš vidinės 
švarko kišenės voką ir pastūmė po staliuku. Policijos viršininkas pa- 
sižiūrėjo, kas jo viduje, atsisegė kitelio kišenę ir paslėpė voką nuo 
akių. 

— Matau, naujieji šeimininkai, deja, jums nesuteikia tokios pla- 
čios laisvės, kai kalbama apie... išlaidas. 

— Vienos nedidukės nuorodos, tik tiek prašau, — pakartojo 
Džeksonas. 

Policijos viršininkas iškėlė savo tuščią stiklinę, palaukė, kol bar- 
menas ją pripils iki kraštų ir nugėrė dar vieną ilgą mauką. 

— Mano nuomonė tokia, Krisai: jeigu ieškai ko nors pigiau nu- 
sipirkti, geriausia pradėti nuo lombardo. — Jis nusišypsojo, išlenkė 
stiklinę iki dugno ir atsikėlė nuo staliuko. — Ir prisimenant dilemą, 
su kuria šiuo metu susiduriate, senas mano drauge, pradėčiau nuo 
San Viktorinos rajono ir nesivarginčiau dairytis kur nors toliau nei 
parduotuvėlės vitrina. 


81 


Jeffrey Archer + Vienuoliktas įsakymas 


Baigęs skaityti konfidencialaus memorandumo detales, Kono- 
ras pastūmė aplanką atgal direktorei. 

Pirmas jos klausimas jį užklupo netikėtai: 

— Kiek jums liko iki pasitraukiant iš tarnybos į pensiją? 

— Nuo ateinančių metų sausio pirmos būsiu išbrauktas iš ak- 
tyviai veikiančiųjų sąrašo, bet, savaime suprantama, aš tikiuosi likti 
kompanijoje. 

— Šiuo metu ne visai lengva bus pritaikyti jūsų ypatingus ta- 
lentus, — dalykiškai pasakė Dekster. — Vis dėlto turiu laisvą vietą, į 
kurią, manau, galėčiau jus rekomenduoti.— Ji šiek tiek patylėjo. — 
Mūsų biuro Klivlande vadovo. 

— Klivlande? 

— Taip. 

— Po dvidešimt aštuonerių tarnybos kompanijai metų, — prabi- 
lo Konoras, — aš vis dėlto tikėjausi, kad galėtumėte man rasti ką nors 
Vašingtone. Esu tikras, jūs žinote, kad mano žmona — Džordžtauno 
universiteto Priėmimo skyriaus dekanė. Jai būtų beveik neįmanoma 
surasti tolygų postą... Ohajyje. 

Stojo ilga tyla. 

— Norėčiau padėti, — tuo pačiu šaltoku tonu tarė Dekster, — bet 
šiuo metu Langlyje jums nieko nėra tinkamo. Jeigu vis dėlto priim- 
tumėte paskyrimą į Klivlandą, galbūt po poros metų būtų įmanoma 
jus sugrąžinti čia. 

Konoras stebeilijo per stalą į moterį, kuriai tarnavo pastaruo- 
sius dvidešimt šešerius metus, skaudžiai suvokdamas, kad ji dabar 
smogia jam tuo pačiu mirtinu durklu, kuriuo jau yra persmeigusi tiek 
daug jo kolegų. Bet vis dėlto kodėl — juk jis visada paraidžiui vykdo 
jos įsakymus? Konoras žvilgtelėjo į aplanką. Nejau prezidentas pa- 
reikalavo, kad kas nors būtų paaukotas po to, kai žurnalistai jį taip 
įkyriai klausinėjo apie CŽV veiklą Kolumbijoje? Ar Klivlandas turi 
būti atpildas už visus tuos jo tarnybos metus? 

— Gal yra kokia nors kita alternatyva? — paklausė jis. 

Direktorė nedvejojo. 

— Visada galėtumėte pasirinkti anksčiau išeiti į pensiją. 

Jos tonas nuskambėjo taip, lyg siūlytų pakeisti šešiasdešimtme- 
tį durininką savo daugiabutyje. 

Konoras sėdėjo tylus, nepajėgdamas patikėti tuo, ką girdi. Visą 
savo gyvenimą jis paaukojo kompanijai, ir kaip daugybės jos tarnau- 
tojų, jo gyvybė ne kartą kabojo ant plauko. 

Helena Dekster atsistojo. 

— Galbūt duosite man žinią, kai apsispręsite. 

Daugiau netarusi nė žodžio, ji išėjo iš kambario. 

Kurį laiką Konoras sėdėjo vienas prie savo rašomojo stalo, mė- 
gindamas suvokti direktorės žodžių reikšmę. Prisiminė Krisą Džek- 
soną, kai papasakojo apie beveik identišką pokalbį su ja prieš aštuo- 
nis mėnesius. Tik pastarajam vieta buvo pasiūlyta Milvokyje. 

— Šitaip tikrai negalėjo man atsitikti, — prisiminė tuomet Kriso 
žodžius. — Galų gale juk esu komandos žaidėjas, ir niekas negalėtų 
manęs įtarti siekiant jos pareigų. 

Bet Konoras padarė dar didesnę nuodėmę. Vykdydamas Deks- 
ter įsakymus, jis nenorom tapo jos galimo nuopuolio priežastimi. 
Jeigu jo nebebus kur nors arti, kad direktorei keltų nepatogumų, ji 
galėtų ir vėl išsilaikyti. Kiek gerų agentų per visus tuos metus paau- 
kota ant jos ego altoriaus? — klausė jis savęs. 

Konoro apmąstymus pertraukė į kabinetą įėjusi Džoana. Jai nė 
nereikėjo sakyti, kad susitikimas baigėsi prastai. 

— Gal kuo nors galiu padėti? — tyliai paklausė ji. 

— Ne, niekuo, dėkui, Džoana. — Ir trumpai patylėjęs pridūrė: — 
Žinai, netrukus turėsiu pasitraukti iš aktyviųjų sąrašo. 

— Nuo sausio pirmos, — pridūrė ji. — Bet kai turite tokią patirtį, 
kompanija tikrai jums pasiūlys didelį rašomąjį stalą, civilizuotas dar- 
bo valandas ir galbūt dar priedo ilgakoję sekretorę. 

— Atrodo, ne, — papurtė galvą Konoras. — Vienintelės pareigos, 

kurias direktorė turi man numačiusi, — vadovauti Klivlando biurui ir 
tikrai nieko neužsiminė apie ilgakoję sekretorę. 

— Klivlando? — pakartojo Džoana, negalėdama patikėti. 

Konoras linktelėjo. 

— Kalė. 

Jis žvilgtelėjo į ilgai tarnavusią sekretorę, nepajėgdamas paslėp- 
ti nuostabos. Per devyniolika metų pirmą kartą išgirdo ją pavartojant 
tokį stiprų žodį, ir dar apie direktorę. Pažvelgusi jam į akis, Džoana 
paklausė: 

— Ką pasakysite Megei? 

— Nežinau. Bet pastaruosius dvidešimt aštuonerius metus ją 
apgaudinėjau, tad tikrai sugebėsiu ką nors sugalvoti. 


Krisui Džeksonui atidarius duris, dzingtelėjo varpelis, perspė- 
damas lombardo savininką, kad kažkas atėjo į patalpas. 

Bogotoje — daugiau kaip šimtas lombardų, ir didžiuma jų susi- 
telkusi San Viktorinos rajone. Džeksonas dar tiek nebuvo vaikščiojęs 
nuo tada, kai tarnavo jaunesniuoju agentu. Net pradėjo svarstyti, ar 
tik senas draugas policijos viršininkas nebus jo pasiuntęs į bergždžias 
paieškas. Bet jis ėjo ir ėjo, nes žinojo, jog būtent šis policininkas visa- 
da pasistengdavo, kad ateityje būtų dar vienas banknotų prikimštas 
vokas. 

Eskobaras pakėlė akis iš už savo vakarinio laikraščio. Seniokas 
manė visada galįs atspėti, net prieš klientui pasiekus prekystalį, ar 
šis atėjo pirkti ar parduoti. Užtekdavo pamatyti akis, drabužių pasiu- 
vimą, net kaip žengia jo link. Vien tik pažvelgęs į šį konkretų poną jis 
liko patenkintas, kad per anksti neuždarė savo įstaigėlės. 

— Labą vakarą, gerbiamasis, — pasveikino Eskobaras, atsikel- 
damas nuo taburetės — jis visada pridurdavo „gerbiamasis“, kai ma- 
nydavo atėjus pirkėją. — Kuo galiu jums padėti? 

— Tas šautuvas lange... 

— A, taip. Matau, jūs labai pastabus. Tai iš tiesų kolekcininko 
egzempliorius. — Eskobaras atkėlė prekystalio viršų ir nuėjo prie 
vitrinos. Paėmęs iš jos dėklą ir atnešęs ant prekystalio, leido klientui 
iš arčiau apžiūrėti šio turinį. 

Džeksonui užteko tik probėgšmais žvilgtelėti į rankų darbo ka- 
rabiną, kad žinotų, iš kur jis yra. Nenustebo aptikęs, kad vienas šo- 
vinys iššautas. 

— Kiek už jį prašote? 

— Dešimt tūkstančių dolerių, — atsakė Eskobaras, atpažinęs 
amerikietišką akcentą. — Negaliu atiduoti pigiau. Manęs jau daug 
kas teiravosi. 

Tris dienas tąsęsis po karštą ir drėgną miestą, Džeksonas nebu- 
vo nusiteikęs derėtis. Bet tiek grynųjų prie savęs neturėjo, o papras- 
čiausiai išrašyti čekį ar apmokėti kredito kortele negalėjo. 

— O jeigu dabar palikčiau užstatą, o pirkinį atsiimčiau rytoj iš 
pat ryto? — paklausė jis. 

— Žinoma, gerbiamasis, — atsakė Eskobaras. — Bet už šį ypatin- 
gą daiktą norėčiau dešimties procentų įnašo. 

Džeksonas linktelėjo ir iš vidinės švarko kišenės išsiėmė pini- 
ginę. Ištraukęs iš jos kelis senus banknotus, pastūmė per prekystalį. 

Lombardininkas pamažu suskaičiavo dešimt šimto dolerių 
banknotų, įsidėjo į kasos aparatą ir išrašė kvitą. 

Džeksonas pasižiūrėjo į atidarytą dėklą, nusišypsojo, išėmė pa- 
naudotą šovinį ir įsimetė jį į kišenę. 

Seniokas suglumo — ne dėl Džeksono poelgio, bet todėl, kad 
būtų galėjęs prisiekti, jog kai nupirko šautuvą, visos dvylika kulkų 
buvo savo vietose. 


— Aš tuojau pat viską susipakuočiau ir rytoj jau būčiau pas tave, 
Jeigu ne mano tėvai, — tvirtino Tara. 
— Neabejoju, jie suprastų, — atsakė Stiuartas. 

— Galbūt, — sutiko Tara. — Bet vis tiek jausčiausi kalta dėl to, 
kiek per visus tuos metus aukojosi mano tėvas, kad galėčiau baigti 
savo disertaciją. Ką jau kalbėti apie mano mamą. Ją turbūt ištiktų 
širdies smūgis. 

— Bet tu žadėjai išsiaiškinti, ar mokslo vadovė leistų tau baigti 
savo daktarinę Sidnėjuje. 

— Dėl mano mokslo vadovės ne problema. Svarbiausia — fakul- 
teto dekanas. 

— Dekanas? 

— Taip. Kai vakar mano mokslo vadovė išdėstė šią mintį, de- 
kanas atkirto, kad apie tai negali būti nė kalbos. — Stojo ilga tyla, o 
paskui Tara pasitikslino: — Stiuartai, tu klausaisi? 

— Žinoma, klausausi, — atsakė jis, ir pasigirdo toks sunkus ato- 
dūsis, koks nebūtų padaręs gėdos net ir Šekspyro įsimylėjėliui. 

— Tik aštuoni mėnesiai, — priminė jam Tara. — Galiu net pasa- 
kyti, kiek liko dienų. Ir nepamiršk: juk atskrisi Kalėdoms. 

— Labai to laukiu, — pasakė Stiuartas. — ir viliuosi, kad tavo 
tėvai nemano, jog užsikarsiu. 

— Liaukis. Jie apsidžiaugė, kai pasakiau, kad atvyksi pas mus. 
Kaip ir pats gerai Žinai, mama tave dievina, be to, tu esi pirmas vyras, 
apie kurį tėtis palankiai atsiliepia. 

— Jis — nuostabus žmogus. 

— Ką turi galvoje? 

— Spėju, pati gerai žinai, ką turiu galvoje. 

— Verčiau baigiam plepėti, antraip tėčiui teks siekti paaukštini- 
mo tarnyboje vien tam, kad galėtų apmokėti mano telefono sąskai- 
tas. Beje, kitąsyk tau eilė skambinti. 

Stiuartas apsimetė nepastebėjęs, kaip staigiai Tara pakeitė temą. 

— Man visada atrodo keista, — tęsė ji, — kad tu vis dar darbe, o 
aš jau kietai miegu. 

— Na, galiu sugalvoti tik vieną būdą, kaip tai pakeisti, — atsakė 
Stiuartas. 

Jam atidarius duris, įsijungė signalizacija. Kelioninis laikrodis 
prekybos patalpoje išmušė antrą, kai jis nustūmė į šalį karoliukų 
užuolaidą ir įžengė į parduotuvėlę. Įsistebeilijo į stovą vitrinoje. Ka- 
rabino ten nebebuvo. 

Per kelias minutes surado jį paslėptą po prekystaliu. 

Patikrino kiekvieną detalę ir pastebėjęs, kad vieno šovinio nėra, 
pasikišo dėklą po pažastimi ir taip pat greitai pasišalino, kaip buvo 
įėjęs. Nė kiek nesibaimino, kad galėtų būti nutvertas: policijos virši- 
ninkas patikino, jog apie įsilaužimą bent trisdešimt minučių nebus 
pranešta. Prieš uždarydamas paskui save duris žvilgtelėjo į kelioninį 
laikrodį ant lentynos: dvylika minučių trečios. 

Vargu ar policijos viršininką būtų galima kaltinti, kad jo senas 
draugas neturėjo prie savęs pakankamai grynųjų šautuvui nusipirkti. 
Ir bet kuriuo atveju jis ne prieš antrą kartą paimti užmokestį už tą 
pačią informaciją. Ypač kai valiuta — doleriai. 


Ji jam pripylė antrą puodelį kavos. 

— Mege, aš svarstau pasitraukti iš kompanijos ir ieškotis darbo, 
kur man nereikėtų tiek daug keliauti. 

Jis žvilgtelėjo per virtuvės stalą ir laukė, kaip žmona sureaguos. 

Megė vėl padėjo kavinuką ant šildytuvo, atsigėrė iš savo puode- 
lio kavos ir tik paskui prašneko: 

— Kodėl būtent dabar? — paklausė paprastai. 

— Vadovė pasakė, kad man nebeskirs darbo su pagrobimais bei 
išpirkomis, mane pakeis jaunesniu žmogumi. Tokia kompanijos po- 
litika, kai esu tokio amžiaus. 

— Bet žmogui, turinčiam tokią kaip tavo patirtį, kompanijoje 
galėtų pasiūlyti daugybę kitų darbų. 

— Ji ir pasiūlė, — pripažino Konoras, — galimybę vadovauti 
mūsų teritoriniam biurui Klivlande. 

— Klivlande? — Megė negalėjo patikėti. Kurį laiką tylėjo, o pas- 
kui tyliai paklausė: — Kodėl gi vadovė taip staiga panoro tavęs atsi- 
kratyti? 

— O, nėra taip blogai. Galų gale, jeigu atmetu pasiūlymą, man 
vis tiek priklauso gauti visą pensiją, — bandė nuraminti Konoras, ne- 
sistengdamas atsakyti į jos klausimą. — Šiaip ar taip, Džoana mane 
patikino, kad Vašingtone yra keletas stambių draudimo kompanijų, 
kurios labai mielai įdarbintų žmogų, turintį tokią kaip mano patirtį. 

— Bet tik ne ta, kurioje šiuo metu dirbi, — kirto Megė, atidžiai 
žiūrėdama į savo vyrą. 

Konoras atrėmė jos žvilgsnį, bet nesugalvojo įtikinamo atsakymo. 

Stojo dar ilgesnė tyla. 

— Nemanai, kad atėjo metas pasakyti man visą tiesą? — paklau- 
sė Megė. — O gal paprasčiausiai lauki, kad kaip klusni žmona patikė- 
čiau kiekvienu tavo žodžiu? 

Konoras nunarino galvą ir tylėjo. 

— Tu niekada neslėpei fakto, kad „Merilando draudimas“ — ne 
kas kita kaip CŽV priedanga. Ir apie tai aš tavęs niekada nekamanti- 
nėjau. Bet pastaruoju metu net gerai užmaskuotos tavo kelionės pa- 
liko tau ant batų šiek tiek purvo. 

— Ne visai suprantu, — netvirtai atsakė Konoras. 

— Kai atsiėmiau iš valyklos tavo kostiumą, ten man pasakė ap- 
tikę kišenėje šitą. — Megė padėjo ant stalo mažutę monetą. — Man 
paaiškino, kad tokios cirkuliuoja tik Kolumbijoje. 

Konoras spoksojo į dešimties pesų monetą, kurios užtektų tik 
vietiniam telefono skambučiui Bogotoje. 

— Daugelis žmonų iš karto padarytų vienintelę išvadą, Konorai 
Ficdžeraldai, — toliau varė Megė. — Bet nepamiršk, jau daugiau kaip 
trisdešimt metų tave pažįstu ir gerai suprantu, kad tokiai apgaulei 


nesiryžtum. 

— Pažadu tau, Mege... 

— Žinau, Konorai. Aš visada taikiausi su tuo, kad turi būti sva- 
ri priežastis, kodėl tuos visus metus nebūdavai su manimi iki galo 
atviras. — Pasilenkusi per stalą, ji paėmė savo vyro ranką ir pridū- 
rė: — Bet jeigu dabar be jokios akivaizdžios priežasties tave išmes į 
šiukšlyną, ar tau neatrodo, kad turiu teisę sužinoti, ką būtent veikei 
tuos dvidešimt aštuonerius metus? 


Džeksonas paprašė taksisto sustoti prie lombardo ir laukti. Už- 
truksiąs tik kelias minutes, pasakė, o paskui reikės jį nuvežti į oro 
uostą. 

Vos tik įžengė į lombardą, į prekybos patalpą iš pagalbinės įsku- 
bėjo Eskobaras. Atrodė susijaudinęs. Pamatęs, koks įėjo klientas, jis 
nulenkė galvą, be žodžių stuktelėjo kasos aparato klavišą ir ištraukė 
stalčių. Pamažu išėmė dešimt šimto dolerių banknotų ir atkišo per 
prekystalį. 

— Turiu jūsų atsiprašyti, gerbiamasis, — pasakė, pažvelgdamas 
į aukštąjį amerikietį, — deja, šautuvą naktį kažkuriuo metu pavogė. 

Džeksonas liko be žado. 

— Keisčiausia, — toliau kalbėjo Eskobaras, — kad tas, kuris jį 
pavogė, nepasiėmė pinigų. 

Džeksonas nieko nesakė. Kai klientas išėjo, Eskobaras nejučia 
pagalvojo, kad jis neatrodė labai nustebęs. 

Taksi važiuojant į oro uostą, Džeksonas įkišo ranką į švarko ki- 
šenę ir išsiėmė panaudotą šovinį. Galbūt jis ir nesugebės įrodyti, kas 
nuspaudė gaiduką, bet dabar nė kiek neabejojo, kas davė įsakymą 
nužudyti Rikardą Gusmaną. 


Sraigtasparnis švelniai nutūpė ant žolės lopinio šalia Atspin- 
dinčiojo tvenkinio tarp Vašingtono ir Linkolno memorialų. Roto- 
riaus mentėms lėtėjant, iš sraigtasparnio išsilankstė ir nukrito trum- 
pi laiptukai. „Nighthawk“ durelės atsilapojo ir pasirodė prezidentas 
Herera, pasipuošęs paradine uniforma, kurią vilkėdamas jis atrodė 
panašus į antraplanį personažą B kategorijos filme. Stovėjo išsitem- 
pęs „ramiai“, atsakydamas į išrikiuotų pasitikti jūrų pėstininkų ati- 
duodamą pagarbą, o paskui nuėjęs įlipo į savo šarvuotą „Cadillac“ 
limuziną. Motorizuotam kortežui skriejant Septynioliktąja gatve, 
abipus ant visų stiebų plevėsavo Kolumbijos, Jungtinių Valstijų ir 
Kolumbijos apygardos vėliavos. 

Tomas Lorensas, Laris Haringtonas ir Endis Loidas jo laukė pie- 
tiniame Baltųjų rūmų portike. 

„Kuo geriau pasiūtas munduras, kuo spalvingesnis diržas, kuo 
daugiau medalių, tuo menkesnės svarbos šalis“, pagalvojo Lorensas, 
žengtelėdamas į priekį pasitikti svečio. 

— Antonijau, mielas senas mano drauge, — ištarė Lorensas, 
Hererai jį apkabinus, nors juodu anksčiu buvo susitikę tik sykį. 

Herera galiausiai paleido rūmų šeimininką, ir Lorensas pasisu- 
ko jam pristatyti Haringtoną ir Loidą. Prezidentinei grupelei patrau- 
kus į Baltuosius rūmus, sužybsėjo fotoaparatų blykstės ir pradėjo 
suktis kamerose vaizdajuostės. Koridoriuje po Džordžo Vašingtono 

portretu visu ūgiu buvo padaryta dar keletas nuotraukų spaudžiant 
rankas ir šypsantis. 

Po privalomo trijų minučių pozavimo fotografams prezidentas 
įsivedė svečią į Ovalųjį kabinetą. Kol buvo paduota kolumbietiškos 
kavos ir dar pafotografuota, jie nesikalbėjo apie ką nors ypatinga, bet 
kai galiausiai liko vieni, valstybės sekretorius pradėjo kreipti pokalbį 
apie dabartinius abiejų šalių santykius. Lorensas buvo dėkingas už 
šįryt Lario suteiktą glaustą informaciją, todėl galėjo autoritetingai 
kalbėti apie ekstradicijos susitarimus, šių metų kavos derlių, nar- 
kotikų problemas, net apie vienos amerikiečių kompanijos Bogotoje 
statomą metro, įeinantį į pagalbos užsienio šalims paketą. 

Kai valstybės sekretorius išplėtė diskusiją iki apmokėjimo pasko- 
lų, kurias Jungtinės Valstijos suteikė doleriais Kolumbijai, ir impor- 
to bei eksporto pariteto stokos tarp abiejų šalių aptarimo, Lorensas 
pagavo save mintimis nuklystant į problemas, su kuriomis šiandien 
jam dar teks susidurti. 

Įstatymo projektas dėl ginkluotės sumažinimo strigo komisijo- 
je, ir Endis jį jau perspėjo, kad balsų tikrai nepakanka. Veikiausiai 
jam reikės asmeniškai susitikti su keliais kongresmenais, jei nori tu- 
rėti bent kokių šansų šį prastumti. Jisai suvokė, kad tie ritualiniai 
apsilankymai į Baltuosius rūmus paprastai būna ne kas kita kaip tik 
savimeilės paglostymas, idant išrinktieji atstovai, sugrįžę į savo apy- 
gardas, galėtų informuoti rinkėjus, — jeigu jie demokratai, — kokius 
artimus turi santykius su prezidentu, arba, — jeigu jie respubliko- 
nai, — kaip prezidentas priklausomas nuo jų paramos, kad galėtų 
prastumti bet kokį įstatymą. Likus mažiau nei metams iki kadencijos 
vidurio rinkimų, Lorensas žinojo, kad per ateinančias savaites teks 
surengti nemažai nenumatytų susitikimų. 

Jis krūptelėjo, Heteros žodžių sugrąžintas į dabartį: 

— ... ir už tai ypač turiu būti dėkingas jums, pone prezidente. 

Kolumbijos lyderio veidas nušvito plačia šypsena, o trys įtakin- 
giausi Amerikos vyrai, negalėdami patikėti, sužiuro į jį. 

— Gal teiktumėtės pakartoti, Antonijau? — paprašė preziden- 
tas, ne visai tikras, ar teisingai išgirdo savo svečią. 

— Kadangi esame Ovaliniame kabinete, Tomai, pasinaudoda- 
mas privatumu, tik norėjau pasakyti, kaip vertinu jūsų asmeninį 
vaidmenį išrenkant mane. 


— Kiek metų jūs išdirbote „Merilando gyvybės draudime“, pone 
Ficdžeraldai? — paklausė valdybos pirmininkas. 

Tai buvo pirmas jo klausimas pokalbyje dėl darbo. Šis pokalbis 
jau tęsėsi ilgiau nei valandą. 

— Gegužę bus dvidešimt aštuoneri metai, pone Tompsonai, — 
atsakė Konoras, žvelgdamas tiesiai į žmogų, sėdintį per vidurį di- 
džiulio stalo priešais jį. 

— Jūsų tarnybinė anketa labai įspūdinga, — pasakė moteris, sė- 
dinti pirmininkui iš dešinės. — Ir atestacijos nepriekaištingos. Tad 
turiu paklausti, kodėl norite palikti dabartinę darbovietę. Ir galbūt 
dar svarbiau: kodėl „Merilando gyvybės draudimas“, regis, leidžia 
jums išeiti? 

Vakar prie vakarienės Konoras aptarė su Mege, kaip į šį klausi- 
mą derėtų atsakyti. 

— Paprasčiausiai pasakyk jiems tiesą, — patarė ji. — Ir neban- 
dyk meluoti, to niekada gerai nemokėjai. 

Kitokio patarimo jis nė nesitikėjo. 

— Vienintelė greita galimybė būti paaukštintam tarnyboje 
reikštų persikelti į Klivlandą, — atsakė jis, — ir negaliu prašyti žmo- 
nos, kad atsisakytų savo darbo Džordžtauno universitete. Ohajyje jai 
būtų sunku rasti tolygią vietą. 

Trečias pokalbyje dalyvaujantis valdybos narys linktelėjo. 

Megė iš anksto Konorą buvo informavusi, kad vieno komisijos 
nario sūnus mokosi paskutiniame Džordžtauno universiteto kurse. 

— Nemanau, kad turime ilgiau jus užlaikyti, — pasakė pirminin- 

kas. — Tik norėčiau jums, pone Ficdžeraldai, padėkoti, kad pas mus 
šiandien apsilankėte. 

— Man buvo malonu, — tarė Konoras, stodamasis išeiti. 

Jo nuostabai, valdybos pirmininkas atsikėlė nuo ilgo stalo, apė- 
jo aplink ir sustojo priešais. 

— Gal jūs su žmona kitą savaitę kurią nors pavakarę sutiktumė- 
te papietauti su mumis? — paklausė lydėdamas Konorą prie durų. 

— Mielai, sere, — atsakė Konoras. 

— Benai, — pataisė jį pirmininkas. — Niekas mūsų kompanijoje 
„Washington Provident“* manęs nevadina „seru“, ir juolab nė vie- 
nas iš vyresniųjų bendradarbių. — Jis nusišypsojo ir šiltai paspaudė 
Konorui ranką. — Paprašysiu savo sekretorės, kad rytoj rytą jums 
paskambintų į įstaigą ir patikslintų datą. Nekantrauju susipažinti su 
jūsų žmona — Mege, tiesa? 

— Taip, sere, — atsakė Konoras. — Ir kiek patylėjes, pridūrė: — 
Aš irgi nekantrauju susipažinti su jūsų žmona, Benai. 


Baltųjų rūmų personalo viršininkas pakėlė raudono karštosios 
linijos telefono ragelį, bet ne iškart atpažino balsą. 

— Turiu šiokios tokios informacijos, kuri jums gali pasirodyti 
naudinga. Atleiskite, kad truko taip ilgai. 

Loidas skubiai pasičiupo tuščią geltoną bloknotą ir nutraukė 
flomasterio dangtelį. Jam nereikėjo spaudinėti jokių mygtukų — kie- 
kvienas šiuo specialiu telefonu vykstantis pokalbis buvo automatiš- 
kai įrašinėjamas. 

— Ką tik sugrįžau po dešimties dienų Bogotoje, pasirodo, kaž- 
kas ten labai stengėsi, kad durys būtų ne tik užtrenkiamos man prieš 
nosį, bet užrakinamos ir dar užstumiamos skląsčiu. 


* Čia: kompanija ar įmonė, besirūpinanti pensijų, draudimo bei investicinių fon- 
dų tvarkymu ir priežiūra (angl. finansų terminas). 

— Vadinasi, Dekster sužinojo, ką ruošiatės daryti, — pasakė 
Loidas. 

— Lažinčiausi, kelios minutės po to, kai pasikalbėjau su vietos 
policijos viršininku. 

— Ar tai reiškia, kad ji taip pat žino, kam dirbate? 

— Ne, šitame fronte aš užsimaskavau ir štai kodėl man prirei- 
kė tiek laiko su jumis vėl susisiekti. Ir galiu jums pažadėti, kad po 
to, kai pavedžiojau už nosies vieną iš jos jaunesniųjų parankinių, ji 
niekada nesugebės perprasti, ką aš informuoju. Mūsų kultūros ata- 
šė dabar seka kiekvieną žinomą kvaišalų baroną Bogotoje, kiekvieną 
žemesnįjį pareigūną Narkotikų departamente ir pusę vietinės poli- 
cijos pajėgų. Jo ataskaita užpildys tiek daug puslapių, kad jie visą 
mėnesį ją skaitys, ką jau kalbėti apie tai, jog sumotų, kokį velnią aš 
ten veikiau. 

— Aptikote ką nors, kas tiesiai nurodytų į Dekster? 

— Nieko, dėl ko ji nesugebėtų išsisukti, kaip visada pūsdama 
miglą į akis. Bet visi įkalčiai leidžia manyti, kad prie to nužudymo 
prisidėjo CŽV. 

— Tą mes jau žinome, — pasakė Loidas. — Prezidentui keblu tai, 
kad nors mūsų informatoriaus reputacija nepriekaištinga, jis nieka- 
da negalėtų pasirodyti liudytojo vietoje, nes pats iš nužudymo gavo 
tiesioginės naudos. Ar turite ką nors, ką būtų galima drąsiai pateikti 
teismui? 

— Tik Bogotos policijos viršininką, o jo reputacija tikrai nėra 
švari. Jeigu jis turėtų duoti parodymus teisme, niekada negalėtum 
būti garantuotas, kurią pusę galiausiai palaikys. 

— Tai kaipgi jūs galite būti toks tikras, kad įsivėlusi CŽV? 

— Mačiau karabiną, iš kurio, nė kiek neabejoju, buvo nušautas 
Gusmanas. Į mano rankas net pateko panaudotas šovinys, kurio kul- 
ka į jį pataikė. Negana to, aš, ko gero, žinau, kas pagamino tą kara- 
biną. Šiame versle jis geriausias ir yra nusamdytas dirbti nedideliam 
būreliui NPA. 


94 


Jeffrey Archer + Vienuoliktas įsakymas 


— NPA? 

— Neoficialiems priedangos agentams, nesusijusiems su jokia 
vyriausybine agentūra. Štai kodėl CŽV gali neigti ką nors nutuokianti 
apie jų veiklą, jeigu įvykiai pakrypsta negerai. 

— Vadinasi, žudikas — CŽV tarnybos agentas, — padarė išvadą 
Loidas. 

— Panašu. Nebent paaiškės, kad jį Dekster prieš kelias dienas 
jau išleido į pensiją. 

— Ką gi, štai žmogus, kurio pavardę turėtume įtraukti į savo al- 
galapį. 

Stojo ilga tyla, o paskui Džeksonas prašneko: 

— Galbut jūs šitaip tvarkote reikalus Baltuosiuose rūmuose, 
pone Loidai, bet šis žmogus buvusio darbdavio neišduos, kad ir kokią 
didelę papirką jam pasiūlytumėte. Nepaveiks jo ir grasinimai: jums 
nieko nepasakys, net jeigu ir įremtumėte jam į galvą pistoletą. 

— Kaip galite būti toks tikras? 

— Jis su manim tarnavo Vietname, ir net Vietkongas nesugebė- 
jo nieko iš jo išgauti. Jeigu iš tiesų norite žinoti, tai tik jo dėka tebesu 
gyvas. Šiaip ar taip, Dekster jau bus jį įtikinusi, kad įsakymai jai eina 
tiesiai iš Baltųjų rūmų. 

— Galėtume jam pasakyti, kad ji meluoja. 

— Taip tik kiltų pavojus jo paties gyvybei. Ne, turiu įrodyti, kad 
Dekster įsivėlusi, bet taip, kad jis nesužinotų, ko mes siekiame. Ir tai 
nebus lengva. 

— Ir kaip jūs ketinate tai padaryti? 

— Nueisiu į vakarėlį, skirtą jo pasitraukimo į pensiją proga. 

— Jūs rimtai? 

— Taip, nes ten bus viena persona, mylinti jį labiau, nei savo 
šalį. Ir ji galbūt norės pasikalbėti. Susisieksiu su jumis. 

Džeksonas išjungė telefoną. 

Nikas Gutenburgas, CŽV direktoriaus pavaduotojas, įžengęs į 
Ficdžeraldų namų svetainę pirmiausia pastebėjo Krisą Džeksoną, 
savo pirmtaką, įsigilinusį į pokalbį su Džoana Benet. Gal jai pasa- 
koja, kieno pavedimu jis dirbo Bogotoje? Gutenburgas norėjo nu- 
girsti, apie ką juodu kalbasi, bet pirma privalu pasisveikinti su šei- 
mininkais. 

— Kompanijoje pasiliksiu dar devynis mėnesius, — sakė Džoa- 
na. — Tuomet turėsiu teisę į visą pensiją. Paskui viliuosi vėl dirbti su 
Konoru jo naujoje tarnyboje. 

— Aš ką tik apie tai išgirdau, — atsakė Džeksonas. — Atrodo ide- 
alu. Kaip Megė man sakė, jam nebereikės tiek daug keliauti. 

— Teisybė, bet jis oficialiai dar nepriimtas, — paaiškino Džoa- 
na. — Ir jūs įsivaizduojate, kaip Konoras jaučiasi, kol dar ne viskas 
išspręsta. Bet „Washington Provident“ valdybos pirmininkas jį su 
Mege pakvietė rytoj pietų. Manau, iš to galima daryti prielaidą, kad 
jis tą darbą gavo. Nebent, žinoma, ponas Tompsonas paprasčiausiai 
nori keturiese sužaisti bridžo partiją. 

— Kaip gerai, kad atėjote, Nikai, — šiltai pasitiko Konoras, pa- 
duodamas direktoriaus pavaduotojui stiklą mineralinio vandens 
„Perrier“ — mat jam nereikėjo priminti, kad Gutenburgas alkoholio 
negeria nė lašo. 

— Nieku gyvu tokios progos nebūčiau praleidęs, Konorai, — at- 
sakė Gutenburgas. 

Pasisukęs į žmoną, Konoras paaiškino: 

— Mege, čia Nikas Gutenburgas, mano kolega. Jis dirba... 

— Nuostolių sureguliavimo skyriuje, — skubiai įsiterpė Guten- 
burgas. — Jūsų vyro „Merilando gyvybės draudime“ mums labai 
stigs, ponia Ficdžerald, — pridūrė jis. 

— Na, esu tikra, kad jūsų keliai vėl susieis, — nusišypsojo 
Megė, — nes juk Konoras imasi darbo toje pačioje verslo srityje. 

— Tai dar nepatvirtinta, — pasakė Konoras. — Bet kai tik taip 
įvyks, jūs pirmas sužinosite, Nikai. 

Gutenburgo akys vėl nukrypo į Džeksoną, ir kai šis pasitraukė 
nuo Džoanos Benet, Gutenburgas per kambarį nuslinko pas ją. 

— Man džiugu girdėti, kad liekate mūsų kompanijoje, Džoa- 
na, — tokia įžanga pradėjo jis. — Maniau, gal mus paliksite ir išeisite 
pas Konorą į jo naują darbą. 

— Ne, liksiu firmoje, — pasakė Džoana, ne visai tikra, kiek di- 
rektoriaus pavaduotojas žino. 

— Aš tik pamaniau, kad jei Konoras tęs toje pačioje verslo sfe- 
roje... 

„Išsirengei šniukštinėti“, — pagalvojo Džoana. 

— Aš to dar nežinau, — tvirtai pasakė ji. 

— Su kuo Džeksonas ten kalbasi? — paklausė Gutenburgas. 

Džoana pažvelgė per kambarį. Ji labai norėjo pasakyti, kad ne- 
nutuokia, bet žinojo, jog šį kartą taip neišsisuks. 

— Tai dvasiškasis tėvas Greihamas, Ficdžeraldų vietinės parapi- 
jos kunigas iš Čikagos, ir Tara, Konoro duktė. 

— O kąji veikia? — paklausė Gutenburgas. 

— Baigia daktarinę Stanforde. 

Gutenburgas sumojo tuščiai gaištantis laiką, bandydamas iš 
Konoro sekretorės išpešti bent kokios tikros informacijos. Vis dėlto 
Ji su Konoru dirbo beveik dvidešimt metų, tad galima neabejoti, kam 
yra lojali — nors jos dosjė nėra nieko, kas leistų manyti, kad jųdviejų 
santykiai daugiau nei profesiniai. Žvelgdamas į panelę Benet jis įta- 
rė, kad, ko gero, ji paskutinė keturiasdešimt penkerių metų amžiaus 
skaistuolė Vašingtone. Kai Konoro duktė nuėjo prie gėrimų stalo 
vėl prisipilti taurės, daugiau netaręs nė žodžio, Gutenburgas paliko 
Džoaną. 

— Aš — Nikas Gutenburgas, — prisistatė jai, atkišdamas ran- 
ką. — Jūsų tėvo kolega. 

— Aš — Tara, — atsakė ji. — Jūs dirbate miesto centro biure? 

— Ne, bazuojuosi priemiestyje, — paaiškino Gutenburgas. — O 
jūs vis dar Vakarų pakrantėje, rašote disertaciją? 

— Taip, — patvirtino ji, šiek tiek nustebusi. — O jūs? Už kokią 
veiklos sritį kompanijoje esate atsakingas? 

— Už nuostolių sureguliavimą. Tai gana nuobodu, palyginti su 
tuo, ką veikia jūsų tėvas, bet juk kas nors turi likti namuose ir tvarky- 
ti popierius, — įsiteikiamai nusijuokęs pasakė jis. — Beje, man malo- 
nu girdėti apie naują jūsų tėčio darbovietę. 

— Aišku, mama patenkinta, kad tokia prestižinė firma jį taip 
greit pasičiupo. Nors tai kol kas neoficialu. 

— Jis dirbs Vašingtone? — paklausė Gutenburgas ir gurkštelėjo 
mineralinio. 

— Taip, kompanija įsikūrusi vos du kvartalai nuo jo ankstes- 
nės darbovietės... — Tara nutilo, išgirdusi garsų bildesį. Pasisukusi ji 
pamatė Krisą Džeksoną beldžiant į stalą, kad atkreiptų į save svečių 
dėmesį. 

— Atleiskite, — šnibžtelėjo ji. — Tai ženklas man vėl imtis ofi- 
cialių šio vakaro pareigų. 

Ji skubiai nuėjo, o Gutenburgas grįžtelėjo pasiklausyti savo 
pirmtako Langlyje. 

— Ponios ir ponai, — pradėjo Krisas. Palaukė, kol visi nutilo, 
o tada tęsė: — Man garbė pakelti tostą už du savo seniausius bičiu- 
lius — Konorą ir Megę. Per visus tuos metus Konoras nuolatos įro- 
dydavo esąs tas žmogus, iš kurio labiausiai buvo galima tikėtis, kad 
įklampins mane į bėdą. 

Svečiai nusijuokė. Kažkuris šūktelėjo: 

— Visiška tiesa. 

O kitas pridūrė: 

— Ta problema man žinoma. 

— Bet kai tik atsiduri bėdoje, aš nepažįstu nieko patikimesnio, 
kas tave iš jos ištrauktų. 

Šie žodžiai buvo pasveikinti aplodismentais. 

— Pirmą kartą mes susitikome... 

Gutenburgas pajuto ir išgirdo suzvimbiant pranešimų gaviklį 


08 


Jeffrey Archer + Vienuoliktas įsakymas 


ir skubiai jį išsitraukė iš dėklo prie diržo. „Troy asap“* — perskai- 
tė žinutę. Jis uždarė aparatėlio dangtelį ir išsmuko į koridorių. Lyg 
būtų nuosavuose namuose, susirado artimiausią telefoną ir surinko 
numerį, nesantį jokioje telefonų knygoje. Dar nė nesugaudė šaukimo 
signalas, kai balsas atsiliepė: 

— Direktorė. 

— Gavau jūsų žinutę, bet kalbu nesaugia linija. 

Jam nereikėjo pasisakyti, kas esąs. 

— Tai, ką turiu jums pranešti, po kelių valandų žinos visas pa- 
saulis. 

Gutenburgas tylėjo — atsakydamas tik sugaišintų laiko. 

— Prieš septyniolika minučių nuo širdies priepuolio mirė Jel- 
cinas, — pasakė Helena Dekster. — Tučtuojau prisistatykite į mano 
kabinetą ir atšaukite viską, ką esate numatęs kitas dvi paras. 

Linijoje stojo tyla. Joks skambutis nesaugia linija į Dekster ka- 
binetą netrukdavo ilgiau kaip keturiasdešimt penkias sekundes. Ant 
jos rašomojo stalo gulėjo chronometras. 

Gutenburgas padėjo ant svirtelės telefono ragelį ir spruko pro 
paradines duris, nepasivargindamas atsisveikinti su šeimininke. Vai- 
ruotojas jau vežė jį bulvaru atgal į Langlį, kai Krisas pakėlė taurę ir 
tarė: 

— Už Konorą ir Megę, kad ir kas ateityje jų laukia. 

Visi svečiai pakėlė taures. 

— Už Konorą ir Megę. 


* „Atsakyti kuo skubiau“. 


— Aš jums tiksliai pasakysiu, iš kur gavau informaciją, — tarė 
Tomas Lorensas. — Iš paties Kolumbijos prezidento. Herera man as- 
meniškai padėkojo už mano vaidmenį jį išrenkant. 

— Vargu ar tai įrodymas, — šaltai atrėmė Helena Dekster, nė 
kiek neišsiduodama. 

— Abejojate mano žodžiu? — prezidentas nesistengė paslėpti 
pykčio. 

— Žinoma, ne, pone prezidente, — ramiai atsakė Dekster. — Bet 
jeigu kaltinate Valdybą vykdant slaptas operacijas be jūsų žinios, tai, 
tikiuosi, ne vien remdamasis Pietų Amerikos politiko žodžiais. 

Prezidentas palinko į priekį. 

— Siūlau jums atidžiai pasiklausyti visai neseniai šiame kabine- 
te įvykusio pokalbio įrašo, — pasakė jis. — Kadangi tai, ką netrukus 
išgirsite, man pasirodė kaip tiesa — su kuria, įtariu, pastaraisiais me- 
tais ne per dažniausiai susidurdavote. 

Direktorės veidas išliko bejausmis, tik Nikas Gutenburgas, 
sėdintis jai iš dešinės, neramiai pasimuistė ant kėdės. Prezidentas 
linktelėjo Endžiui Loidui. Šis nuspaudė kampe ant prezidento stalo 
pastatyto magnetofono mygtuką. 

— Gal teiktumėtės smulkiau paaiškinti? 

— Žinoma, nors, neabejoju, nepasakysiu jums nieko, ko jūs 

dar nežinotumėte. Mano vienintelis tikras varžovas, Rikardas Gus- 
manas, buvo patogiai pašalintas iš kovos, iki rinkimų likus vos 
dviem savaitėms. 

— Juk jus nesakote... — Lorenso balsas. 

— Na, jeigu ten buvo ne jūsų žmonės, tai juo labiau ne mano. — 
įsiterpė Herera, prezidentui dar nebaigus sakinio. 

Stojo tokia ilga tyla, kad Gutenburgas pagalvojo, jog pokalbis 
jau baigėsi, bet kadangi Lorensas ir Loidas nejudėjo, spėjo išgirsian- 
tis tęsinį. 

— Ar turite kokį nors faktinį įrodymą, kuris susietų nužudymą 
su CŽV? — galiausiai paklausė Loidas. 

— Pagal kulką, kuria buvo nušautas Gusmanas, buvo atsek- 
tas karabinas, parduotas lombarde, prieš žudikui pasprunkant iš 
šalies. Vėliau karabiną iš lombardo pašalino vienas jūsų operatyvi- 
ninkas ir su diplomatiniu bagažu paštu išsiuntė į Ameriką. 

— Kaip jūs dėl to galite būti toks tikras? 

— Mano policijos viršininkas man, matyt, kur kas atviresnis, 
nei CŽV — jums. 

Endis Loidas išjungė magnetofoną. Helena Dekster pažvelgė į 
prezidentą — jis varstė ją akimis. 

— Na? — paklausė Lorensas. — Kaip šį kartą paaiškinsite? 

— Tas pokalbis neįrodo, kad su Gusmano nužudymu kaip nors 
susijusi CŽV, — ramiai atsakė ji. — Tai tik leidžia manyti, kad Herera 
mėgina pridengti žmogų, vykdžiusį jo įsakymus. 

— Spėju, jūs kalbate apie žudiką vienišių, nuo to laiko patogiai 
prašapusį kažkur Pietų Afrikoje, — sarkastiškai įgėlė prezidentas. 

— Kai tik atsiras galimybė, pone prezidente, mes tą žmogų su- 
rasime ir tuomet galėsime jums pateikti įrodymą, kurio reikalavote. 

— Nekaltas žmogus, nušautas kokiame nors Johanesburgo 
skersgatvyje, man nebus pakankamas įrodymas, — atkirto Lorensas. 

— Man taip pat, — sutiko Dekster. — Kai aš nurodysiu žmogų, 

atsakingą už nužudymą, nebus jokios abejonės, kam jis dirbo, — jos 
balse nuskambėjo susierzinimo gaidelė. 

— Jeigu nesugebėtumėte to padaryti, — tarė prezidentas, — ne- 
nustebčiau, jeigu šis įrašas, — jis patapšnojo magnetofoną, — galiau- 
siai atsidurtų rankose kurio nors Washington Post reporterio, pasi- 
žyminčio ne per didžiausia meile CŽV. Galėsime palikti jam spręsti: 
Herera dengia save ar paprasčiausiai sako tiesą. Vienaip ar kitaip 
jums teks atsakyti į daugybę nepatogių klausimų. 

— Jeigu taip kada nors atsitiktų, ko gero, ir jums pačiam tektų 
atsakyti į vieną ar du, pone prezidente, — nė nemirktelėjusi atrėmė 
Dekster. 

Prezidentas atsikėlė nuo kėdės ir piktai pažiūrėjo į ją. 

— Leiskite jums aiškiai pasakyti: aš reikalauju neabejotino įro- 
dymo, kad vis dėlto egzistuoja jūsiškis dingęs pietų afrikietis. Ir jeigu 
per dvidešimt aštuonias dienas jums nepavyks jo susekti, tikiuosi ant 
savo stalo išvysti jūsų abiejų atsistatydinimo pareiškimus. O dabar — 
lauk iš mano kabineto. 

Daugiau netarę nė žodžio, direktorė ir jos pavaduotojos atsisto- 
jo ir paliko kabinetą. Abu tylėjo, iki įsitaisė ant užpakalinės Dekster 
automobilio sėdynės. Jiems išvažiavus iš Baltųjų rūmų teritorijos, ji 
nuspaudė savo porankio mygtuką, ir aukštyn užslinko patamsinto 
stiklo pertvara, kad vairuotojas — vyresnysis operatyvininkas — ne- 
galėtų girdėti vykstančio pokalbio. 

— Ar išsiaiškinote, kokia kompanija su Ficdžeraldu kalbėjosi 
dėl darbo? 

— Taip, — atsakė Gutenburgas. 

— Vadinasi, jums teks paskambinti tos kompanijos valdybos 
pirmininkui. 

— Aš esu Nikas Gutenburgas, CŽV direktorės pavaduotojas. 
Galbūt panorėsite su manimi susisiekti. Valdybos telefonų komuta- 
toriaus numeris 703 482 1100. Jeigu pasakysite operatorei pavardę, 
ji jus sujungs tiesiai su mano kabinetu. 

Jis padėjo telefono ragelį. 

Per daugelį metų Gutenburgas patyrė, kad į tokius skambučius 
kone be išimties atskambinama, dažniausiai nepraėjus nė minutei, ir 
ta mažutė gudrybė beveik visada jam suteikdavo pranašumo. 

Jis sėdėjo prie savo rašomojo stalo ir laukė. Praėjo dvi minu- 
tės, bet jis nepradėjo jaudintis. Žinojo, kad šis džentelmenas norės 
pasitikrinti numerį. Kai tik įsitikins, kad jis iš tikrųjų CŽV komutato- 
riaus, Gutenburgo pozicijos bus dar tvirtesnės. 

Kai po trijų minučių telefonas išties suskambo, Gutenburgas 
palaukė dar kurį laiką ir tik paskui atsiliepė. 

— Labą rytą, pone Tompsonai, — tarė, dar nė neišgirdęs, su kuo 
kalba. — Esu dėkingas, kad taip greitai man paskambinote. 

— Nėr už ką, pone Gutenburgai, — pasakė „Washington Provi- 
dent“ valdybos pirmininkas. 

— Pone Tompsonai, manau, kad reikalas, dėl kurio turiu su ju- 
mis pasikalbėti, delikatus. Būčiau jūsų neieškojęs, jeigu nemanyčiau, 
kad tai bus naudinga ir jūsų interesams. 

— Dėkoju, — pasakė Tompsonas. — Kuo galiu padėti? 

— Jūs neseniai kalbėjotės su kandidatais, pretenduojančiais 
užimti Pagrobimų ir išpirkų skyriaus vadovo vietą. Šiame poste būti- 
ni aukščiausio lygio sąžiningumo standartai. 

— Be abejo, — sutiko Tompsonas. — Bet, manau, mes į šią vietą 
suradome idealų žmogų. 

— Nenumanau, ką pasirinkote eiti šias pareigas, bet turėčiau jus 
informuoti, kad šiuo metu mes atliekame tyrimą dėl vieno iš preten- 
dentų į šią vietą, ir jeigu byla galiausiai atsidurtų teisme, tai galėtų ne 
per geriausiai atsiliepti jūsų firmai. Tačiau, pone Tompsonai, jeigu 

jūs esate įsitikinę suradę tinkamą žmogų, CŽV tikrai nenori stoti jam 
skersai kelio. 

— Nagi, minutėlę, pone Gutenburgai. Jeigu jums žinoma kas 
nors, apie ką ir aš turėčiau žinoti, su džiaugsmu tai išklausyčiau. 

Padaręs šiokią tokią pauzę, Gutenburgas prašneko: 

— Galiu paklausti, aišku, griežtai konfidencialiai, kandidato, 
kuriam ketinate pasiūlyti šią vietą, pavardės? 

— Tikrų tikriausiai galite, nes aš nė kiek neabejoju dėl jo re- 
putacijos, praeities ar padorumo. Mes ketiname pasirašyti sutartį su 
ponu Konoru Ficdžeraldu. 

Stojo ilga tyla, ir Tompsonas pasitikrino: 

— Jūs dar klausotės, pone Gutenburgai? 

— Taip, pone Tompsonai. Kažin ar surastumėte laiko apsilan- 
kyti pas mane Langlyje? Manau, turėčiau jus išsamiau informuoti 
apie tyrimą dėl apgaulės, su kuriuo šiuo metu dirbame. Jūs galbūt 
panorėtumėte pasidomėti kai kuriais konfidencialiais dokumentais, 
patekusiais mums į rankas. 

Šįsyk atėjo eilė Tompsonui patylėti. 

— Man nemalonu tai girdėti. Nemanau, kad būtina pas jus at- 
vykti, — negarsiai ištarė pirmininkas. — O jis atrodė toks tinkamas 
kandidatas. 

— Aš taip pat jaučiuosi nesmagiai, kad teko jums paskambinti, 
pone Tompsonai. Bet jūs labiau ant manęs pyktumėte, jeigu to nebu- 
čiau padaręs, ir visas tas apgailėtinas reikalas galiausiai pasirodytų 
pirmame Washington Post puslapyje. 

— Negaliu dėl to su jumis nesutikti, — pasakė Tompsonas. 

— Norėčiau pridurti, — tarė direktoriaus pavaduotojas, — nors, 
žinoma, tai nesusiję su mūsų tiriamu atveju, kad nuo tada, kai pradė- 
jau dirbti CŽV, esu „Washington Provident“ polisų savininkas. 

— Malonu girdėti, pone Gutenburgai. Ir norėčiau pridurti, kaip 
aš vertinu kruopščiai atliekamas jūsų pareigas. 

— Tikiuosi, kad bent kiek pagelbėjau, pone Tompsonai. Viso 
labo, sere. 

Gutenburgas padėjo ragelį ir tuojau nuspaudė arčiausio telefo- 
no klavišą „1“. 

— Klausau? 

— Nemanau, kad „Washington Provident“ vis dėlto pasiūlys 
Ficdžeraldui darbą. 

— Gerai. Kodėl mums šitaip visko nepalikus tris dienas, paskui 
jūs galėsite jam pranešti apie naują užduotį. 

— Kodėl reikia laukti tris dienas? 

— Matyt, nesate skaitęs Froido straipsnio apie maksimalų pa- 
žeidžiamumą. 


Apgailestaujame, turėdami jums pranešti... 

Konoras jau trečią kartą skaitė laišką, kai ant jo rašomojo sta- 
lo suskambo telefonas. Jautėsi priblokštas, negalėjo patikėti. Kas gi 
atsitiko? Pietus pas Tompsonus praėjo kuo maloniausiai. Kai kelios 
minutės iki vidurnakčio juodu išvyko, atsisveikindamas Benas pa- 
siūlė ateinantį savaitgalį sužaisti golfą „Degančiojo medžio“ klube, 
o Elizabeta Tompson pakvietė Megę išgerti kavos, kol vyrai vaikysis 
baltus kamuoliukus. Kitą dieną jo advokatas paskambino ir pasakė, 
kad „Washington Provident“ jam atsiųstoje peržiūrėti sutartyje yra 
tik keli nežymūs pataisymai. 

Konoras pakėlė ragelį. 

— Klausau, Džoana. 

— Skambina direktorės pavaduotojas. 

— Sujunk, — pavargusiu balsu pasakė jis. 

— Konoras? — pasitikslino balsas, kuriuo jis niekada nepasiti- 
kėdavo. — Atsitiko kai kas svarbaus, ir direktorė manęs paprašė ne- 
delsiant jus informuoti. 

— Žinoma, — pasakė Konoras, ne visai įsisąmonindamas Gu- 
tenburgo žodžius. 

— Gal sutariam trečią valandą, įprastoje vietoje? 

— Žinoma, — pakartojo Konoras. 

Išgirdęs linijoje spragtelėjimą, jis ilgai laikė ragelį rankoje. Per- 
skaitė laišką ketvirtą kartą ir nusprendė Megei nieko nesakyti, kol 
nebus įtrauktas į galutinį pretendentų sąrašą kokiai nors kitai darbo 
vietai užimti. 


Į Lafajeto skverą Konoras atvyko pirmas ir atsisėdo ant suoliu- 
ko, iš kur tiesiai priešais matėsi Baltieji rūmai. Po kelių minučių ki- 
tame suoliuko gale prisėdo Nikas Gutenburgas. Konoras pasistengė 
nė nežvilgtelėti jo pusėn. 

— Pats prezidentas pareikalavo, kad šios užduoties turėtumėte 
imtis jūs, — sumurmėjo Gutenburgas, įdėmiai žvelgdamas Baltųjų 
rūmų link. — Jis nori mūsų geriausio žmogaus. 

— Bet juk po dešimties dienų aš palieku kompaniją, — pasakė 
Konoras. 

— Taip, direktorė jį informavo. Bet prezidentas užsispyrė, kad 
padarytume viską, kas įmanoma, jog jus įkalbėtume pasilikti, iki ši 
užduotis bus įvykdyta. 

Ficdžeraldas tylėjo. 

— Konorai, rinkimų Rusijoje baigtis galėtų nulemti laisvojo pa- 
saulio ateitį. Jeigu išrinks tą psichą Zerimskį, pernakt atsinaujins 
šaltasis karas. Prezidentas galėtų užmiršti savo įstatymo projektą dėl 
ginkluotės sumažinimo, o Kongresas reikalautų padidinti gynybos 
biudžetą, ir tai mus privestų iki bankroto. 

— Bet Zerimskis viešosios nuomonės apklausose vis dar gerokai 


atsilieka, — pasakė Konoras. — Argi nesitikima, kad Černopovas ne- 
abejotinai laimės? 

— Būtent šitaip gali atrodyti dabar, — atrėmė Gutenburgas. — 
Bet iki rinkimų dar trys savaitės, ir prezidentas, — jis pabrėžė tą žodį, 
stebeilydamas į Baltuosius rūmus, — mano, kad rusų elektoratas 
toks permainingas, jog visko galėtų atsitikti. Jam būtų daug ramiau, 
jei žinotų, kad jūs esate ten, — tam atvejui, jeigu prireiktų jūsų ypa- 
tingos patirties. 

Konoras niekaip nesureagavo. 

— Jeigu nerimaujate dėl savo naujo darbo, — toliau kalbėjo 
Gutenburgas, — mielai šnektelėčiau su vadovu kompanijos, kurioje 
ketinate įsidarbinti, ir jam paaiškinčiau, kad tai tik trumpalaikė už- 
duotis. 

— Nebūtina, — atsakė Konoras. — Bet man reikės šiek tiek laiko 
apie tai pagalvoti. 

— Žinoma, — sutiko Gutenburgas. — Kai pagalvosite, prašom 
paskambinti direktorei ir pasakyti, ką nusprendėte. 

Jis atsistojo ir nuėjo Faraguto skvero link. 

Po kelių minučių Konoras nužingsniavo priešinga kryptimi. 


Endis Loidas pakėlė raudonojo telefono ragelį. Šįsyk jis iškart 


atpažino balsą. 

— Beveik neabejoju, kad žinau, kas įvykdė užduoų Bogotoje, — 
pasakė Džeksonas. 

— Jis dirbo CŽV? — paklausė Loidas. 

— Taip. 


— Ar turite pakankamai įrodymų Kongreso žvalgybos komiteto 
nariams įtikinti? 

— Ne, neturiu. Beveik visi mano turimi įrodymai būtų atmesti 
kaip netiesioginiai. Bet sudėjus viską kartu, mano nuomone, esama 
pernelyg daug sutapimų. 

— Pavyzdžiui? 

— Agentas, kurį įtariu nuspaudus gaiduką, buvo atleistas iš dar- 
bo netrukus po to, kai prezidentas Ovaliniame kabinete pasimatė su 
Dekster ir pareikalavo informacijos, kas atsakingas už Gusmano nu- 
žudymą. 

— Nepriimtina net kaip netiesioginis įrodymas. 

— Gal ir ne. Bet tas pats agentas jau turėjo imtis naujų parei- 
gų „Washington Provident“ kompanijoje kaip Pagrobimų ir išpirkų 
skyriaus vadovas, kai staiga, visai nieko nepaaiškinus, jam atsakyta. 

— Antras sutapimas. 

— Yra ir trečias. Po trijų dienų Gutenburgas susitiko su agentu, 
apie kurį kalbame, Lafajeto skvere ant suoliuko. 

— Kodėl panorėjo jį priimti atgal? 

— Kad įvykdytų dar vieną vienintelę užduotį. 

— Ar mes bent kiek numanome, kokia ta užduotis? 

— Ne. Bet nenustebčiau, kad dėl to jis atsidurtų labai toli nuo 
Vašingtono. 

— Ar galite kaip nors sužinoti kur? 

— Šiuo metu — ne. Net jo žmona nežino. 

— Gerai, pasižiūrėkime, kaip jiems galėtų atrodyti, — tarė Loi- 
das. — Kaip manote, ką šiuo metu darytų Dekster, siekdama pri- 
dengti savo subinę? 

— Prieš atsakydamas į šį klausimą, turėčiau žinoti, kuo baigėsi 
jos paskutinis susitikimas su prezidentu, — pasakė Džeksonas. 

— Prezidentas jai ir Gutenburgui davė dvidešimt aštuonias 
dienas įrodyti, kad CŽV nebuvo susijusi su Gusmano nužudymu, 
ir pateikti tvirtą įrodymą, kas iš tikrųjų jį nušovė. Prezidentas taip 
pat nepaliko jokių abejonių, kad jeigu jie to nepadarys, jis pareika- 
laus abu atsistatydinti ir paviešins visus savo turimus įrodymus per 
Washington Post. 

Po ilgos tylos Džeksonas vėl prašneko: 

— Tai reiškia, kad mūsų minimam agentui liko gyventi mažiau 
kaip mėnuo. 

— Ji niekada nepašalintų vieno iš savo žmonių, — pasakė Loi- 
das, negalėdamas patikėti. 

— Nepamirškite, kad jis — NPA. CŽV skyrius, kuriame dirba, 
oficialiai net neegzistuoja, pone Loidai. 

— Tas vyrukas — geras jūsų draugas, tiesa? — paklausė Loidas. 

— Taip, — tyliai patvirtino Džeksonas. 

— Tad verčiau pasistenkite, kad jis išliktų gyvas. 


— Laba diena, direktore. Čia Konoras Ficdžeraldas. 

— Laba diena, Konorai. Kaip malonu jus vėl girdėti, — pasakė 
Dekster šiltesniu tonu nei per ankstesnį jųdviejų susitikimą. 

— Direktoriaus pavaduotojas paprašė manęs jums paskambinti, 
kai tik priimsiu sprendimą dėl to reikalo, apie kurį mudu pirmadienį 
kalbėjomės. 

— Taip, — grįždama prie savo įprasto glausto stiliaus burbtelėjo 
Dekster. 

— Sutinku imtis tos užduoties. 

— Džiugu tai išgirsti. 

— Su viena sąlyga. 

— Ir kokia gi ji? 

— Reikalausiu įrodymo, kad ta operacija sankcionuota prezi- 
dento. 

Stojo ilga tyla, paskui Dekster tarė: 

— Informuosiu prezidentą, ko jūs reikalaujate. 


— Kaip visa tai veikia? — paklausė direktorė. 

Ji neprisiminė, kada pastarąjį kartą lankėsi Langlio operatyvi- 
nės techninės tarnybos laboratorijoje. 

— Iš tikrųjų visai paprastai, — atsakė profesorius Zigleris, CŽV 

techninės tarnybos vadovas ir, pasisukęs į kompiuterių bloką, nu- 
spaudė kelis klavišus. Ekrane pasirodė Tomo Lorenso veidas. 

Kelias sekundes Dekster ir Gutenburgas pasiklausė prezidento 
žodžių, o tada paklausė: 

— Kas čia tokio ypatinga? Mes ir anksčiau esame girdėję Loren- 
są sakant kalbą. 

— Galbūt, — pripažino Zigleris, — bet jūs niekada nesate girdėję 
būtent tokios jo kalbos. 

— Ką norite tuo pasakyti? 

Profesoriaus veidu šmėstelėjo bemaž vaikiška pasitenkinimo 
šypsenėlė. 

— Savo kompiuteryje aš sukaupiau — kodinis jo pavadinimas 
„Tomis“ — daugiau nei tūkstančio prezidento kalbų, interviu radijui 
ir televizijai, taip pat telefoninių pokalbių per pastaruosius dvejus 
metus įrašų. Kiekvienas žodis ar frazė, jo pavartoti per tą laiką, yra 
saugomi šiame atminties banke. Ir štai ką tai reiškia: aš galiu taip 
padaryti, kad jis sakytų kalbą bet kokia jūsų pasirinkta tema. Galiu 
net nuspręsti, kokia yra jo pozicija vienu ar kitu klausimu. 

Dekster ėmėsi svarstyti galimybes. 

— Jeigu „Tomiui“ būtų užduotas klausimas, ar jis sugebėtų įtiki- 
namai atsakyti? — paklausė ji. 

— Spontaniškai tai ne, — pripažino Zigleris. — Bet jeigu jūs bent 
kiek įsivaizduotumėte klausimus, į kuriuos iš jo būtų tikimasi atsaky- 
mų, manau, apgaučiau ir pačią Lorenso motiną. 

— Ir tai nebūtų taip sunku, kaip jūs galbūt manote, — pasakė 
Zigleris. — Šiaip ar taip, jeigu jums prezidentas turėtų paskambinti, 
tikriausiai jo neklaustumėte apie dolerio kursą arba ką valgė pusry- 
čių, ar ne? Daugeliu atvejų jūs žinotumėte, kodėl jis skambina. Ne- 
numanau, dėl ko jums galėtų prireikti „Tomio“, bet jeigu turėtumėte 
parengti įžanginius ir baigiamuosius žodžius, taip pat ir, tarkime, 
penkiasdešimt klausimų ar formuluočių, į kuriuos tikriausiai jam 

tektų atsakyti, galėčiau beveik garantuoti, kad jis sugebėtų vesti gana 
patenkinamą pokalbį. 

— Mes tikrai galime tai padaryti, — pasakė Gutenburgas. 

Direktorė pritariamai linktelėjo ir paklausė Ziglerio: 

— Vis dėlto kam sukurta tokia įranga? 

— Ji paruošta tam atvejui, jeigu prezidentas numirtų Amerikai 
įsitraukus į karą, o mums reikėtų, kad priešas manytų jį tebesant 
gyvą. Bet „Tomis“ naudingas ir dėl daugelio kitų dalykų, direktore. 
Pavyzdžiui... 

— Aš tuo neabejoju, — pertraukė jį direktorė. 

Zigleris atrodė nusivylęs — mat suvokė, kad direktorės jam ski- 
riamas dėmesys baigiasi. 

— Kiek laiko jums reikėtų parengti konkrečią programą? — pa- 
klausė Gutenburgas. 

— Kiek laiko jums truktų nuspręsti, ką prezidentui reikia pasa- 
kyti? — irgi klausimu atrėmė Zigleris, ir į jo veidą sugrįžo vaikiška 
šypsena. 


Ji laikė pirštu nuspaudusi vidaus telefono mygtuką, ko! galiau- 
siai Konoras prie savo rašomojo stalo pakėlė ragelį. 

— Kas atsitiko, Džoana? Nesu kurčias. 

— Skambina Ruta Person, asmeninė prezidento sekretorė. 

Ir Konoras išgirdo moters balsą: 

— Kalbu su Konoru Ficdžeraldu? 

— Aš klausau, — atsakė Konoras. 

Delnas, kuriame laikė ragelį, suprakaitavo. Taip niekada neatsi- 
tikdavo, kai jis laukdavo nuspausti gaiduką. 

— Su jumis nori pasikalbėti prezidentas. 

Linijoje spragtelėjo. 

— Laba diena, — tarė pažįstamas balsas. 

— Laba diena, pone prezidente. 

— Manau, žinote, kodėl jums skambinu? 

— Taip, sere, Žinau. 

Profesorius Zigleris nuspaudė mygtuką „Įžangos žodžiai“. Di- 
rektorė ir jos pavaduotojas sulaikė kvapą. 

— Pamaniau, kad turiu jums paskambinti ir pasakyti, kokia 
svarbia laikau šią užduotį. — Pauzė. — Kadangi man nekyla abejonių, 
kad esate kaip tik tinkamas žmogus jai įvykdyti. — Pauzė. — Taigi aš 
tikiuosi, kad sutiksite imtis atsakomybės. 

Zigleris nuspaudė mygtuką „Palaukti“. 

— Vertinu jūsų pasitikėjimą manimi, pone prezidente, — atsakė 
Konoras, — ir esu dėkingas, kad nepagailėjote laiko man asmeniškai 
paskambinti. 

— Numeris vienuolika, — tarė Zigleris, mintinai žinantis visus 
atsakymus. 

— Man atrodė, kad tai mažiausia, ką esamomis aplinkybėmis 
galiu padaryti. 

Pauzė. 

— Dėkui, pone prezidente. Nors ponas Gutenburgas mane pa- 
tikino apie jūsų suinteresuotumą ir šiandien direktorė pati man pa- 
skambino tai patvirtinti, kaip žinote, aš vis tiek maniau, kad negaliu 
imtis tos užduoties, kol nebūsiu tikras, kad įsakymas atėjo tiesiogiai 
iš jūsų. 

— Numeris septyni. 

— Visiškai suprantu jūsų nerimą. 

Pauzė. 

— Numeris devyniolika. 

— Kai visa tai baigsis, galbūt jūs su žmona apsilankysite pas 
mane Baltuosiuose rūmuose — tai yra, jeigu direktorė jums leis. 

Pauzė. 


— Numeris trys, — staigiai metė Zigleris. 

Prezidentas garsiai nusikvatojo. 

Konoras šiek tiek atitraukė nuo ausies ragelį. 

— Mums bus garbė, sere, — pasakė jis, kvatojimui nutilus. 

— Baigiamieji žodžiai, — pranešė Zigleris. 

— Gerai. Lauksiu jūsų sugrįžtant. — Pauzė. — Aš dažnai pagal- 
voju, kad labai liūdna, kai Amerika ne visada įvertina savo didvy- 
rius. — Pauzė. — Malonu buvo su jumis pasikalbėti. Viso labo. 

— Viso labo, pone prezidente. 

Telefono ragelį Konoras tebelaikė delne, kai į kabinetą įėjo 
Džoana. 

— Taigi subliūško dar vienas mitas, — tarė ji. 

Konoras padėjo ragelį ir klausiamai pažvelgė į savo sekretorę. 

— Kad prezidentas į kiekvieną kreipiasi vardu. 


11 


Gutenburgas jam padavė didelį rudą voką, kurio viduje buvo 
keturi pasai, trys oro linijų bilietai ir pluoštas banknotų švariomis 
kupiūromis. 

— Ar turiu už visa tai pasirašyti? — paklausė Konoras. 

— Ne. Kadangi dėl to visko teko šiek tiek skubintis, popierius 
sutvarkysime, kai grįšite. Nuvykęs į Maskvą, turite nueiti į Zerimskio 
rinkimų štabą ir ten parodyti savo kaip neetatinio reporterio iš Pietų 
Afrikos kredencialus. Jie jums duos spaudai paruoštą paketą su de- 
taliu jo kelionių, susijusių su rinkimais, grafiku. 

— Ar Maskvoje turiu kontaktą? 

— Taip. Ešlį Mičelą. — Gutenburgas šiek tiek padvejojo. — Tai 
pirma jo svarbi užduotis, todėl buvo informuotas vien apie tai, kas 
būtina žinoti. Jam taip pat nurodyta užmegzti su jumis ryšį tik tuo- 
met, kai tam bus duota žalia šviesa, ir tokiu atveju Mičelas parupins 
jums ginklą. 

— Kieno gamybos ir kokio modelio? 

— Kaip paprastai — pagal užsakymą pagamintas „Remington 
700“, — pasakė Gutenburgas. — Bet jeigu viešosios nuomonės ap- 
klausose Černopovas vis tiek pirmaus, nesitikiu, kad prireiks jūsų 
paslaugų, ir tokiu atveju kitą dieną po rinkimų grįšite į Vašingtoną. 
Bijau, kad ši misija gali pasirodyti panaši į muilo burbulą. 

— Tikėkimės, — tarė Konoras ir paliko direktoriaus pavaduoto- 
ją nepaspaudęs atsisveikinant jam rankos. 


— Deja, ranka man buvo užlaužta taip aukštai už nugaros, kad 
negalėjau atsisakyti, — teisinosi žmonai Konoras, dėdamas į lagami- 
ną dar vienus mėlynus marškinius. 

— Būtum galėjęs atsisakyti, — atrėmė Megė. — Galėjai pasakyti, 
kad pradedi naują darbą nuo ateinančio mėnesio pirmos dienos, ir 
tai būtų buvusi pakankamai įtikinama dingstis. — Ji ttumpam nuti- 
lo. — Kaip sureagavo Benas Tompsonas? 

— Buvo labai supratingas, — atsakė Konoras. — Jam jokia 
problema, jeigu pradėsiu dirbti mėnesį vėliau. Atrodo, gruodis — vi- 
sada ramus metas. 

Konoras smarkiau paspaudė drabužius, svarstydamas, kaip dar 
įtalpins plastikinį maišelį su prausimosi reikmenimis. Jau gailėjo- 
si Megei neleidęs už jį sukrauti daiktus, bet nenorėjo, kad ji aptiktų 
kelis dalykus, nederančius prie jo sukurto pasakojimo apie kelionę. 
Jis visu svoriu užsėdo lagamino dangtį, Megė spragtelėjo užraktą, ir 
juodu juokdamiesi nukrito ant lovos. Konoras apkabino ją ir mažu- 
mėlę per ilgai nepaleido. 

— Viskas gerai, Konorai? — tyliai paklausė ji. 

— Kuo puikiausiai, aukseli, — atsakė jis, palaisvindamas glėbį. 

Jis paėmė lagaminą ir nunešė į apačią. 

— Kaip gaila, kad čia nebūsiu Padėkos dieną. Nepamiršk pasa- 
kyti Tarai, kad nekantrauju pasimatyti su ja per Kalėdas, — pasakė 
Megei, palydėjusiai jį laukan pro paradines duris. 

Jis sustojo prie automobilio, kurio ji anksčiau niekada nematė. 

— Taip pat ir su Stiuartu, — priminė ji. 

— Taip, žinoma, — sutiko jis, keldamas į bagažinę lagaminą. — 
Bus gera vėl jį pamatyti. 

Darsyk apkabino žmoną. Šį kartą pasistengė per ilgai jos nelai- 
kyti glėbyje. 

— Dievuliau, ką Tarai per Kalėdas padovanosime? — staiga su- 
sirūpino Megė. — Visai apie tai nepagalvojau. 

— Jeigu būtum mačiusi jos paskutinę telefono sąskaitą, nebūtų 
reikėję nė galvoti, — pasakė Konoras, įsėsdamas prie vairo. 

— Neprisimenu šito automobilio, — nusistebėjo Megė. 

— Jis priklauso kompanijai, — paaiškino Konoras ir pasuko de- 
gimo spynos raktelį. — Beje, gal praneštum tėvui Greihamui, kad jam 
teks susirasti kitą bridžo partnerį žaisti keturiese šeštadienį? Sudie, 
aukseli. 

Daugiau netaręs nė žodžio, jis įstūmė pavarą ir pamažu išvaira- 
vo automobilį į gatvę. Nemėgo Megei sakyti „sudie“ ir visada steng- 
davosi, kad jųdviejų atsisveikinimai truktų kuo trumpiau. Pasižiūrė- 
jo į užpakalinio vaizdo veidrodėlį. Jam sukant už kampo į Kembridžo 
aikštę ir oro uosto link, ji tebestovėjo įvažos gale, mojuodama ranka. 

Kai pasiekė prieigos prie Daleso oro uosto kelio galą, jam nerei- 
kėjo ieškoti rodyklės į ilgalaikio parkavimo aikštelę. Nusileido pan- 
dusu, išsimušė automate taloną ir susirado vietą tolimajame kampe. 
Užrakinęs automobilį patraukė oro uosto įėjimo link ir eskalatoriumi 
užvažiavo vieną laiptų maršą į salę, kur buvo „United Airlines“ kelei- 
vių registracijos stalas. 

— Dėkui, pone Peri, — pasakė uniformuota registratorė, patikri- 
nusi jo bilietą. — Reisas 918 beveik paruoštas priimti keleivius. Pra- 
šom eiti prie vartų C7. 

Perėjęs saugos kontrolę, Konoras įlipo į vagonėlį, vežantį prie 
viduriniojo terminalo. Ten atsisėdo tolimame laukiančiųjų zonos 
kampe, ir kai keleiviai buvo pakviesti lipti į lėktuvą, jis užsiėmė savo 
įprastą vietą prie lango arčiau oro lainerio galo. Po dvidešimties mi- 
nučių klausėsi, kaip kapitonas aiškino, kad nors lėktuvas vėliau iš- 
skris, jie kažkaip stebuklingai nutūps pagal tvarkaraštį. 

O tuo pat metu terminale vienas jaunas vyriškis tamsiai mėlynu 
kostiumu surinko savo mobiliajame numerį. 

— Taip? — atsiliepė balsas. 

— Iš „Karietinės“ skambina agentas Salivanas. Paukštukas iš- 
skrido. 

— Gerai. Kai tik įvykdysite visą užduotį, vėl praneškite. 

Linija nutilo. 

Jaunasis vyriškis išjungė savo mobilųjį ir eskalatoriumi nusi- 
leido į cokolinį aukštą. Nuėjo prie automobilio tolimajame ilgalaikio 
parkavimo požeminio garažo gale, atsirakino jį, išvažiavo viršun, ap- 
mokėjo už saugojimo taloną ir pasuko į rytus. 

Po trisdešimties minučių jis sugrąžino raktelius automobilių 
nuomos parke ir pasirašė kasdieniame žurnale. Iš įrašo galėjai maty- 
ti, kad transporto priemonė buvo paimta jo vardu ir taip pat jo vardu 
sugrąžinta. 


— Esate absoliučiai įsitikinęs, kad nebus jokio pėdsako jį aps- 
kritai egzistavus? — paklausė direktorė. 

— Visiškai jokio, — patikino Gutenburgas. — Nepamirškite, 
kad jis visų pirmiausia — NPA, todėl niekada nefigūravo kompanijos 
knygose. 

— O kaip dėl jo žmonos? 

— Kodėl ji turėtų ką nors įtarti? Jo mėnesio atlyginimas perve- 
damas į jų bendrą banko sąskaitą. Jai daugiau neturėtų rūpėti. Kiek 
jai reikia žinoti, jis atsistatydino iš dabartinės savo vietos ir nuo sau- 
sio pirmos įsidarbins „Washington Provident“. 

— Dar yra jo sekretorė. 

— Aš ją perkėliau į Langlį, kad būtų man po akimis. 

— Į kokį skyrių? 

— Artimųjų Rytų. 

— Kodėl Artimųjų Rytų? 

— Kadangi ji turės sėdėti mūsų įstaigoje darbo valandomis, nuo 
vakaro šeštos iki trečios paryčiui. Ir kitus aštuonis mėnesius ketinu 
apkrauti ją darbu tiek, kad bus pernelyg pavargusi galvoti apie ką 
nors kitką, nei ką veiks išėjusi į pensiją. 

— Gerai. Kur šiuo metu Ficdžeraldas? 

Gutenburgas pasižiūrėjo į laikrodį. 

— Pusiaukelėje virš Atlanto. Maždaug už keturių valandų nusi- 
leis Londono Hitrou. 

— O automobilis? 

— Jau sugrąžintas į parką. Šiuo metu perdažomas ir prikabina- 
mos naujos registracijos numerių lentelės. 

— O kaip jo biuras M gatvėje? 

— Pernakt bus iškraustytas ir tą aukštą pirmadienį perduosime 
nekilnojamojo turto agentams. 

— Regis, jūs apie viską pagalvojote, išskyrus tai, kas atsitiks, kai 
jis grįš į Vašingtoną, — pasakė direktorė. 

— Jis negrįš į Vašingtoną, — patikino Gutenburgas. 


Konoras atsistojo į ilgą laukiančiųjų pereiti pasų kontrolę, eilę. 
Kai galiausiai pasiekė stalą, jo pasą patikrinęs pareigūnas tarė: 

— Tikiuosi, Britanijoje praleisite dvi malonias savaites, pone 
Peri. 

Anketos langelyje su klausimu „Kiek laiko ketinate būti Jung- 
tinėje Karalystėje?“ ponas Peris įrašė „14 dienų“. Bet kitą rytą į oro 
uostą grįš ponas Lilistrandas. 

Išeinantį iš trečiojo terminalo ir įsėdantį į autobusą važiuoti iki 
Viktorijos tarpmiestinių autobusų stoties jį stebėjo du vyriškiai. Po 
keturiasdešimt dviejų minučių tie patys du vyriškiai matė jį atsisto- 
Jant į eilę prie išsirikiavusių taksi. Atskirai jie sekė juodąjį taksi iki 
viešbučio „Kensington Park“, kur vienas iš jųdviejų registratūroje 
jam jau buvo palikęs paketą. 

— Gal man yra kokių nors laiškų? — paklausė Konoras, pasira- 
šydamas registracijos blanką. 

— Taip, pone Lilistrandai, — patvirtino registratorius. — Šįryt 
vienas džentelmenas jums paliko štai šitą. 

Jis padavė Konorui didžiulį rudą voką. 

— Jūsų kambarys — du šimtai vienuoliktas. Budėtojas užneš 
jūsų bagažą. 

— Dėkui, aš pats, — atsakė jis. 

Vos tik įžengęs į numerį, Konoras atplėšė voką. Viduje buvo 
lėktuvo bilietas į Ženevą Teodoro Lilistrando vardu ir šimtas Švei- 
carijos frankų. Išsinėręs iš švarko, jis atsigulė ant lovos, bet nors ir 
buvo išsisėmeęs, užmigti nepajėgė. Įjungė televizorių ir ėmė perjun- 
ginėti programas, — anot Taros, nardyti po kanalus, — bet negelbėjo 
ir tai. 

Jis niekada nemėgo laukimo taktikos. Per tą laiką tik apninka 
abejonės. Vis stengėsi sau priminti, kad tai bus paskutinė jo misija. 
Pradėjo mąstyti apie Kalėdas su Mege ir Tara — taip pat ir su Stiu- 
artu. Jam nepatiko, kad neleidžiama su savimi turėti fotografijų, — 
visada tenka juos įsivaizduoti. O labiausiai nepakentė, kad negali pa- 
imti telefono ir pasikalbėti su kuriuo nors iš jų kada panorėjęs. 

Konoras gulėjo ant lovos, kol sutemo. Paskui išėjo iš savo nakti- 
nio kalėjimo kameros ieškotis ko nors pavalgyti. 

Iš laikraščių kiosko prie gatvės kampo nusipirko Evening Star 
ir neskubiu žingsniu užsuko į perpus pilną itališką restoranėlį prie 
Didžiosios gatvės Kensingtone. 

Padavėjas palydėjo prie ramaus staliuko salės kampe. Apšvieti- 
mas buvo vos toks, kad galėtum skaityti laikraštį. Jis užsisakė dieti- 
nės — becukrės — kokakolos su daug ledo. Britai niekada nesupras, 
ką reiškia „su daug ledo“, tad jis nenustebo, kai po kelių minučių pa- 
davėjas atnešė aukštą stiklą su plūduriuojančiais trim ledo kubeliais 
ir plonutį griežinėlį citrinos. 

Jis užsisakė cannelloni* ir salotų. Įdomu, kad ir kur būtų užsie- 
nyje, visada užsisako Megės mėgstamų patiekalų, kurie jam primena 
ją. 

— Svarbiausia, prieš pradėdamas savo naują darbą, turi įsigyti 
padorų, pagal užsakymą siūtą kostiumą, — jam pasakė Tara, kai juo- 
du paskutinį kartą kalbėjosi. — Noriu eiti kartu su tavimi, kad galė- 
čiau parinkti marškinius ir kaklaraiščius. 

„Savo naują darbą.“ Jis vėl pagalvojo apie tą laišką. Apgailes- 
taujame, turėdami jums pranešti... Kad ir kiek kartų jį skaitė, vis ne- 
pajėgė sumąstyti priežasties, kodėl ponas Tompsonas persigalvojo. 
Tiesiog galai nesueina. 

Jis ėmėsi skaityti pirmąjį laikraščio puslapį: devyni kandidatai 
varžosi rinkimuose dėl pirmojo Londono mero posto. Keista, pagal- 
vojo Konoras, argi jie ne visada turėjo merą — o kaip Dikas Vitingto- 
nas**? Konoras pažvelgė į pretendentų fotografijas ir jų pavardes, bet 
tos nieko jam nesakė. Vienas iš jų po poros savaičių valdys Anglijos 
sostinę, o kur jis pats tuo metu bus? 

Už sąskaitą susimokėjo grynaisiais ir paliko arbatpinigių, kurie 
nesuteiktų padavėjui pagrindo jį prisiminti. Sugrįžęs į numerį vieš- 
butyje, įjungė televizorių ir kelias minutes žiūrėjo komediją, kuri jam 
nebuvo juokinga. Pabandęs pažiūrėti dar kelis filmus, jis užsnūdo, 
bet miegojo su pertrūkiais. Tačiau guodė mintis, kad jam geriau nei 
tiems dviem vyriškiams ant šaligatvio — tie išvis nemiegos. Vos tik 
nusileidęs Hitrou oro uoste, jis juos pastebėjo. 

Pasižiūrėjo į laikrodį. Kelios minutės po vidurnakčio, Vašingto- 
ne — kelios minutės po septintos. Įdomu, ką šį vakarą veikia Megė? 


* Ilgi vamzdeliniai makaronai (it.) 
** Richard Whittington (1354—1423) — legendinė Anglijos figūra, tris kadencijas 
Londono lordas meras XIV ir XV amžių sandūroje, pagal testamentą palikęs didžiulį savo 
turtą labdaros organizacijoms. 

— O kaip Stiuartas? — paklausė Megė. 

— Vis dar ten, — atsakė Tara. — Į Los Andželą atskris už penkio- 
likos dienų. Aš laukiu nesulaukiu. 

— Jus abu atskrisite tiesiai čia? 

— Ne, mama, — atsakė Tara stengdamasi, kad jos balsas nenu- 
skambėtų irzliai. — Kaip jau kelis kartus tau sakiau, mes išsinuomo- 
sime automobilį ir važiuosime palei Vakarų pakrantę šiaurėn. Stiu- 
artas dar nėra buvęs Amerikoje, todėl nori pamatyti Los Andželą ir 
San Franciską. Prisimeni? 

— Važiuokite atsargiai, gerai? 

— Mama, aš jau devyneri metai važinėju ir dar negavau nė vieno 
baudos talono, o to negalima pasakyti apie tave ar tėtį. Na, nesijau- 
dink. Ką šį vakarą veiki? 

— Klausysiuosi Plasido Domingo „Bohemoje“. Nusprendžiau 
palaukti, kol tavo tėvas išvyks iš miesto, ir tik tuomet nueiti į operą, 
nes žinau, kad jis užmigtų dar nepasibaigus pirmam veiksmui. 

— Eini viena? 

— Taip. 

— Ką gi, būk atsargi, mama, ir pasistenk nesėdėti pirmose še- 
šiose eilėse. 

— Kodėl? — nekaltai paklausė ji. 

— Mat koks nors turtuolis gražuoliukas galėtų nušokti iš vienos 
kurios ložės ir tave išprievartauti. 

Megė nusijuokė. 

— Laikau save deramai perspėta. 

— Kodėl nepaprašai Džoanos, kad eitų drauge? Tuomet abi ga- 
lėtumėte visą vakarą kalbėtis apie tėtį. 

— Paskambinau jai į įstaigą, bet, matyt, pakeistas telefono nu- 
meris. Pabandysiu vėliau jai paskambinti į namus. 

— Iki, mam, pasikalbėsime rytoj, — pasakė Tara. Ji žinojo: kol 
tėtis išvykęs, motina jai skambins kasdien. 

Kai Konoras iškeliaudavo į užsienį ar ištaikydavo laisvą vakarą 

pažaisti su tėvu Greihamu bridžo klube, Megė mėgindavo atsigrieb- 
ti universitetinėje veikloje — pradedant nuo GULP (Džordžtauno 
universiteto šiukšlių tvarkymo patrulio), kurio buvo narė steigėja, ir 
baigiant Gyvosios moterų poezijos draugija bei Airių šokių klase, kur 
mokydavo jaunimą. Matydama studentus, šokančius tiesiomis nuga- 
romis, trypiančius padais, ji prisimindavo Deklaną o'Keisį. Dabar jis 
buvo orus profesorius, katedros vedėjas Čikagos universitete. Taip ir 
liko nevedęs ir kasmet per Kalėdas jai atsiųsdavo atviruką ir dar vie- 
ną nepasirašytą — Valentino dieną. Sena rašomoji mašinėlė su kreiva 
„e“ visada jį išduodavo. 

Ji vėl paėmė telefono ragelį ir surinko Džoanos namų numerį, 
bet ten niekas neatsiliepė. Paskui Megė pasigamino lengvos mišrai- 
nės ir viena pavalgė virtuvėje. Įdėjusi lėkštę į indaplovę, darsyk pa- 
skambino Džoanai... ir vėl niekas neatsiliepė. Tuomet sėdo į automo- 
bilį ir išvažiavo į Kenedžio centrą. Bilietą vienam visada lengva gauti, 
kad ir koks garsus tenoras svečiuotųsi. 

Pirmu „Bohemos“ veiksmu Megė liko itin sužavėta, tik gailėjosi, 
kad neturi su kuo pasidalyti įspūdžiais. Uždangai nusileidus, įsimai- 
šė į publiką, traukiančią fojė link. Kai prisiartino prie žmonių apgulto 
baro, pamanė lyg pastebėjusi Elizabetą Tompson. Prisiminė, kad toji 
moteris buvo pakvietusi kavos, bet paskui taip ir nebepaskambino. 
Tai pasirodė keista, nes tąkart kvietimas nuskambėjo labai nuoširdžiai. 

Benas Tompsonas pasisuko ir pagavo jos žvilgsnį. Nusišypsoju- 
si, Megė nuėjo prie jų. 

— Kaip malonu jus matyti, Benai, — tarė. 

— Ir jus taip pat, ponia Ficdžerald, — atsakė jis, bet ne tokiu 
šiltu tonu, kokį ji prisiminė iš pietų prieš dvi savaites. 

Ir kodėl jis jos nepavadino Mege? 

Nesumišusi, ji drąsiai varė toliau: 

— Domingas nuostabus, kaip jūs manote? 

— Taip, ir mums nepaprastai pasisekė iš Sen Luiso prisivilioti 
Leonardą Slatkiną, — pasakė Benas Tompsonas. 

ti, o kai galiausiai pati užsisakė apelsinų sulčių, dar labiau suglumo, 
jam nepasisiūlius už jas sumokėti. 

— Konoras taip nekantriai laukia, kada galės prisidėti prie jūsų 
visų dirbti „Washington Provident“, — pasakė ji ir gurkštelėjo sulčių. 

Elizabeta Tompson atrodė nustebusi, bet niekaip nepakomen- 
tavo. 

— Ypač jis dėkingas jums, Benai, kad leidote jam mėnesiui ati- 
dėti darbo pradžią, taip suteikdamas galimybę galutinai suderinti tą 
savo ankstesnės firmos nebaigtą kontraktą. 

Elizabeta buvo besižiojanti kažką pasakyti, bet tuo metu su- 
zvimbė skambutis — iki antro veiksmo pradžios liko trys minutės. 

— Na, verčiau grįžkim į savo vietas, — tarė Benas Tompsonas, 
nors jo žmona buvo tik perpus nugėrusi iš savo stiklinės sulčių. — 
Malonu buvo vėl pasimatyti su jumis, ponia Ficdžerald. — Jis tvirtai 
suėmė savo žmoną už parankės ir nukreipė žiūrovų salės link. — Ti- 
kiuosi, jūs mėgausitės ir antru veiksmu. 

Megė antru veiksmu nesimėgavo. Nepajėgė susikaupti — min- 
tyse vis sukosi ką tik fojė įvykęs pokalbis. Bet kad ir kiek kartų visa 
tai permąstydavo, niekaip nepajėgė suderinti Beno Tompsono laiky- 
senos su jo elgesiu vos prieš dvi savaites, jai lankantis jų namuose. 
Jeigu tik ji būtų žinojusi, kaip su Konoru susisiekti, būtų sulaužiusi 
viso jų gyvenimo taisyklę ir jam paskambinusi. Tad padarė geriau- 
sia, ką galėjo. Tą pačią minutę, kai parvažiavo namo, vėl paskambino 
Džoanai Benet. 

Šaukimo signalas vis gaudė ir gaudė. 


Kitą rytą Konoras atsikėlė anksti. Grynaisiais apmokėjo sąskai- 
tą už viešbutį, susistabdė pravažiuojantį taksi ir jau buvo pakeliui į 
Hitrou, kai aukšto budėtojas suprato, kad jis jau išvyko. Septintą ke- 
turiasdešimt įsėdo į „Swissair“ reisą Nr. 839 skristi į Ženevą. Skrydis 

truko truputėlį mažiau nei dvi valandas, ir kai orlaivio ratai palietė 
žemę, persuko savo laikrodį į dešimtą trisdešimt. Trumpo postovio 
metu pasinaudojo „Swissair“ pasiūlymu ir nusiprausė po dušu. Į 
„ekskliuzyvų patogumų kampelį“ — taip buvo apibūdinama kompa- 
nijos prospekte — jis įžengė kaip Teodoras Lilistrandas, investicijų 
bankininkas iš Stokholmo, o po keturiasdešimties minučių iš jos iš- 
niro kaip Pitas de Viljersas, laikraščio Johanesburg Mercury repor- 
teris. Nors iki skrydžio jam dar liko prastumti bent valandą, Konoras 
nenaršė po neapmuitintų prekių parduotuves, o tik nusipirko pran- 
cūzišką bandelę ir puodelį kavos viename iš brangiausių pasaulyje 
restoranų. 

Galų gale jis nuėjo prie 23-iųjų vartų. Prie „Aeroflot“ reiso į 
Sankt Peterburgą didelės eilės nebuvo. Kai po kelių minučių kelei- 
vius pakvietė užimti vietas, jis nusigavo į orlaivio galą. Atsisėdęs pra- 
dėjo mąstyti, ką reikės nuveikti kitą rytą, kai traukinys atvyks į Mas- 
kvą, geležinkelio stotyje. Mintimis vėl perlėkė paskutinį direktoriaus 
pavaduotojo instruktažą, klausdamas savęs, kodėl Gutenburgas kelis 
sykius pakartojo: „Tik neįkliūkite. Bet jeigu taip atsitiktų, absoliučiai 
neikite, kad esate kaip nors susijęs su CŽV. Nesijaudinkite, kompa- 
nija visada jumis pasirūpins.“ 

Vien visiškai žaliems naujokams būdavo primenama apie Vie- 
nuoliktą Dievo įsakymą. 


— Lėktuvas į Sankt Peterburgą ką tik išskrido, ir mūsų paketas 
jame. 

— Gerai, — tarė Gutenburgas. — Turite dar ką nors pranešti? 

— Man regis, ne, — atsakė jaunas CŽV agentas ir kiek padvejo- 
jo. — Nebent... 

— Nebent ką? Nagi, klokit. 

— Aš tik pamaniau, kad atpažinau dar kai ką, įsėdusį į lėktuvą. 

— Ką tokį? — bloškė Gutenburgas. 

— Neprisimenu pavardės ir nesu visiškai tikras, kad tai buvo jis. 
Negalėjau rizikuoti ir ilgiau nei kelioms sekundėms atitraukti nuo 
Ficdžeraldo akių. 

— Jeigu prisiminsite, kas ten toks buvo, tuojau pat man pas- 
kambinkite. 

— Taip, sere. 

Jaunasis vyriškis išjungė savo mobilųjį ir patraukė prie 9-ųjų 
vartų. Po kelių valandų jis vėl sėdės prie savo rašomojo stalo Berne ir 
eis kultūros atašė prie Amerikos ambasados pareigas. 


— Labą rytą. Čia Helena Dekster. 

— Labą rytą, direktore, — su įtampa atsakė Baltųjų rūmų perso- 
nalo viršininkas. 

— Pamaniau, prezidentas tuoj pat norės sužinoti, kad žmogus, 
kurį jis prašė mūsų atsekti Pietų Afrikoje, vėl pajudėjo. 

— Nesu tikras, ar jus supratau, — pasakė Loidas. 

— Musiškio biuro Johanesburge vadovas ką tik mane informa- 
vo, kad prieš dvi dienas Gusmano žudikas įsėdo į „South African Air- 
ways“ reisą skristi į Londoną. Su savimi turėjo pasą, išduotą Martino 
Perio vardu. Londone jis tik pernakvojo. Kitą rytą sėdo į „Swissair“ 
reisą skrydžiui į Ženevą, pasinaudodamas pasu, išduotu Teodoro Li- 
listrando vardu. 

Šįkart Loidas jos nepertraukė. Galų gale jis juk galės iš naujo per- 
leisti įrašo juostelę, jeigu prezidentas norės tiksliai žinoti, ką ji pasakė. 

— Ženevoje jis įsėdo į „Aeroflot“ reisą skristi į Sankt Peterburgą. 
Šįkart turėjo Pietų Afrikos pasą Pito de Viljerso vardu. Iš Sankt Pe- 
terburgo naktiniu traukiniu jis išvyko į Maskvą. 

— Į Maskvą? Kodėl į Maskvą? — paklausė Loidas. 

— Jeigu teisingai prisimenu, Rusijoje netrukus vyks rinkimai. 

Kai lėktuvas nutūpė Sankt Peterburge, Konoro laikrodis rodė 
be dešimt šešias. Vyriškis nusižiovavo, pasirąžė ir laukė, kol lėktu- 
vas dar šiek tiek pariedėjęs sustos, o tuomet persuko laikrodžio ro- 
dykles į vietinį laiką. Pasižiūrėjo pro langą — oro uostas skendėjo 
prietemoje, nes nebuvo pusės elektros lempučių. Silpnai snyguriavo, 
ir snaigės tuoj pat tirpo. Šimtui pavargusių keleivių teko laukti dar 
dvidešimt minučių, ko! atvyko autobusas jų nuvežti į terminalą. Kai 
kurie vis tiek nesikeitė, kad ir kas vadovavo — KGB ar organizuoti 
nusikaltėliai. Amerikiečiai pastaruosius galiausiai pavadino „Mafya“, 
kad nebūtų maišoma su itališka jų versija. 

Lėktuvą Konoras paliko paskutinis ir buvo paskutinis, išlipęs iš 
autobuso. 

Žmogus, keliavęs to paties reiso pirmąja klase, skubiai puolė į 
eilės priekį, kad galėtų pirmas pereiti imigracijos ir muitinės kontro- 
lę. Jis džiaugėsi, kad Konoras tiksliai laikosi visų nustatytų taisyklių. 
Vos tik išlipęs iš autobuso, tas vyriškis nėsyk neatsigręžė. Žinojo, kad 
Konoro akys be paliovos lakstys į visas puses. 

Po trisdešimties minučių iš oro uosto išėjęs į duobėtą gatvę, Ko- 
noras susistabdė pirmą pasitaikiusį laisvą taksi ir paprašė, kad nu- 
vežtų į Maskvos geležinkelio stotį. 

Pirmosios klasės keleivis sekė paskui Konorą į kasų salę, kuri 
labiau būtų tikusi operos teatrui nei geležinkelio stočiai. Jis atidžiai 
stebėjo, kuriuo traukiniu Konoras važiuos. Bet šešėlyje stovėjo dar 
vienas žmogus, tiksliai žinantis net numerį miegamosios kupė, kurią 
Konoras užsiims. 

Tą vakarą amerikiečių kultūros atašė Sankt Peterburge perlei- 
do kitam asmeniui kvietimą į Kirovo baletą, kad galėtų informuo- 
ti Gutenburgą, kada Ficdžeraldas įsėdo į naktinį Maskvos traukinį. 
Jo lydėti traukinyje nebūtina, nes Ešlis Mičelas, jo kolega sostinėje, 
kitą rytą lauks Leningrado stoties ketvirtame perone patvirtinti, kad 
Ficdžeraldas pasiekė savo kelionės tikslą. Kultūros atašė buvo aiškiai 
pasakyta, kad ši operacija — Ešlio Mičelo. 

— Vieną bilietą pirmosios klasės miegamojoje kupė į Maskvą, — 
angliškai kasininkui pasakė Konoras. 

Kasininkas per medinį barjerą pastumė bilietą ir nusivylė, kai 
klientas padavė dešimties tūkstančių rublių banknotą. Mat jis tikė- 
josi, kad šis keleivis suteiks jam progą šiek tiek pasipelnyti iš valiutų 
keitimo kurso — antrą kartą tą vakarą. 

Konoras pasitikrino bilietą, o paskui patraukė Maskvos ekspre- 
so link. Per žmonių spūstį perone prasibrovė pro kelis senus žalius 
vagonus, atrodančius lyg būtų pagaminti dar prieš 1917 metų revo- 
liuciją, sustojo prie savojo, pažymėto K, ir padavė įėjimą į vagoną 
užtvėrusiai palydovei bilietą. Ji komposteriu šiame išmušė skylute ir 
pasitraukė į šalį, leisdama jam įlipti. Konoras nuėjo vagono korido- 
riumi, ieškodamas savo kupė — nr. 8. Suradęs įjungė šviesą ir užsi- 
rakino iš vidaus: ne baimindamasis, kad gali apiplėšti banditai, kaip 
labai dažnai būdavo pranešama amerikietiškoje spaudoje, bet todėl, 
kad jam reikėjo dar kartą pakeisti savąją asmens tapatybę. 

Dar Ženevos oro uoste jis matė skaisčiaveidį jauną vyriškį, sto- 
vintį po švieslente, skelbiančia apie atvykstančius reisus, ir nusiste- 
bėjo, iš kur šiais laikais suranda jų užverbuoti. Sankt Peterburge jis 
nesivargino atpažinti agento: žinojo, kad kas nors ten patikrins jo at- 
vykimą ir dar kas nors lauks jo Maskvos stoties perone. Gutenburgas 
jau buvo instruktavęs apie agentą Mičelą, kurį apibūdino kaip gana 
žalią ir nežinantį apie Ficdžeraldo kaip NPA statusą. 

Traukinys Sankt Peterburgą paliko tiksliai be vienos minutės 
vidurnaktį, ir ritmiškas vagono ratų stuksenimas į bėgius netrukus 
pradėjo Konorą migdyti. Krūptelėjęs, jis atsibudo ir pasižiūrėjo į 
laikrodį: ketvirta trisdešimt septynios. Per pastarąsias tris naktis 
daugiausia, kiek jam pavyko numigti. 

Paskui prisiminė savo sapną: sėdėjo Lafajeto aikštėje ant suo- 
liuko priešais Baltuosius rūmus ir kalbėjosi su kažkuo, taip nėsyk ir 
nepažvelgusio į jį. Praėjusios savaitės jo susitikimas su direktoriaus 

pavaduotoju buvo atgamintas žodis žodin, bet apie ką kalbėjosi, jis 
neprisiminė, ir tai vis kirbėjo galvoje. Kaip tik tuomet, kai Guten- 
burgas priėjo prie sakinio, kurį Konoras norėjo dar kartą išgirsti, jis 
atsibudo. 

Kai aštuntą trisdešimt trys ryto traukinys įvažiavo į Maskvos 
stotį, jis nė kiek nebuvo priartėjęs prie tos mįslės įminimo. 


— Kur esate? — paklausė Endis Loidas. 

— Kalbu iš telefono būdelės Maskvoje, — atsakė Džeksonas. — 
Per Londoną, Ženevą ir Sankt Peterburgą. Vos tik išlipęs iš trauki- 
nio, jis mus privertė gainiotis vėją laukuose. Greičiau nei per dešimt 
minučių sugebėjo atsikratyti mūsų žmogaus Maskvoje. Jeigu ne aš 
būčiau mokęs jį mėtyti pėdas, būtų nusikratęs iškart ir manęs. 

— Kur galiausiai jis apsistojo? — paklausė Loidas. 

— Įsiregistravo į nedidelį viešbutuką šiauriniame miesto pa- 
kraštyje. 

— Jis vis dar ten? 

— Ne, po valandos išėjo, bet buvo taip gerai užsimaskavęs, kad 
net aš pats jo vos nepaleidau iš akių. Jeigu ne jo eisena, ko gero, būtų 
pasprukęs nuo manęs. 

— Kur jis pasuko? 

— Pasirinko dar vieną aplinkinį maršrutą ir galiausiai įžengė į 
Viktoro Zerimskio rinkimų kampanijos štabą. 

— Kodėl Zerimskio? 

— Dar nežinau, bet iš pastato išėjo nešinas Zerimskio kampani- 
jos popieriais. Paskui spaudos kioske nusipirko žemėlapį ir artimiau- 
siame restorane pavalgė. Popiet išsinuomojo mašiną ir sugrįžo į savo 
viešbutį. Nuo to laiko iš ten neišėjo. 

— O, Dieve mano, — staiga tarė Loidas. — Šįsyk tai bus Zerimskis. 

Kitame linijos gale stojo ilga pauzė, bet paskui Džeksonas vėl 
prabilo: 

— Ne, pone Loidai, to negali būti. 

— Kodėl? 

— Jis niekada nesutiktų įvykdyti tokios slaptos užduoties, ne- 
bent gautų įsakymą tiesiogiai iš Baltųjų rūmų. Pakankamai seniai jį 
pažįstu, kad būčiau dėl to tikras. 

— Pasistenkite nepamiršti, kad jūsų draugas įvykdė lygiai tokią 
pačią užduotį Kolumbijoje. Be abejo, Dekster sugebėjo jį įtikinti, kad 
šitą operaciją taip pat sankcionavo prezidentas. 

— Galėtų būti ir kitoks scenarijus, — tyliai ištarė Džeksonas. 

— Būtent? 

— Kad jie planuoja nužudyti ne Zerimskį, o Konorą. 

Loidas užsirašė tą vardą į savo geltonąjį bloknotą. 


Antra knyga 


Vienišius 


12 


— Amerikietis? 

— Taip, — patvirtūno Džeksonas, nepasižiūrėdamas žemyn, iš 
kur sklinda tas spigus balsas. 

— Ko nors reikia? 

— Ne, dėkui, — atsisakė jis, vis neatitraukdamas akių nuo para- 
dinių viešbučio durų. 

— Juk tikrai jums ko nors reikia. Amerikiečiams visada tai šio, 
tai to reikia. 

— Man nieko nereikia. Nagi, eik šalin, — tvirtai pasakė Džek- 
sonas. 

— Ikrų? Matrioškų? Generolo uniformos? Kailinės kepurės? 
Moters? 

Džeksonas pirmą kartą pažvelgė į vaikinuką. Šį nuo galvos ligi 
kojų dengė trimis dydžiais per didelė avikailio striukė. Ant galvos tu- 
rėjo triušio kailio ausinę, ir sulig kiekviena minute Džeksonas jautė, 
kad ir jam tokios reikia. Vaikinuko šypsena atidengė dvi vietas, ku- 
riose trūko dantų. 

— Moters? Penktą valandą ryto? 

— Moteriai kaip tik tas laikas. Bet galbūt labiau pageidautumėte 
vyro? 

— Kiek tau moka už paslaugas? 

— Kokias paslaugas? — įtariai paklausė vaikinukas. 

— Kaip pasiuntinio. 

— Pasiuntinio? 

— Tuomet padėjėjo. 

— Padėjėjo? 

— Asistento. 

— A, turite galvoje partnerį, kaip amerikietiškuose filmuose. 

— Gerai, taigi, kai jau išsiaiškinome, kaip tavo darbas vadinasi, 
gudruti, prisipažink kiek už jį gauni? 

— Per dieną? Per savaitę? Per mėnesį? 

— Per valandą. 

— O kiek siūlote? 

— Tikras mažas verteiva, ar ne? 

— Mokomės iš amerikiečių, — atšovė vaikinukas su vypsniu nuo 
ausies iki ausies. 

— Vieną dolerį, — pasiūlė Džeksonas. 

Vaikinukas nusijuokė. 

— Galbūt aš ir gudrutis, bet jūs — komikas. Dešimt dolerių. 

— Bet juk tai plėšikavimas. 

Pirmą kartą vaikinukas atrodė suglumęs. 

— Duosiu tau du. 

— Šešis. 

— Keturis. 

— Penkis. 

— Sutarta, — sutiko Džeksonas. 

Vaikinukas aukštai iškėlė dešinį delną — kažkas panašaus jo 
matyta amerikietiškuose filmuose. Džeksonas pliaukštelėjo jį savuo- 
ju. Sandėris buvo sukirstas. Vaikinukas iškart pasižiūrėjo į savąjį 
„Rolex“ firmos laikrodį. 

— Na, o kuo tu vardu? — paklausė Džeksonas. 

— Sergejus, — atsakė vaikinukas. — O tu? 

— Džeksonas. Kiek tau metų, Sergejau? 

— O kiek duotum? 

— Baik kvailioti ir pasakyk savo amžių. 

— Keturiolika. 

— Nė dienos daugiau kaip devyneri. 

— Trylika. 

— Dešimt. 

— Vienuolika. 

— Gerai, — tarė Džeksonas, — tikiu, kad vienuolika. 

— O kiek tau? — griežtai paklausė vaikinukas. 

— Penkiasdešimt ketveri. 

— Gali būti, — pasakė Sergejus. 

Per nežinia kiek dienų Džeksonas pirmą kartą nusijuokė. 

— Kodėl taip gerai kalbi angliškai? — paklausė jis, vis nenuleis- 
damas akių nuo viešbučio durų. 

— Mano motina ilgai gyveno su amerikiečiu. Pernai jis sugrįžo į 
Valstijas, bet mūsų nepasiėmė. 

Šįsyk Džeksonas patikėjo, kad vaikinukas sako tiesą. 

— Na, tai koks darbas, partneri? — paklausė Sergejus. 

— Mes nenuleidžiame akių nuo vieno žmogaus, apsistojusio šia- 
me viešbutyje. 

— Jis draugas ar priešas? 

— Draugas. 

— Mafiozas? 

— Ne, dirba geručiams. 

— Nesielk su manimi kaip su vaiku, — pareiškė Sergejus ir jo 
balse nuskambėjo šiokia tokia irzli gaidelė. — Juk mudu partneriai, 
nepamiršk. 

— Gerai, Sergejau. Jis draugas, — pasakė Džeksonas, ir kaip tik 
tuo metu duryse pasirodė Konoras. — Nejudėk. 

Džeksonas uždėjo ranką vaikinukui ant peties. 

— Tai jis? — paklausė Sergejus. 

— Taip, tai jis. 

— Malonaus veido. Gal geriau norėčiau dirbti jam. 

Viktorui Zerimskiui diena prasidėjo nekaip, o dar tik vos kelios 
minutės po aštuntos. Jis pirmininkavo Komunistų partijos Centro 
komiteto posėdžiui, kuriame instruktažą vedė Dmitrijus Titovas, jo 
rinkimų štabo vadovas. 

— Į Maskvą atvyko tarptautinė stebėtojų grupė prižiūrėti rinki- 
mų eigos, — kalbėjo Titovas. — Jie turi sekti, kad nebūtų klastojami 
balsavimo rezultatai, bet jų vadovas jau pripažino, kad kai elektora- 
tas toks didžiulis ir taip plačiai išsidėstęs, nėra galimybių pastebėti 
kiekvieno rinkimų tvarkos pažeidimo. 

Titovas baigė savo pranešimą pasakydamas, kad dabar, kai 
draugas Zerimskis pagal viešosios nuomonės apklausas iškopė į an- 
trą vietą, į Černopovo kampaniją mafija meta dar daugiau pinigų. 

Pasiglostęs vešlius ūsus, Zerimskis apžvelgė paeiliui kiekvieną 
sėdintįjį prie apvalaus stalo. 

— Kai aš būsiu prezidentas, — pasakė jis atsikeldamas iš pirmi- 
ninkaujančiojo vietos, — vieną po kito visus tuos mafijos išperas su- 
mesiu į belangę. Paskui visą likusį gyvenimą jie skaičiuos tik akmenis. 

Centro komiteto nariai jau daug kartų buvo girdėję savo lyderį 
švaistantis mafijos terminu, bet niekuomet viešai nieko neįvardijant. 

Kresnas raumeningas vyras Zerimskis trenkė kumščiu į stalą. 

— Rusijai būtina grįžti prie senųjų vertybių, už kurias mus ger- 
bia visas pasaulis. 

Priešais jį sėdintys dvidešimt vienas žmogus sutartinai linkte- 
lėjo, nors visi buvo girdėję tuos žodžius kartojamus jau daugiau nei 
penkis pastaruosius mėnesius. 

— Per dešimt metų mes nieko nedarėme, tik importavome blo- 
giausia, ką Amerika gali pasiūlyti. 

Visi tebelinksėjo, įsmeigę į jį akis. 

Zerimskis persibraukė delnu vešlius juodus plaukus, atsiduso ir 
nudribo atgal ant kėdės. Pažvelgė per stalą į savo štabo vadovą. 

— Ką šįryt aš veikiu? 

— Lankotės Puškino muziejuje, — atsakė Titovas. — Jūsų lau- 
kiama dešimtą. 

— Atšaukit. Visiškas laiko švaistymas, kai iki rinkimų likusios 
tik aštuonios dienos. — Jis vėl trenkė kumščiu į stalą. — Aš turėčiau 
būti gatvėse, kur žmonės galėtų mane matyti. 

— Betgi muziejaus direktorius kreipėsi į vyriausybę dėl dotacijos 
žymiausių rusų tapytojų kūriniams restauruoti, — priminė Titovas. 

— Tuščias liaudies pinigų švaistymas, — bloškė Zerimskis. 

— O Černopovas buvo kritikuotas, kad apkarpo subsidijas me- 
nui, — toliau kalbėjo štabo vadovas. 

— Gerai, suteiksiu jiems penkiolika minučių. 

— Kas savaitę Puškino muziejų aplanko dvidešimt tūkstančių 
žmonių, — pridūrė Titovas, žiūrėdamas į mašinėle spausdintus užra- 
šus ant stalo priešais save. 

— Tebūnie trisdešimt minučių. 

— O praėjusią savaitę Černopovas per televiziją jus apkaltino, 
kad esate neišsilavinęs prasčiokas. 

— Kaip apkaltino? — suriko Zerimskis. — Aš studijavau Mas- 
kvos universitete teisę, kai Černopovas dar buvo paprastas kolūkietis. 

— Žinoma, tai tiesa, pirmininke, — sutiko Titovas, — bet iš mūsų 
atliktų vidinių visuomenės nuomonės apklausų matyti, kad daugelis 
mano kitaip ir Černopovo žodžių įsiklauso. 

— Vidinės apklausos? Dar vienas dalykas, už kurį turime dėkoti 
amerikiečiams. 

— Jos padėjo Tomui Lorensui tapti prezidentu. 

— Kai būsiu išrinktas, man nereikės apklausų, kad išsilaikyčiau 
poste. 


Konorą menas sužavėjo, kai Megė jį vedžiojosi po dailės galeri- 
jas, abiem dar mokantis koledže. Iš pradžių jis eidavo kartu, kad ga- 

lėtų ilgiau būti drauge su ja, bet per kelias savaites tapo atsivertėliu. 
Kai tik juodu drauge kur nors iškeliaudavo, jis mielai Megę lydėdavo 
į bet kurią jos pasirinktą dailės galeriją, ir netrukus po to, kai persi- 
kėlė gyventi į Vašingtoną, abu tapo Korkorano dailės galerijos bičiu- 
liais ir Filipso kolekcijos gerbėjais. Kol Zerimskį po Puškino muziejų 
vedžiojo jo direktorius, Konoras turėjo labai stengtis, kad savo dėme- 
sio nenukreiptų į daugybę šedevrų, o susitelkęs stebėtų komunistų 
lyderį. 

Kai dar praėjusio amžiaus devintą dešimtmetį Konorą pirmą 
kartą pasiuntė į Rusiją, arčiausiai, kiek iki žmonių atsidurdavo koks 
nors politikas, tai tik įsitaisęs mauzoliejaus tribūnoje per Gegužės 
pirmosios demonstracijas. Bet dabar, kai masės galėjo rinktis iš bal- 
savimo biuletenių, staiga pasidarė būtina tiems, kurie tikėjosi būti 
išrinkti, sukinėtis tarp žmonių, net išklausyti jų nuomonių. 

Galerija buvo sausakimša publikos kaip Kuko stadionas per 
„Redskins“ rungtynes, ir kur tik Zerimskis pasirodydavo, minia pra- 
siskirdavo, lyg jis būtų Mozė, žengiantis prie Raudonosios jūros. 
Kandidatas lėtai slinko tarp maskviečių, nekreipdamas dėmesio į 
paveikslus ir skulptūras, o teikdamas pirmenybę į jį tiesiamoms ran- 
koms. 

Zerimskis buvo žemesnis, nei atrodė fotografijose, ir jį supo pa- 
lyda iš dar žemesnių padėjėjų, kad jis atrodytų aukštesnis. Konoras 
prisiminė prezidento Trumeno komentarą dėl ūgio: „Jeigu jau kal- 
bama apie colius, vaikine, tai tau turėtų rūpėti tik kakta, — kartą jis 
pasakė vienam studentui iš Misūrio. — Geriau turėti kelis papildo- 
mus colius tarp viršunosės ir plaukų linijos, nei tarp čiurnos ir kelio 
girnelės.“ Konoras pastebėjo, kad Zerimskio tuštybė neprisidėjo prie 
gebėjimo tinkamai rengtis. Kostiumas buvo prastai pasiūtas, marški- 
nių rankogaliai ir apykaklė apibrizgę. Konoras pagalvojo: kažin ar iš- 
mintinga Puškino muziejaus direktoriui vilkėti pagal užsakymą siūtą 
dailų kostiumą, be to, ir akivaizdžiai siūtą ne Maskvoje. 

Nors Konoras žinojo, kad Viktoras Zerimskis gudrus ir išsilavi- 

nęs žmogus, netrukus paaiškėjo, jog pastaraisiais metais dailės ga- 
lerijose jis veikiausiai apsilankydavo nedažnai. Skubindamasis per 
minią kartkartėmis durdavo pirštu kokios nors drobės link ir garsiai 
žiūrovams įvardydavo dailininką. Kelis sykius jis apsiriko, bet publika 
vis tiek pritariamai linksėjo. Jis paliko be dėmesio nuostabų Ruben- 
są ir labiau susidomėjo minioje stovinčia, ant rankų laikančia ir glau- 
džiančia prie savęs mažylį moterimi nei genialumu, su kuriuo tokia 
pat scena buvo pavaizduota paveiksle už jos. Kai Zerimskis paėmė 
mažylį ant rankų, ketindamas kartu su šio motina papozuoti foto- 
grafams, Titovas jam patarė žingtelėti dešinėn. Šitaip į kadrą patektų 
ir Mergelė Marija. Tokią nuotrauką įdėti į pirmąjį puslapį nepajėgtų 
atsispirti joks laikraštis. 

Perėjęs pustuzinį salių ir įsitikinęs, kad visi Puškino muziejaus 
lankytojai žino jį čia esant, Zerimskis ėmė nuobodžiauti ir savo dė- 
mesį perkėlė į sekiojančius iš paskos žurnalistus. Pirmo aukšto laiptų 
aikštelėje jisai surengė improvizuotą spaudos konferenciją. 

— Prašom, klauskite manęs, ko norite, — pasakė, rūsčiai nuž- 
velgdamas šutvę. 

— Kaip reaguojate į naujausius viešosios nuomonės apklausos 
rezultatus, pone Zerimski? — paklausė The Times korespondentas 
Maskvoje. 

— Jie keičiasi teisinga kryptimi. 

— Atrodo, jūs dabar antras ir todėl vienintelis realus Černopovo 
konkurentas! — šūktelėjo kitas žurnalistas. 

— Rinkimų dieną jis bus vienintelis mano konkurentas, — at- 
kirto Zerimskis. 

Jo palyda pareigingai nusijuokė. 

— Kaip manote, ar Rusija turėtų vėl tapti komunistine valstybe, 
pone Zerimski? — nuskambėjo neišvengiamas klausimas, ištartas su 
amerikietišku akcentu. 

Suktas politikas buvo ganėtinai budrus, kad patektų į tokius 
spąstus. 

— Jeigu tai reikštų grįžti prie didesnio įdarbinimo lygio, mažes- 
nės infliacijos ir geresnio gyvenimo, tai atsakymas privalo būti „taip“. 

Jo žodžiai nuskambėjo gana panašiai kaip respublikonų kandi- 
dato per pirminius Amerikos rinkimus. 

— Betgi kaip tik tai Černopovas tvirtina esant dabartine vyriau- 
sybės politika. 

— Dabartinė vyriausybės politika, — atrėmė Zerimskis, — už- 
tikrinti, kad ministrui pirmininkui į jo banko sąskaitą Šveicarijoje to- 
liau plūstų doleriai. Tie pinigai priklauso Rusijos liaudžiai, štai kodėl 
jis netinka tapti mūsų prezidentu. Esu informuotas, kad kai žurnalas 
Fortune paskelbs savo naujausią turtingiausių žmonių sąrašą, Čer- 
nopovas užims septintą vietą. Išrinkite Černopovą prezidentu, ir per 
penkerius metus iš pirmos vietos jis išspirs Bilą Geitsą. Ne, drauge 
mano, — pridūrė jis. — Netrukus jūs pamatysite, kad rusų žmonės 
neabejotinai balsuos už tai, jog sugrįžtų tie laikai, kai mes buvome 
labiausiai gerbiama pasaulyje valstybė. 

— Ir kurios labiausiai bijomasi? — pasiūlė kitas žurnalistas. 

— Man tai geriau, nei visas pasaulis paprasčiausiai mūsų nepai- 
so, — pasakė Zerimskis. 

Dabar žurnalistai užsirašinėjo kiekvieną jo žodį. 

— Kodėl tavo draugas taip domisi Viktoru Zerimskiu? — kitame 
salės gale šnibžtelėjo Sergejus. 

— Tu per daug klausinėji, — atsakė Džeksonas. 

— Zerimskis — blogas žmogus. 

— Kodėl? — paklausė Džeksonas, nenuleisdamas akių nuo Ko- 
noro. 

— Jeigu bus išrinktas, sukiš tokius kaip aš į kalėjimą, ir mes visi 
grįšime į „gerus senus laikus“. O jis tuo metu Kremliuje kirs ikrus ir 
mauks degtine. 

Zerimskis pajudėjo galerijos išėjimo link, o muziejaus direkto- 
rius ir palyda mėgino nuo jo neatsilikti. Kandidatas sustojo ant apati- 
nio laiptelio, kad būtų nufotografuotas didžiulės Gojos drobės „Kris- 

tus nuimamas nuo kryžiaus“ fone. Paveikslas Konorą taip sukrėtė, 
kad jo vos nepargriovė sekiojanti minia. 

— Tau patinka Goja, Džeksonai? — sukuždėjo Sergejus. 

— Ne tiek daug jo paveikslų mačiau, — prisipažino amerikie- 
tis. — Bet taip, — patvirtino jis, — šitas tikrai nuostabus. 

— Saugykloje jie turi dar kelis, — pasakė Sergejus. — Visada ga- 
lėčiau suveikti... — jis patrynė nykščiu į pirštus. 

Džeksonas vaikėzui būtų niuktelėjęs, jeigu taip nebūtų atkrei- 
pes į save dėmesio. 

— Taviškis vėl pajudėjo, — staiga pasakė Sergejus. 

Žvilgtelėjęs Džeksonas pamatė Konorą dingstant pro šoninį ga- 
lerijos išėjimą, o įkandin jo — Ešlį Mičelą. 


Konoras sėdėjo graikiškame restorane prie Prečinstenkos gat- 
vės ir galvojo apie tai, ką šiandien pamatė. Nors Zerimskį nuolat 
supo būrys galvažudžių, šaudančių į visas puses akimis, jis vis tiek 
nebuvo taip gerai saugomas kaip lyderiai Vakaruose. Kai kurie iš jo 
asmens sargybinių galbūt drąsūs ir nuovokus, bet tik trys atrodė tu- 
rintys bent kokią nors patirtį saugoti pasaulinio masto valstybininką. 
Ir visą laiką budėti jie negalėjo. 

Jis bandė virškinti gana prastą musaką*, peržiūrinėdamas Ze- 
rimskio kelionių maršrutą iki pat rinkimų dienos. Per ateinančias 
aštuonias dienas kandidatas skirtingose vietose viešai pasirodys 
dvidešimt septynis kartus. Kol padavėjas priešais jį ant stalo pastatė 
puodelį juodos kavos, Konoras jau buvo sudaręs trumpąjį sąrašą tik 
trijų svarstytinų vietų, jeigu Zerimskio pavardę reikėtų pašalinti iš 
rinkimų biuletenių. 

Jis pasižiūrėjo į laikrodį. Tą vakarą Zerimskis kreipsis į partijos 
sueigą Maskvoje. Kitą rytą traukiniu keliaus į Jaroslavlį, kur dalyvaus 


* Graikiškas patiekalas — kepta su baklažanais aviena. 

gamyklos atidaryme, o paskui grįš į sostinę ir apsilankys Didžiojo te- 
atro baleto spektaklyje. Iš ten naktiniu traukiniu važiuos į Sankt Pe- 
terburgą. Konoras jau nusprendė sekti paskui Zerimskį į Jaroslaviį. 
Jis taip pat užsisakė bilietus į baletą ir į Sankt Peterburgo traukinį. 

Gurkšnodamas kavą mąstė apie Ešlį Mičelą Puškino muzieju- 
je, smunkantį už artimiausios kolonos, kai tik Konoras žvilgtelėdavo 
jo pusėn, ir stengėsi nesusijuokti. Jau nusprendė netrukdyti Mičelui 
jį sekti dieną, — kai kada šis galėtų būti ir naudingas, — bet neleis 
jam sužinoti, kur miega naktį. Žvilgtelėjęs pro langą, pamatė kultū- 
ros atašė sėdintų ant suoliuko ir skaitantį Pravda. Jis nusišypsojo. 
Profesionalas visada turėtų sugebėti sekti savo grobį, pats likdamas 
nematomas. 


Džeksonas iš vidinės švarko kišenės išsiėmė piniginę, ištraukė 
šimto rublių banknotą ir padavė vaikinukui. 

— Nupirk ko nors pavalgyti, bet tik nemėgink artintis prie to 
restorano, — pasakė, galva kryptelėdamas kitapus gatvės. 

— Niekada nesu buvęs restorane. Ko norėtum? 

— To paties kaip ir tu. 

— Sparčiai pagauni, Džeksonai, — metė Sergejus ir nuskuodė. 

Džeksonas apsidairė gatvėje į vieną ir kitą pusę. Vyriškis, sė- 
dintis ant suoliuko ir skaitantis Pravda buvo be palto. Jis turbūt pa- 
manė, kad sekama tik šiltoje, malonioje aplinkoje, bet dieną prieš 
tai pametęs Ficdžeraldą iš akių, aiškiai nieku gyvu negalėjo rizikuoti 
pasitraukdamas iš vietos. Ausys ir veidas jam paraudo nuo šalčio, bet 
šalia nebuvo nieko, kas atneštų ko nors pavalgyti. Džeksonas abejojo, 
ar rytoj jie pamatys jį. 

Po kelių minučių Sergejus sugrįžo, nešinas dviem popieriniais 
maišeliais. Vieną padavė Džeksonui. 

— Didysis „Makas“ su prancūziškomis bulvytėmis ir kečupu. 

— Kodėl man atrodo, kad jeigu Zerimskis taps prezidentu, už- 

darys visus „McDonald's“? — balsu pasamprotavo Džeksonas, o pas- 
kui atsikando mėsainio. 

— Ir pamaniau, kad galbūt norėtum šitos, — pasakė Sergejus, 
jam paduodamas karininko kepurę iš triušio kailio. 

— Ar visa tai telpa į šimtą rublių? — paklausė Džeksonas. 

— Ne, kepurę aš pavogiau, — dalykiškai atsakė Sergejus. — Pa- 
maniau, jos jums reikia labiau nei jam. 

— Mus abu gali areštuoti. 

— Mažai tikėtina, — nuramino Sergejus. — Rusijoje per du mili- 
jonus kareivių. Pusei jų mėnesiais nemoka algos, ir daugelis už šimtą 
rublių parduotų savo seserį. 

Džeksonas pasimatavo kepurę — puikiai tiko. Rydami savo 
priešpiečius nesikalbėjo, laikė akis įbedę į restoraną kitapus gatvės. 

— Matai tą vyrą, sėdintį ant suoliuko ir skaitantį Pravda, Džek- 
sonai? 

— Taip, — patvirtino šis. 

— Šįryt jis buvo galerijoje. 

— Tu irgi sparčiai pagauni, — pagyrė Džeksonas. 

— Nepamiršk, kad mano motina rusė, — atšovė Sergejus. — 
Beje, kieno pusėje tas vyriškis ant suoliuko? 

— Žinau, kas jam moka, — atsakė Džeksonas, — bet kieno yra 
pusėje — ne. 


Į Lenino salę Konoras atvyko su paskutiniais dalyviais. Užsiė- 
mė vietą gale, spaudai rezervuotoje dalyje, ir stengėsi būti mažiau 
pastebimas. Nesusilaikė neprisiminęs paskutinio karto, kai Rusijoje 
dalyvavo politiniame susirinkime. Anuomet jis irgi atėjo pasiklausyti 
komunistų kandidato, bet tai buvo laikai, kai rinkimų biuletenyje fi- 
gūravo tik viena pavardė. Galbūt dėl šios priežasties balsavimo dieną 
rinkėjų aktyvumas tesiekė 17 procentų. 

Konoras apsižvalgė po salę. Nors kandidatas turėjo atvykti dar 
už penkiolikos minučių, visos sėdimosios vietos jau buvo užimtos, o 
praėjimai beveik pilni stovinčiųjų. Salės priekyje po sceną zujo keli 
tvarkdariai, užtikrindami, kad viskas būtų taip, kaip tikisi lyderis. 
Vienas senis į salės gilumą tempė didžiulį krėslą. 

Partijos ištikimųjų susiburimas nebūtų galėjęs labiau kontras- 
tuoti su politiniu amerikiečių suvažiavimu. Delegatai, jei iš tiesų jie 
buvo delegatai, vilkėjo pilkais vienodais drabužiais. Atrodė pusba- 
džiai ir sėdėjo tylūs laukdami, kol pasirodys Zerimskis. 

Konoras nuleido galvą ir paskubomis suskato į bloknotą ra- 
šytis kažkokias pastabas; jis visai neturėjo noro veltis į pokalbį su 
žurnaliste sau iš kairės. Korespondentui, sėdinčiam iš kitos pusės, ji 
jau spėjo pasisakyti, kad atstovaujanti Istanbul News, vieninteliam 
Turkijoje anglų kalba leidžiamam laikraščiui, ir kad jos redaktorius 
manantis, jog būtų katastrofa, jeigu Zerimskis išvis taptų prezidentu. 

Moteris varė toliau — pasakojo neseniai pranešusi, kad komunistų 
kandidatas vis dėlto gali laimėti. Jeigu ji būtų paklaususi Konoro 
nuomonės, jam būtų tekę sutikti. Šansų, kad jis galėtų įvykdyti savo 
užduotį, sulig kiekviena valanda mažėjo. 

Po kelių sekundžių turkė žurnalistė ėmė škicuoti Zerimskio 
portretą. Jos laikraštis, matyt, neišgalėjo sau leisti prabangos turėti 
fotografą, ir veikiausiai kliovėsi elektroninėmis paslaugomis bei tuo, 
ką atkapstys jų reporterė. Konoras gavo pripažinti, kad piešinys buvo 
gana panašus į modelį. 

Jis vėl apsidairė po salę. Ar būtų įmanoma ką nors nužudyti 
tokioje sausakimšoje patalpoje? Ne, jeigu tikiesi pasprukti. Kita ga- 
limybė — prisigauti prie Zerimskio, kol jis automobilyje, bet neabe- 
jotina, kad politikas gerai saugomas. Joks profesionalas nesvarstytų 
apie bombą, nes dažnai baigiasi tuo, kad užmušami nekalti žmonės, 
o taikinio nepavyksta eliminuoti. Jeigu jis nori turėti bent kokį šansą 
pasprukti, teks kliautis stiprios galios šautuvu atviroje erdvėje. Ni- 
kas Gutenburgas jį patikino, kad pagal užsakymą pagamintas „Re- 
mington 700“ bus saugiai pristatytas į Jungtinių Valstijų ambasadą 
Maskvoje dar gerokai anksčiau, nei pats ten nuvyks — dar vienas 
piktnaudžiavimo diplomatiniu bagažu pavyzdys. Jeigu Lorensas 
duos įsakymą, jie paliks jam pačiam nuspręsti dėl laiko ir vietos. 

Dabar, jau detaliai išstudijavęs Zerimskio pasirodymų maršrutą 
ir tvarkaraštį, Konoras nusprendė, kad pirmiausia reikėtų pasirinkti 
Severodvinską, kur komunistų lyderis kreipsis į mitingą laivų sta- 
tykloje dvi dienos iki rinkimų. Konoras jau pradėjo nagrinėti kons- 
trukcijas keliamųjų kranų, naudojamų rusų dokuose, ir galimybę 
viename iš jų ilgai slėptis. 

Žmonių galvos pradėjo suktis salės galo link, ir Konoras apsi- 
žvalgė aplinkui. Grupė vyrų prastai pasiūtais kostiumais ir pūpsan- 
čiais po pažastimis iškilumais buvo beužpildantys užpakalinę salės 
dalį ir akimis naršė patalpą prieš įžengiant jų lyderiui. 

Konoras matė, kad jų metodai primityvūs ir neveiksmingi, bet 

kaip ir visos saugumo pajėgos turbūt tikėjosi, kad vien savo buvimu 
ir skaičiumi privers bet kurį piktadarį dusyk pagalvoti prieš mėgi- 
nant ko nors imtis. Jis pasižiūrėjo į veidus — trys profesionalai vėl 
ėjo savo pareigas. 

Staiga iš galo pratrūko garsūs aplodismentai, lydimi džiugių 
šūksnių. Zerimskiui įžengus, partiečiai visi kaip vienas atsistojo svei- 
kinti savo lyderio. Net žurnalistams teko atsistoti, kad bent trumpam 
gautų jį pamatyti. Zerimskio judėjimas scenos link tolydžio nutrūuk- 
davo — mat jis vis stabtelėdavo paspausti tiesiamų rankų. Galiausiai 
lyderis pasiekė pakylą, ir triukšmas tapo kone kurtinantis. 

Senyvas pirmininkas, kantriai laukęs salės priekyje, užvedė Ze- 
rimskį laiptukais į sceną ir palydėjo didžiulio krėslo link. Vos tik Ze- 
rimskis atsisėdo, seniokas žengtelėjo prie mikrofono, o publika vėl 
užėmė savo vietas ir nuščiuvo. 

Pirmininkas ne itin vykusiai pristatė „būsimą Rusijos preziden- 
tą“ ir kuo ilgiau kalbėjo, tuo klausytojai labiau bruzdėjo. Zerimskio 
palyda, stovinti jam už nugaros, ėmė mindžikuoti ir atrodė prade- 
dantys irzti. Baigiamąja gražbylyste seniokas apibūdino kalbėsian- 
tįjį kaip „savaime suprantamą draugo Vladimiro Iljičiaus Lenino 
darbų tęsėją“. Jis pasitraukė į šalį, užleisdamas vietą savo lyderiui, 
kuris neatrodė tikras, kad palyginimas su Leninu labai tinkamai pa- 
rinktas. 

Zerimskiui atsistojus ir iš scenos gilumos pamažu einant prie 
mikrofono, publika vėl atgijo. Jis iškėlė rankas aukštyn, ir sugriau- 
dėjo dar garsesni sveikinimo šūksniai. 

Konoras vis neatitraukė akių nuo Zerimskio. Kruopščiai dėmė- 
josi kiekvieną jo judesį, laikyseną, pozas. Kaip ir visi energingi žmo- 
nės, jis nė mirksnį nenustovėjo ramiai. 

Pajutęs, kad sveikinimai užsitęsė gerokai per ilgai, Zerimskis 
pamojo susirinkusiesiems vėl sėstis. Konoras įsidėmėjo, kad visas 
tas vyksmas nuo pradžios iki galo užtruko šiek tiek daugiau nei tris 
minutes. 

Zerimskis nepradėjo kalbėti, kol visi neatsisėdo atgal į vietas ir 
neįsivyravo visiška tyla. 

— Draugai, — tvirtu balsu prašneko jis, — man didelė garbė 
stovėti čia priešais salę kaip jūsų kandidatui. Sulig kiekviena diena 
aš vis labiau ir labiau suvokiu, kad Rusijos žmonės reikalauja naujo 
starto. Nors kai kas iš mūsų piliečių trokšta grįžti prie ankstesnio 
totalitarinio režimo, koks buvo praeityje, dauguma nori matyti tei- 
singesnį paskirstymą turto, sukurto jų gabumais ir sunkiu triūsu. 

Klausytojai vėl pratrūko ploti. 

— Niekada nepamirškime, — toliau kalbėjo Zerimskis, — kad 
Rusija ir vėl gali tapti labiausia gerbiama pasaulyje valstybe. Jeigu 
kitos šalys dėl to nors kiek abejoja, man tapus prezidentu, šios abejo- 
nės joms bus pragaištingos. 

Žurnalistai paskubomis rašėsi, o salė suskato džiūgauti dar gar- 
siau. Praėjo beveik dvidešimt sekundžių, kol Zerimskis vėl galėjo kal- 
bėti. 

— Pažvelkite į Maskvos gatves, draugai. Taip, pamatysite mer- 
sedesų, BMW ir jaguarų. Betgi kas jais važinėja? Tik saujelė privile- 
gijuotųjų. Būtent ta saujelė tikisi, kad bus išrinktas Černopovas, ir jie 
galės toliau mėgautis gyvenimo būdu, iki kokio nė vienas šioje salėje 
net negali turėti vilčių pakilti. Atėjo metas, mano bičiuliai, kad šis 
turtas — jūsų turtas — būtų padalytas daugeliui, o ne saujelei. Aš lau- 
kiu tos dienos, kai Rusija pagaliau turės daugiau šeimos automobilių 
nei limuzinų, daugiau žvejybos valčių nei jachtų ir daugiau ligoninių 
nei sąskaitų Šveicarijos bankuose. 

Ir vėl klausytojai jo žodžius pasveikino ilgais aplodismentais. 

Kai triukšmas galiausiai nutilo, Zerimskis pažemino balsą, bet 
kiekvienas jo žodis vis tiek pasiekė net patį salės galą. 

— Kai aš tapsiu jūsų prezidentu, ne savo sąskaitas atidarinėsiu 
Šveicarijos bankuose, o gamyklas visoje Rusijoje. Laiką leisiu ne ilsė- 
damasis prabangiose dačose, bet dieną naktį dirbdamas savo kabi- 
nete. Aukosiuos tarnaudamas jums, ir man pakaks prezidento algos, 

aš neimsiu kyšių iš nesąžiningų verslininkų, kurių vienintelis intere- 
sas — grobstyti šalies lobius. 

Šįsyk aplodismentai nugriaudėjo tokie entuziastingi, kad truko 
daugiau nei minutę, kol Zerimskis galėjo tęsti. 

— Salės gale, — pasakė jis, drūtu pirštu parodydamas į susirin- 
kusius žurnalistus, — yra pasaulio žiniasklaidos atstovų. — Padaręs 
pauzę ir išlenkęs lūpas pridūrė: — Ir galiu pasakyti, kad jie čia pagei- 
daujami. 

Šios frazės aplodismentai nepalydėjo. 

— Tačiau leiskite jiems priminti, kad kai aš tapsiu prezidentu, 
jiems teks būti Maskvoje ne tik prieš rinkimus, bet nuolat. Kadan- 
gi tuomet Rusija nelauks pranešimų spaudai iš Didžiojo Septyneto, 
kada tik šis susitiks, o ir vėl bus svarbi pasaulinių reikalų dalyvė. Jei- 
gu būtų išrinktas Černopovas, amerikiečiams labiau rūpėtų Meksi- 
kos, o ne Rusijos nuomonė. Ateityje prezidentas Lorensas turės įsi- 
klausyti, ką jūs sakote, o ne tik saldžiažodžiauti pasaulinei spaudai, 
kaip jis myli Borisą. 

Per salę nuvilnijo juokas. 

— Jis gali kiekvieną vadinti vardu, bet į mane kreipsis „pone 
prezidente“. 

Konoras žinojo, kad Amerikos žiniasklaida tą repliką paskelbs 
nuo pakrantės iki pakrantės ir kad kiekvienas tos kalbos žodis bus 
kruopščiai analizuojamas Ovaliniame kabinete. 

— Liko aštuonios dienos, draugai mano, iki žmonės nuspręs, — 
toliau varė Zerimskis. — Tad kiekvieną to laiko minutę stenkimės 
užtikrinti, kad balsavimo dieną pasiektume triuškinamą pergalę. 
Pergalę, kuri visam pasauliui pasiųs žinią, kad Rusija vėl yra galin- 
ga valstybė, su kuria globalinėje scenoje reikia skaitytis. — Sulig kie- 
kvienu žodžiu jo balsas vis aukštėjo. — Bet nedarykite to dėl manęs. 
Nedarykite to ir dėl komunistų partijos. Darykite tai dėl būsimos 
rusų kartos, tuomet jie galės atlikti savo vaidmenį kaip didžiausios 
pasaulio nacijos piliečiai. Kai atiduosite savo balsą, būsite tai pada- 

rę žinodami, kad mes darsyk leidome žmonėms pasijausti valstybėje 
jėga. — Jis trumpam nutilo ir apžvelgė salę. — Prašau jūsų tik vie- 
no dalyko — suteikti garbę vadovauti tiems žmonėms. — Pažeminęs 
balsą beveik iki šnabždesio, baigė žodžiais: — Siulau save kaip jūsų 
tarną. 

Zerimskis žengtelėjo atbulas ir iškėlė rankas. Klausytojai visi 
kaip vienas pašoko iš savo vietų. Efektinga kalbos pabaiga truko ke- 
turiasdešimt penkias sekundes, ir per tą laiką jis nė mirksnio neiš- 
stovėjo ramiai. Iš pradžių judėjo dešinėn, paskui — kairėn, kaskart 
vis pakeldamas tai vieną, tai kitą ranką, bet niekada ilgiau nei kelias 
sekundes. Paskui žemai nusilenkė ir, dvylika sekundžių tokia poza 
išbuvęs, staiga visu augumu atsitiesė ir taip pat suskato ploti. 

Dar vienuolika minučių jis išbuvo scenos centre, vis kartodamas 
ir kartodamas tuos pačius kelis gestus. Pajutęs, kad iš klausytojų iš- 
spaudė visus aplodismentus, kiek tik galėjo, jis su palyda iš paskos 
laiptukais nulipo nuo scenos ir patraukė viduriniu salės praėjimu. 
Triukšmas dar labiau sustiprėjo ir dar daugiau rankų tiesėsi į jį. Lėtai 
slinkdamas salės galo link, Zerimskis jas spaudė, kiek pajėgė. Kono- 
ras vis nenuleido nuo jo akių. Net palikus Zerimskiui salę, sveikini- 
mo šūksniai skambėjo ir nenutilo, iki publika pradėjo skirstytis. 

Konoras įsidėmėjo keletą Zerimskiui būdingų galvos ir rankų 
judesių, dažnai pasikartojančias manieras. Jis jau pastebėjo, kad tam 
tikrus gestus nuolat palydi vis tos pačios frazės, ir žinojo, kad netru- 
kus sugebės jas iš anksto numatyti. 

— Tavo draugas ką tik išėjo, — sušnibždėjo Sergejus. — Man 
sekti jį? 

— Nebūtina, — atsakė Džeksonas. — Mes žinome, kur jis nakvoja. 
Įsidėmėk, tas vargšelis, sekiojantis jį iš paskos kelis žingsnius atsili- 
kęs, kokią valandą gaus smagiai patrepsėti. 

— Ką toliau darome? — paklausė Sergejus. 

— Pamėgink šiek tiek numigti. Jaučiu, rytoj bus ilga diena. 

— Tu man dar nesumokėjai už šią dieną, — pasakė Sergejus, at- 

kišdamas delną. — Devynios valandos po šešis dolerius — iš viso bus 
penkiasdešimt šeši doleriai. 

— Manau, turėtum žinoti: aštuonios valandos po penkis dole- 
rius, — pasakė Džeksonas. — Bet gražiai pamėginai mane apmauti. 

Jis padavė Sergejui keturiasdešimt dolerių. 

— O rytoj? — suskaičiavęs ir įsidėjęs į kišenę banknotus, paklau- 
sė jo jaunasis partneris. — Kuriuo laiku man prisistatyti? 

— Susitinkame prie jo viešbučio penktą ryto, ir nevėluok. Spėju, 
mes seksime Zerimskį keliaujant į Jaroslavlį, paskui grįžtant į Mas- 
kvą, o iš ten — į Sankt Peterburgą. 

— Tau pasisekė, Džeksonai. Sankt Peterburge aš gimiau ir nėra 
nieko, ko apie tą miestą nežinočiau. Bet įsidėmėk — už Maskvos ribų 
imu dvigubai. 

— Žinok, Sergejau, jeigu šitaip toliau kelsi kainą, tapsi nebepa- 
klausus. 


Minutę po pirmos Megė išvažiavo iš universiteto parkavimo 
aikštelės. Pasuko kairėn į Prospekto gatvę, pristabdė tik prieš pirmą 
„Stop“ ženklą, o paskui paspaudė greičiau. Pietų pertraukai turėjo tik 
valandą, ir jeigu nepavyks surasti laisvos vietos pastatyti automobilį 
prie restorano, sutrumpės jųdviejų susitikimo laikas. O šiandien jai 
buvo reikalinga kiekviena tos valandos minutė. 

Ne dėl to, kad kas nors iš jos personalo Priėmimo skyriuje 
skųstųsi, kad pasiėmė laisvą popietę. Po dvidešimt aštuonerių metų 
darbo universitete, — pastaruosius šešerius kaip Priėmimo skyriaus 
dekanė, — jeigu ji atgaline data pateiktų pretenziją dėl kompensaci- 
jos už viršvalandžius, Džordžtauno universitetas turėtų dėl to išleisti 
specialų potvarkį, nes pritrūktų lėšų. 

Dievai šiandien buvo jai palankūs. Kaip tik viena moteris jau 
judėjo iš parkavimo vietos keli jardai nuo restorano, kur jiedvi sutarė 
susitikti. Už valandos stovėjimą Megė į mokėjimo automatą įmetė 
keturias dvidešimt penkių centų monetas. 

Įėjusi į „Cafė Milano“, metrdoteliui pasakė savo pavardę. 

— Taip, žinoma, ponia Ficdžerald, — tarė jis ir ją palydėjo iki 
staliuko prie lango, kur sėdėjo moteris, garsėjanti kaip niekada nie- 
kur nevėluojanti. 

Megė pabučiavo moterį, pastaruosius devyniolika metų dirbu- 
sią Konoro sekretore, ir atsisėdo priešais ją. Džoana turbūt mylėjo 

Konorą labiau nei kurį nors kitą vyrą, ir už tą meilę jai niekada nebu- 
vo atlyginta daugiau nei atsitiktiniu pakštelėjimu į skruostą ir dova- 
nomis per Kalėdas, bet ir tas visada galų gale nupirkdavo Megė. Nors 
Džoana dar nebuvo penkiasdešimties, jos praktiški tvido kostiumė- 
liai, žemakulniai bateliai ir trumpai nukirpti kaštoniniai plaukai by- 
lojo ją seniai atsisakius pastangų suvilioti priešingą lytį. 

— Aš jau išsirinkau, — tarė Džoana. 

— Aš irgi žinau, ką užsisakysiu, — pasakė Megė. 

— Kaip laikosi Tara? — paklausė Džoana, užversdama jai palik- 
tą meniu. 

— Tebesišlaisto ten, kaip ji pati sako. Aš tik tikiuosi, kad baigs 
savo disertaciją. Nors Konoras niekada Tarai to į akis nepasakytų, 
liktų labai nuviltas, jeigu ji nebaigtų. 

— Jis šiltai atsiliepia apie Stiuartą, — pasakė Džoana, kai jai prie 
šono išdygo padavėjas. 

— Taip, — šiek tiek liūdnai sutiko Megė. — Panašu, turėsiu susi- 
taikyti su mintimi, kad mano vienturtė gyvena už trylikos tūkstančių 
mylių. — Ji pakėlė akis į padavėją. — Man canneloni ir salotų. 

— O man — vermišelių, — paprašė Džoana. 

— Ko nors išgerti, ponios? — viltingai paklausė padavėjas. 

— Ne, dėkui, — tvirtai atsisakė Megė. — Tik stiklą vandens. 

Džoana pritariamai linktelėjo. 

— Taip, Konoras ir Stiuartas gerai sutaria, — padavėjui pasiša- 
linus, patvirtino Megė. — Stiuartas atvyksta pas mus Kalėdoms, tad 
turėsi progą su juo susipažinti. 

— Labai to laukiu, — pasakė Džoana. 

Megė jautė, kad ji norėjo dar kažką pridurti, bet po tiek daug jų 
pažinties metų žinojo, kad beprasmiška moterį mygti. Jeigu tai svar- 
bu, Džoana pasakys, kai bus tam pasirengusi. 

— Kelias pastarąsias dienas mėginau tau prisiskambinti. Ti- 
kėjausi, gal norėtum drauge su manimi nueiti į operą ar kurį nors 

vakarą apsilankyti pas mane pietų, bet, atrodo, mudvi vis prasilenk- 
davome. 

— Dabar, kai Konoras paliko kompaniją, biuras M gatvėje užda- 
rytas, o mane perkėlė atgal į pagrindinę būstinę, — paaiškino Džoana. 

Mege sužavėjo Džoanos apgalvotai pasirinkti žodžiai. Jokios 
užuominos apie tai, kur nei kam dirbanti ir kokios dabar jos parei- 
gos, kai nebėra Konoro sekretorė. 

— Jokia paslaptis, kad Konoras viliasi tave galiausiai pereisiant 
pas jį į „Washington Provident“, — pasakė Megė. 

— Norėčiau. Bet nėra prasmės planuoti, kol mes nežinome, kas 
vyksta. 

— Kaip suprasti „vyksta“? — paklausė Megė. — Konoras jau pri- 
ėmė Beno Tompsono pasiūlymą. Jis turi sugrįžti prieš Kalėdas, kad 
sausio pradžioje galėtų pradėti eiti pareigas savo naujoje darbovietėje. 

Sekė ilga tyla, o tada Megė pašnibždom ištarė: 

— Vadinasi, darbo „Washington Provident“ jis vis dėlto negavo. 

Atėjo padavėjas su jų patiekalais. 

— Gal šiek tiek parmezano, madam? — paklausė, padėdamas 
lėkštes ant stalo. 

— Dėkui, — atsakė Džoana, įbedusi akis į savo patiekalą. 

— Štai kodėl praėjusį ketvirtadienį operoje Benas Tompsonas 
taip šaltai su manimi elgėsi. Jis net nepasisiūlė sumokėti už gėrimą. 

— Apgailestauju, — pasakė Džoana, padavėjui palikus jas vie- 
nas. — Aš maniau, kad tu žinai. 

— Neatsiprašinėk. Konoras mane būtų informavęs tuoj pat po 
kito pokalbio dėl darbo ir paskui pasakęs, kad tas kur kas geresnis 
nei „Washington Provident“ pasiulytasis. 

— Kaip gerai jį pažįsti, — nusistebėjo Džoana. 

— Kartais pagalvoju, kad išvis jo nepažįstu, — prisipažino 
Megė. — Šiuo metu net nežinau, kur jis yra ir ką ketina veikti. 

— Neką daugiau už tave ir aš žinau. Pirmą kartą per devyniolika 
metų prieš išvykdamas jis man nieko nepasakojo. 

— Šį kartą yra kitaip, tiesa, Džoana? — paklausė Megė, žvelgda- 
ma tiesiai į ją. 

— Kodėl taip sakai? 

— Jis man užsiminė keliaujantis į užsienį, bet išvyko be paso. 
Spėju, kad tebėra Amerikoje. Bet kodėl... 

— Kad nepasiėmė paso, dar neįrodo, kad jis ne užsienyje, — per- 
traukė Džoana. 

— Galbūt ir ne, — sutiko Megė. — Bet šįsyk buvo pirmas kartas, 
kai jis jį paslėpė ten, kur, žinojo, aš surasiu. 

Po kelių minučių vėl pasirodė padavėjas ir nurinko jų lėkštes. 

— Gal pageidautumėte deserto? — paklausė jis. 

— Aš ne, — atsisakė Džoana. — Tik kavos. 

— Man irgi, — pritarė Megė. — Juodos, be cukraus. 

Ji pasižiūrėjo į laikroduką — iki pietų pertraukos pabaigos liko 
šešiolika minučių. Tad nejudindama lūpų pasakė: 

— Džoana, niekada anksčiau tavęs neprašiau pažeisti konfiden- 
cialumo, bet yra kai kas, ką turiu žinoti. 

Džoana atsigręžė į langą ir žvilgtelėjo į dailios išvaizdos jauną 
vyriškį, pastarąsias keturiasdešimt minučių kitapus gatvės berams- 
tantį namo sieną. Pamanė anksčiau kažkur jį mačiusi. 

Be septynių minučių antrą išėjusi iš restorano Megė nepastebė- 
jo, kaip tas pats jaunas vyriškis išsiėmė iš kišenės mobilųjį telefoną ir 
surinko numerį, niekur neįtrauktą į abonentų sąrašus. 

— Klausau? — atsiliepė Nikas Gutenburgas. 

— Ponia Ficdžerald su Džoana Benet ką tik papietavo „Cafė Mi- 
lano“ Prospekto gatvėje. Jos buvo drauge keturiasdešimt septynias 
minutes. Aš įrašiau kiekvieną jų pokalbio žodį. 

— Gerai, tuoj pat atneškite įrašą man į kabinetą. 

Kai Megė užbėgo laiptais į Priėmimo skyrių, laikrodis universi- 
teto kieme rodė be vienos minutės antrą. 

Maskvoje tuo metu buvo be vienos dvidešimt antra. Konoras mė- 
gavosi Didžiojo teatro atliekamu „Žizel“ baleto finalu. Bet skirtingai 
nei dauguma žiūrovų, jis teatrinius žiūronus laikė visąlaik nukreip- 
tus ne į virtuozišką primabalerinos pasirodymą, bet kartkartėmis vis 
žvilgtelėdavo į dešinę ir pasitikrindavo, ar Zerimskis tebesėdi savo 
ložėje. Konoras žinojo, kaip mėgautųsi Megė vilisių šokiu — trisde- 
šimt šešių vestuvinėmis suknelėmis vilkinčių jaunų nuotakų dvasių 
piruetais mėnesienoje. Jisai stengėsi nepasiduoti jų daugybės pliė* ir 
arabeskų kerams, o susitelkti į tai, kas dedasi Zerimskio ložėje. Jam 
išvykus iš miesto, Megė dažnai nueidavo į baletą, ir ji pralinksmėtų 
sužinojusi, kad Rusijos komunistų lyderis per vieną vakarą pasiekė 
tai, ko jai nepavyko padaryti per trisdešimt metų: nusitempti vyrą į 
teatrą. 

Konoras tyrinėjo žmones ložėje. Zerimskiui iš dešinės sėdėjo 
Dmitrijus Titovas. Iš kairės — senyvas vyriškis, pristatęs publikai Ze- 
rimskį vakarykštį vakarą, prieš jam sakant kalbą Lenino salėje. Už jų 
šešėlyje stūksojo trys asmens sargybiniai. Konoras pamanė, kad dar 
bent dvylika stovi koridoriuje už ložės durų. 

Bilietai į spektaklius didžiuliame teatre su gražiomis balkonų 
eilėmis ir parteriu, kuriame paauksuotos kėdės buvo apmuštos rau- 
donu pliušu, būdavo išparduoti keletą savaičių iki spektaklio. Bet 
Megės teorija tiko ir Maskvai — visada galėdavai gauti vieną atlieka- 
mą bilietą net paskutinę minutę. 

Kelios akimirkos prieš dirigentui užimant savo vietą orkestro 
duobėje, publika pratrūko ploti. Pakėlęs galvą nuo savo programos, 
Konoras pamatė vieną ar du žmones rodant į ložę antrame balkonų 
aukšte. Zerimskis puikiai ištaikė laiką įeiti. Jis stovėjo ložės prieky- 
je mojuodamas ranka ir šypsodamasis. Šiek tiek mažiau nei pusė 
publikos atsistojo ir sveikino garsiais šūksniais, o kiti liko sėdėti, kai 
kurie mandagiai plodami, kai kurie — toliau šnekučiuodamiesi, lyg 


* Klasikinio baleto judesys, kai keliai sulenkti, o nugara tiesi (pranc.). 

jo teatre nė nebūtų. Taip pasitvirtino viešosios nuomonės apklausų 
tikslumas — Černopovas šiuo metu lenkė savo varžovą vos keliais 
procentiniais punktais. 

Užuolaidai pakilus, Konoras greitai pamatė Zerimskį baletu do- 
mintis beveik tiek pat, kiek daile. Kandidatui tai buvo dar viena ilga 
diena, ir Konoras nenustebo, kad kartkartėmis šis delnu prisiden- 
gia žiovulį. Anksti rytą traukiniu jis išvyko į Jaroslavlį ir tuojau pat 
pradėjo vykdyti savo programą, apsilankydamas drabužių fabrike 
miesto pakraštyje. Po valandos palikęs profesinių sąjungų atstovus, 
greitomis suvalgė sumuštinį prieš užsukdamas į vaisių turgų, pas- 
kui — į vieną mokyklą, milicijos nuovadą ir ligonine, vėliau sekė ne- 
planuotas pasivaikščiojimas po miesto aikštę. Galiausiai skubiai vėl 
buvo nuvežtas į geležinkelio stotį ir įšoko į specialiai dėl jo sulaikytą 
traukinį. 

Zerimskio skelbiama dogma visiems, kam buvo įdomu klau- 
sytis, nuo ankstesniosios dienos nelabai pasikeitė, išskyrus tai, kad 
„Maskva“ buvo pakeista „Jaroslavliu“. Apsilankant fabrike Zerimskį 
supantys žaliūkai atrodė dar prastesni nei tie, kurie jį saugojo, kai 
sakė kalbą Lenino salėje. Buvo aišku, kad vietiniai neketino įsileisti į 
savo teritoriją nė vieno maskviečio. Konoras padarė išvadą, kad pa- 
sikėsinimas į Zerimskio gyvybę kur kas geriau pasisektų už sostinės 
ribų. Tam reikėtų būti pakankamai dideliame mieste, kad jame pra- 
dingtum, ir ganėtinai išdidžiame, jog trims profesionalams iš Mas- 
kvos neleistų diktuoti sąlygas. 

Zerimskio apsilankymas laivų statykloje Severodvinske už kelių 
dienų Konorui atrodė geriausia galimybė. 

Net traukinyje atgal į Maskvą Zerimskis nesiilsėjo. Sukvietė į 
savo vagoną užsienio žurnalistus dar vienai spaudos konferencijai. Bet 
dar prieš kam nors suspėjus užduoti klausimą, jis pareiškė: 

— Matėte vėliausias viešosios nuomonės apklausas, pagal ku- 
rias aš gerokai lenkiu generolą Borodiną ir šiuo metu atsilieku nuo 
Černopovo tik vienu punktu? 

— Bet jūs anksčiau mums visada rekomenduodavote į viešosios 
nuomonės apklausas nekreipti dėmesio, — drąsiai atsiliepė vienas iš 
žurnalistų. 

Zerimskis rūsčiai jį nužvelgė. 

Konoras stovėjo už žurnalistų grusties ir toliau tyrinėjo būsimą 
prezidentą. Žinojo turintis numatyti Zerimskio veido išraišką, judesį 
ir manierą, taip pat sugebėti žodis žodin atkartoti jo kalbą. 

Kai po keturių valandų traukinys atvyko į Jaroslavlio stotį Mas- 
kvoje, Konorui kirbėjo jausmas, kad kelionės metu jį sekė dar kažkas, 
ne tik Mičelas. Turėdamas dvidešimt aštuonerių metų patirtį, jis dėl 
tokių dalykų retai apsirikdavo. Buvo bepradedąs saves klausinėti, ar 
tik Mičelas nėra pernelyg akivaizdus ir galbūt yra dar kas nors profe- 
sionalesnis. Jeigu yra, tai ko siekiama? Vakar jam pasivaideno, kad 
kažkas, matytas ir anksčiau, šmėstelėjo skersai kelio. Jis nenorėjo 
būti paranojikas, bet kaip ir visi profesionalai, sutapimais netikėjo. 

Iš geležinkelio stoties kruopščiai mėtydamas pėdas Konoras su- 
grįžo į viešbutį. Buvo tikras, kad jo niekas nesekė. Bet, kita vertus, 
to nė nereikėjo, jeigu žinoma, kur jis apsistojęs. Kraudamasis krepšį 
mėgino išvyti tas mintis iš galvos. Šiąnakt tikrai atsikratys savo se- 
kėjų — nebent, aišku, jie tiksliai žino, kur jis išsiruošė. Šiaip ar taip, 
jeigu žino, kodėl jis yra Rusijoje, tereikia sekti Zerimskio judėjimo 
maršrutu. Po kelių minučių Konoras išsiregistravo iš viešbučio, susi- 
mokėdamas grynaisiais. 

Penkis kartus keitė taksi, kol iš paskutinio išlipo prie teatro. 
Paliko savo krepšį senei, sėdinčiai pusrūsio rūbinėje, ir iš jos išsi- 
nuomojo teatrinius žiūronus. Tai, kad paliko krepšį, garantuos, jog 
žiuronai bus sugrąžinti. 

Galiausiai, spektaklio pabaigoje nusileidus uždangai, Zerimskis 
atsistojo ir dar kartą pamojavo publikai. Reakcija buvo ne visai tokia 
pat entuziastinga kaip anąkart, bet Konoras pamanė, kad kandida- 
tas išvyko jausdamas, jog Didžiajame teatre apsilankyti buvo verta. 
Žengdamas žemyn teatro laiptais, Zerimskis garsiai informavo besi- 

skirstančią publiką, kaip liko sužavėtas puikiu Jekaterinos Maksimo- 
vos pasirodymu. 

Zerimskio ir jo palydos prie teatro laukė virtinė automobilių, ir 
jis įsmuko į trečiojo galą. Motorizuotas kortežas ir milicijos eskor- 
tas skubiai jį nugabeno į kitą traukinį, laukiantį Leningrado stotyje. 
Konoras pastebėjo, kad milicininkų su motociklais padaugėjo nuo 
dviejų iki keturių. 

Daugelis aiškiai pradėjo manyti, kad jis, ko gero, bus naujasis 
prezidentas. 


Konoras į geležinkelio stotį atvyko keliomis minutėmis vėliau 
nei Zerimskis. Jis parodė apsaugininkui spaudos atstovo leidimą ir 
nusipirko bilietą į Sankt Peterburgo ekspresą, išvykstantį dvidešimt 
trečią penkiasdešimt devynios. Atsidūręs miegamojoje kupė, užsi- 
rakino duris, įjungė šviesą virš gulto ir pradėjo nagrinėti Zerimskio 
apsilankymo Sankt Peterburge maršrutą. 

Kitame vagone traukinio gale kandidatas peržiūrinėjo šį marš- 
rutą su savo rinkimų štabo vadovu. 

— Dar vienas „pirmiausia, ką turiu daryti ryt, iki paskiausia, ką 
turiu daryti vakare“, — niurnėjo jis. 

Beje, Titovas į maršrutą vėliau dar buvo įrašęs apsilankymą Er- 
mitaže. 

— Kodėl turėčiau vargintis Ermitaže, jei Sankt Peterburge būsiu 
tik kelias valandas? 

— Kadangi jūs nuvykote į Puškino muziejų, tad jeigu neaplan- 
kysite Rusijos įžymiausiojo, tai įsižeis Sankt Peterburgo piliečiai. 

— Džiaukimės, kad išvyksime prieš pakylant uždangai Kirovo 
teatre. 

Zerimskis žinojo, kad pats svarbiausias dienos susitikimas bus 
su generolu Borodinu ir aukščiausiąja karine vadovybe Kelskovo ka- 
reivinėse. Jeigu pavyktų įtikinti generolą atsiimti savo kandidatūrą 

iš prezidentinių lenktynių ir paremti jį, Zerimskį, tuomet kariškiai — 
beveik du su puse milijono — tikrai persimestų į jo pusę, ir didysis 
prizas atitektų jam. Jis jau planavo Borodinui pasiūlyti gynybos mi- 
nistro postą, bet sužinojo Černopovą jam pažadėjus tą patį. Praėju- 
sį pirmadienį Černopovas nuvyko pasimatyti su generolu, bet nieko 
nepešė, ir Zerimskis tai palaikė geru ženklu. Jis ketino pasiūlyti Bo- 
rodinui kai ką, kam šis nepajėgtų atsispirti. 

Konoras irgi suvokė, kad rytojaus susitikimas su kariškių lyde- 
riu galėtų nulemti Zerimskio ateitį. Kelios minutės po antros valan- 
dos nakties jis užgesino lemputę virš gulto ir užmigo. 

Mičelas taip pat išjungė savo kupė lemputę, kai tik traukinys 
pajudėjo iš stoties, bet nemiegojo. 

Sergejus nepajėgė nuslėpti jaudulio, kai sužinojo, kad keliaus 
Sankt Peterburgo ekspresu. Atsekė savo partnerį į jųdviejų kupė it 
patenkintas šunytis. Kai Džeksonas atstūmė duris, pareiškė: 

— Čia daugiau vietos nei pas mane bute. 

Jis užšoko ant vieno gulto, nusispyrė batus ir užsitraukė antklo- 
des, nė nepasivargindamas nusivilkti drabužių. 

— Šitaip sutaupysiu laiko: nereikės nei praustis, nei rengtis, — 
paaiškino, kai Džeksonas kabino savo švarką ir kelnes ant ploniausio 
pakabo, kokį kada nors buvo matęs. 

Amerikiečiui taisantis miegoti, Sergejus alkūne pašluostė ap- 
rasojusį langą, padarydamas skritulį, pro kurį galėtų spoksoti. Kol 
traukinys lėtai nepajudėjo iš stoties, jis nepratarė nė žodžio. 

Džeksonas užsiropštė ant gulto ir išjungė savąją lemputę. 

— Kiek kilometrų iki Sankt Peterburgo, Džeksonai? 

— Šeši šimtai trisdešimt. 

— O kiek laiko važiuosime? 

— Aštuonias su puse valandos. Mums prieš akis dar viena ilga 
diena, tad pabandyk numigt. 

Sergejus irgi užgesino savo lemputę, bet Džeksonas nemiego- 
jo. Jis dabar beveik tiksliai žinojo, kodėl jo draugą išsiuntė į Rusiją. 

Helena Dekster akivaizdžiai norėjo pašalinti Konorą sau iš kelio, bet 
Džeksonas nenumanė, kiek toli ji eis, gelbėdama savo kailį. 

Šiandien popiet jis mėgino paskambinti Endžiui Loidui į mobi- 
lųjį, bet nepavyko. Nenorėjo skambinti iš viešbučio, todėl nuspren- 
dė dar kartą pabandyti kitą dieną po to, kai Zerimskis bus pasakęs 
savo kalbą Laisvės aikštėje, ir Vašingtonas bus jau atsibudęs. Kai tik 
Loidas sužinos, kas vyksta, Džeksonas neabejojo, kad gaus sankciją 
nutraukti tą operaciją, kol dar ne vėlu. Jis užsimerkė. 

— Tu vedęs, Džeksonai? 

— Ne, išsiskyręs, — atsakė jis. 

— Dabar Rusijoje kasmet vis daugiau skyrybų nei Valstijose. Ar 
žinojai, Džeksonai? 

— Ne. Bet per pastarąsias porą dienų supratau, kad tai tik viena 
iš tų beverčių informacijų, kurias nešiojiesi toj savo galvoj. 

— O kaip vaikai? Turi jų? 

— Nė vieno, — atsakė Džeksonas. — Aš praradau... 

— Kodėl tau neįsisūnijus manęs? Tuomet su tavimi grįžčiau į 
Ameriką. 

— Nemanau, kad net Tedas Terneris galėtų sau leisti tave įsisū- 
nyti. Nagi, miegok, Sergejau. 

Vėl sekė ilga tyla. 

— Dar vieną klausimą, Džeksonai? 

— Kaip man tave užčiaupti? 

— Kodėl šitas žmogus tau toks svarbus? 

Džeksonas kurį laiką tylėjo, o paskui atsakė: 

— Prieš dvidešimt devynerius metus Vietname išgelbėjo man 
gyvybę, tad, manau, galėčiau sakyti, kad už tuos metus esu jam sko- 
lingas. Supratai? 

Sergejus gal ir būtų atsakęs, bet jau kietai miegojo. 


15 


Vladimiras Bolšenkovas, Sankt Peterburgo milicijos viršininkas, 
ir taip turėjo rūpesčių, kad kvaršintų sau galvą dėl keturių mįslingų 
telefono skambučių. Pirmadienį mieste lankėsi Černopovas ir para- 
lyžiavo transporto eismą, pareikalavęs, kad jo automobilių kortežas 
būtų ne mažesnis nei velionio prezidento. 

Borodinas atsisakė leisti savo žmonėms palikti kareivines, ko! 
jiems nebus išmokėtos algos, ir dabar, kai buvo panašu, kad jis iškri- 
to iš lenktynių dėl prezidento posto, vėl pradėjo sklisti gandai apie 
karinį perversmą. 

— Nesunku numatyti, kurį miestą Borodinas norės perimti pir- 
miausia, — Sankt Peterburgo merą perspėjo Bolšenkovas. 

Kad per rinkimų kampaniją galėtų dorotis su terorizmo grėsme, 
jam teko sukelti ant kojų visą milicijos valdybą. Jeigu kuris nors iš 
kandidatų turėtų būti nužudytas, tikrai taip neatsitiktų jo atsakomy- 
bės teritorijoje. Vien tik per šią savaitę valdyba sulaukė dvidešimt 
septynių grasinimų pasikėsinti į Zerimskio gyvybę. Milicijos virši- 
ninkas juos atmetė kaip įprastus maniakų ir psichų išsišokimus — iki 
vienas jaunas leitenantas rytą išblyškęs įpuolė pas jį į kabinetą, labai 
greitai berdamas žodžius. 

Viršininkas sėdėjo ir klausėsi magnetofono įrašo, kurį leitenan- 
tas padarė vos prieš kelias akimirkas. Pirmas telefono skambutis pa- 


161 


Jeffrey Archer + Vienuoliktas įsakymas 


siekė devintą dvidešimt keturios — penkiasdešimt viena minutė po 
to, kai Zerimskis atvyko į miestą. 

— Šiandien popiet bus pasikėsinta į Zerimskio gyvybę, — pra- 
nešė vyro balsas su akcentu, kurio kilmę Bolšenkovui prastai sekėsi 
nustatyti — galbūt iš Centrinės Europos, bet tikrai ne rusiškas. 

— Kai Zerimskis kreipsis į mitingą Laisvės aikštėje, į jį mėgins pa- 
sikėsinti mafijos nusamdytas šaulys. Po kelių minučių aš vėl paskam- 
binsiu ir viską išdėstysiu smulkiau, bet kalbėsiuosi tik su Bolšenkovu. 

Linijoje stojo tyla. Žmogus kalbėjo taip trumpai, kad nebuvo 
įmanoma atsekti, iš kur skambinta. Bolšenkovas iškart sumojo, kad 
jie turi reikalą su profesionalu. 

Po vienuolikos minučių paskambina antrąsyk. Leitenantas ble- 
favo kiek galėjo ilgiau, jis tvirtino, kad dabar mėginama surasti virši- 
ninką, bet skambintojas nesileido į ilgas kalbas: 

— Po kelių minučių aš vėl paskambinsiu. Tik pasistenkite, kad 
Bolšenkovas lauktų prie telefono. Čia jūs bergždžiai eikvojate laiką, 
ne aš. 

Kaip tik tuomet leitenantas įsiveržė į viršininko kabinetą. Bol- 
šenkovas vienam iš Zerimskio talkininkų aiškino, kodėl jo automo- 
bilių kortežui nebus priskirta tiek pat policijos motociklininkų, kiek 
saugojo Černopovą. Bolšenkovas kaipmat užspaudė cigarete į pele- 
ninę ir nuskubėjo į Kovos su terorizmu padalinį. Po devynių minučių 
anonimas vėl paskambino. 

— Turite čia Bolšenkovą? 

— Bolšenkovas klauso. 

— Žmogus, kurio reikia ieškoti, bus apsimetęs žurnalistu, ats- 
tovaujančiu neegzistuojančiam Pietų Afrikos laikraščiui. Šįryt jis at- 
vyko į Sankt Peterburgą ekspresu iš Maskvos. Veikia vienas. Po trijų 
minučių vėl jums paskambinsiu. 

Po trijų minučių pokalbio klausytis susirinko visa valdyba. 

— Neabejoju, kad šiuo metu jau visas Sankt Peterburgo milici- 
jos Kovos su terorizmu padalinys gaudo kiekvieną mano žodį, — pa- 

leido įžanginę salvę skambintojas. — Tad leiskite šiek tiek jums pa- 
gelbėti. — Žudikas — apie metro aštuoniasdešimt penkių centimetrų 
ūgio, mėlynų akių ir vešlių smėlio spalvos plaukų. Veikiausiai jis bus 
užsimaskavęs. Nežinau, kuo vilkės, bet jūs turite bent kiek paplušėti, 
kad užsidirbtumėte algas. 

Linija nutilo. 

Kitą pusvalandį visas padalinys vis iš naujo klausėsi įrašų magne- 
tofono juostelėje. Staiga valdybos viršininkas užspaudė į peleninę dar 
vieną cigaretę ir pasakė: 

— Paleiskite trečią įrašą dar kartą. 

Jaunasis leitenantas nuspaudė magnetofono mygtuką, stebėda- 
masis, ką jo bosas pagavo, o jie visi praleido pro ausis. 

— Sustabdykite, — vos po kelių sekundžių paliepė viršinin- 
kas. — Taip ir maniau. Persukite atgal ir skaičiuokite. 

„Ką skaičiuoti?“ — norėjo paklausti leitenantas, nuspausdamas 
magnetinės juostelės persukimo atgal mygtuką, bet šįsyk įrašo fone 
jis išgirdo silpnus kelioninio laikrodžio dūžius. 

Jis persuko juostelę atgal dar kartą, ir jie vėl klausėsi. 

— Du dūžiai, — pasakė leitenantas. — Jeigu jie rodo laiką po vi- 
dudienio, vadinasi, mūsų informatorius skambina iš Tolimųjų Rytų. 

Milicijos viršininkas nusišypsojo: 

— Aš taip nemanau. Labiau tikėtina, kad skambinta antrą nak- 
ties iš rytinės Amerikos pakrantės. 


Megė pakėlė telefono prie savo lovos ragelį ir surinko numerį 
650. Šaukiamieji signalai sugaudė tik porą kartų, ir tuojau pat buvo 
atsiliepta. 

— Tara Ficdžerald, — pasigirdo žvalus balsas. 

Jokio „Alio, labas vakaras“ ar patvirtinimo, kad skambintojas 
surinko teisingą numerį. Tik trumpai prisistatyta, kad niekam nerei- 
kėtų gaišti laiko. „Visai kaip tėvas“, — pagalvojo Megė. 

— Čia mama, aukseli. 

— Sveika, mam. Ką, automobilis vėl sulūžo ar kas nors rimtesnio? 

— Nieko, aukseli. Tik pasiilgau tavo tėvo, — susijuokdama atsa- 
kė ji. — Tikėjausi, turėsi laiko šnektelėti. 

— Na, tu ilgiesi tik vieno vyro, — pasakė Tara, stengdamasi kal- 
bėti lengvu tonu. — O aš — dviejų. 

— Galbūt, bet tu bent žinai, kur Stiuartas yra, ir gali jam pa- 
skambinti, kada panorėjusi. O mano bėda, kad visai nenumanau, kur 
tavo tėvas pasidėjo. 

— Tai nieko nauja, mam. Mes abi žinome, kaip elgtis, kai tėtis 
išvykęs. Iš moterų tikimasi, kad sėdėtų namie ir pareigingai lauktų 
sugrįžtant savo pono. Tipinga airėms... 

— Taip, žinau. Bet dėl šios konkrečios kelionės man neramu, — 
prisipažino Megė. 

— Esu tikra, nėra ko nerimauti, mama. Galų gale, juk jis išvy- 
kęs tik savaitę. Prisimink, kiek daug kartų pasirodydavo, kai tu to 
mažiausiai tikėdavaisi. Visada maniau, kad jis tyčia taip klastingai 
elgiasi, norėdamas patikrinti, ar neturi meilužio. 

Megė netvirtai nusijuokė. 

— Dar kažkas tau kelia nerimą, ar ne, mam? — tyliai paklausė 
Tara. — Pasakysi kas? 

— Radau man adresuotą laišką, paslėptą viename iš jo stalčių. 

— Senasis romantikas, — pajuokavo Tara. — Ką gi jis rašo? 

— Visai nenumanau. Aš jo neatplėšiau. 

— Dėl Dievo meilės, kodėl? 

— Kadangi jis ant voko užrašė: „Iki gruodžio septynioliktos ne- 
atplėšti.“ 

— Mam, turbut ten tik kalėdinis atvirukas, — nerūpestingai spė- 
jo Tara. 

— Abejoju, — atrėmė Megė. — Neteko girdėti apie vyrus, kurie 
savo žmonoms dovanoja kalėdinius atvirukus rudame voke, paslėp- 
tame stalčiuje. 

— Jeigu dėl to taip nerimauji, esu tikra, tėtis norėtų, kad tu jį 
atplėštum. Tuomet sužinotum, kad be reikalo jaudinaisi. 

— Iki gruodžio septynioliktos — ne, — tyliai pasakė Megė. — Jei- 
gu Konoras parvyktų anksčiau ir sužinotų, kad atplėšiau, jis... 

— Kada jį suradai? 

— Šįryt. Tarp jo sportinių drabužių komodos stalčiuje, kurio be- 
veik niekada neatidarau. 

— Aš tai būčiau atplėšusi iškart, jeigu būtų adresuotas man, — 
pasakė Tara. 

— Žinau, kad tu taip padarytum, — pripažino Megė, — bet aš vis 
tiek manau, kad geriau kelias dienas tegu dar ten paguli. Padėsiu jį 
atgal į stalčių. Jeigu Konoras staiga pasirodytų, jis taip ir nesužinotų, 
kad aptikau laišką. 

— Gal man parskristi į Vašingtoną? 

— Kodėl? 

— Kad padėčiau atplėšti. 

— Nekvailiok, Tara. 

— Nėra nieko kvailiau, nei sėdėti ir spėlioti, kas galėtų būti voko 
viduje. 

— Galbut tu teisi. 

— Jeigu nežinai, kaip pasielgti, mama, kodėl tau nepaskambi- 
nus Džoanai ir nepaklausus jos patarimo? 

— Aš jau skambinau. 

— Ir ką ji pasiūlė? 

— Atplėšti. 


Bolšenkovas prisėdo ant rašomojo stalo krašto operacijų kam- 
bario priekyje ir pažvelgė į dvidešimt kruopščiai parinktų vyrų. Pas- 
kui brūkštelėjo degtuką ir užsirūkė jau septintą tą rytą cigaretę. 

— Kiek žmonių šiandien turėtų susirinkti aikštėn? — paklausė 
jis. 

— Galima tik spėti, šefe, — atsakė vyriausias laipsniu unifor- 
muotas milicininkas. — Bet, tikėtina, iki šimto tūkstančių. 

Milicininkai pradėjo tarp savęs šnabždėtis. 

— Tylos! — griežtai pareikalavo viršininkas. — Kodėl tiek daug, 
kapitone? Černopovui pavyko surinkti tik septyniasdešimt penkis 
tukstančius. 

— Zerimskis populiaresnis, be to, dabar, kai viešosios nuomo- 
nės apklausos rezultatai rodo jo kilimą, gali būti, kad pritrauks dau- 
giau žmonių. 

— Kiek milicininkų galite skirti budėti aikštėje? 

— Visus iki vieno, kiek turime, šefe, aš atšaukiau visus išleistus 
iš tarnybos. Jau išdalijau to žmogaus aprašymus ir, tikiuosi, mums 
pavyks jį sučiupti dar nė nepasiekusį aikštės. Bet nedaug iš mūsų turi 
tokios stambios operacijos patirties. 

— Jeigu aikštėje tikrai susirinks šimtas tūkstančių žmonių, — 
pasakė Bolšenkovas, — tai ir man toji operacija bus pirma tokia. Ar 
visi jūsų milicininkai žino, kaip atpažinti tą žmogų? 

— Taip, tačiau jis gali būti užsimaskavęs. Be to, yra daug aukštų 
užsieniečių, mėlynakių ir šviesiaplaukių. Ir nepamirškite, kad žmo- 
nėms nepaaiškinta, kodėl jis ieškomas apklausti. Mums nereikia, 
kad kiltų panika. 

— Sutinku. Bet nenoriu jo nubaidyti, kad paskui mėgintų antrą 
kartą. Ar kas nors turi daugiau kokios informacijos? 

— Taip, šefe, — atsiliepė jaunas vyrukas, atsirėmęs į galinę kam- 
bario sieną. 

Viršininkas užgesino cigaretės nuorūką ir linktelėjo jam. 

— Oficialiai rinkimų kampaniją nušviečia trys Pietų Afrikos žur- 
nalistai. Pagal informatoriaus mums pateiktą apibūdinimą galima 
spręsti, kad tai tas, kuris prisistato Pitu de Viljersu. 

— Kompiuteryje kas nors apie jį yra? 

— Ne, — atsakė jaunasis milicininkas. — Bet Johanesburgo 
policija itin noriai bendradarbiauja su mumis. Savo archyvuose jie 

turi tris žmones tokia pavarde, o jų nusikaltimų diapazonas — nuo 
smulkios vagystės iki bigamijos, bet nė vienas iš jų neatitinka mūsų 
turimo apibūdinimo, be to, du iš jų šiuo metu sėdi už grotų. Joha- 
nesburgo policija nenumano, kur galėtų būti trečiasis. Jie taip pat 
paminėjo sąsają su Kolumbija. 

— Kokia sąsaja su Kolumbija? 

— Prieš kelias savaites CŽV išsiuntinėjo slaptą aplinkraštį su 
smulkmenomis apie kandidato į prezidentus nužudymą Bogotoje. 
Regis, jie atsekė žudiką iki Pietų Afrikos, o paskui pametė jo pėdsaką. 
Aš paskambinau savo kontaktiniam asmeniui į CŽV, bet jis tegalėjo 
man pranešti, kad jie žino tą žmogų vėl pajudėjus ir kad paskutinį 
kartą jis matytas, kai sėdo į lėktuvą, skrendantį į Ženevą. 

— Tik tiek man ir reikia žinoti, — pasakė milicijos viršininkas. — 
Nemanai, kad buvo kas nors panašaus į Viljersą, kai Zerimskis šį rytą 
lankėsi Ermitaže? 

— Ne, šefe, — atsiliepė kitas balsas, — bent ne iš spaudos korpu- 
so. Ten buvo dvidešimt trys žurnalistai ir tik du išjų apytikriai atitiko 
aprašymą. Vienas — Klifordas Saimondsas, CNN žinių vedėjas, o ki- 
tas daug metų man pažįstamas. Žaidžiu su juo šachmatais. 

Visi kambaryje nusijuokė, ir įtampa šiek tiek atlėgo. 

— O) kaip dėl pastatų stogų ir langų? — paklausė viršininkas. 

— Paskyriau dvylika žmonių stebėti stogus aplink aikštę, — ra- 
portavo lengvosios ginkluotės grupės vadas. — Daugelis pastatų — 
valstybinės įstaigos, prie kiekvieno įėjimo ir išėjimo pastačiau civi- 
liniais drabužiais apsirengusius milicininkus. Jeigu kas nors, ati- 
tinkantis tą apibūdinimą, pabandytų patekti į aikštę ar į bet kurį iš 
pastatų su vaizdu į ją, čia pat vietoje būtų areštuotas. 

— Saugokitės, kad nesulaikytumėte kokio nors aukšto rango 
užsieniečio ir nesukeltumėte mums dar didesnių nemalonumų. Bus 
klausimų? 

— Taip, šefe. Ar nesvarstėte atšaukti mitingą? 

— Svarsčiau ir nusprendžiau to nedaryti. Jeigu atšaukčiau mi- 

tingą kiekvienąsyk, kai sulaukiu grasinimo nužudyti visuomenės vei- 
kėją, mūsų telefono linijas užkimštų skambučiai visokių primityvių 
radikalų, kurie tik ir siekia sukelti sąmyšį. Šiaip ar taip, tai galėtų būti 
ir klaidingas aliarmas. Ir net jeigu De Viljersas bastosi po miestą, 
pamatęs mus mitingo teritorijoje, jis galėtų persigalvoti. Bus daugiau 
klausimų? 

Niekas nė nekrustelėjo. 

— Jeigu kuris iš jūsų ką nors pastebėtų, ir aš sakau — bet ką, no- 
riu, kad tučtuojau man praneštumėte. Tepadeda Dievas tam žmogui, 
kuris man po visko pasakys: „Aš jums apie tai neužsiminiau, šefe, nes 
tuo metu nemaniau, kad yra svarbu.“ 


Skusdamasis Konoras laikė televizorių įjungtą. Hilari Bouker* 
žiūrovams skaitė naujausias žinias apie tai, kas vyksta valstijose. Gin- 
kluotės sumažinimo įstatymo projektas Atstovų rūmuose atsilaikė 
vos trijų balsų persvara. Tomas Lorensas vis tiek tvirtino, kad tai svei- 
ko proto pergalė. Kita vertus, žinovai jau žėrė perspėjimus, kad įstaty- 
mas susidurs su aršesniu pasipriešinimu per svarstymus Senate. 

— Visai ne, — per savo trumpą rytmetinę spaudos konferenciją 
susirinkusius žurnalistus patikino prezidentas. 

Konoras nusišypsojo. 

— Atstovų rūmai tik vykdo rinkėjų valią, ir aš neabejoju, kad 
Senatas norės elgtis lygiai taip pat. 

Prezidentą pakeitė daili ryškiai raudonplaukė mergina, kuri Ko- 
norui priminė Megę. „Pagal savo darbo pobūdį būčiau turėjęs vesti 
žinių pranešėją“, — kadaise Megei yra pasakęs jis. 

— O dabar, kad daugiau sužinotume apie artėjančius rinki- 
mus Rusijoje, kreipiamės į Klifordą Saimonsą, mūsų korespondentą 
Sankt Peterburge. 


* 


Hillary Bowker — populiari CNN televizijos žurnalistė ir komentatorė. 

Konoras liovėsi skutęsis ir įsistebeilijo į televizoriaus ekraną. 

— Viešosios nuomonės apklausos rodo, kad du pagrindiniai 
kandidatai — ministras pirmininkas Černopovas ir Komunistų par- 
tijos lyderis Viktoras Zerimskis dabar žengia koja kojon. Komu- 
nistų kandidatas šiandien po vidudienio kreipsis į mitingą Laisvės 
aikštėje, kur, kaip numato milicija, susirinks net šimtas tūkstančių 
žmonių. Šįryt ponas Zerimskis susitiks su generolu Borodinu, kuris, 
tikimasi, netrukus paskelbs, kad pasitraukia iš prezidento rinkimų 
lenktynių, atsižvelgdamas į prastą savo pasirodymą per naujausias 
viešosios nuomonės apklausas. Dar vis lieka neaišku, kurį iš dvie- 
jų pirmaujančiųjų jis parems, ir nuo šio sprendimo gali priklausyti 
rinkimų rezultatas. Čia Klifordas Saimondsas, CNN International, iš 
Sankt Peterburgo. 

Ekrane vėl pasirodė Hilari Bouker veidas. 

— O) dabar — orai, — su plačia šypsena paskelbė ji. 

Konoras išjungė televizorių, nes jo nedomino, kokia temperatu- 
ra bus Floridoje. Jis dar užsitepė muilo putų ant skruosto šerių ir to- 
liau skutosi. Nusprendė neiti į rytinę Zerimskio spaudos konferenci- 
ją, kuri bus ne kas kita, kaip tik jo atstovo spaudai panegirika, ką bo- 
sas nuveikė dar prieš pusryčius, nei apsilankyti Ermitaže, kur beveik 
visą laiką turės slapstytis nuo Mičelo. Vertėtų susitelkti į pagrindinį 
viešą Zerimskio pasirodymą. Konoras jau susirado patogų restoraną 
vakariniame aikštės pakraštyje. Nors užeiga savo virtuve negarsėjo, 
bet turėjo privalumą — buvo antrame aukšte, iš kur vėrėsi vaizdas į 
visą Laisvės aikštę. O dar svarbiau — restorane buvo užpakalinis įėji- 
mas, todėl jam nereikės patekti į aikštę anksčiau nei būtina. 

Palikęs viešbutį, iš artimiausios telefono būdelės jis paskambi- 
no į restoraną ir dvyliktai valandai užsisakė kampinį staliuką prie 
lango. Paskui leidosi ieškoti, kur išsinuomoti automobilį, ir tai pa- 
daryti Sankt Peterburge buvo dar sunkiau nei Maskvoje. Po ketu- 
riasdešimties minučių jis nuvažiavo į miesto centrą ir paliko mašiną 
požeminėje parkavimo aikštelėje vos pora šimtų metrų nuo Laisvės 

aikštės. Jis jau buvo nusprendęs po Zerimskio pasirodymo grįžti į 
Maskvą automobiliu. Tokiu būdu išsiaiškins, ar kas nors jo neseka. 
Laiptais pasiekęs gatvę, neskubiu žingsniu patraukė iki artimiausio 
viešbučio. Budinčiam registratoriui įkišęs į delną dvidešimties dole- 
rių banknotą paaiškino, esą jam reikia kambario maždaug valandai, 
kad galėtų nusi prausti ir persirengti. 

Kai be dešimties minučių dvyliktą liftu vėl nusileido į vestibiulį, 
registratorius iš pradžių jo nepažino. Konoras pas jį paliko kelioni- 
nį krepšį ir pasakė sugrįšiantis apie ketvirtą atsiimti. Kišdamas po 
savo stalu kepšį, registratorius pirmą kartą ten pastebėjo ir portfelį. 
Kadangi abu turėjo prisegtas korteles su ta pačia pavarde, jis juos 
pastatė kartu. 

Konoras pamažu patraukė šalutine gatve, lygiagrečia su Lais- 
vės aikšte. Praėjo pro du milicininkus, apklausiančius aukštą švie- 
siaplaukį užsienietį. Į Konorą niekas įdėmiau nė nežvilgtelėjo, kai jis 
prasmuko pastato vidun ir liftu pasikėlė į restoraną antrame aukšte. 
Pasakė salės administratoriui pavardę ir tuojau pat buvo palydėtas 
prie kampinio staliuko. Atsisėdo nugara į daugumą kitų valgytojų, 
užtat matė puikų vaizdą iš viršaus aikštėje apačioje. 

Mąstė apie Tomą Lorensą ir svarstė, kiek dar laiko prireiks, ko! 
apsispręs, kada jam išeiti iš restorano, kai šalia išdygo padavėjas ir 
padavė meniu. Konoras žvilgtelėjo pro langą ir nustebo pamates, kad 
aikštė jau pildosi, nors iki Zerimskio kalbos dar buvo likusios dvi va- 
landos. Minioje jis pastebėjo keletą civiliais drabužiais apsirengusių 
milicininkų. Vienas ar du iš jaunesniųjų jau šliejosi prie statulų ir 
įdėmiai žvalgėsi po aikštę. Bet ko gi jie ieško? Nejau milicijos virši- 
ninkas pernelyg atsargus, o gal Zerimskio kalbos metu tikisi kokio 
nors pobūdžio demonstracijos? 

Sugrįžo padavėjas. 

— Gal teiksitės užsisakyti, pone, — paprašė jis. — Milicija mums 
nurodė prieš antrą valandą uždaryti restoraną. 

— Tuomet man mažutį žlėgtainį, — pasakė Konoras. 

— Kaip manai, kur jis šiuo metu? — paklausė Sergejus. 

— Bus kur nors ten, bet jeigu gerai jį pažįstu, po šimts, tokioje 
minioje beveik neįmanoma jo surasti, — atsakė Džeksonas. — Lyg 
ieškotum adatos šieno kupetoje. 

— Ar kas nors kada nors pametė adatą šieno kupetoje? 

— Nevaizduok gudručio ir daryk tai, už ką gauni pinigus, — su- 
barė Džeksonas. — Išmokėsiu tau dešimties dolerių premiją, jeigu 
sugebėsi jį pastebėti. Prisimink, jis gali būti gerokai pakeitęs išvaizdą. 

Sergejus staiga kur kas labiau susidomėjo aikštėje šurmuliuo- 
jančia minia. 

— Matai tą vyrą ant viršutinio laiptelio šiauriniame kampe? — 
paklausė. — Kalbantį su milicininku. 

— Taip, — atsakė Džeksonas. 

— Tai Vladimiras Bolšenkovas, milicijos viršininkas. Doras 
Žmogus, nors yra antras iš įtakingiausių Sankt Peterburge asmenų. 

— Kas pirmas? — paklausė Džeksonas. — Meras? 

— Ne, jo brolis Josifas. Miesto mafijos vadeiva. 

— Ar tai nesukelia šiokio tokio interesų konflikto? 

— Ne. Sankt Peterburge tave gali areštuoti tik tokiu atveju, jeigu 
nepriklausai mafijai. 

— Iš kur tos visos tavo žinios? 

— Iš mano mamos. Ji su abiem miegojo. 

Džeksonas nusijuokė, ir juodu toliau stebėjo Bolšenkovą kalban- 
tis su uniformuotu milicininku. Džeksonui būtų buvę naudinga nu- 
girsti pokalbį. Dėtųsi tai Vašingtone, CŽV sugebėtų nutverti kiekvieną 
jų apsikeistą žodį. 


— Matote tuos jaunus vyrus, besiramstančius į statulas? — pa- 
klausė vyresnysis milicijos karininkas, stovintis šalia Bolšenkovo. 

— Matau, o ką? 

— Tik dėl visa ko: jeigu atrodytų keista, kodėl jų nesulaikiau, jie 
priklauso mano grupei ir geriau mato minią nei dar kas nors. Pasi- 
žiūrėkite už savęs, viršininke: dešrainių pardavėjas, du vyrai su karu- 
čiais, prekiaujantys gėlėmis ir keturi laikraščių pardavėjai — jie visi 
mano žmonės. Ir arčiau nei už kvartalo stovi dvylika autobusų, pilnų 
uniformuotų milicininkų, kuriuos kaipmat galima išsikviesti. Taip 
pat bus dar šimtas civiliniais drabužiais apsirengusių pareigūnų, nuo 
kitos valandos tai atslenkančių į aikštę, tai vėl pasišalinančių. Visi 
išėjimai iš aikštės pridengti, ir per kelias pėdas nuo kiekvieno, gerai 
matančio aikštę, laikysis kuris nors iš mano žmonių. 

— Jeigu jis toks geras, kaip man atrodo, bus jau susiradęs vietą, 
apie kurią nė nepagalvojote, — atsakė milicijos viršininkas. 


Konoras užsisakė puodelį kavos ir toliau stebėjo, kas vyksta 
aikštėje. Nors iki kandidato atvykimo dar liko pusė valandos, aikštė 
jau buvo sausakimša — pradedant Zerimskio gerbėjais ir baigiant pa- 
prastais smalsuoliais. Jam buvo linksma stebėti, kaip dešrainių pre- 
keivis stengėsi nuslėpti, kad jis iš tikrųjų yra milicininkas. Vargšas 
sulaukė dar ir žodingo nusiskundimo — veikiausiai užmiršo pridėti 
kečupo. Konoras perkėlė savo dėmesį į tolimąjį aikštės pakraštį. Da- 
bar teliko neužimta vienintelė zona — nedidelė pakyla spaudos atsto- 
vams. Jis nusistebėjo, kodėl po aikštę sukinėjasi kur kas daugiau ci- 

viliniais drabužiais apsirengusių detektyvų, nei būtina atsitiktiniam 
praeiviui sulaikyti, kad šis neužklystų į rezervuotą plotą. Kažkas čia 
ne taip. Konoro dėmesį trumpam atitraukė padavėjo atnešta ir prie- 
šais jį ant staliuko padėta kava. Jis pasižiūrėjo į laikrodį. Zerimskis 
jau turėtų būti baigęs susitikimą su generolu Borodinu. Susitikimo 
rezultatas bus šį vakarą svarbiausia naujiena visuose žiniasklaidos 
tinkluose. Konoras svarstė, ar sugebės iš Zerimskio laikysenos atspė- 
ti, kad sandėris pavyko. 

Jis paprašė sąskaitos ir jos laukdamas paskutinį kartą susitelkė 
į vyksmą apačioje. Joks profesionalas Laisvės aikštės niekada nelai- 
kytų tinkama vieta šūviui į taikinį. Be visų jo jau aptiktų problemų, 
milicijos viršininko kruopštumas kiekvienam stebinčiajam buvo aki- 
vaizdus. Nepaisant to, Konoras jautė, kad vien tik didžiulė žmonių 
masė jam suteikia geriausią iš iki šiol turėtų progų stebėti Zerimskį 
iš arti, ir kaip tik todėl jis nusprendė šį kartą nesėdėti tarp spaudos 
atstovų. 

Sąskaitą apmokėjo grynaisiais, nuėjo į mažutę rūbinę ir padavė 
merginai numeriuką. Rūbininkė padavė jam paltą ir skrybėlę, o Ko- 
noras jai kyštelėjo penkis rublius arbatpinigių. Senyvi žmonės visada 
palieka nedaug arbatpinigių, kažkur jis buvo skaitęs. 

Konoras įsiliejo į didelį būrį tarnautojų, plūstančių iš įstaigų 
pirmame aukšte ir, matyt, išleistų dalyvauti mitinge. Visi įstaigų 
vadovai mylios atstumu nuo aikštės veikiausiai susitaikė su minti- 
mi, kad šiandien popiet darbo nedaug bus padaryta. Du civiliniais 
drabužiais apsirengę milicininkai, stovintys keli jardai nuo durų, ati- 
džiai tyrinėjo išeinančius tarnautojus, bet oras buvo toks šaltas, kad 
visi slėpė savo veidus. Konoras pasijuto plūstančios minios nešamas 
į šaligatvį. 

Laisvės aikštė jau buvo sausakimšai prisigrūdusi žmonių. Ko- 
noras mėgino prasisprausti pro juos ir nusigauti kuo arčiau tribūnos. 
Mitingo dalyvių turėjo būti gerokai per septyniasdešimt tūkstančių. 
Žinojo — milicijos viršininkas turėtų melstis, kad užgriūtų audra, bet 

Sankt Peterburge buvo tipiška žiemos diena — šalta, žvarbi ir giedra. 
Jis pažvelgė virve aptvertos spaudos atstovų zonos link, kur galėjai 
pastebėti žymų pagyvėjimą. Nusišypsojo pamatęs Mičelą jo įprastoje 
vietoje — apie dešimt pėdų nuo ten, kur Konoras būtų įsitaisęs. Ne 
šiandien, drauge mano. Bent šįkart Mičelas vilkėjo šiltu paltu, o jo 
galvą saugojo tinkamas dangalas. 


— Gera diena kišenvagiams, — tarstelėjo Sergejus, apžvelgda- 
mas minią. 

— Ar jie rizikuotų, kai tiek milicijos? — paklausė Džeksonas. 

— Visada užtaikysi ant mento, kai mažiausiai tau reikia, — pasa- 
kė Sergejus. — Aš jau mačiau kelis senus ilgapirščius, išsmunkančius 
su piniginėmis. Bet jie policijos, atrodo, nedomina. 

— Galbūt jai ir be jų užtenka rūpesčių, kai minią sudaro beveik 
šimtas tūkstančių ir bet kuriuo momentu turi atvykti Zerimskis. 

Sergejaus akys apsistojo ties milicijos viršininku. 


— Kurgi jis? — klausė Bolšenkovas seržanto su nešiojamąja ra- 
dijo stotele. 

— Prieš aštuoniolika minučių išėjo iš susitikimo su Borodinu ir 
dabar jį veža čionai. Turėtų čia būti maždaug už septynių minučių. 

— Taigi po septynių minučių prasidės mūsų problemos, — pasa- 
kė viršininkas, pasižiūrėdamas į laikrodį. 

— Nemanote, kad mūsų ieškomasis veikiau pabandytų šauti į 
Zerimskį, kol šis dar automobilyje? 

— Jokių šansų, — atkirto viršininkas. — Mes turime reikalą su 
profesionalu. Jis nė nesvarstys apie judantį taikinį, ypač neperšau- 
namame automobilyje. Be to, tiksliai nežinotų, kurioje transporto 
priemonėje Zerimskis sėdės. Ne, persekiotojas kažkur ten, minioje, 
dėl to neabejoju. Nepamirškite, kad pastarąjį sykį, kai jis kažką pana- 

šaus darė, taikinys stovėjo atviroje erdvėje. Šitaip beveik neįmanoma 
pataikyti ne į tą žmogų; o kai aplink didžiulė minia, turi geresnius 
šansus pasprukti. 


Konoras pamažu brovėsi pakylos link. Jis užmetė akį į minią ap- 
linkui ir atpažino dar kelis milicininkus. Zerimskis dėl to neturės nie- 
ko prieš: milicijos darbuotojai gerokai papildys publiką. Zerimskiui 
terūpi surinkti daugiau mitingo dalyvių, nei Černopovas surinko. 

Konoras apžiūrėjo stogus. Ant jų koks tuzinas snaiperių pro žiū- 
ronus žvalgė minią. Jie nebūtų aiškiau matomi, net jeigu vilkėtų ryš- 
kiai geltonas liemenes. Taip pat apie pora šimtų uniformuotų milici- 
ninkų buvo išsidėstę aikštės perimetru. Milicijos viršininkas aiškiai 
kliovėsi atgrasymo strategija. 

Prie pastatų aplink aikštę langų buvo prisigrūdę įstaigų tar- 
nautojų, besistengiančių kuo geriau matyt, kas dedasi lauke. Kono- 
ras dar kartą pasižiūrėjo į virve aptvertą jau bepradedančią pildytis 
spaudos atstovams skirtą zoną. Milicininkai kruopščiai tikrino visų 
jų kredencialus — nieko neįprasta, išskyrus tai, kad kai kurių žur- 
nalistų paprašyta nusimauti kepures. Konoras stebėjo dar kelias 
sekundes. Visi, kuriais suabejota, turėjo du bendrus bruožus: buvo 
vyrai ir visi aukšti. Tai privertė jį sustoti kaip įbestam. Paskui akies 
kampučiu jis už kelių žingsnių nuo savęs pastebėjo minioje Mičelą ir 
susiraukė. Kaip jaunasis agentas jį atpažino? 

Staiga, visai be jokio perspėjimo, už jo kilo garsus staugimas, 
lyg scenoje pasirodžius roko žvaigždei. Jis apsisuko ir stebėjo moto- 
rizuotą Zerimskio kortežą pamažu stumiantis palei tris aikštės kraš- 
tus ir sustojant šiaurvakariniame kampe. Minia entuziastingai plojo, 
nors veikiausiai kandidato nematė, nes visų automobilių langai buvo 
tamsinti. „Zil“ limuzinų durelės atsidarė, bet negalėjai žinoti, ar tarp 
išlipančiųjų yra Zerimskis, nes jį supo labai daug augalotų asmens 
sargybinių. 

Kai po kelių akimirkų kandidatas galiausiai užlipo laiptais į tri- 
būną, minia suskato dar garsiau sveikinti ir pasiekė kulminaciją, jam 
išėjus į scenos priekį. Ten jis sustojo ir pamojavo ranka į vieną ir kitą 
pusę. Šiuo metu Konoras jau būtų galėjęs pasakyti, kiek žingsnių nu- 
žengs, paskui apsisuks ir vėl pamos. 

Žmonės šokinėjo aukštyn žemyn, vildamiesi geriau pamatyti, 
bet Konoras nekreipė dėmesio į beprotišką triukšmą aplinkui. Nenu- 
leido akių nuo milicininkų — daugelis jų žiūrėjo ne į sceną, 0 į minią. 
Jie aiškiai ieškojo kažkokio objekto — arba, greičiau, subjekto. Jam 
galvoje šmėstelėjo mintis, bet iškart ją atmetė. Ne, negali būti. Pra- 
sideda paranoja. Kadaise jam vienas agentas veteranas yra pasakęs, 
kad visada būna blogiausia, kai vykdai savo paskutinę užduotį. 

Bet jeigu tau kiltų nors kokių abejonių, taisyklė visada ta pati: 
traukis iš pavojingos zonos. Jis apsidairė po aikštę, ramiai pasverda- 
mas, pro kur reikėtų pasišalinti. Laukdama Zerimskio kalbos, minia 
palengva rimo. Konoras nusprendė pradėsiąs judėti šiaurinio aikštės 
galo link tuoj pat, kai pratrūks ilgi aplodismentai. Šitaip mažiau tikė- 
tina, kad bus pastebėtas smunkantis per minią. Jis kone instinktyviai 
žvilgtelėjo pasitikrinti, kur laikosi Mičelas. Šis tebestovėjo keli jardai 
jam iš dešinės, gal šiek tiek arčiau, nei tuomet, kai pirmą kartą jį pa- 
stebėjo. 

Iškeltomis rankomis Zerimskis priėjo prie mikrofono, leisda- 
mas miniai suprasti, kad tuoj pradės kalbėti. 


— Pamačiau adatą, — šnibžtelėjo Sergejus. 

— Kur? — reikliai paklausė Džeksonas. 

— Tenai, apie dvidešimt žingsnių nuo tribūnos. Kitaip nusida- 
žęs plaukus ir eina kaip senis. Iš tavęs man priklauso dešimt dolerių. 

— Kaip iš tokio nuotolio jį atskyrei? 

— Jis vienintelis mėgina palikti aikštę. 

Džeksonas jam padavė dešimties dolerių banknotą. 

Zerimskis sustojo priešais mikrofoną. Maskvoje jį pristatęs se- 
nyvas vyriškis liko sėdėti vienas scenos gilumoje. Zerimskis neleido, 
kad antrą kartą būtų padaryta tokia pati klaida. 

— Draugai, — skambiai kreipėsi jis, — man didelė garbė čia kal- 
bėti kaip jūsų iškeltam kandidatui. Sulig kiekviena praeinančia diena 
aš vis labiau suvokiu... 

Apžvelgęs minią, Konoras vėl pamatė Mičelą. Šis buvo dar 
žingsnį pasistūmėjęs jo link. 

— Nors kai kurie iš mūsų piliečių trokšta grįžti į ankstesnius 
totalitarizmo laikus, didžioji dauguma... 

„Pakeisti tik pavieniai žodžiai šen bei ten“, — pagalvojo Konoras 
ir pastebėjo Mičelą žingtelėjus dar arčiau jo. 

— ... nori matyti teisingesnį paskirstymą turto, sukurto jų gebė- 
jimais ir sunkiu triūsu. 

Miniai pratrūkus džiugiais šūksniais, Konoras greitai pajudėjo 
kelis žingsnius dešinėn. Kai aplodismentai vėl nutilo, jis sustingo, 
nekrustelėdamas nė vienu raumeniu. 

— Kodėl tas žmogus ant suoliuko seka tavo draugą? — paklausė 
Sergejus. 

— Kadangi jis — ne profesionalas, — atsakė Džeksonas. 

— Arba profesionalas, gerai žinantis, ką daro? — spėjo Sergejus. 

— Dieve mano, tik nesakyk, kad prarandu nuovoką, — pyktelėjo 
Džeksonas. 

— Iki šiol jis padarė viską, tik tavo draugo dar nepabučiavo, — 
pasakė Sergejus. 

— Pasižiūrėkite į Sankt Peterburgo gatves, draugai, — toliau 
varė Zerimskis. — Taip, jūs pamatysite mersedesus, BMW ir jagua- 
rus, tačiau kas juos vairuoja? Tik saujelė privilegijuotųjų... 

Miniai vėl pratrūkus aplodismentais, Konoras žengtelėjo kelis 
žingsnius aikštės šiaurinio galo link. 

— Aš laukiu dienos, kai ši šalis bus pasaulyje ne vienintelė, kur 
limuzinų daugiau nei šeimyninių automobilių... 

Konoras žvilgtelėjo atgal ir pamatė Mičelą pajudėjus dar du ar 
tris žingsnius jo link. Kokį žaidimą čia žaidžia? 

— ... ir kur sąskaitų Šveicarijos bankuose daugiau nei ligoninių. 

Konoras nusprendė, kad per kitą aplodismentų protrūkį turės 
jo atsikratyti. 

— Manau, mes jį užfiksavome, — pasakė civiliniais drabužiais 
apsirengęs milicininkas, žiūronais žvalgantis minią. 

— Kur, kur? — griežtai paklausė Bolšenkovas, pačiupdamas iš 
jo žiūronus. 

— Ties dvylikta valanda, penkiasdešimt metrų tolyn, visiškai 
sustingęs. Priešais moterį su raudona skara. Neatrodo kaip nuotrau- 
koje, bet kai tik prapliumpa aplodismentai, jis pajuda taip mikliai, 
kaip tokio amžiaus žmogui neįprasta. 

Bolšenkovas sufokusavo žiūronus. 

— Matau jį, — tarė ir po kelių sekundžių pridūrė: — Ko gero, 
kaip tik jis. Liepkite tiems dviem ties pirma valanda prieiti ir jį sulai- 
kyti, taip pat nurodykite porai, esančiai dvidešimt metrų prieky jo, 
juos pridengti. Viską kuo greičiau užbaikime. 

Jaunasis milicininkas atrodė sunerimęs. 

— Jeigu suklysime, — pridūrė viršininkas, — prisiimsiu atsako- 
mybę. 

— Niekada nepamirškime, — tęsė Zerimskis, — kad Rusija ir vėl 
gali tapti didžiausia pasaulyje galybe. 

Mičelas dabar buvo vos žingsnį nuo Konoro, o šis labai stengėsi 
dėtis jo nematantis. Dar kelios sekundės, ir kils ilgos ovacijos, kai 
Zerimskis pasakys miniai, ką darys, kai taps prezidentu. Daugiau jo- 
kių banko sąskaitų, papildomų nesąžiningų verslininkų kyšiais, — šie 
žodžiai visada sulaukdavo garsiausio pritarimo. Ir tuomet Konoras 
prašapsiantis ir tuo užtikrinsiantis, kad Mičelas bus perkeltas prie 
kanceliarinio darbo kokiame nors moskitų knibždančiame pasaulio 
užkampyje. 


— ... aš pasiaukojamai tarnausiu jums ir visiškai tenkinsiuosi 

prezidento alga, o ne imsiu kyšius iš nedorų verslininkų, kurių vie- 
nintelis tikslas — grobstyti valstybės turtą. 

Minia pratrūko pritarimo šūksmais. Konoras staigiai apsisuko ir 
pajudėjo į dešinę. Jau buvo pasistūmėjęs beveik tris žingsnius, bet pir- 
mas milicininkas sugriebė jį už kairės rankos. Po sekundės kitas čiupo 
jį iš dešinės. Jis buvo pargriautas ant žemės, bet nebandė priešintis. 
Pirma taisyklė: kai neturi ko slėpti, nesipriešink areštuojamas. Ran- 
kos jam buvo užlaužtos už nugaros, ir ant riešų tarkštelėjo antrankiai. 
Aplink tris vyrus ant žemės nedideliu ratu pradėjo spiestis minia. Ši 
intermedija žmones dabar labiau domino nei Zerimskio žodžiai. Miče- 
las šiek tiek atsitraukė ir laukė neišvengiamo klausimo: „Kas jis toks?“ 

— Mafijos smogikas, — į arčiausiųjų ausis šnibžtelėjo jis ir paju- 
dėjo atgal, spaudos atstovų atitvaro link, tolydžio murmėdamas žo- 
džius „mafijos smogikas“. 

— Mielieji piliečiai, leiskite man jus patikinti, kad jeigu būsiu 
išrinktas prezidentu, galėsite būti garantuoti dėl vieno dalyko... 

— Jūs areštuotas, — pasakė trečias vyriškis, kurio Konoras ne- 
matė, nes nosimi buvo prispaustas prie žemės. 

— Išveskite jį, — paliepė tas pats autoritetingas balsas. 

Konorą nutempė šiaurinio aikštės galo link. 

Zerimskis pastebėjo bruzdesį minioje, bet kaip senas profas jo 
nepaisė. 

— Jeigu būtų išrinktas Černopovas, amerikiečiams labiau rūpė- 
tų Meksikos, o ne Rusijos nuomonė, — neužsikirsdamas toliau kal- 
bėjo jis. 

Džeksonas nė sekundei nenuleido akių nuo Konoro, kai minia 
skubiai prasiskyrė, atlaisvindama kelią milicininkams. 

— Draugai mano, liko tik šešios dienos, iki žmonės nuspręs... 

Mičelas greitai pasitraukė nuo sambrūzdžio ir patraukė link 
spaudos atstovų atitvaro. 

— Nedarykite to mano labui. Nedarykite to ir dėl Komunistų 
partijos. Pasistenkite dėl būsimos rusų kartos... 

Milicijos automobilis, supamas keturių motociklininkų, paju- 
dėjo iš aikštės. 

— Tuomet jie galės atlikti savo vaidmenį kaip didžiausios pa- 
saulio tautos piliečiai. Prašau jūsų tik vieno dalyko — suteikti garbę 
vadovauti tiems žmonėms. — Šį kartą jis nutilo, iki įsitikino pagavęs 
visų aikštėje susirinkusiųjų dėmesį, ir tuomet tyliai baigė žodžiais: — 
Siūlau save kaip jūsų tarną. 

Jis žingtelėjo atgal, ir staiga milicijos sirenų kauksmą nustelbė 
šimto tukstančių balsų staugesys. 

Džeksonas pažvelgė spaudos atstovų atitvaro link. Pamatė, kad 
žurnalistai kur kas labiau susidomėję išnykstančia milicijos mašina, 
nei dažnai kartojamais Zerimskio žodžiais. 

— Rusų mafijos smogikas, — savo kolegą informavo turkų žur- 
nalistė kažkur iš minios nugirstu „faktu“, kurį vėliau cituos kaip gau- 
tą iš „autoritetingo šaltinio“. 

Mičelas žiūrėjo į virtinę televizijos operatorių, filmuojančių 
tolstančią milicijos mašiną blyksinčiu mėlynu švyturėliu, kol toji ga- 
liausiai išnyko iš akių. Jo žvilgsnis apsistojo ties vienu žmogumi, su 
kuriuo turėjo pasikalbėti. Jis kantriai laukė, kol Klifordas Saimond- 
sas pasižiūrės jo pusėn. Kai galiausiai anas taip ir padarė, Mičelas 
pamojavo parodydamas, kad nori skubiai su juo šnektelėti. Per džiu- 
giai sveikinančią minią CNN reporteris greitai atėjo pas Amerikos 
kultūros atašė. 

Zerimskis pasiliko pakylos viduryje, gerdamas į save minios 
liaupses. Visai neketino pasišalinti, kol žmonės tebestaugia pritar- 
dami. 

Mičelą Saimondsas įdėmiai išklausė. Už dvylikos minučių turė- 
jo išeiti į eterį. Šypsena jo veide sulig kiekviena sekunde vis platėjo. 

— Jūs absoliučiai tikras? — paklausė, Mičelui baigus kalbėti. 

— Ar kada nors anksčiau esu jus apvylęs? — atrėmė Mičelas, 
nutaisęs įsižeidusio balsą. 

— Ne, — atsiprašomai pasakė Saimondsas. — Niekada. 

— Bet šią informaciją turite slėpti nuo ambasados. 

— Žinoma. Tačiau ką man įvardyti savo šaltiniu? 

— Sumanią ir stropią Sankt Peterburgo miliciją. Tai mažiausia, 
ką neigs jos viršininkas. 

Saimondsas nusijuokė. 

— Verčiau jau grįšiu pas savo prodiuserį, informaciją ketinu 
pranešti per rytmetines žinias. 

— Gerai, — pasakė Mičelas. — Tik prisiminkite — kad niekas 
manęs neatsektų. 

— Ar aš kada nors jus apvyliau? — atšovė Saimondsas ir apsisu- 
kęes nuskubėjo spaudos atitvaro link. 

Mičelas smuko šalin priešinga kryptimi. Buvo dar viena ausis, į 
kurią jam reikėjo pakuždėti savo istoriją, ir tai turėjo būti padaryta, 
iki Zerimskis nulips nuo pakylos. 

Asmens sargybinių užtvara saugojo, kad koks nors entuziastin- 
gas rėmėjas neprasibrautų pernelyg arti kandidato. Mičelas pamatė 
jo atstovą spaudai, vos už kelių metrų besimėgaujantį sveikinimais, 
kurie iš visų pusių skriejo jo lyderiui. 

Puikia rusų kalba Mičelas vienam sargybiniui pasakė, su kuo 
jam reikia pasikalbėti. Žaliūkas apsisuko ir šūktelėjo spaudos atsto- 
vui. „Jeigu Zerimskis bus išrinktas, — pagalvojo Mičelas, — jo admi- 
nistracija ne itin pasižymės subtilumu.“ Atstovas spaudai iškart davė 
ženklą praleisti amerikietį, ir šis įžengė į atitvertą zoną pas dar vieną 
savo šachmatų partnerį. Glaustai jį informavo, kad de Viljersas buvo 
užsimaskavęs seniu, ir iš kurio viešbučio išėjo, prieš pasukdamas į 
restoraną. 

Į dienos pabaigą Ficdžeraldui ir Džeksonui veikiausiai paaiškė- 
jo, kad abu turėjo reikalą su tikru profesionalu. 


Prezidentas ir personalo viršininkas vienudu sėdėjo Ovaliniame 
kabinete ir žiūrėjo ankstyvąsias rytmečio žinias. Per Klifordo Sai- 
mondso pranešimą nė vienas iš jų nepratarė nė žodžio. 

— Šiandien Sankt Peterburge, Laisvės aikštėje, komunistų ly- 
deriui Viktorui Zerimskiui sakant kalbą, sulaikytas tarptautinis tero- 
ristas. Kol kas neįvardytas žmogus laikomas liūdnai pagarsėjusiame 
„Kryžių“ kalėjime Sankt Peterburgo centre. Vietos milicija neatmeta 
galimybės, kad tai gali būti tas pats asmuo, kuris siejamas su nese- 
niai įvykdytu Rikardo Gusmano, kandidato į Kolumbijos preziden- 
tus, nužudymu. Manoma, kad milicijos sulaikytas vyriškis kelias die- 
nas sekė Zerimskį jo rinkimų kampanijos kelionių po šalį metu. Dar 
tik praėjusią savaitę jis Time žurnalo apibūdintas kaip brangiausias 
samdomas žudikas Vakaruose. Manoma, rusų mafija jam pasiūlė mi- 
lijoną dolerių, kad pašalintų Zerimskį iš prezidento rinkimų varžybų. 
Jam areštuoti, milicijai prireikė net keturių žmonių, kad pajėgtų su- 
sidoroti. 

Paskui buvo parodyta filmuota medžiaga apie tai, kaip jis buvo 
minioje sučiuptas ir išgabentas, bet geriausias kadras, kokį pavyko 
operatoriams nufilmuoti, — tai kailinės kepurės dengiamas teroristo 
pakaušis. Ekrane vėl pasirodė Saimondso veidas. 

— Komunistų kandidatas toliau tęsė savo kalbą, nors sulaiky- 
mas vyko vos keli jardai nuo tribūnos. Vėliau Zerimskis pagyrė Sankt 

Peterburgo miliciją už stropumą bei profesionalumą ir pasižadėjo, 
kad nors ir kiek kartų būtų kėsinamasi į jo gyvybę, vis tiek neatsisa- 
kys kovos su organizuotu nusikalstamumu. Pagal naujausios viešo- 
sios nuomonės apklausas šiuo metu Zerimskis žengia beveik lygiai su 
ministru pirmininku Černopovu, bet daugelio stebėtojų nuomone, 
šiandieninis incidentas sustiprins pirmojo populiarumą finiše prieš 
rinkimus. 

Kelios valandos iki mitingo Zerimskis privačiai susitiko su ge- 
nerolu Borodinu pastarojo štabe šiauriniame miesto pakraštyje. Nie- 
kas nežino, kuo baigėsi pokalbis, bet generolo atstovai neneigia, kad 
jis netrukus padarys pareiškimą, ar ketina toliau testi savo kampa- 
niją dėl prezidento posto ir — o tai galbūt dar svarbiau — katram iš 
dviejų likusių kandidatų pažadės paramą, jeigu pats pasitrauktų. Čia 
Klifordas Saimondsas, CNN International, iš Laisvės aikštės Sankt 
Peterburge. 

— Pirmadienį Senatas toliau tęs debatus apie įstatymo projek- 
tą dėl branduolinės, biologinės, cheminės ir konvencinės ginkluotės 
sumažinimo... 

Prezidentas nuspaudė nuotolinio valdymo pultelio mygtuką, ir 
televizorius ekranas užtemo. 

— Ir tu man sakai, kad jų areštuotasis žmogus niekaip nesusijęs 
su rusų mafija, o yra CŽV agentas? 

— Taip, laukiu, kad Džeksonas paskambintų ir patvirtintų, jog 
tai tas pats žmogus, kuris nužudė Gusmaną. 

— Ką gi aš pasakysiu spaudai, jeigu mane ims apie tai klausinėti? 

— Teks blefuoti, nereikia, kad kas nors žinotų, jog jų sulaikytas 
žmogus — vienas iš mūsiškių. 

— Bet tai visam laikui pribaigtų Dekster su jos šūdeliu pavaduo- 
toju. 

— Ne, jeigu tvirtintumėte nieko apie tai nežinojęs, nes tokiu 
atveju pusė populiacijos jus laikytų CŽV kvailinamu mulkiu. Bet jei- 
gu prisipažinsite iš tiesų žinojęs, kita pusė populiacijos pareikalautų 

jūsų apkaltos. Tad siūlau jums kol kas tik pasakyti, kad susidomėjęs 
laukiate rinkimų Rusijoje rezultatų. 

— Ir dar kaip, — pritarė Lorensas. — Mažiausia, ko man reikia, 
kad tas bjaurus fašistėlis Zerimskis taptų prezidentu. Pernakt sugrįŽ- 
tume prie Žvaigždžių karų. 

— Manau, kaip tik todėl Senatas vilkina jūsų įstatymo projekto 
dėl ginkluotės sumažinimo tvirtinimą. Jie nenori priimti galutinio 
sprendimo, kol nežinos rinkimų Rusijoje rezultato. 

Lorensas linktelėjo. 

— Jeigu išties tai vienas iš mūsiškių, kurį įkišo į tą prakeiktą 
tardymo izoliatorių Sankt Peterburge, turime ką nors daryti, ir net 
greitai. Nes jei Zerimskis vis dėlto taps prezidentu, tai tegul jam pa- 
deda Dievas, nes aš neįstengsiu jam padėti. 

Konoras tylėjo. Sėdėjo įspraustas tarp dviejų milicininkų ant 
užpakalinės milicijos automobilio sėdynės. Jis žinojo, kad tie jauni 
vyrai neturi nei pakankamai aukšto laipsnio, nei valdžios jo klausinė- 
ti. Tai vyks vėliau, ir tardys kas nors kitas, turintis daugiau juostelių 
munduro atlapuose. 

Jiems įvažiuojant pro didžiulius medinius „Kryžių“ kalėjimo 
vartus į akmenimis grįstą kiemą, pirmiausia, ką pamatė Konoras, — 
tai, kad jo jau laukia. Trys stambūs pečiūkai kalinių apranga žengte- 
lėjo į priekį, atplėšė užpakalines automobilio dureles, kone nurauda- 
mi nuo vyrių, ir ištempė jį lauk. Abipus jo sėdėję jauni milicininkai 
atrodė pasibaisėję. 

Trys galvažudžiai greitai nubogino jį per kiemą į ilgą niūrų ko- 
ridorių. Ir tuomet prasidėjo spyriai ir smūgiai. Konoras būtų pro- 
testavęs, bet jų leksikoną, atrodo, sudarė vien keiksmai. Tolimajame 
koridoriaus gale vienas iš jų atidarė sunkias plienines duris, o kiti du 
įmetė jį į mažutę kamerą. Konoras nemėgino priešintis, kai jie pirma 
nuavė jam batus, paskui nusegė laikrodį, atėmė vestuvinį žiedą ir pi- 
niginę — ištos jie nieko nesužinos. 

Konoras iš lėto pasikėlė ant kojų ir atsargiai palankstė galūnes, 

mėgindamas pasitikrinti, ar nesulaužyti kaulai. Regis, jokio ypatingo 
sužalojimo nepadaryta, nusprendė jis, nors mėlynės jau pradėjo ras- 
tis. Jis apsidairė po kamerą, ne didesnę už miegamąją kupė, kurioje 
keliavo iš Maskvos. Pažaliavusios plytų sienos atrodė lyg nedažytos 
nuo pat amžiaus pradžios. 

Patekęs į nelaisvę Vietname, pusantrų metų Konoras gyveno 
kur kas ankštesnėje erdvėje. Tuomet jam duoti įsakymai buvo aiš- 
kūs: priešo tardomas, pasisakyk tik pavardę, laipsnį ir asmens nume- 
rį. Tačiau tokios taisyklės nebuvo taikomos žmonėms, gyvenantiems 
pagal vienuoliktą įsakymą: 


Neįkliūk. Bet jeigu taip atsitiktų, neik, kad turi bent ką nors 
bendra su CŽV. Nesijaudink — kompanija visada tavimi 
pasirūpins. 


Konoras suvokė, kad esamu atveju gali pamiršti „įprastus diplo- 
matinius kanalus“, nors dėl to ir garantavo Gutenburgas. Dabar, jam 
tysant mažutėje kameroje ant gulto, viskas labai gražiai stojosi į vietą. 

Jo neprašyta pasirašyti už grynuosius nei už automobilį. Ir da- 
bar jis prisiminė sakinį, kurį vis mėgino atgaminti iš savo proto už- 
kaborių. Pakartojo jį žodis žodin: Jeigu nerimaujate dėl savo naujo 
darbo, mielai šnektelėčiau su vadovu kompanijos, kurioje ketinate 
įsidarbinti, ir jam paaiškinčiau, kad tai tik trumpalaikė užduotis. 

Kaipgi Gutenburgas žinojo, kad su juo kalbėtasi dėl naujo darbo 
ir kad jis turėjo reikalą tiesiogiai su kompanijos vadovu? Žinojo, nes 
jau buvo šnektelėjęs su Benu Tompsonu. Štai priežastis, kodėl jie at- 
siėmė savo pasiūlymą. 

„Apgailestaujame, bet turime jums pranešti...“ 

O dėl Mičelo, tai jis būtų turėjęs giliau įžvelgti po ta angeliška 
bažnytinio choro berniuko išore. Bet jį tebeglumino prezidento telefo- 
no skambutis. Kodėl Lorensas tuomet nė karto nesikreipė į jį vardu? 
Ir jo sakiniai buvo šiek tiek be ryšio, o juokas — truputėlį per garsus. 

Net dabar jam buvo sunku patikėti, kiek toli Helena Dekster 
pasirengusi nueiti, kad išgelbėtų savo kailį. Jis įsistebeilijo į lubas. 
Pirmiausia, jeigu prezidentas jam nė neskambino, vadinasi, nėra jo- 
kios vilties, kad bus paleistas iš „Kryžių“. Dekster sėkmingai pašalino 
vienintelį žmogų, kuris galėtų ją demaskuoti, o Lorensas bejėgis ką 
nors padaryti. 

Besąlygiškas CŽV operatyvininko kodekso laikymasis padarė 
Konorą savanoriu pėstininku jos išlikimo plane. Joks ambasadorius 
dėl jo nereikš diplomatinių protestų. Niekas jam neperdavinės siun- 
tinių su maistu. Teks pačiam pasirūpinti savimi, kaip kadaise buvo 
Vietname. Ir vienas iš jį sulaikiusių jaunų milicininkų jau pasakė, su 
kokia dar problema Konoras susidurs: per aštuoniasdešimt ketverius 
metus iš „Kryžių“ iki šiol niekas nepabėgo. 


Iki milicijos automobilis dingo iš akių, Džeksonas pasiliko aikš- 
tėje. Jis siuto ant savęs. Galiausiai apsisuko ir išžygiavo iš džiūgau- 
jančios minios. Žengė taip sparčiai, kad Sergejus gavo bėgti, norėda- 
mas suspėti drauge. Jaunasis rusas jau suprato, kad dabar ne metas 
klausinėti. Visų, pro kuriuos gatvėje jie ėjo, lūpose buvo žodis „mafi- 
ja“. Sergejui palengvėjo, kai Džeksonas liovėsi ėjęs ir susistabdė taksi. 

Džeksonas galėjo tik žavėtis, kaip gerai — be abejo, vadovauja- 
mas Dekster ir Gutenburgo — Mičelas atliko visą operaciją. Tai buvo 
klasikinis CŽV dūris, bet tik su vienu skirtumu: šįkart nukentėjo sa- 
viškis, negailestingai paliktas nykti svetimos šalies kalėjime. 

Jis bandė negalvoti, ką Konoras turės iškęsti, tik susitelkė į pra- 
nešimą, kurį netrukus perduos Endžiui Loidui. Jeigu tik būtų galėjęs 
su šiuo susisiekti vakar naktį, gal būtų gavęs leidimą atšaukti Konoro 
misiją. Jo mobilusis vis dar neveikė, tad teks rizikuoti ir pasinaudoti 
telefonu iš savo viešbučio numerio. Po dvidešimt devynerių metų jam 
suteikta proga sugrąžinti seną skolą. Ir jis nesugebėjo to padaryti. 

Taksi sustojo prie Džeksono viešbučio. Jis susimokėjo taksistui 
už kelionę ir įbėgo vidun. Nelaukęs lifto, užšuoliavo laiptais į antrą 

aukštą ir puolė koridoriumi į 132 numerį. Sergejus jį prisivijo tik tuo- 
met, kai įkišęs raktą jau rakino duris. 


— Sveikinu, — pasakė Dekster, kai tik Gutenburgas įžengė į šios 
kabinetą. 

Atsisėsdamas priešais savo bose direktoriaus pavaduotojas nu- 
sišypsojo ir padėjo ant jos rašomojo stalo aplanką. 

— Ką tik žiūrėjau naujausių ABC ir CBS žinių santraukas, — pa- 
sakė ji. — Abi leido įvykio Laisvės aikštėje Saimondso versiją. Dar 
nenujaučiate, kaip rytoj spauda išpūs šią istoriją? 

— Jai jau nebeįdomu. Neiššauta nė šūvio, niekam neužvožta 
kumščiu, o įtariamasis, kaip paaiškėjo, buvo neginkluotas. Ir niekas 
nė neužsimena, kad areštuotasis gali būti amerikietis. Rytoj šiuo lai- 
ku istorija užims tik pirmuosius Rusijos laikraščių puslapius. 

— Kaip reaguosime į spaudos klausimus? 

— Pasakysime jiems, kad tai rusų vidaus problema ir kad Sankt 
Peterburge nusamdyti ginkluotą žudiką atsieina pigiau, nei nusipirk- 
ti padorų rankinį laikrodį. Žurnalistams patarsiu paskaityti praėju- 
sio mėnesio Time straipsnį apie rusų Krikštatėvį, kad suprastų, su 
kokiomis problemomis ten susiduriama. Jeigu mane mygs, nuro- 
dysiu į Kolumbiją. Jeigu dar atkakliau spaus, išmesiu Pietų Afriką. 
Alkaniems redaktoriams to pakaks, kad galėtų užpildyti kelias savo 
laikraščio skiltis. 

— Ar kuris nors iš televizijos tinklų rodė filmuotą medžiagą apie 
Ficdžeraldą po to, kai jis buvo areštuotas? 

— Tik jo pakaušį, ir net tuomet jis buvo apsuptas milicininkų. 
Antraip, galite neabejoti, jį būtų vis rodę ir rodę. 

— Kokia tikimybė, kad jis išstos viešai ir padarys mus kompro- 
mituojantį pareiškimą, o spauda nesiliaus tuo domėtis? 

— Faktiškai jokios. Net jeigu ir surengtų jam teismą, užsienio 
spaudos tikrai nejsileistų. O jeigu būtų išrinktas Zerimskis, Ficdže- 
raldas niekada nebeiškeltų kojos iš „Kryžių“. 

— Parengėte ataskaitą Lorensui? — paklausė Dekster. — Galite 
būti tikras, jis mėgins įrodyti, kad dukart du lygu šeši. 

Gutenburgas pasilenkė į priekį ir paplekšnojo ant direktorės 
stalo padėtą aplanką. 

Ji atsivertė šį ir ėmė skaityti. Skleisdama puslapius neparodė 
jokių emocijų. Pasiekusi pabaigą, ji užvertė aplanką ir leido sau ne- 
žymiai šyptelėti, o paskui pastūmė jį atgal per stalą. 

— Žiūrėkit, kad tai būtų jūsų pasirašyta ir nedelsiant nusiųsta 
į Baltuosius rūmus, — pasakė ji, — nes, kad ir kokių abejonių prezi- 
dentui šiuo momentu galėtų kilti, kai Zerimskis taps prezidentu, jis 
niekada nebenorės liesti šios temos. 

Gutenburgas pritariamai linktelėjo. 

Helena Dekster per rašomąjį stalą pažvelgė į savo pavaduotoją. 

— Gaila, kad mums teko paaukoti Ficdžeraldą, — pasakė. — Bet 
jeigu tai padės, kad būtų išrinktas Zerimskis, vienu šūviu būsime 
nušovę du zuikius. Kongresas atmes Lorenso įstatymo projektą dėl 
ginkluotės sumažinimo, o Baltieji rūmai mažiau kišis į CŽV veiklą. 


Konoras nukėlė nuo gulto kojas, basas pėdas padėjo ant akme- 
ninių grindų ir atsistojo, pasitikdamas lankytoją. 

Milicijos viršininkas ilgai užsitraukė cigaretę ir išpūtė dūmus 
aukštai į orą. 

— Bjaurus įprotis, — pasakė nepriekaištinga anglų kalba. — 
Žmona nuolatos mane graužia, kad mesčiau rūkyti. 

Konoras niekaip nesureagavo. 

— Aš — Vladimiras Bolšenkovas, miesto milicijos viršininkas, 
ir pamaniau, kad galėtume šiek tiek pasišnekėti, prieš pradedant ką 
nors protokoluoti. 

— Aš — Pitas de Viljersas, Pietų Afrikos pilietis. Dirbu laikraš- 
čiui Johannesburg Journal ir noriu pasimatyti su savo ambasado- 
riumi. 

— Ką gi, štai čia mano pirma problema, — pasakė Bolšenkovas 
su nusvirusia iš lūpų kampo cigarete. — Matote, netikiu, kad esate 
Pitas de Viljersas. Beveik esu tikras, kad jūs ne Pietų Afrikos pilietis, 
ir tikrai žinau, kad neatstovaujate Johannesburg Journal, nes ten 
tokio laikraščio nėra. Ir kaip tik dėl to mes pernelyg negaišinsime 
vienas kitam laiko. Iš autoritetingiausių šaltinių žinau, kad nebuvo- 
te nusamdytas mūsiškės mafijos. Taip pat prisipažįstu: dar nežinau, 
kas toks jūs esate, ar net iš kurios šalies atvykote. Bet kad ir kas jus 
siuntė, pavartosiu šnekamąją kalbą, nudrėbė jus giliai į mėšlą. Ir, jei- 
gu galiu taip pasakyti, iš labai didelio aukščio. 

Konoras nė nemirktelėjo. 

— Bet galiu jus patikinti: sa manim taip nepasielgs. Taigi, jeigu 
jaučiatės nepajėgus man padėti, kai klausinėju, nelieka nieko kita, 
kaip tik palikti jus čia pūti, o aš toliau maudysiuos šlovėje, kurios 
šiuo metu nepelnytai gaunu. 

Konoras vis tiek tylėjo. 

— Matau, kad man nesiseka jus įtikinti, — pasakė milicijos virši- 
ninkas. — Jaučiu pareigą jums priminti, kad čia ne Kolumbija ir kad 
aš nekeisiu savo lojalumo priklausomai nuo to, su kuo paskiausiai 
kalbėjausi ar kuris man pasiūlys storiausią pluoštą dolerių. — Jis šiek 
tiek patylėjo, vėl užsitraukė cigaretę, o paskui pridūrė: — Įtariu, kad 
tai vienas iš daugelio mums bendrų dalykų. 

Jis apsisuko ir pajudėjo kameros durų link, bet paskui sustojo. 

— Palieku jus viską apmąstyti. Tačiau jumis dėtas, aš per ilgai 
nedelsčiau. — Jis padaužė į duris. — Ir leiskite man patikinti jus, 
kad ir kas toks būtumėte, — pridūrė, kai durys atsidarė, — kol aš 
esu Sankt Peterburgo milicijos viršininkas, nebus pirštų laužymų nei 
kankinimo suolo ar kitokių įmantrių tardymo būdų: aš jiems nepri- 
tariu, tai ne mano stilius. Bet negaliu jums pažadėti, kad viskas bus 
gana draugiška, jeigu mūsų prezidentu išrinks Viktorą Zerimskį. 

Milicijos viršininkas užtrenkė kameros duris, ir Konoras išgirdo 
spynoje pasisukant raktą. 

Prie viešbučio sustojo trys balti BMW. Iš kiekvieno automobilio 
ant šaligatvio iššoko po žaliūką, sėdėjusį šalia vairuotojo. Jie atidžiai 
apžvalgė gatvę. Įsitikinę, kad pavojaus nėra, atidarė užpakalines 
vidurinio automobilio dureles ir leido išlipti Aleksejui Romanovui. 
Aukštas jaunas vyras, vilkintis ilgą juodą paltą, nesidairydamas į 
šalis skubiai nuėjo į viešbutį. Kiti trys nusekė iš paskos, pusračiu jį 
apsupę. 

Pagal apibūdinimą telefonu Romanovas iškart atpažino aukštą 
amerikietį, stovintį vestibiulio vidury ir, atrodytų, kažko laukiantį. 

— Ponas Džeksonas? — gerkliniu akcentu pasiteiravo Roma- 
novas. 

— Taip, — patvirtino Džeksonas. 

Būtų paspaudęs Romanovui ranką, bet šis staiga apsisuko ir pa- 
traukė atgal, paradinių durų link. 

Kai Džeksonas išžengė į gatvę, visų trijų automobilių varikliai 
veikė, o durelės buvo atlapotos. Džeksoną žaliūkai palydėjo prie vi- 
durinio automobilio užpakalinių durelių ir įsodino tarp vyriškio, ne- 
norėjusio paspausti jam rankos, ir kito tokio pat tylaus, bet tik stam- 
besnio. 

Trys automobiliai nučiuožė į vidurinę eismo juostą, ir visos kitos 
transporto priemonės, lyg burtų lazdele pamojus, pasitraukė jiems iš 
kelio. Regis, tik šviesoforams nebuvo svarbu, kas tokie važiuoja. Kol 

mažas motorizuotas kortežas skriejo per miestą, Džeksonas vėl save 
iškeikė. Viso šito nereikėtų, jeigu prieš parą jam būtų pavykę prisi- 
skambinti Loidui. Bet kiekvienas gudrus po laiko, pagalvojo jis — su 
tokia dovana gimę tik politikai. 


— Tau reikia susitikti su Nikolajumi Romanovu, — tarė Sergejus. 

Jis surinko savo motinos telefono numerį, ir kai kitame linijos 
gale atsiliepė, vaikinukas elgėsi taip, kaip Džeksonas dar nebuvo ma- 
tęs. Kalbėjo pagarbiai, klausėsi atidžiai ir nėsyk nepertraukė. Po dvi- 
dešimties minučių jis padėjo telefono ragelį. 

— Manau, ji paskambins, — pasakė Sergejus. — Bėda ta, kad 
negali priklausyti „įteisintiems vagims“, — arba mafijai, kaip tu juos 
vadini, — kol nesi keturiolikos metų. Ta pati taisyklė galioja ir Alek- 
sejui, Caro vienturčiui. 

Paskui Sergejus paaiškino paprašęs, kad Džeksonui būtų leis- 
ta susitikti su Caru, „įteisintų vagių“ vadeiva. Šita organizacija buvo 
įkurta, kai Rusiją valdė tikrasis caras, ir išsilaikė, tapusi pasaulyje 
labiausiai bauginančia ir gerbiama nusikaltėlių organizacija. 

— Mano motinai, vienai iš nedaugelio moterų, Caras padarys 
išimtį — sutiks kalbėtis. Ji jo paprašys, kad tave išklausytų, — pasakė 
Sergejus. 

Suskambo telefonas, ir jis tuojau pat pagriebė ragelį. Atidžiai 
klausydamasis, ką turėjo pranešti motina, išblyško ir ėmė drebėti. 
Kurį laiką dvejojo, bet galiausiai sutiko su tuo, ką ji siūlė. Kai padėjo 
ragelį, jo ranka vis dar virpėjo. 

— Arjis sutiko su manimi pasimatyti? — paklausė Džeksonas. 

— Taip, — tyliai atsakė Sergejus. — Rytoj rytą tavęs paimti atva- 
žiuos du vyrai. Aleksejus Romanovas, Caro sūnus, jo įpėdinis po mir- 
ties, ir Stepanas Ivanickis, Aleksejaus pusbrolis, trečias pagal rangą. 

— Tai kokia problema? 

— Kadangi jie tavęs nepažįsta, iškėlė vieną sąlygą. 

— Kokią? 

— Jeigu Carui pasirodys, kad tuščiai gaišini jam laiką, tie du 
vyrai sugrįš ir sulaužys man koją, kad daugiau nekvaršinčiau jiems 
galvos. 

— Tad verčiau pasistenk čia nebūti. 

— Jeigu manęs čia nebus, jie nuvažiuos pas mano motiną ir koją 
sulaužys jai. O kai sučiups mane, sulaužys abi kojas. Toks nerašytas 
mafijos įstatymas. 

Džeksonas pagalvojo, kad gal susitikimą reikėtų atšaukti. Neno- 
rėjo, kad Sergejus gyvenimą baigtų su ramentais. Bet vaikinukas jam 
pasakė, jog atšaukti per vėlu. Jis sutikęs su jų sąlygomis. 


Džeksonui užteko tik žvilgtelėti į šalia iš dešinės sėdintį Stepaną 
Ivanickį, Caro sūnėną, kad įsitikintų, jog koją sulaužyti šiam — tik 
akimirkos darbas, o apie tai pamirštų jis dar greičiau. 

BMW automobiliai išvažiavo už miesto, ir mažutė motorizuota 
kolona padidino greitį beveik iki šimto kilometrų per valandą. Kil- 
dami vingiuotais keliais į kalvas, jie nedaug sutiko kitų transporto 
priemonių. Lėkė pro kaimiečius šalikelėje, ir iš nulenktų galvų ir be- 
jausmių veidų matėsi, kad jiems nerūpi nei praeitis, nei ateitis. Džek- 
sonas dabar jau pradėjo suprasti, kodėl Zerimskio žodžiai galėtų su- 
žadinti paskutinį jiems dar likusios vilties blyksnį. 

Netikėtai kolonos priekyje važiavęs automobilis staigiai pasuko 
kairėn ir sustojo priešais masyvius kaltinės geležies vartus, ant kurių 
puikavosi sakalo išskėstais sparnais ornamentas. Du vyrai su kalaš- 
nikovais išžengė į priekį, ir vairuotojas nuleido tamsintą lango stiklą, 
kad tie galėtų patikrinti, kas viduje. Džeksonui tai priminė atvykimą 
į pagrindinę CŽV būstinę, tik Langlyje sargybiniai turėjo tenkintis 
pistoletais, neištrauktais iš perpečių dėklų. 

Kai visi trys automobiliai buvo patikrinti, vienas sargybinis 
kryptelėjo galva, ir sakalo sparnai prasiskyrė. Motorizuotas kortežas 

vėl pajudėjo, tačiau lėčiau, žvyruotu įvažiuojamuoju keliuku per tan- 
kų mišką. Po penkių minučių Džeksonas pirmą kartą pamatė namą. 
Tačiau tai buvo ne paprastas namas. Prieš šimtmetį tai buvo impera- 
toriaus pirmagimio rūmai. Dabar juos paveldėjo tolimas palikuonis, 
irgi tikintis savo kaip perėmėjo teisėmis. 

— Nepradėk kalbėti su Caru, kol jis neprašneks pirmas, — iš 
anksto Džeksoną perspėjo Sergejus. — Ir elkis su juo kaip su impera- 
torių palikuoniu. 

Džeksonas nusprendė Sergejui verčiau nesakyti, kad visai nenu- 
mano, kaip dera elgtis su rusų karališkosios šeimos nariu. 

Girgždindami padangomis žvyrą automobiliai sustojo priešais 
paradines duris. Ant viršutinio laiptelio laukė aukštas elegantiškas 
vyras su smokingu, baltais marškiniais ir varlike. Jis nusilenkė Džek- 
sonui, bandančiam apsimesti, kad toks priėmimas jam įprastas. Vis 
dėlto juk kartą buvo susitikęs su Ričardu Niksonu. 

— Sveiki atvykę į Žiemos rūmus, pone Džeksonai, — tarė vyres- 
nysis liokajus. — Ponas Romanovas jūsų laukia Mėlynojoje galerijoje. 

Aleksejus Romanovas ir Stepanas Ivanickis įlydėjo Džeksoną 
pro atdaras duris. Džeksonas ir jaunasis Romanovas nusekė paskui 
vyresnįjį liokajų ilgu marmuriniu koridoriumi, o Ivanickis liko stovė- 
ti prie įėjimo. Džeksonas būtų norėjęs sustoti ir pasigrožėti paveiks- 
lais ir statulomis, kuriais didžiuotųsi bet kuris pasaulio muziejus, bet 
tolygūs liokajaus žingsniai pirmyn to neleido padaryti. Pasiekęs dvi- 
vėres baltas duris, aukštumo beveik iki lubų, liokajus sustojo. Pabel- 
dęs atidarė vieną jų pusę ir pasitraukė į šalį, praleisdamas Džeksoną 
vidun. 

— Ponas Džeksonas, — pranešė jis ir pasišalino, tyliai užverda- 
mas paskui save duris. 

Džeksonas įžengė į erdvią, prabangiais baldais apstatytą svetai- 
nę. Grindis dengė ištisinis kilimas, už kurį koks nors turkas būtų ati- 
davęs savo gyvybę. Nuo Liudviko XIV stiliaus krėslo, apmušto rau- 
donu aksomu ir aukšta atkalte su sparnais šonuose atsistojo senyvas 

vyras mėlynu su baltais ruoželiais kostiumu. Sidabro spalvos plaukai 
ir blyški veido oda bylojo apie jį seniai kamuojančią ligą. Šiek tiek 
pakumpusio kūno, jis žingtelėjo į priekį paspausti svečiui rankos. 

— Kaip miela, kad atvykote tokį kelią pasimatyti su manimi, 
pone Džeksonai, — prašneko jis. — Turite man atleisti, anglų kalbą 
esu šiek tiek primiršes. 1939-aisiais, netrukus, kai prasidėjo karas, 
buvau priverstas palikti Oksfordą, nors mokiausi tik antrus metus. 
Suprantate, britai niekada nepasitikėjo rusais, nors vėliau tapome 
sąjungininkais. — Jis maloniai nusišypsojo. — Neabejoju, jie pana- 
šiai laikosi ir turėdami reikalą su amerikiečiais. 

Džeksonas nelabai žinojo, kaip sureaguoti. 

— Prašom sėstis, pone Džeksonai, — pakvietė senasis vyriškis, 
pamodamas į tokį pat krėslą kaip ir jo šalia savęs. 

— Dėkui, — atsakė Džeksonas, ir tai buvo pirmi jo ištarti žodžiai 
nuo tada, kai paliko viešbutį. 

— Taigi, pone Džeksonai, — pasakė Romanovas, — lėtai nusi- 
leisdamas į savo krėslą, — jeigu užduosiu jums klausimą, pasistenki- 
te atsakyti tiksliai. Jeigu bent kiek abejosite, neskubėkite ir pagalvo- 
kite. Nes jeigu ketinate man meluoti — kaip čia geriau pasakius? — 
jūs pamatysite, kad ne tik šis susitikimas bus baigtas. 

Džeksonas iškart būtų atsistojęs ir išėjęs, bet žinojo, kad šis se- 
niokas — turbūt vienintelis žmogus pasaulyje, galintis ištraukti Ko- 
norą iš „Kryžių“ kalėjimo gyvą. Parodydamas, kad suprato, jis trum- 
pai linktelėjo. 

— Gerai, — tarė Romanovas. — O dabar norėčiau sužinoti šiek 
tiek daugiau apie jus, pone Džeksonai. Iš pirmo žvilgsnio matau, kad 
dirbate kokiai nors teisėsaugos organizacijai, ir kadangi esate mano 
šalyje, — jis pabrėžė žodį mano, — spėju, kad veikiau tai turėtų būti 
CŽV, o ne FTB. Aš teisus? 

— Dvidešimt aštuonerius metus dirbau CŽV, tik visai neseniai 
buvau... perkeltas kitur, — Džeksonas apdairiai rinkosi žodžius. 

— Patys gamtos įstatymai draudžia, kad bosė būtų moteris, — 

pakomentavo Romanovas, net nešyptelėdamas. — Mano vadovauja- 
ma organizacija niekada sau neleistų tokios kvailystės. 

Seniokas pasilenkė per stalą į kairę pusę ir paėmė nedidelę stikli- 
nę, pilną bespalvio skysčio. Iki šiol Džeksonas nebuvo jos pastebėjęs. 
Romanovas nugėrė gurkšnelį ir vėl padėjo ant stalo stiklinę, o paskui 
metė kitą klausimą: 

— Ar šiuo metu dirbate kokioje kitoje teisėsaugos organizacijoje? 

— Ne, — tvirtai atsakė Džeksonas. 

— Vadinasi, veikiate savo iniciatyva? — spėjo seniokas. 

Džeksonas nutylėjo. 

— Kadangi tylite, suprantu, kad jūs ne vienintelis, nepasitikintis 
Helena Dekster, — tarė Romanovas. 

Vėl Džeksonas patylėjo, bet jam tuoj pat ėmė aiškėti, kodėl ne- 
apsimokėtų meluoti Romanovui. 

— Dėl ko jūs norėjote su manimi pasimatyti, pone Džeksonai? 

Džeksonas įtarė, kad seniokas tiksliai žino kodėl, bet nusprendė 
žaisti siūlomą žaidimą. 

— Atvykau dėl savo draugo, nes jis per mano kvailumą buvo 
areštuotas ir šiuo metu uždarytas „Kryžių“ kalėjime. 

— Įstaigoje, negarsėjančioje humanišku elgesiu, ypač kai kalba- 
ma apie apeliacijas ar paleidimą į laisvę laiduojant. 

Džeksonas pritariamai linktelėjo. 

— Žinau, ne jūsų draugas atsakingas už informaciją spaudai, 
neva mano organizacija pasiūlė jam milijoną dolerių, kad iš prezi- 
dento rinkimų varžybų pašalintų Zerimskį. Jeigu taip būtų, jį jau se- 
niai būtų radę kybantį savo kameroje. Įtariu, kad asmuo, skleidžian- 
tis šią dezinformaciją, yra vienas iš Helenos Dekster pakalikų. Jeigu 
tik būtumėte atėjęs pas mane anksčiau, pone Džeksonai, galbūt bū- 
čiau jus perspėjęs apie Mičelą. — Nugėręs iš stiklinaitės dar gurkšne- 
lį, jis pridūrė: — Vieną iš nedaugelio jūsų tėvynainių, kurį svarstyčiau 
užverbuoti į savo organizaciją. Matau, esate nustebęs, kad tiek daug 
žinau. 

O Džeksonui atrodė, kad jo veide nekrustelėjo nė raumuo. 

— Pone Džeksonai, tikrai jūsų nesukrės, kai sužinosite, kad 
mano žmonės gerai įsitaisę aukštesniuose abiejų — tiek CŽV, tiek 
FTB — ešelonuose? — Į senioko veidą sugrįžo nežymi šypsena. — Ir 
jeigu aš manyčiau, kad tai naudinga, savo darbuotoją turėčiau taip 
pat dirbantį ir Baltuosiuose rūmuose. Bet kadangi prezidentas Lo- 
rensas paslaugiai atsako į visus kassavaitinės spaudos konferencijos 
klausimus, vargu ar tai būtina. Ir štai seka kitas mano klausimas: 
jūsų draugas dirba CŽV? 

Džeksonas tylėjo 

— A, suprantu. Taip ir maniau. Ką gi, jis gali neabejoti: šįkart 
Helena Dekster neatskubės jo gelbėti. 

Džeksonas ir toliau tylėjo. 

— Gerai, — atlyžo seniokas. — Taigi dabar tiksliai žinau, ko iš 
manęs tikitės. — Jis padarė pauzę. — Tačiau visai nesuprantu, ką 
mainais už tai man galite pasiulyti. 

— Net neįsivaizduoju, kokios dabartinės kainos, — prabilo 
Džeksonas. 

Seniokas susijuokė. 

— Pone Džeksonai, juk tikrai nemanote, kad liepiau jus atga- 
benti čia vien tam, jog kalbėtumės apie pinigus? Apsidairykite ir pa- 
matysite: nors ir kiek galite man pasiūlyti, to nepakaks. Time gerokai 
prašovė pro šalį samprotaudamas apie mano įtakos ir turto mastą. 
Vien pernai mano organizacijos apyvarta sudarė 187 milijardus do- 
lerių — daugiau nei Belgijos ir Švedijos ekonomikų kartu sudėjus. 
Mes dabar turime pilnutinai funkcionuojančius filialus šimtas ke- 
turiasdešimt dviejose šalyse. Kiekvieną mėnesį atsidaro vis naujas, 
parafrazuojant „McDonald's“ šūkį. Ne, pone Džeksonai, man gyventi 
liko ne tiek daug dienų, kad bergždžiai jas švaistyčiau su skurdžiumi 
kalbėdamas apie pinigus. 

— Tai kodėl sutikote su manimi pasimatyti? — paklausė Džek- 
sonas. 

— Klausimus užduodate ne jūs, pone Džeksonai, — griežtai 
replikavo Romanovas. — Privalote tik atsakinėti į juos. Stebiuosi, 
kad, regis, jūsų tinkamai neinstruktavo. 

Seniokas nugėrė dar gurkšnį bespalvio skysčio ir išklojo, ko 
būtent tikisi manais už tai, kad padės Konorui pabėgti. Džeksonas 
žinojo nesąs įgaliotas Konoro vardu priimti Romanovo sąlygų, bet 
kadangi buvo pamokytas neklausinėti, tylėjo. 

— Jums galbūt reikės šiek tiek laiko, kad galėtumėte apmąsty- 
ti mano pasiūlymą, pone Džeksonai, — tęsė seniokas. — Bet jeigu 
jūsų draugas sutiktų su mano sąlygomis, o paskui netesėtų savosios 
sandėrio dalies, jis turi būti iš anksto išsamiai supažindintas su savo 
veiksmų pasekmėmis. — Jis stabtelėjo įkvėpti oro. — Tikrai tikiuosi, 
pone Džeksonai, kad jis ne iš tokių žmonių, kurie pasirašę susitarimą 
vėliau kliaujasi kokiu nors gudriu advokatu, kad šis rastų išeitį ir ne- 
reikėtų laikytis žodžio. Suprantate, šiame teisme aš esu ir teisėjas, ir 
prisiekusiųjų žiuri, o savo sūnų Aleksejų paskirsiu prokuroru. Jis as- 
meniškai prižiūrės, kad ta konkreti sutartis būtų įgyvendinta parai- 
džiui. Aš jau įsakiau, kad jis jus abu lydėtų atgal į Jungtines Valstijas 
ir negrįžtų, kol nebus tesėtas susitarimas. Tikiuosi, jūs mane aiškiai 
supratote, pone Džeksonai. 


Su Caro užmiesčio rūmais Zerimskio biuro niekaip negalėtum 
lyginti. Komunistų lyderis turėjo užsiėmęs trečią apšiurusio pastato 
šiauriniame Maskvos pakraštyje aukštą — nors kiekvienas, pakvies- 
tas paviešėti jo dačioje prie Volgos greitai pamatydavo, kad prabanga 
Zerimskiui nėra svetima. 

Paskutiniai balsavimo biuleteniai buvo sumesti išvakarėse dvi- 
dešimt antrą valandą. Dabar Zerimskiui teliko sėdėti ir laukti, ko! 
rinkimų komisijos nuo Baltijos jūros iki Ramiojo vandenyno juos su- 
skaičiuos. Jis puikiausiai žinojo, kad kai kuriose rinkimų apylinkėse 
žmonės bus pabalsavę po kelis kartus. Iš kitų dėžės su biuleteniais 

paprasčiausiai taip ir nepasieks rajonų vyriausios rinkimų būstinės. 
Bet kai tik susitarė su Borodinu dėl sąlygų ir generolas pasitraukė 
iš rinkimų kovos, jis tikėjo turintis realių šansų laimėti. Vis dėlto jis 
buvo ganėtinai realistas, kad suvoktų: kai mafija remia Černopovą, 
reikia surinkti gerokai daugiau nei puse sumestų balsų, jei nori turėti 
bent menkiausią šansą būti paskelbtas laimėtoju. Todėl nusprendė 
Caro stovykloje įsigyti sąjungininką. 

Rinkimų rezultatai nebus žinomi dar porą dienų, nes daugelyje 
šalies vietovių balsai skaičiuojami labai vangiai. Jam nereikėjo pri- 
minti dažnai cituojamo Stalino posakio: svarbu ne kiek žmonių bal- 
suoja, o kas balsus skaičiuoja. 

Artimiausi Zerimskio pagalbininkai sėdėjo prie telefonų, ban- 
dydami sekti, kas dedasi plačiojoje šalyje, bet balsų skaičiavimo 
komisijų pirmininkai tegalėjo pasakyti skirtumą esant per menką, 
kad būtų galima skelbti nugalėtoją. Komunistų lyderis tądien trankė 
kumščiu stalą dažniau nei per pastarąją savaitę ir kartkartėmis ilgai 
tunodavo užsidaręs savo kabinete — privačiai skambindavo telefonu. 

— Tai gera žinia, Stepanai, — kalbėjo Zerimskis į ragelį. — Jeigu 
tik jums pavyks pasirūpinti savo pusbrolio problema. 

Jis klausėsi Ivanickio atsakymo, kai kažkas pabeldė į duris. Vos 
tik pamatęs įžengiant į kabinetą savo rinkimų štabo viršininką, iškart 
padėjo telefono ragelį. Visai nenorėjo, kad Titovas sužinotų, su kuo 
kalbasi. 

— Spaudos atstovai teiraujasi, ar išeisite šnektelėti su jais, — 
pasakė Titovas vildamasis, kad tai jo šeimininką kelioms minutėms 
prablaškys. 

Pastarąjį kartą Zerimskis su maitvanagiais, kaip jis juos vadino, 
matėsi vakar rytą, kai jie buvo atėję pasižiūrėti jo, metančio savo rin- 
kimų biuletenį Kuskove, gimtajame Maskvos rajone. Kitaip nebūtų, 
net jeigu jis balotiruotųsi į Jungtinių Valstijų prezidento postą. 

Zerimskis nenorom linktelėjo ir nusekė paskui Titovą žemyn 
laiptais į gatvę. Savo štabo nariams jis buvo nurodęs žurnalistų nie- 

kada neįsileisti į pastatą, nes bijojo, jog tie gali pamanyti, kokia nepa- 
kankamai sukomplektuota ir kaip neefektyviai dirba jo organizacija. 
Tai dar vienas dalykas, kuris pasikeis, kai tik jis uždės rankas ant 
valstybės iždo. Net savo štabo viršininkui nepasakė, kad jeigu laimės, 
tai bus paskutiniai rinkimai, kuriuose rusų liaudžiai teko balsuoti, 
nes prezidentas liks, iki laikysis gyvas. Ir jam nusispjaut, kiek dėl to 
kils protestų užsienio laikraščiuose ir žurnaluose. Per labai trumpą 
laiką į rytus nuo Vokietijos jie išvis nebus platinami. 

Kai Zerimskis išėjo ant šaligatvio, jį pasitiko pats didžiausias žur- 
nalistų būrys, kokį tik buvo matęs nuo rinkimų kampanijos pradžios. 

— Kiek jūs užtikrintas savo pergale, pone Zerimski? — kažkuris 
sušuko, jam dar nė nespėjus pasakyti „Labą dieną“. 

— Jeigu laimėtojas bus tas, už kurį balsavo dauguma žmonių, 
tai kitas Rusijos prezidentas būsiu aš. 

— Bet tarptautinės rinkimų stebėtojų misijos pirmininkas sako, 
kad šie rinkimai buvo patys demokratiškiausi Rusijos istorijoje. Ar 
jūs nesutinkate su tokiu įvertinimu? 

— Sutiksiu, jeigu būsiu paskelbtas nugalėtoju, — replikavo Ze- 
rimskis. 

Išgirdę jo mažutę šmaikštybę žurnalistai mandagiai nusijuokė. 

— Jeigu būsite išrinktas, kada numatote nuvykti vizito pas pre- 
zidentą Lorensą į Vašingtoną? 

— Netrukus po to, kai jis atvyks vizito pas mane į Maskvą, — iš- 
kart šovė atsakymas. 

— Jeigu taptumėte prezidentu, kas atsitiktų žmogui, kuris buvo 
areštuotas Laisvės aikštėje ir apkaltintas pasikėsinimu jus nužudyti? 
— Tai nuspręs teismai. Bet galite neabejoti: jį teis teisingai. 

Staiga Zerimskiui nusibodo atsakinėti. Be perspėjimo jis apsisu- 
ko ir vėl dingo pastate, nepaisydamas pavymui skriejančių klausimų. 

— Ar pasiūlėte Borodinui postą savo ministrų kabinete? 

— Ką darysite dėl Čečėnijos? 

— Ar pirmiausia nusitaikysite į mafiją? 

Jausdamasis nuvargęs ir sunkiai kopdamas numindžiotais 
akmeniniais laiptais į trečią aukštą, jis nusprendė: laimės ar pralai- 
mės, daugiau niekada nesikalbės su spauda. Nepavydėjo Lorensui, 
bandančiam valdyti šalį, kurioje žurnalistai pripratę, kad su jais būtų 
elgiamasi kaip su sau lygiais. Pasiekęs savo kabinetą, jis nudribo į 
vienintelį patogų fotelį ir pirmą kartą per daugelį dienų užmigo. 


Spynoje pasisuko raktas, ir kameros durys atsidarė. Nešinas di- 
džiuliu kelioniniu krepšiu ir nuzulintu odiniu portfeliu įžengė Bol- 
šenkovas. 

— Kaip matote, sugrįžau, — pasakė Sankt Peterburgo milicijos 
viršininkas, atsisėsdamas priešais Konorą. — Iš to galite manyti, kad 
noriu dar kartą pasišnekėti ne protokolui. Tikiuosi, šiandien mūsų 
pokalbis bus šiek tiek produktyvesnis nei aną kartą. 

Milicijos viršininkas įrėmė akis į sėdintį ant gulto žmogų. Kono- 
ras atrodė tarsi žmogus, per pastarąsias penkias dienas netekęs kelių 
kilogramų svorio. 

— Matau, jūs dar nepripratote prie mūsiškės nouvelle cuisi- 
ne*, — tęsė Bolšenkovas, užsirukydamas cigaretę. — Turiu prisipa- 
žinti, kad net ir Sankt Peterburgo padugnėms prireikia kelių dienų, 
kol visiškai įvertina „Kryžių“ meniu. Bet su tuo susitaiko, kai supran- 
ta, kad čia atsidūrė visam likusiam gyvenimui ir kad neturi alterna- 
tyvos d la carte**. — Jis giliai užsitraukė cigaretę ir pro nosį išpūtė 
dūmus. — Galbūt, — kalbėjo jis toliau, — jūs neseniai skaitėte spau- 
doje, kad vienas iš mūsiškių uždarytųjų suvalgė savo draugą kalinį. 
Bet su maistu striuka, o kalėjimas pergrūstas, mes manome, kad dėl 
to labai jaudintis neverta. 

Konoras nusišypsojo. 

— A, matau, jūs vis dėlto gyvas, — atkreipė dėmesį milicijos 


* Naujoji virtuvė (pranc.). 
** Rinktis iš atskiro valgiaraščio su specialiomis kainomis (pranc.). 

viršininkas. — Ką gi, turiu jums pasakyti, kad po ankstesnio mūsų 
susitikimo nutiko keli įdomūs dalykai, apie kuriuos, jaučiu, norė- 
site sužinoti. — Kelioninį krepšį ir portfelį jis padėjo ant grindų. — 
Vyriausiasis viešbučio „National“ administratorius pranešė, kad tų 
dviejų daiktų niekas neatsiėmė. 

Konoras kilstelėjo antakį. 

— Visai kaip aš ir maniau, — pridūrė milicijos viršininkas, — 
Jei atvirai, mes jam parodėme jūsų fotografiją, ir administratorius 
patvirtino žmogų, atitinkantį jūsų apibūdinimą, palikusį krepšį, bet 
nepajėgė prisiminti portfelio. Tačiau, spėju, man nebūtina pasakoti, 
kas jame yra. 

Milicijos viršininkas atsegė portfelį ir atkėlęs viršų parodė „Re- 
mington 700“. Konoras žvelgė tiesiai priešais save, apsimesdamas 
niekuo dėtu. 

— Nors neabejoju, kad jums yra tekę naudotis tokio tipo ginklu, 
bet esu tikras, jog niekada anksčiau nematėte šio konkretaus šautuvo 
su inicialais P. D. V., patogiai įspaustais ant dėklo. Net žalias naujo- 
kėlis sumotų, kad jus pakišo. 

Bolšenkovas giliai užsitraukė cigaretę. 

— CŽV turbūt mano, kad mūsų milicija kvailiausia pasaulyje. 
Nejau jie nors mirksnį įsivaizdavo, kad mes nežinojome, kokios iš 
tikrųjų Mičelo pareigos? Kultūros atašė! — jis suprunkštė. — Turbūt 
jis galvoja, kad Ermitažas — universalinė parduotuvė. Kol dar nieko 
neatsakėte, turiu naujieną, kuri galėtų jus sudominti. — Jis vėl už- 
sitraukė dūmų, leisdamas nikotinui patekti giliai į plaučius. — Vik- 
toras Zerimskis laimėjo rinkimus ir pirmadienį oficialiai pradės eiti 
pareigas. 

Konoras šyptelėjo. 

— Ir kadangi nemanau, kad per inauguraciją jis jums pasiūlys 
vietą pirmoje eilėje, — pridūrė milicijos viršininkas, — galbūt atėjo 
metas jums papasakoti savo istorijos dalį, pone Ficdžeraldai. 

Prezidentas Zerimskis išdidžiai įžengė į kambarį. Jo bendražy- 
giai tuoj pat pašoko iš savo vietų aplink ilgą ąžuolinį stalą ir plojo, 
kol jis įsitaisė po Stalino portretu, vėl atneštu iš Puškino muziejaus 
pusrūsio, kur dulkėjo nuo 1956 metų. 

Zerimskis vilkėjo tamsiai mėlynu kostiumu, baltais marškiniais 
ir ryšėjo raudoną šilkinį kaklaraištį. Jis labai skyrėsi nuo kitų sėdin- 
čiųjų aplink stalą: jo žmonės ir vėl vilkėjo prastai gulinčius drabu- 
žius, kokius dėvėjo per visą rinkimų kampaniją. Akivaizdu, kad jiems 
visiems derėtų kuo greičiau apsilankyti pas siuvėją. 

Zerimskis kurį laiką laukė klausydamasis aplodismentų, o pas- 
kui pamojo bendražygiams, lyg tie irgi būtų tokia pat jį dievinanti 
minia. 

— Nors oficialiai pareigas pradėsiu eiti nuo kito pirmadienio, — 
prabilo jis, — yra viena ar pora sričių, kur ketinu nedelsiant kai ką 
pakeisti. 

Prezidentas apžvelgė savo rėmėjus, buvusius drauge visus tuos 
sunkius metus ir dabar laukiančius atpildo už ištikimybę. Iki šiol 
daugelis jų to laukė kone pusę gyvenimo. 

Savo dėmesį prezidentas perkėlė į kresną drūtą vyriškį, abejin- 
gą žvilgsnį įrėmusį tiesiai priešais save. Osipas Pleskovas buvo pa- 
aukštintas iš Zerimskio asmens sargybinių į visateisį Politbiuro narį 
dieną po to, kai nušovė tris vyrus, bandžiusius nužudyti jo bosą, šiam 

lankantis Odesoje. Pleskovas pasižymėjo viena puikia savybe, kokios 
Zerimskis reikalaus iš kiekvieno savo kabineto ministro: vos tik su- 
pratęs jo įsakymus, jis tučtuojau juos vykdydavo. 

— Osipai, senas mano bičiuli, — kreipėsi Zerimskis, — tu būsi 
mano vidaus reikalų ministras. 

Keletas žmonių aplink stalą pasistengė neparodyti nuostabos 
ar nusivylimo; daugelis iš jų žinojo esantys kur kas geriau tinkami 
šioms pareigoms nei buvęs dokininkas iš Ukrainos, o kai kurie įtarė, 
kad jis nė nemokėtų ištarti žodžių „vidaus reikalų“. Žemas, tvirtai 
suręstas vyras nušvitęs sužiuro į savo lyderį it vaikas, netikėtai gavęs 
žaislą. 

— Pirmas tavo darbas, Osipai, bus susidoroti su organizuotu 
nusikalstamumu. Manau, geriausia būtų pradėti nuo Nikolajaus Ro- 
manovo, vadinamojo Caro, arešto. Nes kol aš esu prezidentas, ca- 
rams, imperatoriams ar dar kam nors vietos nebus. 

Poros žmonių veidai, vos prieš minutėlę atrodę paniurę, iškart 
pralinksmėjo. Keletas iš susirinkusiųjų būtų mielai griebesi Nikola- 
jaus Romanovo, ir niekas netikėjo, kad Pleskovas sugebės susidoroti 
su tokiu darbu. 

— Kuo jį apkaltinti? — naiviai paklausė Pleskovas. 

— Kuo nori, nuo sukčiavimo iki žmogžudystės, — pasakė Ze- 
rimskis. — Tik pasistenk, kad tai būtų veiksminga. 

Pleskovas jau atrodė šiek tiek susirūpinęs. Būtų buvę lengviau, 
jeigu bosas būtų paprasčiausiai įsakęs tą žmogų nugalabyti. 

Zerimskis akimis apibėgo stalą. 

— Levai, — kreipėsi jis į kitą vyriškį, aklai ištikimą savo vadui. — 
Tave paskirsiu atsakingu už kitą mano teisėtvarkos programos pusę. 

Levas Šulovas atrodė susinervines, nes nežinojo, ar turėtų dėko- 
ti už tai, kas jam netrukus bus pavesta. 

— Tu būsi mano teisingumo ministras. 

Šulovas nusišypsojo. 

— Dabar štai kas: šiuo metu pernelyg stringa teismai. Paskirk 

kokią dešimtį ar daugiau naujų teisėjų. Pasistenk, kad jie būtų par- 
tijos nariai, turintys didelį stažą. Iš pradžių jiems išaiškink, kad tei- 
sėtvarkos srityje aš laikausi tik dviejų nuostatų: trumpesni teismo 
procesai ir ilgesnių terminų nuosprendžiai. Ir per pirmąsias savo 
prezidentavimo dienas siekiu pateikti pavyzdį, vertą žiniasklaidos 
dėmesio, kad niekam neliktų abejonių, kas nutiks tiems, kurie stos 
man skersai kelio. 

— Turite omenyje ką nors konkretų, pone prezidente? 

— Taip, — atsakė Zerimskis. — Įsidėmėkite... 

Į duris kažkas tyliai pabeldė. Visi atsisuko pažiūrėti, kas drįs- 
ta pertraukti pirmą naujojo prezidento sukviesto ministrų kabineto 
posėdį. Į kambarį be garso įėjo Dmitrijus Titovas, kliaudamasis tuo, 
kad Zerimskis būtų likęs dar labiau suirzęs, jeigu jo tokiu atveju ne- 
pertrauktų. Prezidentas barbeno pirštais į stalą, kol Titovas perėjo 
visą kambarį ir pasilenkęs pašnabždėjo jam į ausį. 

Zerimskis iškart pratrūko kvatotis. Kiti būtų mielai jam pritarę, 
bet susilaikė, nes neišgirdo, kas sukėlė juoką. 

Nužvelgęs savo bendražygius, Zerimskis pasakė: 

— Skambina Jungtinių Valstijų prezidentas. Matyt, nori mane 
pasveikinti. 

Dabar jie visi ėmė juoktis. 

— Kitas mano, kaip jūsų vadovo, sprendimas toks: priversti jį 
palaukti... kokius trejus metus... — Visi, išskyrus Titovą, juokėsi dar 
garsiau. — ... arba vis dėlto atsiliepti. 

Nė vienas neišsakė savo nuomonės. 

— Gal išsiaiškinkime, ko tas žmogus nori? — pasiūlė Zerimskis. 

Visi palinksėjo. Titovas pakėlė telefono ragelį ir padavė savo 
šefui. 

— Pone prezidente, — tarė Zerimskis. 

— Ne, sere, — iškart išgirdo atsakymą. — Aš — Endis Loidas, 
Baltųjų rūmų personalo viršininkas. Galiu jus sujungti su prezidentu 
Lorensu? 

— Ne, negalite, — piktai atrėžė Zerimskis. — Pasakykite savo 
prezidentui, kad kai kitą kartą skambins, pats asmeniškai būtų li- 
nijos gale, nes aš nemėgstu turėti reikalų su pasiuntinukais. — Jis 
nutrenkė telefono ragelį, ir visi vėl nusijuokė. — Taigi, apie ką aš kal- 
bėjau? 

— Jūs ketinote mums pasakyti, pone prezidente, — savanoriškai 
įsikišo Šulovas, — ką turėtume padaryti pavyzdžiu, demonstruodami 
naują discipliną Teisingumo ministerijoje. 

— A, taip, — tarė Zerimskis, ir į jo lūpas sugrįžo šypsena, o tuo 
metu vėl suskambėjo telefonas. 

Zerimskis pirštu parodė savo personalo viršininkui, ir šis pakėlė 
ragelį. 

— Ar būtų galima kalbėtis su prezidentu Zerimskiu? — pasitei- 
ravo balsas. 

— Kas jam skambina? — paklausė Titovas. 

— Tomas Lorensas. 

Titovas perdavė ragelį savo šefui. 

— Jungtinių Valstijų prezidentas, — prisistatė. 

— Tai jūs, Viktorai? 

— Čia prezidentas Zerimskis. Su kuo aš kalbu? 

— Su Tomu Lorensu, — pasisakė prezidentas, kilstelėdamas an- 
takį ir žiūrėdamas į valstybės sekretorių ir Baltųjų rūmų personalo 
viršininką, klausančius per papildomus telefonus. 

— Labas rytas. Kuo galiu jums padėti? 

— Aš tik skambinu, norėdamas savo sveikinimais prisidėti prie 
visų kitų, kurių tikriausiai gausiai sulaukiate po savo įspūdingos... — 
Lorensas norėjo pasakyti „netikėtos“, bet Valstybės departamentas 
dėl to nepatarė, — ... pergalės. Kova buvo labai atkakli. Bet politikoje 
visi kartkartėmis susiduria su tokiomis problemomis. 

— Su tokia problema aš daugiau nesusidursiu, — pareiškė Ze- 
rimskis. 

Lorensas nusijuokė, palaikęs tai sąmoju. Nebūtų šitaip pasiel- 

ges, jeigu būtų matęs akmeninius veidus sėdinčiųjų aplink ministrų 
kabineto stalą Kremliuje. 

Loidas pakuždėjo: 

— Kalbėkite toliau. 

— Pirmiausia norėčiau su jumis geriau susipažinti, Viktorai. 

— Tokiu atveju turėsite pradėti nuo štai to: žinokite, kad vardu 
mane vadina tik motina. 

Lorensas pažvelgė į paskleistus ant savo rašomojo stalo užrašus 
ir akimis apsistojo prie viso Zerimskio vardo Viktoras Leonidovičius. 
Jis pasibrėžė „Leonidovičius“, bet Laris Haringtonas papurtė galvą. 

— Atleiskite, — atsiprašė Lorensas. — Kaip norėtumėte, kad į 
jus kreipčiausi? 

— Taip pat, kaip tikėtumėtės, kad kiekvienas, kurio nepažįstate, 
kreiptųsi į jus. 

Nors galėjo girdėti pokalbį tik iš vienos pusės, sėdintieji apie 
stalą Maskvoje mėgavosi dviejų prezidentų susidūrimu. Esantieji 
Ovaliniame kabinete — ne. 

— Pabandykite kitą taktiką, pone prezidente, — patarė valstybės 
sekretorius, delnu pridengęs savo telefono ragelį. 

Tomas Lorensas žvilgtelėjo į Endžio Loido parengtus klausimus 
ir praleido vieną puslapį. 

— Vyliausi, mes netrukus rasime progą susitikti. Kai apie tai pa- 
galvoju, — pridūrė jis, — gana keista, kad iki šiol mudu niekur nesu- 
sitikome. 

— Visai nekeista, — atrėmė Zerimskis. — Kai pastarąjį kartą, 
birželį, lankėtės Maskvoje, jūsiškė ambasada nesumąstė atsiųsti man 
ar kuriam nors iš mano kolegų kvietimo į oficialius pietus, surengtus 
jūsų garbei. 

Aplinkui stalą nuvilnijo pritarimo murmesys. 

— Ką gi, neabejoju, jūs labai gerai žinote, kad kelionėse į užjū- 
rius būni labai priklausomas nuo vietinių oficialių asmenų organiza- 
vimo... 

— Man būtų įdomu sužinoti, kuriuos iš tų vietinių oficialių as- 
menų jums atrodo būtina pakeisti po tokios fundamentalios klai- 
dos. — Zerimskis šiek tiek patylėjo. — Galbūt vertėtų pradėti jūsiškiu 
ambasadoriumi? 

Sekė dar viena ilga pauzė, kol trejetas vyrų Ovaliniame kabinete 
tikrinosi savo kruopščiai parengtus klausimus. Iki šiol visi Zerimskio 
atsakymai buvo netikėti. 

— Galiu jus užtikrinti, — pridūrė Zerimskis, — kad aš neleisiu nė 
vienam iš savo oficialių asmenų, vietinių ar kitokių, ką nors nuspręsti 
už mane. 

— Laimingas žmogus, — pasakė Lorensas, nebekvaršindamas 
sau galvos jokiais iš anksto parengtais klausimais. 

— Laimė — faktorius, į kurį aš niekada neatsižvelgiu, — atkirto 
Zerimskis. — Ypač kai tenka turėti reikalą su oponentais. 

Larį Haringtoną apėmė neviltis, bet Endis Loidas paskubom 
pakraigaliojo bloknote klausimą ir stumtelėjo prezidentui po nosim. 
Lorensas linktelėjo. 

— Gal mums pabandyti surengti ankstyvą susitikimą, idant ga- 
lėtume geriau susipažinti? 

Baltųjų rūmų trejetas sėdėjo nusiteikę, kad pasiūlymas bus 
energingai atmestas. 

— Aš rimtai apie tai pagalvosiu, — visų nuostabai — ir viename, 
ir kitame linijos gale — atsakė Zerimskis. — Kodėl jums nenurodžius 
ponui Loidui susisiekti su draugu Titovu, atsakingu už susitikimų su 
užsienio lyderiais organizavimą? 

— Tikrai taip ir padarysiu, — pajutęs palengvėjimą patikino 
Lorensas. — Paprašysiu Endį Loidą per artimiausias porą dienų pa- 
skambinti ponui Titovui. 

Loidas pakrevezojo dar vieną raštelį ir pakišo savo bosui. Jame 
buvo parašyta: „Ir, žinoma, aš būsiu laimingas apsilankyti Maskvoje.“ 

— Iki pasimatymo, pone prezidente, — pasakė Zerimskis. 

— Iki pasimatymo... pone prezidente, — atsakė Lorensas. 

Padėjęs telefono ragelį, Zerimskis nutildė dar vieną neišvengia- 
mą aplodismentų raundą, iškart pasisukdamas į savo personalo vir- 
šininką ir tardamas: 

— Kai Loidas paskambins, jis pasiūlys, kad apsilankyčiau Va- 
šingtone. Priimkite kvietimą. 

Titovas atrodė nustebęs. 

— Esu nusistatęs, — kreipėsi į savo bendražygius prezidentas, — 
kuo greičiau Lorensui parodyti, su kokiu žmogumi jis turi reikalą. 
O dar labiau noriu, kad visi amerikiečiai tai suprastų. — Jis surėmė 
abiejų rankų pirštus. — Pirmiausia ketinu pasistengti, kad Lorenso 
įstatymo projektą dėl ginkluotės sumažinimo Senatas atmestų. Tin- 
kamesnės kalėdinės dovanos... Tomui negaliu sugalvoti. 

Šį kartą jis vėl leido savo šutvei trumpai paploti, o paskui rankos 
mostu visus nutildė. 

— Bet šiuo momentu turime grįžti prie mūsų vidaus problemų — 
jos neatidėliotinos. Suprantate, man atrodo, svarbu, kad ir mūsų pi- 
liečiai sužinotų, jog jų lyderis ne iš kelmo spirtas. Noriu jiems duoti 
pavyzdį, nepaliksiantį niekam abejonių, kaip ruošiuosi tvarkytis su 
tais, kurie ketina man priešintis. 

Jie visi laukė, nekantraudami išgirsti, ką Zerimskis pasirinko 
šiam reikalui sutvarkyti. 

Prezidentas įsmeigė žvilgsnį į paskirtąjį naują teisingumo mi- 
nistrą. 

— Kur yra tas mafijos smogikas, kuris kėsinosi mane nužudyti? 

— Uždarytas „Kryžiuose“, — atsakė Šulovas. — Manau, jūs nori- 
te, kad ten ir liktų visam likusiam gyvenimui. 

— Žinoma, ne, — atkirto Zerimskis. — Tokiam žiauriam nusikal- 
tėliui įkalinimas iki gyvos galvos — per švelni bausmė. Jis yra idea- 
lus asmuo surengti teismo procesui. Mes jį padarysime pirmu viešu 
pavyzdžiu. 

— Atrodo, milicijai dar nepavyko surasti jokių įrodymų, kad 
jis... 

— Tai sufabrikuokite juos, — pertraukė Zerimskis. — Jo teismo 
proceso nematys niekas, išskyrus ištikimus partijos narius. 

— Suprantu, pone prezidente, — pasakė naujasis teisingumo 
ministras ir užsikirto. — Ką turėjote omenyje? 

— Trumpą teismo procesą, pirmininkaujant vienam iš mūsų 
naujųjų teisėjų, o prisiekusiuosius sudarys tik oficialūs partijos vei- 
kėjai. 

— O nuosprendis, pone prezidente? 

— Žinoma, mirties bausmė. Kai tik bus paskelbtas nuosprendis, 
jūs informuosite spaudą, kad ir aš dalyvausiu jį vykdant. 

— Ir kada tai bus? — paklausė teisingumo ministras, rašydama- 
sis kiekvieną Zerimskio žodį. 

Prezidentas pasklaidė savo kalendorinio bloknoto puslapius, 
ieškodamas penkiolikos minučių tarpo. 

— Kito penktadienio aštuntą ryto. O dabar kai kas svarbesnio — 
mano planai dėl ginkluotųjų pajėgų ateities. — Jis nusišypsojo sau 
iš dešinės sėdinčiam ir dar nepravėrusiam burnos generolui Borodi- 
nui. — Jums, viceprezidente, — didžiausias prizas... 

Būdamas karo belaisviu Vietname, Nan Dinho koncentracijos 
stovykloje, Konoras sugalvojo sistemą, kaip skaičiuoti nelaisvės 
dienas. 

Kasdien penktą ryto pasirodydavo Vietkongo sargybinis ir at- 
nešdavo vandenyje plaukiojančių ryžių dubenėlį — jo vienintelį paros 
maistą. Konoras išgriebdavo vieną grūdelį ir įdėdavo į vieną iš septy- 
nių bambuko stiebų, atstojančių čiužinį. Kas savaitę vieną iš septynių 
grūdelių jis perkeldavo į siją virš savo lovos, o paskui likusius šešis 
suvalgydavo. Kas keturias savaites išimdavo vieną gruūdelį iš sijos sau 
virš galvos ir paslėpdavo tarp grindlenčių po lova. Tą dieną, kai jis su 
Krisu Džeksonu pabėgo iš stovyklos, Konoras žinojo nelaisvėje pra- 
leidęs vienus metus, penkis mėnesius ir dvi dienas. 

Bet tysodamas „Kryžių“ belangėje kameroje ant gulto, net jis 
nepajėgė sugalvoti sistemos, kaip pasižymėti, kiek laiko čia kali. Mi- 
licijos viršininkas jį aplankė jau du kartus ir išėjo nieko nepešęs. Ko- 
noras pradėjo savęs klausinėti, kiek dar praeis laiko, kol šiam trūks 
kantrybė, kai nuolat kartos tik savo pavardę bei pilietybę ir reikalaus 
pasimatyti su savo šalies ambasadoriumi. Ilgai laukti neteko — labai 
greitai sužinojo. Kai antrą kartą Bolšenkovas paliko kamerą, vos po 
kelių sekundžių pro duris įsiveržė tie patys trys vyrai, kurie jį pasiti- 
ko, kai buvo atvežtas. 

Du iš jų nutempė jį nuo gulto ir nubloškė ant kėdės, kur nese- 

niai sėdėjo milicijos viršininkas. Jie užlaužė jam už nugaros rankas ir 
surakino antrankiais. 

Ir tuomet Konoras pamatė skustuvą su rankena. Kol dviese jį 
laikė nulenkę žemyn, trečiajam prireikė vos keliolikos brūkštelėjimų 
surūdijusia geležte nugremžti visiems jo plaukams su nemažai odos. 
Vyriokas negaišo laiko, kad išmuilintų galvą ar suvilgytų vandeniu. 
Dar ilgai po to, kai jie pasišalino, palikdami Konorą susmukusį ant 
kėdės, kraujas varvėjo jam veidu ir sunkėsi į marškinius. 

Jis prisiminė milicijos viršininko žodžius: „Kankinimams aš ne- 
pritariu, tai ne mano stilius.“ Bet taip buvo pasakyta prieš Zerimskiui 
tampant prezidentu. 

Galiausiai jis užmigo, bet taip ir nesuprato, kiek ilgai išmiegojo. 
Paskui jis tik prisiminė, kad buvo pakeltas nuo grindų, vėl nublokš- 
tas ant kėdės ir antrą kartą nulenktas žemyn. 

Trečiasis galvažudys skustuvą pakeitė ilga stora adata ir su to- 
kiu pat kaip ir skutėjo delikatumu kairiame kalinio rieše ištatuiravo 
numerį „12995“. Kai rezervuojiesi vietą ir stalą „Kryžiuose“, pavardės 
akivaizdžiai nesvarbu. 

Sugrįžę trečią kartą, galvažudžiai trūktelėjo jį nuo grindų ir iš- 
stūmė iš kameros į ilgą koridorių. Kaip tokiais kartais jis trokšdavo 
neturėti vaizduotės. Stengėsi negalvoti apie tai, ką jie galėtų jam pa- 
daryti. Įsakyme dėl jo apdovanojimo Garbės ordinu pažymėta, kaip 
bebaimiškai leitenantas Ficdžeraldas vadovavo savo kariams, išgel- 
bėjo savo ginklo brolį karininką ir įstabiai pabėgo iš Šiaurės Vietna- 
mo karo belaisvių koncentracijos stovyklos. Bet Konoras žinojo dar 
niekada nesutikęs bebaimio žmogaus. Nan Dinhe jis ištvėrė vienus 
metus, penkis mėnesius ir dvi dienas — bet tuomet buvo tik dvide- 
šimt dvejų, o tokio amžiaus tiki esąs nemirtingas. 

Pirmiausia, ką Konoras pamatė išsviestas iš koridoriaus į ryt- 
mečio saulės nutviekstą kiemą, — tai grupelę kalinių, statančių kar- 
tuves. Jam dabar penkiasdešimt penkeri. Ir nereikia priminti, kad 
yra nemirtingas. 

Tą pirmadienį atvykusi į darbą Langlyje, Džoana Benet tiksliai 
žinojo, kiek dienų ji jau atsėdėjo iš aštuonių mėnesių bausmės, nes 
kas vakarą, prieš pat palikdama namus, pašerdavo katę ir kryžiuku 
perbraukdavo dar vieną dieną virtuvėje ant sienos kabančiame ka- 
lendoriuje. 

Ji paliko savo automobilį vakarinėje parkavimo aikštelėje ir pa- 
traukė tiesiai į biblioteką. Užsiregistravusi, metaliniais laiptais nusi- 
leido į informacijos skyrių. Kitas devynias valandas, tik su pertrau- 
kėle vidurnaktį, peržiūrinės naują partiją elektroniniu paštu atsiųstų 
ištraukų iš Artimųjų Rytų laikraščių. Pagrindinis jos uždavinys — 
ieškoti bet kokių Jungtinių Valstijų paminėjimų, ir jeigu jie atrodytų 
kritiški, padaryti elektronines kopijas, visas sudėti į vieną ir elektro- 
niniu paštu persiųsti į trečią aukštą savo bosui, kuris labiau civili- 
zuotomis valandomis dar tą patį rytą svarstys, ko imtis. Darbas buvo 
nuobodus, bukinantis protą. Kelis kartus ji jau mąstė atsistatydinti 
iš tarnybos, bet nusprendė nesuteikti Gutenburgui tokio malonumo. 

Būtent prieš pat pertrauką vidurnaktį Džoana pastebėjo Is- 
tanbul News antraštę: „Mafijos žudikas stos prieš teismą“. Iki šiol 
Ji manė apie mafiją kaip itališką reiškinį ir nustebo pamačiusi, kad 
straipsnis yra apie teroristą iš Pietų Afrikos, perduotą teismui už pa- 
sikėsinimą nužudyti naująjį Rusijos prezidentą. Ji toliau būtų nesi- 
domėjusi, jeigu nebūtų žemiau išvydusi piešto kaltinamojo portreto. 

Džoanai sparčiau sutvaksėjo širdis, kai atidžiai perskaitė ilgoką 
Istanbul Neus straipsnį, pasirašytą Fatimos Kusman, koresponden- 
tės Rytų Europoje. Savo medžiagoje ji tvirtino sėdėjusi šalia profe- 
sionalaus žudiko per mitingą Maskvoje, kuriame kalbėjo Zerimskis. 

Vidurnaktis praėjo, bet Džoana pasiliko prie savo darbo stalo. 

Kai Konoras stovėjo kalėjimo kieme ir stebeilijo į pusiau pa- 
statytas kartuves, privažiavo milicijos automobilis ir vienas iš galva- 
žudžių jį įstūmė ant užpakalinės sėdynės. Nustebo ant jos pamatęs 
laukiantį milicijos viršininką. O Bolšenkovas vos atpažino sulysusį, 
plikai nuskusta galva vyrą. 

Kol mašina pro vartus išvažiavo iš kalėjimo teritorijos, nė vie- 
nas nepratarė nė žodžio. Vairuotojas pasuko dešinėn ir leidosi Nevos 
krantine tiksliai penkiasdešimties kilometrų per valandą greičiu. 

Jie pravažiavo pro tris tiltus, o paskui pasuko kairėn ir kir- 
to Nevą ketvirtuoju, vedančiu į miesto centrą. Konoras žiūrėjo pro 
langą į blyškiai žalius Ermitažo rūmus. Didesnis kontrastas jo ką tik 
paliktam kalėjimui šie nė negalėjo būti. Jis pakėlė akis į giedrą mė- 
lyną dangų ir vėl nukreipė žvilgsnį į praeivius gatvėse. Kaip greitai 
buvo priverstas suvokti, kokia brangi jam yra laisvė. Pietiniame upės 
krante vairuotojas pasuko dešinėn ir už kelių šimtų metrų sustojo 
priešais Teisingumo rūmus. Laukiantis milicininkas atidarė automo- 
bilio dureles. Jeigu Konoras bent kiek būtų tikėjęsis pasprukti, dar 
penkiasdešimt milicininkų ant šaligatvio vaizdas tuoj pat priverstų jį 
persigalvoti. Pasitikdami milicininkai suformavo ilgą koridorių, ir jis 
užkopė laiptais į milžinišką akmeninį pastatą. 

Konorą nuvedė prie budėtojo posto vestibiulyje, ir ten vienas 
pareigūnas prispaudė kairę jo ranką prie stalo paviršiaus, apžiūrėjo 
riešą ir įrašė numerį „12995“ į kaltinamąjį lapą. Paskui marmuriniu 
koridoriumi jį nuvedė masyvių ąžuolinių durų link. Likus iki jų ke- 
liems žingsniams, durys staiga atsidarė, ir Konoras įėjo į perpildytą 
žmonių teismo salę. 

Jis peržvelgė jūrą veidų. Buvo aišku, kad jo laukiama. 


Džoana kompiuteryje į paieškos eilutę surinko: pasikėsinimas 
į Zerimskį. Visi spaudos pranešimai, rodos, sutarė dėl vieno dalyko: 
Laisvės aikštėje areštuotas žmogus buvo Pitas de Viljersas, smogikas 

iš Pietų Afrikos, rusų mafijos nusamdytas nužudyti Zerimskį. Tarp 
jam priklausančių daiktų rastas šautuvas identiškas tam, kuriuo 
prieš du mėnesius buvo nužudytas Rikardas Gusmanas, kandidatas į 
Kolumbijos prezidento postą. 

Džoana turkų laikraštyje išspausdintą de Viljerso piešinį nuske- 
navo į savo kompiuterį bei išdidino ir tas užpildė visą ekraną. Paskui 
pavaizduoto žmogaus akis išdidino iki natūralaus dydžio. Dabar jau 
nebeabejojo dėl tikrosios tapatybės vyriškio, turėsiančio stoti prie- 
šais teismą Sankt Peterburge. 

Ji pasižiūrėjo į laikroduką. Kelios minutės po antros. Džoana pri- 
sitraukė telefoną ir surinko numerį, kurį mokėjo mintinai. Kurį laiką 
gaudė šaukiamasis signalas, o paskui atsiliepė mieguistas balsas: 

— Kas skambina? 

— Man būtina su tavimi pasimatyti. Šiek tiek daugiau nei už 
valandos būsiu pas tave, — pasakė ji ir padėjo ragelį į vietą. 

Po kelių akimirkų telefono skambutis pažadino kitą žmogų. Jis 
įdėmiai išklausė pranešimą ir atsakė: 

— Ką gi, tuomet teks mūsų pradinį planą šiek tiek pakeisti. 


Konoras, stovėdamas kaltinamųjų aptvare, apžvelgė teismo 
salę. Pirmiausia jo akys apsistojo ties prisiekusiaisiais. Dvylika tei- 
singų ir dorų žmonių? Nepanašu. Nė vienas iš jų net nežvilgtelėjo jo 
pusėn. Jis įtarė, kad ilgai netruko juos prisaikdinti ir kad tikriausiai 
niekas nereikalavo jų pakeisti kitais. 

Kai pro šonines duris išniro vyriškis su ilga juoda toga, teismo 
salėje visi atsistojo. Jis atsisėdo į didelį odinį krėslą pakylos centre, 
po natūralaus dydžio prezidento Zerimskio visu ūgiu portretu. Teis- 
mo sekretorius atsistojęs rusiškai perskaitė kaltinamąjį aktą. Kono- 
ras vos įstengė sekti proceso eigą ir, žinoma, jo nepaklausė, ar pri- 
sipažįsta esąs kaltas. Sekretorius atsisėdo į savo vietą ir nuo suolo 

žemiau teisėjo katedros atsikėlęs aukštas, rūsčios išvaizdos pusamžis 
vyriškis kreipėsi į prisiekusiuosius. 

Prilaikydamas savo švarko atlapus prokuroras visą rytą dėstė 
įvykius, vedusius teisiamąjį į areštą. Prisiekusiesiems jis papasakojo, 
kad Viljersas matytas tykantis Zerimskio kelios dienos prieš tai, kai 
buvo sulaikytas Laisvės aikštėje. Ir apie tai, kaip šautuvas, kuriuo tei- 
siamasis ketino nužudyti jų mylimą prezidentą, buvo aptiktas tarp jo 
asmeninių daiktų viešbučio vestibiulyje. 

— Kaltinamąjį išdavė tuštybė, — pasakė prokuroras. — Ant dėk- 
lo, kuriame slypėjo ginklas, buvo aiškiai įspausti jo inicialai. 

Teisėjas prisiekusiesiems leido apžiūrėti šautuvą ir dėklą, kuria- 
me šis buvo rastas. 

— Negana to, kaltinamojo asmeninių reikmenų maišelyje, — to- 
liau varė prokuroras, — rasta popieriaus skiautė su patvirtinimu, kad 
į banko sąskaitą Ženevoje buvo pervesta vienas milijonas Jungtinių 
Valstijų dolerių. 

Ir vėl prisiekusiesiems buvo suteikta galimybė apžiūrėti įkaltį. 
Prokuroras toliau plėtojosi, liaupsindamas Sankt Peterburgo mili- 
cijos pajėgų uolumą bei sumanumą užbėgant už akių šiam baisiam 
nusikaltimui ir jų profesionalumą sučiumpant nusikaltėlį. Jis pridū- 
rė, kad šalis turi būti ypač dėkinga Vladimirui Bolšenkovui, miesto 
milicijos viršininkui. Keletas prisiekusiųjų pritariamai linksėjo. 

Prokuroras baigė monologą informuodamas prisiekusiuosius, 
kad kai tik teisiamasis būdavo klausiamas, ar nužudyti buvo nusam- 
dytas mafijos, jis neatsakydavo. 

— Jo tylėjimą galite suprasti kaip norite. O mano išvada tokia: 
išnagrinėjus įrodymus, turi būti tik vienas verdiktas ir tik vienas 
nuosprendis. 

Šyptelėjes jis atsisėdo į vietą. 

Konoras apžvelgė teismo salę, norėdamas pamatyti, kas paskir- 
tas jį ginti. Nusistebėjo, kad jo advokatas ketina susidoroti su šiuo 
uždaviniu, o juk juodu nė karto nebuvo susitikę... 

Teisėjas linktelėjo į kitą pusę ir kreiptis į teismą atsistojo jaunas 
vyriškis, iš pažiūros dar neseniai baigęs Teisės fakultetą. Jis nesilaikė 
už švarko atlapų, žvelgdamas į salę, nesišypsojo teisėjui, net nepasi- 
suko į prisiekusiuosius. Tik paprasčiausiai pasakė: 

— Mano klientas neketina gintis, — ir atsisėdo. 

Teisėjas linktelėjo ir pasižiūrėjo į prisiekusiųjų seniūną, rimto 
veido vyriškį, tiksliai žinantį, ko iš jo laukiama. Tartum pasufleruo- 
tas, jis atsistojo. 

— Pone prisiekusiųjų seniūne, išklausę šios bylos įrodymus, 
kaip vertinate teisiamąjį? 

— Kaltas, — trumpai atsakė žmogus pagal iš anksto jam nuro- 
dytą scenarijų, nė nerasdamas reikalo pasikonsultuoti su kitais pri- 
siekusiaisiais. 

Teisėjas pirmą kartą pažvelgė į Konorą. 

— Kadangi prisiekusieji vieningai sutarė dėl verdikto, man teli- 
ko paskelbti nuosprendį. Ir pagal Baudžiamąjį kodeksą už jūsų nu- 
sikaltimą tėra vienintelė bausmė. — Jis patylėjo, bejausmiu veidu 
įsmeigė akis į Konorą ir tarė: — Nuteisiu jus mirti pakariant. 

Teisėjas pasisuko į Konoro advokatą ir retoriškai paklausė: 

— Teiksite apeliaciją dėl nuosprendžio? 

— Ne, gerbiamasis teisėjau, — visi tuoj pat išgirdo atsakymą. 

Konorą nustebino, kad jį pakarti žada tik penktadienį. 


Prieš palikdama darbą, Džoana vėl pasitikrino keliuose straips- 
niuose. Datos tiksliai sutapo su Konoro išvykomis į užsienį. Pirmiau- 
sia — kelionė į Kolumbiją, paskui — apsilankymas Sankt Peterburge. 
Teliko pacituoti vieną iš Konoro mėgstamų posakių: paprasčiausiai 
pernelyg daug sutapimų. 

Trečią valandą nakties Džoana jautėsi išsisėmusi ir visai be 
jėgų. Jai buvo baisu pagalvoti, kaip Megei praneš savo detektyvinės 
veiklos rezultatus. Ir jeigu Sankt Peterburge teisiamas iš tiesų Ko- 


216 


Jeffrev Archer +» Vienuoliktas įsakymas 


noras, negalima delsti nė akimirkos, nes turkų laikraščiai jau poros 
dienų senumo. 

Džoana išjungė kompiuterį, užrakino stalčių ir vylėsi, jog bosas 
nepastebės, kad jo elektroninio pašto gaunamų laiškų dėžutė beveik 
tuščia. Senais laiptais ji užlipo į pagrindinį aukštą, įstūmė savo elek- 
troninio rakto kortelę į saugos automatą, kontroliuojantį išeinan- 
čiuosius, ir prasilenkė su srovele darbuotojų, atvykstančių į anksty- 
vąją rytinę pamainą. 

Įjungusi priekines šviesas, Džoana savo naujutėlaitį automo- 
bilį išvairavo iš parkavimo aikštelės pro vartus ir pasuko Vašingto- 
no bulvaru rytų kryptimi. Kelio danga vietomis buvo apledėjusi po 
išvakarėse prasiautusios audros, ir magistralės brigados skubėjo ją 
nuvalyti iki rytmetinio piko valandos. Šiaip jau ji mėgo važiuoti tuš- 
čiomis ankstyvo rytmečio sostinės gatvėmis pro didingus paminklus, 
įamžinančius šalies istoriją. Mokydamasi Sent Pole, ji tyliai sėdėda- 
vo klasės priekyje, kai mokytoja jiems pasakodavo apie Vašingtoną, 
Džefersoną, Linkolną ir Ruzveltą. Kaip tik susižavėjimas šiomis di- 
dvyriškomis asmenybėmis pakurstė jos siekį įsidarbinti valstybės 
tarnyboje. 

Baigusi Minesotos universitetą, kur studijavo valstybės valdy- 
mą, ji užpildė prašymų anketas dirbti FTB ir CŽV. Abi įstaigos pa- 
kvietė ją pasikalbėti dėl darbo. Bet pamačiusi Konorą Ficdžeraldą, 
ji atšaukė paskirtą pokalbį FTB. Ficdžeraldas buvo žmogus, grįžęs 
iš beprasmiško karo, pelnęs ordiną, apie kurį niekada neužsiminda- 
vo, ir toliau tęsiantis tarnybą šaliai be fanfarų ar nuopelnų pripaži- 
nimo. Jeigu Džoana kada ir išsakydavo Konorui šias mintis, jis tik 
nusijuokdavo ir atsakydavo, kad ji sentimentali. Bet Tomas Lorensas 
buvo teisus, apibūdinęs Konorą kaip vieną iš tautos neapdainuotų 
didvyrių. O dabar Džoana patars Megei nedelsiant susisiekti su Bal- 
taisiais rūmais, nes visų pirmiausia tai Lorensas paprašė Konoro im- 
tis šios užduoties. 

Džoana stengėsi bent kiek logiškiau surikiuoti savo mintis, kai 

ją iš kairės aplenkė didžiulis smėlio barstytuvas ir tuoj pat priekyje 
pradėjo judėti į jos eismo juostą. Ji sublyksėjo priekinėmis švieso- 
mis, bet sunkvežimis nepasitraukė iš kelio. Žvilgtelėjusi į užpakali- 
nio vaizdo veidrodėlį, ji pasuko į vidurinę juostą. Bet sunkvežimis vėl 
netrukus atsirado priešais Džoaną, priversdamas ją staigiai mestis į 
kairę juostą. 

Moteriai teko akimirksniu apsispręsti — numinti stabdžius ar 
padidinti greitį, bandant aplenkti begalvį vairuotoją. Vėl ji žvilgtelė- 
jo į užpakalinio vaizdo veidrodėlį, bet šį sykį pasibaisėjo pamačiusi 
už savęs greitai artėjantį didelį juodą mersedesą. Ji ūmai numynė 
akceleratorių, nes magistralė ties Srauniuoju upokšniu darė staigų 
posūkį kairėn. Mažutis golfukas kaipmat sureagavo, bet sunkvežimis 
smėliui barstyti irgi padidino greitį, ir jo aplenkti nepavyko. 

Džoanai neliko nieko kita, kaip tik judėti toliau į kairę, beveik 
iki skiriamojo magistralės ruožo. Ji darsyk pasižiūrėjo į užpakalinio 
vaizdo veidrodėlį ir pamatė mersedesą taip pat pasidavus kairėn ir 
jau netoli jos golfo užpakalinio buferio. Jai pradėjo daužytis širdis. 
Nejau sunkvežimis ir mersedesas veikia išvien? Ji pamėgino sulė- 
tinti greitį, bet mersedesas tik dar labiau priartėjo prie galinio jos 
automobilio buferio. Džoana vėl staigiai numynė akceleratorių, ir 
automobilis šoko pirmyn. Per kaktą į akis jai sruvo prakaitas. Su- 
silygino su smėlio barstytuvo priekiu, bet nors pėda ant akcelerato- 
riaus jau rėmėsi į grindis, sunkvežimio aplenkti niekaip nesisekė. Ji 
žiūrėjo į sunkvežimio kabiną ir mėgino atkreipti vairuotojo dėmesį, 
bet šis nepaisė jos mosikavimo ir toliau nepermaldaujamai colį po 
colio slinkosi savo mašina į kairę, priversdamas ją sulėtinti greitį ir 
važiuoti iš paskos. Ji užmetė akį į užpakalinio vaizdo veidrodėlį: mer- 
sedesas kone rėmėsi nosimi į galinį jos golfo buferį. 

Jos akyse sunkvežimio užpakalinis bortas pasikėlė, ir ant kelio 
iš jo pasipylė smėlio krovinys. Džoana instinktyviai smarkiai numynė 
stabdžius, bet automobilis tapo nebevaldomas, pradėjo slysti skersai 
skiriamojo magistralės ruožo ir žole apaugusia kelio sankasa nugar- 

mėjo upės link. It akmuo trenkėsi į vandenį ir sekundėlę užsilaikęs 
paviršiuje, dingo iš akių, o smėlio barstytuvas sugrįžo į vidurinę eis- 
mo juostą ir tęsė savo kelionę Vašingtono link. Po kelių sekundžių 
mersedesas sublyksėjo priekinėmis šviesomis, aplenkė sunkvežimį ir 
padidinęs greitį nulėkė tolyn. 

Skiriamajame ruože sustojo du automobiliai, važiavę Daleso 
oro uosto link. Vienas iš vairuotojų iššoko iš mašinos ir nučiuožė py- 
limo šlaitu prie upės pasižiūrėti, ar galėtų kuo nors padėti, bet kol 
pasiekė vandenį, golfo nesimatė nė ženklo. Liko tik slydimo žymės 
ant apsnigto pylimo ir keli burbulai vandens paviršiuje. Kitas vai- 
ruotojas užsirašė į knygelę sunkvežimio registracijos numerį, paskui 
įteikė šį pirmam į įvykio vietą prisistačiusiam farui, o tas suspaudi- 
nėjo skaičius į savo kompiuterį prietaisų skydelyje. Po kelių sekun- 
džių susiraukė. 

— Jūs tikrai teisingai užsirašėte numerį, sere? — paklausė. — 
Vašingtono kelių departamente tokia transporto priemonė neįregis- 
truota. 


Įgrustas į automobilio galą Konoras vėl pamatė jo laukiantį mi- 
licijos viršininką. Vairuotojui pradėjus važiuoti į „Kryžius“, Konoras 
nesusilaikė Bolšenkovo nepaklausęs: 

— Įdomu, kodėl laukiama iki penktadienio, kad mane pakartų? 

— Iš tikrųjų jums šiek tiek pasisekė, — nusišiepė jis. — Atrodo, 
egzekucijoje panoro dalyvauti mūsų mylimas prezidentas. — Bolšen- 
kovas giliai užsitraukė cigaretę. — O iki penktadienio ryto jis savo 
darbotvarkėje neturi laisvo penkiolikos minučių tarpo. 

Konoras kreivai šyptelėjo. 

— Džiaugiuosi, kad pagaliau atgavote kalbos dovaną, pone Fic- 
džeraldai, — tęsė milicijos viršininkas. — Kadangi, manau, atėjo me- 
tas jums sužinoti apie alternatyvą. 

Markas Tvenas kadaise apie vieną savo draugą yra pasakęs: 
„Jeigu laiku nepasirodys, žinosite, kad jis miręs.“ 

Ketvirta valanda atėjo ir praėjo. Megė kas kelias minutes pra- 
dėjo žvilgčioti į savo laikroduką. Pusę penktos susimąstė: gal buvo 
tokia užsimiegojusi, kad ne taip suprato jos žodžius, kai Džoana pa- 
skambino. 

Penktą valandą Megė nusprendė paskambinti Džoanai į namus. 
Niekas neatsiliepė, tik gaudė šaukiamieji signalai. Paskui ji pabandė 
paskambinti iš telefono savo automobilyje, ir šį kartą vis dėlto gavo 
pranešimą: „Šis numeris laikinai neveikia. Prašom pabandyti vėliau.“ 

Megė suskato žingsniuoti apie virtuvės stalą įsitikinusi, kad 
Džoana tikriausiai turėjo kokių nors žinių apie Konorą. Tai, matyt, 
buvo svarbu, antraip kodėl Džoana būtų ją žadinusi antrą valandą 
nakties? Galbūt jis susisiekė su ja? Gal ji žino, kur jis? Rasi galėtų jai 
pasakyti, kada jis grįžta namo? Šeštą valandą Megė nusprendė, kad 
nutiko kas nors bloga. Ji įjungė televizorių pasitikrinti tikslaus laiko. 
Ekrane pasirodė televizijos komentatoriaus Čarlio Gibsono veidas. 

— Ateinančią valandą mes kalbėsime apie kalėdinius papuoša- 
lus, prie kurių gamybos gali prisidėti ir jūsų vaikas. Bet pirmiausia 
suteikiame žodį Kevinui Niumenui, kuris praneš paskutines rytme- 
čio naujienas. 


Megė leidosi žingsniuoti po virtuvę, pranešėjui pasakojant, kad 

prezidento įstatymo projektas dėl branduolinės, biologinės, chemi- 
nės ir konvencinės ginkluotės sumažinimo Senate balsuojant tikrai 
bus atmestas, nes Rusijos vadovu išrinktas Zerimskis. 

Ji jau pagalvojo, gal sulaužyti viso gyvenimo taisyklę ir pamė- 
ginti prisiskambinti Džoanai į Langlį, kai po Kevino Niumeno veidu 
pasirodė bėganti eilutė: Dž. Vašingtono bulvare avarija: susidūrė 
sunkvežimis smėlio barstytuvas ir folksvagenas — lengvojo auto- 
mobilio vairuotojas, spėjama, nuskendo. Smulkiau — per naujienas 
„Liudininko akimis“ 6.30. Žodžiai prašliaužė ekranu ir išnyko. 

Kol žinių laida tęsėsi, Megė mėgino pavalgyti kukurūzų dribs- 
nių. Vėliau ekrane pasirodė Endis Loidas ir pranešė, kad prieš pat 
Kalėdas Vašingtone oficialaus vizito apsilankys prezidentas Zerimskis. 

— Prezidentas tą žinią sutiko palankiai, — pasakė pranešėjas, — 
ir viliasi, jog tai padės kaip nors Senato lyderius įtikinti, kad nauja- 
sis Rusijos prezidentas nori toliau palaikyti draugiškus santykius su 
Amerika. Tačiau Senato daugumos lyderis sakė palauksiąs, kol Ze- 
rimskis kreipsis... 

Išgirdusi nežymų dunkstelėjimą į kilimėlį prie paradinių durų, 
ji išėjo į prieškambarį, pakėlė nuo grindų septynis vokus ir pakeliui 
atgal į virtuvę juos peržiūrėjo. Keturi buvo adresuoti Konorui; jam iš- 
vykus, ji tokių niekada neatplėšdavo. Viename buvo sąskaita už elek- 
trą; kitas buvo pažymėtas Čikagos pašto antspaudu, o varde „Megė“ 
e raidė kreiva — taigi jame tikriausiai kasmetis Deklano Kasėjaus ka- 
lėdinis atvirukas. Ant paskutinio voko — aiškus jos dukters braižas. 
Kitus laiškus ji numetė į šalį ir atplėšė pastarąjį. 


Miela mama, 

Tik brūkštelėjau patvirtinti, kad Stiuartas į Los Andželą 
atvyksta penktadienį. Mes planuojame kelioms dienoms 
nuvažiuoti į San Franciską, o paskui penkioliktąją išskren- 
dame į Vašingtoną. 

Mes abu labai laukiame Kalėdų, kurias švęsime su tavimi ir 
tėčiu. Jis man nepaskambino, tad, spėju, dar nesugrįžęs. 


Megė susiraukė. 


Gavau laišką iš Džoanos: neatrodo, kad ji savo naujuoju 
darbu būtų patenkinta. Įtariu, kad kaip ir visi mes, ji ilgisi 
mūsų tėčio. Man rašo perkanti žavų naują folksvageną... 


Megė dar kartą perskaitė pastarąjį sakinį, ir ranka jai sudrebėjo. 

— O, Dieve mano, ne! — ištarė garsiai. 

Pasižiūrėjo į laikroduką — šešios dvidešimt. Televizoriaus ekra- 
ne Liza Makri demonstravo iš popieriaus iškirptą bugienio su uogo- 
mis grandinėlę. 

— Šventiniai Kalėdų papuošalai, kuriuos gali padėti gaminti ir 
vaikai, — linksmai paskelbė ji. — Dabar imsimės kalėdinės eglutės 
temos. 

Megė perjungė į 5-ąjį kanalą. Kitas žinių pranešėjas samprota- 
vo, ar planuojamas Zerimskio vizitas turės įtakos Senato lyderiams, 
prieš jiems sumetant balsus dėl ginkluotės sumažinimo įstatymo 
projekto. 

— Nagi, nagi, — ragino Megė. 

Galiausiai diktorius pasakė: 

— O dabar galime smulkiau pranešti apie eismo nelaimę Džor- 
džo Vašingtono bulvare. Tiesiogiai iš įvykio vietos mūsų korespon- 
dentė Liza Fulerton. 

— Dėkui, Džule. Aš stoviu Džordžo Vašingtono bulvaro ski- 
riamajame ruože, kur šiąnakt maždaug penkiolika po trijų įvyko 
tragiška avarija. Šiek tiek anksčiau turėjau interviu su savo akimis 
mačiusiu liudininku, ir jis 5-ajam kanalui papasakojo, kas įvyko. 

Kamera nukrypo į žmogų, akivaizdžiai nesitikėjusį šįryt pasiro- 
dyti per televiziją. 

— Aš važiavau Vašingtono link, — reporterei pasakė jis, — o 
tada sunkvežimis smėlio barstytuvas išpylė savo krovinį ant greit- 
kelio, priversdamas iš paskos važiuojantį lengvąjį automobilį stai- 
giai pasukti ir šis tapo nebevaldomas. Automobilis nuslydo skersai 
kelio, o paskui žemyn pylimu ir paniro į Potomaką. 

Kamera pasisuko į šoną, plačiu kampu parodydama upę ir poli- 
cijos narų grupę, 0 paskui sugrįžo prie reporterės. 

— Atrodo, niekas tiksliai negali pasakyti, kas nutiko, — tesė 
ji. — Abejotina, ar smėlio barstytuvo vairuotojas, sėdintis aukštai 
savo kabinoje, toliau važiavo nė nenutuokdamas, kad įvyko ava- 
rija. 

— Ne! Ne! — suriko Megė. — Tegul tik ne ji! 

— Už manęs jūs matote policijos narus, kurie jau surado trans- 
porto priemonę, matyt, folksvageną golfą. Per kitą valandą jie tikisi 
Jį iškelti į paviršių. Vairuotojo asmens tapatybė tebelieka nežinoma. 

— Ne, ne, ne, — kartojo Megė. — Dieve, maldauju, ne Džoana. 

— Policija prašo juodojo mersedeso vairuotojo, kuris galbūt 
matė avariją, prisistatyti padėti tyrimui. Mes tikimės jums pranešti 
daugiau žinių už valandos, tad iki tuomet... 

Megė nubėgo į prieškambarį, pasičiupo paltą ir išskubėjo pro 
paradines duris. Įšoko į savo automobilį ir lengviau pasijuto, kai to- 
jota suspringčiojo ir iškart atgijo. Ji pamažu išvairavo į Eivono aikš- 
tę, o paskui Dvidešimt devintojoje gatvėje spustelėjo akceleratorių ir 
nulėkė į M gatvę, o šia — Bulvaro link. 

Jeigu ji būtų pasižiūrėjusi į užpakalinio vaizdo veidrodėlį, būtų 
pamačiusi nediduką mėlyną fordą apsisukant ir leidžiantis įkandin 
jos. Keleivis jo priekinėje sėdynėje mobiliuoju rinko numerį, neįtrau- 
ką į telefonų knygą. 

— Pone Džeksonai, kaip miela, kad vėl pas mane lankotės. 

Džeksoną pralinksmino perdėtas Nikolajaus Romanovo man- 
dagumas, ypač apsimetant, lyg šiuo atveju jis turėjo kokią galimybę 
rinktis. 

Pirmas susitikimas įvyko Džeksono prašymu ir, matyt, nebu- 
vo palaikytas tuščia laiko gaišatimi, nes Sergejus tebebėgiojo abiem 
kojomis. Kiekvienas kitas susitikimas vykdavo Romanovui iškvietus 
Džeksoną supažindinti su naujausiais savo planais. 

Caras vėl įsmuko į savo didžiulį fotelį, ir Džeksonas ant staliuko 
šalimais pastebėjo įprastą stiklinę bespalvio skysčio. Jis prisiminė, 
kaip seniokas sureagavo tą kartą, kai uždavė klausimą, ir laukė, ką 
šis atsakys. 

— Jums bus džiugu išgirsti, pone Džeksonai, jog išskyrus vie- 
nintelę problemą, kurią tebelieka išspręsti, viskas suorganizuota, 
kad jūsų kolegai pavyktų pabėgti. Dabar tik reikia, kad ponas Fic- 
džeraldas sutiktų su mūsų sąlygomis. Jeigu jis manytų, kad negali 
taip pasielgti, tuomet man nepavyks jo apsaugoti nuo kartuvių rytoj 
aštuntą ryto, — Romanovas kalbėjo bejausmiu balsu. — Leiskite jus 
supažindinti su tuo, ką mes iki šiol suplanavome, jeigu jis nuspręstų 
sutikti. Neabejoju, kad jūsų kaip buvusio CŽV direktoriaus pavaduo- 
tojo pastebėjimai pasirodytų naudingi. 

Seniokas nuspaudė mygtuką savo fotelio porankyje, ir tolimaja- 
me svetainės gale tuojau pat atsidarė durys. Į kambarį įžengė Alek- 
sejus Romanovas. 

— Tikiuosi, pažįstate mano sūnų? — paklausė Caras. 

Džeksonas žvilgtelėjo vyro, visada jį lydėdavusio, bet retai kal- 
bėdavusio per keliones į Žiemos rūmus, pusėn ir linktelėjo. 

Jaunasis vyriškis nustūmė į šalį puikų keturiolikto amžiaus go- 
beleną, vaizduojantį Flandrijos mūšį. Už jo buvo paslėptas didžiulis 
televizorius. Plokščias sidabraspalvis ekranas atrodė kažkaip nede- 
rantis tokioje nuostabioje aplinkoje, bet ne labiau, pamanė Džekso- 
nas, nei jo savininkas su savo pakalikais. 

Pirmas ekrane pasirodė vaizdas su „Kryžių“ kalėjimo nuotrauka 
iš išorės. 

Aleksejus Romanovas parodė į paradinę įeigą. 

— Planuojama, kad į „Kryžius“ Zerimskis atvyks septintą pen- 
kiolika. Jis bus trečiame iš septynių automobilių ir įeis pro šoninius 
vartus, esančius čia. — Jo pirštas nuslinko per ekraną. — Jį pasitiks 
Vladimiras Bolšenkovas ir palydės į pagrindinį kiemą, kur įvyks eg- 
zekucija. Septintą penkiasdešimt dvi... 

Jaunasis Romanovas toliau dėstė Džeksonui planą minučių 
tikslumu, įsileisdamas į dar smulkesnes detales, kai reikėjo paaiškin- 
ti, kaip bus įgyvendintas Konoro pabėgimas. Džeksonas pastebėjo, 
kad vyrukas, atrodo, nesijaudina dėl dar vienos likusios problemos, 
matyt, jis neabejojo, kad iki kito ryto tėvas ras sprendimą. Baigęs, 
Aleksejus išjungė televizorių, grąžino į vietą gobeleną ir nežymiai 
linktelėjo tėvui. Paskui, daugiau netaręs nė žodžio, paliko kambarį. 

Kai durys užsidarė, seniokas paklausė: 

— Turite kokių nors pastabų? 

— Vieną ar dvi, — atsakė Džeksonas. — Pirma, leiskite pasakyti, 
kad jūsų planas man padarė įspūdį ir įtikino esant daug šansų jam 
pavykti. Akivaizdu, jūs apgalvojote beveik visus netikėtumus, tar- 
kim, jeigu Konoras sutiks su jūsų sąlygomis. Ir, privalau pakartoti, 
nesu įgaliotas kalbėti jo vardu. 

Romanovas linktelėjo. 

— Bet viena problema jums vis tiek lieka. 

— Ir jūs žinote, kaip ją išspręsti? — paklausė seniokas. 

— Taip, — atsakė Džeksonas. — Žinau. 


Bolšenkovas beveik valandą labai smulkiai dėstė Romanovo 
planą, paskui paliko Konorą apmąstyti atsakymo. Jam nereikėjo pri- 
minti, kad laiko nedaug: Zerimskis į „Kryžius“ turėjo atvykti už ke- 
turiasdešimt penkių minučių. Konoras tysojo ant gulto. Sąlygos ne- 

galėjo būti išsakytos aiškiau. Bet jeigu jis su jomis sutiktų, ir pavyktų 
sėkmingai pabėgti, nebuvo tikras, ar sugebėtų tesėti savąją sandėrio 
dalį. Jeigu nepateisintų lūkesčių, jį nužudytų. Labai paprasta — iš- 
skyrus tai, kad mirtis koriko kilpoje nebūtų greita ir lengva. Bolšen- 
kovas taip pat leido aiškiai suprasti, — jeigu Konorui kiltų nors ko- 
kių abejonių, — kad atsakomybė už visus su rusų mafija sudarytus 
ir neišpildytus susitarimus automatiškai perkeliama artimiausiems 
giminaičiams. 

Konoras vis dar mintyse matė cinišką Bolšenkovo veidą, kai iš- 
sitraukęs iš vidinės švarko kišenės jam padavė dvi fotografijas. 

— Dvi puikios moterys, — pasakė. — Turite jomis didžiuotis. 
Būtų tragedija, jeigu jų gyvenimas sutrumpėtų dėl ko nors, apie ką 
pačios nieko nežino. 

Po penkiolikos minučių kameros durys vėl atsidarė, ir Bolšen- 
kovas sugrįžo su kadaruojančia iš lūpų neuždegta cigarete. Šį kartą 
neatsisėdo. Konoras toliau žiūrėjo į lubas, lyg šio čia nė nebūtų. 

— Matau, mūsų pasiūlymėlis tebekelia jums dilemą, — pasa- 
kė milicijos viršininkas, prisidegdamas cigaretę. — Nors mudu dar 
trumpai pažįstami, manęs tai nestebina. Bet galbūt, išgirdęs iš ma- 
nęs paskutinę naujieną, apsispręsite. 

Konoras tebestebeilijo į lubas. 

— Atrodo, jūsų buvusią sekretorę Džoaną Benet, važiuojančią 
automobiliu iš Langlio pas jūsų žmoną, pakeliui ištiko lemtingas eis- 
mo įvykis. 

Konoras nukėlė nuo gulto kojas, atsisėdo ir įrėmė akis į Bolšen- 
kovą. 

— Jeigu ji negyva, tai iš kur žinote, kad važiavo pas mano žmoną? 

— CŽV ne vienintelė klausosi jūsų žmonos pokalbių, — atsakė 
milicijos viršininkas ir paskutinį kartą užsitraukęs cigaretę, numetė 
nuorūką ant grindų ir ten užgesino ją padu. — Mes įtariame, kad jūsų 
sekretorė kažkaip sužinojo, ką tokį Laisvės aikštėje mes areštavome. 
Ir per daug nesismulkinant: jeigu jūsų žmona tokia išdidi ir atkakli, 

kaip apibūdinama charakteristikoje, manau, galime spėti ilgai netruk- 
siant, kol ji prieis prie tokios pačios išvados. Jeigu taip, bijau, ponios 
Ficdžerald laukia toks pat likimas kaip ir jūsų velionės sekretorės. 

— Jeigu sutiksiu su Romanovo sąlygomis, — atsiliepė Kono- 
ras, — noriu į kontraktą įterpti išlygą nuo savęs. 

Bolšenkovas susidomėjęs klausėsi. 


— Ponas Gutenburgas? 

— Aš klausau. 

— Čia Megė Ficdžerald, Konoro Ficdžeraldo žmona, kuris, ma- 
nau, šiuo metu yra užsienyje ir atlieka jūsų pavestą užduotį. 

— Neprisimenu tos pavardės, — pasakė Gutenburgas. 

— Vos prieš porą savaičių jūs mūsų namuose, Džordžtaune, da- 
lyvavote jo atsisveikinimo vakarėlyje. 

— Manau, jūs tikriausiai mane sumaišėte su kuo nors kitu, — 
ramiai atsakė Gutenburgas. 

— Nesumaišiau jūsų su niekuo kitu, pone Gutenburgai. Lapkri- 
čio antrą, aštuntą dvidešimt septynios, jūs iš mano namų skambino- 
te į savo įstaigą. 

— Visai niekam aš neskambinau, ponia Ficdžerald, ir galiu jus 
patikinti: jūsų vyras niekada pas mane nedirbo. 

— Tai pasakykite man, pone Gutenburgai, ar Džoana Benet kada 
nors dirbo jūsiškėje Valdyboje? O gal ji irgi buvo patogiai ištrinta iš 
jūsų atminties? 

— Apie ką kalbate, ponia Ficdžerald? 

— Ak, pagaliau atkreipiau jūsų dėmesį. Leiskite man pataisyti 
jūsų laikiną atminties netektį. Džoana Benet dvidešimt metų buvo 
mano vyro sekretorė, ir nujaučiu, kad jums bus sunku neigti, jog Ži- 
note ją žuvus, kai iš Langlio keliavo pasimatyti su manimi. 

— Apgailestaudamas perskaičiau apie tragišką panelės Benet 
avariją, bet visai nesuprantu, ką tai turi bendra su manimi. 

— Spauda, matyt, suklaidinta dėl to, kas vakar rytą iš tikrųjų 
įvyko Džordžo Vašingtono bulvare, bet galbūt jos atstovai bent žings- 
nį priartės prie mįslės įminimo, kai jiems bus pasakyta, kad Džoana 
Benet beveik dvidešimt metų dirbo mano vyro sekretore, o jis dingo 
nuo žemės paviršiaus, vykdydamas specialią jūsų užduotį. Daug kar- 
tų teko pastebėti, kad žurnalistai domisi istorija, susijusia su Garbės 
ordino kavalieriumi. 

— Ponia Ficdžerald, negalite tikėtis, kad prisiminčiau kiekvieną 
iš septyniolikos tūkstančių CŽV tarnaujančių žmonių, ir aš tikrai ne- 
prisimenu, kad kada nors būčiau susitikęs su panele Benet, o juolab 
su jūsų vyru. 

— Matau, kad vis dėlto turėsiu labiau sujudinti jūsų silpstančią 
atmintį, pone Gutenburgai. Taip jau atsitiko, kad vakarėlį, kuriame 
jūs nedalyvavote ir iš kurio neskambinote telefonu, laimei ar nelai- 
mei, priklausomai nuo jūsų požiūrio, mano duktė įrašė į vaizdajuos- 
tę. Tikėjosi nustebinti savo tėvą, padovanodama jam vaizdajuostę 
Kalėdų proga. Aš dar kartą ją peržiūrėjau, pone Gutenburgai, ir nors 
jūs ten turėjote nežymų vaidmenį, galiu jus patikinti, kad jūsiškį tė- 
te-d tėte su Džoana Benet visiems bus galima pamatyti. Pokalbis taip 
pat įrašytas ir manau, kad televizijos tinklams atrodys verta šį įrašą 
parodyti per ankstyvąsias vakaro žinias. 

Šį kartą Gutenburgas kurį laiką patylėjo. 

— Galbūt ir nebloga mintis mudviem susitikti, ponia Ficdže- 
rald, — pagaliau pasakė. 

— Nematau prasmės, pone Gutenburgai. Aš jau tiksliai žinau, 
ko man reikia iš jūsų. 

— Ir kas gi tai būtų, ponia Ficdžerald? 

— Noriu žinoti, kur šiuo metu yra mano vyras ir kada galiu ti- 
kėtis jį vėl pamatyti. Mainais už šią informaciją aš jums atiduosiu 
vaizdajuostę. 

— Turiu šiek tiek pagalvoti... 

— Žinoma, pagalvokite, — sutiko Megė. — Tarkime, dvi paras? 


228 


Jeffrev Archer + Vienuoliktas įsakymas 


Ir, pone Gutenburgai, bergždžiai neeikvokite laiko, dalimis ardyda- 
mas mano namus ir ieškodamas vaizdajuostės, nes jos vis tiek nera- 
site. Ji paslėpta ten, kur net ir toks suktas kaip jūsų protas neįstengtų 
sugalvoti. 

— Bet... 

— Taip pat turėčiau pridurti, kad jeigu sumanytumėte manęs 
atsikratyti tokiu pat būdu kaip Džoanos Benet, aš savo advokatus 
instruktavau: jeigu numirsiu įtartinomis aplinkybėmis, jie iš karto 
turi perduoti vaizdajuostės kopijas visiems trims stambiausiems te- 
levizijos tinklams, tarp jų Fox ir CNN. Kitu atveju, jeigu aš papras- 
čiausiai dingsiu, vaizdajuostė bus paviešinta po septynių dienų. Viso 
labo, pone Gutenburgai. 

Megė padėjo telefono ragelį ir apsipylusi prakaitu nudribo ant 
lovos. 

Gutenburgas staigiai nėrė pro kabinetus jungiančias duris pas 
direktorę. 

Helena Dekster pakėlė akis nuo savo rašomojo stalo, nepajėg- 
dama paslėpti nuostabos, kad jos pavaduotojas įsiveržė į kabinetą, 
nė nepasivarginęs pabelsti. 

— Turime problemą, — pasakė jis. 

Nuteistasis myriop nevalgė pusryčių. 

Virtuvės personalas visada stengdavosi iš duonos, skirtos pasku- 
tinėms kalinio vaišėms, pašalinti kirmėlytes, bet šįkart nebuvo reika- 
lo. Jis pažvelgė į patiektą maistą ir pakišo alavinę lėkštę po gultu. 

Po kelių minučių į kamerą įėjo rusų stačiatikių dvasininkas. Jis 
paaiškino, kad nors ir esąs ne to paties tikėjimo kaip kalinys, mielai 
atliksiąs paskutiniuosius ritualus. 

Švenčiausiasis sakramentas bus vienintelis maistas, kuriuo 
nuteistasis tądien pasisotins. Dvasininkui atlikus kuklias apeigas, 
juodu drauge atsiklaupė ant akmeninių grindų. Po trumpos maldos 
dvasininkas jį palaimino ir paliko vieną. 

Jis gulėjo stebeilydamas į lubas ir nė kiek nesigailėdamas dėl 
savo priimto sprendimo. Kai Bolšenkovui paaiškino savo motyvus, 
šis sutiko be komentarų, o palikdamas kamerą net trumpai linktelė- 
jo. Tuo milicijos viršininkas parodė, kad žavisi šio žmogaus morali- 
niu tvirtumu. 

Kaliniui anksčiau jau sykį buvo tekę susidurti su mirties galimy- 
be. Antrą kartą nebebuvo taip baisu. Anuomet jis mąstė apie savo žmo- 
ną ir vaikelį, kurių niekada nebepamatys. Bet dabar jis tepajėgė galvoti 
apie savo tėvus, numirusius per kelias dienas. Jis džiaugėsi, kad nė 
vienas iš jų nenusinešė į kapą jo mirties kaip paskutinio prisiminimo. 

Jiems sūnaus sugrįžimas iš Vietnamo buvo didžiulis džiaugs- 

mas, ir abu liko sužavėti, kai pasakė ketinantis toliau tarnauti savo 
šaliai. Jis galbūt net būtų tapęs Valdybos direktoriumi, jeigu ištiktas 
sunkumų prezidentas nebūtų nusprendęs paskirti į šį postą moters, 
vildamasis, kad tai padės sustiprinti šlubuojančią jo rinkimų kampa- 
niją. Nepadėjo. 

Nors durklą jam tarp menčių tvirtai įsmeigė Gutenburgas, 
nebuvo jokių abejonių, kas tą ginklą šiam įdavė į rankas; jai turėjo 
patikti vaidinti Ledi Makbet. Taigi jis nueis į kapą žinodamas, kad 
mažai kas iš tėvynainių bent nutuoks, kaip jis pasiaukojo. Dėl ko jo 
sprendimas atrodė dar prasmingesnis. 

Nebus jokios atsisveikinimo ceremonijos. Nei karsto, uždeng- 
to Amerikos vėliava. Nei draugų ir artimųjų, stovinčių prie kapo ir 
klausančių kunigo, aukštinančio jo pasiaukojamą tarnybą valstybei, 
pabrėžiančio svarbiausią visos karjeros bruožą. Nei jūrų pėstininkų, 
išdidžiai keliančių šautuvus į orą. Nei saliuto iš dvidešimt vieno gin- 
klo. Ir artimiausiam jo giminaičiui niekas neįteiks sulankstytos vėlia- 
vos kaip dovanos nuo prezidento. 

Ne. Ne, jam lemta likti tik dar vienu Tomo Lorenso neapdainuo- 
tu didvyriu. 

Bus pakartas nemylimame ir jo nemylinčiame krašte. Nuskusta 
galva, numeris ant riešo ir nepaženklintas kapas. 

Kodėl gi jis priėmė tokį sprendimą, taip sujaudinusį šiaip jau 
bejausmį milicijos viršininką? Neturėjo laiko jam paaiškinti, kas įvy- 
ko Vietname, bet kaip tik ten buvo mestas lemtingas burtas. Šįkart 
nėra nieko, kas paskutinę minutę jį išgelbėtų. Ir pakeisti sprendimą 
jau per vėlu. 


Tą rytą Rusijos prezidentas atsibudo prastos nuotaikos. Pir- 
miausia savo gaižulį išliejo ant pusryčius atnešusio virtuvės šefo. 
Nutrenkęs maistą ant grindų, sušuko: 

— Ar toks turi būti svetingumas, kai atvykstu į Leningradą? 

Ir išlėkė iš kambario. Į kabinetą nervingas tarnautojas jam atne- 
šė ir padėjo ant stalo pasirašyti dokumentus, milicijai suteiksiančius 
teisę areštuoti piliečius, jiems nepareiškiant jokio kaltinimo. Niūrios 
Zerimskio nuotaikos tai nė kiek nepataisė. Jis žinojo, kad tai vien 
tik dingstis pašalinti iš gatvių keliems kišenvagiams, kvaišalų pre- 
keiviams ir smulkiems nusikaltėliams. O jam reikėjo Caro galvos, 
patiektos ant lėkštės. Jeigu vidaus reikalų ministras ir toliau nepa- 
teisins lūkesčių, teks pagalvoti, kuo jį pakeisti. 

Kol atėjo personalo viršininkas, Zerimskis jau buvo pasirašęs 
dėl arešto dar šimto žmonių, kurių vienintelis nusikaltimas — para- 
ma Černopovui per rinkimų kampaniją. Po Maskvą jau sklandė gan- 
dai, kad buvęs ministras pirmininkas ketina emigruoti. Tą dieną, kai 
šis paliks šalį, Zerimskis pasirašys tūkstantį tokių įsakymų ir įkalins 
visus, kaip nors pasitarnavusius Černopovui. 

Jis numetė ant rašomojo stalo parkerį. Visa tai buvo pasiekta 
mažiau kaip per savaitę. Pagalvojęs apie sąmyšį, kokį sukels per mė- 
nesį, metus, pasijautė šiek tiek linksmiau. 

— Limuzinas jūsų laukia, pone prezidente, — pranešė baimės 
sukaustytas tarnautojas. 

Nuo minties apie tai, kas neabejotinai bus svarbiausias jo šios 
dienos akcentas, Zerimskis nusišypsojo. Šio ryto „Kryžiuose“ jis lau- 
kė taip nekantriai, kaip kiti lauktų vakaro Kirovo teatre. 

Palikęs kabinetą, nužingsniavo marmuriniu įsakyto suformuoti 
naujo biurų bloko koridoriumi atdarų paradinių durų link, o paly- 
da nuskubėjo pirma jo. Mirksnį jis stabtelėjo ant viršutinio laiptelio 
pasižiūrėti į žvilgančių mašinų virtinę. Partijos pareigūnams buvo 
nurodęs, kad visada turi būti vienu limuzinu daugiau nei ankstesnio 
prezidento korteže. 

Jis įsėdo į trečio automobilio galą ir pasižiūrėjo į laikrodį: sep- 
tinta keturiasdešimt penkios. Milicija jau prieš valandą atlaisvino 
kelią, kad motorizuotas kortežas galėtų važiuoti nesutikdamas nė 
vienos transporto priemonės abiem kryptimis. Transporto eismo su- 

stabdymas vietiniams gyventojams duoda žinią, kad mieste lankosi 
prezidentas, paaiškino jis savo personalo viršininkui. 

Transporto milicija apytikriai apskaičiavo, kad kelionė, kuri 
normaliomis aplinkybėmis būtų trukusi dvidešimt minučių, turėtų 
pasibaigti mažiau kaip per septynias. Skriedamas pro šviesoforus, 
kad ir kokia spalva tie žibėtų, ir peršokdamas upę Zerimskis nė ne- 
žvilgtelėjo Ermitažo pusėn. Jiems atsidūrus kitame Nevos krante, 


e,o 970 ye 


per valandą, kad prezidentas tikrai laiku atvyktų į savo pirmą oficia- 
lų to ryto renginį. 


Laiką leisdamas ant savo gulto kalinys girdėjo akmenimis grįstu 
koridoriumi atžygiuojant jo kameros link sargybinius, sulig kiekvie- 
nu žingsniu jų batai trinksėjo vis garsiau ir garsiau. Įdomu, kiek ga- 
lėtų jų būti, mąstė jis. Jie sustojo prie jo kameros durų. Spynoje pasi- 
suko raktas, ir durys atsilapojo. Kai tau liko gyventi kelios akimirkos, 
pastebi kiekvieną smulkmeną. 

Juos įvedė Bolšenkovas. Kalinys nustebo, kad šis taip greitai 
sugrįžo. Milicijos viršininkas prisidegė cigaretę, sykį užsitraukė ir 
padavė kaliniui. Tas papurtė galvą. Bolšenkovas gužtelėjo pečiais, į 
akmenines grindis padu sutrynė cigaretę ir išėjo pasitikti prezidento. 

Paskui į kamerą atėjo dvasininkas, nešinas Biblija ir tyliai gie- 
dantis kažkokius, kaliniui nesuprantamus, žodžius. Pasirodė dar trys 
vyrai, ir jis iškart juos atpažino. Bet šįkart nebuvo nei skustuvo, nei 
adatos, tik antrankiai. Vyrai įbedė į jį akis, mintimis kone ragindami 
priešintis, bet jų nusivylimui, kalinys ramiai sudėjo rankas už nuga- 
ros ir laukė. Jie spragtelėjo antrankius ir išstūmė jį iš kameros į ko- 
ridorių. Ilgo pilko tunelio gale jis vos įžiūrėjo saulės šviesos taškelį. 

Prezidentas išlipo iš limuzino, ir jį pasitiko milicijos viršininkas. 
Zerimskiui buvo smagu, kad jis apdovanojo Bolšenkovą Lenino ordi- 
nu tą pačią dieną, kai pasirašė orderį suimti jo brolį. 

Bolšenkovas nuvedė Zerimskį į kiemą, kur turėjo įvykti egzeku- 
cija. Tokį žvarbiai šaltą rytą prezidentui niekas nepasiūlė nusivilkti 
kailiais pamušto palto ar nusiimti šiltos kepurės. Jiems einant per 
kiemą, prie vienos sienos prisiglaudusi saujelė žmonių suskato plo- 
ti. Milicijos viršininkas pamatė, kad Zerimskis šiek tiek susiraukė. 
Prezidentas tikėjosi, kad kur kas daugiau žmonių susirinks stebėti 
pasiųsto jo nužudyti samdinio egzekucijos. 

Bolšenkovas buvo numatęs, kad prezidentui gali nepatikti, tad 
prisilenkė ir pašnabždėjo jam į ausį: 

— Mano nurodymu, egzekucijoje leista dalyvauti tik partijos na- 
riams. 

Bolšenkovas neaiškino, kaip buvo sunku šįryt į „Kryžius“ ati- 
tempti nors kelis žmones. Pernelyg daug jų buvo girdėję gandų, esą 
jeigu sykį patenki ten vidun, niekada ir nebeišeisi. 

Milicijos viršininkas sustojo prie prabangaus aštuoniolikto 
šimtmečio krėslo, 1779 metais Jekaterinos Didžiosios nupirkto iš 
Didžiosios Britanijos ministro pirmininko Roberto Volpolio ir dieną 
prieš tai rekvizuoto iš Ermitažo. Prezidentas klestelėjo į patogią sė- 
dynę tiesiai priešais pastatytas kartuves. 

Vos po kelių sekundžių Zerimskis pradėjo nekantriai muisty- 
tis, nes laukė pasirodant kalinio. Jis apžvelgė susirinkusiuosius, ir 
jo akys apsistojo ties vienu vaikinuku, kuris verkė. Jam tai nepatiko. 

Tuo pat metu iš tamsaus koridoriaus į atšiaurią rytmečio šviesą 
išniro kalinys. Plika jo galva buvo padengta sudžiūvusio kraujo lopi- 
nių, o dėl pilkos kalėjimo uniformos vyras atrodė keistai anonimiš- 
kas. Kaip tokiam, kuriam liko vos kelios akimirkos gyventi, jis atrodė 
stebėtinai ramus. 

Pasmerktasis pažvelgė į rytmečio saulę ir sudrebėjo, kai sargy- 
bos karininkas išėjęs į priekį sugriebė kairį jo riešą ir patikrino nu- 
merį: 12995. Paskui karininkas veidu pasisuko į prezidentą ir per- 
skaitė teismo nuosprendį. 

Karininkui atliekant formalumus, kalinys dairėsi po kiemą. 

Matė drebančią minią, daugelis iš jos saugojosi, kad nekrustelėtų nė 
raumenėlis, nes bijojo, kad jiems gali įsakyti prisidėti prie pasmerk- 
tojo. Pastarojo akys apsistojo ties ašarojančiu vaikinuku. Jeigu būtų 
leista parašyti testamentą, jis viską paliktų tam vaikiui. Trumpai 
paskersavo į kartuves, paskui pažiūrėjo į prezidentą. Jųdviejų akys 
susitiko. Nors buvo pasibaisėjes, kalinys atlaikė įbestą Zerimskio 
žvilgsnį. Pasiryžo nesuteikti šiam pasitenkinimo ir neišsiduoti, kokio 
siaubo yra apimtas. Jeigu prezidentas nebestebeilytų ir pasižiūrėtų į 
žemę sau prie kojų, pasmerktasis jaustųsi išsaugojęs orumą. 

Baigęs skaityti nuosprendį, karininkas popieriaus lakštą susu- 
ko į ritinį ir pasišalino. Tai buvo ženklas dviem galvažudžiams išeiti 
į priekį, sugriebti kalinį už rankų ir nuvesti prie bausmės vykdymo 
vietos. 

Šis ramiai praėjo pro prezidentą kartuvių link. Pasiekęs pirmąjį 
medinį laiptuką, žvilgtelėjo aukštyn į bokšto laikrodį. Be trijų minu- 
čių aštunta. 

Nedaug žmonių, pagalvojo jis, tiksliai žino, kiek jiems liko gy- 
venti. Kone troško, kad laikrodis pradėtų mušti valandas. Juk, kad 
sumokėtų savo skolą, laukė dvidešimt aštuonerius metus. Dabar, to- 
mis paskutinėmis akimirkomis, viskas vėl sugrįžo į atmintį. 


Tuomet Nan Dinho koncentracijos stovykloje buvo karštas, pra- 
kaitą sunkiantis rytas. Ką nors reikėjo iškelti kaip pavyzdį, tad kaip 
vyresnįjį karininką išskyrė jį. Antrasis pagal laipsnį belaisvis ženg- 
telėjo į priekį ir pasisiūlė į jo vietą. Ir kaip bailys jis neprieštaravo. 
Vietkongo karininkas nusijuokė ir sutiko su pasisiūlymu, bet paskui 
nusprendė, kad kitą rytą turėtų būti sušaudyti abu vyrai. 

Vidurnaktį tas pats leitenantas prislinkęs prie jo lovos pasakė, 
kad juodu turėtų pamėginti pabėgti. Kitos progos daugiau niekada 
nepasitaikys. Stovyklos apsauga visada dirbo aplaidžiai, nes į šiaurę 
šimtus mylių tesėsi džiunglės, užimtos Vietkongo kovotojų, o į pie- 

tus dvidešimt penkias mylias — neįveikiami pelkynai. Prieš kurį laiką 
keletas vyrų pabandė laimę, bet jiems nepasisekė. 

Leitenantas patikino verčiau rizikuosiąs pražūti pelkynuose, nei 
leisis sušaudomas čia. Jis smuko nakties tamson, ir kapitonas neno- 
rom nusekė iš paskos. Kai po kelių valandų virš horizonto patekėjo 
saulė, stovykla jiems vis dar buvo matyti. Per dvokiančią, moskitų 
knibždančią pelkę girdėjosi aklai į juos vienas po kito šaudančių sar- 
gybinių juokas. Jie nėrė po vandeniu, bet po kelių sekundžių teko 
iškilti į paviršių ir brautis tolyn. Galiausiai, po ilgiausios jo gyvenime 
dienos, nusileido tamsa. Jis meldė leitenantą, kad toliau skintųsi ke- 
lią vienas, bet tas nesutiko. 

Į antros dienos pabaigą jis gailėjosi, kad išvengė sušaudymo; 
būtų buvę kur kas geriau, nei numirti tos Dievo išsižadėtos šalies pel- 
kėje. Bet jaunasis karininkas brovėsi ir brovėsi pirmyn. Vienuolika 
dienų ir dvylika naktų jie burnoje neturėjo nė kąsnio, gyvybę palaikė 
troškulį malšindami vien nesibaigiančių liūčių vandeniu. Dvyliktą 
rytą jie pasiekė sausumą, ir kliedintis nuo karštligės bei išsekimo jis 
susmuko be sąmonės. Vėliau sužinojo, kad dar keturias dienas leite- 
nantas jį nešė per džiungles, kol jie atsidūrė pas saviškius. 

Dar jis prisiminė, kaip atsibudo karo ligoninėje. 

— Kiek laiko aš čia? — paklausė jį slaugančios seselės. 

— Šešios paros, — atsakė ji. — Jums pasisekė, kad likote gyvas. 

— O mano draugas? 

— Pastarąsias porą dienų jis jau ant kojų. Šį rytą spėjo jus ap- 
lankyti. 

Jis vėl užmigo, o atsibudęs paprašė seselės plunksnakočio ir 
popieriaus. Visą likusią dieną sėdėdamas ant ligoninės lovos rašė, 
braukė ir vėl rašė rekomendaciją apdovanojimui. Kai tekstas jam pa- 
sirodė tinkamas, paprašė šį nusiųsti dalinio vadui. 

Po šešių mėnesių jisai stovėjo tarp Megės ir jos tėvo ir klausėsi 
įsakymo apie apdovanojimą. Leitenantas Konoras Ficdžeraldas išėjo 
į priekį, ir prezidentas jam įteikė Garbės ordiną. 

Pradėjęs kopti kartuvių laiptukais, pagalvojo apie vienintelį 
žmogų, kuris jo gedės, kai sužinos tiesą. Jis juos perspėjo, kad nieko 
jam nepasakytų, nes jeigu sužinotų teisybę, nutrauktų susitarimą, 
pasiduotų rusams ir grįžtų į „Kryžius“. 

— Privalote suprasti, — jis aiškino jiems, — kad turite reikalą 
su perdėm garbingų žmogumi. Tad pasistenkite, kad laikrodis būtų 
išmušęs aštuonis kartus, iki jis sužinos, kad buvo apgautas. 

Nuo pirmo dūžio jis visu kūnu suvirpėjo ir mintimis sugrįžo į 
dabartį. 

Sulig antru dūžiu vaikinukas, kuris verkė, atbėgo prie kartuvių 
papėdės ir parpuolė ant kelių. 

Sulig trečiu — milicijos viršininkas padėjo ranką jaunam puska- 
rininkiui ant peties ir suturėjo jį, jau žingtelėjusį pirmyn nutempti 
vaikį į šalį. 

Sulig ketvirtu — kalinys nusišypsojo Sergejui apačioje, lyg šis 
būtų jo vienturtis sūnus. 

Sulig penktu — du galvažudžiai pastūmė jį į priekį, kad atsistotų 
tiesiai po tabaluojančia virve. 

Sulig šeštu — korikas užnėrė jam ant kaklo kilpą. 

Sulig septintu — jis nuleido akis ir įbedė žvilgsnį tiesiai į Rusijos 
prezidentą. 

Sulig aštuntu — korikas trūktelėjo svirtį, ir atsivėrė liukas grin- 
dyse. 

Kai virš jo pakibo Kristoferio Endriu Džeksono kūnas, Zerims- 
kis pratrūko ploti. Vienas kitas iš būrio spoksotojų neryžtingai pase- 
kė juo. 

Po minutėlės dvejetas galvažudžių nuėmė negyvą kūną nuo kar- 
tuvių. Sergejus puolė pirmyn padėti jiems įkelti jo draugą į paprastą 
lentinį karstą, stovėjusį ant žemės šalia kartuvių pakylos. 

Milicijos viršininkas prezidentą palydėjo atgal į limuziną, ir au- 

tomobilių kortežas nurūko nuo kalėjimo vartų, dar nespėjus užkalti 
karsto. Keturi kaliniai sunkų karstą užsikėlė ant pečių ir patraukė su 
juo kapinių link. Sergejus kartu su jais įėjo iš kiemo, kur buvo įvyk- 
dyta bausmė, į grublėtos žemės lopinį už kalėjimo. Net mirusiems 
nebuvo leidžiama ištrūkti iš „Kryžių“. 

Jeigu Sergejus būtų atsigręžęs ir pasižiūrėjęs, būtų pamatęs vi- 
sus kitus egzekucijos stebėtojus sprunkant pro kalėjimo vartus, iki 
tie buvo užtrenkti ir užstumti didžiuliais mediniais skląsčiais. 

Karsto nešėjai sustojo prie niekaip nepaženklinto kapo duobės, 
kurią ką tik baigė kasti kiti kaliniai. Jie be ceremonijų įmetė karstą į 
žiojinčią duobę, o paskui, nei pasimeldę, nei trumpai pastovėje, su- 
stūmė ant jo neseniai iškastos žemės grumstus. 

Vaikinukas nesijudino iš vietos, kol jie nepabaigė savo darbo. 
Po kelių minučių prižiūrėtojai suginė kalinius atgal į kameras. Ser- 
gejus parpuolė ant kelių nežinodamas, kiek dar bus leista jam pabūti 
prie kapo. 

Po minutėlės jam ant peties nukrito kažkieno ranka. Pakėlęs 
akis, jis pamatė šalia stovintį milicijos viršininką. Teisingas žmogus, 
kadaise jis yra pasakęs Džeksonui. 

— Gerai jį pažinojai? — paklausė milicijos viršininkas. 

— Taip, pone, — patvirtino Sergejus. — Jis buvo mano partneris. 

Milicijos viršininkas linktelėjo. 

— Pažinojau žmogų, už kurį jis atidavė savo gyvybę, — pasa- 
kė. — Aš irgi norėčiau turėti tokį draugą. 


— Ponia Ficdžerald tikrai nėra tokia protinga, kaip apie save 
mano, — pasakė Gutenburgas. 

— Neprofesionalai retai tokie būna, — sutiko Helena Dekster. — 
Ar tai reiškia, kad jau turite vaizdajuostę? 

— Ne, nors aš gana gerai numanau, kur ji yra, — pasakė Guten- 
burgas ir trumpam nutilo. — Bene tiksliai kur. 

— Nevaizduokite gudručio, — sudraudė Dekster, — ir kalbėkite 
konkrečiau. Nereikia man įrodinėti savo sumanumo. 

Gutenburgas sumojo, kad turbūt dar niekad nebuvo išgirdęs iš 
direktorės ko nors panašaus į komplimentą. 

— Ponia Ficdžerald nė nenutuokia, kad pastarąjį mėnesį jos na- 
muose ir įstaigoje buvo įrengtos pasiklausymo blakutės ir kad tris 
savaites, nuo tos dienos, kai jos vyras išskrido iš Daleso oro uosto, 
mūsų agentai ją sekė. 

— Tai ką gi jūs sužinojote? 

— Nedaug, kai atskiri informacijos trupinėliai gaunami izoliuo- 
tai. Bet kai sudedi juos kartu, susidaro paveikslas. 

Jis pastūmė jai per stalą aplanką ir magnetofoną. Direktorė dė- 
josi jų nematanti. 

— Supažindinkite mane su viskuo, — paliepė šiek tiek suirzusi. 

— Per ponios Ficdžerald priešpiečius pokalbis su Džoana Benet 

kavinėje „Milano“ iš pradžių buvo nereikšmingas — iki prieš pat jai 
grįžtant į darbą. Kaip tik tuomet ji uždavė Benet klausimą. 

— Ir koks gi tas klausimas? 

— Galbūt jūs pati norėtumėte išgirsti. 

Direktoriaus pavaduotojas nuspaudė magnetofono mygtuką 
„Leisti“ ir atsilošė į kėdės atkaltę. 

— Man irgi. Juodos, be cukraus. — Fone girdėjosi nutolstan- 
tys žingsniai. — Džoana, niekada anksčiau tavęs neprašiau pažeisti 
konfidencialumo, bet yra kai kas, ką turiu žinoti. 

— Tikiuosi, galėsiu tau padėti, bet, kaip jau paaiškinau, jeigu 
tai liečia Konorą, veikiausiai aš žinau tiek pat mažai kaip ir tu. 

— Tuomet pasakyk, kas žino daugiau. 

Sekė ilga tyla, paskui Džoana prašneko: 

— Siūlau tau pasižiūrėti į Konoro atsisveikinimo vakarėlio sve- 
čių sąrašą. 

— Krisas Džeksonas? 

— Ne. Deja, jis kompanijoje nebetarnauja. 

Vėl ilga tyla. 

— Tas glotnus žmogutis, kuris išėjo neatsisveikinęs? Tas, kuris 
pasakė esąs atsakingas už nuostolių sureguliavimą? 

Gutenburgas išjungė įrašą. 

— Kodėl apskritai jūs nuėjote į tą vakarėlį? — bloškė direktorė. 

— Nesjjūs man liepėte išsiaiškinti, ar Ficdžeraldas susirado kokį 
nors darbą, dėl kurio pasiliktų Vašingtone. Neužmirškite, kad tai jo 
duktė mus užvedė ant kelio, atskleidusi, kur Ficdžeraldas ketina įsi- 
darbinti, todėl galėjome Tompsoną įtikinti, kad būtų neišmintinga jį 
samdyti. Neabejoju, jūs prisimenate aplinkybes. 

Direktorė susiraukė. 

— Kas įvyko po to, kai ponia Ficdžerald paliko kavinę „Milano“? 

— Nieko reikšminga, tik tą vakarą parvažiavusi namo kelis kar- 
tus skambino telefonu, — iš įstaigos ji niekada asmeniškai neskam- 
bina, — taip pat ir Krisui Džeksonui į mobilųjį. 

— Kodėl reikėjo jam skambinti, jei žinojo, kad yra pasitraukęs 
iš kompanijos?“ 

— Jie pažįstami jau labai seniai, su Ficdžeraldu drauge tarnavo 
Vietname. Iš tikrųjų, tai Džeksonas rekomendavo Ficdžeraldą apdo- 
vanoti Garbės ordinu ir jį užverbavo kaip NPA. 

— Ar Džeksonas jai papasakojo apie jus? — negalėdama patikėti 
paklausė direktorė. 

— Ne, neturėjo progos, — atsakė Gutenburgas. — Įsakiau blo- 
kuoti jo mobilųjį, kai tik išsiaiškinome, kad Džeksonas Rusijoje. — 
Jis nusišypsojo. — Tačiau mes vis tiek galime identifikuoti, kas ban- 
do jam paskambinti ir kam jis bandė prisiskambinti. 

— Ar tai reiškia, kad sužinojote, kam jis pranešinėja? 

— Nuo tada, kai atsidūrė Rusijoje, Džeksonas ta linija rinko tik 
vieną numerį, ir įtariu, kad šitaip rizikavo, nes susiklostė ypatingos 
aplinkybės. 

— Kam gi jis skambino? — nekantriai paklausė direktorė. 

— Į Baltuosius rūmus knygose neįregistruotu numeriu. 

Dekster nė nemirktelėjo. 

— Be abejo, mūsų draugui ponui Loidui. 

— Be abejo, — sutiko Gutenburgas. 

— Ar ponia Ficdžerald žino, kad Džeksonas pranešinėja į Bal- 
tuosius rūmus? 

— Nemanau, — atsakė Gutenburgas. — Antraip, spėju, pati jau 
seniai būtų mėginusi su juo susisiekti. 

Dekster linktelėjo. 

— Tad turime pasistengti, kad ji taip ir nesužinotų. 

Gutenburgas neišsidavė, ką galvoja. 

— Supratau. Bet nieko negaliu imtis, kol neturėsiu savo rankose 
tos šeimos vaizdajuostės. 

— O kas nauja girdėti apie ją? — paklausė Dekster. 

— Nebūtume pasistūmėję į priekį nė colio, jeigu nebūtume pa- 
gavę užuominos iš perimto telefoninio pokalbio. Kai Džoana Benet 

antrą valandą nakties iš Langlio paskambino poniai Ficdžerald ir 
pasakė už valandos pas ją atvažiuosianti, vienas iš mano žmonių pa- 
tikrino, ką ji siuntėsi bibliotekos informacinio skyriaus kompiuteriu. 
Netrukus paaiškėjo, kad Benet užtiko kažką, kas leido įtarti jos buvu- 
sį bosą patekus į kalėjimą Sankt Peterburge. Bet, kaip Žinote, ji taip 
ir nesusitiko su ponia Ficdžerald. 

— Mažai betrūko, kad galėtume būti ramūs. 

— Sutinku. Bet kai Benet nepasirodė, ponia Ficdžerald nuvažia- 
vo į Džordžo Vašingtono bulvarą ir laukė, kol policija iškels iš upės 
automobilį. 

— Veikiausiai matė pranešimą per televiziją arba išgirdo per ra- 
diją, — nusprendė Dekster. 

— Kaip tik taip ir mes manėme — ši istorija tąryt buvo svarbiau- 
sia rytmečio žiniose. Kai tik ji įsitikino, kad tame automobilyje buvo 
Benet, tučtuojau paskambino savo dukteriai į Stanfordą. Jeigu šios 
balsas atrodo šiek tiek mieguistas, reikia nepamiršti, kad Kaliforni- 
joje buvo penkta ryto. 

Jis vėl pasilenkė į priekį ir palietė magnetofono mygtuką „Leisti“. 

— Sveikutė, Tara. Čia mama. 

— Sveika, mam. Kelinta dabar valanda? 

— Atleisk, brangute, kad taip anksti skambinu, bet turiu labai 
liūdną žinią. 

— Ne apie tėtį? 

— Ne, apie Džoaną Benet — ji žuvo per automobilio avariją. 

— Džoana mirė? Negaliu patikėti. Pasakyk man, kad tai ne- 
tiesa. 

— Deja, tiesa. Ir mane apnikęs baisus jausmas, kad tai susiję 
su priežastimi, kodėl Konoras negrįžo namo. 

— Baik, mama. Tu kaip kokia paranojikė. Juk tėčio nėra dar 
tik tris savaites. 

— Galtuirteisi, betaš vis tiek nusprendžiau tą vaizdo įrašą, kurį 
tu padarei jo atsisveikinimo vakarėlyje, perkelti į saugesnę vietą. 

— Kodėl? 

— Kadangi tai vienintelis mano turimas įrodymas, kad tavo 
tėvas pažinojo žmogų, ne tik jam dirbo. 

Direktoriaus pavaduotojas nuspaudė „Stop“ mygtuką. 

— Pokalbis dar kurį laiką tęsiasi, bet nedaug papildo mūsų ži- 
nias. Kai po kelių minučių ponia Ficdžerald nešina juostele paliko 
namus, klausęsis agentas sumojo, kad prieš kelias akimirkas išgirs- 
tas pokalbis gali būti svarbus, ir nusekė ją iki universiteto. Ji nuėjo 
ne tiesiai į Priėmimo skyrių, kaip paprastai, bet užsuko į biblioteką, 
o ten nuskubėjo į kompiuterių sekciją antrame aukšte. Dvidešimt 
minučių viename kompiuteryje kažko ieškojo ir išėjo su dvylikos 
puslapių spaudiniu. Paskui liftu nusileido į audiovizualinės paieškos 
centrą pirmame aukšte. Agentas nenorėjo rizikuoti įeidamas kartu 
su ja į liftą, tad sužinojęs, kuriame aukšte moteris sustojo, susirado 
kompiuterį, kuriuo ji dirbo, ir pabandė išsikelti paskutinį kartą ati- 
darytą failą. 

— Akivaizdu, ji viską ištrynė, — pakomentavo Dekster. 

— Žinoma, — patvirtino Gutenburgas. 

— O) kaip dėl spaudinio? 

— Irgi nežinia, kas jame buvo. 

— Juk negalėjo ji dvidešimt aštuonerius metus gyventi su Kono- 
ru Ficdžeraldu ir neperimti kai kurių mūsų darbo metodų. 

— Agentas išėjo iš bibliotekos ir laukė savo automobilyje. Po ke- 
lių minučių pasirodė ponia Ficdžerald. Vaizdajuostės nebeturėjo, bet 
buvo... 

— Ji tikriausiai šią paliko audiovizualiniame centre. 

— Lygiai tokia pat ir mano mintis, — pasakė Gutenburgas. 

— Kiek vaizdajuosčių universitetas sukaupęs savo bibliotekoje? 

— Per dvidešimt penkis tūkstančius. 

— Neturime tiek laiko visoms peržiūrėti, — pasakė Dekster. 

— Tikrai, jeigu ponia Ficdžerald nebūtų padariusi pirmos klaidos. 

Dekster šį kartą jo nepertraukė. 

— Prieš grįždama į savo biurą ponia Ficdžerald apsilankė pakar- 
totinio perdirbimo centre. Ne atsitiktinai yra GULP viceprezidentė. 

— GULP? 

— Džordžtauno universiteto šiukšlių patruliai. Ji įmetė spaudi- 
nį į makulatūros konteinerį. 

— Puiku. Tai ką gi jūs tame spaudinyje radote? 

— Išsamų sąrašą vaizdajuosčių, kurios šiuo metu paskolintos, ir 
mažai tikėtina, kad bus sugrąžintos iki kito semestro pradžios. 

— Vadinasi, jai atrodė, kad bus saugu palikti savo vaizdajuostę 
tuščiame stalčiuke, nes savaičių savaites šios niekas neaptiks. 

— Teisingai, — sutiko Gutenburgas. 

— Kiek vaizdajuosčių patenka į šią kategoriją? 

— Keturi šimtai septyniasdešimt dvi, — atsakė Gutenburgas. 

— Spėju, jūs rekvizavote visus tuos stalčiukus. 

— Pagalvojau apie tai, bet jeigu koks nors pernelyg smalsus stu- 
dentas ar personalo darbuotojas sumotų, kad studentų miestelyje 
naršo CŽV, pratrūktų visi velniai. 

— Gerai galvojote, — pagyrė Dekster. — Tad kaip ketinate tą 
vaizdajuostę surasti? 

— Kruopščiai atrinkau dešimtį jaunų agentų, visus neseniai bai- 
gusius universitetą, tikrinti kiekvieną pavadinimą iš to sąrašo, kol ap- 
tiks namie įrašytąją vaizdajuostę stalčiuke, kuris turėtų būti tuščias. 
Tačiau štai kur problema: nors jie bus apsirengę kaip studentai, nė 
vienam negaliu leisti pasilikti bibliotekoje ilgiau nei dvidešimt minu- 
čių ar apsilankyti ten daugiau nei du kartus per dieną, antraip kristų 
į akis kaip balta varna, juolab kad šiuo metų laiku bibliotekoje mažai 
studentų sukiojasi. Taigi šios pastangos užims ganėtinai daug laiko. 

— Kaip manote, kiek truks, iki jie ją suras? 

— Jei mums pasisektų, užtaikytume beveik iš karto, bet spėju, 
kad tai truks veikiausiai dieną ar dvi, daugiausia tris. 

— Nepamirškite, kad turite dar kartą susisiekti su ponia Ficdže- 
rald mažiau nei po keturiasdešimt aštuonių valandų. 

— Nepamiršau. Bet jeigu vaizdajuostę surasime anksčiau, šito 
nė nebereikės. 

— Nebent ponia Ficdžerald irgi įrašė savo telefoninį pokalbį su 
jumis. 

Gutenburgas nusišypsojo. 

— Ji taip ir padarė, bet jis buvo ištrintas per kelias sekundes, kai 
padėjo telefono ragelį. Būtumėte mačiusi, kokį profesoriui Zigleriui 
suteikiau malonumą pademonstruoti savo naują žaisliuką. 

— Puiku, — tarė Dekster. — Kai tik ta vaizdajuostė pateks jums 
į rankas, paskambinkite man. Tuomet niekas mums nesutrukdys pa- 
šalinti žmogų, kuris galėtų... 

Ant jos rašomojo stalo suskambo raudonasis telefonas, ir nebai- 
gusi sakinio, Dekster pačiupo ragelį. 

— Direktorė, — atsiliepė, nuspausdama chronometro mygtu- 
ką. — Kada tai atsitiko?.. Jūs dėl to visiškai tikras?.. O Džeksonas? 
Kur jis? 

Išgirdusi atsakymą, ji tuojau pat padėjo ragelį. Gutenburgas 
pastebėjo, kad chronometro rodyklė pasiekė keturiasdešimt penkias 
sekundes. 

— Aš labai viliuosi, kad jūs tą vaizdajuostę surasite per keturias- 
dešimt aštuonias valandas, — pasakė direktorė, per stalą akis įbedusi 
į savo pavaduotoją. 

— Kodėl? — sunerimo Gutenburgas. 

— Kadangi Mičelas man pranešė, jog Ficdžeraldas šįryt aštuntą 
valandą vietos laiku Sankt Peterburge buvo pakartas, o Džeksonas ką 
tik išskrido „United Airlines“ reisu iš Frankfurto į Vašingtoną. 


Trečia knyga 


Samdomas žudikas 


Septintą ryto trys galvažudžiai atidarė kamerą ir nuvedė jį į mi- 
licijos viršininko kabinetą. Vos tik jie pasišalino, Bolšenkovas užraki- 
no duris ir, neprataręs nė žodžio, nuėjo prie drabužių spintos kampe. 
ten kabėjo milicininko uniforma, kuria liepė Konorui apsirengti. Per 
pastarąją savaitę buvo gerokai netekęs svorio, todėl uniforma ant jo 
kabojo, ir gerai, kad kelnės turėjo petnešas. Bet kai užsidėjo plačią 
uniforminę kepurę ir apsivilko mėlyną milinę, jam pavyko atrody- 
ti kaip bet kuriam iš tūkstančių milicininkų, tą rytą patruliuojančių 
Sankt Peterburgo gatvėse. Kalinio aprangą jis paliko drabužių spin- 
tos dugne svarstydamas, kaip milicijos viršininkas ja atsikratys. Vis 
nepratardamas nė žodžio, Bolšenkovas iš savo kabineto jį nuvedė į 
mažutį prieškambarį ir ten užrakino. 

Po ilgos tylos Konoras išgirdo atidaromas duris, paskui žings- 
nius, po šių — dar kitas atidaromas duris, galbūt drabužių spintos 
milicijos viršininko kabinete. Jis stovėjo nejudėdamas nė vienu rau- 
meniu ir mėgino suprasti, kas vyksta. Pirmosios durys vėl atsidarė, 
ir į kabinetą triukšmingai įpuolė du, galbūt trys žmonės. Po kelių se- 
kundžių jie pasišalino, vilkdami kažką — daiktą ar žmogų — iš kabi- 
neto ir užtrenkdami paskui save duris. 

Po kelių akimirkų prieškambario duryse pasisuko raktas, jos at- 
silapojo, ir Bolšenkovas mostelėjo jam išeiti. Perėję kabinetą, jie vėl 
atsidūrė koridoriuje. Jeigu milicijos viršininkas būtų pasukęs kairėn, 

vadinasi, Konoras grįžtų į savo kamerą, bet tas pasuko dešinėn. Nors 
Konoras jautė kojų silpnumą, sekė iš paskos greitai, kiek pajėgė. Iš- 
žengęs į kiemą pirmiausia pamatė kartuves, priešais šias kažkas toks 
statė puikų paauksuotą krėslą su raudono pliušo apmušalu. Jam nė 
nereikėjo sakyti, kas čia sėdės. Kartu su Bolšenkovu kirsdamas kie- 
mą Konoras pastebėjo grupę milicininkų ilgomis mėlynomis milinė- 
mis, visai tokiomis kaip jo, tempiančius iš gatvės praeivius — matyt, 
turinčius dalyvauti egzekucijoje kaip liudininkus. Milicijos viršinin- 
kas per žvyrą nuskubėjo prie automobilio, pastatyto tolimajame kie- 
mo krašte. Konoras jau buvo beatidarantis užpakalines dureles, bet 
Bolšenkovas papurtė galvą ir parodė į vairuotojo sėdynę. Konoras 
užėmė vietą prie vairo. 

— Važiuokite prie vartų ir ten sustokite, — paliepė milicijos vir- 
šininkas, pats sėsdamasis į keleivio sėdynę. 

Pirma pavara Konoras pamažu nuvairavo per kiemą ir sustojo 
priešais du sargybinius, pastatytus prie uždarų vartų. Vienas iš jų ati- 
davė pagarbą milicijos viršininkui ir iškart ėmėsi tikrinti transporto 
priemonės apačią, o kitas žvilgtelėjo pro užpakalinį langą ir apžiūrėjo 
bagažinę. 

Milicijos viršininkas pasilenkė į priekį ir užtraukė žemiau ant 
kairio Konoro riešo rankovę. Baigę apžiūrą, sargybiniai sugrįžo į savo 
vietas ir vėl atidavė Bolšenkovui pagarbą. Nė vienas iš jų nesusido- 
mėjo vairuotoju. Jie atitraukė didžiulius medinius skląsčius, ir didie- 
ji „Kryžių“ kalėjimo vartai atsidarė. 

— Važiuojam, — vos girdimai paliepė milicijos viršininkas, o tuo 
pat metu į kalėjimo kiemą įbėgo kažkoks vaikinukas, tartum tiksliai 
žinotų, ko jam ten reikia. 

— Į kurią pusę? — sušnabždėjo Konoras. 

— Dešinėn. 

Konoras išvairavo automobilį į krantinę ir leidosi važiuoti palei 
Nevą miesto centro link. Daugiau nesimatė nė vienos mašinos. 

— Pervažiuokite kitą tiltą, — nurodė Bolšenkovas, — ir iškart 
pasukite pirma gatve į kairę. 

Kai jie važiavo pro kalėjimą kitapus upės, Konoras žvilgtelėjo į 
aukštas jo sienas. Milicija vis dar bandė suginti žmones, kad jie pa- 
pildytų būrelį žiūrovų, surinktų būti nuosprendžio įvykdymo liudi- 
ninkais. Įdomu, kaip Bolšenkovas iš šito reikalo išsisuks, pagalvojo 
Konoras. 

Jis vairavo automobilį dar porą šimtų metrų, kol Bolšenkovas 
paliepė: 

— Sustokite čia. 

Konoras sulėtino greitį ir pastatė automobilį už didžiulio balto 
BMW. Šio vienos iš užpakalinių durelių buvo atlapotos. 

— Štai čia mudu išsiskirsime, pone Ficdžeraldai, — pasakė Bol- 
šenkovas. — Tikėkimės, daugiau niekada nebesusitiksime. 

Konoras patvirtinamai linktelėjo. Jam jau lipant iš automobilio, 
milicijos viršininkas pridūrė: 

— Esate laimingas, kad turite tokį nuostabų draugą. 

Tik po kurio laiko Konoras suprato tų žodžių prasmę. 


— Jūsų reisas išskrenda nuo 11-ų vartų, pone Džeksonai. Už dvi- 
dešimties minučių bus įsodinami keleiviai. 

— Dėkui, — pasakė Konoras, pasiimdamas įsodinimo taloną. 

Pamažu jis patraukė išvykstančiųjų koridoriaus link vildamasis, 
kad kontrolės pareigūnas ne pernelyg atidžiai tikrins jo pasą. Nors 
vietoj Džeksono fotografijos buvo priklijuota jo, Krisas trejais me- 
tais jaunesnis, dviem coliais žemesnis ir nuplikęs. Jeigu jo paprašytų 
nusiimti kepurę, tektų aiškinti, kodėl galva nusėta panašiomis kaip 
Gorbačiovo žymėmis. O Kalifornijoje paprasčiausiai pamanytų, kad 
jis priklauso kokiai nors sektai. 

Savo pasą jis padavė dešine ranka — jeigu paduotų kairiąja, at- 

sismauktų rankovė ir pasimatytų rieše ištatuiruotas numeris. Kai tik 
sugrįš į Ameriką, nusipirks platesnį laikrodžio dirželį. 

Kontrolės pareigūnas tik probėgšmais užmetė akį į pasą ir jį 
praleido. Į įsigytą naują lagaminą su viena drabužių pamaina ir prau- 
simosi reikmenų maišeliu viduje oro uosto apsauga praleido be kliū- 
čių. Atsiėmęs jį, Konoras nusigavo prie 11 vartų, kur atsisėdo laukti 
kampe, toliau nuo išėjimo į lėktuvą. 

Per dvidešimt valandų nuo tada, kai paliko „Kryžius“, jis nė mi- 
nutėlę neatsipalaidavo. 

— Prasideda įsodinimas į „Finnair“ reisą 821 skrydžiui į Frank- 
furtą, — nuskambėjo balsas per garsiakalbį. 

Konoras nepajudėjo. Jeigu jam būtų pasakę tiesą, nė už ką ne- 
būtų sutikęs, kad Krisas užimtų jo vietą. Viską, kas atsitiko po to, kai 
išsiskyrė su Bolšenkovu, mėgino sudėlioti į bendrą paveikslą. 


Jis išlipo iš milicijos automobilio ir sparčiai, kiek pajėgdamas, 
nuėjo prie laukiančio BMW. Kol įsiropštė ant šio užpakalinės sėdy- 
nės šalia blyškaus lieso jauno vyro su ilgu kašmyriniu paltu, milicijos 
viršininkas apsisuko, ketindamas grįžti į „Kryžius“. Nė vienas iš dvie- 
jų panašiai apsirengusių vyrų, sėdinčių automobilio priekyje, nieko 
nepasakė — tartum nė nematė jo čia. 

Automobilis lėtai išslinko į tuščią gatvę ir sparčiai išlėkė iš mies- 
to. Jiems išvažiavus į plentą, vairuotojas nebepaisė greičio apriboji- 
mo. Kai prietaisų skydelio laikrodyje užsižiebė 8.00, iš kelio ženklo 
Konoras suprato, kad iki Suomijos sienos likę 150 kilometrų. 

Nuotolis pagal kelio ženklus vis mažėjo, — šimtas kilometrų, 
paskui penkiasdešimt, trisdešimt, dešimt, — ir Konoras susimąstė, 
kaip jie paaiškins pasieniečiams, kad automobilyje yra rusų milici- 
ninkas. Bet, kaip pasirodė, aiškinti visai nereikėjo. Kai BMW buvo 
apie trys šimtai metrų iki niekieno žemės, skiriančios dvi šalis, vai- 
ruotojas keturis kartus sublyksėjo priekinėmis šviesomis. Tučtuojau 

pakilo valstybės sienos barjeras, leisdamas jiems kirsti Suomijos ribą 
nė nesumažinant greičio. Konoras ėmė deramai vertinti rusų mafijos 
įtakos mastą. 

Nuo pat kelionės pradžios automobilyje niekas nepratarė nė 
žodžio, ir vėl tik iš kelio ženklų Konoras orientavosi, kur link jie va- 
žiuoja. Pradėjo manyti, kad tikriausiai kelionės tikslas — Helsinkis, 
bet kokį dešimtį kilometrų iki šio priemiesčių jie pasuko į nuovažą 
nuo magistralės. Automobilio greitis sumažėjo, nes vairuotojui teko 
manevruoti per išmuštas kelio duobes ir aklus posūkius, vedančius 
vis giliau ir giliau į kaimo laukus. Konoras žvelgė į plyną kraštovaizdį, 
storai nuklotą sniego. 


— Tęsiame įsodinimą į „Finnair“ reisą 821 skrydžiui į Frank- 
Jfurtą. Kviečiame visus keleivius orlaivyje užimti savo vietas. 
Konoras vėl nepajudėjo. 


Keturiasdešimt minučių po to, kai išsuko iš magistralės, auto- 
mobilis įvažiavo į kiek apleisto ukio kiemą. Dar jiems nesustojus, 
namo durys atsidarė ir pro jas iššokęs aukštas jaunas vyras įsivedė 
Konorą vidun. Jis, atrodo, nematė priemenėje susigužusios moters, 
pro kurią jie praėjo. Konoras nusekė paskui jį laiptais į antrą aukštą. 
Rusas atidarė duris, ir Konoras įžengė į kambarį. Durys už jo užsi- 
trenkė, ir Konoras išgirdo spynoje pasisukant raktą — dar vieną rak- 
tą dar kitose duryse. 

Jis nuėjo per kambarį prie vienintelio lango ir pasižiūrėjo lau- 
kan. Vienas iš asmens sargybinių stovėjo kieme užvertęs galvą ir 
žiūrėjo aukštyn į jį. Konoras pasitraukė nuo lango ir pastebėjo ant 
mažos, iš pažiūros nepatogios lovos išdėliotą drabužių komplektą — 
kostiumą, paltą ir juodą triušio kailio kepurę. 

Konoras nusivilko visą milicininko aprangą ir numetė ant kėdės 

šalia lovos. Kambario kampe už plastikinės užuolaidos buvo aprūdi- 
jęs dušas. Kelias minutes Konoras prausėsi prasto ūkinio muilo ga- 
balėliu po drungno vandens srovele, mėgindamas nuplauti nuo savęs 
„Kryžių“ dvoką. Kūną nusisausino dviem šiurkščiomis indų pašluos- 
tėmis. Pasižiūrėjęs į veidrodį suprato, kad turi praeiti šiek tiek laiko, 
kol galvos randai sugis ir plaukai ataugs iki įprasto ilgio. Bet ištatui- 
ruotas ant riešo numeris jam liks visam gyvenimui. 

Jis apsirengė paliktais ant lovos drabužiais. Nors kelnės buvo 
porą colių per trumpos, marškiniai ir švarkas tiko visai gerai, net jei- 
gu kalėjime ir sulyso kokia dešimčia svarų. 

Į duris tyliai pabeldė, ir spynoje pasisuko raktas. Prie slenksčio 
su padėklu rankose stovėjo moteris, jo matyta priemenėje. Ji paliko 
padėklą ant stalo ir išsmuko atgal, nespėjus Konorui padėkoti. Jis 
pasižiūrėjo į dubenį šilto sultinio bei tris bandeles ir net apsilaižė. 
Atsisėdo ir puolė valgyti, bet pasiurbčiojęs porą šaukštų sultinio ir 
surijęs vieną bandelę pasijuto sotus. Staiga priveiktas mieguistumo, 
jis sukniubo ant lovos. 


— Baigiasi įsodinimas į „Finnair“ reisą 821 skrydžiui į Frank- 
Jfurtą. Likusius keleivius prašome orlaivyje užimti savo vietas. 
Konoras vis tiek nepajudėjo. 


Turbūt buvo užmigęs, nes kitką, ką prisiminė, kad atsibudęs 
pamatė lovos kojūgalyje stovintį ir žemyn į jį žiūrintį jaunąjį blyškų 

— Už dvidešimties minučių išvykstame į oro uostą, — jam pasa- 
kė jaunuolis ir numetė ant lovos storą rudą voką. 

Konoras atsisėdo ir atvėrė voką. Viduje buvo lėktuvo bilietas 
pirmąja klase į Tarptautinį Daleso oro uostą, tūkstantis Jungtinių 
Valstijų dolerių ir Amerikos pasas. 

Jis atvertė pasą ir perskaitė pavardę „Kristoferis Endriu Džek- 
sonas“, o virš šios — jo paties fotografija. Pažvelgė į jaunąjį rusą: 

— Ką tai reiškia? 

— Reiškia, kad esate gyvas, — atsakė Aleksejus Romanovas. 


— Baigiasi įsodinimas į reisą 821 skrydžiui į Frankfurtą. Visus 
likusius keleivius prašome nedelsiant užimti savo vietas. 

Konoras neskubiais žingsniais nuėjo prie vartų kontrolieriaus, 
padavė jam įsodinimo taloną ir patraukė laukiančio lėktuvo link. 
Stiuardesė patikrino jo vietos numerį ir pasakė eiti į lėktuvo priekinę 
sekciją. Konorui neteko ieškotis vietos prie lango, nes penktoje eilė- 
je kraštiniame krėsle prie praėjimo jau sėdėjo saugos diržu prisise- 
gęs jaunasis rusas. Buvo akivaizdu, kad šio užduotis — ne tik paimti 
siuntą, bet ir ją pristatyti į vietą bei užtikrinti, kad sandėris iš jo pusės 
būtų įvykdytas. Konorui žengiant per savo palydovo kojas, stiuardesė 
paklausė: 

— Galiu paimti jūsų kepurę, sere? 

— Ne, dėkui. 

Jis atsilošė patogiame krėsle, bet atsipalaidavo tik tuomet, kai 
lėktuvas atsiplėšė nuo žemės. Paskui pirmą kartą pradėjo sąmonin- 
tis, kad iš tikrųjų pabėgo. Bet neaišku kur, klausė savęs. Žvilgtelėjo 
sau iš kairės: nuo šiol visąlaik kas nors prie jo bus dieną ir naktį, kol 
įvykdys savąją sandėrio dalį. 

Skrendant į Vokietiją, Romanovas nė karto nepravėrė burnos, 
nebent tam, kad suvalgytų kelis kąsnelius priešais jį padėto užkan- 
džio. Konoras lėkštę paliko tuščią, o paskui visą kelionę skaitė avia- 
kompanijos „Finnair“ skrydžiui parūpintus žurnalus. Iki lėktuvas 
nutūpė Frankfurte, jis jau viską žinojo apie saunas, iečių metikus ir 
suomių priklausomumą nuo Rusijos ekonomikos. 

Kai jie ėjo į tranzitinių keleivių laukiamąjį, Konoras iškart pa- 

stebėjo CŽV agentą. Jis skubiai atsiskyrė nuo savo palydovo ir di- 
džiam Romanovo palengvėjimui, po dvidešimties minučių sugrįžo. 

Konoras žinojo, kad būtų lengva atsikratyti savo prižiūrėtojo, 
kai tik jie sugrįš į jo pažįstamą teritoriją, bet taip pat žinojo, kad jeigu 
mėgintų pabėgti, jie įvykdytų grasinimą, kurį taip vaizdžiai nupasa- 
kojo Sankt Peterburgo milicijos viršininkas. Nuo minties, kad kuris 
nors iš tų galvažudžių galėtų nors pirštu paliesti Megę ar Tarą, jis 
nusipurtė. 

„United Airlines“ lėktuvas „Boeing 777“ pakilo skrydžiui į Tarp- 
tautinį Daleso oro uostą pagal tvarkaraštį. Konoras sukirto pirmą ir 
antrą pietų patiekalus. Kai tik stiuardesė pasiėmė padėklą, jis nu- 
spaudė savo krėslo porankyje mygtuką, atsilošė ir susimąstė apie 
Megę. Kaip pavydėjo žmonai, kad ji visada galėdavo... Po kelių mi- 
nučių jis užmigo lėktuve — per dvidešimt metų pirmą kartą. 

Kai atsibudo, atnešė užkandį. Turbūt jis reise buvo vienintelis, 
suvalgęs viską, kas buvo padėta priešais, net du indelius marmelado. 

Paskutinę valandą iki nutūpiant Vašingtone, mintimis jisai su- 
grįžo prie Kriso Džeksono ir jo pasiaukojimo. Konoras žinojo jau nie- 
kada negalėsiąs jam atsilyginti, bet buvo pasiryžęs, kad toks poelgis 
nenueitų perniek. 

Konoro mintys peršoko prie Dekster ir Gutenburgo — jie dabar 
turbūt laiko jį mirusiu. Pirmiausia, gelbėdami savo kailį, jie išsiuntė 
jį į Rusiją. Paskui nužudė Džoaną, nes ji galėjo Megei perduoti kokią 
nors informaciją. Ar ilgai truks, kol jie nuspręs, kad Megė ir pati tapo 
pernelyg didele grėsme ir kad jos reikia atsikratyti? 

— Kalba lėktuvo kapitonas. Mums duotas leidimas leistis į 
Tarptautinį Daleso oro uostą. Ekipažas ruošiasi leistis. „United Air- 
lines“ vardu norėčiau jus pasveikinti atvykus į Jungtines Valstijas. 

Konoras atsivertė pasą. Krisoferis Endriu Džeksonas sugrįžo į 
tėvynę. 

Megė į Daleso oro uostą atvažiavo valandą per anksti — įpro- 
tis, visada erzindavęs Konorą. Ji pasitikrino atvykstančių lėktuvų 
švieslentėje ir nusiramino — lėktuvas iš San Francisko nusileis laiku. 

Nuo laikraščių stendo ji pasiėmė Washington Post, užsuko į ar- 
timiausią kavinukę, įsitaisė ant taburetės prie bufeto ir užsisakė juo- 
dos kavos su prancūzišku rageliu. Ji nepastebėjo dviejų vyrų, užsiė- 
musių staliuką priešingame kampe. Vienas iš jų irgi turėjo rankose 
Washington Post ir apsimetė, kad skaito. Bet kad ir kaip akylai Megė 
būtų žiūrėjusi, vis tiek nebūtų pamačiusi trečio vyro, labiau besido- 
minčio ja nei atvykstančių lėktuvų švieslente, į kurią buvo nukreipęs 
žvilgsnį. Jis jau pastebėjo kitus du vyrus kampe. 

Megė pervertė Post nuo pradžios iki galo, kas kelias minutes vis 
gilinosi į priedą apie Rusiją, išspausdintą laukiant netrukus įvyk- 
siančio Zerimskio vizito į Vašingtoną. Megei nepatiko, ką perskaitė 
apie komunistų lyderį: jis aiškiai atrodė kaip žmogus iš praėjusio 
šimtmečio. 

Trečią puodelį kavos ji išbaigė dvidešimt minučių iki lėktuvui 
nutūpiant pagal tvarkaraštį, tad nuslydo nuo taburetės ir patraukė 
prie artimiausios taksofonų eilės. Du vyrai iš kavinukės nusekė pas- 
kui ją, o trečiasis vis slapstėsi šešėliuose. 

Ji surinko mobiliojo telefono numerį. 

— Labas rytas, Džeke, — pasakė, kai atsiliepė jos pavaduoto- 
ja. — Tik noriu pasitikrinti, ar viskas gerai. 

— Mege, — atsiliepusi moteris stengėsi, kad balsas neatrodytų 
pernelyg irzlus. — Septintą valandą ryto aš dar neatsikėlusi iš lovos. 
Juk skambinai vakar, prisimeni? Universitete atostogos, iki sausio 
keturioliktos niekas negrįš, ir po trejų metų, kai esu tavo pavaduoto- 
ja, jau sugebu tvarkytis darbe ir kai tavęs nėra. 

— Atleisk, Džeke, — atsiprašė Megė. — Nenorėjau tavęs paža- 
dinti. — Pamiršau, koks dar ankstyvas metas. Pažadu daugiau tau 
neįkyrėti. 

— Tikiuosi, Konoras netrukus sugrįš, o Tara su Stiuartu kitas 
dvi savaites neduos tau kada atsipūsti, — pasakė Džekė. — Smagių 
Kalėdų, ir iki sausio pabaigos nenoriu daugiau girdėti tavo balso, — 
emocingai pridūrė. 

Megė padėjo telefono ragelį, suvokdama, kad tik stumia laiką, ir 
apskritai nereikėjo Džekei įkyrėti. Subarė save ir nusprendė iki Nau- 
jųjų metų jai neskambinti. 

Nuėjo prie atvykstančiųjų keleivių vartų ir įsiliejo į vis didėjan- 
tį būrį žmonių, žiūrinčių pro langus į taką, kur kilo ir tupė anksty- 
vieji rytiniai reisai. Trys vyrai, nesidomintys kiekvieno atvykstančio 
orlaivio skiriamaisiais ženklais, toliau stebėjo Megę, laukiančią, kol 
švieslentė patvirtins, kad „United“ lėktuvas, atskridęs reisu Nr. 50 iš 
San Francisko, nusileido. Kai pranešimas pagaliau pasirodė, ji nusi- 
šypsojo. Vienas iš trijų vyrų, išsiėmęs mobilųjį, suspaudė vienuolika 
skaičių ir perdavė informaciją į Langlį savo viršininkui. 

Megė vėl nusišypsojo, kai taku iš reaktyvinio lainerio išniro vy- 
ras su 49-tininkų* kepuraite — pirmas žmogus, pasirodęs iš naktinio 
reiso. Jai teko palaukti dar dešimt minučių, kol pro duris išėjo Tara 
su Stiuartu. Dar niekada ji nebuvo mačiusi dukters tokios spindin- 


* 


Kalifornijos amerikietiškojo futbolo profesionalų komanda, šitaip pavadinta 
1849 metų Aukso karštligei paminėti. 


258 


Jeffrey Archer + Vienuoliktas įsakymas 


čios. Vos tik pastebėjęs Megę, Stiuartas jai plačiai išsišiepė — ta šyp- 
sena jų atostogų Australijoje metu buvo tapusi tokia pažįstama. 

Megė abu paeiliui apkabino. 

— Nuostabu judu matyti, — pasakė. 

Ji paėmė iš Taros krepšį, ir abu savo svečius nusivedė požemine 
perėja į pagrindinį terminalą. 

Vienas iš anksčiau ją sekusių vyrų jau laukė trumpalaikio par- 
kavimo aikštelėje, sėdėdamas transporterio, pakrauto vienuolika 
naujų lengvųjų „Toyota“ automobilių, kabinos keleivio vietoje. Kiti 
du bėgo per aikštelę. 

Megė, Tara ir Stiuartas išžengė į šaltą rytmečio orą ir nuėjo prie 
Megės automobilio. 

— Mam, ar ne laikas tau įsigyti ką nors naujesnio už tą seną 
kledarą? — neva pasibaisėjusi paklausė Tara. — Aš dar mokiausi 
aukštesniojoje mokykloje, kai tu jį nusipirkai, ir tuomet jis jau buvo 
pavažinėtas. 

— „Toyota“ — saugiausias automobilis, — griežtai atrėmė 
Megė. — Taip nuolat tvirtina Consumer Reports*. 

— Joks trylikos metų senumo automobilis kelyje nėra saugus, — 
atkirto Tara. 

— Šiaip ar taip, — pasakė Megė, nuleisdama negirdom dukters 
pašaipą, — tavo tėvo nuomone, turėtume likti prie to paties, iki jis 
įsidarbins naujoje tarnyboje. Ten jam leis naudotis kompanijos au- 
tomobiliu. 

Užsiminus apie Konorą, minutėlę stojo nesmagi tyla. 

— Labai nekantrauju vėl pamatyti jūsų vyrą, ponia Ficdže- 
rald, — pasakė Stiuartas, ropšdamasis ant užpakalinės sėdynės. 

Megė nepasakė, kad ir ji nekantrauja, o tik paklausė: 

— Tai pirmą kartą lankotės Amerikoje? 


* „Vartotojų atsiliepimai“ (angl.) — nuo 1936 m. amerikiečių Vartotojų sąjungos 
leidžiamas žurnalas. 

— Taip, tikrai, — patvirtino Stiuartas, o Megė įjungė degimą. — 
Ir jau nesu tikras, ar benorėsiu grįžti į Australiją. 

— Mums Valstijose jau pakanka pernelyg brangiai apmokamų 
teisininkų, kam dar vieno iš pasaulio krašto, — pasakė Tara, jiems 
laukiant eilėje susimokėti už parkavimą. 

Megė jai nusišypsojo, jausdamasi laimingesnė nei kada nors per 
pastarąsias savaites. 

— Kada turite grįžti namo, Stiuartai? 

— Jeigu tau atrodo, kad jis jau per ilgai svečiuojasi, mes galė- 
tume tiesiog apsisukti ir sėsti į pirmą reisą atgal, mam, — pajuokavo 
Tara. 

— Ne, ne tai turėjau galvoje, tik... 

— Žinau, tu mėgsti viską planuoti, — nusijuokė Tara. — Jeigu 
galėtų, Stiuartai, mama verstų studentus registruotis į Džordžtauną 
vos tik pradėtus įsčiose. 

— Kodėl aš pati apie tai nepagalvojau? — pasakė Megė. 

— Manes laukia ne anksčiau kaip sausio penktą vėl atsirandant 
prie savo darbo stalo, — atsakė Stiuartas. — Viliuosi, pajėgsite mane 
tiek ilgai pakęsti? 

— O kąjai daugiau daryti? — nuramino Tara, spustelėdama jam 
ranką. 

Megė kasininkui padavė dešimties dolerių banknotą ir pajudė- 
jo iš parkavimo aikštelės į plentą. Ji žvilgtelėjo į užpakalinio vaizdo 
veidrodėlį, bet nepastebėjo niekuo neišsiskiriančio mėlyno fordo, 
atsilikusio kokį šimtą jardų ir riedančio maždaug tokiu pat greičiu. 
Vyras keleivio sėdynėje pranešinėjo savo viršininkui Langlyje, kad 
subjektas pajudėjo nuo oro uosto septintą keturiasdešimt trys ir rie- 
da Vašingtono link, pasiėmęs du keleivius. 

— Jums patiko San Franciskas, Stiuartai? 

— Viskas patiko, — atsakė jis. — Mes ketiname ten praleisti dar 
porą dienų man pakeliui į namus. 

Vėl žvilgtelėjusi į užpakalinio vaizdo veidrodėlį, Megė pamatė iš 

paskos artėjantį Virdžinijos valstijos kelių patrulio automobilį blyk- 
sinčiais švyturėliais. 

— Kaip manote, jis vejasi mane? Juk tikrai neviršijau greičio, — 
nustebo Megė ir pasižiūrėjo į spidometrą. 

— Mam, šitas automobilis faktiškai seniena ir jau prieš daug 
metų reikėjo nutempti jį į laužyną. Prie visko būtų galima prikibti — 
nuo stabdymo šviesų iki nuvažinėtų padangų. Tik sustok kelkrašty- 
je. — Tara pasižiūrėjo pro užpakalinį langą. — Ir kai kelių eismo faras 
užkalbins tave, pasistenk jam žybtelėti tą savo airišką šypseną. 

Megė pasuko į kelkraštį, o vidurine juosta tolyn nulėkė mėlyna- 
sis fordas. 

— Mėšlas, — metė jo vairuotojas, prašaudamas pro juos. 

Iš patrulių automobilio išlipo du policininkai ir pamažu žengė 
jų link. Megė nuleido langą. Pirmas policininkas mandagiai nusišyp- 
sojęs paklausė: 

— Galiu pamatyti jūsų vairuotojo pažymėjimą, mem? 

— Žinoma, pareigūne, — irgi su šypsena atsakė Megė. 

Ji pasilenkė į priekį, atsidarė rankinę ir suskato joje raustis, 
o antras patrulis mostelėjo Stiuartui irgi nuleisti savo pusės langą. 
Stiuartas pamanė, kad reikalavimas keistas, nes jis vargu ar galėjo 
būti kaltas dėl kokio nors kelių eismo taisyklių pažeidimo, bet ka- 
dangi buvo ne savo šalyje, nusprendė, kad išmintingiausia bus pa- 
klusti. Jis nuleido langą tuo pat metu, kai Megė susirado vairuotojo 
pažymėjimą. Jai sukantis šį paduoti, antrasis policininkas išsitraukė 
pistoletą ir tris kartus iššovė į automobilio vidų. 

Abu pareigūnai skubiai sugrįžo į savo automobilį. Kol vienas 
kreipė mašiną į ankstyvo rytmečio transporto srautą, kitas paskam- 
bino vyriškiui tojotų transporterio keleivio sėdynėje. 

— Tojota sulūžo, reikia skubios jūsų pagalbos. 

Netrukus po to, kai nurūko patrulių automobilis, transporteris, 
gabenantis vienuolika naujutėlaičių tojotų, pasuko į kelkraštį ir su- 
stojo priešais stovinčią transporto priemonę. Iš kabinos iššoko ke- 

leivis vyras su „Toyota“ kepuraite ir mėlynu kombinezonu ir nubėgo 
prie stovinčios mašinos. Atplėšė šios vairuotojo pusės dureles, atsar- 
giai perkėlė Megę į keleivio sėdynę ir patraukė svirtį kapotui atida- 
ryti, paskui pasilenkė prie sukniubusio Stiuarto, iš vidinės jo švarko 
kišenės ištraukė piniginę su pasu, o vietoj jų įkišo kitą pasą bei ploną 
knygelę minkštais viršeliais. 

Transporterio vairuotojas pakėlė tojotos kapotą ir pasižiūrėjo 
po juo. Greitai atjungė palydovinio sekimo įtaisą ir vėl užtrenkė ka- 
potą. Jo kompanionas jau sėdėjo prie tojotos vairo. Jis įjungė degi- 
mą, įstūmė pirmą pavarą ir pamažu užvairavo automobilį nuleistu 
transporterio pandusu į vieną paliktą laisvą vietą. Paskui išjungė 
degimą, užtraukė rankinį stabdį, pritvirtino automobilio ratus prie 
transporterio grindų ir sugrįžo pas vairuotoją į kabiną. Visas darbas 
truko mažiau nei tris minutes. 

Transporteris vėl tęsė kelionę Vašingtono link, bet už pusės my- 
lios įsuko į nuovažą, skirtą oro uosto sunkvežimiams, ir nuvažiavo 
atgal oro uosto kryptimi. 

CŽV agentai mėlynajame forde išsuko iš plento kita nuovaža, 
grįžo tuo pačiu keliu atgal ir įsiliejo į Vašingtono link važiuojančio 
rytinio transporto srautą. 

— Ji turbūt padarė kokį nors nežymų pažeidimą, — pranešė vai- 
ruotojas savo viršininkui Langlyje. — Nieko stebėtina, kai automobi- 
lis toks senas. 

Agentas keleivio sėdynėje nustebo pamatęs, kad tojota jo ekra- 
ne neberegistruojama. 

— Jie veikiausiai važiuoja atgal į Džordžtauną, — spėjo jis. — 
Mes pranešime, kai tik vėl nustatysime kontaktą. 

Dviem agentams skubinantis Vašingtono link, transporteris, 
gabenantis dvylika tojotų, ties ženklu „Tik kroviniams“ iš Daleso oro 
uosto pagalbinio kelio pasuko kairėn. Po kelių šimtų jardų dar kartą 
pasuko dešinėn pro aukštus tinklo vartus, kuriuos atidarytus prilaikė 

du vyrai su oro uosto tarnautojų kombinezonais, ir senu kilimo ir 
tupimo taku nuvažiavo nuošalaus angaro link. Angaro įvažoje stovė- 
jo žmogus ir gestais jiems rodė kryptį, lyg transporteris būtų ką tik 
nutūpęs orlaivis. 

Vairuotojas transporto priemonę sustabdė prie niekaip nepa- 
ženklinto furgono. Iš šio galo skubiai iššoko septyni vyrai baltais 
kombinezonais. Vienas iš jų greitai nuėmė grandines, kuriomis se- 
nas automobilis buvo saugiai pritvirtintas prie transporterio. Kitas 
atsisėdo prie vairo, atlaisvino rankinį stabdį ir leido tojotai pandusu 
pamažu atbulom nuriedėti ant žemės. Kai tik ta sustojo, buvo atida- 
rytos durelės ir rūpestingai iškelti kūnai. 

Vyras su „Toyota“ kepuraite iššoko iš transporterio ir perėmė 
senosios mašinos vairą. Įstumęs pirmą pavarą, ratu apsisuko aplink 
ir šovė iš angaro, lyg ta mašina būtų lakstęs visą gyvenimą. Kai jis jau 
važiavo pro vartus, kūnai buvo atsargiai įkelti į furgono galą, kur jų 
laukė trys karstai. Vienas iš vyrų su kombinezonais pasakė: 

— Nedėkite antvožų, kol neprivažiuosime prie lėktuvo. 

— Gerai, daktare, — atskriejo atsakymas. 

— Ir kai tik uždarys krovinių skyrių, kūnus iškelkite ir diržais 
pritvirtinkite krėsluose. 

Kitas vyras linktelėjo, o transporteris tuo pat metu atbulom pa- 
judėjo iš garažo ir vėl leidosi atgal senu kilimo ir tūpimo taku, paskui 
išvažiavo pro vartus. Pasiekęs plentą, vairuotojas pasuko kairėn Lis- 
bergo link, kur turėjo pristatyti vienuolika naujų tojotų tenykščiam 
automobilių prekybos agentui. Už tas šešias valandas darbo ne pagal 
grafiką jam bus užmokėtas atlygis, iš kurio išgalės nusipirkti vieną iš 
tų tojotų. 

Tinkliniai vartai jau buvo uždaryti ir užšauti skląsčiu, kai furgo- 
nas išvažiavo iš angaro ir lėtai pajudėjo krovos zonos link. Vairuotojas 
pravažiavo pro eilėmis išrikiuotus lėktuvus ir galiausiai sustojo prie 
„Boeing 747“ su užrašu „Air Transport International“ galo. Krovinių 
skyrius buvo atdaras, o panduso apačioje lūkuriavo du muitininkai. 

Jie ėmėsi tikrinti dokumentus, o tuo pat metu du CŽV agentai mėly- 
najame forde pravažiavo pro Eivono aikštės 1648 numerį. Atsargiai 
apsukę kvartalą, agentai pranešė į Langlį, kad nei automobilio, nei 
trijų juo važiavusiųjų nematyti nė ženklo. 

Senutė tojota išniro iš 66-ojo kelio ir įsiliejo į magistralę, ve- 
dančią Vašingtono link. Vairuotojas smarkiai numynė akceleratorių 
ir nurūko į miestą. Per savo ausines jis klausėsi, kaip pora agentų 
forde buvo instruktuojami važiuoti prie ponios Ficdžerald įstaigos 
ir pasižiūrėti, ar automobilis stovi jos įprastoje parkavimo vietoje už 
Priėmimo skyriaus korpuso. 

Įsitikinę, kad koronerio dokumentai tvarkingi, vienas iš muiti- 
ninkių pasakė: 

— Gerai, nuimkite antvožus. 

Jie kruopščiai patikrino visų trijų gulinčiųjų drabužius, burnas 
bei kitas angas ir pasirašė dokumentus. Užkėlę antvožus vyrai bal- 
tais kombinezonais karstus vieną po kito užnešė pandusu ir paguldė 
pagrečiui krovinių skyriuje. 

„Boeing 747“ pandusą jau kėlė, kai senutė tojota važiavo pro 
Kristaus bažnyčią. Dar tris kvartalus ji lėkė įkalnėn, o paskui Žvieg- 
dama stabdžiais sustojo Eivono aikštės 1648 numerio įvažoje. 

Tuo pat metu, kai daktaras ėmė tikrinti trijų savo pacientų pulsą, 
tojotos vairuotojas smuko palei namo šoną ir atsirakinęs užpakalines 
duris įėjo vidun. Jis užbėgo laiptais į šeimininkų miegamąjį antrame 
aukšte ir ištraukė vieną komodos šalia lovos stalčių. Pasirausęs tarp 
sportinių marškinėlių surado rudą voką, ant kurio buvo užrašyta „Iki 
gruodžio 17-tos neatplėšti“, ir įsikišo į vidinę kišenę. Nuo drabužių 
spintos viršaus nukėlė du lagaminus ir greitai prigrūdo į juos drabu- 
žių. Paskui iš savo kombinezono išsiėmė celofaninį paketėlį ir jį įkišo 
į kosmetinę, o tą įmetė į vieną iš lagaminų. Prieš palikdamas miega- 
mąjį, uždegė šviesą vonios kambaryje, paskui — laiptinės apačioje ir 
galiausiai, pasinaudodamas nuotolinio valdymo pulteliu, įjungė vir- 
tuvėje televizorių bei nustatė patį stipriausią garsą. 

Palikęs lagaminus prie užpakalinių durų, jis sugrįžo prie tojo- 
tos, atkėlė jos kapotą ir vėl prijungė palydovinio sekimo įtaisą. 

Kai CŽV agentai pamažu pradėjo sukti antrą ratą aplink univer- 
siteto parkavimo aikštelę, jų ekrane vėl pasirodė blyksnis. Vairuoto- 
jas greitai apsisuko ir nuvažiavo Ficdžeraldų namo link. 

Žmogus su firmine „Toyota“ kepuraite sugrįžo į užpakalinę 
namo dalį, pasičiupo lagaminus ir atsirakinęs išėjo pro užpakalinius 
vartus. Tiudorų aikštėje pastebėjo laukiantį taksi ir įšoko į jo galą 
kaip tik tuomet, kai du agentai sugrįžo į Eivono aikštę. Lengviau at- 
sidusęs, jaunasis vyriškis paskambino į Langlį pranešti, kad tojota 
pastatyta įprastoje vietoje ir kad jam matyti ir girdėti virtuvėje vei- 
kiantis televizorius. Ne, jis negalintis paaiškinti, kodėl beveik valan- 
dą sekimo įtaisas buvo išėjęs iš rikiuotės. 

Taksistas nė nepasuko galvos pasižiūrėti, kai ant užpakalinės 
sėdynės įsitaisė vyriškis su dviem lagaminais. Bet, kita vertus, jis ge- 
rai žinojo, kur ponas Ficdžeraldas nori važiuoti. 


— Jūs man sakote, kad visi trys dingo nuo žemės paviršiaus? — 
paklausė direktorė. 

— Taip atrodo, — atsakė Gutenburgas. — Operacija buvo tokia 
profesionali, kad jeigu nežinočiau, jog jis miręs, pasakyčiau, kad vi- 
sais atžvilgiais jai buvo būdingas Konoro Ficdžeraldo braižas. 

— O kadangi mes žinome, kad tai neįmanoma, kas tada, jūsų 
nuomone, veikė? 

— Lažinuosi, Džeksonas, — atsakė direktoriaus pavaduotojas. 

— Ką gi, jeigu jis vėl šalyje, ponia Ficdžerald sužinos, kad jos 
vyras miręs. Taigi galime tikėtis, kad dabar bet kurią dieną per tele- 
vizijos ankstyvąsias vakaro žinias pamatysime jos namuose susuktą 
vaizdajuostę. 

Patenkintas savimi Gutenburgas nusišiepė. 

— Jokios tikimybės, — pasakė, pastumdamas savo bosei per 
stalą užantspauduotą paketą. — Vakar vakare, prieš pat užsidarant 
universiteto bibliotekai, vienas iš mano agentų galiausiai surado 
vaizdajuoste. 

— Taigi su viena problema susidorota, — nusprendė direktorė, 
atplėšdama paketą. — Bet juk niekas nesutrukdys Džeksonui papasa- 
koti Loidui, kas iš tikrųjų „Kryžiuose“ palaidotas? 

Gutenburgas gūžtelėjo pečiais. 

— Jeigu ir papasakos, kokia Lorensui nauda iš tos informacijos? 

Vargu ar jis paskambins savo draugeliui Zerimskiui kelios dienos 
prieš šiam atvykstant geros valios vizito į Vašingtoną ir praneš, kad 
žmogus, kurį jie pakorė už pasikėsinimą jį nužudyti, vis dėlto nebuvo 
rusų mafijos nusamdytas Pietų Afrikos teroristas, bet CŽV agentas, 
vykdantis įsakymus, atėjusius iš Baltųjų rūmų. 

— Galir ne, — sutiko Dekster. — Bet kol Džeksonas ir Ficdžeral- 
do moterys kažkur ten sukinėjasi, vis tiek problema kybo. Tad siūlau 
jums mesti dešimtį savo geriausių agentų jiems susekti ir kuo grei- 
čiau — man nesvarbu, kokiame sektoriuje šie dirba ir prie ko yra pri- 
skirti. Jeigu Lorensui pavyks įrodyti, kas iš tikrųjų Sankt Peterburge 
įvyko, jis turės daugiau nei pakankamai dingsčių pareikalauti kieno 
nors atsistatydinimo. 

Gutenburgas liko neįprastai tylus. 

— O kadangi kiekvieno su tuo susijusio dokumento apačioje yra 
jūsų parašas, — tesė direktorė, — deja, man neliks nieko kita, kaip tik 
leisti jums išeiti. 

Gutenburgui kaktą išmušė smulkus prakaito lašeliai. 


Stiuartas pamanė prabundantis iš blogo sapno. Mėgino prisi- 
minti, kas įvyko. Juos oro uoste pasitiko Taros motina, paskui vežė į 
Vašingtoną. Bet automobilį sustabdė kelių eismo patrulis ir jo papra- 
šė nuleisti savo pusės langą. O paskui?.. 

Jis apsidairė. Buvo kitame lėktuve, tačiau kur dabar jie skren- 
da? Atsirėmusi jam į petį miegojo Tara; iš kitos pusės sėdėjo jos mo- 
tina, irgi kietai įmigusi. Visi kiti krėslai buvo tušti. 

Pradėjo iš naujo perkratinėti faktus, kaip visada darydavo, 
ruošdamasis bylai. Jis su Tara nusileido Daleso oro uoste. Megė jų 
laukė prie vartų... 

Sutelktas jo mintis pertraukė elegantiškai apsirengęs pusamžis 
vyriškis, išdygęs šalia ir prisilenkęs patikrinti pulso. 

— Kur mes skrendame? — tyliai paklausė Stiuartas, bet dakta- 

ras neatsakė, tik taip pat greitomis apžiūrėjo Tarą ir Megę, o paskui 
vėl išnyko lėktuvo priekyje. 

Stiuartas atsisegė saugos diržą, bet neturėjo jėgų atsistoti. Tara 
sujudėjo, o Megė ir toliau kietai miegojo. Jis pasitikrino kišenes. Iš 
jo paimta piniginė ir pasas. Jaunasis vyriškis desperatiškai stengėsi 
perprasti, kokia viso to logika. Kodėl kažkam prireikė griebtis tokių 
kraštutinumų dėl kelių šimtų dolerių, kredito kortelių ir australiško 
paso? Dar keisčiau: atrodo, visi tie daiktai pakeisti plonu Jeitso eilė- 
raščių tomeliu. Anksčiau, prieš susipažindamas su Tara, niekada ne- 
buvo skaitęs Jeitso, bet po to, kai ji sugrįžo į Stanfordą, poeto kūryba 
jam pradėjo patikti. Jis atsivertė knygelę ties pirmu eilėraščiu „Dia- 
logas tarp savęs ir sielos“. Žodžiai Sutinku išgyventi tą viską dar ir 
dar kartą buvo pabraukti. Pasklaidęs knygelės puslapius pastebėjo, 
kad ir kai kurios kitos eilutės buvo pabrauktos. 

Kol svarstė, ką visa tai galėtų reikšti, šalia jo grėsmingai tarsi 
bokštas iškilo aukštas, stambaus sudėjimo vyras. Be žodžių jis čiupo 
iš Stiuarto rankų knygelę ir nulingavo į lėktuvo priekį. 

Jam ranką palietė Tara. Stiuartas skubiai pasisuko ir sušnabž- 
dėjo jai į ausį: 

— Tylėk. 

Tara žvilgtelėjo į motiną — ji vis dar nejudėjo, matyt, taikiai nu- 
siteikusi pasaulio atžvilgiu. 


Padėjęs du lagaminus į bagažo skyrių ir įsitikinęs, kad visi trys 
keleiviai gyvi ir sveiki, Konoras paliko orlaivį ir įsėdo į pasiruošusio 
išvykti BMW galą. 

— Mes toliau vykdome savo sandėrio dalį, — pasakė šalia sėdin- 
tis Aleksejus Romanovas. 

Konoras sutikdamas linktelėjo ir, išvažiavęs pro tinklinius var- 
tus, pajudėjo Ronaldo Reigano nacionalinio oro uosto link. 

Kai Frankfurte vietinis CŽV agentas jo vos nepastebėjo, nes 

Aleksejus Romanovas su dviem bendrais elgėsi taip, kad trūko tik 
viešai paskelbti juos atvykus, Konoras suvokė, kad jeigu nori išgelbė- 
ti Mege ir Tarą, operacijai vadovauti teks pačiam. Priminus su jo tėvu 
suderėtą išlygą, Romanovas galiausiai sutiko. Dabar Konorui beliko 
viltis, kad Stiuartas bus toks pat nuovokus, kaip atrodė Australijoje, 
kai šnektelėjo pliaže. Meldėsi, kad Stiuartas pastebėtų jo pabrauktus 
žodžius knygelėje, kurią įbruko jam į kišenę. 

BMW privažiavo ir sustojo prie įėjimo išvykstantiesiems vir- 
šutiniame Vašingtono nacionalinio oro uosto lygmenyje. Konoras 
išlipo, o paskui jį — žingsniu atsilikęs Romanovas. Kiti du vyrai pri- 
sidėjo prie jų ir nusekė paskui Konorą, ramiai įžengiantį į oro uostą 
ir traukiantį prie „American Airlines“ bilietų registracijos stalo. Ko- 
norui reikėjo, kad jie visi atsipalaiduotų, o tada jis žengs kitą žingsnį. 

Kai Konoras padavė tarnautojui prie stalo savo bilietą, šis pasakė: 

— Apgailestauju, pone Redfordai, bet 383 reisas į Dalesą kelias 
minutes vėluoja. Tikimės, kad vėlavimas bus kompensuotas skrydžio 
metu. Jūsų įlaipinimas prie trisdešimt antrų vartų. 

Lėtu žingsniu Konoras patraukė laukiamojo link ir, pasiekęs 
taksofonų eilę, sustojo. Pasirinko taksofoną, kurio gretimos kabinos 
jau buvo užimtos. Romanovas ir du jo asmens sargybiniai laikėsi už 
kelių žingsnių ir atrodė nepatenkinti. Konoras jiems nekaltai nusi- 
šypsojo, įstūmė į aparato plyšį Stiuarto tarptautinių telefono pokal- 
bių kortelę ir surinko numerį Keiptaune. 

Šaukiamieji signalai kurį laiką gaudė, o paskui žmogus atsiliepė. 

— Klausau? 

— Čia Konoras. 

Stojo ilga tyla. 

— Maniau, tik Jėzus galėjo prisikelti iš numirusiųjų, — pratarė 
Karlas. 

— Šiek tiek laiko viešėjau skaistykloje, ir man tai pavyko, — at- 
sakė Konoras. 

— Na, bent jau esi gyvas, drauguži. Kuo galiu padėti? 

— Pirma, kiek tai liečia kompaniją, antrojo atėjimo nebus. 

— Supratau, — pasakė Karlas. 

Kai Konoras atsakinėjo į paskutinį Karlo klausimą, išgirdo ga- 
lutinį kvietimą užimti vietas 383 reise skrydžiui į Dalasą. Jis padėjo 
ragelį, vėl nusišypsojo Romanovui ir skubiai nužingsniavo prie tris- 
dešimt antrų vartų. 


Kai Megė pagaliau atsimerkė, Stiuartas pasilenkė prie jos ir 
perspėjo tylėti. Po kelių minučių pasirodė stiuardesė ir jų paprašė 
nuleisti staliukus padėklams. Buvo atneštas nevalgomo maisto rinki- 
nys, tarsi jie skristų įprasta pirmąja klase. 

Svarstydamas, ar valgyti žuvį, kurią verčiau reikėjo išmesti atgal 
į jūrą, Stiuartas pašnabždėjo Megei ir Tarai: 

— Visai nenumanau, kodėl mes čia ir kur skrendame, bet nujau- 
čiu, kad tai kažkaip susiję su Konoru. 

Megė linktelėjo ir ėmė tyliai pasakoti viską, ką sužinojo po Džo- 
anos mirties. 

— Bet nemanau, kad mus sučiupę žmonės galėtų būti iš CŽV, — 
pridūrė ji, — nes aš Gutenburgui pasakiau, kad jeigu manęs kas nors 
pasiges ilgiau kaip septynias dienas, ta vaizdajuostė atsidurs žinias- 
klaidos rankose. 

— Nebent jie ją jau surado, — suabejojo Stiuartas. 

— To negali būti, — pabrėžė Megė. 

— Tai kas gi jie, velniai rautų? — karščiavosi Tara. 

Niekas nieko nepasakė, nes vėl pasirodė stiuardesė ir tylomis 
išsinešė jų padėklus. 

— Ar dar turime kokių nors užuominų? — kai stiuardesė pasiša- 
lino, paklausė Megė. 

— Kažkas man į kišenę įbruko Jeitso eilėraščių knygelę, — pri- 
sipažino Stiuartas. 

Tara pastebėjo, kaip Megė krūptelėjo. 

— Kas yra? — paklausė, su nerimu žvelgdama į motiną, nes šios 
akyse jau tvenkėsi ašaros. 

— Nesupranti, ką tai reiškia? 

— Ne, — Tara atrodė suglumusi. 

— Tavo tėvas tikriausiai gyvas. Duok man ją pasižiūrėti, — pa- 
prašė Megė. — Galbūt jis paliko joje žinutę. 

— Deja, jau nebeturiu. Vos tik ją atsiverčiau, iš lėktuvo priekio 
atskubėjo toks stambuolis ir išplėšė man iš rankų, — paaiškino Stiu- 
artas. — Tačiau kelis pabrauktus žodžius vis dėlto įsidėmėjau. 

— Kokie tie žodžiai? — skubiai paklausė Megė. 

— Nelabai pagavau jų prasmę. 

— Nesvarbu. Bent kiek prisimeni? 

Stiuartas užsimerkė ir pamėgino susikaupti. 

— Sutinku, — staiga prisiminė. 

Megė nusišypsojo: 

— Sutinku išgyventi tą viską dar ir dar kartą. 


383 reiso lėktuvas tikrai laiku nutūpė Dalase, ir kai Konoras su 
Romanovu išžengė iš oro uosto, jų laukė dar vienas baltas BMW. Ne- 
jaugi tokius automobilius rusų mafija užsako urmu? — nusistebėjo 
Konoras. Paskutinė juos lydėti paskirta galvažudžių pora irgi tarsi 
būtų nusamdyta vaidmenims tos pačios kino studijos — net jų ginklų 
dėklai po švarkų pažastimis pūpsojo vienodai. 

Jis galėjo tik kliautis viltimi, kad jų filialas Keiptaune neseniai 
įkurtas, nors vis tiek buvo sunku patikėti, kad Karlas Kuteris, turė- 
damas didesnį nei dvidešimties metų vyresniojo CŽV operatyvininko 
Pietų Afrikoje stažą, nesugebėtų savo kvartale susitvarkyti su kokiu 
naujokėliu. 

Kelionė į Dalaso centrą truko tik truputėlį ilgiau nei dvidešimt 
minučių. Konoras tylus sėdėjo automobilio gale suvokdamas, kad 
galbūt netrukus akis į akį susidurs su dar kuo nors, irgi beveik tris- 

dešimt metų išdirbusiu CŽV. Nors jie niekada nebuvo susitikę, jis 
žinojo, kad ryžosi pačiai didžiausiai rizikai nuo tada, kai parvyko į 
Ameriką. Bet jeigu rusai tikisi, kad jis tesės sunkiausią jų kontrakto 
sąlygą, teks pasinaudoti vieninteliu idealiai tokiai užduočiai įvykdyti 
tinkamu šautuvu. 

Po dar vienos išvykos, per kurią irgi visi tylėjo, jie sustojo prie 
didelės parduotuvės „Hardingo medžioklės ginklai“. Konoras grei- 
tai smuko vidun, o Romanovas su dviem naujais jo šešėliais nė per 
žingsnį neatsilikdami it šunys įsekė iš paskos. Jis nuėjo prie prekys- 
talio, o tie dėjosi itin susidomėję automatinių pistoletų stendu toli- 
majame parduotuvės krašte. 

Konoras apsidairė. Reikia ieškoti greitai, nekristi į akis, bet nuo- 
dugniai. Po kelių sekundžių įsitikino, kad saugos vaizdo kamerų par- 
duotuvėje nėra. 

— Laba diena, sere, — užkalbino jį jaunas pardavėjas ilgu rudu 
švarku. — Kuo galiu jums padėti? 

— Ketinu pamedžioti, todėl norėčiau nusipirkti karabiną. 

— Esate numatęs kokį nors konkretų modelį? 

— Taip, „Remington 700“. 

— Tai nebus problemų, sere. 

— Reikėtų dar kelių modifikacijų, — pridūrė Konoras. 

Pardavėjas šiek tiek padvejojo. 

— Atsiprašysiu minutėlę, sere. 

Ir jis šmurkštelėjo pro užuolaidą į tarnybines patalpas. 

Po kelių sekundžių iš ten pat išniro senyvas vyras, irgi ilgu rudu 
švarku. Konoras suirzo: mat tikėjosi nusipirkti karabiną nesusitikda- 
mas su legendiniu Džimu Hardingu. 

— Laba diena, — pasisveikino parduotuvės savininkas, įdėmiai 
nužvelgdamas pirkėją. — Kaip suprantu, jus domina „Remington 
700“. — Jis šiek tiek patylėjo. — Su modifikacijomis. 

— Taip. Jus man rekomendavo vienas draugas, — atsakė Ko- 
noras. 

— Jūsų draugas turbūt profesionalas, — spėjo Hardingas. 

Vos tik buvo paminėtas žodis „profesionalas“, Konoras supra- 
to, kad jį tyrinėja. Jeigu Hardingas nebūtų ginklininkų Stradivarijus, 
apsigręžęs išeitų daugiau netaręs nė žodžio. 

— Kokias modifikacijas turite omenyje, sere? — paklausė Har- 
dingas, vis nenuleisdamas akių nuo pirkėjo. 

Konoras smulkiai apibūdino Bogotoje paliktą ginklą, atidžiai 
stebėdamas, kokia bus pardavėjo reakcija. 

Hardingo veidas išliko bejausmis. 

— Tuomet gal ir turiu kai ką, kas jus sudomintų, sere, — pasakė 
ir apsisukęs dingo už užuolaidos. 

Darsyk Konoras pagalvojo, kad gal verčiau išeiti, bet po kelių 
sekundžių iš už užuolaidos, nešinas pažįstamu odiniu dėklu, vėl pa- 
sirodė Hardingas ir paguldė nešulį ant prekystalio. 

— Šis modelis pas mus pateko neseniai — po jo savininko mir- 
ties, — paaiškino jis ir spragtelėjęs užšovus atidarė dangtį, apsuko 
dėklą, kad Konoras galėtų apžiūrėti ginklą. — Kiekviena detalė — 
rankų darbo, ir aš abejoju, ar šiapus Misisipės rasite meistriškiau 
sukurtą gaminį. — Hardingas meiliai palietė karabiną. — Buožė iš 
fiberglaso, kad būtų lengvesnė ir patogesnė laikyti. Vamzdis impor- 
tuotas iš Vokietijos — atrodo, kad fricai tebegamina geriausiai. Opti- 
nis taikiklis — „Leopold 10 Power“ su milimetrų taškeliais, tad jums 
net nereikia daryti pataisos dėl vėjo. Su šiuo karabinu galėtumėte 
nudėti pelę iš keturių šimtų žingsnių atstumo, apie briedį net nekal- 
bu. Jeigu esate pasikaustęs technikoje, sugebėtumėte iš šimto jardų 
pakeisti kampą puse minutės. 

Jis pakėlė akis pasižiūrėti, ar pirkėjas suprato, apie ką kalbama, 
bet Konoro veidas nieko neišdavė. 

— „Remington 700“ su tokiomis modifikacijomis ieško tik labai 
nuovokus pirkėjai, — pridūrė Hardingas. 

Konoras iš vietos nepajudino nė vienos iš penkių detalių, nes 
baiminosi, kad Hardingas supras, koks jis nuovokus pirkėjas. 

— Už kiek? — paklausė ir pirmą kartą sumojo, kad visai nenu- 
tuokia, kiek gali kainuoti rankų darbo „Remington 700“. 

— Dvidešimt vienas tūkstantis dolerių, — atsakė Hardingas. — 
Bet mes turime ir standartinį modelį, jeigu pageidautumėte... 

— Ne, — pertraukė Konoras. — Šitas tiks. 

— O kaip mokėsite, sere? 

— Grynaisiais. 

— Tokiu atveju paprašysiu kokio nors asmens tapatybės doku- 
mento, — pasakė Hardingas. — Deja, atsirado dar daugiau popieriz- 
mo, kai Breidžio įstatymą* pakeitė Asmens tapatybės pateikimo ir 
registracijos vietoje, kur perkama, įstatymas. 

Konoras išsitraukė Virdžinijos valstijos vairuotojo pažymėjimą, 
kurį vakar už šimtą dolerių nusipirko Vašingtone iš kišenvagio. 

Ištyrinėjęs pažymėjimą, Hardingas linktelėjo. 

— Dabar, pone Redfordai, reikia, kad užpildytumėte tuos tris 
blankus. 

Konoras įrašė avalynės parduotuvės Ričmonde vedėjo padėjėjo 
pavardę, adresą ir socialinio draudimo numerį. 

Kol Hardingas vedė duomenis į kompiuterį, Konoras bandė ap- 
simesti nuobodžiaujančiu, bet mintyse meldėsi, kad per pastarąją 
parą ponas Redfordas dar nebūtų pranešęs apie prarastą vairuotojo 
pažymėjimą. 

Staiga Hardingas pakėlė akis nuo ekrano. 

— Pavardė dviguba? — paklausė. 

— Ne, — nė nemirktelėjęs atsakė Konoras. — Gregoris — mano 
vardas. Mano motina buvo įsimylėjusi Gregorį Peką. 

Hardingas nusišypsojo. 

— Manoji irgi. 

Dar po kelių sekundžių Hardingas tarė: 


* 


Smurto rankiniais ginklais prevencijos įstatymas, Jungtinių Valstijų Kongreso 
priimtas 1993 m. [šitaip pavadintas pagal Džeimsą Breidį (James Brady), nušautą Džono 
Hinklio (John Hinckley Jr) per pasikėsinimą į prezidentą Ronaldą Reiganą 1981 m.]. 

— Atrodo, viskas gerai, pone Redfordai. 

Konoras pasisukęs linktelėjo Romanovui. 

Šis neskubiu žingsniu atėjo ir iš vidinės švarko kišenės išsi- 
traukė storą pluoštą banknotų. Kurį laiką demonstratyviai lupo nuo 
pluošto šimtinius banknotus, atskaičiavo du šimtus dešimt ir per 
prekystalį padavė Hardingui. Konoras tikėjosi, kad tai atrodys kaip 
įprasta pirkimo procedūra, bet rusas atliko visą spektaklį. Jo sėbrai 
lygiai taip pat būtų galėję stovėti ant šaligatvio ir pardavinėti bilietus 
į šį pasirodymą. 

Hardingas išrašė kvitą ir padavė Konorui. Šis išėjo daugiau ne- 
taręs nė žodžio. Vienas iš banditų čiupo karabiną ir išbėgo iš parduo- 
tuvės į šaligatvį, lyg ką tik būtų apiplėšes banką. Konoras vėl įsitaisė 
BMW gale ir pagalvojo, ar būtų įmanoma dar labiau atkreipti į save 
dėmesį. Sužvyginęs padangomis automobilis atsiskyrė nuo bordiūro 
ir įsiliejo į intensyvų transporto srautą, paleidęs kakofoniją signalų. 
Taip, galiausiai nusprendė Konoras, tikrai įmanoma. Kol vairuoto- 
jas, viršydamas leidžiamą greitį, lėkė į oro uostą, jis visą kelią nieko 
nekalbėjo. Net Romanovas pradėjo atrodyti šiek tiek įsibaiminęs. 
Konorui greitai aiškėjo, kad naujoji rusų mafija Valstijose vis dar 
veikia diletantiškai, palyginti su jų giminaičiais Italijoje. Bet ilgai ne- 
truks, kol jie anuos prisivys, tuomet tepadeda Dievas FTB. 

Po penkiolikos minučių BMW sustojo prie įėjimo į oro uostą. 
Konoras išlipo ir patraukė sukamųjų durų link, o Romanovas davė 
nurodymus žaliūkams automobilyje ir galiausiai, atlupęs nuo pluoš- 
to dar keletą šimtinių, atkišo jiems. 

Prie registracijos stalo pasivijęs Konorą, tyliai šnibždėjo: 

— Už keturiasdešimt aštuonių valandų karabinas bus Vašing- 
tone. 

— Dėl to nesilažinčiau, — atsakė Konoras, jiems abiem jau ei- 
nant į išvykstančiųjų laukiamąjį. 

— Jūs mintinai mokate visą Jeitsą? — negalėdamas patikėti pa- 
klausė Stiuartas. 

— Hm, beveik, — prisipažino Megė. — Bet aš kas vakarą prieš 
guldamasi miego vėl perskaitau po kelis eilėraščius. 

— Brangusis Stiuartai, tau apie airius dar tiek daug teks suži- 
noti, — pasakė Tara. — Nagi, pasistenk prisiminti bent kiek daugiau 
pabrauktų žodžių. 

Stiuartas minutėlę pagalvojo. 

— Žemas! — pergalingai metė. 

— Per žemas žemes ir kalvotas*? — paklausė Megė. 

— Būtent. 

— Juk negali būti, kad skrendame į Olandiją**, — spėjo Tara. 

— Nesišaipyk, — pyktelėjo Stiuartas. 

— Na, tai pasistenk prisiminti daugiau žodžių, — paragino Tara. 

Stiuartas susikaupė. 

— Draugą, — pagaliau prisiminė. 

— Visad teks naują draugą pažindint su senu***, — pacitavo 
Megė. 

— Vadinasi, mes sutiksime naują draugą naujoje šalyje, — pa- 
darė išvadą Tara. 

— Tačiau ką? Ir kur? — paklausė Megė, o lėktuvas toliau tęsė 
kelionę naktimi. 


* Taieilutė iš V.B. Jeitso eilėraščio „Angaus klajonių daina“. 
Originale angliškas hollow land pažodžiui — žema žemė (kraštas), iš to kilęs ir 
Olandijos pavadinimas (Holland). 


**  Eilutė iš kito V.B. Jeitso eilėraščio „Majoro Roberto Gregorio atminimui“. 


** 


Vos tik perskaitęs pirmaeilės skubos pranešimą, Gutenburgas 
jau rinko telefono numerį Dalase. Kai atsiliepė Hardingas, CŽV di- 
rektoriaus pavaduotojas tik paprašė: 

— Apibudinkite jį. 

— Šešių pėdų. Galbūt šešių ir vieno colio. Su skrybėle, jo plaukų 
spalvos nemačiau. 

— Amžius? 

— Penkiasdešimties. Metai dveji daugiau arba mažiau. 

— Akys? 

— Mėlynos. 

— Apsirengęs? 

— Sportiniu švarku, chaki kelnėmis, mėlynais marškiniais, minkš- 
tos odos mokasinais, be kaklaraiščio. Elegantiškai, bet kasdieniškai. 
Pamaniau, kad vienas iš mūsiškių, bet paskui pamačiau, kad jį lydi 
pora gerai žinomų čionykščių banditėlių, nors žmogus vaizdavo, kad 
šie ne su juo: Taip pat ten buvo aukštas jaunas vyras, taip nė karto ir 
nepravėręs burnos, bet būtent jis sumokėjo už karabiną — grynaisiais. 

— Ir pirmasis vyriškis aiškiai leido suprasti, kad jam būtinos tos 
konkrečios modifikacijos? 

— Taip. Esu tikras, kad tiksliai žinojo, ko ieško. 

— Gerai. Pasilaikykite pinigus. Galbūt mums pavyks nuo vieno 
kurio iš banknotų identifikuoti piršto atspaudą. 

— Ant jų nerasite jokių jo pirštų atspaudų, — pasakė Hardin- 
gas. — Sumokėjo jaunasis vyriškis, o karabiną išsinešė vienas iš tų 
banditėlių. 

— Kad ir kas jis buvo, aiškiai nenorėjo rizikuoti jį neštis per oro 
uosto saugos tarnybos kontrolę, — nusprendė Gutenburgas. — Kokią 
pavardę jis įrašė blankuose? 

— Gregorio Peko Redfordo. 

— Asmens tapatybės dokumentas? 

— Virdžinijos valstijos vairuotojo pažymėjimas. Adresas ir gimi- 
mo data visiškai atitinka socialinio draudimo numerį. 

— Po valandos pas jus atvyks agentas. Jis elektroniniu paštu man 
išsiųs visas jums žinomas smulkmenas apie tuodu banditėlius, be to, 
man reikia policijos dailininko padaryto kompiuterizuoto pagrindi- 
nio įtariamojo eskizo. 

— Nėra jokio reikalo. 

— Kodėl? 

— Visas sandėris įrašytas į saugos vaizdo kameros juostelę. — 
Gaila, kad Gutenburgas nematė patenkintos Hardingo šypsenos, kai 
šis pridūrė: — Net jūs nebūtumėte pastebėjęs, kur pas mus ji įrengta. 


Stiuartas toliau stengėsi prisiminti. 

— Surasiu! — staiga šūktelėjo jis. 

— Aš surasiu, kur ji pradingo*, — nusišypsojusi pacitavo Megė. 

— Sutiksime naują draugą naujoje šalyje, ir jis suras mus, — pa- 
sakė Tara. — Gal dar ką nors prisimeni, Stiuartai? 

— Viskas griūva... 

— ... Ir vėl atstatoma**, — pašnabždėjo Megė, nes pas juos vėl 
atėjo vyras, kuris anksčiau išplėšė Stiuartui iš rankų knygelę. 

— Dabar klausykitės, ir klausykitės įdėmiai, — pasakė jis, įbe- 


* Vėliš V.B. Jeitso eilėraščio „Angaus klajonių daina“. 


Iš V.B. Jeitso eilėraščio „Lazuritas“. 


k 

des į juos akis. — Jeigu tikitės išlikti gyvi — o man nusispjaut, kaip 
bus, — paraidžiui pildysite mano nurodymus. Supratote? 

Stiuartas pažvelgė stambuoliui į akis ir linktelėjo — jam nekilo 
abejonių, kad šis žiūri į juos tik kaip į dar vieną darbą, kurį reikia 
atlikti. 

— Gerai, — tęsė vyriškis. — Kai lėktuvas nutups, jūs drošite 
tiesiai į bagažo atsiėmimo zoną, pasiimsite savo daiktus ir pereisite 
muitinės kontrolę, neatkeipdami į save dėmesio. Jokiu būdu, karto- 
ju, jokiu būdu nesinaudokite tualetu. Kai pereisite muitinės kontrolę 
ir pateksite į atvykusiųjų koridorių, jus pasitiks du mano žmonės ir 
palydės į namą, kur šiek tiek pabūsite. Šį vakarą aš vėl su jumis su- 
sitiksiu. Aišku? 

— Taip, — tvirtai už visus tris atsakė Stiuartas. 

— Jeigu kuris nors iš jūsų yra toks kvailas, jog mėgins pabėgti 
ar prisišaukti pagalbos, ponia Ficdžerald iš karto bus nudėta. Jei- 
gu dėl kokios nors priežasties ji pasirodys nepasiekiama, man teks 
pasirinkti iš jūsų dviejų. — Jis pažvelgė į Tarą ir Stiuartą. — Ponas 
Ficdžeraldas su tokiomis sąlygomis sutiko. 

— Negali būti, — prašneko Megė. — Konoras niekada... 

— Ponia Ficdžerald, manau, būtų išmintinga, jei leistumėte po- 
nui Farnhamui ateityje kalbėti jūsų visų vardu, — pasakė vyriškis. 

Megė jau būtų vėl kažką sakiusi, jeigu Tara nebūtų skubiai jai 
įspyrusi į koją. 

— Jums prireiks šitų, — pridūrė jis, įteikdamas Stiuartui tris 
pasus. 

Šis juos pavartė, paskui vieną padavė Megei, o kitą — Tarai. Vy- 
riškis sugrįžo į pilotų kabiną. 

Stiuartas pasižiūrėjo į savo pasą, ant kurio, kaip ir ant kitų dvie- 
jų viršelio, buvo įspaustas Amerikos erelis. Atsivertęs jį rado įklijuo- 
tą savo fotografiją virš pavardės „Danielius Farnhamas“. Profesija: 
universiteto teisės profesorius. Adresas: Marinos bulvaras 75, San 
Franciskas, Kalifornija. Jis padavė pasą Tarai. Ji atrodė suglumusi. 

— Man iš tiesų patinka turėti reikalą su profesionalais, — pa- 
sakė Stiuartas. — Ir pradedu suprasti, kad tavo tėvas — vienas iš ge- 
riausių. 

— Tu tikrai neprisimeni daugiau žodžių? — paklausė Megė. 

— Deja, ne, — atsakė Stiuartas, — anarchija. 

Megė nusišypsojo: 

— Dabar žinau, kur mes vykstame. 


Iš Dalaso į Vašingtoną važiuoti tolimas kelias. Du galvažudžiai, 
išleidę Konorą ir Romanovą prie oro uosto, visąlaik planavo pakeliui 
kur nors pernakvoti, o paskui kitą dieną lėkti į sostinę. Tą vakarą, 
tuoj po devintos, sukorę apie keturis šimtus mylių, jie įsuko į motelio 
Memfio pakraštyje kiemą. 

Dvejetas vyresniųjų CŽV agentų, stebėjusių juos pastatant au- 
tomobilį, po keturiasdešimt penkių minučių Gutenburgui pranešė: 

— Jie įsiregistravo Memfio motelyje „Marriott“, kambarių nu- 
meriai 107 ir 108. Užsisakė iš paslaugų tarnybos, kad valgyti jiems 
atneštų į numerius devintą trisdešimt trys, ir abu šiuo metu 107- 
jame žiūri Nešo tiltus. 

— Kur šautuvas? — paklausė Gutenburgas. 

— Antrankiais prirakintas prie 108-ajame įsiregistravusiojo 
riešo. 

— Vadinasi, jums reikės pasitelkti į pagalbą patarnautoją ir vis- 
raktį, — pasakė Gutenburgas. 

Šiek tiek po dešimtos 107 numeryje pasirodė patarnautojas ir 
padengė stalą vakarienei: atkimšo butelį raudonojo vyno, pripylė dvi 
taures ir išdėliojo patiekalus. Svečiams pasakė maždaug po keturias- 
dešimties minučių grįšiantis nurinkti stalo. Vienas iš jų paprašė su- 
pjaustyti jam žlėgtainį, nes gali naudotis tik viena ranka. Patarnauto- 
jas mielai įvykdė prašymą. 

— Linkiu skaniai pavalgyti, — pridūrė, palikdamas kambarį. 

Paskui patarnautojas nudrožė į automobilių aikštelę ir atrapor- 
tavo vyresniajam agentui. Šis padėkojo ir paprašė dar kai ko. Patar- 
nautojas linktelėjo, ir agentas jam įteikė penkiasdešimties dolerių 
banknotą. 

— Matyt, nenori jo paleisti nuo savęs net valgydamas, — pasakė 
kitas agentas, patarnautojui nutolus, kad šis neišgirstų. 

Kelios minutės po vidurnakčio patarnautojas sugrįžo į auto- 
mobilių aikštelę pranešti, kad abu vyrai savo kambariuose atsigulė 
į lovas. Įteikė visraktį, o mainais gavo dar vieną penkiasdešimties 
dolerių banknotą. Žmogus nuėjo jausdamasis naktį gerai padirbėjęs. 
Bet nežinojo štai ko: vyras iš 107-0jo kambario pasiėmė antrankių 
raktelius, kad tikrai niekas nebandytų pavogti iš miegančio partnerio 
lagaminėlio su karabinu. 

Kitą rytą atsibudęs 107-0jo kambario svečias jautėsi keistai mie- 
guistas ir nustebo, kaip jau vėlu. Užsitempė džinsus ir nuskubėjo pro 
jungiamąsias duris pažadinti partnerio. Bet staiga sustojo kaip įbes- 
tas, parpuolė ant kelių ir susivėmė. Ant kilimo kraujo klane gulėjo 
nukirsta plaštaka. 


Kai Keiptaune visi trys išlipo iš lėktuvo, Stiuartas netoliese 
pastebėjo du vyrus, sekančius kiekvieną jų žingsnį. Imigracijos pa- 
reigūnas įmušė į jų pasus antspaudus, ir trejetas patraukė į bagažo 
atsiėmimo salę. Vos po kelių minučių ant besisukančio konvejerio 
pro angą pasirodė lagaminai. Megė nustebo pamačiusi du savo se- 
nuosius. Stiuartas jau buvo bepriprantantis prie Konoro Ficdžeraldo 
manierų. 

Atsiimtą bagažą Stiuartas sukrovė ant ratukų, ir jie visi patrau- 
kė žalio išėjimo pro muitinę link. Dvejetas vyrų slinko vorele paskui 
juos. 

Stiuartui stumiant ratukus pro muitinės stalą, vienas muitinin- 
kas pastojo kelią, parodė į raudoną lagaminą ir paklausė, gal savi- 

ninkas teiktųsi šį padėti ant stalo. Stiuartas pagelbėjo Megei užkelti 
lagaminą, o tada du juos sekantys vyrai nenorom nupėdino į priekį. 
Praėję pro slankiojamąsias muitinės duris, abu užėmė pozicijas keli 
žingsniai nuo išėjimo iš oro uosto. Kaskart, kai durų pusės nuslink- 
davo į šalis, jie vis pasimatydavo, įdėmiai žvelgiantys vidun. Po kelių 
akimirkų prie jų prisidėjo dar du vyrai. 

— Gal malonėtumėte atidaryti lagaminą, mem? — paprašė mui- 
tininkas. 

Megė spragtelėjo užraktus ir nusišypsojo, išvydusi baisų jova- 
lą. Tą lagaminą sukrauti galėjo tik vienas žmogus. Kelias sekundes 
muitininkas naršė po jos drabužius ir galiausiai ištraukė kosmetinę. 
Atidarė užtrauktuką ir išėmė celofaninį paketėlį, kuriame buvo kaž- 
kas miltelių pavidalo. 

— Betgi čia ne... — bandė aiškinti Megė. 

Šįkart ją suturėjo Stiuartas. 

— Deja, mums teks jus apieškoti, mem, — tarė muitininkas. — 
Galbūt jūsų dukra sutiktų eiti kartu. 

Stiuartas nusistebėjo, iš kur muitininkas galėjo žinoti, kad 
Tara — Megės duktė, nors, matyt, jo nepalaikė jos sūnumi. 

— Gal visi trys teiktumėtės sekti paskui mane, — mostelėjo mui- 
tininkas. — Prašome pasiimti lagaminą ir visą kitą savo bagažą. 

Jis atkėlė stalo dalį ir įvedė juos pro duris į nykų kambarėlį su 
stalu ir dviem kėdėmis. 

— Tuoj pas jus ateis vienas iš mano kolegų, — paaiškino ir už- 
darė duris. 

Jie išgirdo spynoje pasisukant raktą. 

— Kas čia vyksta? — paklausė Megė. — Tame maišelyje nebu- 
vo... 

— Tikiuosi, tuoj sužinosime, — pasakė Stiuartas. 

Kitoje kambarėlio pusėje atsidarė durys, ir spyruokliuojančiu 
žingsniu vidun įžengė sportiškos išvaizdos vyras be plaukelio ant 
galvos, nors jam duotum ne daugiau kaip penkiasdešimt. Buvo ap- 

sirengęs mėlynais džinsais ir raudonu nertiniu ir tikrai nepanėšėjo 
į mMuitininką. Jis nuėjo tiesiai prie Megės, paėmė jos ranką ir pabu- 
čiavo. 

— Aš — Karlas Kuteris, — prisistatė sodriu pietų afrikietišku 
akcentu. — Man didelė garbė, ponia Ficdžerald. Daug metų troškau 
susipažinti su moterimi, kuri turėjo tiek narsos, kad ištekėjo už Ko- 
noro Ficdžeraldo. Vakar popiet jis man paskambino ir prapašė jus 
patikinti, kad yra gyvas ir sveikas. 

Megė norėjo ką nors pasakyti, bet žodžių srautas nesiliovė. 

— Be abejo, aš apie jus žinau kur kas daugiau nei jūs apie mane, 
bet, gaila, šį kartą neturėsiu laiko pasipasakoti. — Jis nusišypsojo 
Stiuartui su Tara ir nežymiai nusilenkė. — Galbūt visi malonėsite 
sekti paskui mane. 

Jis apsisuko ir ėmėsi stumti pro duris ratukus. 

— Visad teks naują draugą pažindint su senu, — sušnabždėjo 
Megė. 

Stiuartas nusišypsojo. 

Pietų afrikietis nusivedė juos stačiu pandusu žemyn ir patraukė 
tamsiu tuščiu koridoriumi. Megė kaipmat jį prisivijo ir suskato klau- 
sinėti apie telefoninį pokalbį su Konoru. Tunelio gale jie užkopė dar 
vienu pandusu ir išniro kitame oro uosto pakraštyje. Kuteris greitai 
juos pravedė pro saugos kontrolę, kur visi buvo labai paviršutiniš- 
kai patikrinti. Dar po vienos ilgos kelionės jie atsidūrė išvykstančiųjų 
laukiamajame, kur Kuteris kontrolieriui prie vartų padavė tris bilie- 
tus ir gavo tris įlaipinimo talonus „Ouantas“ reisui į Sidnėjų, mįslin- 
gai sulaikytam penkiolika minučių. 

— Kaip mes jums atsidėkosime? — paklausė Megė. 

Kuteris paėmė jos ranką ir vėl pabučiavo. 

— Mem, — atsakė jis, — visame pasaulyje jūs rasite žmonių, ku- 
rie niekada nepajėgs Konorui Ficdžeraldui iki galo atsilyginti. 

Abu žiūrėjo televizorių. Nė vienas nekalbėjo, kol nepasibaigė 
dvidešimties minučių trukmės klipas. 

— Nejau galėtų taip būti? — tyliai ištarė direktorė. 

— Nebent „Kryžiuose“ kas nors susikeitė su juo vietomis, — at- 
sakė Gutenburgas. 

Kurį laiką Dekster tylėjo, o paskui prašneko: 

— Džeksonas būtų šitaip pasielgęs tik tokiu atveju, jeigu būtų 
sutikęs paaukoti savo gyvybę. 

Gutenburgas linktelėjo. 

— O kas tas žmogus, kuris sumokėjo už šautuvą? 

— Aleksejus Romanovas, Caro sūnus ir antrasis asmuo rusų 
mafijoje. Vienas iš mūsų agentų jį pastebėjo Frankfurto oro uoste, ir 
mes įtariame, kad jis su Ficdžeraldu dabar veikia išvien. 

— Vadinasi, tikriausiai mafija jį ištraukė iš „Kryžių“, — spėjo 
Dekster. — Bet jeigu jam reikėjo „Remigton 700“, kas yra taikinys? 

— Prezidentas, — metė Gutenburgas. 

— Galbut jūs ir teisus, — sutiko Dekster. — Bet kuris? 


Kai rusų karinių oro pajėgų lėktuvas „Il-62“ nusileido visai šalia 
Vašingtono, K. A., esančioje Endriu karinių oro pajėgų bazėje, tarp 
išsirikiavusių prie kilimo ir tūpimo tako septyniasdešimt dviejų ofi- 
cialių asmenų stovėjo ir Jungtinių Valstijų prezidentas su valstybės 
sekretoriumi. Jau buvo patiestas raudonas kilimas, vietoje paruošta 
tribūna su tuzinu mikrofonų ir tiksliai link to degutbetonio dangos 
taško, kur pririedėjęs sustos orlaivis, tempiami platūs laiptai ant ra- 
tukų. 

Lėktuvo durelėms atsidarius, Tomas Lorensas delnu prisidengė 
akis nuo skaisčios rytmečio saulės. Durų angoje stovėjo aukšta liek- 
na stiuardesė. Po akimirkos šalia jos pasirodė žemas kresnas vyras. 
Nors Lorensas žinojo, kad Zerimskis tik penkių pėdų ir keturių colių 
ūgio, šalia aukštos stiuardesės dar labiau ryškėjo jo stoto trūkumas. 
Lorensas abejojo, ar Zerimskio sudėjimo žmogui būtų įmanoma tap- 
ti Jungtinių Valstijų prezidentu. 

Zerimskis pradėjo lėtai leistis laiptais, ir gausios fotografų gre- 
tos suskato pašėlusiai spragsėti fotoaparatais. Iš už jų kordono tele- 
vizijos operatoriai iš visų šalies kompanijų nusitaikė į žmogų, kuris 
kitas keturias dienas dominuos pasaulio naujienose. 

Jungtinių Valstijų diplomatinio protokolo skyriaus viršininkas 
žengtelėjo į priekį supažindinti abu prezidentus, ir Lorensas šiltai 
paspaudė savo svečiui ranką. 

— Sveiki atvykę į Jungtines Valstijas, pone prezidente. 

— Dėkui, Tomai, — netikėtai jį užklupdamas, atsakė Zerimskis. 

Lorensas pasisuko pristatyti valstybės sekretorių. 

— Malonu su jumis susipažinti, Lari, — pasakė Zerimskis. 

Pažindinamas su kiekvienu pasitinkančiu oficialiu pareigūnu — 
gynybos sekretoriumi, prekybos sekretoriumi, patarėju nacionalinio 
saugumo klausimais ir kitais, Zerimskis pasirodė nuginkluojamai 
malonus ir draugiškas. Kai paspaudė ranką paskutiniam iš išsirikia- 
vusių asmenų, Lorensas palietė jį už alkūnės ir nukreipė į tribūną. 
Jiems einant kilimo ir tūpimo taku, Amerikos prezidentas prisilenkė 
prie jo ir pasakė: 

— Aš tik tarsiu kelis pasveikinimo žodžius, pone prezidente, ir 
paskui jūs galbūt norėtumėte atsakyti. 

— Prašau, vadinkite mane Viktoru, — pabrėžė Zerimskis. 

Lorensas užlipo į tribūną, iš vidinės švarko kišenės išsitraukė 
popieriaus lapelį ir pasidėjo ant pulto. 

— Pone prezidente, — pradėjo, paskui pasisukęs į Zerimskį iš- 
tarė: — Viktorai. Pirmiausia leiskite man pasveikinti jus atvykus į 
Ameriką. Ši diena žymi naują erą ypatinguose santykiuose tarp mūsų 
didžiųjų šalių. Jūsų vizitas į Jungtines Valstijas skelbia... 

Konoras sėdėjo priešais trijų televizorių ekranus ir stebėjo, kaip 
stambiųjų televizijos tinklų kompanijos nušviečia ceremoniją. Vaka- 
re jis dar ir dar kartą peržiūrės vaizdo įrašus. Aerodromo teritorijo- 
je buvo daugiau saugumo agentų, negu jis tikėjosi. Atrodo, Slaptoji 
tarnyba abiejų prezidentų apsaugai dislokavo visą Garbingų asmenų 
apsaugos padalinį. Bet nebuvo nė ženklo Gutenburgo nei jokių CŽV 
operatyvininkų. Konoras įtarė Slaptąją tarnybą nežinant, kad poten- 
cialus žudikas laisvėje. 

Konoras nė kiek nenustebo, kad Dalase nupirktas karabinas 
taip ir nepasiekė kelionės tikslo. Dvejetas mafijos banditėlių padarė 
viską, kad perspėtų CŽV, gal tik nepaskambino nemokamu telefono 
numeriu. Jeigu Konoras būtų direktoriaus pavaduotojas, būtų leidęs 

jiems pristatyti karabiną, tikėdamasis, kad tie jį nuves iki asmens, 
ketinančio šiuo pasinaudoti. Bet turbūt Gutenburgas manė, kad 
svarbiau pašalinti šautuvą. Galbūt jis ir buvo teisus. Konoras nega- 
lėjo rizikuoti ir nenorėjo patirti dar vieno gėdingo atsitraukimo kaip 
to Dalase. Dabar jam būtina sugalvoti kokį nors alternatyvų planą. 

Po epizodo Memfio „Marriott“ motelyje pasidarė aišku, kad 
Aleksejus Romanovas nenusiteikęs prisiimti kaltės, jeigu dar kas 
nors negerai pasidarytų, ir Konoras dabar visiškai kontroliavo pa- 
sirengimą žudyti. Tie, kurie it šešėliai jį seka, laikosi pagarbiu ats- 
tumu, nors niekada neišleidžia iš akių — antraip šįryt jis būtų buvęs 
Endriu karinių oro pajėgų bazėje. Nors jis galėtų kada tik panorėjęs 
jų atsikratyti, kai sužinojo, kad vietinis rusų mafijos bosas Dalase 
nukirto banditėliui ir kitą plaštaką, kad šis antrą kartą nebepadarytų 
tos pačios klaidos, Konorui nebuvo sunku suprasti, kaip jie žiūri į 
nesėkmę. 

Prezidentas Lorensas baigė savo sveikinimo kalbą ir susilaukė 
papliūpos aplodismentų, beje, nelabai įspūdingų tokioje didelėje 
atviroje erdvėje. Jis žengtelėjo į šalį, užleisdamas vietą Zerimskiui, 
bet kai Rusijos prezidentas atsistojo prie pulto, jo iš už mikrofonų 
eilės nesimatė. Konoras žinojo, kad spauda šešių pėdų ir vieno colio 
ūgio Amerikos prezidentui ateinančias keturias dienas vis primins 
ir primins apie šią viešųjų ryšių katastrofą, o Zerimskis manys, kad 
tai buvo padaryta tyčia, siekiant jį pažeminti. Įdomu, kurio Baltųjų 
rūmų diplomatinio protokolo patarėjo galva netrukus nusiris? 

Nušauti šešių pėdų ūgio žmogų kur kas lengviau nei tą, kuris 
penkių pėdų ir keturių colių, mąstė Konoras. Jis tyrinėjo Garbingų 
asmenų apsaugos padalinio agentus, priskirtus saugoti Zerimskį vi- 
zito metu. Atpažino keturis, visi buvo geri kaip niekas kitas šios sri- 
ties profesionalai. Bet kuris iš jų sugebėtų vieninteliu šūviu iš trijų 
šimtų žingsnių atstumo patiesti ant žemės žmogų ir vienu smūgiu 
nuginkluoti užpuoliką. Po tamsiais akiniais, žinojo Konoras, jų akys 
be paliovos laksto į visas puses. 

Nors stovintiesiems ant kilimo ir tūpimo tako Zerimskio nesi- 
matė, jo žodžiai gerai girdėjosi. Konoras nusistebėjo, kad stačiokišką 
užgaulią laikyseną, kuria Zerimskis pasižymėjo Maskvoje ir Sankt 
Peterburge, dabar pakeitė kur kas taikingesnis tonas. 

Konoras neabejojo, kad šis išorinis nuoširdumo demonstravi- 
mas Lorenso neapgaus. Matyt, Rusijos prezidentas manė, kad dar ne 
laikas ir ne vieta leisti amerikiečiams perprasti tikruosius jo kėslus. 

Kol Zerimskis skaitė iš rašto, Konoras žvilgtelėjo į keturių dienų 
jo vizito programą, parengtą Baltųjų rūmų ir patogiai minutės tikslu- 
mu pateiktą Washington Post skiltyje. Iš daugiametės patirties jis Ži- 
nojo, kad net geriausiai suplanuotos tokios programos retai kada iš- 
laiko pirminį grafiką. Jam liko tik spėti, kad kuriuo nors vizito metu 
įvyks kas nors netikėta, ir būtina užsitikrinti, kad tai atsitiktų ne tuo 
momentu, kai taikysis karabinu. 

Abu prezidentai iš karinių oro pajėgų bazės sraigtasparniu bus 
nuskraidinti į Baltuosius rūmus, ten iškart pradės privačius pokal- 
bius, kurie tęsis ir prie priešpiečių stalo. Po priešpiečių Zerimskis bus 
nuvežtas į Rusijos ambasadą, o vakare grįš į Baltuosius rūmus ofi- 
cialių pietų jo garbei. 

Kitą rytą jis keliaus į Niujorką pasakyti kalbos Jungtinėse Tau- 
tose ir priešpiečių su generaliniu sekretoriumi, o po to dieną lankysis 
Metropoliteno muziejuje. Tą rytą Konoras garsiai nusijuokė, kai Post 
skyriuje „Stilius“ perskaitė, kad Tomas Lorensas sužinojo apie dide- 
lę savo svečio meilę menams: neseniai vykusios prezidento rinkimų 
kampanijos metu, kad ir kaip buvo užimta darbotvarkė, Zerimskis 
surado laiko apsilankyti ne tik Maskvos Didžiajame teatre, bet ir 
Puškino bei Ermitažo muziejuose. 

Ketvirtadienio vakarą grįžęs į Vašingtoną, Rusijos prezidentas 
vos suspės skubiai nuvažiuoti į ambasadą ir persirengti smokingu 
prieš apsilankymą Vašingtono baleto spektaklyje „Gulbių ežeras“ Ke- 
nedžio centre. Post savo skaitytojams netaktiškai priminė, kad pusę 
baleto trupės sudaro rusų imigrantai. 

Penktadienio rytą vyks ilgi pokalbiai Baltuosiuose rūmuose, po 
rimskis skaitys pranešimą jungtinėje Kongreso sesijoje, ir tai bus jo 
keturių dienų vizito kulminacija. Lorensas vylėsi, kad įstatymų lei- 
dėjai įsitikins Rusijos lyderį esant taikos žmogų, todėl parems jo gin- 
kluotės sumažinimo įstatymo projektą. New York Times perspėjo, 
kad galbūt šia proga Zerimskis nubrėš ateinančio dešimtmečio Ru- 
sijos gynybos strategiją. Laikraščio diplomatinis korespondentas su- 
sisiekė su Rusijos ambasados spaudos atstovu, bet tik trumpai buvo 
informuotas, kad šios konkrečios kalbos išankstinių kopijų nebus. 

Vakare Zerimskis kaip garbės svečias dalyvaus Jungtinių Valsti- 
jų ir Rusijos verslo tarybos surengtuose pietuose. Šios kalbos kopijos 
jau buvo platinamos, bet apie bent kokį draudimą iš anksto ją skelbti 
atsainiai neužsiminta. Konoras perskaitė kiekvieną sakinį ir žinojo, 
kad joks save gerbiantis žurnalistas nepasivargins jos išspausdinti nė 
žodžio. 

Šeštadienį Zerimskis ir Tomas Lorensas vyks į Kuko stadioną 
Merilande žiūrėti amerikietiškojo futbolo rungtynių tarp Vašingtono 
„Redskins“ ir Grin Bėjaus „Packers“ — pastarąją komandą Lorensas, 
kadaise buvęs vyresnysis senatorius nuo Viskonsino, palaikė visą gy- 
venimą. 

Vakare Zerimskis kaip šeimininkas priims svečius per pietus 
Rusijos ambasadoje, atsakydamas vaišingumu visiems, pas kuriuos 
svečiavosi savo vizito metu. 

Kitą rytą jis išskris atgal į Maskvą — bet tik tuo atveju, jeigu 
Konorui nepasiseks įvykdyti kontrakto sąlygos. 

Taigi lieka apsvarstyti devynias renginių vietas, kur dalyvaus 
Rusijos prezidentas. Bet septynias iš jų jis jau atmetė dar prieš nu- 
tupiant Zerimskio lėktuvui. Iš likusių dviejų banketas šeštadienio 
vakarą atrodė perspektyviausias, ypač kai Romanavas jam pasakė, 
kad rusų mafija turi maisto ir gėrimų tiekimo koncesiją visiems priė- 
mimams, rengiamiems Rusijos ambasadoje. 

Skystoki aplodismentai sugrąžino Konoro dėmesį prie pasitiki- 
mo ceremonijos. Dalis žmonių, stovinčių ant kilimo ir tūpimo tako, 
nesumojo, kad Zerimskis jau baigė kalbą, kol jis nenulipo nuo tribu- 
nos, tad buvo priimtas ne taip entuziastingai, kaip to tikėjosi Lorensas. 

Dvejetas lyderių degutbetonio danga nužingsniavo prie lau- 
kiančio sraigtasparnio. Šiaip jau Rusijos prezidentas neturėtų skristi 
Jungtinių Valstijų kariniu orlaiviu, bet Zerimskis atsainiai atmetė 
bet kokias prieštaras, mat jis ketina pasinaudoti kiekviena proga pa- 
statyti Lorensą į nepatogią padėtį. Įlipę į sraigtasparnį, jie pamojavo 
miniai. Po kelių akimirkų „Marine One“* pakilo, šiek tiek pakybojo 
virš žemės, o paskui nuskrido. Moterys, anksčiau niekada nedalyva- 
vusios sutikimo ceremonijoje, nežinojo — prisilaikyti skrybėlaites ar 
prisispausti sukneles, kad vėjas nepakeltų. 

Po septynių minučių sraigtasparnis nutūps Baltųjų rūmų pie- 
tinėje vejoje, kur atvykėlius pasitiks Endis Loidas ir Baltųjų rūmų 
vyresnysis personalas. 

Konoras išjungė visus tris televizorius, atsuko atgal vaizdajuos- 
tes ir pradėjo svarstyti kitas galimybes. Jis jau nusprendė į Niujor- 
ką nevykti. Jungtinėse Tautose ir Metropoliteno muziejuje faktiškai 
nebus jokių galimybių pabėgti. Be to, jis žinojo, kad Slaptoji tarnyba 
išmokyta pastebėti kiekvieną, kuris per tokį vizitą pasirodytų dau- 
giau nei kartą, neišskiriant žurnalistų ir televizijos brigadų. O prie 
to dar mažų mažiausia trys tūkstančiai geriausių Niujorko policijos 
profesionalų saugos Zerimskį kiekvieną jo vizito sekundę. 

Per tą laiką, kol Zerimskio nebus sostinėje, Konoras patikrins 
patogiausias pasikėsinti vietas. Rusų mafija jau jį įtraukė į maistą 
tiekiančią brigadą, kad galėtų tą popietę apsilankyti Rusijos ambasa- 
doje ir susipažinti su visomis banketo šeštadienio vakarą smulkme- 
nomis. Ambasadorius jau aiškiai leido suprasti, kad tai būtų priėmi- 
mas, kurį abu prezidentai prisimintų visą gyvenimą. 


* 


Šitaip vadinamas kiekvienas Jungtinių Valstijų orlaivis, gabenantis šalies pre- 
zidentą, čia — jūrų pėstininkų korpuso sraigtasparnis. 

Konoras pasižiūrėjo į laikrodį, apsivilko paltu ir nulipo apačion. 
BMW jo jau laukė. Jis įsitaisė ant užpakalinės sėdynės. 

— Į Kuko stadioną, — paliepė. 

Vairuotojas nukreipė automobilį į vidurinę juostą, nė vienas sa- 
lone nieko nekomentavo. 

Kai kita kelio puse priešpriešiais pralėkė naujais automobiliais 
pakrautas transporteris, Konoras pagalvojo apie Mege ir nusišypso- 
jo. Šįryt jis kalbėjosi su Karlu Kuteriu ir buvo patikintas — „visos trys 
kengūros saugios savo sterblėse“. 

— Beje, rusų mafijai atrodo, kad jie išsiųsti atgal į Ameriką, — 
pasakė Kuteris. 

— Kaip tau tai pavyko? — paklausė Konoras. 

— Vienas iš jų asmens sargybinių bandė papirkti muitininką. 
Šis paėmė pinigus ir jį informavo, kad jie buvo nutverti su kvaišalais 
ir „sugrąžinti į savo įlaipinimo oro uostą“. 

— Kaip manai, jie ant to užkibo? 

— O, taip, — patvirtino Kuteris. — Už tą informaciją juos priver- 
tė sumokėti krūvą pinigų. 

Konoras nusijuokė. 

— Amžinai liksiu tau skolingas, Karlai. Tik pasakyk, kaip tau 
atsilyginti. 

— Niekaip, mano drauge, — atsakė Kuteris. — Dabar aš lauksiu 
susitikimo su tavo žmona malonesnėmis aplinkybėmis. 

Konoro sarginiai šunys neužsiminė, kad Megė pradingo, todėl 
jam nebuvo ramu; jie pernelyg išdidūs prisipažinti, kad ją, Tarą ir 
Stiuartą pametė, ar vis dar viliasi juos sučiupti, iki jis sužinos tie- 
są. Galbūt jie baiminosi, kad jis neįvykdys savo darbo, jeigu sužinos 
žmoną ir dukterį nebesant jų rankose. Bet Konoras nė kiek neabejo- 
jo, kad jeigu jis netesės susitarimo, Aleksejus Romanovas galiausiai 
suseks Megę ir ją nužudys. O jeigu ne Megę — tai Tarą. Juk Bolšen- 
kovas jį perspėjo, kad kol kontraktas nebus išpildytas, — vienokiu ar 
kitokiu būdu, — Romanovui nebus leista grįžti į tėvynę. 

Vairuotojui įsukus į žiedinę magistralę aplinkui miestą, Kono- 
ras pagalvojo apie Džoaną, kurios vienintelis nusikaltimas — tai, kad 
buvo jo sekretorė. Jis sugniaužė kumščius ir pasigailėjo, kad į kon- 
traktą su rusų mafija nebuvo įtraukta išsiųsti į aną pasaulį Dekster ir 
jos pataikūną pavaduotoją. Tą užduotį jis atliktų sau malonumu. 

BMW išvažiavo už Vašingtono miesto ribos, ir Konoras atsilo- 
šė mąstydamas, kiek dar reikia nuveikti parengiamojo darbo. Teks 
kelis kartus apsukti aplink stadioną ir patikrinti visus išėjimus, iki 
nuspręs, ar išvis ten verta įeiti. 


Karinių oro pajėgų „Numeris vienas“ švelniai nutupė ant pietinės 
vejos. Išlipusius iš sraigtasparnio abu prezidentus pasitiko šilti šešių 
šimtų susirinkusių Baltųjų rūmų personalo narių aplodismentai. 

Pažindindamas Zerimskį su savo personalo viršininku, Loren- 
sas negalėjo nepastebėti, kad Endis atrodo susirūpinęs. Dvejetas ly- 
derių neįprastai ilgai pozavo fotografams, o paskui su savo patarėjais 
pasitraukė į Ovalinį kabinetą patvirtinti temų, kurios bus aptartos 
per vėlesnius susitikimus. Zerimskis dėl Endžio Loido sudaryto tvar- 
karaščio nepareiškė jokių prieštaravimų ir atrodė ramus dėl klausi- 
mų, kurie bus svarstomi. 

Kai atėjo priešpiečių pertraukos metas, Lorensui atrodė, kad 
preliminarios diskusijos vyko gerai. Jie perėjo į ministrų kabineto 
posėdžių kambarį, ir Lorensas papasakojo, kaip vieną kartą čia pieta- 
vo prezidentas Kenedis su aštuoniais Nobelio premijos laureatais ir 
pabrėžė tai buvus didžiausią intelektų sambūrį nuo tada, kai Džefer- 
sonas pietaudavo vienas. Laris Haringtonas pareigingai nusijuokė, 
nors anksčiau jau dešimtis kartų girdėjo prezidentą pasakojant tą 
istoriją. Endis Loidas nė nepasistengė nusišypsoti. 

Po priešpiečių Lorensas palydėjo Zerimskį į limuziną, laukiantį 
prie diplomatinio įėjimo. Kai tik paskutinis motorizuoto kortežo au- 
tomobilis dingo iš akių, — Zerimskis ir vėl primygtinai pareikalavo, 

kad būtų viena transporto priemone daugiau nei bet kuriam anks- 
tesniam Rusijos prezidentui, — Lorensas nuskubėjo atgal į Ovalinį 
kabinetą. Prie jo rašomojo stalo stovėjo paniuręs Endis Loidas. 

— Manau, viskas praėjo geriau, nei buvo galima tikėtis, — pasi- 
džiaugė prezidentas. 

— Galbūt, — pripažino Loidas. — Nors aš netikėčiau, kad šis 
žmogus sako tiesą net sau pačiam. Manding, jis pernelyg su viskuo 
sutiko. Jaučiu, kad mus vedžioja už nosies. 

— Nejau todėl per priešpiečius buvai toks nekalbus? 

— Ne. Manau, kad dabar turime kur kas didesnę problemą, — 
pasakė Loidas. — Matėte paskutinį Dekster pranešimą? Vakar popiet 
palikau jį jums ant stalo. 

— Ne, nemačiau, — atsakė prezidentas. — Beveik visą dieną sė- 
dėjau užsidaręs su Lariu Haringtonu valstybės departamente. 

Jis atsivertė aplanką su CŽV emblema viršelyje ir ėmėsi skaityti. 

Iki pasiekė antrą puslapį, jau tris kartus nusikeikė. Kol priėjo 
prie paskutinės pastraipos, veidas jam visiškai išbalo. Jis pakėlė akis 
į seniausią savo draugą. 

— Maniau, Džeksonas turėjo būti mūsų pusėje. 

— Jis ir yra, pone prezidente. 

— Tai kaipgi Dekster tvirtina galinti įrodyti, kad jis atsakingas 
už nužudymą Kolumbijoje, o paskui nuvyko į Sankt Peterburgą, ke- 
tindamas nudėti Zerimskį? 

— Mat tokiu būdu ji atsiriboja nuo bet kokių sąsajų ir palieka 
mums paaiškinti, kodėl apskritai nusamdėme Džeksoną. Šiuo metu 
ji jau turės pilną spintą bylų, įrodančių, kad tai Džeksonas nužudė 
Gusmaną ir padarė dar ką nors, kuo norės įtikinti pasaulį. Tik pasi- 
žiūrėkite į tas jos pridėtas nuotraukas, kaip Džeksonas viename Bo- 
gotos bare įteikia policijos viršininkui pinigus. Bet tos nuotraukos 
neparodo štai ko: šis susitikimas įvyko dvi savaitės po nužudymo. 
Niekada nepamirškite, sere, kad CŽV neprilygstama, kai tenka pri- 
dengti savo subines. 

— Jų subinės man nerūpi, — pasakė prezidentas. — O kaip dėl 
Dekster teiginių, kad Džeksonas vėl Amerikoje ir veikia išvien su 
rusų mafija? 

— Argi ne patogu? — atrėmė Loidas. — Jeigu Zerimskio vizito 
metu kas nors negerai nutiks, ji jau turi paruošusi atpirkimo ožį. 

— Tuomet kaip tu paaiškinsi faktą, kad prieš kelias dienas Da- 
lase Džeksonas saugos vaizdo kamerų užfiksuotas perkantis didelės 
galios karabiną, beveik tokių pat specifikacijų kaip ir to, kuriuo buvo 
nužudytas Gusmanas? 

— Visai paprastai, — atsakė Loidas. — Kai tik sumoji, kad ten iš 
tikrųjų buvo ne Džeksonas, visa kita stoja į savo vietas. 

— Jeigu ne Džeksonas, tai kas, po velniais, ten buvo? 

— Konoras Ficdžeraldas, — tyliai ištarė Loidas. 

— Bet man sakei, kad Ficdžeraldą Sankt Peterburge areštavo, o 
paskui pakorė. Mudu net kalbėjomės, kaip būtų galima jį ištraukti. 

— Žinau, sere, bet tai tapo nebeįmanoma, kai prezidentu išrinko 
Zerimskį. Nebent... 

— Nebent kas? 

— Nebent jo vietą užėmė Džeksonas. 

— Kurių galų jis taip pasielgtų? 

— Prisiminkite, Ficdžeraldas Vietname išgelbėjo Džeksonui 
gyvybę ir už tai buvo apdovanotas Garbės ordinu. Kai Ficdžeraldas 
grįžo iš karo, tai Džeksonas jį užverbavo kaip NPA. Kitus dvidešimt 
aštuonerius metus pastarasis tarnavo CŽV ir pelnė labiausiai jų ger- 
biamo agento reputaciją. Paskui pernakt jis dingo ir išnyko iš jų 5ą- 
rašų. Jo sekretorė Džoana Benet, kartu su Ficdžeraldu dirbusi devy- 
niolika metų, žuvo per mįslingą autoavariją, kai važiavo susitikti 
su ponia Ficdžerald. Paskui jo žmona ir duktė irgi dingo nuo žemės 
paviršiaus, o per tą laiką žmogus, kurį mes paskyrėme išsiaiškinti, 
apkaltintas, kad yra žudikas ir apgaudinėja savo artimiausią draugą. 
Bet kad ir kaip atidžiai peržiūrėtumėte daugybę Dekster ataskaitų, 
jose taip ir nerasite nė vienos užuominos apie Konorą Ficdžeraldą. 

— Iš kur tu visa tai žinai, Endi? — paklausė Lorensas. 

— Džeksonas man paskambino iš Sankt Peterburgo tuoj po to, 
kai buvo areštuotas Ficdžeraldas. 

— Turi to pokalbio įrašą? 

— Taip, sere, turiu. 

— Velniai rautų! — sušuko Lorensas. — Palyginti su Dekster, 
Džonas Edgaras Huveris* atrodo kaip skautų jauniklis. 

— Jeigu mes sutiksime, kad Džeksonas buvo pakartas Rusijoje, 
tuomet peršasi išvada, kad į Dalasą nuskrido Ficdžeraldas nusipirkti 
šautuvo, kuriuo galėtų įvykdyti kitą savo užduotį. 

— Ir šįkart aš jo taikinys? — tyliai paklausė Lorensas. 

— Taip nemanau, pone prezidente. Turbūt tai vienintelis daly- 
kas, dėl kurio Dekster nemeluoja. Aš vis dar tikiu, kad taikinys — Ze- 
rimskis. 

— O, Dieve mano, — pratarė Lorensas, susmukdamas krėsle. — 
Bet kodėl žmogui, turinčiam garbingą reputaciją kaip Ficdžeraldo, 
reikėtų veltis į tokį reikalą? Tiesiog galai nesueina. 

— Taip, sueina, jeigu tas garbingas žmogus mano, kad įsakymą 
nužudyti Zerimskį davėte jūs. 


Nors lėktuvas, turėjęs parskraidinti Zerimskį į Vašingtoną, iš 
Niujorko pakilo vėliau, prezidentas vis tiek buvo geros nuotaikos. Jo 
kalba Jungtinėse Tautose buvo priimta gerai, o pusryčiai su genera- 
liniu sekretoriumi šio sekretoriato išleistame komunikate apibūdinti 
kaip „aprėpę daug klausimų ir produktyvus“. 

Vėliau tądien per savo apsilankymą Metropoliteno muziejuje 
Zerimskis ne tik sugebėjo įvardyti rusų tapytoją, surengusį parodą 
vienoje iš viršutinių galerijų, bet ir nepaisydamas savo numatyto 


* John Edgar Hoover (1895—1972) — FTB direktorius 1924—1972 m., labai iš- 
plėtojęs kovą su organizuotu nusikalstamumu ir naudojęsis pažangiausiais kriminalisti- 
kos metodais. 

tvarkaraščio bei dideliam Slaptosios tarnybos sergėtojų siaubui, išė- 
jo į Penktąjį aveniu paspausti rankų Kalėdų šventės laikotarpio par- 
duotuvių lankytojams. 

Kai lėktuvas nutūpė Vašingtone, Zerimskis valandą atsiliko nuo 
numatyto grafiko ir persirengti smokingu jam teko savo limuzino 
gale, idant Kenedžio centre nebūtų ilgiau kaip penkiolikai minučių 
atidėta „Gulbių ežero“ spektaklio pradžia. Šokėjams nusilenkus 
paskutinį kartą, jis sugrįžo antrai nakvynei į Rusijos ambasadą. 


Tuo metu, kai Zerimskis miegojo, Konoras nesudėjo bluosto. 
Kai ruošdavosi operacijai, jis retai kada pajėgdavo pamiegoti ilgiau 
nei kelias minutes. Per ankstyvąsias vakaro žinias pamatęs nufilmuo- 
tą pasivaikščiojimą po Penktąjį aveniu, garsiai nusikeikė. Reportažas 
jam priminė, kad visada turėtų būti pasirengęs įvairiausiems netikė- 
tumams: iš kokio nors buto Penktajame aveniu Zerimskis būtų buvęs 
lengvas taikinys, o minia atrodė tokia didelė ir nevaldoma, kad per 
kelias akimirkas įmanoma išnykti. 

Bet teko išmesti Niujorką iš galvos. Jam teliko rimtai apsvarsty- 
ti dvi pasikėsinimo vietas. 

Pirmoji atrodė problemiška dėl to, kad ten neturės parankaus 
šautuvo, nors kai minia tokia didžiulė, pasprukti būtų lengviau. 

O dėl antros — jeigu Romanovas iki banketo dienos galėtų pa- 
rūpinti modifikuotą „Remington 700“ ir garantuoti pasitraukimo ke- 
lią, — būtų tinkamiausias pasirinkimas. 

Dėl kiekvienos pasikėsinimo vietos jis pradėjo sudarinėti sąrašą 
„už“ ir „prieš“. Iki antros valandos nakties išsisėmė ir padarė išvadą, 
kad teks dar kartą apsilankyti abiejose vietose, o tada galutinai ap- 
sispręs. 

Bet ir tuomet neketino Romanovui atskleisti, kurią vietą pasi- 
rinko. 


Vašeris, pravarde Mopsas — tikro vardo niekas nežinojo, — 
buvo iš tų tipų, kurie išmano tik vieną sritį. Jo atveju tai buvo Va- 
šingtono „Redskins“. 

Mopsas tarnavo „Redskins“ nuo paauglystės iki subrendusio 
vyro amžiaus — penkiasdešimties metų. Prie pagalbinio komandos 
personalo jis prisidėjo penkiolikos metų, kai toji dar žaidė Grifito 
stadione. Pradėjo dirbti pastaruoju, parūpinančiu žaidėjams geria- 
mojo vandens, o vėliau perėmė masažuotojo pareigas ir tapo kelių 
„Redskins“ žaidėjų kartų ištikimu draugu bei patikėtiniu. 

Metus iki pensijos, į kurią išėjo 1997-aisiais, Mopsas konsultavo 
rangovą, statantį naująjį Džeko Kento Kuko stadioną. Jo funkcijos 
buvo paprastos: užtikrinti, kad „Redskins“ aistruoliai ir žaidėjai turė- 
tų visus patogumus, kokių tik būtų galima tikėtis iš garsiausios šalies 
komandos. 

Per atidarymo ceremoniją vyriausiasis architektas susirinkusie- 
siems pareiškė liksiąs amžinai skolingas Mopsui už jo indėlį statant 
naująjį stadioną. Savo baigiamojoje kalboje Džonas Kentas Kukas, 
„Redskins“ klubo prezidentas, paskelbė, kad Mopsas bus pagerbtas 
komandos Šlovės muziejuje — tokia garbė paprastai būdavo suteikia- 
ma tik patiems geriausiems žaidėjams. Žurnalistams Mopsas pasakė: 
„Labiau pagerbtas nė negalėčiau būti.“ Nors ir pasitraukęs į pensiją, 
jis nepraleisdavo nė vienų „Redskins“ rungtynių — išvykoje ar namie. 

Konorui prireikė dviejų telefono skambučių, kol surado Mopsą 
nedideliame butuke Arlingtone, Virdžinijos valstijoje. Kai senukui 
paaiškino gavęs užduotį parašyti straipsnį į Sports Illustrated apie 
naujojo stadiono svarbą „Redskins“ aistruoliams, lyg būtų atsukęs 
vandens čiaupą. 

— Galbūt rastumėte atliekamą valandą ar dvi mane pavedžioti 
po „Didįjį Džeką“, — paprašė Konoras. 

Dabar jau Mopso monologas išseko, ir žmogelis tylėjo, kol Ko- 
noras neužsiminė apie šimto dolerių honorarą. Jis jau buvo išsiaiš- 
kines, kad už ekskursijas po stadioną Mopsas paprastai prašydavo 
penkiasdešimties. 

Juodu susitarė susitikti kitą dieną vienuoliktą valandą ryto. 

Kai be vienos minutės vienuoliktą Konoras atvyko, Mopsas jį įsi- 
vedė į stadioną, tarsi būtų klubo savininkas. Kitas tris valandas savo 
svečią vaišino išsamia „Redskins“ komandos istorija ir atsakinėjo į 
visus Konoro klausimus — pradedant tuo, kodėl stadioną tebeįren- 
ginėjo iki pat atidarymo ceremonijos, ir baigiant, kaip administraci- 
ja samdo laikiną darbo jėgą rungtynių dieną. Konoras sužinojo, kad 
firmos „Sony“ išrikiuoti milžiniški vaizdo ekranai „JumboTrons“ už 
galinių aikštės zonų sudaro didžiausią vaizdo ekranų sistemą pasau- 
lyje ir kad priekinė sėdimųjų vietų eilė buvo pakelta devynias pėdas 
aukščiau žaidimo aikštės lygmens, idant aistruoliai galėtų patogiai 
stebėti rungtynes ir jiems netrukdytų televizijos kameros priešais ir 
stambūs žaidėjai, besimankštinantys palei šonines linijas. 

Beveik trisdešimt metų Konoras buvo „Redskins“ aistruolis, tad 
Jau žinojo, kad nuo 1966-ųjų visi sezono bilietai būdavo parduoti ir 
kad laukiančiųjų juos įsigyti sąraše yra penkiasdešimt tūkstančių. Ži- 
nojo, nes pats buvo vienas iš jų. Taip pat girdėjo, kad Washington 
Post tiražas padidėdavo papildomais dvidešimt penkiais tūkstančiais 
egzempliorių kiekvieną kartą, kai „Redskins“ laimėdavo rungtynes. 
Bet pirmą kartą išgirdo, kad po žaidimo aikšte išvedžiota trisdešimt 
penkios mylios garais šildomų vamzdžių, kad parkavimo vietų yra 

dvidešimt trims tūkstančiams transporto priemonių ir kad vietinis 
orkestras prieš rytojaus rungtynių pradžią sugros Rusijos ir Jungti- 
nių Valstijų valstybių himnus. Didžioji Mopso suteiktos informacijos 
dalis Konorui veikiausiai bus faktiškai bevertė, bet vis tiek senukas 
kas kelias minutes išmesdavo kokį nors brangakmenį — vertingos in- 
formacijos. Kol jie vaikštinėjo po stadioną, Konoras užfiksavo griežtas 
saugumo patikros priemones, iš anksto atsiųsto Baltųjų rūmų perso- 
nalo rengiamas rytdienos rungtynėms. Jau buvo pastatyti metalo de- 
tektoriai, pro kuriuos turės praeiti kiekvienas, įžengsiantis į stadiono 
teritoriją, ir kurie aptiks daiktus, galimus panaudoti kaip ginklus. Kuo 
arčiau ėjo link savininko ložės, iš kur abu prezidentai stebės rungty- 
nes, tuo galingesnės buvo saugumo užtikrinimo priemonės. 

Mopsas susierzino, kai jį sustabdė Slaptosios tarnybos agentas, 
saugantis įėjimus į svarbių asmenų ložes. Konoro palydovas pabrėž- 
tinai paaiškino esantis įtrauktas į „Redskins“ šlovės muziejų ir bū- 
siantis tarp svečių, rytoj pasitiksiančių abu prezidentus, bet agentas 
nesutiko jų įleisti be saugos tarnybų išduoto leidimo. Konoras įsiutu- 
sį Mopsą bandė patikinti, kad ten patekti nėra jau taip svarbu. 

Juodviem nueinant, Mopsas tyliai sau po nosimi sumurmėjo: 

— Nejau esu panašus į žmogų, kuris kėsintųsi nužudyti prezi- 
dentą? 

Kai abu vyrai antrą valandą dienos išsiskyrė, Konoras savo eks- 
kursijos gidui įteikė šimtą dvidešimt dolerių. Per tris valandas se- 
nukas jam papasakojo daugiau, nei Slaptosios tarnybos būrys būtų 
atskleidęs per visą gyvenimą. Būtų davęs ir du šimtus dolerių, bet 
nenorėjo sukelti Mopsui įtarimų. 

Konoras pasižiūrėjo į laikrodį ir pamatė, kad jau kelias minu- 
tes vėluoja į sutartą susitikimą su Aleksejumi Romanovu Rusijos 
ambasadoje. Automobiliu vežamas iš stadiono, radijuje nusistatė 
C-SPAN* stotį, kurios retai klausydavosi. 


* Cable Satellite Public Affairs Network — Kabelinis palydovinis visuomenės in- 
formavimo (radijo ir televizijos) tinklas. 

Komentatorius pasakojo apie atmosferą, tvyrančią Atstovų rū- 
muose, kur kongresmenai laukė atvykstant Rusijos prezidento. Nie- 
kas visai nežinojo, ką Zerimskis pasakys, nes spaudos atstovams iš 
anksto nebuvo išdalytos kalbos kopijos, o rekomenduota patiems jos 
pasiklausyti. 

Penkios minutės iki kalbos pradžios Zerimskis kartu su savo pa- 
lyda įžengė į Atstovų rūmus. 

— Visi dalyvaujantieji, — pasakojo komentatorius, — atsistojo iš 
savo vietų ir ploja svečiui iš Rusijos. Eidamas per sausakimšai užpil- 
dytą Atstovų rūmų salę pakylos link prezidentas Zerimskis šypsosi ir 
moja, spaudžia tiesiamas į jį rankas. 

Komentatorius pranešinėjo toliau, aplodismentus apibūdinda- 
mas kaip „šiltus ir gana entuziastingus.“ 

Pasiekęs pakylą, Zerimskis rūpestingai išdėliojo ant pulto savo 
popierius, išsiėmė iš kišenės dėklą su akiniais ir šiuos užsidėjo. 
Kremliaus stebėtojai iškart suprato, kad kalba bus pasakyta žodis 
žodin iš parengto teksto ir kad niekas negirdės intarpų ekspromtu, 
kuriais Zerimskis garsėjo per savo rinkimų kampaniją. 

Kongresmenai, Aukščiausiojo Teismo teisėjai ir diplomatinis 
korpusas vėl atsisėdo nenujausdami, kokia netrukus jiems bus nu- 
mesta bomba. 

— Pone pirmininke, pone viceprezidente ir pone Aukščiausiojo 
Teismo vadove, — pradėjo Zerimskis. — Pirmiausia leiskite jums ir 
jūsų šalies piliečiams padėkoti už šiltą sutikimą ir nuoširdų svetin- 
gumą, kurių sulaukiau per pirmą savo vizitą į Jungtines Valstijas. 
Tikiuosi, kad pasitaikys ir daugiau progų apsilankyti jūsų šalyje. 

Šioje vietoje paraštėje Titovo buvo pažymėta „PAUZĖ“ — ir tei- 
singai, nes prapliupo aplodismentų salvė. 

Paskui Zerimskis keliais sakiniais išaukštino istorinius Ameri- 
kos pasiekimus, savo klausytojams primindamas, kad tris kartus per 
praėjusį šimtmetį dvi jų tautos petys į petį kovojo su bendru priešu. 
Toliau jis plėtojosi apibūdindamas „puikius santykius, kuriais šiuo 

metu džiaugiasi abi mūsų šalys.“ Tomas Lorensas, drauge su Endžiu 
Loidu Ovaliniame kabinete stebintis kalbą per C-SPAN televizijos 
kanalą, šiek tiek nusiramino. Dar po kelių minučių jo lūpose šmės- 
telėjo šypsenėlė. 

Tą šypseną nuo jo veido nušlavė tolesni penkiasdešimt šeši Ze- 
rimskio žodžiai: 

— Esu paskutinis pasaulyje žmogus, kuris siektų, kad mūsų dvi 
didžios šalys įsiveltų į dar vieną betikslį karą. — Zerimskis patylė- 
jo. — Ypač jeigu mes būtume ne toje pačioje pusėje. — Jis pakėlė 
akis nuo teksto ir nusišypsojo susirinkusiesiems, tačiau niekas iš da- 
lyvaujančiųjų, regis, nepalaikė šio komentaro itin juokingu. — Ir kad 
tikrai tokia baisi nelaimė niekada negalėtų vėl atsitikti, Rusijai, jeigu 
ji nori prie pasitarimų stalo turėti tolygų svorį, būtina kovos lauke 
likti tokiai pat galingai kaip ir Jungtinės Valstijos. 

Iš Ovalinio kabineto Lorensas stebėjo, kaip televizijos kameros 
apžvelgė niūrius abejų Rūmų narių veidus ir suprato, kad Zerimskiui 
teprireikė apie keturiasdešimties sekundžių Lorenso ginkluotės su- 
mažinimo įstatymo projektui sužlugdyti. 

Likusi Zerimskio kalbos dalis buvo sutikta tyla. Kai jis nulipo 
nuo pakylos, nebeliko tiesiamų rankų, o plojimai nuskambėjo išties 
šalti. 


Kai baltasis BMW lėkė Viskonsino aveniu, Konoras išjungė ra- 
diją. Pasiekus Rusijos ambasados vartus, vienas iš Romanavo paka- 
likų pravedė juos pro apsaugą. 

Antrą kartą per tris dienas Konorą palydėjo į balto marmuro 
priimamąjį. Jis iškart gavo progą pamatyti, ką Romanovas turėjo 
galvoje sakydamas, kad ambasados vidaus sauga turi spragų. 

— Ir kas gi kėsintųsi nužudyti mylimą Rusijos prezidentą jo pa- 
ties ambasadoje? — tuomet su šypsena pridūrė Aleksejus. 

Juodviem einant ilgu koridoriumi, Konoras tarė Romanovui: 

— Atrodo, jūs čia puikiai tvarkotės. 

— Ir jūs tvarkytumėtės, jeigu į ambasadoriaus sąskaitą banke 
Šveicarijoje pervestumėte tiek pinigų, kad jis niekada nebenorėtų 
grįžti į tėvynę. 

Romanovas ambasadoje ir toliau elgėsi kaip namie, net atsiraki- 
no ambasadoriaus kabineto duris. Kai juodu įėjo į prabangiai apsta- 
tytą kambarį, Konoras nustebo pamatęs ant ambasadoriaus rašomo- 
jo stalo gulintį pagal individualų užsakymą pagamintą „Remington 
700“. Jis paėmė karabiną ir atidžiai apžiūrėjo. Būtų paklausęs Ro- 
manovo, kaip ginklas pateko jam į rankas, jeigu būtų tikėjęsis išgirsti 
tiesą. 

Konoras sugriebė už buožės ir ją atlaužė. Šovinio lizde buvo vie- 
nintelė tūta su kulka aptakiu galu. Jis kilstelėjo antakius ir žvilgtelėjo 
į Romanovą. 

— Manau, iš tokio nuotolio jums prireiks tik vienos kulkos, — 
pasakė rusas ir nusivedė Konorą į tolimąjį kambario kampą, kur ati- 
traukė užuolaidą ir atidengė privatų ambasadoriaus liftą. 

Juodu įžengė į kabiną, užtraukė vartukus ir pamažu pasikėlė į 
antrą aukštą, kur buvo galerija virš pokylių salės. Konoras kelis kar- 
tus patikrino kiekvieną galerijos colį, o paskui įsispraudė už didžiu- 
lės Lenino statulos. Iš po sulenktos bolševikų vado rankos patikrino 
taikymosi liniją į tą vietą, kur Zerimskis sakys atsisveikinimo kalbą, 
ir įsitikino, kad matys gerai, o pats liks nematomas. Mąstė, kaip visa 
tai atrodo lengva. Paskui Romanovas palietė jam ranką ir nusivedė 
atgal į liftą. 

— Jums teks atvykti keliomis valandomis anksčiau, prieš ban- 
keto pradžią, ir darbuotis kartu su maistą tiekiančiu personalu, — 
pasakė Romanovas. 

— Kodėl? 

— Mes nenorime, kad kam nors kiltų įtarimų, kai jūs dingsite 
prieš pat Zerimskiui pradedant kalbą. 

Romanovas pasižiūrėjo į laikrodį. 

— Turėtume eiti. Už kelių minučių sugrįš Zerimskis. 

Konoras linktelėjo, ir abu patraukė užpakalinių durų link. Sės- 
damasis atgal į BMW, jis pasakė: 

— Kai nuspręsiu, kokią vietą pasirinksiu, aš jums pranešiu. 

Romanovas atrodė nustebes, bet nutylėjo. 

Konorą išvežė pro ambasados vartus kelios minutės prieš Ze- 
rimskiui sugrįžtant iš Kapitolijaus. Jis pačiu laiku įjungė radiją ir pa- 
gavo ankstyvąsias vakaro žinias. 

— Senatoriai ir kongresmenai vienas per kitą griebia mikrofo- 
nus patikinti savo rinkėjų, kad išklausę prezidento Zerimskio kalbą 
jie nebalsuos už branduolinės, biologinės, cheminės ir konvencinės 
ginkluotės sumažinimo įstatymo projektą. 

Ovaliniame kabinete Tomas Lorensas žiūrėjo, kaip CNN repor- 
teris praneša iš Senato spaudos galerijos. 

— Iš Baltųjų rūmų dar neišėjo joks pareiškimas, — sakė jis. — Ir 
iš prezidento... 

— Ir nesišlaistyk ten, kol ko nors sulauksi, — piktai burbtelėjo 
Lorensas, išjungdamas televizorių, ir pasisuko į savo personalo virši- 
ninką. — Endi, nežinau, ar išsėdėsiu rytoj popiet šalia to žmogaus ke- 
turias valandas, o dar teks vakare atsakyti į jo atsisveikinimo kalbą. 

Loidas nepratarė nė žodžio. 


— Nekantrauju atsisėsti šalia savo brangiojo draugo Tomo ir 
stebėti, kaip jis gužiasi priešais milijoninę žiūrovų auditoriją, — pa- 
sakė Zerimskis, kai jo limuzinas įvažiavo į Rusijos ambasados teri- 
toriją. 

Dmitrijus Titovas liko abejingas. 

— Turbūt aš džiaugsmingai sveikinsiu „Redskins“. Tai būtų 
papildomas dividendas, jeigu Lorenso komanda pralaimėtų, — Ze- 
rimskis nusišiepė. — Tinkama preliudija pažeminimui, kurį jam 

suplanavau vakare. Pasistenk man parengti tokią giriamąją kalbą, 
kad retrospektyviai atrodytų dar tragiškesnė. — Jis vėl nusišypso- 
jo. — Užsakiau, kad jautieną patiektų šaltą. Ir net tu nustebsi, kokį aš 
sugalvojau desertą. 


Tą vakarą Konoras kelias valandas svarstė, ar galėtų rizikuoti 
sulaužyti viso gyvenimo taisyklę. Kelios minutės prieš vidurnaktį pa- 
skambino Romanovui. 

Rusas iš balso atrodė sužavėtas, kad abu priėjo prie tos pačios 
išvados. 

— Pasiųsiu vairuotoją jūsų paimti penkioliktą trisdešimt, kad 
iki šešioliktos galėtumėte būti ambasadoje. 

Konoras padėjo ragelį. Jeigu viskas vyks pagal planą, iki šešio- 
liktos prezidentas jau bus negyvas. 


— Pažadinkite jį. 

— Bet dabar dar tik ketvirta valanda ryto, — spyrėsi pirmasis 
sekretorius. 

— Jeigu jums brangi gyvybė, pažadinkite jį. 

Pirmasis sekretorius užsimetė chalatą, išbėgo iš savo miegamo- 
jo ir nukūrė koridoriumi. Pabeldė į duris. Jokio atsako, tad jis dar 
kartą pabeldė. Po kelių akimirkų po durimis sužibo šviesa. 

— Prašom, — pakvietė mieguistas balsas. 

Pirmasis sekretorius pasuko durų rankeną ir įėjo į ambasado- 
riaus miegamąjį. 

— Atleiskite, kad trukdau, jūsų ekscelencija, bet skambina po- 
nas Stepanas Ivanickis iš Sankt Peterburgo. Jis primygtinai prašo 
pažadinti prezidentą. Sako, kad turi jam skubų pranešimą. 

— Atsiliepsiu į skambutį iš savo kabineto, — pasakė Petrovskis. 

Nepaisydamas niurzgančios žmonos, ambasadorius atmetė 

antklodę, nubėgo laiptais apačion ir paliepė naktiniam budėtojui nu- 
kreipti skambutį jam į kabinetą... 

Telefonas sučirškė kelis kartus, kol šiek tiek padusęs ambasado- 
rius pakėlė ragelį. 

— Petrovskis klauso. 

— Labas rytas, jūsų ekscelencija, — pasisveikino Ivanickis. — 
Prašiau sujungti su prezidentu, ne su jumis. 

— Bet juk dabar ketvirta valanda ryto. Ar negalima palaukti? 

— Ambasadoriau, aš jums moku ne už tai, kad man praneštu- 
mėte laiką. O dabar jau norėčiau išgirsti prezidento balsą. Aišku? 

Ambasadorius padėjo telefono ragelį ant rašomojo stalo ir pa- 
mažu plačiais laiptais vėl užlipo į antrą aukštą, mėgindamas suprasti, 
kurio iš tų dviejų žmonių labiau bijo. Šiek tiek pamindžikavo prie 
prezidento apartamentų durų, bet per turėklus pasilenkusio laiptų 
viršuje pirmojo sekretoriaus vaizdas suteikė jam ryžto. Atsargiai pa- 
beldė į duris, bet niekas neatsiliepė. Tuomet pabeldė šiek tiek garsiau 
ir nedrąsiai atidarė jas. 

Skendinčioje iš laiptų aikštelės šviesoje ambasadorius ir pirma- 
sis sekretorius pamatė lovoje sujudant Zerimskį. Bet jie nepastebėjo 
prezidento rankos nuslystant po pagalve, kur buvo paslėptas pisto- 
letas. 

— Pone prezidente, — sušnabždėjo Petrovskis, ir tuo pat metu 
Zerimskis įjungė prie savo lovos šviesą. 

— Tikiuosi išgirsti tikrai ką nors svarbaus, — pasakė preziden- 
tas. — Antraip likusias savo gyvenimo dienas tikrinsite Sibire šaldy- 
tuvus. 

— Jums skambina iš Sankt Peterburgo, — kone pašnabždom 
paaiškino ambasadorius. — Kažkoks ponas Stepanas Ivanickis. Jis 
sako, skubus reikalas. 

— Nešdinkitės iš mano kambario, — paliepė Zerimskis, pakel- 
damas telefono ragelį. 

Dvejetas vyrų atatupsti žengė į koridorių, ir ambasadorius tyliai 
uždarė duris. 

— Stepanai, — tarė Zerimskis. — Kodėl man skambinat tokią 
ankstyvą valandą? Ar kol manęs nebuvo, Borodinas įvykdė valstybės 
perversmą? 

— Ne, pone prezidente. Mirė Caras, — ramiai informavo Iva- 
nickis. 

— Kada? Kur? Kaip? 

— Maždaug prieš valandą Žiemos rūmuose. Bespalvis skystis 
galop jį priveikė. — Ivanickis šiek tiek patylėjo. — Beveik metus aš 
mokėjau jo vyresniajam liokajui. 

Kelias sekundes prezidentas tylėjo, o paskui pasakė: 

— Gerai. Palankiau mums ir negalėjo susiklostyti. 

— Su jumis sutikčiau, pone prezidente, jeigu ne faktas, kad jo 
sūnus yra Vašingtone. Kol jis nesugrįš, labai mažai ką galiu čia nu- 
veikti. 

— Ta problema šį vakarą galbūt išsispręs savaime, — pasakė Ze- 
rimskis. 

— Kodėl? Nejau jie įlindo į mūsų paspęstus spąstukus? 

— Taip, — patvirtino Zerimskis. — Šiąnakt būsiu atsikratęs jų 
abiejų. 

— Jų abiejų? 

— Taip, — atsakė prezidentas. — Čia viešėdamas sužinojau nau- 
ją taiklų amerikiečių posakį — „vienu akmeniu užmušti du paukš- 
čius“. Galų gale, ar dažnai pasitaiko proga pamatyti tą patį žmogų 
numirštant du kartus? 

— Gaila, kad manes ten nėra, būtų įdomu pamatyti. 

— Man bus dar smagiau nei tuomet, kai stebėjau jo draugą, ta- 
baluojantį kilpoje. Turint galvoje viską apskritai, Stepanai, šita kelio- 
nė bus pati sėkmingiausia, ypač jeigu... 

— Viskas padaryta, pone prezidente, — pertraukė Ivanickis. — 
Vakar pasirūpinau, kad įplaukos, gautos pagal Jelcino ir Černopo- 

vo sudarytus naftos ir urano tiekimo kontraktus, būtų nukreiptos 
į jūsų sąskaitą Ciuriche. Nebent Aleksejus sugrįžęs atšauks mano 
įsakymus. 

— Jeigu jis nesugrįš, tai negalės ir atšaukti, ar ne? 

Zerimskis padėjo ant svirtelės telefono ragelį, išjungė šviesą ir 
per kelias akimirkas vėl užmigo. 


Penktą valandą ryto Konoras nejudėdamas gulėjo lovoje, jau 
visiškai apsirengęs, ir kažkelintą kartą svarstė savo pabėgimo kelią. 
Šeštą suskambo jam pažadinti užsakytas telefonas. Konoras pašo- 
ko ant kojų, pakėlė kraštelį užuolaidos ir pasitikrino, ar jie vis dar 
ten. Taip, buvo: du balti BMW, pastatyti kitapus gatvės, laukia nuo 
vidurnakčio. Šiuo metu juose sėdintieji — vairuotojai ir keleiviai — 
veikiausiai jau knapsi nosimis. Žinojo, kad jų pamainos keičiasi 
aštuntą, tad jis ketino prašapti dešimt minučių iki to laiko. Kitas 
trisdešimt minučių atliko keletą lengvų tempimo pratimų, idant 
atsikratytų sąstingio, paskui nusirengė. Leido šaltoms dušo čiurkš- 
lėms kurį laiką smaigstyti kūną, o po to užsuko vandenį ir išsitrynė 
rankšluosčiu. Apsivilko mėlynais marškiniais, džinsais ir storu ner- 
tiniu, pasirišo mėlyną kaklaraištį. Užsimovė juodas kojines ir apsia- 
vė juodus „Nike“ sportbačius. 

Nuėjes į virtuvėlę, į stiklinę įsipylė greipfrutų sulčių, o dube- 
nėlyje susimaišė kukurūzų dribsnius su pienu. Operacijos dieną jis 
visada valgydavo tokį patį maistą, mat mėgo rutiną. Įprasta ruoša 
padėdavo jam patikėti, kad visa kita vyks sklandžiai. Valgydamas 
perskaitė septynis puslapius užrašų, padarytų po susitikimo su 
Mopsu, ir darsyk smulkiai ištyrinėjo architekto nubraižytą stadiono 
planą. Liniuote išmatavo prilaikomąją siją ir nustatė, kad jos ilgis 
iki liuko durelių — apie keturiasdešimt dvi pėdos. Jautė užplustant 
ramybę, kokią gerai treniruotas sportininkas patiria, pakviestas prie 
starto linijos. 

Pasižiurėjęs į laikrodį, sugrįžo į miegamąjį. Jie turėjo būti Dvi- 
dešimt pirmosios gatvės ir Diupono žiedo sankirtoje kaip tik tuomet, 
kai pradės intensyvėti transporto eismas. Jis palaukė dar kelias mi- 
nutes, į užpakalinę džinsų kišenę įsikišo tris šimto dolerių bankno- 
tus, dvidešimt penkių centų monetą, trisdešimt minučių trukmės 
garso kasetę ir paskutinį kartą paliko tą anoniminį butą. Sąskaita už 
jį jau buvo apmokėta. 


Zerimskis sėdėjo vienas ambasados valgomajame ir skaitė 
Washington Post, o patarnautojas dėliojo ant stalo pusrytį. Pamatęs 
antraštę skersai viso puslapio, nusišypsojo: 


SUGRĮŽTA ŠALTASIS KARAS? 


Gurkšnodamas kavą, mąstė, kokią antraštę Washington Post 
tėkš rytoj. 


ŽLUGĘS PASIKĖSINIMAS 
NUŽUDYTI 
RUSIJOS PREZIDENTĄ 
Ambasados teritorijoje nušautas 
buvęs CŽV agentas 


Jis vėl nusišypsojo ir pervertė laikrašų iki redakcijos vedamojo, 
kuriame patvirtinta, kad Lorenso įstatymo projektą dėl branduoli- 
nės, biologinės, cheminės ir konvencinės ginkluotės sumažinimo visi 
svarbiausieji komentatoriai laiko „nugrimzdus po vandeniu“. Dar 
vienas naudingas posakis, išgirstas šioje kelionėje. 

Kelios minutės po septintos sidabriniu varpeliu jis paskambino 
ir patarnautojo paprašė pakviesti ambasadorių ir pirmąjį sekretorių. 

Patarnautojas išskubėjo. Zerimskis žinojo, kad abu vyrai nerimauda- 
mi jau trypčioja už durų. 

Ambasadorius ir pirmasis sekretorius prieš įeidami pas prezi- 
dentą manė turintys palaukti minutę ar dvi. Vis dar nebuvo tikri, ar 
prezidentas labai pyksta, kad jį pažadino taip anksti rytą, bet kadangi 
nė vieno iš jų kol kas neišvijo iš darbo, manė, kad bus priėmę teisingą 
sprendimą. 

— Labas rytas, pone prezidente, — pasisveikino Petrovskis, 
įžengdamas į valgomąjį. 

Zerimskis linktelėjo ir sulankstęs laikraštį padėjo priešais save 
ant stalo. 

— Romanovas jau atvyko? — paklausė. 

— Taip, pone prezidente, — atsakė pirmasis sekretorius. — Nuo 
ryto šeštos virtuvėje asmeniškai tikrina maistą, pristatytą šio vakaro 
banketui. 

— Gerai. Pone ambasadoriau, paprašykite, kad ateitų į jūsų ka- 
binetą. Ir aš netrukus ten būsiu. 

— Klausau, perduosiu jam, — atsakė Petrovskis, traukdamasis 
atbulas iš valgomojo. 

Zerimskis servetėle pasišluostė lūpas. Nusprendė visus tris pri- 
versti dar ilgiau laukti. Jie dar labiau nervinsis. 

Jis vėl pasiėmė Washington Post ir šypsojosi antrą kartą skaity- 
damas vedamojo pabaigą: „Zerimskis — veikiau Stalino ir Brežnevo, 
o ne Gorbačiovo ir Jelcino valdymo perėmėjas.“ Dėl to jis nesiginči- 
jo; tiesą sakant, vylėsi, kad iki dienai baigiantis, bus sustiprinęs tokį 
įvaizdį. Atsikėlęs nuo kėdės, neskubiu žingsniu paliko valgomąjį, 
patraukė koridoriumi ambasadoriaus kabineto link, o tuo pat metu 
priešpriešiais skubantis jaunas vyriškis staigiai sustojo, paskui puolė 
prie durų ir jam jas atidarė. Zerimskiui žengiant į kabinetą, mušė 
senoviškas sieninis laikrodis. Prezidentas instinktyviai žvilgtelėjo į 
savo laikrodį ant riešo. Buvo lygiai septynios keturiasdešimt penkios. 

Be dešimt minučių aštuntą Konoras išėjo pro paradines daugia- 
bučio duris, kirto gatvę ir neskubėdamas nužingsniavo prie pirmojo 
iš dviejų BMW. Jis įsitaisė šalia vairuotojo, kuris atrodė šiek tiek 
nustebęs, kad išvydo Konorą taip anksti, — mat jam buvo pasakyta, 
kad iki ketvirtos popiet ambasadoje Ficdžeraldo neturėtų būti. 

— Man reikia nuvažiuoti į miesto centrą šio to nusipirkti, — pa- 
aiškino Konoras. 

Vyras ant užpakalinės sėdynės linktelėjo, ir vairuotojas, įstūmęs 
pirmą pavarą, įsiliejo į Vašingtono aveniu transporto srautą. Antra- 
sis automobilis nusekė iš paskos. Po to jie pasuko kairėn į P gatvę, 
gerokai prisikimšusią mašinų dėl Džordžtauną varginančių statybos 
darbų. 

Dienoms slenkant, Konoras pastebėjo, kad jo sergėtojai darosi 
vis labiau ir labiau atsipalaidavę. Kiekvieną rytą maždaug tuo pačiu 
laiku jis iššokdavo iš BMW prie Dvidešimtosios gatvės ir Diupono 
žiedo, iš laikraščių pardavėjo nusipirkdavo Post egzempliorių ir su- 
grįždavo į automobilį. Vakar žaliūkas ant užpakalinės sėdynės net 
nepasivargino jo lydėti. 

Jie perkirto Dvidešimt trečiąją gatvę, ir Konorui tolumoje pa- 
simatė Diupono žiedas. Mašinos dabar judėjo buferis prie buferio ir 
beveik teko sustoti. Kita gatvės puse vakarų kryptimi transportas ju- 
dėjo kur kas sklandžiau. Reikės tiksliai nuspręsti, kada pradėti veikti. 

Jis žinojo, kad artėjant prie Diupono žiedo, šviesoforai persi- 
jungia kas trisdešimt sekundžių, ir per tą laiką suspėja pravažiuoti 
vidutiniškai dvylika mašinų. Kaip suskaičiavo per tą savaitę — dau- 
giausia šešiolika. 

Kai užsidegė raudona šviesa, Konoras priekyje suskaičiavo sep- 
tyniolika automobilių. Jis nekrustelėjo nė raumeniu. Šviesa persi- 
jungė į žalią, ir vairuotojas įstūmė pirmą pavarą, bet eismas buvo 
toks intensyvus, kad praėjo šiek tiek laiko, kol jis įstengė vos trupu- 

tėlį pasislinkti į priekį. Degant žaliai šviesai, per sankryžą prašliaužė 
tik aštuoni automobiliai. 

Konoras turėjo trisdešimt sekundžių. 

Jis pasisuko į savo sergėtoją gale ir parodė pirštu į laikraščių 
pardavėją. Žaliūkas linktelėjo. Konoras išlipo ant šaligatvio ir leidosi 
pamažu eiti senio su šviečiančia iš tolo žalia liemene link. Nė karto 
neatsigręžė pasižiūrėti, tad nežinojo, ar kas nors iš antrojo automo- 
bilio jį seka. Susitelkė į kita gatvės puse priešinga kryptimi slenkantį 
transportą, mėgindamas apytikriai apskaičiuoti, kokio ilgio bus ma- 
šinų eilė, kai vėl užsižiebs raudona. Pasiekęs laikraščių pardavėją, 
jau turėjo delne dolerio ketvirtinę. Padavė monetą seniui, o šis jam — 
Post egzempliorių. Kai Konoras apsisuko ir patraukė atgal pirmojo 
BMV link, užsižiebė raudona šviesa, ir visas transportas sustojo. 

Konoras pastebėjo reikiamą mašiną. Jis staiga pakeitė kryptį ir 
spurtavo, nardydamas tarp sustojusio transporto, kol pasiekė laisvą 
taksi, šeštą automobilį nuo raudonai užsižiebusio šviesoforo. Dveje- 
tas vyrų iššoko iš antrojo BMW ir leidosi vytis Konorą, o tuo metu 
šviesofore prie Diupono žiedo užsižiebė žalia. 

Atplėšęs dureles, Konoras bloškėsi ant užpakalinės taksi sėdy- 
nės. 

— Tiesiai pirmyn! — šūktelėjo. — Gausite šimtą dolerių, jeigu 
pralėksite per tą šviesą! 

Taksistas nuspaudė delnu klaksoną ir neatleido jo, kol nepra- 
šoko per sankryžą dar nespėjus užsidegti raudonai. Du balti BMW, 
žviegdami padangomis, staigiai apsisuko aplink, bet šviesos jau pasi- 
keitė, ir kelią jiems užblokavo trys sustoję automobiliai. 

Kol kas viskas vyko pagal planą. 

Taksi pasuko kairėn į Dvidešimt trečiąją gatvę, ir Konoras liepė 
vairuotojui sustoti prie šaligatvio, o tada padavė jam šimto dolerių 
banknotą ir pasakė: 

— Važiuokite tiesiai į Daleso oro uostą. Jeigu pamatysite artė- 
jant baltą BMW, nesiduokite aplenkiamas. Kai pasieksite oro uostą, 

trisdešimt sekundžių pastovėkite prie terminalo ties išvykstančiųjų 
įėjimu, o paskui iš lėto grįžkite į miestą. 

— Gerai, žmogau, bus padaryta, — įsidėdamas banknotą į kiše- 
ne, pažadėjo taksistas. 

Konoras iššoko ant šaligatvio, nuskuodė per Dvidešimt trečiąją 
į kitą pusę ir pamojęs ranka, susistabdė dar vieną taksi, važiuojantį 
priešinga kryptimi. 

Jam užtrenkiant dureles, pro šalį pralėkė du balti BMW, besive- 
jantys pirmąjį taksi. 

— Ir kur pageidautumėte šį puikų rytą? 

— Į Kuko stadioną. 

— Tikiuosi, žmogau, turite bilietą, antraip man teks iškart jus 
vežti atgal. 


Kai Zerimskis įžengė į kabinetą, trys laukiantieji atsistojo. Jis 
pamojo jiems sėstis, lyg čia būtų susirinkusi didelė minia, o pats už- 
siėmė krėslą prie ambasadoriaus rašomojo stalo. Nustebo išvydęs 
karabiną, kur paprastai turėtų būti prespapjė, bet apsimetė jo nema- 
tantis ir pasisuko į Aleksejų Romanovą, atrodanų gana patenkintą 
savimi. 

— Turiu jums liūdnų žinių, Aleksejau, — pasakė prezidentas. 

Zerimskis padarė ilgą pauzę, ir Romanovo veide pasirodė nuo- 
gąstavimas, o paskui nerimas. 

— Anksti rytą man paskambino jūsų pusbrolis Stepanas. Atro- 
do, naktį jūsų tėvą ištiko širdies priepuolis, ir jis mirė vežamas į li- 
goninę. 

Romanovas nuleido galvą. Ambasadorius ir pirmasis sekreto- 
rius žvilgtelėjo į prezidentą, norėdami suprasti, kaip reikėtų reaguoti. 

Zerimskis atsistojo, pamažu nuėjo prie Romanovo ir guodžia- 
mai uždėjo ranką jam ant peties. Ambasadorius ir pirmasis sekreto- 
rius atrodė deramai sielvarto ištikti. 

— Ašjo gedėsiu, — pasakė Zerimskis. — Buvo didis žmogus. 

Dvejetas diplomatų pritariamai palinkčiojo, o Romanovas nu- 
lenkė galvą, dėkodamas prezidentui už užuojautos žodžius. 

— Dabar jo atsakomybė pereina jums, Aleksejau, labiausiai ver- 
tam įpėdiniui. 

Ambasadorius ir pirmasis sekretorius vėl palinksėjo. 

— Ir netrukus, — tęsė Zerimskis, — jums bus suteikta proga pa- 
demonstruoti savo valdžią taip, kad niekam Rusijoje nekils abejonių, 
kas yra naujasis Caras. 

Romanovas pakėlė galvą ir nusišypsojo — trumpas gedėjimo 
tarpsnis baigėsi. 

— Tai yra, — pridūrė Zerimskis, — jeigu šį vakarą pasiseks. 

— Turi pasisekti, — pabrėžtinai ištarė Romanovas. — Po vidur- 
nakčio kalbėjausi su Ficdžeraldu. Jis pritarė mano planui. Šiandien 
ketvirtą prisistatys į ambasadą, kai jūs su Lorensu žiūrėsite futbolo 
rungtynes. 

— Kodėl taip anksti? — nustebo Zerimskis. 

— Reikia, kad visi jį laikytų vienu iš maistą tiekiančios brigados 
narių, tad kai po šešių valandų išsmuks iš virtuvės, niekam nekils 
tės prieš jums atsistojant sakyti atsisveikinimo kalbos. 

— Puiku, — pagyrė Zerimskis. — O kas toliau? 

— Palydėsiu jį į šį kabinetą, iš čia pasiims karabiną. Paskui jis 
pasikels liftu į galeriją virš pokylių salės. 

Zerimskis linktelėjo. 

— Ten atsidūręs, pasislėps už didžiosios Lenino statulos ir lauks, 
iki jūs pradėsite dėkoti Amerikos žmonėms už svetingumą ir šiltą 
priėmimą, 0 ypač — prezidentui Lorensui. Toje vietoje aš suorgani- 
zavau ilgus aplodismentus. Per tą laiką jūs turite visiškai nejudėti. 

— Kodėl? — griežtai paklausė Zerimskis. 

— Kadangi Ficdžeraldas nenuspaus gaiduko, jeigu manys, kad 
jūs galite padaryti kokį staigų judesį. 

— Suprantu. 

— Iššoves, jis iš galerijos išsiropš ant atbrailos prie kedro sode 
už namo. Vakar popiet jis privertė mus kelis sykius pakartoti visą 
manevrą, bet šį vakarą pamatys atsiradus mažutį nesklandumą. 

— Kokį? 

— Po medžiu lauks šeši mano asmens sargybiniai, — atskleidė 
Romanovas. — Sušaudys jį, dar nespėjusį nušokti ant žemės. 

Zerimskis minutėlę tylėjo, o paskui prašneko: 

— Jūsų planas turi trūkumą. 

Romanovas atrodė suglumęs. 

— Kaipgi galite tikėtis, kad išliksiu gyvas po šūvio, paleisto iš 
nedidelio nuotolio tokio taiklaus šaulio kaip Ficdžeraldas? 

Romanovas atsikėlė nuo kėdės ir paėmė karabiną, paskui iš- 
traukė iš jo metalo gabalėlį ir padavė Zerimskiui. 

— Kas tai? — paklausė Zerimskis. 

— Daužiklis, — atsakė Romanovas. 

Du balti BMW lėkė 66-uoju keliu į vakarus, vydamiesi tuščią 
taksi, visąlaik iki pat Daleso oro uosto viršijant leistiną greių. Antras 
taksi važiavo rytų kryptimi lėčiau, Kuko stadiono Merilande link. 

Konoras vėl pagalvojo apie savo sprendimą pasirinkti stadioną 
su visa galima ten rizika, o ne ambasadą. Jį gerokai per lengvai leis- 
davo į tą pastatą patekti ir iš ten išeiti: kas gi gali būti toks aplaidus 
užtikrinant saugumą, ypač kai mieste vieši prezidentas. 

Išleistas prie stadiono, Konoras tiksliai žinojo, kur eiti. Plačiu 
žvyruotu taku nužingsniavo šiaurinio įėjimo link, kur prieš kiekvie- 
nas namų rungtynes lūkuriuodavo dvi ilgos eilės žmonių, besivilian- 
čių gauti tai dienai darbo. Kai kuriems iš jų tiesiog reikėjo pinigų, 
o kiti, kaip jam paaiškino Mopsas, buvo tokie fanatiški „Redskins“ 
aistruoliai, kad griebiasi visko, net ir bandytų papirkti, idant įsigautų 
į stadioną. 

— Papirkti? — tąkart neva nustebo Konoras. 

— O, taip. Juk kas nors turi aptarnauti svarbių asmenų ložes, — 
atsakė Mopsas, pamerkdamas akį. — Ir tuomet jie geriausiai mato 
rungtynes. 

— Įdomi medžiaga mano straipsniui, — patikino jį Konoras. 

Pirmoje eilėje stovėjo sutinkantieji dirbti už stadiono ribų — or- 
ganizuoti parkavimą dvidešimt trims tūkstančiams lengvųjų auto- 
mobilių ir autobusų ar pardavinėti programėles, pagalvėles ir suve- 

nyrus septyniasdešimt aštuoniems tūkstančiams aistruolių. Antro- 
joje rikiavosi besiviliantieji dirbti stadiono viduje. Konoras atsistojo 
į pastarąją eilę, kurią daugiausia sudarė jauni, niekur nedirbantys 
vyrai, Mopso apibūdinti kaip per anksti išėję į pensiją dykaduoniai, 
mėgstantys pasižmonėti. Jis net nusakė, kaip jie rengiasi, kad nebūtų 
sumaišyti su bedarbiais. 

Šią ypatingą dieną pretendentus į laikiną darbą įdėmiai nužiūri- 
nėjo saujelė Slaptosios tarnybos agentų. Eilė pamažu slinko į priekį, 
ir Konoras akis buvo įbedęs į Washington Post. Pirmasis puslapis 
kone visas buvo skirtas Zerimskio kalbai jungtinėje Kongreso sesijo- 
je. Jo narių reakcija buvo visuotinai priešiška. Pervertęs puslapius iki 
redakcijos vedamojo, Konoras spėjo, kad Zerimkis turėtų būti visu 
tuo patenkintas. 

Jis atsivertė metropolijos kronikos skyrių. Kai perskaitė apie 
belaikę garbaus akademiko iš savo gimtojo miesto mirtį, veidu šmės- 
telėjo kreiva šypsena. 

— Sveiki! — tarė kažkieno balsas. 

Konoras atsisukęs žvilgtelėjo į elegantiškai apsirengusį jauni- 
kaitį, atsistojusį į eilę už jo. 

— Sveiki, — trumpai atsakė jis ir vėl įsikniaubė į laikraštį, nes 
nenorėjo veltis į nereikalingą pokalbį su kuo nors, kas vėliau galėtų 
būti pakviestas liudytoju. 

— Mano vardas Bredas, — prisistatė jaunikaitis, atkišdamas de- 
šinę. 

Konoras ją paspaudė, bet nieko neatsakė. 

— Tikiuosi gauti darbo viename iš apšvietimo bokštų, — pridūrė 
jaunikaitis. — O jūs? 

— Kodėl būtent apšvietimo bokšte? — paklausė Konoras, išsi- 
sukdamas nuo atsakymo. 

— Kadangi kaip tik ten įsitaiso už viską atsakingas specialusis 
Slaptosios tarnybos agentas, ir aš noriu pamatyti, ką būtent jis ten 
veikia. 

— Kodėl? — paklausė Konoras, sulankstydamas laikraštį. 

Aiškiai pokalbis buvo ne toks, kurį jam pavyktų lengvai nu- 
traukti. 

— Baigęs koledžą galvoju prie jų prisidėti. Jau praėjau absol- 
ventų mokymo kursą, bet noriu iš arti pamatyti, kaip jie dirba. Vie- 
nas agentas man minėjo, kad darbas, kurio niekas nenori imtis, — tai 
nešioti maistą vyrukams aukštyn į apšvietimo platformas už galinių 
aikštės zonų. Jiems baisu repečkotis visais tais laiptukais. 

Visais šimtas septyniasdešimt dviem, pagalvojo Konoras, jau 
anksčiau atmetęs mintį apie apšvietimo bokštą — ne tik dėl laiptukų, 
bet ir todėl, kad nebus kito kelio pabėgti. Bredas įniko pasakoti apie 
savo gyvenimą, ir kol Konoras pasiekė eilės priekį, jau žinojo, kokio- 
je mokykloje vaikinas mokėsi, kad dabar paskutinius metus studi- 
juoja Džordžtauno universitete kriminologiją, — ir tai jam priminė 
Megę, — kodėl vis dar neapsisprendžia: stoti dirbti į Slaptąją tarnybą 
ar tapti advokatu. 

— Toliau! — šūktelėjo balsas. 

Konoras atsigręžė į vyriškį, sėdintį prie stalo, sudėlioto iš staty- 
binių pastolių. 

— Kas dar pas jus liko? — paklausė Konoras. 

— Ne kažin kas, — atsakė vyriškis, žiūrėdamas į varnelėmis su- 
žymėtą sąrašą. 

— Kaip dėl maisto ir gėrimų tiekimo? — paklausė Konoras. 

Kaip ir Bredas, jis tiksliai žinojo, kur nori patekti. 

— Plauti indus arba nešioti darbuotojams maistą po visą sta- 
dioną. 

— Bus puiku. 

— Pavardė? 

— Deivas Krinklas, — pasakė Konoras. 

— Asmens tapatybės dokumentas? 

Konoras padavė vairuotojo pažymėjimą. Vyriškis užpildė leidi- 
mą pereiti saugos kontrolę, o į priekį žengtelėjęs fotografas padarė 

polaroidinę Konoro nuotrauką, kuri po kelių sekundžių buvo lami- 
nuota ant leidimo. 

— Gerai, Deivai, — paduodamas Konorui kortelę, tarė vyriš- 
kis. — Su šiuo leidimu pateksite visur, išskyrus sustiprintos saugos 
zoną, į kurią įeina administracijos patalpos, klubo ložės ir sekcija, 
skirta labai svarbiems asmenims. Šiaip ar taip, jums ten ir nereikės 
vaikščioti. 

Konoras linktelėjo ir prisisegė leidimą prie nertinio. 

— Prisistatykite į 47-ąjį kambarį, tiesiai po H sektoriumi. 

Konoras pasitraukė į kairę. Jis tiksliai žinojo, kur yra 47-asis 
kambarys. 

— Toliau. 

Gerokai ilgiau nei vakar jam truko pereiti tris saugos patikras, 
tarp jų ir metalo detektorių, nes dabar ten budėjo Slaptosios tarny- 
bos personalas, o ne kaip paprastai nusamdyti farai. Atsidūręs sta- 
dione, Konoras neskubiai patraukė vidine pereiga pro muziejų ir 
raudoną vėliavą su šūkiu „TEGYVUOJA PERGALĖ“ ir priėjo laiptinę 
su rodykle: „47-asis kambarys, privatus maisto ir gėrimų tiekimas“. 
Ankštoje patalpėlėje prie laiptų jis rado bent dešimtį dykinėjančių 
vyrų. Atrodė, lyg įprasta tvarka visiems būtų žinoma. Atpažino vieną 
ar du, anksčiau stovėjusius eilėje priešais jį. Sprendžiant iš išvaizdos, 
neatrodė, kad kuriam nors nereikėtų pinigų. 

Jis užsiėmė vietą kampe ir vėl įkniubo į Post. Dar kartą per- 
skaitė išankstinę tądien įvyksiančių rungtynių apžvalgą. Tonio Korn- 
heiserio* nuomone, būtų stebuklas, jeigu „Redskins“ supliektų „Pac- 
kers“ — geriausią šalies komandą. Jis pranašavo dvidešimties taškų 
skirtumą. Konoras vylėsi visiškai kitokio rezultato. 

— Gerai, — nuskambėjo balsas. — Visus prašau dėmesio. 

Pakėlęs galvą Konoras išvydo priešais juos stovintį itin stam- 
bų vyrą virtuvės šefo uniforma: apie penkiasdešimties, su didžiuliu 


* Tony Kornheiser (g. 1948) — sporto apžvalgininkas, dirbantis laikraštyje 
Washington Post, radijuje ir televizijoje. 

dvigubu pagurkliu ir turbūt sveriantį per du šimtus penkiasdešimt 
svarų. 

— Aš — maisto ir gėrimų tiekimo vedėjas, — prisistatė jis, — ir, 
kaip matote, esu puikiausias šios verslo sferos atstovas. 

Vienas kitas iš seniau samdytųjų pagalbinių darbininkų man- 
dagiai nusijuokė. 

— Galiu pasiūlyti jums rinktis iš dviejų variantų: arba plauti in- 
dus, arba aptarnauti stadiono darbuotojus ir apsaugos vaikinus, iš- 
skirstytus po visą teritoriją. Yra savanorių plauti indus? 

Daugelis iš esančių kambarėlyje vyrų pakėlė rankas. 

Plauti indus, kaip aiškino Mopsas Konorui, visada paklausu, 
nes plovėjai ne tik gauna visą dešimties dolerių už valandą uždarbį, 
bet ir maisto likučių iš valdžios ložių — tai būdavo geriausias valgis, 
kokiu tik gali pasimėgauti per visą savaitę. 

— Gerai, — vėl tarė jis, išsirinkęs penkis jų ir užsirašęs pavardes. 
Sudaręs sąrašą, tęsė toliau: — Dabar aptarnavimas. Galima nešio- 
ti valgį arba vyresniajam stadiono administracijos personalui, arba 
apsaugininkams. Vyresnysis personalas? — paklausė jis, pakeldamas 
akis nuo lentelės su spaustuku prisegtais popieriais. 

Aukštyn šovė beveik visų likusiųjų rankos. Tiekimo vedėjas vėl 
užsirašė penkias pavardes. Baigęs, delnu paplekšnojo į savo lentelę. 

— Gerai, — pasakė jis. — Visi įtrauktieji į sąrašą dabar gali pri- 
sistatyti į darbo vietas. 

Seni patyrę samdiniai atsikėlė iš vietų ir nušlepeno pro jį link 
durų, vedančių, žinojo Konoras, į virtuves. Kambarėlyje liko tik jis 
su Bredu. 

— Apsaugoje liko du darbai, — pasakė maisto tiekimo vedėjas. — 
Vienas — puikus, kitas — sumautas. Katram iš judviejų pasiseks? 

Jis viltingai pažvelgė į Konorą. Šis linktelėjo ir prisidėjo ranką 
prie užpakalinės džinsų kišenės. 

Nė nepažvelgęs į Bredą, tiekimo vedėjas nuėjo prie Konoro ir 
tarė: 

— Jaučiu, jūs labiau mėgstate „JumboTron“ teikiamus patogumus. 

— Iškart pataikėte, — patvirtino Konoras, įspausdamas jam į 
delną šimto dolerių banknotą. 

— Taip ir maniau, — pasakė vėl nusišypsodamas maisto ir gėri- 
mų tiekimo vedėjas. 

Konoras nieko nepasakė, kai storulis įsikišo banknotą į kiše- 
nę — visai kaip ir pranašavo Mopsas. 

Tas žmogus buvo vertas kiekvieno savo atlygio cento. 


— Man apskritai nereikėjo jo kviesti į rungtynes, — suniurnėjo 
Tomas Lorensas, lipdamas į sraigtasparnį „Marine One“, turėjusį iš 
Baltųjų rūmų nuskraidinti į „Redskins“ stadioną. 

— Ir man toks jausmas, kad mūsų problemos dar nesibaigė, — 
pasakė Endis Loidas, prisisegdamas sėdynėje saugos diržu. 

— Kodėl? Kas dar gali nutikti? — paklausė Lorensas, iš lėto pra- 
dėjus suktis sraigtasparnio mentėms. 
ją ir, lažinuosi, viename iš jų mūsų lauks Ficdžeraldas. 

— Šįvakar neturėtų kilti problemų, — pasakė Lorensas. — Am- 
basadorius Petrovskis ne kartą mūsų Slaptajai tarnybai pabrėžė, kad 
jo žmonės visiškai pajėgūs apsaugoti savo prezidentą. Šiaip ar taip, 
kas gi ryžtųsi tokiai rizikai, kai aplink tiek daug apsaugos? 

— Įprastos taisyklės Ficdžeraldui negalioja, — atrėmė Loidas. — 
Jis veikia ne pagal vadovėlius. 

Prezidentas žvilgtelėjo žemyn į Rusijos ambasadą. 

— Jau vien patekti į tą pastatą būtų sunku, o dar tektų rūpintis, 
kaip iš jo išsigauti. 

— Šiandien popiet stadione, talpinančiame beveik aštuoniasde- 
šimt tūkstančių žiūrovų, Ficdžeraldas neturėtų tokio vargo, — atsakė 
Loidas. — Tai viena iš vietų, kur jam būtų lengva įsmukti ir išnešti 
sveiką kailį. 

— Nepamiršk, Endi, tėra tik trylikos minučių laiko tarpas, kai 
galėtų kilti kokia nors problema. O be to, juk visi, norintys patekti į 
stadioną, privalo praeiti pro metalo detektorius, tad niekas negalėtų 
įsinešti net rašiklio, o ką jau kalbėti apie šautuvą. 

— Manote, Ficdžeraldas to nežino? — spyrėsi Loidas. Sraigtas- 
parnis tuo metu suko į rytus. — Dar ne vėlu atšaukti šią programos 
dalį. 

— Ne, — tvirtai atrėmė Lorensas. — Jeigu Klintonas per atida- 
rymo ceremoniją Atlantoje galėjo stovėti olimpinio stadiono vidury, 
tą patį ir aš galiu daryti Vašingtone per futbolo rungtynes. Velniai 
rautų, Endi, mes gyvename demokratinėje šalyje, ir aš negaliu leisti, 
kad šitaip griežtai būtų tvarkomas mūsų gyvenimas. Ir nepamiršk, 
kad ten būsiu aš, ir lygiai taip pat rizikuosiu kaip Zerimskis. 

— Su tuo sutinku, sere, — laikėsi savo Loidas. — Bet jeigu Ze- 
rimskis būtų nužudytas, niekas jūsų nepagirtų už tai, kad stovėjote 
šalia jo, o užvis mažiausiai — Helena Dekster. Ji pirmoji į tai atkreip- 
tų dėmesį. 

— Kaip manai, kas šiandien laimės, Endi? — netikėtai paklausė 
prezidentas. 

Loidas nusišypsojo iš gudrybės, kurios jo bosas dažnai griebda- 
vosi, kai nebenorėdavo tęsti nemalonaus pokalbio. 

— Nežinau, sere, — atsakė jis. — Kol nepamačiau, kiek daug 
žmonių iš mano personalo šįryt stengiasi įsisprausti į avangardo 
mašinas, visai nenumaniau, kad Baltuosiuose rūmuose tarnauja tiek 
„Redskins“ aistruolių. 

— Kai kurie iš jų galėjo būti ir „Packers“ aistruoliai, — suabejojo 
Lorensas. 

Jis atsivertė aplanką ant savo kelių ir ėmėsi studijuoti trumpas 
charakteristikas svečių, su kuriais teks susitikti stadione. 

— Gerai, dėmesio, — tarė maisto ir gėrimų tiekimo vedėjas. 

Konoras apsimetė atidžiai klausantis. 

— Pirmiausia turite pasiimti baltą švarką ir „Redskins“ kepu- 
raitę — iškart matysis, kad priklausote aptarnaujančiam personalui. 
Paskui liftu nusileidžiate į septintą aukštą ir laukiate, kol aš sukrau- 
siu į tarnybinį liftą maistą. Dešimtą Slaptosios tarnybos agentai už- 
jie užsigeis, — prieš rungtynių pradžią. Nuspausite mygtuką kairėje 
pusėje, — toliau mokė jis, lyg kreiptųsi į dešimtmetį, — ir liftas per 
minutę turėtų jus pasiekti. 

Konoras būtų galėjęs jam pasakyti, kad tiksliai per keturias- 
dešimt septynias sekundes tarnybinis liftas iš pusrūsio atkeliauja 
į septintą aukštą. Bet kadangi buvo dar du kiti aukštai, — antrasis 
(klubo narių vietos) ir penktasis (administracijos ložės), — irgi turin- 
tys prieigą prie tarnybinio lifto, gali tekti palaukti, kol bus išpildyti 
užsakymai iš ten, iki krovinys pasiektų jį, ir tokiu atveju lifto kelionė 
užtruktų iki trijų minučių. 

— Kai tik atvyksta jūsų užsakymas, padėklą nunešate agentui į 
„JumboTron“ įrenginį, stovintį rytiniame žaidimo aikštės gale. Rasi- 
te duris su užrašu „Pašaliniams įeiti draudžiama“. 

Trisdešimt septyni žingsniai, prisiminė Konoras. 

— Štai raktas. Įeisite pro jas ir toliau dengtu perėjimu pasieksite 
užpakalinę įeigą į „JumboTron“ konstrukciją. 

Septyniasdešimt jardų, pagalvojo Konoras. Jaunystėje, kai pats 
žaidė futbolą, tokią distanciją jis būtų įveikęs maždaug per septynias 
sekundes. 

Kol vedėjas pasakojo jam jau ir taip žinomus dalykus, Konoras 
tyrinėjo tarnybinį liftą. Šis buvo dviejų pėdų trijų colių pločio ir dvie- 
jų pėdų septynių colių aukščio, o viduje pateikta informacija: „Mak- 
simali leidžiama apkrova — 150 svarų.“ Konoro svoris — 210 svarų, 
tad jis tikėjosi, jog gamintojas suprojektavo liftą su šiokia tokia pa- 
pildomos apkrovos paklaida. Buvo kitos dvi problemos: jis negalės iš 

anksto to patikrinti ir negalės sutrukdyti liftui sustoti penktame ar 
antrame aukštuose, kai šiuo leisis apačion. 

— Kai pasieksite „JumboTron“ ekrano duris, — kalbėjo mais- 
to ir gėrimų tiekimo vedėjas, — budintis agentas jas atidarys ir jus 
įsileis. Padavęs jam padėklą, galite grįžti į stadioną ir stebėti pirmą 
rungtynių ketvirtį. Per pertrauką nueinate, pasiimate padėklą ir nu- 
nešate jį į tarnybinį liftą. Paspaudžiate žalią mygtuką, ir liftas nusi- 
leis atgal į pusrusį. Paskui vėl galite stebėti likusią rungtynių dalį. 
Viską supratote, Deivai? 

Konorui niežėjo liežuvį pasakyti: „Ne, sere, gal malonėtumėte 
viską pakartoti darsyk, tik lėčiau?“ 

— Taip, sere. 

— Turite klausimų? 

— Ne, sere. 

— Gerai. Jeigu agentas elgsis su jumis gerai, pasibaigus rung- 
tynėms, nunešite jam žlėgtainį. Kai jis pavalgys, prisistatykite pas 
mane ir atsiimkite uždarbį. Penkiasdešimt dolerių. 

Jis pamerkė akį. 

Mopsas Konorui paaiškino, kad rimtiems aistruoliams nerūpi 
atsiimti uždarbio, jeigu jie nori, kad toks darbas jiems būtų pasiūly- 
tas ir kitą kartą. 

— Prisiminkite, — pridūrė jis. — Kai vedėjas paminės žodį „už- 
darbis“, pamerkite akį. 

Konoras nė neketino atsiimti savo penkiasdešimties dolerių ar 
kada nors vėl sugrįžti į stadioną. Jis pamerkė akį. 


— Kodėl Lorensas keliauja į rungtynes sraigtasparniu, o aš 
įgrūstas į šios mašinos galą? — devynių limuzinų kolonai išskriejant 
pro ambasados vartus, paklausė Zerimskis. 

— Jam reikia ten suspėti anksčiau už jus, — paaiškino Tito- 
vas. — Nori buti supažindintas su visais svečiais, kad jums atvykus, 
galėtų sudaryti įspūdį juos pažinojęs visą gyvenimą. 

— Kas per būdas valdyti šalį, — stebėjosi Zerimskis. — Ne tokios 
ir svarbios šios dienos rungtynės. — Jis šiek tiek patylėjo. — Žinai, 
šįryt mačiau karabiną, kuriuo Ficdžeraldas ketina mane nupilti, — 
galiausiai pasakė. 

Titovas atrodė nustebęs. 

— Jis naudoja to paties modelio, kokį CŽV jam pakišo Sankt 
Peterburge. Bet šiek tiek patobulintas. — Zerimskis įsikišo ranką į 
kišene. — Kaip manai, kas tai? — paklausė, laikydamas tarp pirštų 
kažką panašaus į vinį. 

Titovas papurtė galvą. 

— Visai nenumanau. 

— „Remington 700“ daužiklis, — paaiškino Zerimskis. — Tad 
mes net galime leisti Ficdžeraldui nuspausti gaiduką, o paskui as- 
mens sargybiniai suvarpys jį kulkomis. — Jis atidžiai apžiūrėjo me- 
talo strypelį. — Manau, liepsiu jį įtaisyti į stovą ir laikysiu ant savo 

rašomojo stalo Kremliuje. — Jis vėl įsimetė gelžgaliuką į kišenę. — Ar 
kalba, kurią turiu šįvakar pasakyti, perduota spaudai? 

— Taip, pone prezidente, — patvirtino Titovas. — Ji pilna įpras- 
tų banalybių. Galite būti ramus, nė vienas jos žodis nebus išspaus- 
dintas. 

— O kaip dėl spontaniškos mano reakcijos, kai bus nušautas 
Ficdžeraldas? 

— Turiu čia. 

— Gerai. Supažindinkite, — paprašė Zerimskis, atsilošdamas 
ant užpakalinės sėdynės. 

Titovas iš lagaminėlio šalia savęs išsiėmė aplanką ir ėmėsi skai- 
tyti ranka parašytą scenarijų: 

— Tą dieną, kai buvau išrinktas, prezidentas Lorensas paskam- 
bino man į Kremlių ir asmeniškai pakvietė apsilankyti jo šalyje. Aš 
labai nuoširdžiai priėmiau šį kvietimą. Ir kas atsitinka, kai atvykstu? 
Ištiesta mano ranka pasitinkama ne su alyvos šakele, bet su tiesiai 
man į širdį nutaikytu šautuvu. Ir kur? Mano ambasadoje. Ir kas nu- 
spaudė gaiduką? CŽV agentas. Jeigu nebūčiau gimęs po laiminga 
žvaigžde... 

— Buvęs agentas, — pertraukė Zerimskis. 

— Pamaniau, kad būtų išmintinga, — Titovas pakėlė akis nuo 
savo paruošto teksto, — tarsi netyčia padaryti klaidą ir ją net pa- 
kartoti. Tada neatrodytų akivaizdu, kad iš anksto žinojote, kas bus. 
Amerikoje mėgstama tikėti sąmokslo teorijomis. 

— Man itin smagu dar labiau pakurstyti jų paranoją, — prisipa- 
žino Zerimskis. — Kai Lorensas bus pašalintas iš posto, tikiuosi, dar 
ilgai amerikiečiai rašys storus tomus apie tai, kad per mane visiš- 
kai nutrūko santykiai tarp dviejų šalių. Lorenso valdymas baigsis tik 
kaip išnaša Rusijos atgimimo man prezidentaujant istorijos paraš- 
tėje. — Jis nusišypsojo Titovui. — Ir kai visa tai pasieksiu, nebeliks 
jokių kalbų apie rinkimus, nes valdžioje būsiu iki pat savo mirties 
dienos. 

Konoras pasižiūrėjo į laikrodį. Devynios penkiasdešimt šešios. 
Jis nuspaudė mygtuką šalia tarnybinio lifto ir tuoj pat išgirdo suū- 
žiant mechanizmą — liftas pradėjo pamažu kilti į septintą aukštą. 

Liko dar trisdešimt keturios minutės, iki atidarys stadioną, bet 
Konoras žinojo, kad prireiks dar kažkiek laiko, kol minia pereis tris- 
dešimt metalo detektorių ir asmenines saugos patikras. Bet jis laikėsi 
savojo laiko grafiko, kur kas griežtesnio nei kieno nors stadione. Po 
keturiasdešimt septynių sekundžių jis ištraukė padėklą ir nuspaudė 
mygtuką pranešti personalui pusrūsyje, kad jau pasiėmė. 

Konoras nuskubėjo centriniu septinto aukšto koridoriumi pro 
užkandžių kioską iki durų su užrašu „Pašaliniams įeiti draudžiama“. 
Viena ranka laikydamas padėklą, kita pasuko spynoje raktą ir įsmu- 
ko vidun. Įjungęs šviesas, dengtu perėjimu nužingsniavo į užpakali- 
nę „JumboTron“ dalį. Vėl pasitikrino laikrodyje — aštuoniasdešimt 
trys sekundės. Per ilgai, bet kadangi paskutinis reisas bus be padėklo, 
gal ir įmanoma visą žygį, nuo stogo iki pusrūsio, baigti mažiau nei 
per dvi minutes. Jeigu viskas pasiseks pagal planą, jis išsmuks iš sta- 
diono ir jau lėks į oro uostą, nespėjus pastatyti keliuose užkardų. 

Ant vienos rankos balansuodamas padėklą, kita Konoras pabel- 
dė į duris. Po kelių sekundžių jas atidarė aukštas, stambaus sudėjimo 
vyras — jo siluetas dunksojo šviesos stačiakampyje. 

— Atnešiau jums užkandį, — šiltai nusišypsojęs pasakė Konoras. 

— Puiku, — atsakė Slaptosios tarnybos snaiperis. — Galite užeiti 
pas mane. 

Agentas nuo padėklo pasiėmė rūkytos jautienos su prieskoniais 
sumuštinį, ir Konoras nusekė paskui jį siaura cinkuoto plieno plat- 
forma už didžiulio ekrano, suformuoto iš septynių šimtų aštuonias- 
dešimt šešių televizorių. Slaptosios tarnybos agentas atsisėdo ir su- 
leido dantis į sumuštinį. Konoras stengėsi neišsiduoti, kaip atidžiai 
tyrinėja jo šautuvą. 

„DžumboTron“ ekranas buvo įrengtas per tris aukštus. Konoras 
pastatė padėklą šalia pareigūno, sėdinčio vidury laiptų maršo, ve- 
dančio į žemesniąją rampą. Agentą labiau domino dietinės, becukrės 
kokakolos skardinėlė nei į visas puses lakstančios Konoro akys. 

— Beje, — tarė jis. — Aš — Arnis Kuperis. 

— Deivas Krinklas, — prisistatė Konoras. 

— Na, taigi kiek teko sumokėti už privilegiją pabūti su mani- 
mi? — nusišiepęs paklausė Arnis. 


„Marine One“ nutūpė į sraigtasparnių aikštelę šiaurrytiniame 
stadiono pakraštyje, ir nespėjus orlaivio laipteliams paliesti žemės, 
tyliai priburzgė limuzinas. Po akimirkos iš sraigtasparnio išniro Lo- 
rensas su Loidu. Prezidentas pasisuko pamojuoti dideliam sveikin- 
tojų būriui, o paskui įsėdo į laukiančio limuzino galą. Ketvirtį my- 
lios iki stadiono jie įveikė mažiau nei per minutę, be jokių trukdžių 
pravažiavo pro visas saugos kontroles. Prie įeigos į stadioną jų laukė 
pasveikinti „Redskins“ savininkas Džonas Kentas Kukas. 

— Mums didelė garbė, sere, — Lorensui išlipus iš limuzino, tarė 
jis. 

— Malonu jus matyti, Džonai, — atsakė prezidentas, spausda- 
mas ranką lieknam žilaplaukiui. 

Kukas savo svečius nusivedė į privatų liftą. 

— Jūs tikrai tikite, kad „Redskins“ gali laimėti, Džonai? — nusi- 
šypsojęs paklausė Lorensas. 

— Ką gi, klausimas provokuojantis, kokio ir galima tikėtis iš 
politiko, pone prezidente, — pašmaikštavo Kukas, jiems žengiant į 
liftą. — Visi žino, kad jūs — didžiausias „Packers“ aistruolis. Bet at- 
sakysiu į jūsų klausimą: taip, tikiu, sere. Bus kova už senutę K. A. ir 
„Redskins“ nugalės. 

— Washington Post su jumis nesutinka, — pareiškė preziden- 
tas, ir tuo metu atsidarė lifto durys spaudos ložių aukšte. 

— Neabejoju, esate paskutinis žmogus, tikintis viskuo, ką per- 
skaito Post, — atrėmė Kukas. 

Abu vyrai nusijuokė, ir Kukas nusivedė prezidentą į savo ložę — 
erdvią patogią patalpą virš penkiasdešimties jardų linijos, iš kur vė- 
rėsi puikus vaizdas į visą sporto aikšte. 

— Pone prezidente, norėčiau jus supažindinti su pora žmonių, 
dėl kurių „Redskins“ tapo geriausia futbolo komanda Amerikoje. 
Leiskite man pradėti nuo savo žmonos Ritos. 

— Malonu susipažinti, Rita, — tarė Lorensas, paspausdamas jai 
ranką. — Ir sveikinu jus triumfavusią per Nacionalinio simfoninio 
orkestro pokylį. Girdėjau, kad jums vadovaujant, suaukota rekordinė 
suma. 

Ponia Kuk nušvito pasididžiavimu. 

Lorensas sugebėdavo prisiminti tinkamą faktą ar epizodą apie 
kiekvieną žmogų, su kuriuo būdavo supažindinamas. Tarp jų buvo ir 
mažuliukas senukas su „Redskins“ bleizeriu. Šis žmogelis tikrai nie- 
kada negalėjo būti jų žaidėjas. 

— Čia Mopsas Vašeris, — pristatė Džonas Kentas Kukas, uždė- 
damas delną senukui ant peties. — Taigi, jis... 

— ... vienintelis žmogus istorijoje, patekęs į „Redskins“ šlovės 
muziejų, nors nesužaidė komandoje nė vienų rungtynių, — užbaigė 
prezidentas. 

Mopso veidą nušvietė plati šypsena. 

— Ir mane informavo, kad komandos istoriją jūs žinote geriau 
už visus. 

Dabar Mopsas sau pasižadėjo niekada nebebalsuoti už respu- 
blikonus. 

— Tad pasakykite, Mopsai, kiek reguliariajame sezone Vinsas 
Lombardis surinko taškų, kai treniravo „Packers“, o kiek tuo laiko- 
tarpiu, kai dirbo „Redskins“ treneriu? 

— Pas „Packers“ — keturis šimtus penkiasdešimt devynis, pas 

„Redskins“ — keturis šimtus trisdešimt penkis, — išpoškino Mopsas 
ir liūdnai nusišypsojo. 

— Kaip tik taip ir maniau. Jam apskritai nereikėjo palikti „Pac- 
kers“, — pasakė prezidentas, paplodamas Mopsui per nugarą. 

— Žinote, prezidente, — įsiterpė Kukas, — man niekada nepa- 
vyko užklupti Mopso tokiu klausimu apie „Redskins“, į kurį jis nepa- 
jėgtų atsakyti. 

— Ar kada nors jus buvo sukirtę, Mopsai? — vėl pasisukdamas į 
vaikščiojančią enciklopediją, paklausė prezidentas. 

— Nuolat mėgina, pone prezidente, — atsakė Mopsas. — Štai 
dar vakar vienas žmogus... 

Mopsui nespėjus baigti sakinio, Lorenso alkūnę palietė Endis 
Loidas. 

— Atleiskite, kad pertraukiu, sere, bet mums ką tik pranešė, kad 
Zerimskis į stadioną atvyks po penkių minučių. Jums ir ponui Ku- 
kui dabar reikėtų nueiti prie šiaurrytinių vartų, kad suspėtumėte jį 
pasitikti. 

— Taip, žinoma, — atsakė Lorensas ir pasisukęs į Mopsą pridū- 
rė: — Kai tik grįšiu, dar pasikalbėsime. 

Mopsas linktelėjo, o prezidentas su savo palyda išskubėjo iš lo- 
žės pasveikinti Zerimskio. 


— Čia ankštoka, — stengdamasis perrėkti didžiulio ventiliato- 
riaus palubėje keliamą triukšmą šūktelėjo Konoras. 

— Tikrai taip, — sutiko Arnis ir baigė gerti savo kolą. — Bet 
mūsų darbe tokių vietų pasitaiko. 

— Šiandien tikitės kokių nors nesklandumų? 

— Tiesą sakant, ne. Žinoma, mes visi būsime visiškai pasiren- 
gę, kai abu prezidentai išeis į aikštę, bet tai truks tik apie aštuonias 
minutes. Nors jeigu specialiajam agentui Breitveitui pavyks įtikinti, 

nė vienam iš jų nebus leista iškišti nosies iš Kuko ložės, kol neateis 
metas išvykti. 

Konoras linktelėjo ir uždavė dar kelis nekaltus klausimus, o 
paskui įdėmiai klausėsi bruklinietiško Arnio akcento ir kruopščiai 
dėjosi į galvą visus jo nuolat vartojamus posakius. 

Kai Arnis pradėjo doroti šokoladinio torto gabalą, Konoras 
žvilgtelėjo pro plyšį tarp besisukančių reklaminių plokščių. Dauge- 
lis Slaptosios tarnybos agentų stadione irgi užkandžiavo. Jis sutelkė 
dėmesį į apšvietimo bokštą už aikštės vakarinės galinės zonos. Ten, 
viršuje, Bredas įdėmiai klausėsi agento, rodančio į „Redskins“ savi- 
ninko ložę. Štai tokį jauną žmogų slaptajai tarnybai reikėjo užver- 
buoti, pagalvojo Konoras. Jis vėl pasisuko į Arnį. 

— Prasidedant rungtynėms vėl pasimatysime. Lėkštę sumušti- 
nių, dar torto ir kokakolos. Jums tinka? 

— Puikiai skamba. Bet torto gal reikėtų mažiau. Aš ne prieš, 
jei žmona pasakys, kad priaugau kelis svarus, bet pastaruoju metu 
ėmė priekaištauti mano viršininkas, už viską atsakingas specialusis 
agentas. 

Užkaukė sirena, pranešanti visam stadiono personalui, kad jau 
dešimta trisdešimt ir netrukus bus atidaryti vartai. Į tribūnas pradė- 
jo plūsti aistruoliai, daugelis jų traukė į savo įprastas vietas. Konoras 
susirinko ant padėklo tuščią kolos skardinėlę ir plastikinę dėželę nuo 
sumuštinių. 

— Kai prasidės rungtynės, atnešiu priešpiečius, — pažadėjo jis. 

— Aha, — atsakė Arnis, savo žiūronus dabar nukreipęs į minią 
apačioje. — Bet ateikite tik tada, kai abu prezidentai grįš į savininko 
ložę. Kol jie aikštėje, pašaliniams neleidžiama būti „JumboTron“ vi- 
duje. 

— Gerai, suprantu, — pasakė Konoras, paskutinį kartą užmes- 
damas akį į Arnio šautuvą. 

Apsisukęs išeiti, išgirdo balsą iš portatyvinės radijo stotelės: 

— Herkuli trys. 

Arnis išsitraukė radijo stotelę iš dėklo už nugaros, nuspaudė 
mygtuką ir atsiliepė: 

— Herkulis trys, kalbėkite. 

Konoras prie durų delsė. 

— Nėra ko pranešti, sere. Ką tik ketinau užmesti akį į vakarinę 
tribūną. 

— Gerai. Praneškite, jei pastebėsite ką nors įtartina. 

— Bus įvykdyta, — pasakė Arnis ir vėl prisisegė stotelę prie diržo. 

Konoras tyliai išžengė į dengtą perėjimą, uždarė duris ir tuščią 
kolos skardinėlę pastatė ant laiptelio. Pasižiūrėjęs į laikrodį, sparčiai 
nužingsniavo tolyn. Atrakino kitas duris ir išjungė šviesą. Centrinis 
koridorius knibždėjo aistruolių, skubančių į savo vietas. Pasiekęs lif- 
to šachtą, vėl pasižiūrėjo į laikrodį. Penkiasdešimt keturios sekundės. 
Dabar jau nuotolį teks įveikti mažiau nei per trisdešimt sekundžių. 
Jis nuspaudė mygtuką. Po keturiasdešimt septynių sekundžių vėl at- 
važiavo tarnybinis liftas. Buvo aišku, kad į antrą ar penktą aukštą 
jo nekvietė. Jis įdėjo vidun padėklą ir vėl nuspaudė mygtuką. Liftas 
pamažu pradėjo leistis į pusrūsį. 

Niekas į Konorą, vilkintį ilgu baltu maisto tiekėjo švarku ir su 
„Redskins“ kepuraite ant galvos, atidžiau nė nežvilgtelėjo, kai nerū- 
pestingai, neskubiu pasivaikščiojamu žingsniu nuėjo pro užkandžių 
kioską link durų su užrašu „Pašaliniams įeiti draudžiama“. Jis įsmu- 
ko vidun ir užrakino paskui save duris. Patamsy be garso slinko atgal 
siauru perėjimu, kol atsidūrė keli žingsniai nuo įeigos į „JumboTron“ 
įrenginį. Stovėjo žvelgdamas į didžiulę plieninę siją, prilaikančią 
ekraną. 

Konoras įsitvėrė turėklo ir parpuolė ant kelių. Pasilenkęs į prie- 
kį, abiem rankomis sugriebė siją ir nuslydo nuo perėjimo. Akis laikė 
įsmeigęs į ekraną, esantį, jei galima tikėti architekto brėžiniu, ketu- 
riasdešimt dvi pėdos priešais jį. O atrodė, kad mylia. 

Jis jau galėjo pamatyti rankeną, bet vis tiek nebuvo tikras, ar 
avarinis liukas, pažymėtas inžineriniuose planuose, iš tikrųjų egzis- 

tuoja. Konoras pamažu, colis po colio, pradėjo šliaužti sija, nėsyk 
nepažvelgdamas į šimto septyniasdešimties pėdų gylio prarają po 
savimi. Atrodė kaip dvi mylios. 

Pagaliau pasiekęs sijos galą, apsižergė ją kojomis ir tvirtai įsi- 
tvėrė, lyg sėdėtų ant žirgo. Ekrane epizodo iš ankstesnių „Redskins“ 
rungtynių, kai kamuolys buvo prispaustas už galinės linijos prie že- 
mės, pakartojimas persijungė į sportinių prekių parduotuvės rekla- 
mą. Konoras giliai įkvėpė oro, sugriebė rankeną ir patraukė į save. 
Liuko durelės nuslydo, atidengdamos, kaip ir buvo pažymėta projek- 
te, dvidešimt dviejų su puse kvadratinio colio angą. Konoras pamažu 
įlindo vidun ir nustūmė atgal į vietą dureles. 

Iš visų pusių spaudžiamas plieno, jis pasigailėjo nepasiėmęs 
storų pirštinių. Tačiau sulig kiekviena praslenkančia minute Kono- 
ras vis labiau buvo užtikrintas, kad jeigu prireiks grįžti prie plano, 
parengto netikėtam atvejui, niekas taip ir nenujaus, kur jis slepiasi. 

Daugiau nei pusantros valandos jis gulėjo tuščiavidurėje plieni- 
nėje sijoje šimtas septyniasdešimt pėdų virš žemės, vos įstengdamas 
pakreipti riešą, kad galėtų pasižiūrėti į laikrodį. Kita vertus, kadaise 
Vietname dešimt dienų išstovėjo uždarytas bambukiniame narve, o 
vanduo siekė smakrą. 

Kaip jis spėjo, Arnis niekada to nepatyrė. 


Zerimskis šiltai paspaudė rankas visiems, kuriems buvo prista- 
tytas, ir net nusijuokė iš Džono Kento Kuko sąmojų. Jis prisiminė 
visų svečių vardus ir su šypsena atsakinėjo į klausimus. „Štai, ką 
amerikiečiai vadina žavesio ofenzyva“, — kadaise jam paaiškino Ti- 
tovas: tai dar labiau sustiprins pasibaisėjimą tuo, ką jiems šį vakarą 
suplanavo. 

Mintyse jau girdėjo, kaip svečiai pasakoja žurnalistams: „Jis 
buvo toks atsipalaidavęs ir atrodė nesuvaržytas, ypač bendraudamas 
su prezidentu, kurį vis paminėdavo kaip savo mielą ir artimą drau- 
gą Tomą.“ Vėliau svečiai prisimins, kad Lorensas elgėsi kitaip, ne- 
demonstravo tokios pat šilumos ir savo svečio ruso atžvilgiu laikėsi 
santūriai. 

Kai visi susipažino, Džonas Kentas Kukas šaukšteliu pabarbeno 
į stalą. 

— Atleiskite, kad tenka pertraukti tokį malonų įvykį, — prabilo 
jis, — bet laikas nelaukia, ir štai dabar turiu, ko gero, vienintelę savo 
gyvenime progą glaustai instruktuoti du prezidentus. 

Nuskambėjo juokas. 

— Taigi. — Kukas užsidėjo akinius ir ėmė skaityti iš popieriaus 
lapo, kurį padavė viešųjų ryšių padėjėjas. — Vienuoliktą dvidešimt aš 
palydėsiu abu prezidentus prie pietinio įėjimo į stadioną, o vienuo- 
liktą trisdešimt šešios išvesiu juos į žaidimo aikštę. — Jis pakėlė akis 

nuo teksto. — Aš pasirūpinau, kad pasitiktų kurtinančiomis ovacijo- 
mis, — su šypsena pridūrė jis. 

Rita nusijuokė — tik gal šiek tiek per garsiai. 

— Kai pasieksime aikštės vidurį, prezidentus pristatysiu abiejų 
komandų kapitonams, o šie paeiliui juos pristatys savo pavaduoto- 
jams ir treneriams. Paskui prezidentai bus supažindinti su rungtynių 
teisėjais. Vienuoliktą keturiasdešimt visi pasisuks į vakarinę tribūną, 
kur „Redskins“ orkestras atliks Rusijos himną, o po trumpos pauzės — 
„Žvaigždėmis nusėtą vėliavą“*. Lygiai vienuoliktą keturiasdešimt aš- 
tuonios mūsų garbingas svečias prezidentas Zerimskis išmes sidabrinį 
dolerį. Paskui abu džentelmenus išlydėsiu iš aikštės ir atvesiu čia, kur, 
tikiuosi, visiems bus malonu matyti, kaip „Redskins“ nugali „Packers“. 

Abu prezidentai nusijuokė. 

Kukas į savo svečius pažvelgė šypsodamasis iš palengvėjimo, 
kad pirma jo sunkaus išbandymo dalis baigėsi, ir pasiteiravo: 

— Bus klausimų? 

— Taip, Džonai, turiu klausimą, — atsiliepė Zerimskis. — Jūs 
nepaaiškinote, kodėl aš privalau išmesti monetą. 

— Kad kapitonas, kuris atspės herbas ar skaičius, galėtų rinktis, 
kuri komanda gaus kamuolį. 

— Kokia nuostabi idėja, — pasakė Zerimskis. 


Slinko minutės, ir Konoras vis dažniau žvilgčiojo į laikrodį sau 
ant riešo. Nenorėjo tūnoti „JumboTron“ viduje ilgiau nei būtina, bet 
reikėjo laiko susipažinti su karabinu, kuriuo nesinaudojo jau kažin 
kiek metų. 

Vėl pasižiūrėjo į laikrodį. Vienuolikta dešimt. Palauks dar septy- 
nias minutes. Kad ir kaip pradedi nekantrauti, niekada nepasianks- 
tink — taip tik padidinsi riziką. 


* "Nacionalinis Jungtinių Valstijų himnas. 

Vienuolikta dvylika. Pagalvojo apie Krisą Džeksoną ir jo pa- 
siaukojimą vien dėl to, kad jam suteiktų tą vieną vienintelį šansą. 

Vienuolikta keturiolika. Pagalvojo apie Džoaną ir žiaurią bei 
beprasmišką mirtį, kurią jai užsakė Gutenburgas vien dėl to, kad dir- 
bo pas Konorą sekretore. 

Vienuolikta penkiolika. Pagalvojo apie Megę ir Tarą. Jeigu jam 
pasiseks, suteiks joms šansą ramiai gyventi. Vis dėlto jis abejojo, ar 
kada nors vėl jas pamatys. 

Vienuolikta septyniolika. Konoras atstūmė liuko dureles ir 
pamažu išlindo iš ankštumos. Minutėlę kaupė jėgas, paskui perme- 
tė kojas per siją ir apžargom tvirtai suspaudė ją šlaunimis. Leidosi 
šliaužti pamažu atgal keturiasdešimt dvi pėdas perėjimo link, vėl ne- 
žiurėdamas žemyn. 

Saugiai pasiekęs atbrailą, užsikeberiojo ant tako. Kelias sekun- 
des laikėsi už turėklo, o paskui atsitiesė ir pasimankštino sąnarius. 

Vienuolikta dvidešimt septynios. Paskutinį sykį apmąstęs savo 
planą, sparčiai nuėjo „JumboTron“ įrenginio link, tik stabtelėjo pasi- 
imti tuščios kolos skardinėlės, kurią buvo palikęs ant laiptelio. 

Garsiai pabeldė į duris ir nepalaukęs, kol atsilieps, jas atidarė, 
įėjo vidun ir per ventiliatoriaus keliamą triukšmą šūktelėjo: 

— Čia aš! 

Arnis atsargiai pasižiūrėjo nuo atbrailos viršuje, jau ranka siek- 
damas automatinio pistoleto „Armalite“ gaiduko. 

— Nešdinkitės laukan! — riktelėjo. — Juk liepiau negrįžti, kol 
prezidentai neišeis iš aikštės. Džiaukitės, kad nepaleidau kulkos. 

— Atleiskite, — atsiprašė Konoras. — Aš tik pastebėjau, kaip čia 
karšta, ir atnešiau dar kolos. 

Jis iškėlė aukštyn tuščią skardinėlę, ir Arnis pasilenkė laisvąja 
ranka jos paimti. Jo pirštams palietus skardinėlės kraštą, Konoras ją 
paleido, staigiai čiupo jį už riešo ir iš visų jėgų trūktelėjo nuo atbrailos. 

Arnis baisiai suriko, galva trenkdamasis į cinkuotas tako grin- 
dis, o pistoletas jomis nučiuožė tolyn. 

Konoras pasisuko ir užšoko ant savo priešininko, šiam nė ne- 
spėjus atsikvošėti. Arnis bandė pakelti galvą, bet Konoras tiesiu kai- 
riniu smūgiu į smakrą jį apsvaigino, o paskui griebė ant Arnio dir- 
žo kabančius antrankius. Jis tik akies krašteliu spėjo pamatyti sau 
į tarpkojį nutaikytą kelį, bet mikliai kryptelėjo į šalį ir išvengė visos 
smūgio jėgos. Arnis mėgino stotis, bet Konoras vėl smogė jam kumš- 
čiu, šįsyk į nosį. Išgirdo trekštelėjimą, iš nosies per veidą plūstelėjo 
kraujas, ir Arnio kojos sulinko — jis susmuko ant grindų. Konoras vėl 
užšoko ant jo. Arnis bandė atsikelti, bet Konoras trenkė jam į dešinį 
petį. Arnis sutrūkčiojo, sukniubo ant tako ir šįsyk liko gulėti ramus. 

Konoras nusiplėšė nuo savęs ilgą baltą švarką, marškinius, kakla- 
raištųų, kelnes, kojines ir kepuraitę. Viską sumetė į krūvą kampe, pas- 
kui atrakino Arnio antrankius ir greitai nuvilko nuo jo uniformą. Ja 
rengdamasis pamatė, kad agento batai bent dviem dydžiais per maži, 
o kelnės — pora colių per trumpos. Bet neliko nieko kita, kaip tik vėl 
apsiauti savo kojines ir likti su sportukais — gerai, kad buvo juodi. Nė 
nemanė, kad per sumaištį, kurią netrukus sukels, kas nors prisimins 
matęs Slaptosios tarnybos agentą, avintį nestandartiniais batais. 

Konoras iš drabužių krūvos kampe vėl pasigriebė kaklaraištį ir 
juo tvirtai surišo Arniui čiurnas. Paskui sąmonę praradusį vyrą pa- 
kėlė, atrėmė į sieną ir, jo rankomis apkabinęs plieninę siją, einančią 
per visą „JumboTron“ plotį, riešus surakino antrankiais. Galiausiai 
išsitraukė iš kišenės nosinę, ją sugumuliavo ir įgrūdo Arniui į burną. 
Vargšui kurį laiką viską skaudės. Bent jau bus šiokia tokia nauda — 
numes tuos kelis papildomus svarus svorio, dėl kurių jam iškalbėjo 
viršininkas. 

— Nieko asmeniška, — pasakė Konoras. 

Jis pasidėjo Arnio kepurę ir tamsius akinius prie durų ir pasiė- 
mė jo šautuvą: kaip ir manė, tai buvo M-16. Tokio tikrai nesirinktų, 
bet darbą juo atlikti galima. Jis skubiai užkopė laiptais į antro aukšto 
aikštelę, kur anksčiau sėdėjo Arnis, paėmė jo žiūronus ir pro spragą 
tarp reklaminio stendo ir vaizdo ekrano apžvelgė žmones apačioje. 

Vienuolikta trisdešimt dvi. Trys minutės ir trisdešimt aštuonios 
sekundės nuo tada, kai Konoras įžengė „JumboTron“ vidun. Tai ope- 
racijos daliai buvo numatęs keturias minutes. Jis pradėjo giliau ir 
lygiau kvėpuoti. 

Staiga išgirdo už savęs balsą: 

— Herkuli trys. 

Iš pradžių nesumojo, iš kur jis sklinda, bet paskui prisiminė 
mažą portatyvinę radijo stotelę, pritvirtintą prie Arnio diržo. 

— Čia Herkulis trys, kalbėkite. 

— Jau pamaniau, kad praradome su jumis ryšį, Arni, — pasa- 
kė jo viršininkas, specialusis tarnybos agentas, atsakingas už saugu- 
mą. — Viskas gerai? 

— Taip, — patvirtino Konoros. — Tik man reikėjo nusičiurkšt, 
ir nenorėjau to daryti ant žmonių. 

— Teisingai, — nusijuokė agentas Breitveitas. — O dabar nenu- 
leiskite akių nuo savo sektoriaus. Netrukus „Red Light“ ir „Water- 
fall“* išeis į aikštę. 

— Bus vykdoma, — pasakė Konoras akcentu, už kurį motina 
būtų jį apibarusi. 

Radijo ryšys baigtas. 

Vienuolikta trisdešimt keturios. Konoras apžvelgė stadioną. 
Liko neužimtos tik kelios raudonos ir geltonos vietos. Jis stengėsi 
nenukreipti dėmesio į pusplikes „Redskins“ strikses, aukštai į orą 
kilnojančias kojas tiesiai po juo. 

Kai iš tunelių pietiniame stadiono krašte išniro abi komandos, 
iš tribūnų pakilo staugesys. Žaidėjai lėtai nurisnojo į aikštės centrą, o 
žiūrovai ėmė skanduoti „Redskins, valio!“. 

Konoras pakėlė sau prie akių Arnio žiūronus ir nusitaikė į ap- 
švietimo bokštus, besistiebiančius aukštai virš stadiono. Beveik visi 
agentai dabar apžiūrinėja žmones žemai, ieškodami bent kokių ga- 


* 


Vašingtono „Redskins“ ir Grin Bėjaus „Packers“ komandų pavadinimai kitaip. 

limų nesklandumų ženklų. Nė vienas iš jų nesidomėjo ta vienintele 
vieta, iš kur jie faktiškai turėjo atsirasti. Konoras apsistojo ties jau- 
nuoju Bredu, spoksančiu į šiaurinę tribūną ir nuosekliai apžvelgian- 
čiu eilę po eilės. Vaikinas atrodė tarsi būtų atsidūręs arčiausiai dan- 
gaus. 

Konoras pasisuko ir nukreipė žiūronus į penkiasdešimties jardų 
liniją. Du kapitonai jau stovėjo vienas priešais kitą. 

Vienuolikta trisdešimt šešios. Minia vėl sustugo, kai Džonas 
Kentas Kukas išdidžiai į aikštę įvedė abu prezidentus, lydimus bent 
tuzino agentų, beveik tokių pat raumeningų kaip ir žaidėjai. Vieno 
žvilgsnio Konorui užteko nustatyti, kad ir Zerimskis, ir Lorensas vilki 
neperšaunamas liemenes. 

Jam būtų buvę geriau iš anksto nusitaikyti karabinu į Zerimskį 
ir milimetrinius optinio taikiklio taškelius sucentruoti į jo galvą, bet 
negalėjo rizikuoti būti pastebėtas kurio nors iš snaiperių apšvietimo 
bokštuose — visi laikė šautuvus įrėmę į petį. Jis žinojo, kad jie ištre- 
niruoti nusitaikyti ir paleisti šūvį greičiau nei per tris sekundes. 

Kol prezidentai sveikinosi su žaidėjais, Konoras atkreipė dė- 
mesį į „Redskins“ vėliavą, plaikstomą brizo virš vakarinio stadiono 
pakraščio. Jis atlaužė šautuvo buožę ir aptiko, kad ginklas, kaip ir 
tikėjosi, „parengties būklės“ — visiškai užtaisytas, saugiklis nuo gai- 
duko atitrauktas. Jis įvarė į lizdą pirmą šovinį ir užtrenkė spyną. Tas 
garsas jį paveikė it startinio pistoleto pokštelėjimas, ir staiga Kono- 
ras pajuto beveik dvigubai paspartėjant širdies ritmą. 

Vienuolikta keturiasdešimt viena. Dvejetas prezidentų dabar 
šnekučiuojasi su rungtynių teisėjais. Pro žiūronus Konoras matė 
Džoną Kentą Kuką nervingai dirsčiojant į laikrodį. Pasilenkęs, jis 
kažką pašnabždėjo Lorensui į ausį. Amerikietis prezidentas linkte- 
lėjo, palietė Zerimskiui alkūnę ir jį nukreipė į teritoriją tarp dviejų 
komandų. Ten ant žolės buvo padaryti du nedideli balti apskritimai, 
vieno vidury buvo pavaizduota meška, kito — erelis, idant abu prezi- 
dentai tiksliai žinotų, kur atsistoti. 

— Ponios ir ponai, — per garsiakalbius nuskardėjo balsas. — 
Malonėkite atsistoti — bus atliekamas nacionalinis Rusijos Respu- 
blikos himnas. 

Sutarškėjo kėdės — žiūrovai kėlėsi iš savo vietų, daugelis jų nu- 
siėmė „Redskins“ kepurėles ir veidais pasisuko į orkestrą ir chorą 
vakariniame aikštės gale. Dirigentas iškėlė lazdelę, padarė pauzę, o 
paskui energingiau šia mostelėjo žemyn. Žmonės neramiai klausėsi 
melodijos, nedaugelis iš jų kada nors anksčiau buvo ją girdėjęs. 

Nors Konoras jau nemažai kartų yra stovėjęs ir klausęsis nacio- 
nalinio Rusijos himno, jis patyrė, kad nedaugelis orkestrų už tos ša- 
lies ribų žinodavo, kokiu tempu šį groti, nei kiek posmų turėtų atlikti. 
Tad jis nusprendė palaukti iki „Žvaigždėmis nusėtos vėliavos“ ir tik 
tuomet pasinaudoti savo vienintele galimybe. 

Kai Rusijos himnas baigėsi, žaidėjai pradėjo mankštintis ir ris- 
noti vietoje, mėgindami sumažinti sau įtampą. Konoras laukė, kol 
dirigentas vėl iškels lazdelę, ir tai bus jam ženklas nusitaikyti į Ze- 
rimskį. Jis žvilgtelėjo į vėliavos stiebą tolimajame stadiono krašte: 
„Redskins“ vėliava dabar geibiai karojo, vadinasi, nebuvo jokio vėjo. 

Orkestro dirigentas darsyk iškėlė lazdelę. Konoras iškišo šautu- 
vo vamzdį per tarpą tarp trikampio reklaminio stendo ir vaizdo ekra- 
no, mediniu rėmu pasinaudodamas kaip atrama. Pro optinį taikiklį 
apžvelgęs visą aikštę, susifokusavo į Zerimskio pakaušį, taikiklio 
centru visiškai sulygindamas milimetrinius taškelius. 

Suskambo įžanginiai Amerikos himno taktai, ir abu preziden- 
tai pastebimai išsitempė. Konoras iškvėpė orą. Trys... du... vienas. 
Jis švelniai nuspaudė gaiduką kaip tik tuo metu, kai Lorensas dešinę 
ranką prisidėjo prie krūtinės. Tas staigus judesys atitraukė Zerimskio 
dėmesį — rusų prezidentas žvilgtelėjo kairėn, ir kulka laisvai prašvil- 
pė virš dešinės jo ausies. Per septyniasdešimt aštuonis tūkstančius 
nedarniai traukiančių balsų niekas neišgirdo tylaus dunkstelėjimo, 
kai colis metalo įsmigo į žolę už penkiasdešimties jardų linijos. 

Bredas, gulintis prisiplojęs pilvu ant apšvietimo bokšto platfor- 

mos virš svarbių asmenų ložės, pro žiūronus įdėmiai stebeilijo į publi- 
ką apačioje. Jo akys apsistojo ties „JumboTron“ įrenginiu. Milžinišką 
vaizdo ekraną užpildė didesnis nei natūralaus dydžio prezidentas Lo- 
rensas su ranka prie širdies, aistringai traukiantis nacionalinį himną. 

Bredas žiūronais slinko toliau. Staiga juos atgręžė atgal. Pama- 
nė, kad kažką pastebėjo tarp trikampio reklamos stendo ir ekrano. 
Dar kartą pasitikrino... ten kyšojo šautuvo vamzdis, nutaikytas į aikš- 
tės vidutį iš plyšio, kur anksčiau jis matė stebintį pro savo žiūronus 
Arnį. Jis ryškiau sufokusavo žiūronus ir išvydo veidą, kurį jau matė 
šiandien. Nė kiek nedvejodamas suriko: 

— Pridenkite ir evakuokite! Šautuvas prie ekrano! 

Bredo balsas nuskambėjo taip įtaigiai ir įsakmiai, kad agentas 
Breitveitas ir du jo kontratakuojantys snaiperiai tučtuojau nukreipė 
savo žiūronus į „JumboTron“. Akimirksniu jie surado Konorą, besi- 
taikantį paleisti antrą šūvį. 

— Atsipalaiduok, — sau murmėjo Konoras. — Neskubėk. Turi 
pakankamai laiko. 

Zerimskio galva vėl užpildė optinio taikiklio apskritimą. Kono- 
ras sulygino ties ja milimetrinius taškelius ir vėl iškvėpė orą. Trys... 
du... 

Breitveito kulka pataikė jam į kairį petį, nublokšdama atgal. An- 
tra kulka švilptelėjo pro plyšį, kuriame prieš mirksnį buvo jo galva. 

Nacionalinis himnas baigėsi. 

Šiam momentui Konorą parengė dvidešimt aštuoneri treniruo- 
čių metai. Visas jo organizmas reikalavo nedelsiant sprukti. Jis iš- 
kart ėmėsi plano A, mėgindamas nepaisyti žiauraus skausmo petyje. 
Vargais negalais nusigavo iki durų, išjungė šviesą ir išklupiniavo ant 
perėjimo stalo. Mėgino bėgti prie tolesnių durų, vedančių į pagrindi- 
nį koridorių, bet suprato turįs sutelkti visą savo energiją tam, kad pa- 
Jėgtų judėti į priekį. Po keturiasdešimties sekundžių, kaip tik tuomet, 
kai abu prezidentai jau buvo išlydimi iš aikštės, jis pasiekė duris. Iš- 
girdo publiką sustaugiant, kai „Redskins“ ruošėsi pradėti žaidimą. 

Konoras atrakino duris, nusvirduliavo iki tarnybinio lifto ir 
kelis kartus bakstelėjo mygtuką. Suūžė variklis, ir liftas pradėjo pa- 
mažu kilti į septintą aukštą. Konoro akys lakstė į šalis, ieškodamos 
menkiausio pavojaus ženklo. Skausmas petyje vis stiprėjo, bet jis 
žinojo, jog nieko negali padaryti, kad šis apmalštų. Pirmiausia, kur 
visos teisėsaugos agentūros jo ieškos, — tai vietinėse ligoninėse. Jis 
pažiūrėjo į šachtą ir pamatė artėjantį lifto viršų. Šiam liko kilti apie 
penkiolika sekundžių. Bet staiga jis sustojo. Administracijos aukšte 
liftas tikriausiai buvo pakraunamas arba iškraunamas. 

Konoras instinktyviai griebėsi atsarginio plano nenumatytiems 
atvejams, nors to daryti anksčiau jam niekada neteko. Žinojo — il- 
giau čia užsilaikyti negalima, jeigu dar kelias sekundes delstų, kas 
nors jį pastebėtų. 

Kaip įstengdamas greičiau Konoras pasuko atgal prie durų, ve- 
dančių į „JumboTron“ įrenginį. Tarnybinis liftas vėl pajudėjo aukš- 
tyn. Po kelių sekundžių pasirodė padėklas su sumuštiniais, rieke šo- 
koladinio torto „Juodoji giria“ ir kola, kurių Arnis taip laukė. 

Konoras vėl įsmuko pro duris su užrašu „Pašaliniams įeiti drau- 
džiama“ ir paliko jas neužrakintas. Teko sutelkti visas valios pastan- 
gas, kad pajėgtų perėjimo taku įveikti septyniasdešimt jardų, bet jis 
žinojo, kad po kelių akimirkų pro tas duris spiečiumi įsiverš Apsau- 
ginio žvalgybos padalinio mobiliosios grupės agentai. 

Po dvidešimt keturių sekundžių Konoras pasiekė siją, prilaikan- 
čią vaizdo ekraną. Dešine ranka sugriebęs už turėklo, jis nuslydo per 
perėjimo kraštą ant atbrailos kaip tik tada, kai atsilapojo koridoriaus 
durys. Įsmukęs po perėjimo grindimis, girdėjo atbildant dvi poras 
kojų, prabėgant virš jo ir sustojant prie „JumboTron“ durų. Pro plyšį 
grindyse jis matė vieną agentą su automatiniu pistoletu rankoje. Jis 
atstūmė duris. Nežengdamas vidun, jis ieškojo šviesos jungiklio. 

Konoras luktelėjo, kol užsižiebė šviesos ir abu agentai dingo 
„JumboTron“ viduje, o paskui jau trečią kartą tądien leidosi šliaužti 
keturiasdešimt dvi pėdas sija. Bet dabar galėjo prisilaikyti tik dešine 

ranka, o tai reiškė, kad į priekį judėjo dar lėčiau. Ir tuo pat metu turė- 
jo stengtis, kad kraujas iš kairio peties lašėtų šimtą septyniasdešimt 
pėdų ant žemės, o ne ant sijos, kur visi pastebėtų. 

Pirmiausia, ką išvydo „JumboTron“ vidun įėjes pirmasis agen- 
tas, — tai prirakintą antrankiais prie plieninio strypo Arnį. Iš lėto, 
dairydamasis į visas puses, jis slinko šio link, o paskui sustojo šalia. 
Partneris ginklu dengė jį, kol atrakino Arniui antrankius ir atsargiai 
nuleido vyrą ant grindų, o paskui ištraukė iš burnos sugniaužytą no- 
sinę ir patikrino pulsą. Arnis buvo gyvas. 

Jis užvertė akis į lubas, bet nieko nepratarė. Pirmas Slaptosios 
tarnybos agentas tuojau pat pradėjo kopti laiptais į viršutinį lygmenį, 
o antrasis su parengtu pistoletu jį pridengė iš už nugaros. Pirmasis 
atsargiai slinko atbraila už milžiniško ekrano. Kurtinantis kauksmas 
nugriaudėjo per stadioną, kai „Redskins“ prispaudė kamuolį prie že- 
mės už priešininkų galinės linijos, bet jis nekreipė į tai dėmesio. Pa- 
siekęs tolimąją sieną, apsisuko ir linktelėjo. Antrasis agentas pradėjo 
kopti į viršutinį lygmenį, kur atliko tokią pačią žvalgybą. 

Paskui abu agentai sugrįžo į apatinį lygmenį, dar kartą patikri- 
no visas galimas slėpimosi vietas, ir tuo metu pirmojo agento radijo 
stotelėje pasigirdo balsas: 

— Herkuli septyni. 

— Herkulis septyni klauso. 

— Jo nė ženklo? — paklausė Breitveitas. 

— Čia nieko nėra, tik Arnis — jis vien su apatiniais, antrankiais 
prirakintas prie strypo. Abejos durys neužrakintos, ir ant perėjimo 
iki pat pagrindinio koridoriaus prilašėję kraujo, tad jūs tikrai į jį pa- 
taikėte. Jis turi būti kur nors čia. Apsirengęs Arnio uniforma, tad ne- 
bus sunku jį atpažinti. 

— Labai nesitikėkite, — pasakė Breitveitas. — Jeigu čia tas, apie 
kurį galvoju, jis galėtų būti tiesiog jums po nosimis. 


Trys vyrai sėdėjo Ovaliniame kabinete ir klausėsi įrašo garso ka- 
setėje. Du jų vilkėjo vakarine apranga, trečiasis — uniforma. 

— Kaip ją suradote? — paklausė Lorensas. 

— Ji buvo Ficdžeraldo „JumboTron“ viduje paliktų drabužių 
krūvoje, — pasakė specialusis agentas Breitveitas, buvęs atsakingas 
už saugumą stadione. — Užpakalinėje džinsų kišenėje. 

— Kiek žmonių galėjo tai girdėti? — paklausė Loidas, pasisteng- 
damas nutaisyti ramų balsą. 

— Tik mes trys šiame kabinete, sere, — patikino Breitveitas. — 
Vos tik ją išklausęs, iškart susisiekiau su jumis. Net neinformavau 
savo boso. 

— Ir už tai dėkoju jums, Bilai, — pasakė prezidentas. — Tačiau 
kaip dėl tų, kurie matė incidentą stadione? 

— Be manęs, tik penki žmonės žino, kad kažkas atsitiko, ir dėl 
jų diskretiškumo galite būti ramus, — užtikrino Breitveitas. — Keturi 
iš jų dešimt ar daugiau metų tarnauja mano asmeniškai vadovau- 
jami ir jie visi kartu žino tiek paslapčių, kad jų pakaktų keturiems 
paskutiniams prezidentams nugramzdinti, ką jau kalbėti apie pusę 
Kongreso. 

— Ar kuris nors matė Ficdžeraldą? — paklausė Loidas. 

— Ne, sere. Tie du agentai, kurie iškart po incidento apieškojo 
„JumboTron“ patalpą, nerado jo nė ženklo, išskyrus krūvą drabužių, 

daug kraujo ir vieną iš mano žmonių, antrankiais prirakintą prie 
strypo. Išklausęs įrašą įsakiau, kad apie tą incidentą nebūtų jokio — 
nei rašytinio, nei žodinio raporto. 

— O kaip dėl to vyro, prirakinto prie strypo? 

— Jis atseit prarado pusiausvyrą ir nukrito nuo atbrailos. Išlei- 
dau jį mėnesiui atostogų, gaus nedarbingumo lapelį. 

— Jūs paminėjote penktą žmogų. 

— Taip, sere, jauną praktikantą. Jis buvo kartu su mumis ap- 
švietimo bokšte. 

— Kaip galite būti įsitikinęs, kad jis tylės? — paklausė Loidas. 

— Šiuo metu jo prašymas priimti tarnauti į Slaptąją tarnybą guli 
ant mano rašomojo stalo, — atsakė Breitveitas. — Manau, jis viliasi 
būti paskirtas į mūsų padalinį, kai tik baigs mokymus. 

Prezidentas nusišypsojo. 

— O kulka? 

— Kai stadionas ištuštėjo, aš velniškai subjaurojau aikštę, kol ją 
iškasiau. 

Breitveitas per stalą padavė prezidentui suplotą metalo gabalėlį. 

Lorensas atsistojo nuo savo rašomojo stalo, apsisuko ir įsiste- 
beilijo pro erkerio langą. Ant Kapitolijaus leidosi sutemos. Žvelgda- 
mas per veją, prezidentas mąstė, ką pasakyti. 

— Svarbu, kad suprastumėte vieną dalyką, Bilai, — pagaliau 
tarė. — Tame įraše tikrai skamba panašus į mano balsas, bet aš nie- 
kada niekam nesakiau, kad Zerimskis ar kuris kitas žmogus turėtų 
tapti žudiko taikiniu. 

— Aš besąlygiškai tuo tikiu, pone prezidente, antraip dabar ma- 
nes čia nebūtų. Bet irgi turiu būti lygiai toks pat atviras. Jeigu kas 
nors iš Slaptosios tarnybos sumojo, kad būtent Ficdžeraldas buvo 
„JumboTron“ viduje, veikiausiai būtų padėjęs jam pabėgti. 

— Koks gi žmogus gali įkvėpti tokį lojalumą? 

— Jūsų pasaulyje, spėju, toks žmogus buvo Abraomas Linkol- 
nas, — pasakė Breitveitas. — Mūsiškiame — tai Konoras Ficdžeraldas. 


345 


Jeffrey Archer + Vienuoliktas įsakymas 


— Norėčiau su juo susipažinti. 

— Nelengva užduotis, sere. Net jeigu tebėra gyvas, jis tarsi Išny- 
ko nuo žemės paviršiaus. Nenorėčiau, kad mano karjera priklausytų 
nuo to, ar jį surasiu. 

— Pone prezidente, — pertraukė pokalbį Loidas, — jūs jau sep- 
tynias minutes vėluojate pietų Rusijos ambasadoje. 

Lorensas nusišypsojo ir paspaudė Breitveitui ranką. 

— Dar vienas geras žmogus, apie kurį negaliu papasakoti ame- 
rikiečiams, — kreivai šypsodamasis pasakė jis. — Spėju, šį vakarą jūs 
vėl budėsite? 

— Taip, sere, esu paskirtas saugoti visą prezidento Zerimskio 
vizitą. 

— Vadinasi, galbūt vėliau pasimatysime, Bilai. Jeigu atsiras ko- 
kios nors naujos informacijos apie Ficdžeraldą, noriu tuoj pat ją su- 
žinoti. 

— Žinoma, sere, — pažadėjo Breitveitas ir apsisukęs paliko ka- 
binetą. 

Po kelių minučių Lorensas ir Loidas išėjo į pietinį portiką, prie 
kurio stovėjo išsirikiavę devyni limuzinai veikiančiais varikliais. Vos 
tik atsidūręs šeštajame ant užpakalinės sėdynės, jis pasisuko į savo 
personalo viršininką ir paklausė: 

— Kaip manai, Endi, kur jis? 

— Visai nenutuokiu, sere. Bet jeigu ir žinočiau, prisidėčiau prie 
Breitveito grupės ir padėčiau jam pabėgti. 

— Kodėl mes negalime turėti tokio CŽV direktoriaus? 

— Gal ir turėtume, jeigu Džeksonas būtų likes gyvas. 

Prezidentas pasisuko pasižiūrėti pro langą. Kažkas kirbėjo min- 
tyse nuo pat tada, kai paliko stadioną, bet ir dabar, motociklininkų 
palydai jau įsukant pro Rusijos ambasados vartus, jis vis tiek negalė- 
jo to ištraukti iš savo smegenų užkaborių. 

— Kodėl jis atrodo toks piktas? — paklausė Lorensas, pastebėjęs 
Zerimskį žingsniuojant pirmyn atgal priešais ambasados fasadą. 

Loidas pasižiūrėjo į laikrodį. 

— Jūs septynias minutes vėluojate, sere. 

— Didelio čia daikto po viso to, ką mums teko patirti. Jei atvirai, 
tam nenaudėliui pasisekė, kad liko gyvas. 

— Nemanau, kad tuo galėtumėte pasiteisinti, kodėl vėluojate, 
sere. 

Automobilių kortežas sustojo prie pat Rusijos prezidento kojų. 
Lorensas išlipo iš limuzino ir tarė: 

— Sveiki, Viktorai. Atleiskite, kad porą minučių pavėlavome. 

Zerimskis nė nesistengė paslėpti nepasitenkinimo. Šaltai pa- 
spaudęs ranką, nepratardamas nė žodžio, savo garbingą svečią nu- 
sivedė į ambasadą ir laiptais viršun palydėjo į sausakimšą publikos 
Žaliąją svetainę. Paskui atsainiai atsiprašė ir pamėtėjo Jungtinių 
Valstijų prezidentą Egipto ambasadoriui. 

Lorensas dairėsi po svetainę, o ambasadorius stengėsi jį sudo- 
minti Egipto senienų paroda, neseniai atidaryta Smitsono muziejuje. 

— Taip, aš vis mėginau surasti tarpą savo darbotvarkėje ir ją pa- 
matyti, — mašinaliai atsakė prezidentas. — Visi, kurie ten apsilankė, 
liko sužavėti. 

Egipto ambasadorius nušvito, o Lorensas tuo pat metu paste- 
bėjo žmogų, kurio ieškojo. Jam teko pabendrauti su trim ambasa- 
doriais, dviem jų žmonomis ir Pravdos politikos skyriaus korespon- 
dentu, kol pavyko prisiirti prie Hario Norso ir nesukelti nereikalingų 
įtarimų. 

— Labą vakarą, pone prezidente, — pasisveikino generalinis 
prokuroras. — Turbūt esate patenkintas šios dienos rungtynių rezul- 
tatu. 

— Žinoma, taip, Hari, — atvirai prisipažino Lorensas. — Vi- 
sada sakydavau, kad „Packers“ bet kada ir bet kur gali supliekti 
„Redskins“. — Jis pritildė balsą. — Šiandien vidurnaktį lauksiu jūsų 
savo kabinete. Noriu jūsų patarimo dėl vieno teisinio reikalo. 

— Gerai, sere, — tyliai atsakė generalinis prokuroras. 

— Rita, — pasisukdamas dešinėn kreipėsi prezidentas. — Šian- 
dien buvo taip smagu pabendrauti su jumis. 

Ponia Kuk jam nusišypsojo, ir tuo metu iš pastato gilumos nu- 
skambėjo gongas, skelbiantis, kad tuoj bus paduoti pietūs. Šnekos 
pritilo, ir svečiai patraukė į pokylių salę. 

Lorensą pasodino tarp ambasadoriaus žmonos ponios Petrov- 
skajos ir Jurijaus Olgivičiaus, neseniai paskirtojo rusų prekybos de- 
legacijos vadovo. Prezidentas netrukus sumojo, kad Oligivičius nė 
žodžio nemoka angliškai — dar viena subtili Zerimskio užuomina, 
kaip jis žiūri į prekybos plėtojimą tarp dviejų šalių. 

— Jūs turbūt patenkintas šios dienos rungtynių rezultatu, — už- 
kalbino Rusijos ambasadoriaus žmona, kai priešais prezidentą buvo 
pastatyta lėkštė barščių. 

— Žinoma, taip, Olga, — patvirtino Lorensas. — Bet nemanau, 
kad dauguma aistruolių šiuo klausimu sutartų su manimi. 

Ponia Petrovskaja nusijuokė. 

— Ar gerai supratote, kas vyksta aikštėje? — paklausė Lorensas, 
pasiimdamas šaukštą. 

— Tiesą sakant, nelabai, — prisipažino ji. — Bet pasisekė, kad 
buvau pasodinta šalia Mopso Vašerio, ir jis mielai atsakė į mano nai- 
viausius klausimus. 

Dar nepradėjęs sriubos, prezidentas padėjo šaukštą ant stalo ir, 
pažvelgęs per salę į Endį Loidą, pasirėmė smakrą sugniaužtu kumš- 
čiu — tokiu ženklu savo personalo viršininkui parodydavo, kad nori 
skubiai su juo pasikalbėti. 

Loidas moteriai iš dešinės sumurmėjo kelis atsiprašomus žo- 
džius, padėjo ant stalo servetėlę ir priėjo prie prezidento. 

— Man tučtuojau reikia pamatyti Breitveitą, — jam pašnabždėjo 
Lorensas. — Atrodo, žinau, kaip surasti Ficdžeraldą. 

Neprataręs nė žodžio, Loidas išsmuko iš salės, ir tuo pat metu 
buvo nunešta prezidento lėkštė su sriuba. 

Lorensas stengėsi susitelkti į tai, ką kalbėjo Rusijos ambasado- 

riaus žmona, bet nepajėgė išguiti iš minčių Ficdžeraldo. O ambasa- 
doriaus žmona virkavo, kaip ilgėsis Valstijų, kai jos vyras pasitrauks 
į pensiją. 

— Ir kada tai įvyks? — paklausė prezidentas, nors jam buvo visai 
neįdomu, ką ji atsakys. 

— Maždaug po aštuoniolikos mėnesių, — atsakė ponia Petrov- 
skaja, kai priešais prezidentą buvo padėta lėkštė su šalta jautiena. 

Prezidentas tęsė pokalbį, kol pirmasis padavėjas jam dėjo į lėkštę 
daržovių, o kitas tuoj pat atnešė bulvių. Vos tik Lorensas pakėlė peilį 
su šakute, į kambarį grįžo Loidas. Jis tuoj pat priėjo prie prezidento. 

— Breitveitas jūsų laukia „diližano“ gale. 

— Tikiuosi, nekilo problemų, — tarė ponia Petrovskaja, Loren- 
sui pradėjus lankstyti servetėle. 

— Nieko svarbaus, Olga, — nuramino ją Lorensas. — Neranda 
mano kalbos teksto. Bet nesijaudinkite, aš tiksliai žinau, kur padėtas. 

Jis atsikėlė iš vietos, o Zerimskis įdėmiai sekė kiekvieną jo 
žingsnį. 

Palikęs pokylių salę, Lorensas mediena dekoruota laiptine nu- 
lipo apačion ir išėjo pro paradines ambasados duris, o paskui risčia 
nubėgo laiptukais ir įsėdo į šeštos mašinos galą. 

Loidas su vairuotoju stovėjo prie limuzino, o koks tuzinas Slap- 
tosios tarnybos agentų juos apsupę žvalgėsi į visas puses. 

— Bilai, jeigu Ficdžeraldas dar stadione, tik vienas žmogus gali 
žinoti, kur jis slepiasi. Suraskite Mopsą Vašerį, o jis, lažinuosi, jums 
suras Ficdžeraldą. 

Po kurio laiko prezidentas atidarė automobilio dureles. 

— Gerai, Endi, — pasakė, — grįžtam, kol jie nesuuodė, ką mes 
sumanėme. 

— O ką gi mes sumanėme? — paklausė Loidas, vydamasis pre- 
zidentą laiptais į viršų. 

— Vėliau pasakysiu, — metė Lorensas, plačiais žingsniais Žženg- 
damas į pokylių salę. 

— Bet, sere, — spyrėsi Loidas, — jums vis tiek reikia... 

— Ne dabar, — pertraukė jį Lorensas, vėl sėsdamasis šalia am- 
basadoriaus žmonos ir atsiprašomai nusišypsodamas. 

— Ar pavyko rasti? — paklausė ji. 

— Ką rasti? 

— Savo kalbos tekstą, — priminė ponia Petrovskaja, kai Loidas 
padėjo tarp jų ant stalo aplanką. 

— A, taip, — patvirtino Lorensas, paplekšnodamas aplanką. — 
Beje, Olga, kaip jūsų duktė? Nataša, regis? Tebestudijuoja Florenci- 
joje Fra Andželiką? 

Jis pasiėmė peilį ir šakutę. 

Kai vėl pasirodė padavėjai nurinkti lėkščių, prezidentas žvilg- 
telėjo Zerimskio pusėn. Padėjo atgal ant stalo peilį ir šakutę, tikėda- 
masis gauti sužiedėjusią bandelę su gumulėliu sviesto ir nusiteikęs 
klausytis, ką Nataša Petrovskaja veikia pirmais savo studijų metais 
Florencijoje. Negalėjo nepastebėti, kad Rusijos prezidentas nervi- 
nasi, atrodo, kone įsitempęs, artėjant metui sakyti kalbą. Lorensas 
iškart pamanė, kad Zerimskis rengiasi numesti dar vieną netikėtą 
bombą. Tai suvedęs jis net pamiršo priešais padėtą aviečių suflė. 

Kai Zerimskis galiausiai atsistojo, ketindamas kreiptis į svečius, 
net patys karščiausi jo gerbėjai galėjo pripažinti, kad jo kalba buvo 
tikra nuobodybė. Kai kas, turėję galimybę Zerimskį stebėti iš arti, ne- 
suprato, kodėl jis vis nenuleidžia akių nuo masyvios Lenino statulos 
galerijoje. Lorensas pamanė, kad ji ten pastatyta turbūt neseniai, nes 
neprisiminė jos per Boriso atsisveikinimo pietus. 

Tikėjosi, kad Zerimskis dar labiau sustiprins vakarykštę žinią 
Kongresui, bet šis nepasakė nieko prieštaringa. Lorensui palengvė- 
jo, kai Rusijos prezidentas kalbėjo nenukrypdamas nuo nuobodaus 
teksto, kuris šiandien buvo atsiųstas į Baltuosius rūmus. Jis žvilg- 
telėjo į savo paties kalbos tekstą, kurį reikėjo peržiūrėti su Endžiu 
automobilyje. Jo personalo viršininkas greitomis buvo pakrevezojęs 
paraštėse kai kurių pasiūlymų, bet nuo pat pirmo iki septinto pus- 

lapio nerasta nė vienos sąmojingos frazės ar įsimintinos pastraipos. 
Kita vertus, Endžiui diena irgi buvo sunki. 

— Leiskite padėkoti Amerikos žmonėms už nuoširdų svetingu- 
mą ir šiltą priėmimą, kuriuos patyriau visur, kur savo vizito metu 
lankiausiu jūsų didžiojoje šalyje, o ypač — jūsų prezidentui, Tomui 
Lorensui. 

Šį pareiškimą palydėję aplodismentai buvo tokie garsūs ir ilgi, 
kad Lorensas pakėlė akis nuo savojo teksto. Zerimskis vėl stovėjo ne- 
judėdamas, įbedęs žvilgsnį į Lenino statulą. Palaukęs, kol plojimai 
nutils, jis atsisėdo. Anaiptol neatrodė patenkintas, ir Lorensą tai nu- 
stebino, nes, jo nuomone, kalba buvo priimta kur kas geriau, nei to 
nusipelnė. 

Lorensas atsistojo atsakyti. Jo kalbos svečiai klausėsi su man- 
dagiu dėmesiu, bet vargu ar entuziastingai. Jis baigė žodžiais: 

— Tikėkimės, Viktorai, kad šis vizitas yra pirmas iš jūsų dauge- 
lio būsimų jūsų vizitų į Jungtines Valstijas. Visų svečių vardu linkiu 
jums rytoj saugaus skrydžio namo. 

Lorensas pagalvojo, kad dusyk pameluoti viename sakinyje — 
šiek tiek per daug net ir politikui, ir pasigailėjo neturėjęs laiko per- 
skaityti tą eilutę iš anksto, prieš ją pasakydamas. Jis atsisėdo paly- 
dėtas pagarbių plojimų, bet ne tokių didelių ovacijų, kaip skirtų Ze- 
rimskiui už lygiai tokią pačią banalią kalbą. 

Kai į stalą buvo paduota kava, Zerimskis atsistojo iš savo vietos 
ir nuėjo prie dvivėrių durų tolimajame salės gale. Netrukus iš ten 
savo svečiams palinkėjo „labos nakties“ — per visą salę nuskambė- 
jusiu balsu, iš kurio aiškiai buvo galima suprasti, kad jie nori kuo 
greičiau apleisti ambasados patalpas. 

Kelios minutės po to, kai ambasados laikrodžiai išmušė de- 
šimtą, Lorensas atsistojo ir pamažu pradėjo artintis prie Zerimskio, 
bet kaip ir Cezaris Kapitolijuje, pasijuto tolydžio stabdomas daugy- 
bės piliečių, trokštančių prisiliesti imperatoriaus apdaro krašto. Kai 
galiausiai Lorensas pasiekė duris, Zerimskis trumpai linktelėjo ir jį 

palydėjo laiptais į pirmą aukštą. Kadangi Zerimskis nieko nekalbė- 
jo, Lorensas galėjo gerai apžiūrėti Ernsto Neizvestno „Kristaus ant 
kryžiaus“ statulą, kuri vis dar buvo vestibiulyje. Jis nusistebėjo, kad 
dabar, kai vėl sugrįžo Leninas, Jėzų paliko. Akmeninių laiptukų apa- 
čioje apsisuko pamoti Zerimskiui, bet tas jau buvo dingęs ambasados 
užkaboriuose. Jeigu jis būtų pasivarginęs palydėti toliau nei iki para- 
dinių durų, būtų pamatęs Lorenso laukiantų specialųjį Slaptosios tar- 
nybos agentą, atsakingą už apsaugą. Lorensas įsėdo į limuzino galą. 

Breitveitas tylėjo, kol neužsitrenkė durelės. Jis prašneko tik 
jiems išvažiuojant pro ambasados vartus. 

— Jūs buvote teisus, sere, — pasakė. 

Pirmas žmogus, kurį sugrįžęs atgal į ambasadą pamatė Zerims- 
kis, buvo ambasadorius. Jo ekscelencija viltingai nusišypsojo. 

— Romanovas vis dar čia? — užriko Zerimskis, nė mirksnio il- 
giau nebepajėgdamas tramdyti pykčio. 

— Taip, pone prezidente, — patvirtino ambasadorius, vydama- 
sis iš paskos Zerimskį. — Jis buvo... 

— Tučtuojau jį atveskite. 

— Kur jus rasti? 

— Ten, kur anksčiau buvo jūsų kabinetas. 

Petrovskis nuskubėjo ieškoti Romanovo. 

Zerimskis nužygiavo ilgu marmuriniu koridoriumi; beveik ne- 
sulėtindamas tempo, smarkiai pastūmė ambasadoriaus kabineto 
duris, lyg smogtų į bokso kriaušę. Pirmiausia, ką ten pamatė, — tai 
karabiną, tebegulintį ant rašomojo stalo. Jis griuvo į didžiulį odinį 
krėslą, paprastai užimamą ambasadoriaus. 

Nekantraudamas, kol susirinks reikalingi žmonės, paėmė kara- 
biną ir įniko atidžiau tyrinėti. Atlaužęs vamzdį pamatė, kad lizde te- 
bėra tas vienintelis šovinys. Pakėlęs šautuvą prie peties pajuto, kaip 
puikiai ginklas subalansuotas, ir pirmą kartą suprato, kodėl Ficdže- 
raldas sutiko skristi per pusę Amerikos ir surasti antrą tokį pat. 

Ir kaip tik tuomet jis pamatė, kad daužiklis vėl įstatytas į vietą. 

Zerimskis išgirdo dviejų marmuriniu koridoriumi atskubančių 
žmonių žingsnius. Prieš pat jiems atidarant kabineto duris, jis nulei- 
do karabiną sau ant kelių. 

Jie kone bėgte įpuolė vidun. Zerimskis be ceremonijų parodė į 
dvi kėdes kitapus rašomojo stalo. 

— Kur Ficdžeraldas? — griežtai paklausė, Romanovui dar nė 
neatsisėdus. — Šiame kabinete jūs mane patikinote, kad šiandien iki 
ketvirtos jis bus čia. „Viskas turi pasisekti“ — gyrėtės. — Jis pritarė 
mano planui“, — tai tikslūs jūsų žodžiai. 

— Būtent taip mes sutarėme, kai kalbėjomės tada po vidurnak- 
čio, pone prezidente, — gynėsi Romanovas. 

— Tai kas gi atsitiko tarp vidurnakčio ir ketvirtos valandos dieną? 

— Šį rytą, kai mano žmonės jį lydėjo į miestą, vairuotojui teko 
sustoti prie šviesoforo, užsižiebus raudonam signalui. Ficdžeraldas 
metėsi iš automobilio, perbėgo į kitą gatvės pusę ir įšoko į pravažiuo- 
jantį taksi. Mes jį persekiojome iki pat Daleso oro uosto, o kai prie 
terminalo sustojusį prisivijome, pamatėme, kad Ficdžeraldo tame 
automobilyje nėra. 

— Tiesa tokia, kad leidote jam pasprukti, — bloškė Zerimskis. — 
Juk kaip tik taip iš tikrųjų atsitiko? 

Romanovas nuleido galvą ir tylėjo. 

Prezidento balsas pritilo iki šnabždesio. 

— Kaip suprantu, pas jus mafijoje galioja kodeksas, — tarė, už- 
trenkdamas slankiojamąją karabino spyną, — tiems, kurie neįvykdo 
kontraktų. 

Romanovas pasibaisėjęs žiūrėjo, kaip Zerimskis pakelia šautu- 
vą ir nusitaiko tiesiai jam į krūtinę. 

— Taip ar ne? — ramiai paklausė Zerimskis. 

Romanovas linktelėjo. Zerimskis nusišypsojo žmogui, sutiku- 
siam su savo paties teismo nuosprendžiu, ir švelniai nuspaudė gai- 
duką. Aptakios formos kulka įsmigo Romanovui į krūtinę apie colį 
žemiau širdies. Smūgio jėga liauną jo kūną nubloškė prie sienos, kur 

sekundę ar dvi jis laikėsi, o paskui nuslydo ant kilimo. Į visas puses 
pažiro raumenų ir kaulo fragmentai. Sienas, kilimą, vakarinį amba- 
sadoriaus kostiumą ir baltus plisuota krūtine marškinius aptaškė 
kraujas. 

Zerimskis su karabinu pamažu apsisuko į savo atstovą Vašing- 
tone. 

— Ne, ne! — sušuko Petrovskis, parpuldamas ant kelių. — Aš 
atsistatydinsiu, aš atsistatydinsiu! 

Zerimskis antrą kartą nuspaudė gaiduką. Išgirdęs terkštelėji- 
mą, prisiminė lizde tebuvus vieną šovinį. Nusivylusiu veidu atsikėlė 
nuo krėslo. 

— Tą kostiumą jums teks nusiųsti į valyklą, — pasakė, lyg amba- 
sadorius tebūtų išsitepęs rankovę kiaušinio tryniu. 

Prezidentas šautuvą padėjo atgal ant stalo. 

— Priimu jūsų atsistatydinimą. Bet prieš atlaisvindamas savo 
vietą pasirupinkite, kad tai, kas likę iš Romanovo kūno, būtų sulopy- 
ta ir išsiųsta atgal į Sankt Peterburgą. 

Jis pajudėjo durų link. 

— Ir sukitės mikliai — norėčiau būti ten, kai jį laidos kartu su 
tėvu. 

Petrovskis klūpojo ir nieko neatsakė. Jį baisiai pykino, taip pat 
buvo pernelyg išsigandęs, kad išdrįstų prasižioti. 

Pasiekęs duris, Zerimskis atsisuko į susigūžusį diplomatą. 

— Šiomis aplinkybėmis būtų išmintinga pasitvarkyti taip, kad 
kūnas būtų išsiųstas į Rusiją diplomatiniu bagažu. 


Zerimskiui kopiant laiptukais į laukianų „Iljušin 62“, smarkiai 
snigo, ir lėktuvo ratus sniegas apgulė storu baltu kilimu. 

Tomas Lorensas, vilkintis ilgu juodu paltu, stovėjo aerodromo 
aikštėje. Padėjėjas jam virš galvos laikė platų lietsargį. 

Zerimskis pranyko lėktuvo durų angoje, net nepasivarginęs at- 
sisukti ir tradiciškai pamoti televizijos kameroms. Jam nė į galvą ne- 
atėjo, kad šiuo metų laiku visiems žmonėms linkima geros kloties. 

Valstybės departamentas jau buvo išleidęs komunikatą spau- 
dai. Jame bendrais bruožais nusakyta Rusijos prezidento keturių 
dienų vizito sėkmė, žingsniai, kuriuos žengs abi šalys, ir viltis kada 
nors ateityje toliau bendradarbiauti. 

— Naudingas ir konstruktyvus, — tokiais žodžiais Laris Haring- 
tonas pradėjo rytinę spaudos konferenciją, ir tarsi kiek vėliau būtų 
atėję į galvą, pridūrė: — žingsnis į priekį. 

Žurnalistai, neseniai stebėję Zerimskio išvykimą, Haringtono 
mintis interpretuos kaip „bevertis bei destruktyvus ir neabejotinai 
žingsnis atgal.“ 

Kai tik pilkos lėktuvo durys užsitrenkė, „Iljušin 62“ iškart trūk- 
telėjo pirmyn, atrodė taip, tarsi jis, kaip ir jo šeimininkas, nekantrau- 
tų kuo greičiau iš čia išsidanginti. 

Lorensas pirmas nusisuko nuo išvykstančio orlaivio, gremėz- 
diškai dundančio kilimo ir tūpimo tako link. Jis greitai nuėjo prie 

laukiančio sraigtasparnio, kur jau rado Endį Loidą, prisispaudusį 
prie ausies mobilųjį telefoną. Vos tik rotoriaus mentės pradėjo suk- 
tis, Loidas baigė pokalbį. Kai „Marine One“ pakilo į orą, jis prisilen- 
kė ir glaustai informavo prezidentą apie tai, kaip šįryt Volterio Rido 
karo ligoninėje baigėsi skubi operacija. Kol personalo viršininkas 
trumpais bruožais pasakojo, kokių veiksmų toliau imtis rekomen- 
duoja agentas Breitveitas, Lorensas linksėjo. 

— Aš asmeniškai paskambinsiu poniai Ficdžerald, — pažadėjo 
jis. 

Likusią trumpos kelionės dalį abu vyrai ruošėsi susitikimui, 
įvyksiančiam Ovaliniame kabinete. Prezidento sraigtasparnis nutū- 
pė ant pietinės vejos, ir eidami Baltųjų rūmų link, nė vienas iš jų ne- 
kalbėjo. Prie durų nekantriai laukė Lorenso sekretorė. 

— Labas rytas, Ruta, — tądien trečią kartą ištarė prezidentas. 

Jis ir Loidas beveik visą naktį nemiegojo. 

Vidurnaktį, iš anksto nepranešęs, atvyko generalinis prokuro- 
ras ir paaiškino Rutai, kad buvo iškviestas pas prezidentą, nors šis 
susitikimas ir neįtrauktas į pastarojo darbotvarkę. Antrą valandą 
nakties prezidentas, ponas Loidas ir generalinis prokuroras išvyko 
į Volterio Rido karo ligoninę — ir apie šį vizitą darbotvarkėje nieko 
neužsiminta, taip pat nepaminėta ir pavardė paciento, kurį jie ketino 
aplankyti. Po valandos abu sugrįžo ir dar devyniasdešimt minučių 
sėdėjo užsidarę Ovaliniame kabinete, prezidentui davus nurodymus 
niekam netrukdyti. Kai rytą dešimt minučių po aštuntos Ruta vėl at- 
važiavo į Baltuosius rūmus, prezidentas jau buvo pakeliui į Endriu 
karinių oro pajėgų bazę atsisveikinti su Zerimskiu. 

Nors Lorensas vilkėjo kitu kostiumu ir marškiniais, ryšėjo kito- 
kiu kaklaraiščiu, Ruta abejojo, ar jis išvis tąnakt buvo prigulęs pailsėti. 

— Kas toliau, Ruta? — paklausė prezidentas, nors pats viską la- 
bai gerai žinojo. 

— Jau keturiasdešimt minučių fojė jūsų laukia žmonės, kuriems 
paskyrėte atvykti dešimtą. 

— Nejaugi? Tai prašom kviesti juos pas mane. 

Prezidentas įėjo į Ovalinį kabinetą, atidarė savo rašomojo stalo 
stalčių ir išėmė du popieriaus lapus bei kasetę. Popierius jis padėjo 
ant biuvaro priešais save, o kasetę įstatė į magnetofoną ant rašomojo 
stalo. Iš savo kabineto atėjo Endis Loidas su dviem aplankais po pa- 
žastimi. Atsisėdo į sau įprastą vietą šalia prezidento. 

— Turi afidavitus*? 

— Taip, sere, — atsakė Loidas. 

Pasigirdo beldimas į duris. Jas atidarė Ruta ir pranešė: 

— CŽV direktorė ir jos pavaduotojas. 

— Labas rytas, pone prezidente, — įžengdama į Ovalinį kabinetą 
guviai pasisveikino Helena Dekster, o jai iš paskos, per žingsnį atsili- 
kes, turseno pavaduotojas. 

Ji irgi nešėsi po pažastimi aplanką. 

Lorensas į jos pasisveikinimą neatsakė. 

— Jūs lengviau atsikvėpsite sužinojęs, — toliau kalbėjo Dekster, 
užsiimdama vieną iš dviejų laisvų kėdžių priešais prezidentą, — kad 
man pavyko susidoroti su ta problema, kuri, kaip baiminomės, galė- 
tų iškilti Rusijos prezidento vizito metu. Faktiškai mes turime pagrin- 
dą manyti, kad tas asmuo nebekelia grėsmės mūsų šaliai. 

— Ar tai tas pats asmuo, su kuriuo prieš kelias savaites pasišne- 
kėjau telefonu? — paklausė Lorensas, atsilošdamas krėsle. 

— Nesu tikra, ar jus suprantu, pone prezidente, — suabejojo 
Dekster. 

— Tad leiskite man jus apšviesti, — pasakė Lorensas. 

Pasilenkęs į priekį, jis nuspaudė magnetofono mygtuką „Leisti“. 

— Pamaniau, kad turiu jums paskambinti ir pasakyti, kokia 
svarbia laikau šią užduotį. Kadangi man nekyla abejonių, kad esate 
kaip tik tinkamas žmogus jai įvykdyti. Taigi aš tikiuosi, kad sutik- 
site imtis atsakomybės. 


* Notarui ar advokatui dalyvaujant, priesaika ir parašu patvirtinti raštiški liudy- 
tojo pareiškimai (anglosaksų teisės terminas). 

— Vertinu jūsų pasitikėjimą manimi, pone prezidente, ir esu 
dėkingas, kad nepagailėjote laiko man asmeniškai paskambinti. 

Lorensas nuspaudė mygtuką „Stop“. 

— Be abejo, jūs galite paprastai paaiškinti, kaip ir kodėl šis po- 
kalbis įvyko, — pasakė jis. 

— Kažin ar gerai jus suprantu, pone prezidente. Valdybai ne- 
prieinami jūsų asmeniniai telefono pokalbiai. 

— Galbūt tai tiesa, o gal ir ne, — atkirto prezidentas. — Bet kon- 
krečiai šis pokalbis, kaip jūs gerai žinote, ne iš mano kabineto. 

— Jūs kaltinate valdybą, kad... 

— Valdybos dėl nieko nekaltinu. Kaltinu jus. 

— Pone prezidente, jeigu sumanėte taip pajuokauti... 

— Ar atrodo, kad aš juokiuosi? — paklausė prezidentas ir vėl 
nuspaudė mygtuką „Leisti“. 

— Dėkui, pone prezidente. Nors ponas Gutenburgas mane pa- 
tikino apie jūsų suinteresuotumą ir šiandien direktorė pati man 
paskambino tai patvirtinti, kaip žinote, aš vis tiek maniau, kad 
negaliu imtis tos užduoties, kol nebūsiu tikras, kad įsakymas atėjo 
tiesiogiai iš jūsų. 

Prezidentas pasilenkė į priekį ir dar kartą nuspaudė mygtuką 
„Stop“. 

— Yra ir daugiau, jeigu pageidaujate pasiklausyti. 

— Galiu jus patikinti, — pasakė Dekster, — kad operacija, apie 
kurią šis agentas užsimena, buvo tik eilinės pratybos. 

— Jūs prašote manęs patikėti, kad Rusijos prezidento nužudy- 
mą nūnai CŽV laiko tik eilinėmis pratybomis? — nustebęs paklausė 
Lorensas. 

— Mes niekada neketinome nužudyti Zerimskio, — griežtai at- 
kirto Dekster. 

— Tik kad už tai būtų pakartas nekaltas žmogus, — atšovė prezi- 
dentas ir po ilgos tylos pridūrė: — Ir šitaip pašalintas įrodymas, kad 
tai jūs įsakėte Kolumbijoje nužudyti Rikardą Gusmaną. 

— Pone prezidente, galiu jus patikinti, kad CŽV nieko bendra 
neturėjo su... 

— Visai kitaip šįryt mums pasakojo Konoras Ficdžeraldas, — 
bloškė Lorensas. 

Dekster tylėjo. 

— Galbūt jums bus įdomu perskaityti afidavitą, kurį jis pasirašė 
generalinio prokuroro akivaizdoje. 

Endis Loidas atvertė vieną iš dviejų savo aplankų ir padavė 
Dekster ir Gutenburgui kopijas afidavito, kurį pasirašė Konoras Fic- 
džeraldas ir paliudijo generalinis prokuroras. Abiem pradėjus skai- 
tyti pareiškimą, prezidentas negalėjo nepastebėti, kad Gutenburgą 
išmušė prakaitas. 

— Pasikonsultavęs su generaliniu prokuroru, įgaliojau Slapto- 
sios tarnybos specialųjį agentą jus abu suimti dėl kaltinimo valstybės 
išdavyste. Jeigu būsite pripažinti kaltais, man pranešta, kad galimas 
tik vienas nuosprendis. 

Dekster tebesėdėjo tvirtai sučiaupusi lūpas. Jos pavaduotojas 
pastebimai drebėjo. Lorensas pasisuko į jį. 

— Galimas daiktas, Nikai, jūs nežinojote, kad direktorei nebuvo 
suteikti būtini vykdomieji įgaliojimai duoti tokį įsakymą. 

— Visiškai teisingai, sere, — išpyškino Gutenburgas. — Iš tikrų- 
jų, ji mane suklaidino, priversdama patikėti, kad nurodymas nužu- 
dyti Gusmaną atėjo iš Baltųjų rūmų. 

— Aš ir tikėjausi, kad šitaip pasakysite, Nikai, — tarė preziden- 
tas. — Ir jeigu jaučiate galintis pasirašyti šį dokumentą, — jis pastūmė 
per stalą popieriaus lapą, — generalinis prokuroras man paaiškino, 
kad mirties nuosprendis būtų pakeistas įkalinimu iki gyvos galvos. 

— Kad ir kas tai būtų, nepasirašykite, — įsakė Dekster. 

Gutenburgas mirksnį dvejojo, bet paskui išsitraukė iš kišenės 
parkerį ir pasirašė tarp dviejų pieštuku pažymėtų kryžiukų vienu sa- 
kiniu suformuluotą atsistatydinimą iš CŽV direktoriaus pavaduotojo 
pareigų nuo šios dienos devintos valandos ryto. 

Dekster su neslepiama panieka pažiūrėjo į jį. 

— Jeigu būtumėte atsisakęs pasirašyti, jie nebūtų išdrįsę visko 
padaryti iki galo. Kokie bestuburiai tie vyrai. 

Ji vėl pasisuko į prezidentą. Šis per stalą pastūmė antrą popie- 
riaus lapą. Ji perskaitė savo pačios atsistatydinimą iš CŽV direktorės 
pareigų, taip pat įsigaliojantį nuo šio ryto devintos valandos. Pakėlu- 
si akis į prezidentą, įžūliai metė: 

— Aš nieko nepasirašysiu, pone prezidente. Jau turėjote supras- 
ti, kad nesiduodu taip lengvai įbauginama. 

— Ką gi, Helena, jeigu negalite pasielgti taip pat garbingai kaip 
Nikas, — pasakė Lorensas, — už šio kabineto durų rasite du Slapto- 
sios tarnybos agentus, kuriems nurodyta jus suimti. 

— Neblefuokite, Lorensai, — atkirto Dekster, atsikeldama nuo 
kėdės. 

— Pone Gutenburgai, — vėl kreipėsi Lorensas, jai pajudėjus 
durų link ir palikus ant stalo nepasirašytą atsistatydinimo pareiški- 
mą, — manau, įkalinimas iki gyvos galvos be vilties kada nors būti 
paleistam lygtinai — šiomis aplinkybėmis per didelė kaina. Ypač, jei- 
gu jus pakišo, ir pats nenutuokėte, kas vyksta. 

Gutenburgas linktelėjo, kai Dekster jau buvo prie durų. 

— Manyčiau, kad šešerių, galbūt septynerių metų nuosprendis 
jūsų atveju būtų tinkamesnis. Ir su šiokia tokia Baltųjų rūmų pagalba 
galiausiai jums tereikės atsėdėti trejus, gal ketverius. 

Dekster staigiai sustojo vietoje kaip įbesta. 

— Bet, žinoma, jūs sutiksite... 

— Sutiksiu su viskuo. Su viskuo! — springdamas sušuko Guten- 
burgas. 

— ,.. pasisakyti kaip kaltinimo liudytojas. 

Gutenburgas vėl linktelėjo, ir Loidas iš kito aplanko, gulėjusio 
ant kelių, ištraukė dviejų puslapių afidavitą. Buvusiam direktoriaus 
pavaduotojui pakako tik kelių sekundžių permesti akimis dokumen- 
tą ir brūkštelėti savo parašą antro puslapio apačioje. 

Direktorė uždėjo ranką ant durų rankenos bumbulo, šiek tiek 
padvejojo, apsisuko ir pamažu sugrįžo prie stalo. Į buvusį savo pava- 
duotoją metė paskutinį paniekos žvilgsnį, o paskui pasiėmė parkerį 
ir greitai suraitė parašą tarp pieštuku pažymėtų kryžiukų. 

— Jūs kvailys, Gutenburgai, — pasakė. — Jie niekada nebūtų 
rizikavę Ficdžeraldą pakviesti liudytoju. Bent kiek stipresnis advo- 
katas jį sudraskytų į skutelius. O be Ficdžeraldo jie bylos neturi. Esu 
tikra, generalinis prokuroras jiems tai jau paaiškino. 

Ji vėl apsisuko, ketindama palikti kabinetą. 

— Helena visiškai teisi, — patvirtino Lorensas, pasiimdamas 
tris dokumentus ir juos perduodamas Loidui. — Jeigu byla kada nors 
pasiektų teismus, mes jau nebepakviestume Ficdžeraldo liudyti. 

Dar nenudžiūvus rašalui ant jos atsistatydinimo pareiškimo, 
antrą kartą Dekster sustojo kaip įbesta. 

— Deja, — tarė prezidentas, — turiu jums pranešti, kad šįryt, 
septintą keturiasdešimt trys, Konoras Ficdžeraldas mirė. 


Ketvirta knyga 


Gyvieji ir mirusieji 


Automobilių kortežas lėtai slinko kalvos šlaitu aukštyn. 

Nacionalinės Arlingtono kapinės buvo sausakimšos žmonių, su- 
sirinkusių palydėti žmogaus, niekada nesiekusio viešo pripažinimo. 
Vienoje kapo duobės pusėje stovėjo Jungtinių Valstijų prezidentas, 
jam iš abiejų šonų — Baltųjų rūmų personalo viršininkas ir genera- 
linis prokuroras. Kitoje pusėje priešais juos gužėsi moteris, pastarą- 
sias keturiasdešimt minučių nė karto taip ir nepakėlusi galvos. Ją iš 
dešinės prilaikė duktė, o iš kairės — būsimas žentas. 

Po dviejų dienų, kai jiems asmeniškai paskambino pats prezi- 
dentas, visi trys atskrido iš Sidnėjaus. Didžiulė prie kapo susibūrusių 
žmonių minia Megei Ficdžerald negalėjo kelti bent kokių abejonių, 
kiek daug draugų ir gerbėjų turėjo Konoras. 

Per vakarykšų susitikimą Baltuosiuose rūmuose Tomas Loren- 
sas našlei pasakė, kad paskutiniai Konoro žodžiai buvo apie tai, kaip 
myli savo žmoną ir dukterį. Paskui prezidentas dar pridūrė, kad nors 
su jos vyru buvo susitikęs tik sykį, visą likusį gyvenimą jį prisimins. 
„Ir taip pasakė žmogus, kasdien susitinkantis su šimtais žmonių“, — 
tą vakarą į savo dienoraštį įrašė Tara. 

Keli žingsniai už prezidento stovėjo ką tik paskirtasis naujas 
CŽV direktorius ir grupelė vyrų bei moterų, tą dieną nė neketinusių 
prisistatyti į darbą. Kad galėtų čia dalyvauti, jie atkeliavo iš visų ke- 
turių pasaulio šalių. 

Šiek tiek atokiau nuo kitų laidotuvininkų stovėjo aukštas stam- 
baus sudėjimo vyras be jokio plaukelio ant galvos ir graudžiai verkė. 
Niekas iš dalyvaujančiųjų nebūtų patikėjęs, kad žiauriausi Pietų Af- 
rikos gangsteriai be galo džiaugtųsi, jeigu žinotų, kad Karlo Kuterio 
nėra šalyje, nors ir porą dienų. 

Čia taip pat dalyvavo daugybė FTB bendradarbių ir Slaptosios 
tarnybos agentų. Specialusis agentas Viljamas Breitveitas stovėjo 
prieky bent dešimties snaiperių, iš kurių kiekvienas būtų patenkin- 
tas baigti savo karjerą vertinamas kaip Konoro Ficdžeraldo veiklos 
tesėjas. 

Kalvos šlaite, kiek tik akys užmatė, kapines buvo užtvindę gi- 
minės iš Čikagos, Džordžtauno universiteto dėstytojai, bridžo žai- 
dėjai, airių šokėjai, poetai ir žmonės iš įvairiausių gyvenimo sričių. 
Visi stovėjo nuleistomis galvomis, prisimindami žmogų, kurį mylėjo 
ir gerbė. 

Kortežas sustojo Šeridano alėjoje, keli jardai iki kapo. Aštuonių 
karių garbės sargyba nukėlė karstą nuo lafeto, užsidėjo ant pečių ir 
pradėjo lėtą žygį kapo link. Karstas buvo užklotas Amerikos vėliava, 
o ant jos sudėtos Konoro kovinio pasižymėjimo juostelės. Jų viduryje 
gulėjo Garbės ordinas. Pasiekę kapo kraštą, nešėjai atsargiai nuleido 
karstą ant žemės ir pasitraukė prie gedėtojų. 

Dvasiškasis tėvas Greihamas, daugiau nei trisdešimtį metų bu- 
vęs Ficdžeraldų šeimos kunigu, iškėlė rankas į orą. 

— Draugai mano, — pradėjo jis. — Kunigams dažnai tenka su- 
rasti gražių žodžių parapijiečiams, kuriuos vos pažinojo ir kurių pa- 
siekimai ne visada būna akivaizdūs. Bet to negalima pasakyti apie 
Konorą Ficdžeraldą. Iš studijų metų jį visada prisimins kaip visų 
laikų vieną puikiausių „Notre Dame“ universiteto futbolo komandos 
įžaidėjų. Jei norėčiau apibūdinti kaip karį, mano kuklūs žodžiai tikrai 
neprilygtų Konoro būrio vado, kapitono Kristoferio Džeksono citatai 
iš rašto, pristatant apdovanojimui: „Bebaimis karininkas, pavojaus 
akivaizdoje visada statydavęs savo karių gyvybes aukščiau už savąją.“ 

Kaip profesionalas, jis beveik tris dešimtmečius tarnavo savo šaliai; 
jums tereikia apsidairyti aplink, ir pamatysite, kaip aukštai jis buvo 
vertinimas savo bendražygių. Bet užvis labiausiai mes jį prisiminsi- 
me kaip Megės vyrą ir Taros tėvą. Visa širdimi mes su jomis abiem. 

Dvasiškasis tėvas Greihamas pritildė balsą: 

— Jaučiuosi laimingas galėdamas save priskirti prie jo draugų. 
Labai laukiau Kalėdų šventės, kad vėl galėčiau sulošti su juo bri- 
džą — gerokai vyliausi atsilošti tuos dešimt dolerių, kuriuos praki- 
šau per roberį* prieš pat jam išvykstant į paskutinę užduotį. Dieve 
brangus, mielai atiduočiau viską, ką turiu, kad tik vėl galėčiau jam 
prakišti bridžo partiją. 

Sportininkas, karys, profesionalas, mylintis vyras, tėvas, drau- 
gas, o man — didvyris, nors niekad nebūčiau išdrįsęs to pasakyti jam 
į akis, nes paprasčiausiai būtų iš manęs pasijuokes. 

Netoli taves, Konorai, yra palaidotas kitas Amerikos didvyris. — 
Senyvas kunigas pakėlė galvą. — Jeigu būčiau Džonas Ficdžeraldas 
Kenedis, didžiuočiausi, kad esu palaidotas tose pačiose kapinėse 
kaip ir Konoras Ficdžeraldas. 

Karsto nešėjai žengtelėjo į priekį ir nuleido karstą į duobę. Tė- 
vas Greihamas peržegnojo, pasilenkęs pakėlė saują žemių ir pabėrė 
jas ant karsto. 

— Dulke buvai ir dulke virsi, — užgiedojo kunigas, o vienišas 
jūrų pėstininkų trimitininkas užgrojo laidotuvių signalą. 

Garbės sargyba sulankstė vėliavą į taisyklingą trikampį ir ati- 
davė į jaunesnio kadeto, aštuoniolikmečio vaikino rankas. Jis, kaip 
ir Konoras, buvo gimęs Čikagoje. Įprastomis aplinkybėmis ją būtų 
įteikęs našlei, tardamas: „Mem, Jungtinių Valstijų prezidento var- 
du.“ Bet ne šiandien. Šiandien jis nužygiavo į kitą pusę. Septyni jūrų 
pėstininkai pakėlė šautuvus ir dvidešimt viena salve į orą saliutavo 
mirusiajam, o tuo metu jaunasis kadetas išsitempęs į padėtį „ra- 


*  Bridže — penkių partijų lošis, iš kurių būtina laimėti tris. 

miai“ sustingo priešais Jungtinių Valstijų prezidentą ir perdavė jam 
vėliavą. 

Tomas Lorensas ją paėmė, iš lėto nuėjo į kitą kapo duobės pusę 
ir sustojo priešais našlę. Megė pakėlė galvą ir pabandė nusišypsoti, 
kai prezidentas jai įteikė valstybinę vėliavą. 

— Dėkingos šalies vardu perduodu jums Respublikos vėliavą. 
Esate supama draugų, gerai pažinojusių jūsų vyrą. Gailiuosi pats ne- 
turėjęs tokios garbės. 

Prezidentas nulenkė galvą ir vėl sugrįžo į kitą kapo duobės pusę, 
kur anksčiau stovėjo. Jūrų pėstininkų orkestrui užgrojus nacionalinį 
himną, jis prisidėjo ranką prie širdies. 

Niekas nepajudėjo, kol Stiuartas ir Tara nenulydėjo Megės prie 
kapinių vartų. Beveik valandą ji ten stovėjo ir spaudė ranką kiekvie- 
nam laidotuvių ceremonijos dalyviui. 

Du žmonės, visas apeigas stebėję nuo kalvos viršaus, vakar at- 
skrido iš Rusijos. Jie atvyko ne gedėti. Vakariniu reisu išskris atgal į 
Sankt Peterburgą ir praneš, kad jų paslaugos nebereikalingos. 


Kai „Air Force One“ nutūpė Maskvos oro uoste, jį apsu- 
po tankai. 

Prezidentas Zerimskis mums nepaliko jokių abejonių, 
kad yra mažai suinteresuotas suteikti Tomui Lorensui 
progą nusifotografuoti atvykimo proga. Taip pat nebuvo 
įprastų „Sveiki atvykę į Rusiją“ kalbų iš pakylos, įrengtos 
šalia kilimo ir tūpimo tako. 

Rūškanu veidu Lorensas nusileido iš orlaivio, 0 jį pasi- 
tiko maršalas Borodinas, stovintis tanko bokštelyje. 

Kai vėliau tą rytą abu prezidentai galiausiai susitiko 
Kremliuje, pirmas darbotvarkės punktas buvo Zerimskio 
reikalavimas, kad NATO karinės pajėgos, patruliuojančios 
palei vakarines Rusijos sienas, būtų nedelsiant atitrauktos. 
Po sunkaus pralaimėjimo Senate dėl branduolinės, biologi- 
nės, cheminės ir konvencinės ginkluotės sumažinimo įsta- 
tymo projekto ir savanoriško Ukrainos sugrįžimo į Sovietų 
Sąjungos sudėtį, prezidentas Lorensas supranta negalintis 
nė per colį užleisti NATO vaidmens Europoje, ypač kai iš- 
rinkta naujoji senatorė Helena Dekster nuolat jį apibūdina 
kaip „raudonųjų marionetę“. 

Nuo tada, kai pernai senatorė Dekster atsistatydino 
iš CŽV direktorės pareigų, idant „atviriau galėtų priešintis 

klaidingai prezidento užsienio politikai“, Kapitolijaus 
kalvoje jau kalbama ją tapsiant pirmąja moterimi 
prezidente. 

Per šio ryto preliminarius pokalbius Kremliuje prezi- 
dentas Zerimskis nė neapsimetė... 


Stiuartas pakėlė akis nuo pirmojo laikraščio Sydney Morning 
Herald puslapio, kai į virtuvę įžengė Megė, apsirengusi džinsais ir 
nertiniu. Jie visi jau šešis mėnesius gyveno tame pačiame name, ir 
jis dar nėsyk jos nematė netvarkingais plaukais. 

— Labas rytas, Stiuartai, — pasisveikino ji. — Laikraštyje nieko 
įdomaus? 

— Menkiausia proga Zerimskis vis mankština raumenis, — atsa- 
kė Stiuartas. — O jūsų prezidentas, į tai atsakydamas, turi nutaisyti 
narsų veidą. Bent tokia Herald korespondento Rusijoje nuomonė. 

— Zerimskis numestų ant Baltųjų rūmų branduolinę bombą, 
jeigu manytų, kad galėtų likti už tai nenubaustas, — pasakė Megė. — 
Ar šį šeštadienio rytą neturi linksmesnių žinių? 

— Ministras pirmininkas paskelbė pirmo mūsų prezidento rin- 
kimų datą. 

— Kokie jūs lėti, — pasišaipė Megė, berdamasi į dubenėlį kuku- 
rūzų dribsnių. — Mes anglų atsikratėme prieš du šimtus metų. 

— Mes irgi ilgai negaišime, — nusijuokė Stiuartas, kai į virtuvę 
vilkinti chalatu iš lėto įžengė jo žmona. 

— Labas rytas, — mieguistai pasisveikino ji. 

Atsistojusi nuo taburetės, Megė pabučiavo ją į skruostą. 

— Tu pasėdėk čia ir pasistiprink tais kukurūzų dribsniais, ko! aš 
tau iškepsiu omletą. Tau tikrai nebūtina... 

— Mama, aš nėščia, o ne mirštanti nuo džiovos, — pasakė 
Tara. — Man visai pakaks ir dubenėlio kukurūzų dribsnių. 

— Žinau, bet tik kad... 


— Tu vis nesiliauji rūpinusis, — pertraukė Tara, apsikabinda- 

ma motiną per pečius. — Atskleisiu tau paslaptį. Nėra medicininių 
įrodymų, kad persileidimai paveldimi; yra tik nuolat bruzdančios 
aplinkui motinos. Na, kas įdomesnio šįryt? — pažvelgusi į Stiuartą, 
paklausė ji. 

— Mano ginama byla baudžiamajame teisme susilaukė stam- 
bios antraštės šešioliktame puslapyje, — pasakė jis, parodydamas į 
tris trumpas pastraipas, nukištas į puslapio apačią kairėje. 

Du kartus perskaičiusi reportažą, Tara nusistebėjo: 

— Net tavo pavardė neminima. 

— Ne. Matyt, šiuo metu įdomesnis mano klientas, — pripažino 
Stiuartas. — Bet jeigu aš jį išsuksiu, gal viskas ir pasikeistų. 

— Tikiuosi, neišsuksi, — įsiterpė į pokalbį Megė, pramušdama 
antrą kiaušinį. — Manau, tavo klientas niekšelis ir turėtų likusį gyve- 
nimą pratupėti už grotų. 

— Dėl to, kad pavogė septyniasdešimt tris dolerius? — negalėjo 
patikėti Stiuartas. 

— Iš bejėgės senutės. 

— Bet tai buvo pirmas kartas. 

— Pirmas kartas, kai jis įkliuvo, manau, nori pasakyti, — pataisė 
jį Megė. 

— Žinote, Mege, jūs būtumėte puiki prokurorė, — pasakė Stiu- 
artas. — Be reikalo sutikote pasiimti metines atostogas — verčiau rei- 
kėjo užsirašyti į Teisės fakultetą. Nors, spėju, tokia didelė bausmė — 
įkalinimas iki gyvos galvos už septyniasdešimt trijų dolerių vagystę 
ne visiems patiktų. 

— Tu nustebtum, jaunikaiti, — atšovė Megė. 

Už durų pasigirdo bilstelėjimas į kilimėlį. 

— Aš paimsiu paštą, — pasakė Stiuartas, atsikeldamas nuo stalo. 

— Stiuartas teisus, — patvirtino Tara, motinai priešais ją padė- 
jus omletą. — Tau nereikėtų tuščiai eikvoti laiko kaip neapmokamai 
namų šeimininkei. Esi pernelyg protinga. 

— Dėkui, brangioji. — Megė sugrįžo prie viryklės ir pramušė dar 

vieną kiaušinį. — Bet man smagu būti su jumis abiem. Tikiuosi, kad 
neįkyriu, per ilgai naudodamasi svetingumu. 

— Žinoma, ne, — nuramino Tara. — Bet jau praėjo daugiau nei 
šeši mėnesiai nuo... 

— Žinau, brangioji, bet man reikia dar šiek tiek laiko, kol pajėg- 
siu sugrįžti į Vašingtoną. Kai prasidės rudens semestras, jau būsiu 
atsigavusi. 

— Betgi tu net nepriimi kvietimų ten, kur tau patinka. 

— Pavyzdžiui? 

— Praėjusią savaitę ponas Muras tave kvietė į operą „Fidelijas“, 
bet tu jam pasakei, kad tą vakarą eini kitur. 

— Jei atvirai, neprisimenu, ką tuomet veikiau, — prisipažino 
Megė. 

— Aš tau priminsiu. Sėdėjai savo kambaryje ir skaitei „Ulisą“. 

— Tara, ponas Muras — malonus žmogus, ir neabejoju — kad ir 
ką banke daro, viską atlieka puikiai. Bet jam neverta eikvoti vakaro 
su manimi, visąlaik mąstančia, kaip man trūksta tavo tėvo. O man 
tikrai nėra reikalo visą vakarą klausytis jį pasakojant, kaip dievino 
savo velionę žmoną — neprisimenu, kuo ji vardu. 

— Elizabeta, — pasakė Stiuartas, sugrįžęs su rytiniu paštu. — Iš 
tiesų, Ronis gana mielas. 

— Tik nepradėk ir tu, — atkirto Megė. — Jau metas jums abiem 
liautis nerimavus dėl mano socialinio gyvenimo. 

Priešais Stiuartą ji padėjo dar didesnę lėkštę omleto. 

— Reikėjo man vesti jus, Mege, — nusišiepė jis. 

— Ir tu būtum kur kas tinkamesnis vyras, nei daugelis tų, su 
kuriais bandai mane supažindinti, — pasakė ji, paplekšnodama savo 
žentą per galvą. 

Stiuartas nusijuokė ir ėmėsi rūšiuoti laiškus, kurių didžiuma 
buvo jam. Porą perdavė Tarai ir tris — Megei, o savo krūvelę nustū- 
mė į šalį, atiduodamas pirmenybę Herald sporto skyriui. 

Megė prisipylė antrą puodelį kavos ir tik paskui ėmėsi laiškų. 


372 


Jeffrey Archer + Vienuoliktas įsakymas 


Kaip visada, ji ištyrinėjo pašto ženklus, prieš nuspręsdama, kokia 
tvarka atplėšti vokus. Du iš jų buvo su Džordžo Vašingtono portre- 
tu. Trečiajame — spalvingas Australijos tulžys. Pirmiausiai ji atplėšė 
pastarąjį laišką. Perskaičiusi, padavė per stalą Tarai. Sulig kiekviena 
perskaityta pastraipa jaunosios moters šypsena vis platėjo. 

— Labai glosto savimeilę, — pasakė Tara, perduodama laišką 
Stiuartui. 

Šis greitai jį permetė akimis. 

— Taip, labai. Ir ką gi atsakysite? 

— Atrašysiu, kad šiuo metu neieškau darbo, — atsakė Megė. — 
Bet tik kai sužinosiu, kuriam iš judviejų turiu už tai dėkoti. 

Ji pamosikavo laišku ore. 

— Nesu kalta, — išsigynė Tara. 

— Mea culpa, — prisipažino Stiuartas. 

Jis anksti patyrė, kad mėginti Megę apgauti neverta. Visada ga- 
liausiai ji tave perpranta. 

— Herald pamačiau skelbimą dėl darbo ir pamaniau, kad jūs 
idealiai jam tinkama. Beje, net pernelyg idealiai. 

— Pasak gandų, Priėmimo skyriaus vedėjas akademinių metų 
pabaigoje pasitraukia į pensiją, — pridūrė Tara. — Tad ieškoma kuo 
jį pakeisti. 

— Nagi, klausykitės manęs, jūs abu, — tarė Megė, pradėdama 
nurinkinėti nuo stalo lėkštes. — Esu metinėse atostogose, o nuo rug- 
pjūčio pirmos ketinu grįžti į Vašingtoną ir tęsti dekanės darbą Džor- 
džtauno universiteto Priėmimo skyriuje. Sidnėjaus universitetui teks 
susirasti ką nors kitą. 

Ji atsisėdo atplėšti antro laiško. 

Nei Tara, nei Stiuartas nieko daugiau nekomentavo, kai ji išėmė 
iš voko 277 000 dolerių čekį, pasirašytą iždo sekretoriaus. Pridėtame 
laiške buvo aiškinama: „Pilnutinė kompensacija už jūsų vyro, CŽV 
bendradarbio, žuvusio tarnyboje atliekant pareigas, netektį.“ Kaip jie 
galėtų suprasti, ką reiškia žodžiai „pilnutinė kompensacija“? 

Ji greitai atplėšė trečią laišką. Šį pasiliko pabaigai, atpažinusi 
senovišką braižą ir tiksliai supratusi, kas atsiuntė laišką. 

Tara niuktelėjo Stiuartui. 

— Metinis meilės laiškas iš daktaro O'Keisio, jeigu neklystu, — 
sceniniu šnabždesiu paaiškino ji. — Turiu prisipažinti, kad man pa- 
darė įspūdį, kaip jis sugebėjo tave atsekti. 

— Man irgi, — nusišypsojo Megė. — Su juo man bent nereikia 
apsimetinėti. 

Ji atplėšė voką. 

— Po valandos jūsų abiejų lauksiu lauke. Būkite jau pasirengu- 
sios važiuoti, — tarė Stiuartas, pasižiūrėdamas į laikrodį. 

Megė žvilgtelėjo per savo skaitomųjų akinių viršų ir nusišypsojo. 

— Pirmai valandai užsakiau staliuką paplūdimio kavinėje, — 
pridūrė jis. 

— O, kaip tu viską sugebi, — dievinamai atsiduso Tara. 

Stiuartas jau ketino plekštelėti jai per galvą savo laikraščiu, bet 
Megė staiga ištarė: 

— Dieve brangus! — iš jos lūpų tai nuskambėjo kone kaip keiks- 
mas. 

— Kas atsitiko, mama? — paklausė Tara. — Jis vėl tau peršasi, 
ar galiausiai vedė kitą? 

— Nei tai, nei tai. Jam pasiūlyta Matematikos katedros vedėjo 
vieta Naujojo Pietų Velso universitete. Jis atskrenda susitikti su pro- 
rektoriumi, o tada galutinai apsispręs. 

— Geriau nė būti negali, — pasakė Tara. — Galų gale juk jis airis, 
gražus ir visada tave dievino. Ir kaip tu nuolat mums primeni, tėčiui 
vos pavyko tave nuo jo atmušti. Ko dar geriau reikia? 

Stojo ilga tyla, o paskui Megė pasakė: 

— Deja, ne visai taip yra. 

— Kaip suprasti? — paklausė Tara. 

— Na, iš teisybės, nors jis ir buvo gražus ir puikus šokėjas, bet 
taip pat ir šioks toks nuoboda. 

— Betgi tu visada man pasakodavai... 

— Žinau, ką tau pasakodavau, — pertraukė Megė. — Ir nežiūrėk 
į mane šitaip, jaunoji ledi. Esu tikra, kartkartėmis paerzini Stiuartą 
tuo jaunu padavėju dubliniečiu, kuris... 

— Mama! Šiaip ar taip, jis dabar... 

— Kas? — paklausė Stiuartas. 

— Lektorius Dublino Trejybės koledže, — pasakė Tara. — Ne- 
gana to, laimingai vedęs ir turi tris vaikučius. Ne visos tavo buvusios 
draugužės gali tuo pasigirti... 

— Teisybė, — pritarė Stiuartas. — Taigi pasakykite, — jis vėl 
kreipėsi į Megę, — kada daktaras O'Keisis atvyksta į Australiją? 

Megė vėl išlankstė laišką ir perskaitė: 


Išskrendu iš Čikagos keturioliktą, atvyksiu penkioliktą... 


— Betgi tai šiandien! — sušuko Stiuartas. 
Megė linktelėjo ir skaitė toliau: 


Pernakvosiu Sidnėjuje, kitą dieną susitiksiu su prorek- 
toriumi, o paskui vėl išskrendu į Čikagą. 


Ji pakėlė akis nuo laiško. 

— Kol mes grįšime po savaitgalio, jis jau bus pakeliui į namus. 

— Kaip gaila, — šiek tiek nusiminė Tara. — Man taip smagu 
būtų susipažinti su ištikimuoju Deklanu o Keisiu. 

— Ir tu tikrai galėtum, — patvirtino Stiuartas, žvilgtelėdamas į 
savo laikrodį. — Kada lėktuvas atskrenda? 

— Šįryt vienuoliktą dvidešimt, — atsakė Megė. — Bijau, mes su 
juo prasilenksime. Be to, jis neparašė, kur apsistos, tad niekaip nega- 
liu su juo susisiekti, iki išskris namo. 

— Nebūkite tokia neryžtinga, — neatlyžo Stiuartas. — Jeigu už 

dešimties minučių išvažiuotume, suspėtume į oro uostą ir pasitiktu- 
me jo lėktuvą. Galėtumėte jį pakviesti pas mus priešpiečių. 

Tara per stalą pažvelgė į motiną. Ši taip ir neužsikrėtė entuzi- 
azmu. 

— Net jeigu mes ir suspėsime, turbūt jis atsisakys, — tarė 
Megė. — Po tokios ilgos kelionės reaktyviniu prastai jausis dėl laiko 
skirtumo ir norės pasirengti rytojaus susitikimui. 

— Bent būsi pamėginusi, — spyrėsi Tara. 

Megė sulankstė laišką, nusirišo prikyštę ir tarė: 

— Tu teisi, Tara. Po visų tų metų tai mažiausia, ką galiu pada- 


Ji nusišypsojo dukteriai, skubiai paliko virtuvę ir dingo viršuje. 

Savo kambaryje atsidarė drabužių spintą ir pasiėmė mėgsta- 
miausią suknelę. Nenorėjo, kad Deklanas manytų apie ją kaip apie 
pusamžę — nors tai gana kvaila, nes tokia ir buvo, ir toks pats buvo 
jis. Apžiūrėjo save veidrodyje. Kaip penkiasdešimt vienerių, atro- 
do visai pakenčiamai, nusprendė. Nė kiek nebuvo priaugusi svorio, 
tik per pastaruosius šešis mėnesius kaktoje atsirado kelios naujos 
raukšlelės. 

Megė sugrįžo apačion ir pamatė Stiuartą, nekantriai žingsniuo- 
jantį po prieškambarį pirmyn atgal. Žinojo, automobilis jau pakrau- 
tas ir variklis veikiausiai dirba. 

— Pasiskubink, Tara, — jau trečią kartą laiptinės pusėn šūkte- 
lėjo jis. 

Po kelių minučių pasirodė Tara, ir vos tik jai nusišypsojus, Stiu- 
arto nekantrumas kaipmat išgaravo. 

Sėsdamasi į automobilį, Tara pasakė: 

— Kaip noriu kuo greičiau susipažinti su Deklanu. Net jo vardas 
skamba romantiškai. 

— Ir man lygiai taip pat tais laikais atrodė, — pritarė Megė. 

— „Ką reiškia vardas“*? — nusišypsojo Stiuartas, išvairuodamas 
automobilį iš kiemo į gatvę. 

— Labai daug, kai esi gimusi Margarete Deirdre Berk, — atsakė 
Megė. 

Stiuartas susijuokė. 

— Kai buvau studentė, — toliau kalbėjo Megė, — sykį parašiau 
sau pačiai laišką, adresuotą „Daktarui ir poniai Deklan o'Keisi“. Bet 
dėl to jis netapo įdomesnis. 

Ji nervingai palietė sau plaukus. 

— Argi negalėtų būti taip, kad po daugelio metų daktaras O'Kei- 
sis tapo įdomiu, daug visko mačiusiu ir pasaulietišku žmogumi? — 
paklausė Tara. 

— Abejoju, — atsakė Megė. — Veikiau jis bus pompastiškas, su- 
siraukšlėjęs ir vis dar skaistus. 

— Iš kur galėjote žinoti, kad jis buvo skaistuolis? — paklausė 
Stiuartas. 

— Pats nuolat visiems taip sakydavo, — atšovė Megė. — Dekla- 
nui atrodė, kad romantiškas savaitgalis tada, jei perskaitai trigono- 
metrijos pranešimą matematikų konferencijoje. 

Tara pratrūko juoktis. 

— Nors, jei atvirai, tavo tėvas buvo neką labiau patyręs nei jis. 
Mudu savo pirmą naktį drauge prasėdėjome parke ant suoliuko ir aš 
praradau tik savo šlepetes. 

Stiuartas taip nusikvatojo, kad automobiliu vos neužkliudė bor- 
diūro. 

— Aš net sužinojau, kaip Konoras prarado savo nekaltybę, — 
toliau pasakojo Megė. — Jam padėjo mergina, žinoma kaip „niekada 
neatsisakanti Nensė“ — su apsimestiniu konfidencialumu pašnabž- 


dom pridūrė ji. 
* Citata iš V. Šekspyro dramos „Romeo ir Džuljeta“ (A. Churgino vert.) 

— Nejaugi jis pats jums pasipasakojo? — negalėjo patikėti Stiu- 
artas. 

— Ne, ne jis. Taip niekada ir nebūčiau sužinojusi, jeigu vieną 
vakarą jis nebūtų ilgiau užtrukęs futbolo treniruotėje. Nusprendžiau 
persirengiamajame, jo drabužių spintelėje, palikti raštelį, o tada du- 
relėse iš vidaus aptikau pabraižytą Nensės vardą. Bet iš tikrųjų nebu- 
vo ko skųstis. Patikrinusi jo komandos draugų spinteles pamačiau, 
kad merginų vardų Konoras turėjo mažiausiai. 

Tara, dvilinka susirietusi iš juoko, meldė motiną liautis. 

— Kai tavo tėvas galiausiai... 

Kol jie pasiekė oro uostą, Megė jau buvo išpasakojusi visas 
savo istorijas apie konkurenciją tarp Deklano ir Konoro, ir pradėjo 
baimintis, kaip po tiek daug metų susitiks su savo buvusiu šokių 
partneriu. 

Stiuartas sustojo prie šaligatvio, iššoko iš mašinos ir atidarė 
Megei dureles. 

— Verčiau paskubėkite, — paragino, žvilgtelėjęs į laikrodį. 

— Mam, nori, kad eičiau kartu su tavimi? — paklausė Tara. 

— Ne, dėkui, — atsakė Megė ir skubiai nužingsniavo automati- 
nių durų link, kol dar nepersigalvojo. 

Ji pasitikrino švieslentėje — „United Airlines“ 815 reisas iš Či- 
kagos nutupė laiku, vienuoliktą dvidešimt. Dabar jau buvo beveik 
vienuolikta keturiasdešimt. Savo gyvenime ji dar nebuvo taip vėla- 
vusi, kai reikėjo pasitikti ką nors oro uoste. 

Artėdama prie atvykstančiųjų keleivių zonos Megė vis labiau lė- 
tino žingsnius vildamasi, kad Deklanui užteks laiko prasmukti dar jai 
nepasirodžius. Ji nusprendė pareigingai penkiolika minučių išlaukti 
čia, o paskui grįžti prie automobilio. Pradėjo stebėti pro vartus iš- 
einančius atskridusius keleivius. Jauni, linksmi ir entuziastingi, po 
pažastimis nešini banglentėmis; pusamžiai, bruzdantys ir susikaupę, 
laikantys už rankų savo vaikus; pabaigoje — seni, lėtai judantys ir su- 
simąstę. Megė ėmė nerimauti, ar apskritai atpažins Deklaną. Gal jis 

pro ją jau praėjo? Šiaip ar taip, juk juodu paskutinį kartą matėsi prieš 
trisdešimt metų, be to, nesitiki, kad kas nors jo lauks čia. 

Ji vėl pasižiūrėjo į laikroduką — penkiolika minučių jau beveik 
baigėsi. Ji pradėjo svajoti apie lėkštę gnocchi* ir taurę „Chardon- 
nais“ per priešpiečius Kronulos pliažo kavinukėje, o paskui snaudulį 
saulėje, kol Stiuartas ir Tara plaukios banglentėmis. Galiausiai jos 
akys apsistojo ties vienarankiu vyriškiu, plačiais žingsniais išeinan- 
čiu pro atvykusiųjų vartus. 

Megei pakirto kojas. Stebeilijo į vyrą, kurio taip ir nesiliovė my- 
lėjusi, ir jai atrodė, kad tuoj nualps. Akys pritvinko ašarų. Jai nerei- 
kėjo jokių pasiaiškinimų. Tebūnie tai vėliau, gerokai vėliau. Pamir- 
šusi viską aplink, ji tekina pasileido pas jį. 

Kai tik ją pamatė, vyriškis iš karto nusišypsojo ta ypatinga šyp- 
sena, rodančia jį supratus, kad buvo atpažintas. 

— O, Dieve mano, Konoras! — ištarė, tiesdama į jį rankas. — Pa- 
sakyk, kad tai tiesa. Dievuliau brangus, juk aš neapsirinku? 

Konoras dešine ranka tvirtai ją prispaudė prie savęs, kairiosios 
rankovė tuščia karojo jam prie šono. 

— Tikrai tiesa, Mege, mano brangioji, — su ryškiu airišku ak- 
centu patvirtino jis. — Deja, nors prezidentai gali sutvarkyti viską, 
bet jeigu jie tave palaidoja, nieko daugiau nelieka, tik kuriam laikui 
dingti ir prisiimti kitą asmens tapatybę. 

Jis paleido ją ir pažvelgė į moterį, kurią kiekvieną valandą per 
pastaruosius šešis mėnesius troško apkabinti. 

— Nusprendžiau tapti daktaru Deklanu o Keisiu, universiteto 
profesoriumi, svarstančiu imtis naujos pareigybės Australijoje, nes 
prisimenu tave kadaise sakius, kad nieko labiau netrokšti iš gyveni- 
mo, kaip tik būti ponia Deklan o'Keisi. Be to, tikėjausi, kad australai 


pernelyg nevargins tikrindami mano matematikos žinias. 


* "Maži virtinukai su bulvių ar kopūstų įdaru (it.). 

Megė pažvelgė į jį. Ašaros sruvo jai skruostais — pati nežinojo, 
juoktis ar verkti. 

— Bet laiškas, brangusis, — ištarė ji. — Su ta kreiva e. Kaip tu... 

— Taip, pamaniau, tau tai patiks, — pasakė Konoras. — Kai pa- 
mačiau Washington Post nuotrauką, kur tu stovi prie kapo priešais 
prezidentą, ir perskaičiau karštas pagyras tavo velioniui vyrui, pama- 
niau: „Deklanai, vaikine, tai galėtų būti tavo paskutinis šansas vesti 
tą jauną Margaretę Berk iš Ist Saido.“ — Jis nusišypsojo: — Tai kaip, 
Mege, — tarė. — Tekėsi už manęs? 

— Konorai Ficdžeraldai, tau teks daug ką paaiškinti, — pasakė 
Megė. 

— Tikrai taip, ponia O'Keisi. Ir tam turėsime visą likusį savo 
gyvenimą. 


Apie autorių 


Jeffrey Archer (Džefris Arčeris) studijavo Oksfor- 
do universitete. Penkerius metus dirbo Didžiosios Bri- 
tanijos Bendruomenių Rūmuose ir dvidešimt dvejus 
metus — Lordų Rūmuose. Visi jo romanai ir apsakymų 
rinkiniai — įskaitant „Tik laikas parodys“ (Only Time 
Will Tell), „Tėvo nuodėmės“ (The Sins of the Father), 
„Mirtina paslaptis“ (Best Kept Secret), „Atsargiai, norai 
pildosi“ (Be Careful What You Wish For), „Galingiau už 
kalaviją“ (Mightier Than the Sword) ir Kane and Abel 
— tapo tarptautiniais bestseleriais. Kalbama, kad tarp- 
tautinį bestselerį būtų galima sukurti ir iš paties rašytojo 
gyvenimo. 

Šio pripažinimą pelniusio autoriaus knygos spaus- 
dinamos 97 šalyse ir 37 kalbomis, o parduotų egzem- 
pliorių skaičius tarptautiniu mastu viršija 250 milijonų. 
Jis vienintelis iš visų rašytojų sugebėjo pirmąją bestsele- 
rių sąrašo vietą pasiekti trijose kategorijose: grožinės li- 
teratūros (penkiolika kartų), apsakymų (keturis kartus), 
dokumentinės literatūros (The Prison Diaries). 

J. Archer yra vedęs, turi du sūnus ir gyvena Londo- 
ne bei Kembridže. 


www.jeffreyarcher.com 

Jeffrey Archer (Džefris Arčeris) studijavo 
Okstordo universitete. Penkerius metus 
dirbo Didžiosios Britanijos Bendruomenių 
Rumuose ir dvidešimt dvejus metus 

Lordų Rumuose. Visi jo romanai ir 
apsakymų rinkiniai — įskaitant „Tik laikas 
parodys“, „Tėvo nuodėmės“, „Mirtina 
paslaptis“ ir Kane and Abel — tapo 
tarptautiniais bestseleriais. Kalbama, kad 
tarptautinį bestselerį butų galima sukurti ir is 
paties rasytojo gyvenimo. 


Sio pripažinimą pelniusio autoriaus knygos 
spausdinamos 97 šalyse ir 37 kalbomis, o 
parduotų egzempliorių skaičius tarptautiniu 
mastu viršija 250 Milijonų. Jis vienintelis iS 
visų rašytojų sugebėjo pirmąją bestselerių 
sąrašo vietą pasiekti trijose kategorijose: 
grožinės literaturos (penkiolika kartų), 
apsakymų (keturis kartus), dokumentinės 
literatūros (The Prison Diaries). 


J. Archer vedęs, turi du sūnus, gyvena 
Londone ir Kembridže. 


Šia savo knyga J. Archer, Didžiosios Britanijos bestseleriu 
autorius, nubrėžia naujus šiuolaikinio politinio trilerio 
standartus ir pagauna savo skaitytojus nuo pat pirmos iki 

| paskutinės pastraipos. 


Trilerio veiksmas rutuliojasi nuo Kolumbijos per Ovalinį kabinetą 
Baltuosiuose rūmuose, rusų mafijos vadeivos slaptąją irštvą Sankt 
Peterburgo pakraštyje, Rusijos prezidento rinkimų peripetijas, Pietų 
Afriką iki pat Australijos. Ficdžeraldas turi „išgelbėti pasaulį“ ir save, 

kai CŽV, be Dešimties Dievo įsakymų, galioja dar vienas — 
vienuoliktasis: neįkliūk. 


Konoro Ficdžeraldo tarnybinė charakteristika įspūdingas: karo 
didvyris, profesionalų profesionalas, mirtinas CŽV ginklas — 
samdomas žudikas, daug metų tarnavęs savo šaliai, apdovanotas 
Garbės ordinu, atsidavęs šeimos vyras. Tačiau dvidešimt 
aštuonerius metus jis gyveno dvilypį gyvenimą, ir jau 
besirengdamas pasitraukti į pensiją, susiduria su pavojingiausiu 
priešu, kokį kada nors buvo sutikęs — savo bose Helena Dekster. 


CŽV direktorė Helena Dekster visada laikydavo valdžios vadžias 
savo rankose. Bet kai iškilo grėsmė jos pačios karjerai, vienintelis 
šansas išlikti — tai sunaikinti Ficdžeraldą. Kelios dienos prieš 
pasitraukiant iš organizacijos, jis siunčiamas į kitą pasaulio kraštą, 
gavęs pavojingiausią užduotį: likviduoti iškilusią grėsmę 
nacionaliniam saugumui — išrinktą naują Rusijos prezidentą. 

